**KALATI**

**1**

**Tuennak**

1Chrangtuei lamei chrang ei ninglam awn tueihla oeh kra ein, Jesu awn amah sihnak kei thawhsak pueng pai Fanpuhri ei tueih thoeipai kei pawluh awn; 2Atoengla kam ompuang koeinau tu avan nein, Kalati rammei chrangboemtu eila ka ruk lawni. 3Bawipa Jesu Chrih awn nim pai Fanpuhri ei lamei boenak awn dimnak nangmih ah awmseh. 4Nim pai Fanpuhri ei ayakhlue mueihla, tuboeih poettei athe ah ni phrongsak u eila, nim katnak hmokla amah pekru kue. 5Amah ah hluengtai nak aloetla awmseh. Amen.

**Thuthang Fei**

6Jesu Chrih ei boenak awn ni khui u puengayang hela nam dongta ein thuthangni afei vangla nam hlatlaka coei hekue. 7Khacawh kha thuthangni afei tangla oeh kra ein**;** Avang ei nam lungipang thaei yeilah ni theina u kom Chrih ei thuthangni kawlawksak kei yahlue u kue**.** 8Khatiein kei mihphi**,** Fanchrang phi, nangmih eila kam toek kei thuthangni awn hnuthun neilah thuthangni nih toek u puengah, thaiphraw nak omloetse! 9Ayanlakam toek mueihla tuboeihka toek baiyei: Nam doukhoen nei thuthangni awn hnuthun pueng thuthang toekpuengah thaiphraw nak omloetseh. 10Hatulatiah tuboeih chrang ei kawngaih num, Fanpuhri ei kawngaih aw ka yaptham? Chrang ei an yeinak kei laaw ka thanak? Tuboeih hrila chrang ei yeinak keila ka thanak katah, Chrih ei tueihyoih la oeh ka kra ei.

**Pawluh Abi Atoek**

11Koeinautu, kan hmatsak hlue u tah, ka toek kei thuthangni kha chrang ei tueisawlah oeh kra kue. 12Chrang eila oeh karah, ka ngaihtueh laphi oeh kra ein, Jesu Chrih ei thuphran awnni ka rah.

13Hatulatiah ayanla Judah thum awn ka hringom nam yak khoen, Fanpuhri ei chrangboem hatumueihla ka dunghnep, Chrangboem didam meila hatukrukla ka thanak. 14Judah beeknak vangah ka khawchrang ka thonpuei Judah chrangtu ada ei hmuah, ka maya ein, ka pupaituei thumcamtu akhuethuek lah ka hruikue. 15Khanaphi Fanpuhri ein, ka nawi yei bungkhuiah ka ompoet reah ni boei ha ein, a boenak awn ni khuekue. 16Aniei mawng khuifeitu eila ka toek hning eila, Acapa an hmuh ei ayak hlue awn, hau oeh ka doeddam kue. 17Thoeila ana krama upuengtu hmuh hei yeila Jerusalem laphi oeh ka vaak ein; Arabia ram la ka ceitphroei ein Damascus khawla ka law baikue.

18Khanei kumthum aboeih konna cephas awn kan hmatkru eilah Jerusalem la ka kai ein hnuephra hleili kan awmkue. 19Khanaphi Bawipa ei nau, James konna thoeifei hauphi oeh ka hmuh kue. 20(Tuboeih nangmih kan ruk law uh kha Fanpuhri ei hmaiah oeh ka theila khaikue. 21Khakonna Syria ram awn Cilicia ramla ka ceitkue. 22Chrih ah awm u pueng Judah ram chrangboemtu ein atuboeihduet oeh kam hmuhmatkru phakue. 23Ayanla "ni dunghnep u pueng ein ayanla, a thedkhad teila, athanak kei yumnak tuboeih toekkue" tidoengni am yak. 24Kei awn Fanpuhri hluengtai u kue.

**2**

**Jerusalem Kongci**

1Kum hleili alaw konna, Titus mala Barnabas awn Jerusalem la kam ceit baikue. 2Cawhkha thuphran ka hmuhla ka ceh lakra ein; Khuifei tuei hmuah ka toek kei thuthangniam hmaiah ka taak kha; dong nak ah akhawloela oehdong ngeilah ka krih la, Toengpang tuei hmaiah aduemla ka bi. 3Khanaphi ka eppa awmpueng, Titus Greek chrang haw vuenmawng redteilah oeh ka lingnakue. 4Khanaphi cawhkha Koeinau loitu ein aduemla am kumlainak awn Jesu Chrih awn kam taak kam poeyenak ah ni hnon u kom, saila tangsak hning ngeilah, ni bueruem u eilah law u kue. 5Khanaphi nangmih ah thuthangni thutak auepnak keila, amniah asoengca hmanphi oeh kam pekue. 6Khanaphi Am mingthang upueng toengpangtu haw, kei yei hamla hatu ahalah oeh bi u ein; Hauei mikhmai phi Fanpuhri ein oeh boenkue. 7Khanaphi vuenmawng red u puengtu eila thuthangni toek keila Peter ap ein, vuenmawng oeh red u puengtu thuthangni toek kei la kei an ap kha ahlatla hmuh u kue. 8Vuenmawng red u pueng tuah thoeipai hningnak Peter a pek mueih la, vuenmawng oeh red u pueng tuah thoeipai hningnak Pawluh phi a pek. 9Atungla kra u pueng James awn Cephas awn Johan mi ein, boenak kei an pek hmat u ein, khawtseng nak patvang kut kei awn Barbabas nipe u ein, vuenmawng redtu eila amni ceit u kom khuifeitu eila kan ceh eila kam nguemkue. 10Khawdengtu thuemhei loettei doeng nitoek u kue. Khacawh bi ei ka ngaih kue.

**Pawluh ein Peter Ataih**

11Antioch khawla Peter a lawah, a katnak awn a hmai ah ani ka beek, 12Jame mei lamei chrang tu oeh am law phaah, khuifei tuon awai hmaih u ein phi, am law konna, vuenmawng red tu a krihnak awn a hnula nok ein afeila amah awmha kue. 13Judah apoih tuphi ani awn chrangnila sehmaih u ein, Barnabas haw chrangnila am senak ah thuum aya kue. 14Khanaphi thuthangni thutak awn oeh am awm ka hmuh lawah, avannei hmaiah Cephas ka toek, nang, Judah lah na kraah, khuifei mueihla na omma, Judah awn oeh nan mueih ei, hatulah khuifeitu Judah mueihla ommeila na ued?

15"Mingmih kha khuifeitu khuiyei chrangthoihla oeh nim kra ein pumsa awn Judah chrangla nim krakue. 16Chrang kha thukhoen a hruinak awn duengnakla oehsut hlottei, Jesu Chrih yumnak awnni a sutkaw, khatiein Chrih yumnak kha nim duengnak la krakue, thukhoen hruila oeh kra ein; acuek heah thukhoen hruinak awn ha u chrang phi oeh dueng hlottei. 17Khanaphi Chrih awn duengnak nim yap hnuiah, nim mah phi chrang thoih la nimkra nim hmuhkru lah akraah, Chrih kha chrangthoih ei bibi puenglah kraaw? oeh krahe kue! 18Ka thedte ka prangbai puenglah kakra kha, thukhoen kaan puenglah kakra kamah ka the krukue. 19Hatulatiah Fanpuhri awn ka hring hning ngeila, thukhoen awn thukhoen na kasikue. 20Laklamtungah Chrih awn kan sikhoennak awn; ka hringnak kha kamah la oehkra ein, ka khuiah Chrih hringkue. Tuboeih pumsa awn ka hringnak kha, ni yawngna ein amah pekru pueng Fanpuhri ei capa yumnak awnni ka hringom. 21Fanpuhri ei boenak oeh ka phekue, thukhoen awn duengnak rah la akraah, Chrih ei sih kha akhawloeni.

**3**

**Yumnak awn Dueng**

1Aw Kalati rammei chrangangtu! Hauein an un u, Jesu Chrih kha laklamtung ah nam mik hmuh adanglah ngon khoen u kue. 2Cawh ei apumcadoeng nangmih eila hmattei ka ngaih: Thukhoen hruinak awn num, oehkhanna nam yak nam yum awn num Hmueichra nam rah? 3Nam anhr tangkik kuene? Hmueichra awn nam tuen ein hret, tuboeih pumsa awn nam khuep peine? 4Khawvuk adahe aloela nam od teine? Khacawh aloela kratang ei ne? 5Khatiein, Nam yaak nam yum la aw? thukhoen nam hrui la aw? Ani ein Hmueichra awn ni bawm u ein nam hmuah coeinaktu a bi.

6Abraham ngaihtueh u:"Ani ein Fanpuhri yum ein, khacawh ei yumnak kha ani ei duengnak lah hmoe kue." 7Khatiein yumpuengtu kha Abraham mei calah am kra hmat u. 8Fanpuhri ein khuifeitu yumnak awn duengsak hei yeila, thuciim mein ana hmuhkhoen nak awn, Abraham mei halah thuthangni ana toek khoen, "Khuipoeng avan nang awn youthen hmu ei ana tinakue. 9Khatiein yumnak tah u puengtukha Abraham awn youthen hmuh u ei.

**Thukhoen awn Thukam**

10"Thukhoen cabu ah ruktu avan oeh hrui toeihpueng hauphi runkhuennak rah eila rukla kra ein, thukhoen hruinak kah suhangpueng avan runkhuennak kaiah awm u kue tila ru u kue. 11Hatulatiah" dueng upueng kha yumnak awn hring u eilah akranak ah, hauphi thukhoen hruinak awn Fanpuhri ei hmaiah adueng oeh omkue tikha khaikue. 12Khanaphi thukhoen kha yumnak la oeh kra ein; Thukhoen hruipueng thukhoen awn hring eila thukhoen nein alatla theithangkue. 13Mingmih ei hamla Chrih ei runkhuennak ah hmuh awn mingmih runkhuennak ah ni thawng u kue. Sing fanna tai hauphi runkhuennak yawkpuengla ru u kue. 14Abraham mei youthen khuifeituah Jesu Chrih awn sutlaw ein, yumnak awn thukam Hmueichra nim rah ei hmokla krakue.

**Thukhoen nei Buenak**

15Koeinautu, hnicimtuei ruisuinak awn ka toek kei: Chrangtuei am bi paipi hawya hauein oeh rawkthei oeh thaptheikue. 16Tuboeih thukam kha Abraham awn aca chrahtuei hamla atoek. Ada buenak awn" na cachrah tu" tilah thuciim mein oeh toek ein chrang apum buenak awn "na ca chrah" tilani a toek, Ani kha Chrih lakra kue. 17Ka toek hluetah cawhni: Kum phrali awn thumkip aboeih konna lawpueng thukhoen, Fanpuhri ein ana bilawh khoen paipi oeh a hnoed mueihla thukam phi oeh phekue. 18Hatulatiah Cawh ei rou kha thukhoen fanna ayungla akra ah, thukam mah khacawh oeh yungphra ei; khanaphi Fanpuhri ein thukam awn pe khoenkue.

19Khana hatulah thukhoen a peek? Thukhoen kha Thukam mei abue cachrah oeh alawpha hrila thoihnak hmokla thapnak la kra ein thukhoen kha fanchrangtuei thoeipainak awn bilah krakue. 20Thoeipai kha vang ei ham doenglah oeh kra ein; Khanaphi Fanpuhri kha apumni. 21Khatiein Thukhoen nein Fanpuhri ei Thukam taih aw? Oeh taih he kue! Thukhoen nein hringnak a pek hninglah akra ah, duengnak kha atangla thukhoen na yungphra ei sue. 22Khanaphi thucim mein hauphi kattei kaiah a tak kha, Jesu Chrih yumpuengtu hringnak apek hei hningnak kei thukam la krakue.

23Khanaphi yumnak oeh alaw pha ah, mingmih Thukhoen kaiah thongim khuiah an uep u, khacawh ei yumnak aphoeu law hrila ni kuep u kue. 24khatiein Thukhoen kha yumnak awn chrangdueng lah kranak keilah Chrih eila ni rued u pueng Tikkikpung ni. 25khanaphi tuboeih yumnak law ein, thoem pueng ei kaiah oeh nim awmkue.

**Fanpuhri ei Catu**

26Hatulatiah Mingmih kha Jesu Chrih yumnak awn Fanpuhri ei calah avan nim kraboeihkue. 27Hatulatiah Chrih ah Baptisma nam hmupueng avan Chrih nam suisakhoenpueng lah nam krakue. 28Hatulatiah Jesu Chrih ah avan apumla nam krakue; khatiein nuta, tongpa, hoengpueng, saii, Greek, Judah ti oeh awm bai hekue. 29Chrih ei koela nam kraah, Abrahan mei cachrah la nam kraein, Thukam awn rou nam hmu khoenkue.

**4**

**Catu**

1Hatu ka toek kei tiah, rou kana pueng ein khawh avan kana ein phi, amaw poetta, sai awn an hanak oeh awmkue. 2Apai yei nin nuetnak oeh apha ei chrueih, ngoengpueng awn sumnueng pueng ei kut kai ah awmkue. 3Akhamueihla, nim maw hnuiah, leidek thumcam mei kaiah sailah nim krakue. 4Khanaphi niin a kuemlawah, Fanpuhri ein a capa tueilaw ein, nuta apummei cana ein, thukhoen kaiah hmikue. 5Cala kranak nim rahning hreila, thukhoen kaiah awm puengtu thong hei kue. 6Hatulatiah cala nam kranak awn,"Apa! pai! "tila khuenak keila, Acapa ei Hmueichra nim lungsin khuila tueilawhkue. 7Khatiein Saiila oeh nam kra he kom, Acala kra, Acala kranak awn Fanpuhri awn rou kanapuenglah nim krakue.

**Pawluh ein Kalati chrangtu Ayongnak**

8Ayanla, Fanpuhri oeh nam hmat phaah, Fanpuhri la oeh krapuengtuei saiilah nam krakue. 9Khanaphi tuboeih Fanpuhri nam hmat law ein, oehkhanna Fanpuhri amah ein nihmat khoen u kue; Hatumueihla a tharui oeh awmpueng awn hatula oeh loeuk upueng ngeila nam latbai? Khamueihtuei tamnala awm beiyei nam ngaih kuene? 10Hnueptu, Chratu, Kumtuon akhinkhatu nam ngaihna he ein nam bilawh! 11Nam fan na akhawloe lah ka bi akra eilah kakri hekue.

12Koeinautu, kan pana uh, Kei mueihla kra uh, hatulatiah kei haw nangmih mueihla ka kra mankue. Ka fanna hatu katnak oeh nam bikue. 13Khanaphi nam hmat mueihla, ka hmatnak kei dawngah nangmih eila thuthangni ka toek lawcuek. 14Ka hmatkha nangmih ei hamla noekdah nak la akra aphi, oeh nan hnep u ein, oeh nan tueihleh u, oeh nan hmuhsup u ein, Jesu Chrih amah he awn Fanpuhri ei Fanchrang mueihla nan dou u kue. 15Nam yeikrainak youthen hatumueihla krakue num? Nangmih akrahning ei sueah, nam miktu nam koihkom nan pe u ei tila nam mawng ka hmatsak heikue. 16Khatiein thutak ka toek lah nam raiila ka krakuene? 17Aveh la ngaihtueh u ein ni yap upuenglah oeh kra ein keimih awn nim taiyei am yahluenak awn ni yap u kue. 18Khanaphi nim omhmaih doenglah oeh krakom, ngaihtueh ni awn ani loetnak keila tuboeih thana u kue. 19Ka catu, Chrih ei mueime nangmih ah adanglaw hrila calaw tompueng ei natnak awn ka bilou baikue. 20Tuboeih nangmih ei eppa hatukrukla ka awm hluekue tiah, nangmih ei hmokla ka ngaih atoe henak awn ka awi haw ka hlat hluekue.

**Hahra awn Sarah**

21Thukhoen kaiah, nam awm hluepueng ni then u, thukhoen nei atoek oeh nam ngai kuene? 22Abraham mein capa pahnih la ca ein, apum sai nuta awn, apum nuta hoeng awn tila thucim ma ru u kue. 23Khanaphi Saii nuta ei capa kha pumsa ning awn hmilaw ein, nuta hoeng ei capa kha thukam awn hmikue. 24Cawhkha mueihnakla toek ni, Cawh ei nuta rawikha paipi pahnih toek hluenak: Paipi apumkha Sinai krang ei ka lawein Saiilah kra eilah cakue; Ani kha Haga lakrakue. 25Tuboeih cawh ei Haga kha Arabia rammei Sinai krang awn loukru nih ein tuboeih Jerusalem la krakue. Ani ei catu kha saiila kra u kue. 26Khanaphi fanla awm pueng Jerusalem kha nuta hoengla kra ein ani kha nim nawi la krakue. 27"Oeh ca ein cingpueng nuta yeiseh, nat oeh na yawkhoipueng athang owowla vikkoe; Hatulatiah ava awmpueng nutalah am tuhtoem mei nuta adoem ngaila cakue tila ru u kue. "28Ka koeinautu, nangmih kha Isaac mueihla thukam calah nam krakue. 29Khanaphi akhapoetta pumsa awn hmipueng ca ein Hmueichra awn hmipueng ca adunghnep mueihla tuboeih phi akhamueihla krakue. 30Khanaphi thucim mein hatunum a toek?"Sai nutong awn a capa tut rawi, hatulatiah Sai nutong ei capa kha nutong hoeng ngei capa awn rou oeh pai nih ei a ti." 31Khatiein, koeinautu, Sai nutong ei calah oeh nim kraein, nutong hoeng ei cani.

**5**

**Chrih awn Hoengnak**

1Nim hoeng ngeila Chrih ein ni hoengsak u kue; Khatiein dueiuep u na saiila kranak kei oeh kawt bai u. 2Ka thungai u! kei, Pawluh ein kan toek u ei, vuenmawng redtei nam yumla akra ah, nangmih ei hamla Chrih aphu oeh awmmei. 3Khakonna, vuenmawng redteila nguempueng hauphi thukhoen avan a hrui yeilah maton awmkue tila ngaih ak keilah kan toek bai u ei. 4Thukhoen awn duengnak thana ein yappueng kha, Chrih awn nam taai ein boenak ah nam krukue. 5Hatulatiah mingmih ein yumnak awn duengnak hmuh ei tilah Hmueichra awn ngoengah nim ngaihukue. 6Hatulatiah Jesu Chrih ah vuenmawng red awn vuenmawng oeh red aphu oeh awm ein, yongnak awn biei yumnak keinni ati hning.

7Avehla nam dongkue; Thutak nam ngaih eilah haunum ni maam u pueng? 8Cawh ei sueksawnak kha ni khue upueng ei lamei oeh lawkue. 9Toi ayawica ein vaidam hnui avan aphuhusak. 10Nangmih ah afei ngaihtuehnak oeh ommei tila Bawipa ah kan uepna u kue; Hauphi ni cingmawngsak u pueng thuchranak od teini. 11Khanaphi, koeinautu, tuboeih duet vuenmawngrednak ka toekla akra ah, hatulah tuboeihduet dunghnepnak ka od? Khatiah Chrih singlam ueoihnak noon neisue. 12Nangmih ni lunghmuh aw puengtu ammah am roenkruah ni eisue.

13Hatulatiah koeinautu, nam hoenghoei yeilah an khue u; nam hoenghoeinak nam pumsa ei thoih binak la oeh hmang u, yongnak awn apum mein apum mei hmokla bilou u. 14Hatulatiah thukhoen avan kha "na yawngkrunak mueihla na imteng yawngna tiei thulungoetta cuiboeih kue." 15Khanaphi apum awn apum nam kuetkrukom, nam awk ai krulah akra ah, apum awn apum oeh nam dikru eila ngaihna u.

**Hmueichra awn Hring U**

16Khanaphi kan toek u ei, Hmueichra awn nam hringom la akra ah, pumsa ei yakhlue oeh nam bebang ei. 17Hatulatiah pumsa yakhluetu ein Hmueichra hnuthun ein, Hmueichra yakhluetu ein pumsa hnuthun kue. Hatulatiah cawhtukha apum awn apum hnuthun krunih ein nam bihlue oeh nam bihning kue. 18Khanaphi Hmueichra ein an ruedsoi u lah akra ah, thukhoen kaiah oeh nam ommei. 19Pumsa binak tukha dangkue: Luiluuk nak, proksaknak, cukciknak; 20Arupbeknak, tuikrunak, thueikrunak, raikrunak, phuemhringnak, kawthednak, tunghalahnak, tairaknak, phrengpainak, 21Renbonnak, ruireknak, yusaknak, tu awn acawh mueihla awm u puenglah kakue. Ayanla kan toek u mueihla kan toek u ei: Cawhmueihla awm puengtu ein Fanpuhri ei ram oeh rouna hlot u ei! 22Khanaphi Hmueichra ei theihpai kha: yongnak, yeinak, dimnak, lungsaunak, boekhoeknak, nikroepnak, betaklaomnak, 23Hnipnak, neikhoennak; Cawhtu awn hatu thukhoen oeh hnuthunkru ei. 24Tuboeih Chrih ah awm u puengtu kha pumsa ei yakhlue nak awn lungsin nei yakhluetu laklamtungah ngonkhoen u kue. 25Hmueichra awn nim hringla akra ah, Hmueichra awn khawsa u. 26Oeh nim congkru kom, apum awn apum hoenhehkrunak, apum awn apum thueikhang kru nak oeh nim ta e.

**6**

**Bawmkrun Nak**

1Koeinautu, chrang apum hatu katnak a umma phi, nangmih Hmueichra chrangtu ein, lungnemnak awn khamueih prangtham bai u; Nammah phi oeh an sueksaw u keila ngaihna u. 2Apum awn a pum phueihkawh krupe u, khamueih awnni Chrih ei thukhoen nam kuemsak kaw. 3Chrang apum anuila amah ngaihkrupuengkha hatula oehmawng ein, amah ni atheikrunak. 4Chrang poeng amah eibi ngaihtueh seh, khanavah chrang awn oeh toengtala amah doengah khoehgahnak kei mawng awmmei. 5Hatulatiah amah ei phueigueh phueiseh.

6Hauphi thutheipueng kha theithangpuengah nipueng avan petaseh. 7Hauein oeh ni theina u seh, Fanpuhri kha thekhanak keila oeh krakue; Hatulatiah chrang apum mein hatuphi athoini, ani ein a ah bai. 8Hauphi a pumsa awn thoipueng kha pumsa vang ei didam nak adtei, hauphi Hmueichra awn thoipueng kha Hmueichra vangngei aloetging nak adtei. 9Aveh binak ah hauphi atha oeh natsak se, oeh nim ayoe kom akhinkha hnueppa nim ad teini. 10Khatiein, akhinkha veh nim hmuh poetta, chrangpoeng ei hmokla, ani nim bi e, atungla yumpueng imkhui yei hamla nim bi e.

**Vuenmawng oeh redla Tueithainak**

11Boen u ka kut he awn calung abaula ka ru ein kan phueih law u. 12Pumsa awn hmuh ah ni eila prangei yahlue upueng ein, Chrih ei laklamtung hmokla dunghnepnak oeh am hmuh hluenak awn vuenmawng nam red piling eilah thana u kue. 13Vuenm awn gredupueng amah ein haw thukhoen oeh hruihning u ein phi, nam pumsa awn am khoehgah hning ngeila vuenmawng nam redtei yahlue u kue. 14Nim Bawipa Jesu Chrih ei laklamtung konna, oeh ka khoehgah ei, leidek phi keiyei hmokla laklamtungah ngonkhoenla kra ein, kei phi leidek kei hmokla laklamtungah ngonkhoenla krakue. 15Hatulatiah vuenmawng red phi, oeh redphi hatulah oeh mawng ein, athaila tueiprang ni atunglah akra. 16Cawh ei ningcang awn khawsaupueng awnna, Fanpuhri ei Israel chrangtuei fanna, dimdeihnak awn renngainak nam fanna awmseh. 17Tuboeih eituen haueinphi oeh ni ueoih bai u, hatulatiah Jesu hmatnak kei neknak ka pum fanna ka thoemkue. 18Nim Bawipa Jesu Chrih ei boekhoeknak, koeinautuei nam hmueichra awn awmhmaih seh. Amen.

**EFISA**

**1**

1Fanpuhri ei yakhlue awn Jesu Chrih ei thoei Pawluh ein, Efisa khawah betak awn awmpueng chrangciimtuei lah ca ka ruk law. 2Nim pai Fanpuhri awn Bawipa Jesu Chrih ei lamei boekhoeknak awn dimdeihnak nangmih ah awmseh.

**Chrih awn Hmueichra Youthen**

3Chrih awn Fankhaw hmunla awmpueng Hmueichra yuthen poeng awn youthen nipe upueng, nim Bawipa Jesu Chrih ei pai Fanpuhri aming thangseh. 4Ani ei hmaiah cimcaih ah oeh katla, ani ein leidek oeh a ompha ah ni hruei u kue. Yongnak awn 5amah ei hamla a ca mueihla, an taak uh keila Jesu Chrih awn kroeppeila ngai ein a yakhlue awn hawipuengtu anna boeima uh. 6Ahluengtai boekhoekngak keila, a yongnak awn ayoela nipe u kue. 7Aboekhoek nak adunghe awn amah ein a si awn nim boeunak ngaihsim mei hmokla, thongnak nim rahkue. 8Ani ein yaklam theinak awn hmuhmat nak avan awn khacawh ei boenak awn ni besakkhuep u kue. 9Ani ein Chrih awn abue ayakhlue athuk ahlimtui nikroepnak awn ni hmat sak u kue. 10Thuuk ein kaupuengtu akuemnak niin apha lawah, dek ah awmpueng tuon Fanna awmpuengtu avanpoeng atoeng la Chrih ah cunneila boeikrakkue. 11Chrih awn mingmih phi rou nim rah ein, ani awn abue mueihla boeikrak ein, ayakhlue ngaihtueh mueihla avanpoeng kuemsak kue. 12Chrih nim ngaih u khoen pueng mingmih awn a hluengtainak nim ngak hning ngei hmokla krakue. 13Ani awn nangmih phi, thutak nam yak konna, khuinak thuthangni nam yum ein, ani awn Hmueichra Ciimmei thukam neknak nam rah khoenkue. 14Hmueichra Ciim kha Fanpuhri ei koetu thongnak hrila, nim rou owinak la kroengah a hluengtai ngaknak keila krakue.

**Taiirue nak awn Boenak**

15Hatulatiah cawh ei mawngah, Bawipa Jesu nam yum awn chrangcimtu nam yongnak kei a mawng kam yakue. 16Nangmi ei hmokla oeh hueila ka taiirue ein, ka taiirue ah nangmih kan thuem u kue. 17Nim Bawipa Jesu Chrih ei pai Fanpuhri ei hluengtainak, Hmueichra hmuhmatnak awn thuphran awn ani hmatnak an pek ngai uh keila ka taiirue kue. 18Nam lungsin mik avang ngeila akhueunak awn ngaihunak hatula akra nam hmattei awn chrangciimtu ein a bawimang rou am koenak kei amawng nam hmatteila ka tairuekue.

**Chrih ah Ampueng Fanpuhri ei Huham**

19Ahuham thamahnak awn a bila kra ein, yumpueng nim vannei hamla, ahuham abau oeh nuet donghlot awmkue. 20Ani ein Chrih awn kuemsak ein sihnak kei ani thawhsak ein, Fanram hmun khui a pat vangah ani ngoihsak kue. 21Kruem upuengpoeng ei afan awn titheinak huham awn Kruemnak, ming poeng ei fannei ming, tuboeih ei awn ngoila lawei avannei fanna Chrih kha awmkue. 22Fanpuhri ein Chrih ei khawpha kaila avanpoeng tah ein, Chrangboem mei hamla avanpoeng ei lupumla ani somkue. 23Khacawh ei chrangboem kha a pumsa, avanpoengah amah ei kuembenak awn kuempoengsak kue.

**2**

**Chrih awn Hringnak**

1Nangmih kha katnak awn boeunak ah nam sikue. 2Cawh ei khawkhi bawi yei kruemnak ning awn tuboeih thu oeh ngai upueng canautuei khuiah bibipueng hmueichra ei ngaihla leidek thumcam awn ayanla khaw namsakue. 3Amnituei hmuah ayanla mingmih phi avan nim pumsa ei cukciknak awn nim hringomkue, pumsa awn lungsin nei yakhlue hruinak awn chrangfeitu mueihla, kawthed yawkpueng pumsa canautu lah nim krakue. 4Khanaphi rennak awn bepueng Fanpuhri ei yongnak anui awn ni yongna u kue. 5Nim boeukatnaktu awn nim sipueng, Chrih awn atoengla ni hringsak u ein (Boekhoeknak awn khuinak nam rahkue). 6Ani awn nim thou ein, Jesu Chrih awn Fankhaw hmunna ani awn nim ngoi hmaihkue. 7Jesu Chrih awn aboenak oeh toekhlot awn mingmih ah akroep kha ngoila lawei sonna an hmuh hning uh keilah krakue. 8Hatulatiah aboenak awn yumnak kei dawngah khuilah nam krakue. Khacawh ei yumnak kha nammah eila oeh kra ein; khacawhkha Fanpuhri ei an pekduen uh la krakue. 9Mah ei bilah oeh kra ein, khatiein hau oeh khoehgah ei. 10Hatulatiah mingmih kha Fanpuhri ei kutmuei, bini bieila Jesu Chrih awn an prang u; Khacawhtu nim bi eila Fanpuhri ein ayanla, a soemphran tela krakue.

**Chrih ah pumoet**

11Khatiein ayanla pumsa awn khuifeila nam kra thuem u, hnicim mei kut awn "vuenmawngred" u pueng ngein," vuenmawng oeh red "upueng amti thuembai u. 12Akhapoetta nangmih kha Chrih awn nam tai thym u, Israel chrangmi ah oeh nam thuum ein, thukam paipi awn chrangsang la nam kra ein, Fanpuhri ka, ngaihukalah, leidek fanna nam awmkue. 13Khanaphi ayanla nam soukru manpueng, tuboeih Jesu Chrih ah Chrih ei si awn nam yoekrucakue. 14Hatulatiah ani amah kha nim reenak, awn khuihnih khuioet la donrawi ein chrautainak vong kruksak kue. 15Raila krapueng thukhoen nei thupektuah thuumpueng ningcangtu a pumsa awn phreh hei ein, pahnih kha chrangthai apumla amah ein a prang hning, khamueihla reenak a bilawh. 16Laklamtung awn pumsa apumla krasak ein Fanpuhri awn an pahnih khawtsengsak ein, an raikru nak haw amah ein sipueikue. 17Ani lawein asounakla awmpuengtuei reenak kei awn a etnak ah awmpuengtuei renak keila thuthangni toek kue. 18Khatiein ani awn nim vannein Hmueichra awn pai yeila tonnak nim rahkue. 19Khatiein nangmih kha khawfei chrang awn chrangsangla oeh nam kra bai yei, nangmih kha chrangcimtu awn khuioetla nam khawtseng kom, Fanpuhri ei imkhui chrangtu lah nam krakue. 20Thoeitu awn Sanghmatuah tung fanna sakla nam kra ein, Jesu Chrih amah kha akiah lingngei tunglah krakue. 21Ani awn im avan atoengla pangkru u ein, Bawipa ah beekim ciimla baulaw kue. 22Ani awn nangmihtu phi Hmueichra awn Fanpuhri ei omnak keila sakla nam kra boeihkue.

**3**

**Pawlu Khuifei Thutoek Nak**

1Cawh ei amawng awn khuifeituei hmokla Jesu Chrih ah thongkrumpueng kei, Pawluh ein. 2Nangmi ei hamla kei an pek Fanpuhri ei boenak awn bibinak atangla nam ya khoenkue. 3Atawicala kan ruk law khoen uh mueihla, khacawh ei thuthuk kha thuphoeinak awn an hmatsak. 4Khacawh ei ca nam kheah, Chrih ei thuthuk khui lamei hatumueihla ka hmattei amawng nam hmatteini. 5Khacawh ei thuthuk kha tuboeih ah Hmueichra ein Fanpuhri ei thoeiciimtu awn Sanghmatuah adangsak mueihla, chrangfeituei cason na oeh hmatsak hei kue. 6Khacawh ei thuthuk ah; khuifeitu kha thuthangni awn Chrih ah atoengla roupang kripnak, Pumsa apumma chrangmi pueipawla kranak, thuthangni awn Jesu Chrih ah thukam atoenglah teipainaktula krakue. 7Ahuham bilawhnak awn khacawh kei an pek, Fanpuhri ei boenak peekduen awn hawi yeila, cawh ei thuthangni ei saii apumla ka tangkue. 8Chrangcimtu avan khuiah, ayawisoeihla kra upuengah ayawisoeih la krapueng keiah, oeh nuetdong hlottei Chrih ei bawimangnak thuthangni khuifeitu toek keilah cawh ei boekhoeknak ni pekue. 9Aruemma avanpoeng tueiprangpueng Fanpuhri ein athup cawh ei thuthuk toerenak kha hatula akra avan nein a hmat yoei yeila ni. 10Tuboeih khacawh ei hmokla, chrangboem awn, Fankhaw khuila titheinak tahpuengtu awn kruempuengtuah Fanpuhri ei hmuhmat nak ahaha hmatsak hei yeila krakue. 11Amah ei aloetla a buebawk tu nim Bawipa Jesu awn kuempoengsak kue. 12Ani yumnak awn linglaiah uepnak awn anieila toonnak nim rahkue. 13Khatiein nangmi ei hungah vuuk ka hmuh awn oeh nam hailatteila kan panak uh, khacawhkha nam hluengtainak ni.

**Efisa Hamla Taiiruenak**

14Hatulatiah cawh ei amawng awn ka khudong ein pai yei hmaiah ka koop. 15Fan awn dek kei imkhui poeng ein am ming anieila rah u kue. 16Ahluengtai Bawimang mueihla huham awn thamah eila, a Hmueichra awn nam lungsin khuila thamahnak ni pe u kue. 17Khanavah yumnak awn nam lungsin khuila Chrih awm kom, yongnak awn pra auepla nam chra ei. 18Chrangcimtu avan nein athuuk awn ahlueng, ayun awn adang, nam hmat hning kom; 19Hmuhmatnak la thukha ngaipueng Chrih ei yongnak hmatta, Fanpuhri ei kuempoengnak avan awn nam kuempoeng ngeila.

20Tuboeih ani kha nim khuiah huham awn bilou ein nim thoeh nim ngaihtueh lah doemngai yeila avan bihning puenglah krakue. 21Ani kha Chrangboem awn Jesu Chrih ah casawn na aloetla hluengtainak awm seh. Amen.

**4**

**Chrih ah Cicuinak**

1Khatiein Bawipa hamla thongkrumpueng kei yein, khuela nam krapueng nangmih khue awn hawipuenglah khaw namsak keilah kan tuek uh. 2Apum awn apum yongnak awn uehnak the u na, lungsaunak awn rinatnak awn lungnem nak awn kuempoeng u. 3Rerannak kei yei pinnak khuiah Hmueichra awn cicui yeila thanak u na khoengpangsak u. 4Nangmih ngaihunak apum awn an khue uh mueihla, pum apum awn Hmueichra apum ni a om. 5Bawipa apum, yumnak apum, Baptisma apum, awmkue. 6Avannei pai avan nei fanna awm ein, avanna avanlah krapueng Fanpuhri apumni.

7Khanaphi mingmih apum ciah Chrih ein peekduen aboenak awn an peek uh mueihla nim rahkue. 8Khatiein "ahluengnak la a kaiiah a cehpuei yeila thongkrumpueng chrangtu pang ein pekduentu pehei kue. 9(Tuboeih "Ani kaiikue" tikha Ani leidek khui akaila krumkue tilah, oeh toekla akra ah, hatu atoek hluela kra einum? 10Amah krumlawpueng Ani phi Fankhaw avannei fanla Ani kaii ein, avanpoeng akuembe hning ei hmokla krakue. 11Khakonna Ani ein avang thoeithanak, avang Sanghma, avang thuthangni toeknak, avang Tothoem awn Tikkikpung, pe heikue. 12Hatulatiah Chrih ei pumsa sawngsaknak ah bibinak keilah chrangcimtu soemphran nei hmokla krakue. 13Nim van Fanpuhri ei capa hmatnak awn yumnak ah cicui ah hraampueng chrang apumlah kra awn Chrih ei kuembenak nim rah boeihnak hrila krakue. 14Akhanna amawla oeh nimkra baikom, tuiphu ein khula khala oeh ni yon bai u ei, theithangnak khawkhi poeng ei mawng awn chrangtuei railei, luemhled theilai, ngaihtuehnak kein oeh an yoon sueisuei uh keila ni. 15Yongnak awn thutak toekna, lula krapueng Chrih aniei khuiah avanpoengah bauvei hmokla krakue. 16Lupum meika pumsa avan, ruisui duentom kha atoengla bomcem kru awn, apumci bibi krip u ein yongnak awn am sawngsak kru awn pumsa bausak u kue.

**Hringthai awn Hringomnak**

17Khatiein am ngaihtueh hatulah oeh mawng pueng khuifeituei awm mueihla oeh nam ommei, Bawipa ah nam ommeila kan toek u. Am yaklamnak hmuep ein, am lungsin hlang soehnoeng ein oeh am hmatnak awn Fanpuhri ei hringnak awn taai u kue. 19Am lungsin hlangkhuep ein, yakhlueaihnak awn oeh ciimpueng pumsa ei ngaih poeng bi eila ammah pekru u kue. 20Khanaphi Chrih ei ninglam nam ya puenglah oeh krakue. 21Aniei mawng nam yak tang ei sueah, Jesu ah awmpueng thutak, ani eilah nam thei yei sue. 22Ayanlamei nam hringning awn ruisuipueng, khacawhkha cukciknak awn theilai ah, dinak kei hringruem nam suh eila nam theithang khoenkue. 23Nam lungsin Hmueichra prangthaila nam kra ei. 24Thutak awn cimcaihnak awn duengnak Fanpuhri awn toeng ngeila prangthamnak chrangthai suiowi u.

25Khatiein, raileinak phe u, nangmih apumci ein a imteng atang thenseh, hatulatiah mingmih kha pumsa apummei apramcilah nim krakue. 26Nam kawthed taphi, katnak oeh bi u; Na kawthed khawhni ein oeh krakpuei seh. 27Adueih omnak keilah khawram oeh pe u. 28Rutheipueng oeh ru bai kom; bibi seh, mangyapueng avang a teipai yeila nipueng akut awn bi seh. 29Nam rongah thuthe oeh hluh law u, yakan upueng ei ninak kei, mangya upuengtuei dueihthawhnak, ueppangnak kei thuni mah toek u. 30Fanpuhri ei Hmueichra Ciim oeh kawthedsak u, thongchrahnak khawhnuep pei hmokla ani awnni nam nekkru. 31Akhahela thueinak, kawthednak, thueiseinak, hawsamnak awn thuthednak, phuem nak poeng noc u. 32Apum awn apum renngai kru u na boekruna u. Fanpuhri ein Chrih awn an ngaihsim u mueihla, apum awn apum ngaisim kru u.

**5**

**Fanpuhri ei Dangvat U**

1Khatiein a yongnak catula nam kra mueihla, Fanpuhri ei a dangvat u. 2Chrih ein ni yawngna u ein, nim hamla amah pekrukue, uipueng ei kengtaihnak boi mueihla, Fanpuhri ah a apkru mueihla, yongnak awn khawsa u.

3Khanaphi pretdengnak, oeh cimpueng hatuphi, chrangciimtu awn hawi yeila nangmi ah yakhlueaihnaktu oeh awm seh. 4Thugounak awn thuropauangnak, kralaknak, thuthoihtu damla, boekhoeknak thumah nim toekke. 5Hatulatiah cawhtu nam hmat lawtang ei, pretdengnak, chrang proksak, chranghou, arup betu ein Fanpuhri awn Chrih ei ram rou oeh rah u ei.

**Avang awn Ahmuep**

6Asuilam oeh awmpueng ei thu awn hauein oeh ni theina u se, hatulatiah cawhtu awn thu oeh nhrai upueng canautuei fanna Fanpuhri ei kawthednak sut lawei. 7Khatiein amni awn oeh khotseng u. 8Hatultiah ayanla ahmuepla nam kra aphi, tuboeih Bawipa awn avaanglah nam krakue; Avaang ei ca mueihla khawsa u. 9Hatulatiah avaang ei theihpai kha: Avanna nikroepnak awn duengnak awn cengrenak tulah krakue. 10Bawipa ei yeinak hatulah akra sichrathei yeilah thana u. 11Oeh theipaipueng hmuepkhui bibinak ah oeh thumboi u na, akhamueihtu dangsak u. 12Hatulatiah aduemla am bitu toek keikha yak keilah krakue. 13Khanaphi vaangnak kein asue lawah avanpoeng hmuh lawei. 14Hatulatiah avanpoeng suepuengkha avaang lah krakue. 14Hatulatiah cawh ei mawngah, "Iphningpueng letlawseh, Sihnak kei thoulaw, Chrih ein ni sue ei a ti."

**Auepla Khawsa**

15Khatiein hatumueihla khaw na sak kei ngaihna, oeh hmuhmatpueng chrang mueihla oeh krana hmuhmatpueng mueihla khawsa u. 16Khawhnueptu athednak awn nam niin avehsoeihla hmang u. 17Khatiein oe hang u na, Bawipa ei yakhlue hatulah akra hmat u. 18Yu oeh rui u, hatulatiah khacawhkha poeklaak la kra ein, Hmueichra awn be u. 19Saam la awn oei awn Hmueichra latu apum awn apum sa u na, Bawipa eila nam lungsin awn lasa u. 20Nim Bawipa Jesu Chrih ei ming awn avanpoeng Fanpuhri eila na boeni tiloet u. 21Chrih krihnak awn apum mei kaiah apum awm u.

**Chru awn Vaa**

22Chrutu, Bawipa ei thu nam ngaih mueihla nam vaa ei thungai u. 23Hatulatiah vaa kha chru ei lula akra mueihla Chrih phi chrangboem mei lula krakue. Ani amah pumsa khuipueng lah krakue. 24Khanaphi chrangboem kha Chrih ei thu a ngaih mueihla, chrutu phi avanpoengah am vaa tuei thu am ngaih ei.

25Vaatu, nam chrutu yawngna u, Chrih ein chrangboem yawngna ein amah a peekkru mueihla. 26Khanavah ani ein nuta ciimsak hning kom, tui la krapueng thu awn sikom ciimsak kei. 27Adeng ahnot khamueih hatuphi oeh boi ein, avan cim ein katnak oeh awm ein chrangboem mei hluengtainak avan amah pek hning ei hmokla krakue. 28Khatiein vatu ein phi ammah ei pumsa am yongnak mueihla am chrutu am yawngnak kei. A chru yawngnapueng kha amah yawngkrunapuenglah krakue. 29Hatulatiah amah ei pumsa thueipueng apum phi oeh awm mankue. Chrih ein chrangboem ayongnak mueihla, chrang poeng amah ei pumsa vuhcah kom a coei yei. 30Hatulatiah a pumsa ei chrangmitula nim krakue. 31Hatulatiah cawh ei amawngah tongpa apum kha anawi awn apai cehta kom, a chru awn an donna, anni pahnih kha pumsa apumla tangnih kue. 32Cawh ei amawng kha anuilah thukpuenglah krakue; khanaphi Chrih awn Chrangboem buenak awn ka toek hluela krakue. 33Khanaphi, nangmih apumci einphi nammah nam yawngkrunak mueihla nam chru yawngna u; Chrutu einphi am vaatu doenkham u seh.

**6**

**Imkhui Ruisuinak**

1Canautu, Bawipa ah nam nupai yei thungai u, hatulatiah khamueih kha atangla krakue. 2Nawi awn pai nam doenkham mei (cawhkha thukam awn alamma thupek la krakue). 3Khamueih kha nang ei hamlah veh kom, leidek fanna na hringkhaw sauvei. 4Paitu, nam canautu oeh thueiseisak hei u, Bawipa ei tukkik coeicawtnak awn roengthasak hei u. 5Saiitu, Chrih ei thu nam ngaih mueihla, krikrok chretlamnak lungsin ciim awn nam pumsa bawituei thungai u. 6Chrang lungsin yeisakpueng mueihlah, mikhmuh doengah oeh kra ein, Chrih ei saii mueihla, nam lungsin awn Fanpuhri ei yakhlue bih u. 7Chrang ei bi nam bila oeh ngai u na, Bawipa ei bi mueihla, roengthanak awn anila bih u. 8Saiiphi, chranghoeng phi, ani bi pueng poeng hauphi, Bawipa eilah chreng rahbai yeiti hmat u. 9Bawitu, akhamueihla amni ah bih u, oeh krihsak hei u, nan pahnih ei Bawi Fankhawla awm ein, ani kha hauei mikhmai oeh a boen hmat u.

**Fanpuhri ei Licim**

10Ahnusoeihla, Bawipa ei a huham a tharui awn thamah u. 11Fanpuhri ei licim akuemla bahowi u, khawram mei ngaihtuehtu nam maam hlotteila auepla duei u. 12Hatulatiah mingmih kha sisa awn nim tupuenglah oeh kra ein, kruempuengtu, huhammatu, leidek khawhmuep pah thamahpuengtu, fankhaw hmun nei hmueichra thetu awn nim tupuenglah krakue. 13Khatiein, Fanpuhri ei licim akuemla bahowi u. Khanavah khawhnuep theah auepla nam duei hningkom, avanpoeng nam bi konna, nam dueiuep pei. 14Khatiein dueiuep u, thutak nam cawiah vop u na, duengnak soiphaw bah u. 15Renak thuthangni hmokla nam khawdowk u na soemphran u. 16Cawhtu konna, yumnak sawi pom u, khacawh awnni khawram mei doeipuengpala nam sihsak hlot kaw. 17Khuinak khuemuek bueng u na, Fanpuhri ei thu la krapueng Hmueichra cimca bah u.

18Niin poengah taiiruenak ahaha awn pahram u na, Hmueichra awn taiirue u, cawhmueihla kra eila, thawhletnak awn thana khik u na, chrangcimtu avannei hamla pahram u. 19Toek keilah an pek kei thuthangni athuuk, ka rong angkom, ka hamtsak hei yeila, ka hamla taiirue u. 20Kei kha thuthangni hmokla sirui awn khih ei thoeipai lah ka krakue; Ka toek khin mueihla ka lingkom ka toek keila taiirue u.

**Kutpang nak Thu**

21Khanaphi keiah krapueng amawngmatu awn, hatumueihla ka bi nam hmatteila, yongnak koei nau awn Bawipa ei bibinak ah betak, Tyichicus ein avanpoeng ni hmatsak u eini. 22Nangmih eila ani ka tueihlaw kha, cawh ei buenaktu nam hmat kom, keimih ei mawng awn nang lungsin tha an pek u keilah krakue. 23Bawipa Jesu Chrih awn pai Fanpuhri ei lamei yumnak awn yongnak dimdeih nak koeinautu ei fanna awmseh. 24Oeh lattheipueng yongnak awn nim Bawipa Jesu Chrih yawngnaupueng avanna a boekhoek nak awmseh.

**FILIPI**

**1**

**KutpangNak**

1Jesu Chrih ei saii Pawluh awn Timothy ein, Filipi khawah awm upueng Jesu Chrih ah chrangciim avan, kruem upuengtu awn bawmcem upuengtuei hamla: 2Bawipa Jesu Chrih awn nim pai Fanpuhri ei lamei dimdeihnak awn boekhoeknak nangmih ah awmseh.

**Boengaknak awn Tairuenak**

3Nangmih kan thuempoeng uh kah Fanpuhri ka boenakue. 4Nam vannei hamla ka taiirue poengah yeikrainak awn ka taiirue doeikue. 5Alammacuek hnueppei tuboeih hrila thuthangni toeknak ah nam thuum la. 6Hatulatiah nangmih ah bini awn tuen ein bipueng Bawipa ein Jesu Chrih ei hnuep hrila avanpoeng kuemsak keila ka uepnakue. 7Nam vannei mawng cawh mueihla ka ngaihtueh kha nipuenglah krakue, hatulatiah ka lungsin nah nam awm ein, thong ka krumma phi kraseh, thuthangni auep peila hlannak ah phi, nam vannein Fanpuhri ei boenak nan paipuei u kue. 8Jesu Chrih ei sinkhihnak awn nam van hatukrukla kan omdamnak uh kha Fanpuhri ein hmatkue. 9Nam yongnak kha avan sichranak awn hmuhmatnak tang awn kuembe, ta oe oe ei. 10Khanavah hatu anisoeih ti nam chrathei kom, Chrih ei hnuep hrila pukpai nak oeh awm puenglah a cimla nam ommei. 11Jesu Chrih awn duengnak theihpai awn beah, Fanpuhri ei hluengtainak awn thangsaknak lah akra eilah ka taiiruekue.

**Thuthang Toekkei**

12Koeinautu, tuboeih, kei ah krapueng hatuphi thuthangni apuei taoe eilah hlatpuenglah nam hmat tei ka yahluekue. 13Khanavah Chrih ei hmokla thong ka krum kha Hrangpuei ei im ngoeng upueng avan awn chrangfeitu ein hmatlaw khai u ei. 14Thong ka krumnak awn koeinautu adoemhe ein, Bawipa am yumtangnak awn oeh krihla Fanpuhri ei thu toeknak ah linglaw u kue. 15Avangkha, Chrih ei mawng phuemnak awn vokkrunak lungsin awn toek u einphi, avangkha kawngaihveh awn toek u kue. 16Kawngaihni awn toek upuengkha thuthangni huithan neilah kei an som tila hmat u ein yongnak awn thu toek u kue. 17Alammatu ein thong ka krumnak ah khuikhanak adoemngai yei ngaihtuehnak awn ngaihtueh ciim latah ammah ei ngaih awn Chrih ei amawng am toek. 18Khana hatumueihla tiei? Atangla phikra, aphawk la phikra, hatu ning awn phikra, Chrih ei mawng toekla ka yeikue. Oe, ka yeikue. 19Hatulatiah nam taiiruenaktu awn Jesu Chrih ei Hmueichra bom nak an pek awn ka phrongnak la cawhtu latteila ka hmatkue. 20Anuilah ka ngoengsou mueihla, hatuaphi oeh ka yak kom, linglainak poeng awn, sih ah phikra hringah phikra, atuboeih phi, aloetla, ka pumsa awn Chrih ka thangsak kei ka ngaihukue.

**Chrih ham Hringnak**

21Keiyei hmokla, ka hringnak kha Chrih ni, ka sih mang ngai yei. 22Khanaphi tuboeih pumsa awn ka hringlah akraah, theipai yeilah ka biei tinak ni; hatu ka hrueiyei oeh ka hmatkue. 23Khatiein an pahnih ei lak ah ka uetawkue. ka sihkom Chrih awn ommei ka yahlue ngai kue, soukru kha anuilah ni ngaikue. 24Khanaphi nangmih ei hamla pumsa awn hringkha ni ngaikue. 25Cawh yalam u, ka awmtang ei tila ka hmatkue, yumnak awn yeiah nam vannei nam bauvei hmokla nim omtoeih ei. 26Khanavah nangmih eilah ka law baikom kei awn Chrih ah nam khoehgah nak bau lawei.

27Chrih ei thuthangni doeng awn hawi yeila nammah khawsa u, khanavah ka lawah kan hmuh u ka phi, oeh ka omma phi, Hmueichra apum awn nam dueihuep kan ya u kom, thuthangni yummei hmokla lung apum awn atoenglah thana u. 28Hatu ning awn phi nam rai yein oeh ni krihsak u ei. Khacawhkha amni ei didam mei hmatnak la krakue, khanaphi nangmi ei hmokla khuinak kha Fanpuhri ei lamei lawh kue. 29Hatulatiah Chrih ei hamla, ani yum doenglah oh kra ein, ani ei hamla vuk phi hmuh eila nangmihnipe u kue. 30Atuboeih hrila ka od nam ya ein, kei ah nam hmuh akhamueih ei tukahnak ni nam um.

**2**

**Chrih awn Mueihnak**

1Khatiein Chrih ah thapeknak, yongnak awn lungdimnak, Hmueichra awn khawtsengnak, awmainak renngainak a awm lah akraah, 2Lungoetnak, yawngkrunak, Hmueichra awn cicuinak, ngaihtueh apum awn buenak, nangmih ah omsak u na ka yeinak kuemsak u. 3Mah ngaih binak, congkhoeinak awn hatuphi oeh bi u, lungnemnak awn namah latah afei aphu omngai puenglah apum awn apum ngai u. 4Nammah ei namngaih doeng oeh boen u na, afeituei ngaih haw boen pe u. 5Jesu Chrih ah ompueng lungsin nang mihah phi omsak u. 6Jesu kha Fanpuhri ei mueirou awm ein phi Fanpuhri awn an toengnak, panguep peila oeh krakue tila ngai ein. 7Amah awn amah akhawloela ngaikru ein tamna ei mueirou thoem ein, chrangtu awn toeng puengngei mueihmai awn hmilaw ein; Chrang apum mueihla hmuh eilah danglaw kue. 8Ani amah awn amah nemkrusak ein, sihnak kei duetta thungai ein, laklamtung ah sikue. 9Khatiein Fanpuhri ein ani ahluengla yoek ein ming nuengnueng ei fannei ming ani pekue. 10Khatiein Fankhaw awn leidek fan awn leidek kai yei avan Jesu ei mingah khudong kom. 11Pai Fanpuhri ei hluengtainak adangngei hmokla, lei poeng ein Jesu Chrih kha Fanpuhri la krakue tila huipa u ei.

**Dek ah Vaang**

12Khatiein ka yawngnaktu, thu nam ngaihdoei mueihla, ka ompoet doengah thu nam ngaipueng lah oeh kra u na, oeh ka omma phi thungai taoe u, krihkrok chretlamnak awn nam khuinak kha bilou toeih u. 13 Hatulatiah ayakhlue awn a yeinak keila nam khuiah bibi puengkha Fanpuhri ni.

14Taihkrunak, sutsikrunak kalah avan bi u. 15Khatiein lam hmangpueng canau awn kumlaiupueng ei thungah nangmih kha pukpainak awn katnak oeh ompueng Fanpuhri ei ca leidek fannei aiisi mueihla am khuiah nam vangngei. 16Khanavah hringnak thu panguep u na, ka bi oeh khawloe kom, ka dongdang phi oeh khawloe ei, Chrih ei khawhnuep pah ka khoehgahnak kei hmokla krakue. 17Nam yum meilah pumnak awn kengtaihnak lah ka kra pangah hawya, ka yeikom nam van ka yeinak kan teipai u ei. 18Kan cuehcon hlue uh ta, nangmih phi, akhamueihla yeikrai u na, nam yeinak kei haw ni pai u.

**Timothy awn Epaphroditus**

19Nangmi eila oeh soupha kom Timothy ka tueih laweilah Bawi Jesu ah ka ngaihukue, khanavah nam mawngma ka yakom ka tharui phi ommei. 20Hatulatiah Timothy mueihla kan lungsin kawngaih toeng ein, nam ninak keilah atangla ngaihnapueng keiah hau afei oeh ka takue. 21Hatulatiah Jesu Chrih ei ham oeh yap u ein, ammah ei am rah eini avan nein am yap. 22Khanaphi Timothy ei a omkra nam hmat, anikha kei awn apai awn aca mueihla thuthangni apungtai yeila kan bilou hmaihkue. 23Khatiein kei yei mawngma hatumueihla akra kan hmat loeiyei, ani ka tuei lawyoe eila ka ngaih u. 24Ka mah phi oeh soupha kom ka laweilah Bawipa awn ka ngaih uep. 25Khanaphi a ngaihla akraah, nangmih eila Epaphrditus tueih lawei lah ka ngaihtueh, ka nau awn bibi puei awn raikap puei, ani kha nangmih ei thoeipai laphi kra ein ka ngaih biloupuenglah krakue. 26Hatulatiah nam van ni omdam na u ein, sanakue tila nam yaklah a kawthehkue. 27Hatulatiah ani kha atangla sivin neila hnat einphi, Fanpuhri ein a fanna rennak takue, ani doeng oeh ren ein keihaw ni renkue, khatiein kawthed tei fanna kawthednak oeh ka hmuh. 28Khatiein ani tueihlaw eila ka ngaihsaikue, khanavah ani nam hmuh baiah nam yeikom, nangmi ei mawng awn ka luenak kennei. 29Yeikrainak poeng awn Bawipah ana dou u oe, Ani mueih ei chrangtu hluengtai upuenglah ngai u. 30Hatulatiah nangmih ein oeh nan pek hning u, bomcem nak bilou ein a hringnak haw hatulah oeh hmoe ein, a sichroeunak kei duetta Bawipa ei bi bikue.

**3**

**Chrih awn Hmatkrunak**

1Ahnusoeihla, koeinautu, Bawipa ah yeikrai u. kan ruk lawuh mueihboe ka ruklaw baiah kei yei hamlah bawngbainak la oeh kra ein, nangmih ei thungdah krunak ni. 2Ui tu ngaihna u, athe bi upueng ngaihna u, aloila vuenmawng red upueng ngaihna u. 3Hatulatiah mingmih kha vuenmawng redtang puenglah nim kra ein, Fanpuhri ei Hmueichra awn nim pum ein, pumsa oeh nim ngaih u ein, Jesu Chrih ei hlyngtainak nim ngaihukue. 4Khanaphi kei kamah ah pumsa ngaihunak kei mawng ka takue. Chrang fei apum mein pumsa awn uepnak ka tahkue atila akra ah, kei kata ngai kue. 5Ahnuep reedtah vuenmawng rednak, Israelchrang, Benjamin pakhui, Hebrutuah Hebru atang, thukhoen vangah, farise la ka krakue. 6Roengthanak vangah, chrangboem dunghneppueng, thukhoen vangah chrangdueng, pukpai yei oeh awm puenglah ka krakue.

7Khanaphi hatuphi ka takmantu poengkha, Chrih ei hmokla diboeih puenglah ka ngaikue. 8Khakonna, ka Bawipa Jesu Chrih hmattei aphu awn ka nuetta, avanpoeng kha dipuenglah ka ngaikue. Ani ei hamla avanpoeng didamnak ka um ein, Chrih ah amangnak rah eila, khacawhtu nophramla ka ngai hei kue. 9Thukhoen neika lawpueng kamah ei duengnak la oeh kra ein, Chrih yumnak awn lawpueng Fanpuhri ei lamei duengnak kha yumnak ah yungpuenglah kra ein, khacawh awn ani hmuh eila krakue. 10Khacawh awn ani ka hmatkom, a thawhnak huham awn a khawdeng hmuhpueinak awn a sihnak ah ani mueihla kranak rah ah. 11Sihnak keika thawhnak ka rah ei hmokla krakue.

**Noengna ah Dongnak**

12Cawh avan rah khoen, buenak la ka sutkhoenpuenglah oeh kra ein, khanaphi Chrih ein amah ei hamla, an prangnak awn kamah ei hamla khacawh prang ngeila ka cuehconkue. 13Koeinautu, khacawhtu ka rah khoenkue tila oeh ka ngaihtueh ha kue, khanaphi apum ka bikue. Hnulam lamei ka hnih ein hmailam lamei ka pankue. 14Jesu Chrih awn fankhawla Fanpuhri ein nikhue ein chreng rah ei buenak awn ka thanakue. 15Khatiein, mingmih chranghramtu ein khamueihtu ngaihtueh ei ngaihkue. Avangah ngaihtuehnak afei a omma phi, Fanpuhri ein nangmih ni toek pe u eini. 16Khanaphi nim phalaw ei nim hringnak awn khaw nimsa kom nim omme.

17Koeinautu, ruisui yeila ka dang vatpuenglah kra u, keimih ah namrah ein nuetnak mueihla khawsa upuengtu boen hei u. 18Amni ei mawng kan thenci u mueihla, tuboeih mikphri awn kan then bai u ei. Hatulatiah chrang ada ein chrih ei laklamtung khiraina u ein hringom u kue. 19Amnituei duetnak kha dinak ni. Amni ei Fanpuhri kha am bungpuei la kra ein, am hluengtainak kha am yaknak ni. Am lungsin kha leidek khawh fanna ni am taak. 20Khanaphi mingmih kha Fankhaw chrangla nim kra ein, aKha lamei lawei khuipueng Bawipa Jesu Chrih nim ngoengkue. 21A huham cung ein ani ein a mah ei hamla avanpoeng kailah takom, nempueng nim pumsatu haw amah ei bawimang pumsa mueihla hlatsak kei.

**4**

**Anisoeih la Ngaihtueh**

1Khatiein ka yongnak koeinautu, kan omdam na u ein, ka yeinak awn ka khuemuek, ka yawngnak pueipawtu, Bawipa ah a cawh mueihla dueiuep u.

**Thapek Thu**

2Bawipa ah lungkrimnak awn nam awm meila Euodia awn Syntyche kan panak nih. 3Oe, nangmih phi kan pana uh, ka bibi puei tang ni, thuthangni ei mawng awn ka eppa awm ein biloupueng nutatu bom hei u, hringnak cabu khuiah am ming thuumpueng, Clement awn afei ka bibi pueitu, kam bihmaihpuenglah kra u kue.

4Bawipa ah yeiloet u, yei u ka ti baiye! 5Lungnemnak awn nam awm chrangvan hmatsak u, nam eppa Fanpuhri awmkue. 6Hatuei mawngah phi oeh lue u, khanaphi avan poengah taiiruenak awn huipanak awn ngakchrahnak awn nam thoehchrah tu Fanpuhri hmatsak u. 7Fanpuhri ei dimdeih nak, chrangvannei yaklamthei nak hlatsak hningpueng ein, nam lungsintu awn nam ngaihtuehtu Jesu Chrih ein ni ngoengsou u seh.

8Ahnusoeihla, koeinautu, tangpuengpoeng, doenkhammeipoeng, duengpuengpoeng, cimpuengpoeng, yawngnakpoeng, amingthangpoeng, anisoeihpoeng, ngakkeilah, koihpuengpoeng, khacawhtu nam hnun khuiah tah u. 9Hatuphi kei yeilah nam theitu, nam rah, nam yaak, nam hmuh, bilou hei u, Fanpuhri ei dimreunak nangmih ah awmseh.

**Bomcemnak lah Boenak**

10Tuboeih ahnusoeih ah keiyei hamla nam lungsinna roengthanak nam taak lah, bawipa ah anuilah ka yeikue. Ayanla nam ngaihtueh tang ein phi, oeh nam bilou hlotkue. 11Voetvai suilah toeklah oeh kra ein, hatumueihla ka kra ahphi omtheinak keilah ka theithangkue. 12Nemnak awn omphi ka hmat ein, taklawh ah hatumueihla awm phi ka hmatkue. Ka phue aphi, ka toiah phi, ka tak ahphi, ka rengah phi, apoengah hatumueihla kraaphi, ka omthei nak kei athuk ka theikhoenkue. 13Ni thamahsak puengon avanpoeng ka bikhuet tei. 14Khanaphi ka khawdengtu nan paipuei u ein avehla nim bi khoenkue.

15Filipi khawchrangtu, thuthangni ka toek cuek, Macedonia lamei ka law konna, nangmih konna kei awn theipainak kei amawngah peeknak awn dounak hatu chrangboem mein phi oeh abi nammah einphi nam hmatkue. 16Thesalonica khawah ka ompoetta, ka ngaihtu oetvei doenglah oeh kra ein hnihvei nan phueihlaw u kue. 17Pekduen ka yappuenglah oeh kra ein, khanaphi nangmih ei hamla hatuaw amangngai kaw tini ka yaptham. 18Khanaphi ka ngaih avan abela ka rah ein, ka taloukue, Nan phueih law u Epaphroditus eilah ka rah ein, bomnak karah phruh ein prepkue. Khacawhtu kha Fanpuhri yeisak ein avehla a douvei lucikboiawk, abaw uipueng, khawhchramtu lah krakue. 19Nam ngaih avan Jesu Chrih awn ka Fanpuhri ein abawimang hluengtainak awnni bom u eini.

**Ahnusoeih KutpangNak**

20Tuboeih nim pai Fanpuhri ei hluengtainak aloet loela awmseh. Amen. 21Jesu Chrih awn awmpueng chrangciim avan kutpang u. Kam awmhmaihpueng phoeinautu ein kut nipang u kue. 22Chrangciim avannein kut nipang u ein, atungla Caesar ei imkhui ah awm upuengtu ein kut nipang u kue. 23Bawipa Jesu Chrih ei boekhoek nak kha nangmih ei Hmueichra awn omhmaih nih seh.

**KOLOTE**

**1**

**Hmueichra awn Bela Boenak**

1Fanpuhri ei yakhlue awn Jesu Chrih ei thoeila krapueng Pawluh awn nim nau Timothy ein. 2Kolote khawei betak awn awm upueng chrangcimtuah, nim pai Fanpuhri ei lamei boenak awn dimdeih nak nangmi ah awmseh.

3Nangmih ei hamla kam taiirue loet ein, nim bawipa Jesu Chrih ei pai Fanpuhri kam boenakue. 4Jesu Chrih nam yumnak awn chrangciimtu nam yongnak kei amawng kam yakue. 5Hatulatiah nangmi ei hamla Fankhawla taakkhoen ngaihunak awn yumnak awn yongnak suenlawkue. Cawhtukha thuthangni, thutak awn ayanla nam ya khoenkue. 6Khacawh nangmih eila lawh ein, khacawhkha leidek avanna theipai doei ein apungtai mueihla, Fanpuhri ei boenak awn thutak nam ya ein nangmih ei khuiah phi bibi kue. 7Nim hungah betak la bibi ein nim yongnak Chrih ei bibi puei Ephaphras eila khacawh nam yakue. 8Hmueichra awn kralawpueng nam yongnak phi ni then u kue.

9Hatulatiah cawhei mawngah, nangmih ei mawng kam yak hnuep peituen, nam hamla a yakhlue hmatnak awn Hmueichra hmuhmatnak awn yaklamtheinak awn nam be eila oeh hueila kam taiirue thoehchrah kue. 10Khanavah nam huenthawh bilawh khawsaktu Bawipa awn hawi kei, doenkhamnaktu avan nein ani yeisak kei, Fanpuhri hmatnak awn nam pungtai kom bini poeng awn nam theipai yei. 11Yeikrainak, lungsau nak awn uepkhoengnak avan rah ei hmokla, ahluengtai thamahnak mueihla huham poeng awn ni thamahsak u kue. 12Vangnak khuiyei chrangciimtu rou paiyengnak ah ni thumsak upueng, pai boena u. 13Hmuep pein abunak khuiyei ka ni khui u ein, a yongnak capa ei ram khuilah ni konsak u kue. 14Ani awn thongnak, thoih ngaihsimnak nim rah kue.

**Ayung Apra kha Chrih**

15Chrih kha oeh hmuh Fanpuhri ei mueila kra ein, tueiprang avannei khuiah hmilaw cuek kue. 16Ani awn avan poeng tueiprang, leidek awn fankhawtu an pahnih, hmuhthei awn oeh hmuhthei, bawingoih nak awn kruemnakthei, kruem upueng awn titheinak tah upueng, ani ei hamla ani ein avanpoeng tueiprangkue. 17Ani kha avanpoeng oeh a ompha ah awm ein, aniah avanpoeng auepla awmkrip u kue. 18Ani kha pumsa, chrangboem mei lupum la kra ein. Ani kha atuennak, sih upueng khuiah hmilaw cuek ein, avanpoeng ah ani ahluengsoeih hning ngeila krakue. 19Ani ah akuempoengnak avan a awm kha Fanpuhri anila, a yeinak keini. 20Amah awn leidek fannei avan, fankhaw lamei avan, laklamtung ei a si awn renak, khawtsengnak poeng amah ein bilou kue.

21Nangmih kha ayanla lungsin khuiah raiilah kranak awn taiinak awm khoen ein athe binaktu awn nam tu ad kue. 22Khanaphi tuboeih aniei a sisa pumsa awn a sih kha nangmih awn renak bai bi khoenkue, a hmai ah aciimla, pukpainak, coednongnak kalah nangmih an ap u kei hmokla krakue. 23Khanaphi nangmih kha nam yakkhoennei ngaihunak thuthangni ah afeila oeh noonlah, khoengpueng ei yumnak awn atangla ueptoeih u, khacawh ei thuthangni fankhaw kai tueiprang poeng ngeila, kei, Pawluh bibi chrangla ni hnuenkue.

**Chrangboem hamla Pawluh ei Bibinak**

24Tuboeih nangmih ei hamla khawvuktu ka hmuh lah ka yeikue, a pumsa, la krapueng chrangboem, mei hungah, Chrih ei khuikhanaktuah, hoeuhunpueng hatuphi ka pumsa awn kabi kom ka paiyeng bebang pueiyei. 25Fanpuhri ei thu akuembela toek ah, nangmi ei nam mangnak keila, Fanpuhri ei tamna bibi chranglah kei an kra sak. 26Khacawh ei athuuk kha, ayanlamei casawn poengah ana thuplaw einphi, tuboeih a chrangciim tuah dangsak kue. 27Cawh ei athuuk kha khuifeituei hmuah hatumueihla, am bawimang hluengtai nak anuipai yei yahlue ein Fanpuhri ein a hruei tuah hmatsak heikue. Khacawhkha a hluengtai ngaihu nangmih ah awmpueng Chrih la krakue. 28Ani ei mawng, chrang poeng kam cuehcon kue, hmuhmatnak avan awn chrang poeng kam theithang ein, khatiein chrang poeng Chrih ah kuempoeng kom pek keila kam toekkue. 29Khatiein cawh ei ngaihtueh awn kei phi ka bilou ein, a huham awn ka khuiah a bilawh mueihla ka thanakue.

**2**

**Chrih awn Ansak U**

1Laodicea khawah awm upueng awn ka hmai oeh hmuhkhoi upuengtu awn nangmi ei hungah hatumueihla anuila ka thanak nam hmattei ka yahlue kue. 2Ka buenak kha am lungsin thamah kom, yongnak awn atoengla donchroi ah, akuembela hmatkhainak kei lawpueng avan am taklawh ei awn Fanpuhri ei athuukla krapueng Chrih amah la akra hmattang eila ni. 3Chrih ei khuiah hmuhmatnak awn hmattheinak khawh avan thupla krakue. 4Khatiein haueinphi taihsan tengchramnak awn oeh an theilainak u keila cawhmueihla ka toek. 5Hatulatiah pumsa awn oeh ka omma phi, nangmiah Hmueichra awn ka omkue, Chrih ah nam yumnak a uep awn ningcang veh awn nam awm ka hmu lah ka yeikue.

6Khatiein Bawipa Jesu Chrih nam rah mueihla, ani awn khawsa u. 7Nam pra uepsak u na, tuboeih ani awn sak la kra u, kan theithang u mueihla, nam yumnak awn uep u, boekhoeknak kheran nak awn bekhuep u. 8Chrih ei thula oeh krapueng, leidek fannei thucam awn chrangtuei khuicimnaktu ngaihtuehnak awn haueinphi akhawgawngla oeh an theilainak uh keilah ngaihna u. 9Hatulatiah aniah Fanpuhri ei pumsa mueime avan awn a awm kuemkue. 10Ani kha titheinak awn kruemnak avannei fanna lupum la kra ein, ani awn nangmih akuepla prangla nam krakue. 11Ani awn kut awn vuenmawng oeh redtei vuenmawng redpuenglah nam kra ein, Chrih awn vuenmawng nam reed kha sisa awn pumsa thoih khawsak nam sud khoenkue. 12Baptisma awn aniah buihkhoenlah nam kra ein, Chrih sihnak kei thawhsakpueng, Fanpuhri ei bibi nam yumnak ani awn, nam thoukhoenpuenglah phi nam kra kue. 13Nam boeukatnak awn pumsa vuenmawng oeh nam rednak awn nam sipueng Fanpuhri ein Chrih awn atoengla ni hringsak u kue. 14Ni rai na upueng, ni tuad u eilah thukhoen awn thoeh ei puleitu phreh hei ein, laklamtungah hnhrensi ein ani ein lou ein afeila fitkhoenkue. 15Titheinak huhamtu awn ramtu phreh ein khacawhtu Chrih ein a noengnak hei awn, adangla, chrangvan nei hmuhla am hmaithuisak hei kue.

16Khatiein chringnak hnuep, chrathai, beeknak yuli, awknak, ainaktu haueinphi oeh ni doeddam ha u seh. 17Khacawhtu kha kralaw u ei ahlipla kra ein, atangkha Chrih ah nim hmu ei. 18Mah awn mah nemkrusak keilah towkatnak awn fankhawchrang beeknak ah hlimtui upueng haueinphi, nam chreng oeh ni rut u se, khamueihtu kha am hmuhtu adunglah ngaihtueh u ein, am pumsa lungngaih asuilam kalah khawkhi mud u kue. 19Lupum mah oeh ueppang u kue, khacawh ei lupum mei ka pumsa avan, khingthatu awn ruisui ah bomcem krukrip nak kha Fanpuhri ei bausaknak awn baulaw upuenglah krakue.

20Leidek kei ayungpra khawsaktuah, Chrih awn nam sih la akra ah, hatulah, leidek chrangtu mueihla nam hringom, ningcangtuah nammah awn namah nam apkru, khamueihtu kha. 21Oeh pang! oeh nuemhnuek! oeh suun! tula krakue. 22Khacawhtu avankha chrang ei theithengnak awn thukhoen awn bilawh la kra aw? cawhmueihtu avan cunhrmang kom dimaihnak ana ngaihtuehpuenglah krakue. 23Cawhmueih ei mawng tukha, mah ngaihla beknak, mah awn mah anemla omnak, pumsa anala natsaktu kha afanna hmuhmatnak mueihla dang einphi, pumsa ei yakhlue kuepnak awn aphu hatuhe oeh awmkue.

**3**

**Chrangthai yei Hringkhawsak**

1Khatiein Chrih awn nam thawhhmaih khoenla akra ah, Chrih ei omnak, Fanpuhri ei patvang ei ngoihnak fanlamei ikoeihtu yap u. 2Leidek fannei apoengtu la oeh kra ein, fam lamei apoengtu nam lungsin na ta u. 3Nam sikhoen ein nam hringnak kha Chrih awn Fanpuhri ah thupla nam krakue. 4Nim hringnak la krapueng Chrih adang lawah, ani awn atoengla hluengtainak awn nam danglawhmaih ei.

5Khatiein leidek nam pumsa lah krapueng, oeh thumcam la pretdengnak, proksaknak, cukciknak, athengaihnak, yakhlueaihnak, arupbeknaktu sihsak u. 6Fanpuhri ei kawthed nak kha thu oeh ngai u pueng ca tuei fanna sutlaw ei. 7Amni awn nam hringom hmaih poetta, ayanla nangmih haw akhamueihla nam hring mankue. 8Khanaphi tuboeih nangmih phi, cawhmueih avan fit hei u: kawthednak, lungoennak, thueiseinak, thangthednak awn proksakpueng nam rongah oeh lutlawseh. 9Apum awn apum oeh rai kruna u, hatulatiah nam pumsa ruem kha athela omnaktu mahla suhkhoenla krakue. 10Tueiprang pueng amah ani ei mueirou awn toeng ngeilah, hmuhmatnak tang awn athaila tueiprang baiyei chrangthai nim suisa khoenkue. 11Athaila prangbainak ah, Greek awn Judah, vuenmawngred awn vuenmawng oeh red, chrangprak awn chrangloi, chranghoeng awn tamna, ti oeh awm ein Chrih kha, avanpoeng ei avan na awmkue.

**Chrihca Hringnak**

12Khatiein Fanpuhri ei a hrueitu kha, ciimnak, yongnak, rennak lungsin ta ei, kroepnak, nemnak, hnipnak, lungsaunaktu suisa u. 13Apum awn apum ngaikru u, apum awn apum ngaisim kru u, apum mein afei apum apukpaiah, Bawipa ein an ngaihsim uh mueihla, nangmi phi ngaisim kru u. 14Cawhtu avannei fanna yongnak ta u, khacawh kha kuempoeng ah cicuinak la krakue. 15Nam lungsin Chrih ei dimreunak kruemsak u, khacawh eila nangmih atangla pumsa apum khuiah an khue uh; boekhoek hmatnak lungsin ta u. 16Nam khuiah Chrih ei thu adahe omsak u na, nam theithang kru mueihla, hmuhmatnak poeng awn apum awn apum sube coeiphrai kru u na, saamla awn la awn Hmueichra latu sa u na nam lungsin awn Fanpuhri boena u. 17Thulang awn phikra bilawh awn phikra, hatu nam biah phi, Bawipa Jesu ei ming awn avan bih u. Chrih awn pai Fanpuhri boena u.

**Chrih ei Imkhui**

18Chrutu, Bawipa ah nam awm awn hawi yeila nam vaa tuei thungai u. 19Vaatu, nam chrutu yongna u na, athekhala oeh thulang puei hei u. 20Catu, avanpoeng ah nam nupai yei thungai u, khcawhkha Bawipa ei ayakhlue la krakue. 21Paitu, am lungsin oeh ahailatteila, nam catu oeh kawthedsak u.

22Saiitu, dekfan nei nam bawituei thu avanpoengah ngai u, chrang ei an yeinak u keila, afan dued ta oeh bi u na, Bawipa krihnak, lungsin ciim awn bi u. 23Chrang ei hamla nam bipuengla oeh kra ein Fanpuhri ei hamla nam bi puenglah ngai u na, hatu nam bi a phi, roengthanak awn bi nam biei. 24Bawi Chrih ei bi nam bi puenglah kra ein Bawipa eilah chrengnak rou nam rah ei hmat u. 25Hatulatiah hauphi athela bipuengkha, a bi mueihla, athe rah ei. Mikhmai boennak oeh awmkue.

**4**

**Bibi Pueitu**

1Bawitu, nam saiitu adueng, aruirawngla peta u, nangmih ei bawi phi Fankhaw la a awm hmat u. 2Taiiruenak betak la bi u, khamueihla nam biah, boekhoek ngaknak ah ngaihnak awn bi u. 3Nim thuthangni ei hamla Fanpuhri ein kawt hmong kom, khanavah Chrih ei thuthuk kam soeutai hlottei, khacawh ei hmokla kei sirui awn ni khit u kue. 4Ka toek khinnei thu ka toek khai yeila ni taiirue pe u.

5Punglameituei hamla hmuhmatnak awn namah ein hmuhtheh hei u, anisoeih la niin hmang u. 6Yongnak keila thulang loet u, cila tui u, hatumueihla chrang apumci nam hlannei nam hmttei.

**Ahnusoeih KutpangNak**

7Tychicus ein ka mawngma ni then u eini. Ani kha ka yongnak ka nau, Bawipa ei sai bibi puei awn, betak bibi chrangla krakue. 8Ani ein nam lungsintu thamahsak kom, kam ngaihtueh nam hmatteila, nangmi eila ani ka tueih lawni. 9Ani awn Onesimus, nim yongnak betak koeinau, nam chrangmi apumla krakue. Anni ein kam mawngma avan ni then u eini.

10Thong kan krum hmaihpueng, Aristarchus ein nam kut nipang u ein, Barnabas ei nau Mark kein phi nam kut nipang u kue (Alawah ana dou u, an tukkik u nam dou khoenkue). 11Justus la am sui Jesus einphi kut nipang u kue; Cawhtu doengni vuenmawngred upuengah Fanpuhri ei ram hmokla atoengla kam bihmaih ein, ka lungsin hnimsak upuengla phi kra u kue.

12Nam chrangmi apumla kra ein Jesu Chrih ei tueihyoih, Epaphras, ein kut nipang u kue, Fanpuhri ei ayakhlue lah avanpoengah nam dueiuep pei onna nam hraamkom apoengah avehla nam bihning ngeila, nangmi ei hamla ani ein ahmoeisoepla thuihmai ein ni taiirue pe u kue. 13Hierapolis awn Loadicea khawah awm upueng ei ham awn nangmih ei hamla anuila, a thanak ka hmatkue. 14Ka yongnak seibawi Luke awn Dema einphi, nam kut nipang u kue. 15Laodicea khawei koeinautu awn Nympha awn a imma krumboem upueng chrangboemtu kutpang u. 16Cawh ei ca nam khe konna, Laodiceans khaw ei chrangboemtu einphi khe u seh. Laodicea khaw lamei lawpueng kaca phi nam khe ei. 17"Bawipa ei lamei a rah bibi ngaihna kom Archppus, ein apoeng ngeila toek u. "18Kei, Pawluh ein, cawhei ca ka kut he awn ka ruklawni. Thong ka krum thuem u. Nangmi ah boekhoeknak awmseh.

**1THESALONI**

**Ayumtu Boenak**

**1**

1Pawluh awn Silvanus awn Timothy miein, Pai Fanpuhri awn Bawipa Jesu Chrih ah awm upueng Thesaloni khawei chrangboemtu ca am phueih; Nangmiah boekhoeknak awn dimreunak awmseh. 2Nam vannei hamla Fanpuhri kam boena doei ein, kam taiiruenak ah nangmih awn ruisuipueng kam toek kue. 3Yumnak awn nam bi, yongnak awn nam bi, nim Bawipa Jesu Chrih ngaihunak awn uepkhoengnak, nim pai Fanpuhri ei hmaiah kam thuemdoeikue. 4Yongnak koeinautu, Fanpuhri ein nangmih an hruei uh kam hmatkue. 5Hatulatiah keimih ei thuthangni kha thu doeng awn nangmi eila lawpuengla oeh kra ein, huham awn phikra, Hmueichra ciim awn phikra, yumuepnak akuep awn phikra, nangmih eila sutlawkue. Nangmi ei hamla nam hmuah kam awm poetta, hatumueih ei chrangla kam kra nam hmatkue. 6Bawipa awn keimih ei dang nam vatpuenglah nam krakue, Hmueichra Ciimmei yeikrainak awn khuikhanak adoem awn thu nam doukue. 7Khatiein nangmih kha Achaia ram awn Macedonia ram mei yum upueng avannei nuetnak la namkra lawkue. 8Hatulatiah Bawipa ei thu kha nangmih eika Achaia ram awn Macedonia ram doengla sanpuenglah oeh kra ein, Fanpuhri nam yum kha hmunpoengah am yaaknak awn, hatuphi kam toek kei oeh awmkue. 9Arup beeknak keika ahring Fanpuhri tangngei bibila hatumueihla nam hlat, nangmi ein hatumueihla nan dou uh, ammah ein keimih ei mawng toek u kue. 10Sihnak kei a thawhsak, Fankhaw lamei a capa nim ngoeng, khacawh ei Jesu ein, lawei kawthednak ah ni phrongsak u ei.

**2**

**Pawluh ei Bibinak**

1Koeinautu, nangmih eila kam law akhawloela oeh akra, nammah ein nam hmatkue. 2Nam hmat mueihla alammalah philipi khawah ni thekhana u ein khawvuk kam hmuh ein, nam hmat mueihla, Fanpuhri ei thuthangni nangmi eila toek keila, anuilah taihsannak kei thunglakah, Fanpuhri awn nangmih eila lingnak awn kam toek kue. 3Hatulatiah keimih ein theilainak ninglam awn oeh ciimpueng awn katnak awn nangmih kan cuehcon upuenglah oeh krakue. 4Khanaphi thuthangni awn Fanpuhri ein yumnak an sum u mueihla kam dangsak, khatiein chrang kam yeisakpuenglah oeh kra ein, nim lungsin cihkhenpueng Fanpuhri ei yeinak keini kam toek. 5Nam hmat mueihla, bureuknak keila, ngakkrunak thu ahawtiahphi oeh kam cung kha Fanpuhri ein hmatkue. 6Khanaphi Chrih ei thoeila kam kranak awn titheinak kam cung hningte einphi, chrangtuei an hluengtaisak uh kei, nangmi ei ngak kei, afeituei ngak kei, oeh kam yapkue. 7Khanaphi nangmih khuifeituei hmuah kam dangsak khoenkue, nawi apum mein amah ei ca suuktui tuii ein adoekdom mueihla nangmih kan coei u kue. 8Nangmih kan yongnak tangkik uh awn Fanpuhri ei thuthangni yeikrainak awn kam toek doenglah oeh kra ein, kan sinkhih nak u awn kam hringnak haw kam pekue.

9Khatiein thuembai u, koeinautu, nangmih eila Fanpuhri ei thuthangni kam toek poetta, nangmih hauei phueihla oeh akra eilah hnuep awn than hatumueihla kam bi akueikha nam hmatkue. 10Nam yumpuengtuei hmuah, coednong ei oeh awmpuenglah, aciim awn aduengcala kam omkha, nam hmat ein, Fanpuhri einphi hmatkue. 11Hatumueihla kan cuehcon u ein, tha kan pek uh awn, kan pagamnak uh awn, pai yein amah ei ca, a coei mueihla apumci kan coei uh nam hmatkue. 12Khatiein a hluengtainak awn amah ei ram khuiah Fanpuhri ein an khue uh awn hawi keila khawsa u na huentat u.

13Hatulatiah cawh ei mawng awn keimih einphi Fanpuhri kam boena doei ein, keimih eila nam yaak Fanpuhri ei thu nam doulaw konna, chrang ei thu mueihla oeh nam dou ein, khacawhkha Fanpuhri ei thu tangla kra ein, nam yumpueng ei khuiah bibi puengla krakue. 14Koeinautu, nangmi ei hamla, Judah rammei Jesu Chrih ah Fanpuhri ei chrangboemtu kha nangmih ein dang nam loukue, hatulatiah nangmih phi nam khawchrangtuei kuttah akhamueihboela khawvuk nam hmuh mueihla, amni phi am Judah pueituei thekhanak um u kue. 15Judahtu ein Bawipa Jesu awn Sanghmatu ngon u ein keimih phi ni tutteu u kue. Fanpuhri oeh yeisak u ein, chrangpoeng ei khiraila kra u kue. 16Khuifeituei khuinak la, am kranak keila, kam toektah phi thana u ein ni mana u kue. Amni ei buenak kha, am katnak awn adoeila kuembesak u kue. Khanaphi Fanpuhri ei kawthednak kha amni ei fanna ahnusoeih ah sutlaw ei!

**Pawluh ei Omdam nak**

17Khanaphi koeinautu, lungsin la oeh kra ein, pumsa awn asoeng nangmih awn nim phreng einphi, nam mikhmai hmuh eila, anuila kan omdam na u ein avan kam thana ngaikue. 18Hatulatiah nangmih eila kam law hlue ein kei, Pawluh, oetvei doengla oeh kra ein hnihvei ka thana einphi, khawram mein ni maam kue. 19Nim Bawipa Jesu Chrih a lawah ahmaiah, keimih ei ngaihunak, yeikrainak, khoehgahnak kei khuemuek kha, nangmih la oeh kra aw? 20Hatulatiah nangmih kha keimih ei hluengtainak awn yeinak ni.

**3**

**Timothy awn Thapeknak**

1Khatiein oeh kam ueh law hlotta, Athen doengkha omnak la nisoeih ei tilah kam teng ein. 2Chrih ei thuthangni ah Fanpuhri ei hamla bibipuei kam nau, Timothy kam tueikue. Nam yumnak tha nipe u kom ni thamasak u ei. 3khanavah haueinphi cawhmueih ei khuikhanak awn oeh ni hnonkeng u ei. Hatulatiah nammah ein nam hmat mueihla cawh ei hmokla keimih ni som u kue. 4Atangla nim omhmaih poetta, kei mih khuikhanak kam um lawei kan na then khoen u kue; khatiein akhamueihla akralaw nam hmatkue. 5Cawh ei mawngah, oeh ka ueh law hlotta, nam yumnak ka hmatnak keila chrang ka tueih lawkue. Sueksaw upueng ein ni sueksaw hning u kom, keimih ei bibi akhawloela akra ei krih eila krakue.

**Timothy Thapeknak**

6Khanaphi tuboeih nangmih ei lamei Timothy keimih eila lawein, nangmih ei yumnak awn yongnak thuthangni keimih eila lawpuei kue, keimih ei hamla, anila nam ngaihtueh loet ein, nan hmuhlue u muihla keimih einphi kan hmuhlue u kue. 7Khatiein cawh ei mawngah, koeinautu, khuikhanak awn khawdengnak avan kam od poetta, nam yumnak awn nangmih ei mawng awn kam lunghnimkue. 8Bawipa ah nam dueihuep la akra ah, tuboeih nim hring tangkue. 9Nangmi ei mawng awn nim Fanpuhri ei hmaiah yeikrainak poeng awn nim yeikrai kha, nangmih ei hamla boekhoenak hatunum Fanpuhri eila nim latpuei kaw. 10Nam hmai kam hmuh ei awn nam yumnak ah hatunum ahoeu akuem meila, hnuep awn than kam thana ein kam taiirue taoe kue.

**Chrangboem Ham Tairuenak**

11Tuboeih nim pai Fanpuhri amah awn nim Bawipa Jesu Chrih ein nangmi eila lawnak kei nim lam kong lawsak keini. 12Bawipa ein nangmih ni pungtaisak u kom, apum awn apum yongkruna u, nangmi ei hamla kam bi mueihla, avannei hamla phi kam bikue. 13Khatiein a chrangciimtu avan awn nim Bawipa Jesu am law ah, nim pai Fanpuhri ei hmaiah katnak oeh awmpueng aciimla nam lungsintu ni uepkhoengsak u ei.

**4**

**Ciimcaihnak awn Yongnak**

1Khatiein koeinautu, ahnusoeihla hatumueihla khaw namsa kom, Fanpuhri nam yeisak kei tukkiknak, keimih eila nam rah khoen awn atangla khaw namsak mueihla nam kuempoengnak ngai yeila, Bawi Jesu awn kan cuehcon pahram na u kue. 2Bawi Jesu ei titheinak awn hatumueihla kan coeicod uh nam hmatkue. 3Cawhkha Fanpuhri ei yakhluela kra ein, nam ciimcaih ei, khacawhkha luiluk haicak nam yeih ei. 4Apumci ein amah ei "puma" doenkhamnak awn ciimcaihnak hatumueihla kanak kei hmat u. 5Fanpuhri oeh hmat upueng khuifeitu mueihla cukciknak kein oeh ni uieng u se. 6Khacawh ei mawngah haueinphi a koeinau katna kom oeh a theilainak kei, hatulatiah cawhei amawng avan Bawipa ein phutu ei, khatiein anuila nam ngaihnak keila ayanla kan toek u kue. 7Hatulatiah Fanpuhri ein ngaihtueh ein proksak keila an khue uh la oeh kra ein ciimcaih eilani an khue uh. 8Khatiein hauphi cawh taihpueng kha chrang taihpuengla oeh kra ein, Ahmueichra Ciim ni pe upueng Fanpuhri taihsanpuenglah krakue.

**Vuenak awn Bibi**

9Tuboeih koeinautu yongnak kei mawng, nangmih ca kan ruklaw uh kei oeh ngaihkue; hatulatiah nangmih nammah apum awn apum nam yongkrunak kei Fanpuhri ein ni theikhoen u kue. 10Nangmih ein atangkik lah Macedonia ramma awm upueng chrang avan koeinau avan nam yongna hei khoenkue. Khanaphi koeinautu, nam yongkrunak taoe oe eilah, kan cuehcon hlue u kue. 11Nangmih kan toek u mueihla, adingreula khaw namsak keila nam buenak ta u na, nammah ei bitu ngaihna u, nammah ei kut awn bi u. 12khanavah khawpung lamei chrangtuei hmaiah koihvaih eilah nam hringom kom, hatuphi oeh nam mang ei.

**Bawipa Lawei**

13Koeinautu, ngaihunak oeh taupueng afeitu mueihla, oeh nam kawthed teilah, si upueng ei amawng oeh hmatla, nam ommei oeh kam yahluekue. 14Hatulatiah Jesu siein thoubaikue tila nam yum la akra ah, Jesu ah ip upueng haw Fanpuhri ein Jesu awn lawpuei hei yei. 15Cawhkha Bawipa ei thu awn nangmih kan toek uh, Bawipa, a law hrila nim hringom puengkha, ip upueng oeh nim mata hei yeini. 16Hatulatiah Fanpuhri ei phrungkala awn, Fan chrang ei soeutai awi awn, Bawipa amah kha Fankhaw lamei a krumlawah, Chrih ah si upueng thouma u ei. 17Khanei nim hring ein nim poihpueng khawkhi khuiah Bawipa awn chrum meila, amnituon atoengla vangmei yein ni yoek u ei. 18Khatiein cawh ei thutu awn apum awn apum cuehcon kru u.

**5**

**Bawipa ei Hnuep**

1Tuboeih koeinautu, khacawh ei niintu awn khawhnueptu, nangmih hatu kan ruklaw uh kei oeh ngaihkue. 2Hatulatiah thanla, aru a lawmueihla Bawipa ei lawhnuep kra eila, avehla nam hmatkue. 3"Diim ein dingkue"am ti hnuiah, amaw calawnahlue tompueng nutong nat a owm mueihla, amni ei fanna didamnak sutlaw hritkom, oeh cou hlot u ei. 4Khanaphi nangmih koeinautu, hmuep khuiah oeh nam awm ein, khacawh ei hnuep pein aru mueihla oeh nipha u eini. 5Hatulatiah nangmih avankha avaang ei catu, hnuep pei catu lah nam krakue. Mingmih kha hmuep awn than nei chrangla oeh nim krakue. 6Khatiein afeitu mueihla oeh ih la, nim ngaihna kom, acinglingla nim awmme. 7Hatulatiah ip upueng kha thanla ip u ein, ruirek upueng kha thanla ruirek u kue. 8Khanaphi mingmih kha khawhnuep chrang la nim kranak awn nim cingling kom, yongnak awn yumnak soiphaw nim bahkom, khuinak awn ngaihunak khuemuek bueng u. 9Hatulatiah Fanpuhri ein a kawthednak yawk keila oeh ni som u kue. Nim Bawipa Jesu Chrih awn khuinak nim rahkue. 10Nim letlaw ah phikra, nim ih hnuiah phikra, ani awn atoengla nim hring eila, nim hamla, ani si khoenkue. 11Khatiein atangla nam bi mueihla, apum awn apum thape kru u na, apum awn apum yoekkaih kru u.

**CuehconNak**

12Khanaphi koeinautu, kan panak hlue u tah, nangmi ei khuiah thana ein biloupueng, Bawipa awn ni coeicau u ein, ni tukkik upuengtu, nam doenkham meila kan pana u kue. 13Am bilawhnak kei dongah hluengtai upuenglah ngai u na, yongna hei u. Apum awn apum adimreucala awm u. 14Koeinautu, kan hluemhlawh uh tah, oeh ninglampueng sube u, yakkrai upueng thape u, a thadawtpueng bom u, chrangvan nei fanna lungsau awn ueh u. 15Haueinphi apum awn apum athe awn athe oeh a thungsah eila ngaihna seh. Chrang avan nei ham awn chrang fei yei hamla hatunum ani kaw timah yap u na biloet u. 16Aloetla yei u. 17Oeh hueilah taiirue u. 18Apoeng boena u; htulatiah khacawhkha nangmi ei hamla Jesu Chrih awn Fanpuhri ei yaakhlue ni. 19Hmueichra mei oeh sih u. 20Thutoek oeh hmusup u. 21Khatiein avanpoeng ngai u na ngaihna u; Hatuphi nipuengpanguep u. 22Athe mueirou napueng poeng phengtah u.

23Tuboeih dimreunak Fanpuhri amah ein avan ni ciimsak u se; Nim Bawipa Jesu Chrih a lawah cawdnak oeh awm puengla, nam Hmueichra awn lungsin awn pumsa akuepla ni ngoengsou u seh. 24Nangmih ni khue upuengkha betak la akranak awn akhamueihla nangmih ni krasak u eini. 25Koeinautu, kam hamla taiirue u. 26Koeinau avan mouknak ciim awn kutpang u. 27Cawhei ca koeinau avan nein nam khe eila Bawipa awn kan toek u. 28Nim Bawipa Jesu Chrih ei boekhoeknak nangmih ah awmseh.

**2THESALONI**

**1**

1Pawluh, Silvanus, Timothy miein nim pai Fanpuhri awn Bawipa Jesu Chrih ah awm upueng Thesaloni khawei chrangboemtu ca am ruk. 2Bawipa Jesu Chrih awn nim pai Fanpuhri ei lamei dimreunak awn boekhoeknak nangmihah awmseh.

**Boenak awn Taiirue nak**

3Koeinautu, nangmihtuei hamla Fanpuhri kam boena doei khinkue, khamueihla biphi hawipuenglah krakue, hatulatiah nam yumnak anuilah baukom, apum awn apum nam yongkrunak nangmih apumciah awmpueng yongnak phi baulaw ein pungtaikue. 4Khatiein, khuikhanaktu awn dunghnepnak avan nam odtuei hmuah yumnak awn nam ueh hmokla, Fanpuhri ei chrangboemtuei hmuah kammah kam khoehhrahkue. 5Cawhkha Fanpuhri ei ram hamla khuikhanak atang nam od awn hawipuenglah nam ngaih eilah, Fanpuhri ein aduenglah thuchranak awn dangsak kue. 6Cawhtu avan apoeng konna, ni khuikhasak upuengah khuikhanak awn thungsah nak kha Fanpuhri doeng ei hamla kra kue. 7Khuikha nak nam hmuh puengtuah bawmcemnak nipe u kom keimih haw nipe u ei, Bawipa Jesu kha Fankhaw lamei ahuham awmpueng a Fankhaw chrangtu awn meidoei khuiah danglaw u ei. 8Nim Bawipa Jesu Chrih ei thuthangni oeh ngai upuengtu awn Fanpuhri oeh hmat upuengtu meidoei khuiah vuukhmuh u ei. 9Amni aloet didamnak um u, eila vukhmuh u ei, Bawipa ei hmaiah a huham hluengtainak keika tuhtoemnak hmuh u ei. 10Kha hnueppa a chrangciim tuon hluengtainak rahkom, keimih ei hmatsaknak awn nam yum ein yum upuengtu avan am coei yei hmokla krakue. 11Mingmih ei Fanpuhri ein nangmih an khue uh awn hawi keilah ni krasak u kom, nipueng avan a kuemmei awn yumnak awn bilawh tu huham awn akuem meila nangmih ei hamla kam taiirue doeikue. 12Khatiein nim Bawipa Jesu Chrih ei ming awn ni hluengtaisak u ei, Bawipa Jesu Chrih awn nim Fanpuhri ei boekhoeknak awn ani ah nam hluengtai yei.

**2**

**Chrang Loi**

1Tuboeih koeinautu, kan panak uh, nim Bawipa Jesu Chrih a lawnak awn aniah nim krumboem mei awn rui suikue. 2Keimih ei lamei ca mueih awn phikra, thutoeknak awn phikra, thuthang toeknak awn phikra, Bawipa ei khawhnuep sutlaw khoenkue tila am toek hauphi, nam lungsin ayoeila oeh chretsak u, oeh luelam u. 3Nangmih haueinphi hatu awn phi oeh ni theilai na u se, sidi ei capa, chrangru danglaw kom, tuad tei oeh a lawma ei chrueih khacawh ei hnuep oeh sutlawei. 4Ani kha fanpuhri la khue krupueng avannei fanna amah ngakkru ein beeknak lin ein, khatiein Fanpuhri ei beekim khuiah amah ngoi ein, Fanpuhri la amah hmoekru puenglah kra eini. 5Nim omhmaih poetta cawhmueihtu kan thenkhoen uh, oeh nam thuembai kuene? 6Tuboeih ani hatuein amam na hmat taw? Khatiein ani ei niin akhin hnuep pah ani danglaw ei. 7Hatulatiah chrangru ei athuknak kein bilou khoen ein; tuboeih mampueng kha tuhtoemnak hrila mam meini. 8Khanei chrangru danglaw ei. Bawipa Jesu ei rawng ei hri awn ani ngonkom, a lawnak kei avaang awn cinsak hei yei. 9Khawram mei hyntatnak awn chrangru lawkom, coeinak phawktu, hmatnaktu, huham avan. 10Di u ei hamla athe poeng awn theilai na u ei, hatulatiah khuinak kei thutak yongnak oeh dou u kue. 11Khatiein cawh ei mawngah Fanpuhri ein theilainak huham amni eila tuei ein, amni ein railei pueng yum u kue. 12Thutak oeh yum upuengtu avan awn thedkhadnak awn hlimtui upuengtu thuchra hei yeila krakue.

**Dueiuep u**

13Khanaphi Bawipa ei yongnak hei koeinautu, nangmi ei hamla Fanpuhri adoeila kam boenak kei ngaih kue, hatulatiah Hmueichra awn nam ciimcaih ein thutak yumnak awn khuinak kei theihpai cuekla Fanpuhri ein ni hruei u kue. 14Fanpuhri ein thuthangni kam toek awn khui yeila nangmih ni khue u kue, nim Bawipa Jesu Chrih ei hluengtainak nam rah ei hmokla krakue. 15khatiein koeinautu, auepla duei u na, keimih eila thu rong awn phikra, ca awn phikra, nam theithang thumcamtu panguep u. 16Tuboeih nim Bawipa Jesu Chrih amah awn ni yongna u ein boekhoeknak awn aloet lunghnimnak, ngaihunak aveh ni pe upueng nim pai Fanpuhri ein. 17Thuni awn bini poengah lunghnimnak awn nam lungsin thamahsak se.

**3**

**CuehconNak**

1Koeinautu, ahnusoeihla, Bawipa ei thu nangmih ah kam toek mueihla, hluengtainak kei amawng pueiyangseh; 2Vannei ca yumnak oeh a omnak awn chrangthe awn chrangphuemtuei kuttah kam phrongnak keilah, keimih ei hamla taiirue u. 3Khanaphi Bawipa kha betak kue, ani ein chrangthetuei kuttah thungdah kom ni thamahsak keini. 4Nangmih awn ruisui ein hatuphi kan toek u nam bi ein, nam bi toeih eila Bawipa ah kan uepna u kue. 5Bawipa ein, Fanpuhri ei yongnak khui awn Chrih ei uehnak khuila nam lungsin ni thak u seh.

6Tuboeih koeinautu, keimih eila nam rah thumcam la oeh kra ein ningcang kalah hringom toengpang upueng koeinau poeng nam hoen hei yeila nim Bawipa Jesu Chrih ei ming awn kan toek u. 7Hatulatiah keimih ei dang nam lawh ei nammah ein nam hmatkue, hatulatiah nam thunglak ah ningcang kalah oeh kam awmkue. 8Khacawh ei hamla oeh taiirue lah hauei buh oeh kam aikue, nangmih khuiyei hauei phueih la oeh akra eila, hnuep awn than bawngbainak awn kam thana ein kam bikue. 9Cawhmueih lah kam bi kha, bomnak oeh kam rah lah oeh kra ein, kam dangvat u na, nam hruilawei lah, nangmih ei nuetkrunak lah, kammah kam pekrukue. 10Nim omhmaih poetta hawya, nangmih ah, hauphi oeh bihlue pueng oeh ai se: kam tikue. 11Hatulatiah nangmi ei khuiah chrang avang kha ningcang kalah hringom khawsa ein, hatuhe oeh bila, chrangfeituei binak ah bilou upuengla se u kue tila kam yakue. 12Tuboeih khamueih ei chrangtu bibi u kom, ammah ei buh am ai yeila, Bawipa Jesu Chrih ah cuehconnak awn kam toek kue. 13Khanaphi nangmih, koeinautu, ani bi eila nam tha oeh natsak u.

14Chrang apum mein cawh ei ca awn kan tuekah uh oeh a ngaihla akra ah, khacawh ei chrang hmat u na, a hmai athui yeila oeh ruitoem puei u. 15Khanaphi rai mueihla ani oeh ngai u, koeinau mueihla ani sube u.

**Ahnusoeih KutpangNak**

16Tuboeih dimreunak Bawipa amah ein hatuaphi dimdeihnak ni pe toeih u se. Nam van awn Bawipa awmhmaih u! 17Cawh ei kutpangnak ca, kei, Pawluh ein, kamah ei kut he awn ka ruh kue, cawhkha ka ca avan nei hmatnak la kra ein, a cawhmueihla ka ru lawkue. 18Nim Bawipa Jesu Chrih ei boekhoek nak nam vanna awmseh.

**1TIMOTHY**

**1**

**Kutpang Nak**

1Ni khui upueng Fanpuhri awn nim ngaihu Jesu Chrih ei thupeek awn Jesu Chrih ei thoeila krapueng Pawluh ein; 2Hmueichra ah kaca tang Timothy eilah: Nim Bawipa Jesu Chrih awn pai Fanpuhri ei lamei dimdeihnak, rennak, boenak nangah awmseh.

**Thukhoen Tikkikpung Loi Taihnak**

3Macedonia ramla ka ceh poetta, kan tueklaw khoen mueihla Ephesus khawah ana awmtang, theithangnak aha hatuphi chrangtu ein oeh am theithang toeih eila, chrangtu na toek hei hning ei. 4Khuicimnaktu awn oeh duethlotpueng sonlamtu oeh am ngaihtueh eilah toek hei yoe, khamueihtu ein yumnak awn Fanpuhri ei bibi latah taihsankrunak krasak kue. 5Khanaphi kam toektah ei buenak kha lungsin ciim awn avehla hmatnak awn cimcaihpueng yumnak keika kralawpueng yongnak lah krakue. 6Hatulatiah chrang avang kha, khacawhtuah krutoeng u ein aphu oeh awmpueng thulangnak vangla hlat u kue. 7Thukhoen tikkikpungla am kra ei yahlue u einphi, hatuei amawng am toek oeh hmat u ein, hatu auepla am yumpang phi oeh hmat u kue.

8Khanaphi aningcang awn cunglah akra ah, thukhoen nipuenglah nim hmatkue. 9Chrangdueng ei hamla thukhoen oeh prangla hmat u, khanaphi ningcangkatu awn raila thoupueng, Fanpuhri oeh yumpueng awn chrangthoih, oeh ciim upueng awn proksak upueng, am nawi awn am pai ngon u pueng awn chrang ngon upuengtu lah krakue. 10Luilu upueng awn pretdeng upueng awn chrangyoitu awn thufi upueng awn am rai awn runcepueng, khakonnei hatuphi theithangnak atang awn hnuthunkru upueng ei hamla nim hmatkue. 11Khacawh kei ni ap khoenkue, khacawhkha Fanpuhri ei hluengtainak awn an phruhthehnak uh thuthangni awn toengkue.

12Ni thamahsak pueng nim Bawipa Jesu Chrih ka boena doeikue, hatulatiah ani ein betak chrangla ka kra puenglah ngai ein a bibinak ah kei ni somkue. 13Ayanla kei kha, phrukhnakpueng, dunghneppueng, thekhapueng lah ka kramankue. Khanaphi oeh yum oeh hmatla ka awmpueng hret a rennak ni hmuhkue. 14Jesu Chrih ah hmuh ei yongnak awn yumnak, awn nim Bawipa Jesu Chrih ei boenak awn ka boeimangtalou khuepkue. 15Jesu Chri kha chrangkatu khui yeila leidek fanla krumlawkue tiei thukha, betak thula kra ein douboeih eilah hawipueng thula kra ein, chrangkatu khuiah athekhasoeih lah ka krakue. 16Khanaphi cawhei mawng awn rennak ka hmuh kha, Jesu Chrih ein athekhasoeih keiah lungsaunak kuep a dangsak nak awn ani yumpueng hauphi aloetgingnak rah u ei la nuetnak la krakue. 17Tuboeih aloet Hrangpuei, oeh sidi hlotpueng, oehhmuhhlot, Fanpuhri apum doengah, doenkhamnak awn bawimang hluengtainak aloet loela awmseh. Amen.

18Kaca Timothy, nang ngei mawng ayanla Sanghmatu ein amna toeklaw mueihla, cawhei theithangnak nang kan sum, khacawhtu awn tukahnak anila na tuk kei. 19Yumnak awn aniathe hmatnak lungsin ani panguep u, avang kha yumnak awn aniathe hmatnak, am taihnak awn yumnak tuikong thekhakue. 20Amnituah Huemenaeus awn Alexander thuumnih ein, Fanpuhri oeh an thekhanak keila khawvuuk awn coeicawt rawi yeilah khawram mei kuttah ka ap rawikue.

**2**

**Tairue eila Khuenak**

1Khanei, alammala, kan cuehcon hlue uh tah, pahramnak awn taiiruenak, huipanak awn boecamnaktu chrang vannei hamla bi u. 2Hrangpueitu awn titheinak tapuengtu avannei hungah taiirue u. Khanavah Fanpuhri yumnak phu awn doenkhamnak kuep awn dingreunak awn dimdeihnak awn nim hringom hning ngei. 3Cawh kha nih ein ni khui upueng Fanpuhri ei hmaiah douhlue eila krakue. 4Ani ein chrang avan khuinak rahkom thutak am hmattei yahlue kue. 5Fanpuhri apum awm ein, chrangtu awn Fanpuhri ei lakah thoeithapueng phi apum ni. Ani kha chrang Jesu Chrih ni. 6Ani kha avannei thongnak keila amah pekru ein, akhinkha lawah khacawh a dangsak. 7Keikha khacawhei hmokla, Tikkikpung awn thoeila ni somkue; (oeh ka rai ein thutak ni ka toek) khuifei tuei thutak awn yumnak ah tikkikpung mueihla ka krakue. 8Khatiein hmunpoeng ei patongtu, kawthednak, taihsankrunak, kalah am kut cimtu yoek u kom, am taiirue ei ka yahluekue.

**Nutongtu Coeinak**

9Akhamueihla, nutongtu phi, aphukuei suisak, lukilimsak, retha, hruitu awn oeh bilawh kruah, hawipueng suisak awn bilawhkrunak, cimvainak awn neikhoennak, tuon bilawh kru ei ka yahluekue. 10Khatiein Fanpuhri yum meilah ap krupueng nutong awn hawipueng bini hatuphi bilou u se. 11Nutong apumkha thungai loetkom aduemla theiseh. 12Khanaphi nutong ngei tongpa theithangnak, kruemkom a huentat tei oeh ka yum ein aduemcalah awmseh. 13Hatulatiah Adam tueima khappa, Eve tueilah krakue. 14Khakonna Adam theilainak oeh hmuh ein, nutongni theilainak hmuh ein katnak khuilah krukue. 15Khanaphi nutong kha yumnak, yongnak awn cimcaihnak keila neikhoennak a omtoeih la akr aah canaunak ah khuinak hmuei.

**3**

**Toengpang awn Abom**

1Chrang apum mein kruemnak ah toengpang ei yakhluepueng kha bini bihluepuenglah krakue tila toek kha tangkue. 2Khatiein toengpang kha, pukpai nak, apum chrunak, neikhoennak, ngaihtheinak, hynmanak, yincoeinak, theithang theipuenglah a kra ei. 3Ruipuenglah oeh kra ei, vook oeh hmu ei, boekhoeknak, remnak, ngui yongnapuenglah oeh kra ei. 4A im khui anila boenbau theipueng, a catu ein avanna am huen neila cucoeipuenglah akra ei. 5(Amah ei imkhui hawmueihla, a kruemmei oeh hmatpueng chrang apum mein, hatumueihla Fanpuhri ei imkhui coeicau hlottei yaw?) 6Yumthaipuenglah oeh akra ei, ani congkru kom, khawram mueihla thuchranak hmu ei. 7Ani kha chrangboem mei pungvangah amingthang puenglah akra ei. Khanavah suhneh katbuengnak awn khawram mei thang khuila oeh owk ei.

8Akhamueihla, abomtu kha chrangei ahuen, beleppueng, ruirekpueng, apungtaingaihlaw upuengla oeh am kra ei. 9Yumnak kei adung athuktu lungsincim acaih awn pangueppuenglah am kra ei. 10Cawhei chrangtu alammalah noekdah ma heiah, hatu taihsannak oeh a omla akra ah, abom bi u se. 11Akhamueihla am chrutu phi chrang ei huenlah am kra ei, becuei khokseunak la oeh am kra ei, neikhoennak awn apoengah betak la amkra ei. 12Abom tukha apumdoeng chruna u puenglah amkra ei, am ca tuon am imkhui anila coecau u puenglah amkra ei. 13Hatulatiah abawm anila bi u pueng kha amah ei hamlah dueihhmun aveh rah u ein, Jesu Chrih yumnak ah ngaihunak abau rah u kue.

14Nangmih eila cawhtu ka ruklaw kha, nangmih eila lawyoe eilah ka ngaihu ein phi; 15Ka soksue lah akra ah, Fanpuhri ei imkhuiah bomcempueng thutak awn tungla krapueng ahring Fanpuhri ei chrangboem la krapueng hatumueihla mah awn mah hringom khawsak kei nam hmattei hmokla krakue. 16Fanpuhri yumnak kei athuk kha oeh taih hlottei la nuipai ein, Bawipa kha pumsa awn danglaw ein Hmueichra awn duengpenglah toektah kue, Fanchrangtu ein hmuh u ein, khuipoengtuei hmuah toek kue, leidek chrangtu ein yum u ein, hluengtainak awn fanla yoek u kue.

**4**

**Timothy Tukiknak**

1Khatiein ngoirawi ah khawram mei theithangnak awn theilai pueng hmueichra ei thungaihnak awn chrang avang yumnak ah krutoeng u eilah Hmueichra ein toekkhaikue. 2Khameih ei theithang nak kha, aniathe hmatnak lungsin sihling awn khum u ein chrangnilase u ein theilai upueng eika lawkue. 3Yuvanak taih u kom thutak hmat u ein betak la awm upuengtu ein a boengaknak awn ai yeila Fanpuhri ei tueiprang yeihkah sak u ei. 4Hatulatiah Fanpuhri ei tueiprang avan ni ein, a boengaknak awn doulah akra ah, ma ei hatuphi oeh omkue. 5Hatulatiah khacawhkha Fanpuhri ei thu awn phikra, taiiruenak awn phikra cimcaihkue.

**Bibi Chrangni**

6Cawhtu koeinautuei hmaiah na hmutheh heiyei sueah, na hruilawei theithangnak ani awn yumnak thutuei bomnak awn Jesu Chrih ei bibinila na kraei. 7Khanaphi Fanpuhri awn oeh ruisuipueng asuilamka khuithu hoenna; Fanpuhri yumnak keilah namah awn namah theithangkru. 8Hatulatiah pumsa vang theithangnak aphu awmte einphi, Fanpuhri vangngei thethangnak kha avanna aphu awm ein, tuboeih poettei hringnak awn ngoilamei lawei hringnak aphi thukam ueppangsak kue. 9Cawhei thutoek kha avan douveilah koihvaihkue. 10Hatulatiah cawhei hamla thanak awn nim bikue, hatulatiah mingmih kha ahring Fanpuhri ei fanna ngaihunak nim ta ein, Anikha chrang avan khuipuenglah kraein, atunglah yum upueng ei hamla krakue.

**Biei Hmuhnak**

11Cawhtu theithang hmutheh hei yoe. 12Na maw aiduedla hauein oeh ni hmusup se, khanaphi thulangnak, khawsak hringomnak, yongnak, yumnak, cimcaihnak, yum upueng ei am boenneila nam ommei. 13Oeh ka lawpha ei chrueih, chrangtuei hmaiah thucim khenak, cuehconnak, theithangnak, ngaihna oe. 14Pastortu ein na fanna am kut taih u ein thutoeknak awn an phruhtheh uh kei Hmueichra pekduen oeh na rawkram mei. 15Chrang vannei hmaiah adang ngeila, namah pekruna, cawhtu na bitoeih ei. 16Na theithang kha namah ein hnedrep na ngai, cawhtuon na uepkhoeng ei, hatulatiah cawhtu na binak awn namah awn na thungai upueng abawkla na khui yeini.

**5**

**Hmeinu Doennak**

1Chrang hramtu anala oeh na tammei, na pai mueihla thapena, amawtu na naula ngai hei. 2Hramngaipueng nuta na nawi mueihla, mawngaipueng nuta na betu mueihla, avanna cimcaihnak awn ompuei hei. 3Hmeinu tangla kra upueng hmeinutu doen hei u. 4Khanaphi ha u hmeinu phi a ca, a tu, a omla akraah, khacawh ei a tucatu ein alam malah ammah ei imkhuiah Fanpuhri yumnak tuon, am nupaitu coeicau baiyeitu theima u se; hatulatiah khacawhkha Fanpugi ei yeinak la krakue. 5Tuboeih nuhmei tangla kra ein amacadoeng awmpuengkha, Fanpuhri a ngaihunak awn hnuep awn than tairuenak awn pagam toeihkue. 6Khanaphi omhlytheiyapueng nuhmei kha ahring hnuiah sikhoenkue. 7Khatiein sunehnak hauaphi oeh a om meila chrangtuah cawhtu theithang hei. 8Khatiein hauphi amah ei pacatu, atungla a imkhui chrangtu oeh bawmcempueng, ani kha yumnak mana ein oeh yumpueng lah thekha ngai kue.

9Nuhmei la taak kei nutong kha kum chrukkip lah oeh ayawingai yei, tongpa apummei chrulah akra ei, 10Bini awn a mingthang ei, a catu anila beibawk kei, yinleimatheiyei, chrangcimtuei khaw siproiyei, khuikhapueng bomcemmei, binipoeng thanapuenglah am hmattei. 11Khanaphi hmeinu ahnoutu oeh boeikrak koe, hatulatiah am sisa ei angaih awn am vamah hlue awn, Chrih hatulah oeh hmoe u ei, 12Khamueihla ayanlamei am yumnak am roknak awn thuchranak hmuh u kue. 13Khakonna amni damlaw u ein im apummei ka im apumma ceitveng u ein, Am dam doenglah oeh kra ein, oeh toek keisue toek u ein, chrang ei mawngah thuum u ein, becuei veng u kue. 14Khatiein nuhmei hnoututah vamah u kom, canaunak, imlou coeinak awn, chrang preinpueng raitu oeh thulangsak u se. 15Hatulatiah nuhmei avangkha khawram mei hnuhrui khoen u kue. 16Yumpueng nuta apumma hmeinu a omla akra ah, chrangboem mei phueihla oeh akra eilah, ani ein coeicau hei seh, khanavah hmeinutu tangla krapueng coeicau hning ei.

**Hramca Boenak**

17Chrangboem anila kruempueng hramcatu atungla theithangnak awn thutoeknak thana ein biloupueng kha achrepla chreng ei ngaihkue. 18Hatulatiah thucuem mein,"cang lehpueng vantang a hmui oeh pin u na," "bibi puengtah chreng rah khinkue a ti". 19Hramca hmatpueng pahnih thum oeh a omlah akra ah, kat oeh buen parap u. 20Atoeigoenglah kah upueng avannei hmaiah sube u, khanavah apoihtu am kat teilah krih u ei. 21Cawhei amawngtu na biah vangah kuupnak, mikhmai boennak awn oeh na bi eila, Fanpuhri awn Jesu Chrih awn a hruei Fanchrangtuei hmaiah na mah kan sum. 22Ayangsuila hauei fanna phi na kut oeh taih, afeituei katnak ahphi oeh thumboi; cimcaih eila namah coeikru.

23Tui dued oeh aw na, oeh na raicinak awn, na bungpuei yei hamla pucueng aloekca aw. 24Chrang avang ei katkha thuchra nak la oeh a sutphaah dangkhoenkue; Avang ei katkha ahnulah danglawkue. 25Akhamueih boela, ani bikha dangpheng ein khamueih oeh thup hlottei.

**6**

**Bibi Chrangtu Coeinak**

1Fanpuhri ei ming awn kam theithang chrang ngein oeh a thenak keila, tamnala kra upueng ein am bawitu avanna am huen neilah ngaihtueh u se. 2Yum ein bawila kra upueng koeinaula, am kranak awn oeh hmusup u kom, avanna bilou ngai u se, hatulatiah amangnak ratang u ei tukha yum upuengla kra ein, yongnak hei yeila phi kra u kue. Cawhmueih ei ayungtu theithangnak toektahnak bi oe.

**Ngui Yongnak**

3Hauphi afei theithangnak a bila akraah, nim Bawipa Jesu Chrih ei thutang awn Fanpuhri yumnak awn hawipueng theithangnak oeh a doula akra ah. 4Ani kha congkrukom hatuhe oeh hmatkue; khanaphi ani kha oeh rairongnak kei taihkrunak keilah doednak awn thulungtuei mawng taihkru eilah roengtha ein; khacawhtu ein phuemhringnak, tukahnak, tamphra thekhakrunak, ngaih thedkrunaktu kralawsak theikue. 5Thutak didam ein chrangtuei am lungsin na ngaihtu oeh toenglaw ein, Fanpuhri yum kha ratangnak keilah ngai u kue. 6Khanaphi Fanpuhri awn ngaigepla ruitoem tangkha anuipai ratangnak la krakue. 7Hatulatiah leidek fanla hatu oeh nim lawpuei mueihla, hatuphi oeh nim cehpuei hning eilah krakue. 8Khatiein aiyei awn suiyei nim taakah, khacawh awn nim lung krimseh. 9Khanaphi mangngei yahlue upuengtu sueksawnak khuila kru u ein, thangah awhnak, ruangnak ada awn chrang tuei didam thedkhad nak khuila cumsak theipueng yakhluenak awn dimaih u kue. 10Hatulatiah ngui yongnak kha athekha poengei ayungpra lah krakue, ngui yongnaloupueng avang yumnak phengta u ein kawthed nak nuengkuet awn ammah thunkru u kue.

**Pawluh ein Timothy Atuek**

11Khatiein nang Fanpuhri ei chrang, cawhtu dawngta, duengnak, Fanpuhri yumnak awn hlimtuinak, yumnak, yongnak, uehnak, lungnemnaktu hrui yoe. 12Yumnak awn tuk anila na tuk kei; Aloetging nak na rah eila an khuehmueihla, ada ei hmaiah hmatsaknak anila na pe khoenkue. 13Avanpoeng hringnak pepueng Fanpuhri ei hmai, Pontius Pailat tei hmaiah anila hmatsaknak pepueng Jesu Chrih ei hmaiah, thu kan tuek. 14Nim Bawipa Jesu Chrih oeh a lawpha hrila sunoinak, ahmoi oeh awm meilah thupeek na hruiyei. 15Akhinkha lawah Fanpuhri ein Jesu Chrih danglawsak kei Fanpuhri kha a youthen ein ahluengtaisoeih Anidoeng, hrangpueituei Hrangpuei, bawituei Bawilah krakue. 16Oeh sitheinak anidoeng ein ni a taak, oeh hnedhlottei vangnak khuiah Ani awm ein; ha u chrang ein phi oeh hmu khoi ein oeh hmu hningkue. Aniah doenkhamnak awn aloet kruemnak huham awmseh. Amen.

**Taloutu Acoeinak**

17Leidek fanna taloutuei congkrunak, oeh ueppueng taklawhnak oeh ngaih u ah, bawimang taklawh ah yeikrainak keilah avanpoeng nipe upueng Fanpuhri ngaih u eila tukkik hei yoe. 18Aveh am biei, bini awn am maang ei, teipai u kom am cueihvaih eilah cuehcon hei yoe. 19Ngoilah nammah ei nam yungpranak keilah khawhvehtu khoep u, ngoilah hringnak tang nam rah ei.

20O Timothy, kan ap hatuphi ngoengsou na, leidek fannei Fanpuhri yumnak awn oeh hawi ein oeh ciimpueng thulangnaktu awn hnuthunhmadamkrunak hatu "hmuhmatnak" aloi phi hoennoe. 21Khacawh avang ein dou u ein, yumnak lamhmang na u kue. Nangmih ah boekhoeknak awmseh.

**2 TIMOTHY**

**1**

1Jesu Chrih ah awmpueng thukam awn hringngeila, Fanpuhri ei yakhlue awn Jesu Chrih ei thoeila krapueng kei Pawluh ein. 2Nim Bawipa Jesu Chrih awn pai Fanpuhri ei lamei, dimdeihnak, rennak, boekhoeknak tu: ka yongnak capa Timothy ah awmseh.

**Betak keilah Thapeknak**

3 Ka pupaituei am bi mueihla, lungsin ciim awn a bi ka bipeek Fanpuhri ka boena doeikue, hnuep awn than ka taiirueah nangmih kan thuemloet u kue. 4Na mikphritui ka thuembaiah, yeinak awn ka biei hmokla, na muei kan hmuhlue ein kan omdamna kue. 5Na pei lois awn na nawi Eunice ah ommapueng, yumnak atang nangah a awm ka thuem ein, khacawh nangah awmkue tila ka hmatkhaikue. 6Khatiein cawhei mawngah na fanna kut ka taihnak awn Fanpuhri ei pekduen ahuentat baiyeilah ngaihna oe. 7Hatulatiah Fanpuhri ein krihnak Hmueichra oeh nipe u ein, huham awn yongnak awn ningcangtu ni an peek u.

**Thuthang hmok oeh Kri**

8Khatiein Aniei hamla thong ka krum awn nim Bawipa ei thuthang hmatsaknak ah oeh yak u, Fanpuhri ei huham awn thuthangni hamla khuikhanak ni hmuh puei u. 9Ni khui u ein, aciimla hringom meila an khue uh kha, nim bilawh la oeh kra ein, aruempueiah amah ei ngaihtueh ein a boenak awn Jesu Chrih ah an peek uh ni. 10Khacawh ei boenak kha ni khui upueng Jesu Chrih adanglawnak awn tuboeih ah poeulawkue. Ani ein sihnak phreh ein thuthangni awn hringnak awn aloetvangnak khuila ni cehpuei u kue. 11Khacawh ei hmokla kei, Tikkikpung awn thoei awn thutoek puenglah ni somkue. 12Khacawh ei hmokla khawvuuk khuikha ka hmuh, khanaphi oeh ka yak ein; hatulatiah hau ka yum ka hmat ein, khacawh ei hnuep hrila, ani ka ap, ngoenghning ngeila ka uepna ein, ani ka hmat ein ka yumkue.

**Yumnak ah Betaknak**

13Jesu Chrih ah awmpueng yumnak awn yongnak awn kei ah nam yak thutangtu nuetnak lah nam taak toeih ei. 14Nangah kan appei khawh, nim khuiah awmpueng Hmueichra Ciim awn, ngoengsou voe. 15Akratang na hmat mueihla Asia rammei avan nein ni cehta u ein, amni khuiah Phygelus awn Hermogenes thumnihkue. 16Bawipa ein Onesiphorus imkhuiah rennak pese, hatulatiah ani ein ni thoeuyausak ciein, sirui awn an khih uh lah oeh yakkue. 17Rom khawah a ompoetta thanna ein ni yap ein ni hmulawkue. 18Khacawh ei hnueppa Bawipa ei lamei rennak a hmuh eila Bawipa ein ani pese! Efisa khawah hatukrukla kei an bom avehla nam hmatkue.

**2**

**Thamah Oe**

1Khatiein nang ka ca, Jesu Chrih ah awmpueng boenak awn thamah oe. 2Hmat upueng ada ei hmaiah kei yeilah na yaktu, afei theithang baihning ngei betak chrangtu ap hei yoe. 3Jesu Chrih ei raiikap veh mueihla, kei awn khawvuk nim hmuhmaih e. 4Raiikap la amah sompueng a yeisak keila hnueptoe aiyei bilou kom oeh buenpueng hau raiikap oeh awmkue. 5Akhamueihla hauphi ruerounak kah noengna hluepueng kha, aninglam la oeh a noengna ei chrueih, hau noengnak chreng oeh rah ei. 6Khuei ein lou bipueng kha alou caang a rah ma ei ngaihkue. 7Hatu ka toek ngaihtueh u, Fanpuhri ein apoeng yaaklamthei nak nipe eini. 8Ka toek kei thuthangni ein, David tei cason sihnak kei thoupueng Jesu Chrih thuem u. 9Cawh ei hmokla chrangka mueihla, thong nichrum u ein khuikhanak ka odkue; khanaphi Fanpuhri ei thu thong oeh krumkue. 10Khatiein amni phi Jesu Chrih ah awmpueng khuinak awn aloet hluengtainak am rah eila, cawhei mawngah a hrueituei hamla avanpoeng ka uehkue. 11Cawhkha betak thula krakue: Ani awn nim sih hmaihla akra ah, mingmih phi ani awn hring ei; 12Nim uehla akra ah, ani awn nim kruemhmaih ei; Ani nim ma lah akra ah, ani ein nima u ei. 13Oeh nim yumla akra ah, ani betak awn uepkhoeng ei, hatulatiah ani amah awn amah oeh makru ei.

**Fanpuhri ein Bibi Ngaknak**

14Aphu oeh awm ein ngaiya upueng ei dinak doeng ngeila krapueng, thulungtuei mawng awn oeh taihsan krutoeih u kom, Fanpuhri ei hmaiah anuila am ngaihnak keila cuehcon heina, cawhtu thuem u seh. 15Fanpuhri ei hmaiah atangla na thanak mueihla, thutak thu atangla sichra ein, oeh yakpueng bibi chrangla namah awn namah ap kru oe. 16Khanaphi oeh ciimpueng thu hoen, hatulatiah khamueih ei thu ein oeh yumpuengla ni krasak taoe u kue. 17Am thu kha nehthe mueihla pueikue. Amnituah Hymenaeus awn Philetus thumkue. 18Amni kha thutak lamhmang u ein, si upueng ei thawhnak kra khoenkue ti u ein, avang tuei yumnak lulelatsak nih kue. 19Khanaphi Fanpuhri ei tungta uep ein khoengkue,"Hautu a chrangla am kra "awn" Hauphi Fanpuhri ei ming phoeipueng ein athe awn an tai yeilah" cawh ei thu tuon hmatteilah nek heikue. 20Tuboeih im abaunu ah hruiamtu awn nguiamtu doenglah oeh kra ein, sigon dek phi awm ein, avangkha huenneila kra ein avangkha hneppeila krakue. 21Khatiein hauphi amah awn amah cawhtuah a ciimmei, ani kha doenkhammei am, ciimcaihkom, Bawipa ein binipoengah a cungmang ngeila, soemphran nei. 22Tuboeih amawtuei cukciknak dawngtana, duengnak, yumnak, yongnak awn dimdeihnak tu, lungsin ciim awn Bawipa khue upuengtu awn hrui hmaih u. 23Khanaphi rahkrunak keilah am bilah hmatna, a ruangla hmuhmatnak oeh ompueng ngei thu na hoennei.

24Bawipa ei tueihyoi vook oeh hmuei, chrangpoeng ei fanna ninaikom, theithang hningkom, am katnakah oeh kawthe seh. 25Taihsan u pueng chrangtu lungnemnak awn coeicot theithang hei seh, Fanpuhri ein yutnak peheikom thutak hmat u eilah chruisoi heihaw eini. 26Khawram mein ayakhlue bi u eila a pang heite, yaaklamtheinak lungsin talaw u kom, khawram mei thangruiah cou u ei.

**3**

**Ahnusoeih Hnuep Sutlawei**

1Ahnusoeih hnueppa, khawhnuep thetu asut lawei, hmattoe. 2Chrangtu ammah yawnglaw kruna u ei, ngui yawnglaw na u ei, khoehgah law u ei, congkru law u ei, krunglaw u ei, nupai yei thu oeh ngailaw u ei, boekrunak oeh hmat law u ei, oeh ciim law u ei; 3yongnak oeh awm lawei, oeh ngaithei law u ei, chrangthed law u ei, nei oeh khoen law u ei, thekha law u ei, ani oeh yonglaw na u ei. 4Chrang theilaw na u ei, oeh ngaihna law u ei, congkrunak, Fanpuhri yongnak damlah omhluetheiya law u ei. 5Fanpuhri ah hlimtui upueng mueih law u komphi, Fanpuhri ah hlimtuinak huham ma u ei; Khamueih ei chrangtu phengta u oe. 6Hatulatiah amni khuiyei avangtu kha imkhuila lut veng u ein athadawt nutongtu yoekyamngakchrah u ein katpuei hei u kue. 7Theidoei u ein phi thutak oeh hmat hlot hninghe u kue. 8Jannes awn Jambres ein Moses an taih mueihla, cawhei chrangtu einphi thutak taihsan u kue. Am lungsin didamthekha puengngei chrangtulah kra u ein, yumnak awn ruisawipueng mana upuenglah kra u kue. 9Khanaphi pungtainak keitah oeh bi u eini; Hatulatiah amniei ruangnak phi, Jannes awn Jumbres ei ruang mueihla, chrangvannei hmai ah danglaw eini.

**Pawluh ein Timothy Toeknak**

10Tuboeih kan theithang, lamhmuhnak, buenak, yumnak, lungsaunak, yongnak, thanak; 11Dunghnepnaktu awn khuikhanak tu, Antioch khaw, Iconium khaw, awn Lystra khawtuah keiah krapueng mueihtu, hatumueih ei dunghnep nak ka od awn khacawhtu avanna Bawipa ein kei ni khuithankue. 12Atangkikla, Jesu Chrih yumnak awn hringom hluepueng hauphi dunghnepnak hmuh eila krakue. 13Khanaphi chrangthetu awn theilai upuengtu kha chrang theina u ein ammah phi theinak hmuh u ein thelaw taoe u ei. 14Khanaphi nangkha, na thei ein na hmat khoentu awn awmtoeih na, ni theithang upueng ngeilah na hmatkhoenkue. 15Jesu Chrih yumnak awn khuinak la ni chruisoipueng hmuhmatnak nipe hningpueng thuciim na mawca ah tuen ein na hmat khoenkue. 16Thuciim avan kha Fanpuhri ei ahrila kraein, theithangkrunak, sukbekkrunak, chrangkacoeicawtnak, duengnakkei lah theithangnak; 17Khatiein Fanpuhri ei chrang kha bini poeng ei hamla soemphrannak hmukom akuempoengnak kei hmokla krakue.

**4**

**ThuToek**

1Aram mei mawng awn ahring awn asi thuchra eila, danglawei Jesu Chrih awn Fanpuhri ei hmaiah anui lah nang kan cuehcon: 2Thu na toek kei; Akhinna phikra, oeh akhinna phikra, na soemphran kruei. Kat phoeinak, sukbeknak, cuehconnaktu lungsau awn tukkik hei yoe. 3Hatulatiah chrangtu theithang nak ani oeh am ngaihnak kei niin sutlawei; khatiein am hnathak awn yaak keila ammah ei ngaih yakhluela toek u pueng tikkikpungtu adoemhe khoepbou law u eini. 4Am hnatu ein thutak hlatta u kom khuicimnak thu vangla hlat u ei. 5Khanaphi nang, avanpoengah thutak awn awmmoe, khuikhanak uehna, thuthangni ei bibina, na bibi kuemvangsak koe.

6 Hatulatiah kei kha awk kei kengnak mueihla hlonla ka kra khoenkue, ka chrahkrunak kei niin pha khoenkue. 7Tuknak anila ka bi khoenkue, dongnak lam mah ka dong khoenkue, yumnak ka panguep kue. 8Ngoilah duengnak khuemuek ka hamla, Bawipa ein tahkhuenkue, khahnuep pa aduengla thuchra pueng ein ni chreng ngei; kei doengla oeh kra ein, adanglawei ana yongnapuengtu phi chreng hei yeini.

**Ahnusoeih Tueknak**

9Ka epla na lawyoe eila thana. 10Hatulatiah Demas kha, tuboeih ei leidek khawsak yongna ein, ni rokguet ein Thesalonica la ceit khoenkue; Crescens Kalati ramla ceitkhoenkue, Titus Dalmatia ramla ceit khoenkue. 11Ka eppa Luka doengni a om, Mark hrueina ani na lawpuei yei, hatulatiah ani kha keiyei hamla bibinak ah ni bom puenglah krakue. 12Tychicus Efisa khawla ka tuei khoenkue. 13Na lawah Kabuheiimma ka takhruet cunu awn cabutu atunglah saphaw cabutu lawpuei hei yoe. 14Sithep Alexander ein khawvvuk anuilah ni hmuhsak kue; Bawipa ein a bi mueihla thungbai seh. 15Nang ein ani ngaihna na taih oe, hatulatiah mingmih ei theithang anuilah taihkue.

16Alammacuek thuhlannak ka toekah apummein phi oeh ni dueihpuei ein, avannein ni cehtakue; Cawhei mawng awn am fanna katnak kein oeh pha hei seh. 17Khanaphi Bawipa ein ni dueihpuei ein tha ni pekue, khatiein ani ein muekei yei rongah ni phrongsak ein, khuifei avan nein yahning u kue; kei awn akuembela toektah hning kue. 18Bawipa ein athepoengah ni phrongsak ein, A Fankhaw ram duetla adingreula ni cehpuei yei; Ani ah hluengtainak aloet teiloe la awmseh. Amen.

**Youthen Peknak**

19Prisca awn Aquila awn Onesiphorus imkhuitu kutpang hei u. 20Erastus Korin khawah awmguet ein, Miletus khawah Trophimus hnat ein ka cehtakue. 21Sikca oeh alaw pha ah na laweila thana oe. Eubulus, Pudens awn Linus awn Claudia awn koeinau avannein kut nipang u kue. 22Bawipa awn nam lungsin Hmueichra awmhmaih seh. Nangmiah bokhoeknak awmseh.

**TITUS**

**1**

**KutpangNak**

1Fanpuhri yumnak awn hlimtuinak thutak hmatnak awn Fanpuhri ei hrueituei yumnak keila, Jesu Chrih ei thoei awn Fanpuhri ei tueiyoih, Pawluh ein. 2Aruempuei ah, oeh raipueng, Fanpuhri ein, a kamkhoen aloetgingnak ngaihu ei hmokla krakue. 3Ni khui upueng Fanpuhri ei a toek mueihla, kei an ap a thu, toektahnak awn akhin hnueppa danglawkue. 4Yumnak awn ka catangla krapueng, Titus: Ni khui upueng Jesu Chrih awn pai Fanpuhri ei lamei dimnak awn boekhoeknak nangah awmseh.

**Crete khawah Titus Bibinak**

5Crete khawah kan cehtaak hruetkha, kan toek mueihla, khaw poengah pastortu na sommei awn oeh rip phatu bi ei hmokla krakue. 6Hauphi aming heah sengah coednong ngeilah oeh akra ei, apum chru na ei, a catu yum upuenglah am kra ei, poeklaak ein sukbek kei awn tuadpuenglah oeh akra ei. 7Pastor taiirueetue kha Fanpuhri ei khawhkhoem la akra mueihla codnak oeh awmpuenglah akra ei, angaih la oeh a tuennei, a lung oeh a tawi yei, yu oeh aw ei, vook oeh hruetpueng, sumleipuenglah oeh akra ei. 8Yinlei mathei yei, aveh hatuphi yongna ei, yaklamsichratheinak, duengnak, yumnak, neikhoennak. 9Atheikhoennei betak thu panguep makom, ani ein khacawh ei thutak awn taihsan upueng sukbeknak awn cuehconnak an chropla bihning ei.

10Hatulatiah thulinpueng chrang ada awm ein, ahala thulangpueng awn theilaipuengtu, atungla vuenmawng red upuenglah krakue. 11Khatiein yak keilah krapueng amek am rah ei hamla, oeh thei yeisue theithangnak awn imkhui avan am didamnak awn aduemla awm u seh. 12Amni khuiyei apum, ammah ei Sanghma apum mein atoek," Crete khawchrang theiloettu, khisa thetu, chrangdam housattu ati." 13Cawh ei thukha tangkue. Cawhei mawng awn anala tamphra hei, khanavah am yumnak ah canghla u ei. 14Khatiein thutak cehta upueng kha yudahtuei khuicim awn chrangtuei thupek oeh ngai u seh. 15Ciim upueng ei hamla, avan ciim ein phi; proksak upueng awn oeh yum upueng ei hamla hatuphioeh cimkue. Khatiein am lungsin awn am lungngaih an chropla proksak kue. 16Fanpuhri kam hmatkue ti u ein phi, am bi awn ani mana u ein, hatu bini ei hamla phi, oeh koihvaih u ein, thu oeh ngaihnak awn tueihleh ei chrangtu la kra u kue.

**2**

**Thutak Theithang Nak**

1Khanaphi nang ein, raicang thamanak awn hawipueng na theithang toektah ei. 2 Patong hraamtu omtheinak, cinglingnak, hmattheinak, atangla yumnak, yongnak, lungnaktu am taak keila theithang hei yoe. 3Akhamueihla, nutong hraamtu, huenyaknak keila am ommei, preinprumnak, yu ei sailah oeh kra u kom, ani am theithang hei yeilah toekpe hei. 4Khanavah nutong mawtu am vatuon am catu yawngnak u eilah thape hei hning ei. 5Omtheinak, cuemcaihnak, imkhui coeicaunak, nikroepnak, am vaa ei kaiah am awm meilah thei hei, khanavah Fanpuhri ei thu oeh thekhana u ei.

6Akhamueihla prangtu am omthei yeila cuehcon hei. 7Avan poengah bini nuetdongnak la namah ein hmuh hei na, acinglingla, aciimla theithang hei. 8Oeh an kat uh keila anila thulangna, ni taihsan upueng yak u kom, mingmih ei mawng athe hatu oeh toek bai u ei.

9Tamnatu avanpoengah am bawituei thungai u kom, oeh taihsanla yeisak u seh. 10Oeh rurem u kom avanna ani awn yumnak dangsak u seh, khanavah ni khui upueng Fanpuhri ei theithangnak poeng am doenkham meila dangsak u ei.

11Hatulatiah chrang poeng khuinak keila, a lawpuei Fanpuhri ei boenak dangkhoenkue. 12Khacawh ei theithangnak kein, Fanpuhri oeh yum awn leidek pumsa yakhlue awn hringomnak ah omthei ah, tuboeih mikhmuh la Fanpuhri yumma, aduengcala, ommeila ni theithang u kue. 13Khuipueng Jesu Chrih awn abausoeih nim Fanpuhri ei hluengtainak youthen adang lawei ngaihunak awn nim ngoengpuenglah krakue. 14Jesu kha, thedkhaknak avan poengah an phrongsak uh kei awn amah ei koelah amah ei chrangtuei cimcaih ei awn bini tuah roengtha eilah amah awn amah pekrukue. 15Cawhtu titheinak avan awn cuehcon nak awn toektahnak, awn katnak na phoei yei. Haueinphi oeh ni hmusup seh.

**3**

**Yumnak awn Hringna Anibi**

1Kruem upuengtu awn titheinak tah upuengtuei, Kruemnak kaiah awm u kom, thu am ngaih ei, bini poengah am soemkru ei. 2Hauphi oeh thekhana u kom, adimla am ommei, am kroeppei, chrangvannei hamla apoengah ngaihtuehnak dangsak u kom, am ngaihnak keilah cuehcon hei yoe. 3Hatulatiah ayanla nimmah phi nim ruang ein, thu oeh ngaih, theilai, cukciknak awn hlimtuinak ahaha ei sailah kranak, nim hringnak ah ngaihusaknak awn phuemhringnak, uenennak, apum awn apum thueikrunaktu awn nim awmkue. 4Khanaphi ni khui upueng Fanpuhri ei renngainak awn a yongnak hnicim chrang ei fanna adanglawah. 5Nim bi awn duengnak kei bilah oeh kra ein, a rennak awn Hmueichra Ciim mein hmibaisak ein, a siproinak awn athaila kra eilah ni khui u kue. 6Fanpuhri ein ni khui upueng Jesu Chrih awn nim hringom theinak keila Hmueichra chron lawkue. 7Khatiein mingmih kha aloetgingnak nim ngaihu mueihla a boenak awn rou koenak keila Fanpuhri ein duengpuenglah ni prangkhoen u kue. 8Cawh kha betak thula krakue; Cawhtu awn ruisawipueng dueiuepna, na toek kei, ka yahlue kue, khanavah Fanpuhri yum upuengtu ein binituah betak la ngaihna u ei. Cawhtu kha chrang poengngei ninak kei awn mangnak keilah krakue. 9Khanaphi a angla pancainak awn sonlamtu awn tukvooknak, thukhoen awn rahkrunak hoennoe, hatulatiah amni kha thekha u ein cungmang eila oeh kra u kue. 10Phrengpainak krasakpueng ei chrang oetvei, hnivei a ngaihnak keilah na toek konna rok koe. 11Khamueih ei chrang kha lat ein thoihkaihkue, a kat hmat ein katnak bipuenglah hmattoe.

**KutpangNak**

12Artemas aw Tychicus nangmih eila ka tueih lawah, ka omnak Nicopolis khawla na law eila thana, hatulatiah sikca ah khala ommeila ka ngaihtuehkue. 13Thukhoen tikkikpung Zenas awn Apolos lam mei an thawiai oeh voetvai yeila, avehla bom rawi yoe. 14Nim chrangtu phi athei kalah oeh am kra eilah, atungla ngaihsaipueng binitu am theithang ngeila pekru u ei. 15Kam awmhmaihpueng avannein nam kut nipang u kue. Yumnak awn ni yongna u pueng am kut ni pangpe u. Nam vanna boenak awmseh.

**FILEMON**

**1**

**Kutpang Nak**

1Jesu Chrih ei hmokla thongkrumpueng Pawluh awn nim nau Timothy ein, yongnak koeinau bibipuei Philemon awn. 2Nim be Apphia awn nim raiikap puei Archippus awn na immei chrangboemtu ca kan ruk law u kue. 3Nim pai Fanpuhri awn Bawip Jesu Chrih ei lamei dimnak awn boenak nangmihah awmseh.

**Filemon nei yumnak awn yongnak**

4Ka taiiruenak ah nangmih kan thuem u ein, Fanpuhri ka boena doeikue. 5Hatulatiah BawiJesu nam yumnak awn chrangcimtu avannei hamla yongnak nam taak ka yakue. 6Chrih awn nangmih ei khuiah awmpueng anipoeng avan hmatnak awn yumnak awn nam teipai asutbah eila ka taiiruekue. 7Hatulatiah ka nau vaw, nang ein chrang ciim tuei lungsin na hoeiyangsak ein, na yongnak awn thapeknak awn anuilah yeikrainak ka rahkue.

**Onesimus Ham Pahramnak**

8Khatiein na bi khintu na bi eila kan toek hningnak Chrihah yumuepnak akuemla awm einphi. 9Yongnak awnni nang kan pahramnak-Cawhmueihla nukpuei ein phi, tuboeih Jesu Chrih ei hmokla thongkrum apumla ka krapueng kei, Pawluh ein. 10Thong ka krum poetta ka ca apumla krapueng, Onesimus ei hamla nang kan panakue. 11Ani kha ayanla nang ei hamla aphu oeh awm einphi, tuboeih nang awn kei ni pahnih ei hamla aphu awmkue. 12Ani kha ka lungsin la kra ein, ani nang ngeila ka tueih lawbaini. 13Thuthangni ei hmokla thong ka krum poetta nang ei hungah kei ni cucoei yeila, ani kan omhmaih ei ka yahlue kue. 14Khanaphi oeh na nguemla hatuphi biei oeh ka yahluekue, khanavah tisak lingtai la oeh krakom, namah ei roengnak awn nan bom hning ei. 15Ani kha cawh ei amawng awn asoeng nan taipuenglah kra hawei, a lawbai kha nang ein na rah loettei hmokla krakue. 16Saii mueihla oeh krabai ein, sailah mang ngai ein yongnak koeinau apumla krakue, atunglah kei yei hamla kra ein, khatiein nang ei hamla pumsa vang awn Bawipa vang an pahnih ei hamla hatukrukla aw amang ngai kaw.

17Khatiein nang ein kei bibi pueilah nan ngaihla akra ah, kei nan dou mueihla ani douvoe. 18Khanaphi ani ein nang an katnak, a pu hatuku aw a omla akra ah, khacawh kan thung ngeilah ta oe. 19Kei, Pawluh ein, cawh ei ca ka kut he awn ka rukni, kei yeilah nam pu ka toek hluela oeh kra ein, kan thungbai u eini. 20Oe, ka nau, Bawipa ah nang ei boenak rah ei ka yahluekue. Chrih awn ka lungsin hoeiyangsak. 21Thu na ngaih ka yumuep ein, ka toek la na bi ngai ka hmat ein, ca kan ruklawkue. 22Ahon oetla ka kainak kei imhaw ana soemphran, hatulatiah nam taiiruenak awn nangmih eila ka sutlawei lah ka ngaihukue.

**Ahnusoeih Kutpangnak**

23Jesu Chrih awn thong ka krumpuei Epaphras ein, kut ni pang u kue. 24Akhamueihla, Mark, Aristarchus, Demas, Luke, kam bihmaihpueng ein na kut ni pang u kue. 25Bawipa Jesu Chrih ei boenak nam lungsin Hmueichra awn awmhmaih nihseh.

**HEBREW**

**1**

**Fanchrang la Baungaipueng Acapa**

1Fanpuhri ein aruemma nim paitu kha Sanghmatu awn niin ahaha ning ahngahnga awn thutoek kue. 2Cawhei ahnusoeih khawhnueptuah, a capa awn ani ein thu ni toek u kue. Fanpuhri ein ani avanpoeng rouna eilah som ein, Fanpuhri ein ani awn leidek prangthamkue. 3Acapa kha Fanpuhri ei hluengtai vaangnak awn pumsa mueirou hunghmah tangpuenglah kra ein, a huham thu awn avannueng uepkhoengsak ein, katnak hmokla cimcaihnak prang ein, bawimang kut patvangah Fankhaw ahluengnak ah ngoikue. 4Ani kha Fanchrang la baungai ein aming phi amni ei minglah hlueng ngaikue.

5Hatulatiah Fanpuhri ein fanchrang hauei halanum, nang kha ka ca! tungoi nan paila ka krakue a tinak? Leng ein, keikha aniei paila ka krakom, ani kha kaca lah kra ei a ti? 6Leng ein, Fanpuhri ein leidek fanla cacuek a lawpueiah, "Fanpuhri ei Fanchrang avannein ani beh u se a ti." 7Fanchrangtu a toek heiah, ani ein fanchrangtu khawkhila, a bibi chrangtu meidoei la prang heikue. 8Khanaphi a capa ei mawng a toek ah, Aw Fanpuhri na ngoihnak kha awm loet kom, aduengla kruemnak kha a ram khuiah kruemnak la krakue. 9Duengnak na yongna ein ningcang kalah awm ih na thueikue; Khatiein Fanpuhri, nam Fanpuhri ein na pueituei fanna nita ein yeinak situi awn hlon khoenkue a ti. 10Nang, Bawipa, acuek ah leidek na prang ein Fankhawtu phi na kut mueila krakue. 11Khacawhtu di u kom phi, na uepkhoeng ei; Cawhtu avan hniruem mueihla pawn u ei. 12Nang ein yih mueihla na tawm heikom, cuhni mueihla amni thawngkru u ei. Khanaphi nangkha na rui kom, na khawkum aduetnak oeh ommei. 13Khanaphi Fanpuhri ein hau fanchrangtuei halanum,"na raitu na khawpha doennak lah, oeh ka tak pha ei chrueih, ka patvangah ngoiyoe a tinak man?" 14Fan chrangtu avankha khuinak roula rah upuengtuei, bibi u eila tueih ei hmueichratu lah oeh kra u aw?

**2**

**Ngaihnak awn Thungai**

1Hatulatiah cawh ei amawngah afeila oeh nim noon neila hatuphi nim yak hnedreppa ngaih ei. 2Hatulatiah Fanchrangtu awn toek kei thuthang hawya uepkhoeng ein oeh ngaih lah katnak poeng hmokla vuk hmuhnak rah ei. 3Khamueih ei khuinak anuipai nim rokramla akra ah hatumueihla nim phrong hlottei yaw? Bawipa awn a lammala soeutai yei thuthangni kha ya upuengtu awn mingmih ah uepkhoengsak u kue. 4Fanpuhri ein phi hmatsak pe hei kue, hmatnak awn coeinak an pahnih onna coeiletnak ahaha awn Hmueichra Ciim mei pekduen amah ei ngaihla pe hei kue.

**Hniciim Jesu**

5Hatulatiah ngoila lawei khawdek kei mawng nim toek, Fanchrangtuei kuttah oeh apkue. 6Khanaphi chrang apum mein hmun oetta hmatsak kha: "Chrangkha hatulah kra ein num ani na thuem? Chrang capa haw nang ngein na coeicau? 7Fanchrangtu lah asoengpoetta nemngai yeilah ani na prang; Doenkhamnak awnna hluengtainak ani na buengsak ein na kut awn na bituei fanna ani na som. 8A khaw kailah avanpoeng na tak. Tuboeih aniei kailah avanpoeng taak la kra ein, aniei kaiah oeh taak la poihpueng hatu oeh awmkue. Khanaphi atangla, avan poeng a khaw kailah taak kha oeh nim hmuphakue.

**Jesu ei Nemnak**

9Khanaphi fanchrangtula asoengpoetta nemngai yeilah prang, Jesu nim hmuhkue, khatiein Fanpuhri ei boenak awn ani kha chrangvannei hamla si hnuek ein, sinak khuikha a hmuhnak awn doenkham nak awn hluengtainak buengkue.

10Hatulatiah khacawh kha Fanpuhri ei buenak ni, ani ei hamla, ani awn avan poeng awmkue, canautu ada ei hluengtai nak lawpuei ein, khuikhanak awn chrangtuei khuinak kuempoeng eilah prangkue. 11Cuemcaihpueng awn cimcaihsaktu avan kha Fanpuhri apum ei lawkue. Khatiein Jesu kha koeinau la am khue veilah oeh yakkue. 12Ani ein "ka koeinautueila na ming ka toek kei a ti; Chrangtuei am thunglak ah, nang thangsak nak la ka sa ei". 13Leng ein," ani ka uepna ei. "leng ein," Boen u, kei awn kei ah Fanpuhri ei an peek amawtu a ti."

14Khatiein amawtu kha sisa awn am omnak ah amni mueihla bawipa phi sisa awn awmkue. Khatiein a sinak awn sinak huham pangpueng khawram, a disak hning ei hmokla krakue. 15Am hring khuiah sih krinak tamna khui ah awm upuengtu phrongnak kei hmokla krakue. 16Atangla ani ein fanchrangtu oeh bom hei einphi, Abraham mei cachrah tu bawm hei kue. 17Khatiein avan poengah a koeinautu awn toeng ngeilah ani prangkru ein, khanavah ani kha Fanpuhri ei betak tairue tung binak awn rennak bi khuet kom, chrangtuei katnak hmokla kawthed nak dimsak hning eila krakue. 18Hatulatiah ani kha amah he sueksawnak od puenglah akranak awn sueksawnak od upuengtu bomcem hning hei kue.

**3**

**Jesu Nim Taiirue awn Thoei**

1Khatiein, Fan khuenak ah nam thumpueng, koeinau ciimtu, Jesu kha, nim yumnak taiirue tung awn thoeila akra ngaihtueh u. 2Moses kha Fanpuhri ei imkhui avannei fanna betak awn a awm mueihla, Jesu phi ani sompueng Fanpuhri ei fanna betak awn awmkue. 3Hatulatiah im latah im sapueng a hluengtai ngai mueihla, Jesu kha Moses lah hluengtai ngaknak abau rah puenglah hawi kue. 4Hatulatiah impoeng kha apumku ein a sak la kra ein phi, avan poeng songsapueng kha Fanpuhri lah krakue. 5Tuboeih Moses kha tamna mueihla Fanpuhri ei imkhui avanna betak awn awm ein, ngoila toek keitu hmatsak hei kue. 6Khanaphi Chrih kha Fanpuhri ei im fanna capa apum mueihla betak awn awmkue. Nim yumuepnak awn aduetnak hrila ngaihunak awn khoehgahnak nim panguep la akra ah, Fanpuhri ei imla nim kra ei.

**Oeh Yumpueng Ngaihna Seh**

7Khatiein, Hmueichra Ciim mei toek myihla, "Tungoi a thu na yak la akra ah. 8Khawprong hmuah sueksawnak nam um ein, raila nam thawh veng ei mueihla, nam lungsin oeh hlangsak u. 9Nam pupaitu ein thana u ein an noekdah uh kah, kumlikip ah ka bitu hmu u kue. 10"Khatiein cawh ei canautu ka thueina hei ein, am lungsin khuiah lam hmang doei u ein, ka ninglam oeh hmat u kue ka ti. 11Ka kawthe ein run ka khuen mueihla, ka dimreunak khuila oeh lut u ei."

**Oeh Yumpueng ei Krih Ei**

12Koeinautu, nangmih khuiah hauphi ahring Fanpuhri ei oeh yumnak lungsin awn krupueng chrangthe oeh a awm meila ngaihna u. 13Khatiein nangmih ei hauphi kattei theilainak awn lungsin oeh hlangsak kom "Tungoi "la khuevei hnuep a ommei chrueih hnueptoe apum awn apum thape kru u. 14Hatulatiah mingmih ah acuek ah awmpueng ngaigepnak adytnak hrila nim panguepla akra ah, mingmih kha Chrihah nim thumboi puenglah nimkra kue. 15Cawhmueihla toek ana awmkue, "Tungoi Fanpuhri ei oi nam yaakla akra ah, raila nam thawh poettei mueihla nam lungsin oeh hlangsak u." 16Yalang u ein phi raila thou upueng kha hautunum? Atangkikla, Egypt ram lamei Moses ei toengpangnak awn law upueng avanlah oeh kra u aw? 17Khawkum likip khuiah hautuei fanna num a kawthed? Thoihkaih u ein khawtau lairuen hmuah pumsa krawikrem upuenglah oeh kra u aw? 18A dimreunak khuila oeh lut u ei tilah hautunum a toek hei, thu oeh ngai upuengtu lah oeh kra u aw? 19Khatiein oeh am yum la oeh lut hning u eilah, nim hmuhkue.

**4**

**Chringnak Khuila Luhnak Thukam**

1Khatiein a dimreunak khuila luhnak kei thukam, tuboeih duet am hmong poetta, nangmih khuiyei oeh luh la hauphi oeh a awm meila, nim ngaihna e. 2Hatulatiah atangla, mingmih eila, am toek law thuthangni mueih nih, amni eila phi am toek; khanaphi, khacawh ei thuthangni yapuengtu kha, yumnak ah oeh a cicuinak awn, thuthangni am yaak kha, amni ei hamla, a phu oeh awmkue. 3Hatulatiah mingmih nim yumpuengkha Fanpuhri ei a toek mueihla, a dimreunak khuila nim kun khoenkue. "Ka kawthe ein ka toek mueihla, ka dimreunak khuila oeh lut u ei,"khanaphi A bitu kha khawdek a omma tuen ein ripkhoenkue. 4Hatulatiah hnueprih ei amawng hmun oetta Ani ein toek khoenkue:"A hnuep rih ah Fanpuhriabibi avan huei ein adimreula awmkue"; 5Khanei "Ka dimreunak khuila amni oeh lut u ei." tila leng ein a toek. 6Khatiein khacawh ei khuila lut u ei avang awm hunkue. Ayanla thuthangni ya upuengtu kha thu oeh am ngaihnak awn khacawh ei khuila oeh lut u kue. 7Fanpuhri ein hnuep oet kha "tungoi"tila a boei konna, khawkum adoem asou lawah ayanla, a toek mueihla,"tungoi" Fanpuhri ei thu nam yaakla akra ah, nam lungsin oeh hlangsak u tilah David awn a toek. 8Joshua ein dimreunak a peek hei tangla akra ah, hnuep fei yei amawng Fanpuhri ein oeh toek keisue. 9Khatiein chringnak hnuep kha Fanpuhri ei chrang tuei adimreula chringnak hnuepla, ana awmkue. 10Hatulatiah Fanpuhri ein amah ei bitu hueisak ein adimreula, a ommueihla, adimreunak khuila lutlawpueng ani phi, a bilawtu hueisak ein adimreula awmkue. 11Khatiein amni ei thu oeh am ngaihnak awn apum phi oeh kruktoeng u kom, adimreunak khuila, am luh eila nim thana e. 12Hatulatiah Fanpuhri ei thukha hring ein apatnak awn afa pahnii cimtu lah patngai ein, Hmueichra awn lungsin, rurong khingtha avan ei khuila lutlang bouthek ein, lungsin nei yakhlue awn ngaihtuehtu phi chra hei kue. 13Tueiprang hatuphi Fanpuhri ei hmaiah thup hlottei lah oeh kra ein, avan poeng dangboeih ein, ani ei mikhmuh lah nim bilawhtu nim appe.

**Jesu kha Taiirue Bawi Avaisoeih**

14Khatiein, Fankhawtu suun ein lawpueng Fanpuhri ei capa Jesu, taiirue bawi avaisoeih nim ta ein, nim yumnak nim panguep pe. 15Hatulatiah nim taiiruebawi yein nim katnak oeh ni rinat hning upuenglah oeh krakue, Bawipa kha mingmih mueihla sueksawnak poeng avan od einphi, a katnak oeh awmkue. 16Khatiein rennak nim rah kom, bommei nim ngaih lawah, boenak awn bomnak hmuh eila, yumnak awn boekhoek ngoihnak hned teila nim toonne.

**5**

**Kuemvang Pueng Taiiruebawi**

1Taiirue bawi poengkha tongpa khuiyei hrueiah, chrangtuei hungah Fanpuhri eilah, katnak boi awn pekduen an pahnih kengtaihnak ap peilah, somla krakue. 2Ani amah phi thanatnak kein bureuk man puenglah akranak ah oehhmatnak awn lamhmang upueng rinatnak awn bilou hningkue. 3Cawhkha hatulatiah Amah ei kat phi hrukengnak bikom, chrangtuei boeunak phi hrutha eilah ani ah maton awmkue. 4Haueinphi cawh ei doenkhamnak amah ngaih la oeh louseh, khanaphi Aaron mueihla Fanpuhri ein an khuenak awn na rah ei.

5Akhamueihla Chrih phi Taiirue bawi la amah awn amah oeh hluengtai krusak ein phi, "Nangkha ka capa, tungoi nang ei pailah ka krakue;"tina pueng ngein ni a sombei. 6Akhamueih boela Fanpuhri ein afei ca hmai ah a toek, nangkha MELCHIZEDEK mueihla, aloet Taiiruebawi la na krakue a ti bai." 7Pumsa awn a hringom poetta, sinak ah khui hningpueng Fanpuhri eila mikphri awn athangla vik ein pahramnak awn taiiruenak an pahnih awn a biah, a doenkhamnak awn Fanpuhri ein ngaih pekue. 8Bawipa kha capa apumla kra einphi, khuikhanaktu a hmuh awn thungaihnak theithangnak awn. 9Kuembe ein, a thungai upueng avan aloetkhuinak ayungprala kralaw kue. 10Melchizedek awn toengpueng Taiiruebawila Fanpuhri ein a sombei.

**Krupueng Coeinak**

11Melchizedek kei mawngma toek kei ada nim takue, nam angtaam nak awn toek keilah kueika kue. 12 Hatulatiah nangmih kha tuboeih tikkikpungtula nam kra khin ein phi, Fanpuhri ei thu ayung ngeika lengbaiah chrang apum mein an thei laihlaih eila nam koihkue, aigam oeh nam ngaih ein suktuini nam ngaih hun. 13Khatiein hauphi suktui awn hringpueng kha amawla akranak awn, duengnak thu oeh yalam phatheikue. 14Khanaphi aihram kha ahraam tuei hamni, aniathe asichra lah hmatnak umpongnak awn theithang u puenglah kra ei.

**6**

**Kuembe eila Cuehconnak**

1Khatiein Chrih ei mawng ayungpra theithangnak nim cehta kom, hraamnak keila nim panne, Fanpuhri yumnak awn sinak keilah bilawnak ah yutnak. 2Siproinak kei mawngma theithangnak, kuttaihnak, sinak kei thawhnak, aloet thuchranak kei amawng awn yungpranak oeh nimta baiye. 3Fanpuhri a nguem ma, khacawh nim bi ei. 4Hatulatiah vaangnak kein oetvei sue ein fankhaw pekduen nuemhnuek ein Hmueichra Ciim rahnak ah thuumpuengtuei hamla cawhkha oeh krahning kue. 5Fanpuhri ei thuni awn ngoila lawei hringnak huham nuemhnuek ein. 6Khakonna krupueng kha, Fanpuhri ei capa ammah ein laklamtungah taibai u ein a hmai am thuisaknak awn athaila oeh yutbai hning u ei. 7Hatulatiah leidek kha afanna kralaw cipueng khaw aa, dou ein loukrang upueng ei hamla aphu awmpueng nomai nisakpuengkha Fanpuhri ei youthen rahkue. 8Khanaphi hling awn hlingsing keksak puengkha, aphu oeh awm ein, phrukhnak ah, ahnusoeih ah mei awn khummei.

**Anitu Naham**

9Khanaphi yongnaktu, cawhmueihla kam toek einphi, nangmi ei hamla khuinak awn ruihnam puengtu ani ngai a omnak kei ngaihuepnak la kam awmkue. 10Hatulatiah Fanpuhri kha oehdueng puenglah oeh akra mueihla nam bi oeh ni hnih pe u ei; A chrangtu nam bom hei mueihla, nam bom hei toeih awn, yongnak nam dangsak kei bi nam bi kha oeh hnih eini. 11Nangmih apumci ein nam ngaihunak uep awn aduetnak hrila thana u na nam dangsak kei kam yahluekue. 12Khanavah oeh nam damkom, yumnak awn lungsaunak awn thukam rou rahpuengtuei dang nam vathning ei.

**Fanpuhri ei Thukam**

13Fanpuhri ein Abraham awn thukam a biah, bekam mei anila baungai pueng oeh a omnak awn, amah awn amah bekam ein, 14"Atangla nang youthen kan pekom atangla nang kan pungsak kei a ti." 15Cawhmueihla Abraham mein lungsau awn ngoeng ein thukam rahkue. 16Chrangtu ammah la baungai pueng awn bekam u ein, khacawh ei tamtak kha uep ein taihsankrunak avan aduetsak. 17Akhamueihla Fanpuhri ein oeh thawnghlai krutheipueng a ngaihtueh kha thukam rou kana upueng canautuah adangsak ngai hluenak awn tamtaknak awn a uepsak. 18Khatiein oeh thawnghlai krutheipueng pahnih khuiah, Fanpuhri kha a rai oeh toek kue, nim hmaiah atak ngaihunak pang eila nim dawngpueng mingmihtu anuila thape u kue. 19Cawh ei ngaihunak kha nim hringnak ah lung mueihla khoeng ein ueploet tangpueng nim takue, khacawh ei ngaihunak kha bekim khui yihyainak hnuvangla lutkue. 20Jesu kha nim hungah hmailah lut ein, Melchizedek mueihla aloet taiirue bawila krakue.

**7**

**TaiirueBawi Melchizedek**

1Cawhei Salem Hrangpuei, Melchizedek kha, Fanpuhri ei ahluengtaisoeih tairue bawila ka kra ein, Hrangpueitu noeng hei ein latlawpueng Abraham hmuh ein youthen pekue. 2Abraham mein phi khawh avannei bumhra ah bumoet pai ein ani a peek. Melchizedek kei lammacuek aming kha, duengnak hrangpuei la kra ein khanei Salem Hrangpuei, khacawhkha renak Hrangpuei la krakue. 3Pai ka, nawi ka, pacaka sonka, atuennak hnuep oeh awm ein, aduetnak hnuep, hringnak aduetnak oeh awmkue, khanaphi Fanpuhri ei capa mueihla aloet taiirue bawila krakue.

4Tuboeih nim pai Abraham mein tuknak ah ruttep hei ein a rah ei khawh bumhra bumoet a peek kei chrang kha hatukruk la bauvei tikha ngaihnuek u. 5Levi canautu khuiyei taiirue bawi atangla rahpueng kha thukhoen nein chrangtu eilah bumhra ah bumoet lawknak maton rah ein, amnitu kha Abraham meika sonlaw upueng am koeinautu lah kra u kue. 6Khanaphi levi pakhui lah oeh krapueng ani kha Abraham meilah bumhra ah bumoet lah ein thukam rahpung youthen pekue. 7Baungaipueng ein yawingaipueng youthen a peek kha hatu taih ei oeh awm kue. 8Cawhei mawngah sithei upueng ein bumhra ah bumoet rah u kue, khanaphi afei vangah khacawhtu doupueng ani kha hringkue tilah hmatsaknak awmkue. 9Bumhra ah bumoet doupueng levitu ein, Abraham awnni bumhra bumoet peek tila toek hning u kue. 10Hatulatiah Melchizedek kein Abraham an chrum poetta levi kha apai yei puk khuiah ni a awm hun.

**Jesu awn Melchizedek Toengnak**

11Levi pakhuituei taiirue bibinak awn akuempoeng ei sueah (khacawh ei mawng awn chrangtu thukhoen pek la krakue), Aaron mueih oeh lawpueng Melchizedek mueih taiirue fei hatula atu boeihduet am yakhlue? 12Taiirue bawitu am thawnghlai kruah thukhoen phi thawnghlai yei ngaihkue. 13Hatulatiah cawhtu toekpueng ani kha khuifei ni, khacawh ei khuiyei hauphi kroengah oeh bi mankue. 14Nim bawipa kha Judah pakhui yei ka sonlawpueng lah khaikue, khacawh ei pakhui yei taiiruetu awn ruisuipueng Moses ein hatuhe oeh toek mankue. 15Melchizedek mueih afei taiirue a awm lawei sueah, cawh ei amawng khaingai taoe eisue. 16Ani kha pumsa ningcang awn ruisui ein thukhoen na yungprapuenglah oeh kra ein, oeh thetheipueng hringnak huham awn taiirue bawila krakue. 17Hatulatiah "nangkha Melchizedek mueihla aloet tairue bawila nakra tangkue tila hmatsak awmkue" a ti. 18 Ayanlamei thukhoen kha thadawt ein, hatulah oeh a mawngnak awn rawk keilah krakue. 19(Hatulatiah thukhoen nein hatuphi oeh kuempoengsak kue) khatiein tuboeih ningaipueng ngaihunak sutlaw ein, khacawh awn Fanpuhri nim et ngailawkue. 20Khacawhtukha taamtak kalah oeh ana awmkue. Hatulatiah afei tukha taamtak kala taiirue bawila kra u kue. 21Khanaphi ani kha Fanpuhri ei taamtak nak awn taiirue la tangkue, "Bawipa kha taamtak ein, a lungsin oeh hlatkue, nangkha aloet taiirue bawila na krakue." 22Khacawh la kra ein Jesu kha ani ngainak keilah kroeng ei paipi lah krakue.

23Ayanlamei taiirue feitu kha, sinak kein akang heinak awn, bi oeh bi toeih upueng, taiirue adoemhe awm u kue. 24Khanaphi Jesu kha, a hringloetnak awn, aloet taiirue bawila krakue. 25Khatiein ani awn Fanpuhri hned upuengtu ani ein akuemvangla khui hning hei kue, hatulatiah ani kha hringloetpuenglah akranak awn amni ei hamla lakchrang lah krakue.

26Hatulatiah khamueihla cimcaih ein, katnak oeh awmpueng, oeh proksakpueng, chrangkatu awn chrautai ein fankhawtuei fanla ngakchrahnak awmpueng tairue bawi kha mingmih ei hamla hawi kue. 27Taiirue bawi feitu mueihla, alammala amah ei katnak awn, khanei chrangtuei katnak hamla, hnueptoe kengnak boi a peek kei oeh ngaihkue, hatulatiah avannei hruthanak la oetvei chroemla amah awn amah pe krukue. 28Hatulatiah Thukhoen nein athadawt chrangtu taiirue bawila som hei ein, khanaphi thukhoen konna lawpueng, taamtaknak thu awn, aloetla kuembepueng capa somkue.

**8**

**Fankhaw Taiiruebawi**

1Tuboeih atunglah nim toek kha cawhla krakue: khamueih ei taiirue bawi nim takue, Ani kha fankhawtu khuiyei a hluengtaisoeih ngoihnak patvangah ngoikue. 2Chrangla oeh kra ein, Fanpuhri ei a sak, beekim tang awn hmunciim ma bibipuenglah krakue. 3Taiirue bawi avan kha pekduentu awn boitu hruthanak an pahnih peta eilah somlah krakue. 4Tuboeih leidek fanna a ommei sueah, ani tairue lah oeh kra ei, thukhoen ning awn pekduentu peta upuengtu awmkue. 5Moses beekim sala atuen vengah "cungla na ompoetta nuetnak kan hmuh mueihla avan poeng na prang ngeilah" "ngaihna oe" Fanpuhri ein Moses a tinakma mueihla, amnitu Fankhaw hmunciim lamei chrahlip mueime lah u ein, dekfannei hmunciim ma bi u kue. 6Khanaphi tuboeih bawipa aningai soeih bibi rah ein, aningai thukam mah ayungnak awn, aningai paipi awn lakah thoeitha lah kra ein thukha ngaipuenglah biloukue.

**Paipi Thai**

7Hatulatiah alamma ei paipi oeh a chreih ei sueah, apahnihnak paipi yappei oeh ngaih eisue. 8Khanaphi am kat hmuh ein, "Boen u, Judah imkhui awn Israel imkhuitu awn paipithai ka binak kei nin sutlaw tomkue bawipa ein a ti. 9Am paituon Egypt ram khuiyei am kutta ka rued hei ein paipi ka bi mueihla oeh kra ei, hatulatiah ka paipi awn oeh awm toeih u ein amni phi oeh ka toe hei kue bawipa ein a ti. 10"Khacawh ei hnueptu konna, Israel imkhui awn ka biei paipi kha cawhla krakue ti ein bawipa ein a toek: Am hnun khuiah ka thukhoen ka taakpe hei kom, am lungsin na ka ruk pe hei yei. Am Fanpuhri la ka krakom, ka chrangla kra u ei. 11"Amni apumci kha imteng apum awn apum, awn paca apum awn apum Bawipa hmatteila, theithang u oeh ti bai u ei, hatulatiah amni avan amawsoeih ei abausoeih hrila kei nihmat u ei. 12"Hatulatiah am boeunak ka ngaisim hei kom, am katnak oeh ka thuembai he ei." 13Fanpuhri ein "paipi thaiah "a tinak awn, ani ein alamma a ruemsak. Khatiein hatuphi soulawpueng kha ruemlaw ein oeh soukom chruek kei.

**9**

**Aruem awn Athai**

1Paipi ma hawah Fanpuhri beeknak awn leidek hmunciim mei ninglam awmkue. 2Hatulatiah poim apum sa u ein, imkhui amacuek ah, meisoengnak, capawi awn vaipi awmkue; khacawhkha hmunciim la sui u kue. 3Ahnu ei apahnihnak, yihyainak kha beekim la kra ein khacawhkha hmunciim soeih la khue u kue. 4Akhanna auii khumnak hruikroeng awn apepboi avan hrui awn hluk paipi khuemvawh, khacawh ei khuiah mana vaipi taaknak hruiam awn adoilimpueng Aaron nei thongchrai awn paipi lungpentu awm ein; 5Khuemvawh ei fanna hluengtaipueng cherubimtu kha ngaihsimnak hmun bu u ein; khanaphi cawhtu tuboeih apuekasek oeh nim toek hlotteini.

6Khatiein tuboeih cawhtu soemphran law konna, taiirue bawitu kha pumnak bi eila, alammacuek poim khuiah lutci u kue. 7Khanaphi apahnihnak ah, ahluengsoeih taiirue bawi doeng kha kum oetta, avai lutkue. Amah ei thoih awn chrangtuei oeh hmatla am thoih, hruthanak sisen kala oeh lutkue. 8Poim khui alammacuek a ommei chrueih aciimnak soeih khuila luhnak lam oeh hmongpha lah akra, cawhtu awn Hmueichra Ciim mein adangsak. 9Cawh kha tuboeih poettei hamla nuetnak la krakue. Khawhpeek awn kengnak an pahnih bi awn pum upueng ei lungsin oeh kuemkoisak kue tikha khaikue. 10Khacawh ei ai awn awk awn ahaha siproinaktu, pumsa ham thucammaitu kha athaila Prangnak niin hrila awm meini.

**Chrih ei Si**

**1**Khanaphi Ahluengsoeih taiirue la Chrih adanglawah, anitu sutlaw ei, kut awn oehprang, cawh ei leidek ah oeh tueiprang baungai ein, kuemkoi ngaipueng poim khuila, ani lutkue. 12Vantangtu awn metuei si lah oeh kra ein, Amah ei si awn, Ani kha avannei hamla oetvei hmunciim khuila lut ein, aloetthongnak rahkue. 13Hatulatiah proksak upueng ei fanna mesi, vantang atai yei si, vangtangla ak kei vuici awn heh ah proksakpueng ciim u ein am pumsa phi cimcaihkue. 14Aloet Hmueichra awn katnak oeh awm ein, amah awn amah Fanpuhri ah pekrupueng Chrih ei si awn ahring Fanpuhri beek keila, sih bibinak kei, nim lungsin hatukruk la ciimsak ngai yei?

15Cawh ei mawngah Chrih kha paipi thai yei laipai or thoei la kra ein, khatiein, a khue heitu aloet thukam rou am rah eila, lamma paipi kaiah boeupuengtu thong ngeila sikhoenkue. 16Hawaphi paipi awm, khacawh prangpueng ei sinak kha dangsak kei ngaihkue. 17Hatulatiah paipi kha ruthenpueng ahring poetta a phu oeh awm ein, a sih konna aphu awmkue. 18Khatiein alamma paipi kha sisen kalah bilah oeh krakue. 19Hatulatiah thukhoen avan thukhoen na awmpueng mueihla Moses ein chrangtu avan a toek hei konna, Moses ein tui awn vantang awn me ei situ lou ein, Tomuei sen awn huessop singdawi awn thuciim awn chrangtu heh heikue. 20"Cawhkha Fanpuhri ein an pek uh paipi sila krakue a tinak hei." 21Akhamueihla bibinak ah cungmangtu avan awn beekim si awn heh hei kue. 22Thukhoen ning awn, avanpoeng si awn aciimmei. si soi kalah ngaihsimnak oeh awmkue.

23Khatiein fanlamei awmpueng awn mueihpueng avan cawhmueih ei hruthanak awn aciimmei ngaih ein phi, fanlamei awmtangpuengtu khacawhla ni ngaipueng hruthanak awn aciimmei ngaihkue. 24Hatulatiah Chrih kha atang awn mueihpueng, kut awn prang ei hmunciim khuila oeh lut ein, tuboeih nim hungah Fanpuhri ei hmaiah adang ngeila lutkue. 25Taiirue bawitu ammah ei sila oeh krapueng si awn kumtoe hmunciim soeih khuila, am luh mueihla, amah awn amah pekru cipuenglah oeh krakue. 26Khamueihla hrutha lah akra ah, leidek asuen nei lengleng kom Chrih vukhmu eila krakue. Khanaphi tuboeih amah awn amah ei hruthanak awn thoih adi eila, ahnusoeih khawhnuep pah aduetnak lah, vannei hamla ani danglawkue. 27Chrang kha oetvei sikom khakonna thuchranak a hmuh eila som mueihla. 28Khatiein Chrih kha chrangtuei kat cehpuei yeilah, amah awn amah oetvei a hruthakru konna, kattei hamla oeh kra ein, amah a lawei ana ngoengpuengtu khui hei yeila, apahnihnak la danglaw bai yeini.

**10**

**Kuempoeng nak Boi**

1Thukhoen kha, ngoila lawei avehtuei chrahlip la kra ein, amnitu tangngei mueime tanglah oeh akranak ah, akumtoe hruthakrudoeinak awn ruitoengpueng boi awn adenla hnedpuengtu oeh kuempoengsak hlotkue. 2Akuempoengsak hning ei sueah, pumpuengtu, oetveila ciim u kue, katnak omkue tiei lungsin awn hruthanak hueisak u eilah oeh kra aw? 3Khanaphi khamueihla hruthanak awn akumtoe katnaktu thuemsak hei bai kue. 4Hatulatiah metu awn vantangtuei si ein katnaktu oeh cehpuei hningkue. 5Khatiein Chrih leidek fanla a lawah, "Hrutha awn peeklawh oeh na yahlue ein phi, kei yei hamla pumsa na soemphrankue a ti. 6Chrungnak boi awn kat hruthanak oeh na yahlue kue. 7Khanei, Boennoe, cabu khuiah ka mawng am ruk mueihla, Aw Fanpuhri na yakhlue bi eila ka lawkue ka ti. 8Alammala a toek, thukhoen ning awn hruthanak, peknak, chrungchrihnak, thoihdamnak, oeh na yahlue ein, oeh na yeina hei kue. 9Khakonna, "boennoe, na yakhlue bi eila ka lawkue." Apahnihnak auep peilaalamma afeila a taak. 10Khacawh ei a yakhlue awn oetvei chroem avannei hamla, hruthanak boila Jesu Chrih ei pumsa peknak awn nim cimcaih boeihkue.

11Taiirue bawitu avan kha hnueptoe duei u ein pumnak am bi, katnak oeh phe hlotpueng akhamueihboe ei boi awn lengleng u ein hrutha u kue. 12Khanaphi Chrih kha niinpoeng ei hamla katnak hmokla hruthanak apum pe ein, Fanpuhri ei kut patvangah ngoikue. 13Araitu a khaw doennak lah oeh a prangpha ei chrueih, khacawh ei niin ngoeng kue. 14Hatulatiah hruthanak oetvei a binak awn, ciim upueng ei hamla, niinpoeng am kuembenak la krakue. 15Hmueichra Ciim mein phi nihmatsak u kue a ti konna. 16"Cawh kha; Amni awn ka biei paipi la krakue ati konna, bawipa ein am lungsin khuila ka thukhoen ka takom, am luchrok fanna ka ru ei a ti. 17Khanei a toek," Am katnak awn ningcang kalah am huentattu oeh ka thuembai pe hei yei a ti." 18Tuboeih cawhtu ngaihsimnak a omnak poengah kattei hmokla hruthanak oeh awmbai kue.

**Hringnak Lamthai**

19Khatiein, koeinautu, mingmih kha Jesu ei si awn hmunciim khuila ngaigepla luhnak nim rahkue. 20Khacawh ei si awn bawipa ein amah ei pumsa la krapueng yih ei mingmih ei hamla hringnak lamthai ni prangpe u kue. 21Khacawh doenglah oeh kra ein Fanpuhri ei im kruempueng abausoeih Taiirue bawi nim takue. 22Thekhapueng aniathe hmatnak nim lungsintu phruhkom, nim pumsa tuiciim awn siproi ah, yumuepnak abe lungsin cimcaih awn nim hnedrep pei. 23Thukam ni pe upueng a betaknak awn oeh nawnglah ngaih u eilah nim oe nak awn nim panguep pe. 24Khakonna, apum awn apum yongkrunak awn binitu bi awn hawmueihla cuehcon kru ei nim ngaihtueh e. 25Avangtuei am awm mueihla, atoengla nim krumboem mei oeh nim rawkram kom, apum awn apum thapek kruah; hnuep ayoelaw nam hmuh mueihla nim thana ngaiye.

**Hmatoeila oeh Ka U**

26Hatulatiah thutak hmatnak nim rah konna, nim katdoei lah akra ah, katnak hruthanak oeh awm bai yei ni. 27Khanaphi krih ei thuchra ei amawng awn raitu ui hei yei meidoei doengni a awm baikaw. 28Hauphi Moses ei thukhoen ekcakpueng kha chrang pahnih pathum mei hmatpueinak a awm matah rennak kalah si eini. 29Fanpuhri ei capa akhaw awn cod ein, aniei cimnak paipi si oeh ciimpuenglah ngai ein Hmueichra ei boenak thekhanapuengkha hatukruk la thekhahepueng vuuk hmuhsak keila nam ngai yaw? 30Hatulatiah "Kei yein phu ka tuei, Keiyein ka bungbai yei."tila toek ein khanei leng ein, Bawipa ein a chrangtu thuchra hei yeila toekpueng ani nim hmatkue." 31Ahring Fanpuhri ei kuttah krukkha krih ei anuilah krakue.

32Khanaphi vaangnak nam hmuh konna, tuknak anui awn nam khuikha, ayanlamei hnueptu thuembai u. 33Alak ah chrangtu ein an boen uh keilah tamphranak awn dunghnepnak, alak ah akhamueihla am thekhanaktuei pueipawla nam krakue. 34Thongkrumtu nam ren hei ein, nam khawhchramtu an rutep uh kah, yeinak awn nam dun pe hei kue, hatulatiah ni ngaipueng aloetgingnak khawh nam taak nam hmatkue. 35Khatiein, chrengnak anuilah krapueng nam yumyp ngaigepnak oeh fithrotdued u. 36Fanpuhri ei yakhlue nam bi konna, hatuphi a thukam nam douveila, nam ueh ei ngaihkue. 37Hatulatiah "lawei ani kha, oeh soksuekom; oeh soupha kom laweini. 38Khanaphi ka chrangdueng apumkha yumnak awn hring ei. Khanaphi ahnulah a nawk ah, ka Hmueichra ein ani oeh yeina ei. 39Khanaphi mingmih kha hnula nawk ein chruekpuenglah oeh nim krakom, nim yum ein hringnak nim tapuengtu lah nim krakue.

**11**

**Yumnak Chrang Contu**

1Tuboeih yumnak tikha ngaihutu kralawtang ngeilah yumnak, oeh hmuhphatu awmtang laweilah yumuepnak lah krakue. 2Cawh ei yumnak awn aruemmei chrangtu haw ngakchrahnak am hmuh. 3Fanpuhri ei thu awn leidek soemphran la yumnak awnni nim yalam ein, hmuhtu poengkha hmuhtheinak khuiyei pranglah oeh kra kue. 4Yumnak awn Abel nein Cain lah Fanpuhri hruthanak aningai pe ein, khacawh ei yumnak awn ani kha chrangdueng la hmatnak ani ein rahkue, Fanpuhri amah ein a pekduentu nguem ein a dangsak, ani sikhoen ein phi ayumnak awn tuboeihduet ani thutoek hun kue. 5Yumnak awn Enoch lawhnak rah ein khatiein sihnak ani oeh hmukue; Fanpuhri ein ani cehpuei ein ani oeh hmubai u kue; Ani lawhnak oeh a omphaah Fanpuhri yeisakpueng chrang apumlah hmoe u kue. 6Yumnak kalah Fanpuhri yeisak kei oeh krahningkue, hatulatiah hauphi Fanpuhri hnedpuengkha Fanpuhri awmkung ein ani yap upueng chreng hei yeilah a yummei. 7Noah, oeh hmupha kralaweitu awn ruisuipueng, Fanpuhri ein toekpe ein, a imkhuibung khuinak keila yumnak awn ngaihna ein tuikong sakue. Khacawh ei yumnak awn huentat ein ani ein hnicim mei kat dangsak ein yumnak awn lawpueng duengnak rou rahkue. 8Abraham mein roula, a rah ei hmunlah a ceh eila, Fanpuhri ein a khue vengah Abraham mein thungai ein, hawla a ceh ei ani ein oeh hmat einphi yumnak awn ani chrahkrukue. 9Yumnak awn thukam ramma awm ein chrang ramma yin mueihla awm ein, thukam rou atoengla rahmaih upueng Isaac awn Jacob mion yinim poah awm u kue. 10Hatulatiah ani kha Fanpuhri ein nuetdong ein a uepla, tungling ein a sak khawpuei ngaihukue. 11Yumnak awn, canaunak khawkum poeng ein, Sarah amah phi cing ein, pai apumlah Abraham krakue. Hatulatiah thukam bipuengkha betak la krapueng lah a ngaihnak awn krakue. 12Khatiein sikhoenpueng mueihla krapueng chrang apum meika, hmilawpueng casontukha, khawmik kei aiisitu awn tuili keng ayungngei leiruentu mueihla oeh khehlotteila a pungsak. 13Cawhei chrangtu avan kha thukam akuep oeh rah la yumnak awn sikhoen u ein phi, asounak lamei ka, hmuh u ein douchrang hei u kue. Leidek fanna khawfei chrang awn yin mueihla am awm hmat u kue. 14Hatulatiah khamueih ei ningla toek upueng kha, ammah ei ram yap upuenglah khaisak u kue. 15Am cehtaak kei ram am thuembai lah akra ei sueah, latlawbainak rahkhoen u eisue. 16Khanaphi khacawh la ningaipueng ei ram fankhaw im kha amni ein omdamna u kue. Khatiein Fanpuhri kha amni ein Fanpuhri la am khueveilah oehyak ein; Amni ei hamla khawpuei apum prangpe hei kue.

17Abraham, noekdahnak a hmuhah, yumnak awn Isaac awn hrutha eilah; thukamtu rahpueng Abraham mein aca pumdoeng awn hrutha eilah oe kue. 18Khacawh ei ca awn ruisuipuenglah, Fanpuhri ein Isaac kei cason ni, na cason la khuevei a ti. 19Fanpuhri kha sipueng Isaac haw thawsak hningkue tila Abraham mein ngaihtueh ein, khacawh ei sihnak kei, Isaac rahbai puenglah Abraham mein ngaikue. 20Yumnak awn Isaac kein Jacob awn Esau, hmailam mei hamla youthen a peek. 21Yumnak awn Jacob pein, a silaw tawmmah, Joshep pei catu apumciah youthen pe hei ein, athongchrai fanna koop ein behkue. 22Yumnak awn Joshep pein, a silaw tawmma, Israeltuei am chrahlaw kruei amawng toek pehei ein, a ruh am khoemkawi yei mawngtu tuekah hei kue.

23Yumnak awn Moses, a hmi poetta, ani kha toupueng amawla am hmuhnak awn; Hrangpuei ei toekhaw oeh krih u ein, a nawipaitu ein chrathum mah am thup. 24Yumnak awn Moses ein, abaulaw poetta, Pharaoh ei canu ei capa lah akra eilah makue. 25Asoeng poetta thoihkaihnak awn hlimtuiyeikrai damlah, Fanpuhri ei chrangtu awn atoengla khuikhanak hmuh ei yumnak awn hrueikue. 26Hatulatiah hmailam lamei chreng a rah lawei a boennak awn, Egypt rammei khawhthem latah, Chrih ei hamla khawvuuk hmuh kha, baungaipueng bawimangnak lah, ngai kue. 27Yumnak awn Hrangpuei ei kawthed phi oeh krih ein, Egypt ram cehta kue; hatulatiah oeh hmuhlot Fanpuhri hmuhpueng lah ngai ein a ueh. 28Yumnak awn ani ein kaantaak si awn heh a ngoengnak awn, cacuek didampueng fanchrang ein amni ei cacuek oeh sun pe heikue. 29Yumnak awn dek ah ceh mueihla tuilisen na ceit u ein; khanaphi Egypt chrangtu thana u ein phi tuiah cum u kue.

30Yumnak awn hnueprih ah Jericho vei u ein vong minkue. 31Yumnak awn a pumyoipueng Rahab, sucih bueruempuengtu adimreula a dou hei awn, oeh yum upueng mahla oeh didam kue. 32Hatu ka toek baiyei? Gideon, Barak, Samson, Jephthah, David, Samuel awn Sanghmatuei mawng toek keilah niin oeh ka takue. 33Yumnak awn amni ein ramtu phi am noeng, aduenglah kruemnak, thukamtu rahnak, mukeituei hmui am muepsak, 34Meidoei yei huham am sihsak, cimca ah phrongcemnak, thadawtpueng am thamahsak, tuknak ah thamanak, ramfei yei raikaptu dongsak u kue. 35Thawhnak awn nutongtu ein am chrangsi ahringla rah bai u kue; Afeitu kha phrongnak oeh rah u ein khawvuk ni am hmuh, khatiein aninhrai thawhnak rah u ei. 36Avangtu kha nueiging kralaknak, ruiboeng awn vueknak yook u kue, lakkhing awn khit u ein thong am chrumnak um u kue. 37Lung awn voihnak, hlawh awn boenghnih la chrueng nak, cimca awn ngonnak, Tovuen awn mevuen thuihsak u ein cehsak vengnak, rengkhaihnak, dunghnep nak, thekhanak, hmuh u kue. 38(Cawhei leidek kha amni awn oeh koihvaihkue). khawtai awn khawcung ah ceitveng u ein, dekkhui awn kawk khuiah awm u kue.

39Am yumnak awn, cawhmueih ei ngaknaktu avan rah u ein phi, thukam a peek heitah haueinphi oeh rah u kue. 40Hatulatiah Fanpuhri ein mingmih ani ngai awn ni bom u eilah a ngaihnak awn mingmih kalah amni oeh kuempueng hlot u eilah krakue.

**12**

**ThapekNak**

1Khatiein cawhkrukla dapueng hmatnak anui yein ni vei upuenglah akranak ah, ayoeicala nipang u ei kat awn ni mam upueng poeng nim phekom, nim hamla, a soemphran hruet noengnanak uehnak awn nim dong ngei. 2Nim yumnak kuemkawi uepkhoengsak ein atuennak kralawsakpueng Jesu nim boen tueptuep pe. 3Jesu kha a hmaiah soemphran nei yeinak awn yaknaktuhaw hatulah oeh hmoe ein, lalamtung ueh ein, Fanpuhri ei ngoihnak patvangah ngoikue. 3Khatiein hailatnak lungsin awn bawngbainak lungsin oeh ta u na, chrangkatuei khawmueihla am tukahnak uehpueng ani ngaihtueh u.

**Pai yei Coeinak**

4Nangmihtu kat awn tukahnak ah sisoi yeila oeh nam tuphakue. 5Khakonna ka ca, Bawipa ei an coei uh hatulah oeh ngaihlah oeh awm u, "Bawipa ein an sukbek uh kah, nam lungsin oeh hailatsak u; Catu mueihla thapeknak thu an toekpek uh nam hnihkue. 6Hatulatiah Bawipa ein a yongnaktuni a coei hei; A dou hei a catu poengni a sukbek hei. "7Nam khuikha Fanpuhri ei coeinak la ngaina ueh. Fanpuhri ein a catu mueihla ni an bilawh u. Hatulatiah a paiyei oeh a coeicot la awmpueng hatumueih ei ca num? 8Khanaphi a catu avannei am rah ei, coeinak kala na poih lah akra ah, a calah oeh na krakom capolah na kra ei. 9Khakonna, ni coeicawt u ei hnicim paitu nim taboeih ein nim doenkham hei kue. Khatiein hring ngeila Hmueichra paiah nimmah oeh nim ap kru ngai yei ne? 10Hatulatiah anisoeih eila ngai u ein paitu ein asoengpoetta ni an coeicawt u, khanaphi Fanpuhri ein a cimcaihnak an paiyeng uh keila, nim nivehnak keilah ni an coeicawt u. 11Coeicawtkrunak poengkha odpoetta yeinak keilah oeh kra ein nakue; khanaphi ahnu la khamueihla coeicawtnak umpuengtu kha duengnak awn dimnak la theipai lawkue. 12Khatiein, thadawtpueng khuklutu awn batpueng nam kuttu thamahsak u. 13Nam khawei hamla lamdueng prang u, khanavah akhaw khemtu khawluengtu rutu oeh chrautai kom ni ei.

**Fanpuhri oeh Lin**

14Chrangpoeng awn dimreula ommeila thana, cimcaih kalah haueinphi Fanpuhri oeh hmu ei. 15Fanpuhri ei boenak hoeunak kei haueinphi ngaihna seh; khapueng apra oeh abauvei awn an uenennak uh awn ada proksak keilah krakue. 16Hauphi luiluuk nak awn cacuek rou buh khangoet la yoipueng Esau mueihla oeh proksak seh. 17Hatulatiah nam hmat mueihla, ahnula youthen ayaklawhlue baiah phi, amakhoennak awn thana ein mikphri awn youthen thoehbai einphi, yutnak ani ein oeh hmuh hlotkue.

**Sinai awn Zion Lakmah nak**

18Sunhning ei cung meila doeipueng, hmuepnak, thannak, proeukhawkhi, omnak la oeh nam lawkue. 19Phrungkala awi awn thuoi ya upueng ein, akhamueih ei thu oeh am yaak bai yeila, am panak hei. 20Hatulatiah "khisa haw khacawh ei cung a sunna lung awn voih eila tiei thutoek oeh ueh hlot u kue." 21Khatiein hmuh ah krih eila, akranak awn Moses haw krih ein chretlam kue a ti. 22Khanaphi nangmih kha Zion cung awn Fanpuhri ahring ngei omnak khawpuei, Fan Jerusalem, oeh khehlot Fanchrangtuei yeinak awn kruumnak la nam lawkue. 23Hmicuekpueng chragboem fankhaw ming cabu ah thuumpuengtu, kuembe upueng chrangduengtuei Hmueichra, awn chrang avan thuchrapueng Fanpuhri; 24Paipi thaiah thoeithapueng, Jesu, awn Abel nei silah aningailah thutoekpueng ei si awn saih konna ni nam law.

**Ram Uep**

25Thutoekpueng hauphi oeh nam lin neila ngaihna u! Hatulatiah leidek fanna ngaihnak kei thutoek lin upueng kha oeh phronghlot lah akra ah. Fankhaw lamei nim ngaihnak kei thu, ni toek pe upueng taihsanpueng a phrongnak kei oeh awm taoe kue. 26Akhapoetta Bawipa ei awi yein leidek huensak kei, "khanaphi tuboeih ani ein, leidek doeng oeh ka huensak kom, Fankhaw phi ka huensak kei tila thukam khoenkue." 27"Toikom" tiei thu kha huentheipueng tueiprangtu hnok ah, khanavah oeh huenthei upuengtu uepkhoeng u ei. 28Khatiein, oeh huenhlotpueng ram nim rah la, a boenak nim ngak ke, krihkrok doenkhamnak awn Fanpuhri ein adou hning ngeila pumnak nim bi e. 29Hatulatiah nim Fanpuhri kha ui theipueng meilah krakue.

**13**

**Ahnusoei Thutueknak**

1Koeinau mueihla yongkruna loet u. 2Yinlei coeicaunak oeh hnih u, hatulatiah avang yinlei mapueng ein fanchrang haw oeh hmatla yinlei na theikue. 3Amni awn thong nam krumhmaihpuengla ngai u na, chrang ei thekhanaktu, nam pumsa awn nam khuikhapuenglah ngai u na thuem hei u. 4Yuvanak avan nein a doenkham mei, yuvanak ihkong oeh a proksak kei; Hatulatiah luiluuknaktu awn pretdengnaktu Fanpuhri ein thuchra lawei. 5Ngui yongnapuenglah khaw oeh na sak kei, hatuphi na taak awn kroem meilah awm; Hatulatiah ani amah he ein a toek,"nang ahawtiahphi oeh kan cehta ei, ahawtiahphi oeh kan rawkram mei." 6Khatiein ngaihuepnak awn kam toek, "Bawipa kha ni bompuenglah kra ein, oeh ka kri ei, chrang ein kei hatu niti na ei tila lunguep awn nim toek.

7Nangmih Fanpuhri ei thu ni toek pe u ein, nam toengpangtu adoeilah thuem hei u; am hring khawsak ninglamtu boen u na, am yumnak dangvat u. 8Jesu Chrih kha yanmue, tungoi, aloetla toengkue! 9Theithangnak ahaha a thaipoeng oeh hrui u, hatulatiah aiyei hamla oeh kra ein, boenak awn lungsin thamahsak kha nikue, aiyei hamla khawsa upueng aphu oeh rah u kue. 10Beekim mah bibi upueng ei oeh am aiyei kroeng nim takue. 11Hatulatiah kat damnak boituei si kha hmunciim soeih khuila, taiirue bawi yein cehpuei ein phi, am pumsatu kha punglani am khumkhih hei. 12Khatiein Jesu phi, amah ei si awn chrangtu am cimcaih ei hmokla, khawpuei kawt pungvangah khuikhanak hmuhkue. 13Khatiein aniei a phueihkawh thekhanak a hmuhtu nim thoemkom vong pungvang ani eilah nim ceitte. 14Hatulatiah cawhah khoengloetpueng khawpuei oeh nim takue, khatiein ngoila lawei khawpueini nim yap.

**Fanpuhri Hrutha awn Yeinak**

15Khatiein a ming dounak awn boenak theipaila krapueng rong awn thangsaknak, Jesu awn, Fanpuhri ngakchrahnak boi adoeila nim appe. 16Afeitu peektaak awn ani binak oeh hnihma u, hatulatiah khamueih ei hruthanak kein Fanpuhri a yeisak. 17Nam toengpangtu kha ammah ei bitu am phroek kei a awm mueihla, nangmih ei Hmueichratu ngoengsou u ein, oeh kawthed la, yeinak awn am bi eila, am thu atoeihla ngaih u na, amni ah ap kru u, oehkhanna nam hamla aphu oeh awmmei. 18Kam hamla taiirue u, hatulatiah kam lungsin cimcaihpuenglah kam hmatkhai ein, avan poengah an yaknak uh keilah, kam yahlue ein kam awmkue. 19Oeh souphakom nangmih kan thawhsak uh keila, cawhtu nam bingai loetteila avan kan pana u kue.

**Youthenpek Nak**

20Tuboeih Tothoem abaula kra ein, sinak kei athawhsak bai nim Bawipa Jesu ei a si awn aloet paipi kha dimdeihnak Fanpuhri ein. 21A yakhlue anipoeng bi eila ni kuempoengsak u seh. Amah ei yeinak kei Jesu Chrih awn nim khuiah biseh. Ani ah hluengtainak aloetloela awmseh. Amen.

22Koeinautu, kan cuehcon uh kei thu nam ngaih eila kan pana u kue, hatulatiah atawicalani ca kan ruk law uh. 23Nim koeinau Timothy am chrahkhoen nam hmattei ka yahluekue. Ani oeh souphakom a sutlawah, kan boenbau u eila, ani awn kan lawhmaih eini. 24Chrangciim poeng awn toengpangtu avan am kut pang hei u. 25Nam vanna boenak awmseh.