**JOHN**

**1**

**Hringnak Thu**

1Khacawh ei thu kha acuekah ana awm ein, khacawh nim yak, khacawh nim mik awn nim hmuh, khacawh nim boen ein nim kuttein a sun nei, hringnak thu ei amawngni. 2Khacawh ei hringnak dang ein, khacawh nim hmuh ein nim hmatsak, nangmih eila toek aloethringnak kha pai awn awmnih ein mingmih eilah danglawkue. 3Khacawh kam hmuh kam yak nangmih eila kam toek, khanavah nangmih phi keimih awn nim khawttei; Keimih ei khawtsengnak kha pai awn khawtnak awn a Capa Jesu Chrih awn khawtnak atanglah krakue. 4Cawhtu kam ruk kha kam yeinak akuemnak keilah krakue.

**Fanpuhri kha Vaangnak**

5Tuboeih cawhei thuthangni kha Ani eilah kam ya ein nangmih eilah kam toek: Fanpuhri kha vangnak lah kra ein, Ani hmuepnak oeh awmhekue. 6Ani awn kam khawtkue nim ti einphi hmuep khuiah khawsa toeih ein, nim rai ein thutak awn oeh nim bilou hringomkue. 7Khanaphi vaangnak khuiah nim hringlah akra ah, Ani hringnak khuiah a om mueihla, apum awn apum nim khawttei, a Capa Jesu Chrih ei si awn nim kat avan cimsak khoenkue. 8Oeh kam kakue nim tilah akra ah, nimmah nim theikrunapuenglah kra ein nim khuiah thutak oeh awmkue. 9Nim katnak nim huipa lah akra ah, Ani kha dueng ein betak lah akra mueihla, nim katnaktu ni ngaihsim pe u kom oeh duengnak avanna ni ciimsak u eini. 10Oeh kam kakue nim tilah akra ah, Ani raipuenglah nim krasak ein nim khuiah A thu oeh awmkue.

**2**

**Bawm pueng Chrih**

1Ka yongnak ka catu, oeh nam katteila cawhtu nangmih kan ruk law uh. Khanaphi chrang apum a kat lah akra ah, pai yeilah ni toek pe upueng Jesu Chrih chrangdueng apum nim takue. 2Ani kha nim katnak hmokla renak boilah kra ein, nim ham doenglah oeh kra ein, leidek avan nei hamlah phi krakue.

**Fanpuhri ei Thukhoen**

3Tuboeih cawh ei A thukhoentu nim ngaihlah akra ah, Fanpuhri nim hmatpuenglah nim hmatkhai yei. 4Chrang apum mein, "Fanpuhri ka hmatkue" ti komphi, A thukhoentu oeh a hruilah akraah, raipueng lah kra ein ani ah thutak oeh awm kue. 5Khanaphi hauphi A thungaipuengkha Fanpuhri ei yongnak atanglah kuemsakpuenglah krakue. Ani ah nim om nim hmatkhainak kha cawh lah krakue: 6Chrang apum mein Fanpuhri ah ka uepkhoengkue a tiah, Jesu mueihla hringkom khawsaseh.

7Yongnak pueipawtu, nangmih eilah ka ruk law thukhoen kha athailah oeh krakue, acuek ah nam yak thukhoen ruemni. Nam yakkhoen thukhoen ruemkha thuthangni lah krakue. 8Nangmih kan ruk law uh thukhoen kha Ani awn nangmih ah athailah krakue, hatulatiah hmuepnak kha khumkhoen ein vaangnak tangkha, sue khoenkue. 9Vaangnak ah ka awmkue tipueng chrang apum, a koeinau thueipueng kha, hmuep khuiah awm hun kue. 10Hauphi a koeinau yongnapueng kha vaangnak khuiah awm ein aniah kruknak kei amawng hatu oeh awmkue. 11Khanaphi Hauphi a koeinau thueipuengkha hmuep khuiah awmkue; ani hmuep khuiah khawsa ein hawla a ceh oeh hmat ein, hmuep pein a mikdauksak kue.

**Pai awn Amawtu**

12Ka catu, nangmih ca kan ruk law uh, hatulatiah A ming awn nam katnaktu ngaihsim khoenlah krakue. 13Paitu, nangmih ca kan ruk law uh, hatulatiah acuek ah ana awmlawpueng Ani nam hmatkue. Amawtu, nangmih ca kan ruk law uh, hatulatiah khawram nam noengkue. 14Ka catu, nangmih ca kan ruk law uh, hatulatiah Pai nam hmatkue. Paitu, nangmih ca kan ruk law uh, hatulatiah acuek ah ana awmlawpueng Ani nam hmatkue. Amaw chrangtu, nangmih ca kan ruk law uh, hatulatiah nam thamahkue, Fanpuhri ei thu nam khuiah awm ein, khawram nam noengkue.

**Leidek awn Leidek ikoeih oeh yongna**

15Leidek awn leidek khuiyei apoengtu oeh yongna u. Chrang apum mein leidek a yongnak lah akraah, ani ei khuiah Fanpuhri ei yongnak oeh awmkue. 16Hatulatiah leidek fanna awmpueng avan, pumsa ei yakhlue, mik kei yakhlue, khawhthem awn khoehgahnaktu kha Fanpuhri ei lamei lah oeh krakue. 17Leidek kha a yakhluetu avan mahla khum u kom phi, Fanpuhri ei yakhlue bi upueng kha khoengloet u ei.

**Ahnusoeih Hnuep**

18Ka catu, tuboeih kha ahnusoeih khawhnuep ni! Nam yak khoen mueihla Chrih ei rai Antichrist lawei, tuboeih haw Chrih ei rai adahe danglaw khoenkue. Khatiein ahnusoeih khawhnuep lah nim hmatkue. 19Mingmih eika ceit u ein, mingmih ei chrangtu lah oeh kra u ein; hatulatiah nim chranglah am kra ei sueah, nim omhmaihtoeih ei sue. Khanaphi mingmih eika, am cehnak awn nim chrangtu lah oeh am kra akhailah dangkue. 20Khanaphi nangmih kha Ciimpueng apum mei somla nam kra ein, avan nein thutak nam hmatkue. 21Ca kan ruk law uh kha, thutak oeh nam hmat lah oeh kra ein, thutak phi nam hmat ein thutak ah rainak oeh a om phi nam hmatkue. 22Haunum raipueng? Jesu Chrih lah oeh krakue tiein taih puenglah oeh kra aw? Pai awn Capa taihpueng anikha Antichrist lah krakue. 23 Hauphi Capa taihpuengkha Fanpuhri oeh tahkue. Hauphi Capa doupuengkha Pai phi tahkue.

**Fanpuhri ah Uepnak**

24A cuek kei nam yak nangmih ah uepsak u. Acuek kei nam yak nangmih ah aueplah akra ah, pai awn Capa ah nam ueppei. 25Mingmih ah a bi thukam kha aloetgingnak lah krakue. 26Nangmih thana u ein ni theina upueng awn ruisuipueng cawhtu nangmih kan ruk law uh. 27Khanaphi nangmih kha Ani eilah nam rah somnak ngangmih ah auepnak awn, nangmih hauein an thei uh kei oeh ngaihkue. Khanaphi nangmih a somnak kein avan poeng an thei uh kha, arailah oeh kra ein atanglah krakue, nangmih an thei uh mueihla Ani ah uep u oe.

**Fanpuhri ei Canautu**

28Tuboeih yongnak canautu, Ani ah uep u, khanavah Adang lawah nim lunguep kom Ani ei hmaiah nim hmai oeh thui yei. 29Ani duengpuenglah nam hmat lah akra ah, hauphi Ani ei ca kha duengnak biloupuenglah nangmih einphi nam hmatkue.

**3**

**Fanpuhri ei Catu Yongkrunak**

1Mingmih Fanpuhri ei calah khue veilah Fanpuhri ein an yongnak uh kha hatukruk la abau ngaihtueh u. Khatiein Aca lah nimkrakue! Leidek chrangtu ein Ani oeh am hmatnak awn mingmih oeh ni hmat u kue. 2Yongnak pueipawtu, tuboeih Fanpuhri ei calah nim krakue. Hatu mueihla nim kra ei oeh nim hmat phakue. Khanaphi Ani adang lawah Ani mueih nim lawei nim hmatkue, hatulatiah Ani kha amah mueihla nim hmuei. 3Ani ah cawh ei ngaihunak tahpueng hauphi Ani a cimcaih mueihla amah awn amah ciimcaih seh. 4Katnak bipueng hauphi thukhoen kaan puenglah krakue; Atanglah, katkha thukhoen kalah khawsaknak ni. 5Ani adang lawkha nim katnak a cehpuei yeilah nim hmatkue, Ani ah hatu kat oeh awmkue. 6Ani ah ueppueng hauphi katnak oeh bidoeikue; Hauphi kah doeipueng kha Ani oeh hmuh ein Ani oeh hmatkue. 7Ka catu hauein oeh ni theina u seh. Ani adueng mueihla duengnak bipueng hauphi duengpuenglah krakue. 8Katnak bi doeipueng hauphi khawram lah krakue, hatulatiah ani kha acuek kei tuen ka kue. Fanpuhri ei capa adanglaw kha khawram mei bitu thedtei buenak lah krakue. 9Hauphi Fanpuhri ei ca ein katnak oeh biei, hatulatiah Fanpuhri ei cina ani ah uepkue. Katnak oeh bi doei yei, hatulatiah ani kha Fanpuhri ei calah krakue.

**YongkruNak**

10Cawh awn Fanpuhri ei ca awn khawram mei ca dangkue: Hauphi adueng oeh bipueng, a koeinau oeh yongnapueng kha Fanpuhri ei chranglah oeh krakue. 11Hatulatiah cawhkha acuek ah nam yak khoen thuthang lah kra ein: apum awn apum nim yongkrunak kei. 12A koei ngonpueng Cain khawram awn oeh nim toengkue. Hatulah a nau a ngon? Hatulatiah amah ei bitu kha the ein anauvei bitu kha duengkue. 13Khatiein koeinautu, dek kein an thueinak uh kah phi, oeh coei u. 14Koeinautu nim yongnak awn Sinak keika hringnak lah nim kon nim hmatkue. Hauphi yongnak oeh tapueng kha sinak rammah uepkue. 15Akoeinau thueipueng hauphi chrang ngonpuenglah krakue; Chrang ngonpueng hauaphi aloetgingnak oeh awmkue tikha nim hmatkue.

**Bi awn Yongna**

16Cawhtu awn yongnak nim hmatkue: Nim hungah Ahringnak Ani ein pekue. Koeinautuei hamla nim hringnak nim peek kei maton awmkue. 17Khanaphi hauphi leidek khawhthem tah ein a puei chrihca ei amangya hmuh komphi, chrawhkom rennak lungsin oeh a tak lah akra ah, ani ah Fanpuhri ei yongnak hawmueihla ueppei num? 18Yongnak ka catu, thu awn rong duedlah oeh krakom, thutak bilawhnak awn nim yongkru na e. 19Cawh awn thutak ah nim om nim hmatkom, a hmaiah nim lungsin ngaigrepnak awmmei. 20Nim lungsin nein an puk uh lah akra ah, nim lungsin lah Fanpuhri baungai ein avanpoeng hmatkue. 21Yongnak pueipawtu, nim lungsin nein oeh an puk uh lah akra ah, Fanpuhri ei hmaiah nim lungsin ueppei. 22Ani eilah hatuphi nim thoehah nim rah ei, hatulatiah A thukhoentu nim ngai ein A hmaiah a yakhluetu nim bilah krakue. 23Cawhkha, a thukhoen lah krakue: A Capa Jesu Chrih ei ming nim yum awn an peek uh kei thukhoen mueihla, apum awn apum yongkrunak lah krakue. 24A thukhoen ngaipueng hauphi Ani ah uep ein, Ani phi ani ah uepkue. An pek uh kei cawh ei Hmueichra awn mingmih ah Ani a uep nim hmatkue.

**4**

**Hmueichratu**

1Yongnak pueipawtu, hmueichra poeng oeh yum u, Fanpuhri ei lamei aw tilah hmatnak kei lah hmueichratu noekdah hei u, hatulatiah sanghma loitu adahe leidek fanla ceitkhoen u kue. 2Khacawh ei Fanpuhri ei Hmueichra hawmueihla nam hmat hning ei: Jesu Chrih kha pumsa awn Fanpuhri ei lamei lawkue tilah doupueng Hmueichra poenglah krakue. 3Khanaphi Jesu Chrih oeh doupueng hmueichra poengkha Fanpuhri ei lamei lah oeh krakue. Khacawh kha Antichrist ei hmueichra lah krakue, nam yak khoen mueihla khacawhkha lawhkhoen ein, tuboeih leidek fanna awm khoen kue. 4Canautu, nangmih kha Fanpuhri ei catu, nam noeng hei kue, hatulatiah nangmih vangah awmpueng Ani kha leidek fanna awmpuenglah baungaikue. 5Amni kha leidek chrangtu; khatiein leidek ning awn thulang u ein dekchrangtu ein ngaihpe hei u kue. 6Fanpuhri ei chranglah nim krakue. Fanpuhri hmat upueng ein nim thungai yei, Fanpuhri ei chranglah oeh krapueng haueinphi nim thu oeh ngai yei. Cawh awn Hmueichra tang awn hmueichra rai nim hmattei.

**Yongnak awn Fanpuhri Hmat**

7Yongnak pueipawtu, apum awn apum nim yongkruna e, hatulatiah yongnak kha Fanpuhri eilah krakue, Yongnak tapueng hauphi Fanpuhri ei calah kra ein Fanpuhri hmatkue. 8Yongnak oeh tapueng chrangkha Fanpuhri oeh hmatkue, hatulatiah Fanpuhri kha yongnak lah krakue. 9Cawh awn Fanpuhri ei yongnak mingmih ah dangkue: Ani awn nim hring hning ngeilah Fanpuhri ein a capa apumdoeng leidek fanla tueilawkue. 10Cawhkha yongnak lah krakue. Fanpuhri nim yongnapuenglah oeh kra ein Ani ein ni yongna u ein, nim katnak hmokla nim renakboi lah a Capa tueilawkue. 11Yongnak pueipawtu, Fanpuhri ein khamueihla, an yongnak uh lah akra ah, mingmih phi apum awn apum nim yongkruna khinkue. 12Fanpuhri hauein oeh hmuh khoi einphi, apum awn apum nim yongkrunak lah akra ah, mingmih ah Fanpuhri uep kom, A yongnak mingmih ah kuemmei. 13Cawh awn nim khuiah Ani awm ein Fanpuhri khuiah nim om nim hmatkue: Hatulatiah Ani ein a Hmueichra ni pe u kue. 14Fanpuhri ein leidek khuinak keilah a Capa a tueihlaw nim hmuh ein nim hmatsak hei kue. 15Chrang apum mein Jesu kha Fanpuhri ei Capa lah adou lah akra ah, ani ah Fanpuhri uep ein Fanpuhri ah ani uepkue. 16Fanpuhri ei yongnak kha nim hamlah akra, nim hmat ein, nim uepnakue. Fanpuhri kha yongnak lah kra ein, Fanpuhri ah ueppueng hauphi yongnak ah uep ein ani ah Fanpuhri uepkue. 17Mingmih ah yongnak akuembe cawh awn nim hmat ein, khanavah thuchra law hnueppa nim lungueppei; Hatulatiah mingmih haw leidek fanna Ani mueihla nim krakue. 18Yongnak ah krihnak oeh awm ein, kuempueng yongnak kein krihnak tutkue, hatulatiah krihnak kha vukhmuhnak awn bibi kue. Khatiein hauphi krihpueng kha yongnak awn oeh kuembekue. 19Ni yongnama u ein nim yongnakue. 20Chrang apum mein, "Fanpuhri ka yongnakue" tikom, a koeinau a thuei hunlah akraah, ani kha theilai puenglah krakue; a hmuh ei a koeinau haw oeh yongnapueng ein, oeh a hmuh ei Fanpuhri oeh yongna hning ngei. 21Ani ei lamei thukhoen nim taak kha cawh lah krakue: Fanpuhri yongnapueng hauphi a koeinau haw a yongnak kei.

**5**

**Leidek Noengnak**

1Jesu Chrih lah yumpueng hauphi Fanpuhri ei calah kra ein, Pai yongnapueng hauphi A ca yongna ei. 2Cawh awn Fanpuhri ei ca nim yongnak nim hmatkue: Athukhoentu ngaih kha Fanpuhri nim yongnak lah krakue. 3Cawhkha Fanpuhri ei yongnak lah krakue: A thukhoentu nim ngaikue. A thukhoentu ngaih ei oeh kueikue. 4Hatulatiah Fanpuhri ei ca haueinphi leidek noengkue. Leidek noengnak nim yumnak kha noengnak huham lah krakue. 5Haunum yumnak awn leidek noengpueng? Fanpuhri ei Capa lah Jesu yumpuenglah oeh kra aw?

**HmatsakNak**

6Jesu Chrih kha tui awn si awn lawpuenglah krakue; tui doenglah oeh kra ein tui awn si awn lawkue. Hmueichra kha hmatsakpuenglah kra ein, hatulatiah Hmueichra kha thutak lah krakue. 7Hmatsak upueng pathum law u kue. 8Khacawhtu kha Hmueichra awn tui awn si; pathumtu kha ruihkru u kue. 9Chrang ei hmatsaknak nim doulah akra ah, Fanpuhri ei hmatsaknak kha baungai kue, hatulatiah Fanpuhri ei hmatsaknak kha a Capa awn ruisuipueng hmatsaknak lah krakue. 10Fanpuhri ei Capa yumpueng hauphi amah ei khuiah hmatsaknak tahkue; Fanpuhri oeh yumpueng ngein Ani theilaipuenglah prangthamkue, hatulatiah Fanpuhri ein a Capa awn ruisuipueng hmatsaknak a bi hmatsaknak oeh yumkue. 11Cawhkha hmatsaknak lah krakue: Fanpuhri ein aloetgingnak ni pe u ein, khacawh ei hringnak kha a Capa ah awmkue. 12Capa tapueng hauphi hringnak takue; Fanpuhri ei Capa oeh tapueng hauphi hringnak oeh takue. 13Fanpuhri ei Capa aming nam yumpueng nangmih ah, aloetgingnak nam tak nam hmat teila, nangmih eila cawhtu ka ruk law.

**Sutbahpueng Taiiruenak**

14Ani nim et mueihla cawhkha nim lunguepnak lah krakue: A yakhlue mueihla hatuphi nim thoeh ah ni yaak pe u ei. 15Hatuphi nim thoeh ni yak pe upuenglah nim hmat lah akra ah, Ani eilah nim thoehtu nim rahkhoenpuenglah nim hmatkue. 16Chrang apum mein oeh Sihnak kei katnak bipueng a koeinau a hmuh ah, ani taiirue kom Fanpuhri ein ani hringnak pe ei. Sinak kei kat awmkue; khamueih ei kat hmoklah taiirue ei oeh ka tikue. 17Bihmang poengkha katlah krakue, oeh sinak kei katlah krakue. 18Hauphi Fanpuhri ei ca, katnak oeh bi doei yeilah nim hmatkue, hauphi Fanpuhri ei ca, kha Ani ein thungdah ein khawram mein ani oeh natsak kei. 19Mingmih kha Fanpuhri ei calah nim kra ein, leidek chrangavan khawram mei huham khuiah awm upuenglah nim hmatkue. 20Fanpuhri ei Capa law ein Fanpuhri tanglah krapueng Ani nim hmatnak kei luchrok ni pe u kue. Fanpuhri tanglah krapueng Ani, a Capa Jesu Chrih ah nim awmkue. Cawhkha Fanpuhri tang awn aloetgingnak lah krakue. 21Canautu, aruptu beknak ah nammah ngoengsou kru u oe.