**1 Korintu**

**1**

1Fanpuhri ei a yakhlue awn Jesu Chrittei Thoei Pawluh, awn nim nau Sosthenes ein. 2Korin khaw ei chrangboem awn Jesu Chrit awn ciim u ein, mingmih awn amni ei nim Bawipa, Jesu Chrit tei ming beh upueng awn atoengla, hmunpoeng ei chrangciimtuei hamlah, 3Bawipa Jesu Chrit awn nim pai Fanpuhri ei lamei dimnak awn boenak nangmiah awm seh.

**Boekhoek Ngaknak**

4Fanpuhri ein Jesu Chrit awn a boenak nangmih an pek u awn ruisui ein Fanpuhri aloetla ka boena kue. 5Hmuhmatnak avan awn apoeng toektheinak, ani awn apoengah nam bawimang khoenkue. 6Chrih ei mawng kam toek nangmihah uep khoen kue. 7Khatiein nim Bawipa Jesu Chrit adanglaw ei nim ngoeng mueihla, nangmih Hmueichra pekduen hatuphi oeh nam hoeuvei. 8Nim Bawipa Jesu Chrittei hnueppah pukpainak oeh a om meila, ani ein aduetnak hrila uepsak keini. 9Nim Bawipa Jesu Chrit, A capa awn khotseng eila ni khue upueng, Fanpuhri kha betak la krakue.

**Chrangboem Tainak**

10Koeinautu, tuboeih nim Bawipa Jesu Chrittei ming awn kan cuehcon u, nam nguemkripla akraah nangmih ah tainak oeh om mei ngaih atoeng lung arui ah nam kuempoeng ei. 11Ka koeinautu, nangmih ah vawkkrunak om kue, tila Chloe imkhui chrangtu ein nanghmih awn ruisuipueng ni then u kue. 12Ka toekhlueta cawhni: Nangmih apumci ein, "Keita Pawluh vang ei, keita Appollos vang ei, keita Cephas vang ei, keita Chrih vang ei," nam tikue. 13Chrih tairak kaw? Nam hamla laklam ma Pawluh si aw? Pawluh ei ming awn Baptisma nam hmu aw? 14Gaius awn Crispus konna nangmih baptisma oeh kan pek u la Fanpuhri ka boena kue. 15Khatiein ka mingon baptisma nam hmupuengla haueinphi oeh nam toek hning ei. 16Tuboeih Stephana imkhui tuni baptisma ka pek hei; khakonna, hau afei baptisma ka pek oeh ka thuemkue. 17Hatulatiah baptisma pela Chrih ein oeh ni tueilaw ein thuthang toek lani an tueihlaw. Chrih laklamtungah a sihnak oeh akhawloe eila thuthei dued teila oeh krakue.

**Fanpuhri ei Ahmuhmat**

18Dimaih hnui upuengei hamla laklamtung ei thuthang kha ruangnak la kra einphi, khuila nim krapueng mingmihtuei hamla Fanpuhri ei arim awm krakue. 19"Hmuhmatpuengtuei hmuhmatnak ka disakkom, ngaihtueh thei upueng ei ngaituehnak, ka phe ei,” tila rukkroen awm kue. 20Hmuhmat upueng hawanum am om? Thuciim tikkikpuengtu hawanum am om? Tuboeih poettah toisang theipueng hawanum am om? Fanpuhri ein leidek hmuhmatnak ruang nak la oeh prang ngaw? 21Am hmuhmat awn leidek chrang ein Fanpuhri oeh am hmatteila Fanpuhri ein a hmuhmat nak awn prang ein, arula thuthang toeknak awn yum u ein khuinakla am sutla Fanpuhri yei kue. 22Judahtu ein coeifainak thoeh u ein Greektu ein hmuhmat nak yap u kue. 23Khanaphi mingmih ein Chrih laklamtungah ngonnak nim toek ein, Judahtu ein krukna u ein khuifeitu ein runa u kue. 24khanaphi a khue hei Greek awn Judahtu, an pahnih ei hamla, Chrih kha Fanpuhri ei huham awn Fanpuhri ei hmuhmatnak la krakue. 25Hatulatiah Fanpuhri ei ruu-angnak kha chrangtu ei hmuhmatnak latah hmuhmat ngai ein, Fanpuhri ei thadawtnak kha chrangtuei thamahnak lah thamah ngai kue.

26Hatulatiah koeinautu: An khuenak u kei mawng ngaihtueh u. Pumsa ning awn nangmih ah hmuhmatpueng oeh dakue. Ahuham ompueng oeh da kue. A ming thangpueng oeh dakue. 27Khanaphi Fanpuhri ein hmuhmattu am yak keila dekfan nei a angtu hruei hei kue. Thamahtu am yak keila dekfan nei thasueitu hruei hei kue. 28Taloutuei hmai athuiyeila dekchrangtu ein am hnep, hatula oeh am ngaih, hatula oeh am hmoe, Fanpuhri ein hruei hei kue.  29Khatiein Fanpuhri ei hmaiah khoehgah hning ei hau oeh awmkue. 30Khanaphi nangmih kha ani ei binak awn Jesu Chrih ah nam uepkhoen kue. Ani kha Fanpuhri ei lamei mingmih ei hmuhmatnak awn duengdainak, cimcaihnak awn thawngchrahnak la kralaw kue. 31Khatiein thuciim ma ruk mueihla: "Khoehgah hluepueng hauphi Bawipa ah khoehgah seh."

**2**

1Koeinautu, nangmih eila ka lawah, thutheinak, hmuhmatnak anuipai awn nangmih thuthang oeh kan toek u kue. 2Hatulatiah nam eppa ka ompoetta, Jesu Chrih laklamtung ah ngon nei thuthang konna afei hmattei hatu oeh ka ngaihtueh kue. 3Khatiein nangmih eila thasueinak, luekuengnak, chretnak anui awn ka law kue. 4Ka awi awn ka thutoek kha hmuhmatnak thu awn oeh kan yoekyam u ein. Hmueichra ei huham awnni ka toek. 5Khanavah nam yumnak kha hnicim mei hmuhmat nak ah oeh yungkom, Fanpuhri ei huham mah yung ei.

**Hmueichra ei Hmuhmat nak**

6Khanaphi kuembepueng hmula hmuhmatnak thu kam toek einphi, khacawh kha leidek hmuhmatnak la oeh kra ein, leidek kruem upueng eilah phi oeh kra ein; khamueih kha hatula oeh loeuk ei. 7Khanaphi leidek oeh a ompha ah, nim hluengtainak keila, a boeite Fanpuhri ein athup pei hmuhmatnak awn Fanpuhri ei hmuhmat nak athuk awn kam toek kue. 8Khacawh ei hmuhmatnak kha leidek kruem upueng haueinphi oeh hmattei. Hatulatiah am hmattei sueah hluengtaipueng Bawipa vailamtung ah oeh ngon u ei sue. 9Khanaphi thucim ma ruk mueihla: "Mik awn oeh hmuh, hna awn oeh yak, chrang lungsin awn oeh ngaihtuehtu kha, ani yawngna upueng ei hamla Fanpuhri ein avanpoeng soemphran pekue." 10Fanpuhri ein a Hmueichra awn khacawhtu mingmih ah dangsak khoenkue; hatulatiah Hmueichra ein Fanpuhri ei athuktu, avanpoeng yaptham kue. 11Hatulatiah amah ei khuiah ompueng chrang ei a Hmueichra konna chrang ei ngaihtueh hmat hningpueng hau nam om maw? Akhamueihla Fanpuhri ei ngaihtueh Fanpuhri ei Hmueichra kalah hauein oeh hmattei? 12Tuboeih, Fanpuhri ein ayoela an pek u ikoeihtu hmatnak keila, leidek Hmueichra lah oeh kra ein, Fanpuhri ei lam ei Hmueichra nim rahkue. 13Cawhtu ni kam toek, hniciim mei hmuhmatnak thutu awn theithangla oeh kra ein, Hmueichra thutak kha Hmueichra thu awn Hmueichra ei theithang mueihla kam toek kue.

14Khanaphi Fanpuhri ei Hmueichra ei ikoeihtu pumsachrang ein oeh dou vei, hatulatiah ani ei hamla amni kha ang u ein, ani ein oehhmat hei kue, hatulatiah khamueihtu kha Hmueichra awnni hmatteila akra. 15Khanaphi Hmueichra chrang ein avan hmatboeih ein, hauein amah oeh hmat hlotkue. 16Haunum Bawipa ei lungsin hmat ein Ani coeicawttaw? Khanaphi Chrih ei lungsin nim takue.

**3**

**Hringom nak Ayung**

1Koeinautu, Chrih ah naucala nam kranak awn Hmueichra chrangtu mueihla oeh kan toek u kom, pumsa chrangtu mueihla kan toek u ei. 2Aihramla oeh kra pueng, nam awk kei suktui kan pe u ei. Hatulatiah nangmih ein ahram oeh nam dou hning pha kue. Atangla, tuboeih haw oeh nam dou hning phakue. 3Hatulatiah atu boeih duet pumsa chrangla ni nam kra hun. Hatulatiah phuemnak awn nam rakku ein, pumsa chrangla oeh nam kra aw? Chrang mailaitu mueihla ni khaw nam sa puenglah oeh kra aw? 4Hatulatiah apum mein, "Kei Pawluh vang eini a ti," afei yein, “Kei Apollos vang ei,” a ti. Chrangduedtu lah oeh nam kra aw?

5Apollos haunum? Pawluh moe haunum? Nam yum law eilah, Bawipa ein bibi an pek u haha mueihla tueihyoihtu lani kam kra. 6Ka ling ein, Apollo ein tui hlon ein, Fanpuhri ein bausakkue. 7Khatiein lingthoipueng awn tuisawipueng hatulah oeh loeuk nih ein. Fanpuhri ein ni a bau sak. 8Tuboeih lingthopueng awn tuihlonpueng kha apumni; khanaphi an bi mueihla anchreng rah haha nih ei. 9Hatulatiah Fanpuhri ei bibihmaihtu lah nim krakue. Fanpuhri ei im, Fanpuhri ei loula nim krakue.

10Fanpuhri ein a boenak awn an pek mueihla, songsaknak ah hmuhmatpueng tikkikpueng mueihla tung ka ling ein, khacawh ei fanna afei yein sa kue. khanaphi khacawh ei fanna apumci ein hawmueihla a sak kei ngaihna seh. 11Hatulatiah apum mein tung a ling konna afei yein afanna tung oeh ling bai thei yei, khacawh ei tung kha Jesu Chrih la krakue. 12Khacawh ei tung fanna tuboeih chrang apum mein, hrui, ngui, a phukuei lung, sing, ta, caangkawngtu awn im sa ei. 13Apum ci ei bi danglaw ei; khacawhtu dangsaknak hnueppa khacawhtu mei awn danglawsak kei, apum ci ei bi hatu bila akra mei awn noekdah law ei. 14Chrang apum mein a songsak bilawh a dueihkhik la akraah, ani abi phu rah ei. 15Chrang apum mei a bi a uihla akraah, khawvuk a hmuh dikam mei; khanaphi amah kha meiah phrong kom ruun nak hmu ei.

16Fanpuhri ei Hmueichra na khuiah a om awn Fanpuhri ei Beekim la na kra oeh na hmat kuene? 17Chrang ein Fanpuhri ei beekim a phret la akraah, Fanpuhri ein ani phreh bai yei, hatulatiah Fanpuhri ei beekim kha ciim mei, khacawh ei bekim kha nangmih ni.

18Chrang amah awn amah oeh theikruna seh. Tuboeih nangmih tu ei chrang apum hmuhmat puenglah ngaikru puengkha, hmuhmat puenglah akra eila ruang seh. 19Hatulatiah Fanpuhri ei hmai ah cawhei dekfannei hmuhmat kha angnak lani akra. Cawhmueihla ruk la omkue, "Fanpuhri ein hmuhmat u pueng am theilai awn pang heikue." 20Leng ein,"Bawipa ein hmuhmat u pueng ei ngaihtueh hmat ein, amni akhawgawng tuni,” a ti. 21Khatiein chrang kueseng nak awn khoehgah ei oeh om kue. Hatulatiah avanpoeng nangmih ei kani. 22Pawluh phi, Apollos phi, Cephas phi, leidek phi, hringnak phi, sihnak phi, tuboeih ei phi, ngoi lamei phi, avan nangmih ei koeni. 23Nangmih kha Chrih ei koe, Chrih kha Fanpuhri ei koela krakue.

**4**

**Chrih ei Thoeitu**

1Mingmih kha Fanpuhri ei awithuuktu khoemkawi pueng awn Chrih ei tamna lah chrangtu ein ni ngai u seh. 2Khakonna, cawh ei mawngah, betak awn awm ein khawhkhoem puenglah hmuh u seh. 3Khanaphi nangmih ein thu nan chra u ka phi kra, hau hnicim mein thu an chra aphi, kei yei hmokla na tu la oeh ka hmoe kue, atangkikla, kamah awn kamah haw thu oeh ka chra kue. 4Hatulatiah ka ngaih nak kei hatu oeh om puenglah ka ngai ein phi, acawh ah a cawd kala oeh ka kranak awn Bawipa ein thu ni chra ei. 5Khatiein, Bawipa oeh a lawpha, niin oeh asutpha ah, hatuphi oeh chra u. Ani ein vaangnak lawpuei kom hmuep khuiyei thuptu awn lungsin khui lamei buebawktu dangsak kei. Akhapoetta Fanpuhri ei lamei thangsak nak apumciah sutlawei.

6Koeinautu, tuboeih ah, nam ninak keila Apollo awn kei ka hmang ein cawhtu ka toek, thucim oeh nam phroen neila keinih eila theilaw u, khanavah hauphi apum mei fanna apum oeh nam khoehgah kruna ei. 7Hatulatiah nangmih hauein ahala niprang u kue num? Oeh nam rah ah hatunum nam taak? Nam rah lah akraah, oeh a rah muehla, hatulah nam congkru?

8Nam yakhlue avan nam takhoen kue, nam bawimang khoenkue; keimih kalah Hrangpuei la nam kra kroen kue; atangla, nangmih awn nim kruemhmaih eila Hrangpuei la nam kra ei ka ngaih kue. 9Hatulatiah, ahnusoeih ah thoeila an kra sak u lah, Fanpuhri ka boena kue. Si eila am pukpai chrangtu mueihla, chrangtu awn fanchrangtuei hmaiah, dekfanna ni dangsak u kue. 10Chrih ei hmokla chrang ang la nim krakue, khanaphi Chrih awn nam hmuhmat kue; kam thavawt ein, nam thamah kue; nangmih nam thukha ein, keimih hatulah oeh ni hmoe u kue. 11Atuboeih poetta kam tawihrai he ein, sui la kam voet ein moe, ni thutthah si u ein, imlou kalah kam awm kue. 12Kam thana ein kam kut awn kam bi; am phrukh nak u kah kam phruhtheh hei kue. An khuikhasak u kah kam ueh kue. 13An hnepkrem u kah nemnak awn kam hlan hei kue, tuboeih duet leidek fanna chrang hrawila kam kra ein, atuboeih hrila avan poeng ah apram soeihla kam krakue.

14Nam yaknak keilah cawhtu ka ruklaw lah oeh krakue. Ka ca mueihla kan yawngna u ein nam ngaihnak keila ca ka ruklaw ni. 15Chrih ah ni ngoengsou upueng oeh khehlot tikkikpueng nam tak pangah phi, pai ada oeh nam ta ei, thuthangni awn Jesu Chrih ah nangmih ei pailah ka krakue. 16Khatiein ka dang nam lawh eila, kan cuehcon u. 17Hatulatiah cawh eimawng awn nangmih eila Timothy ka tuei lawkue, Bawipa ah betak ka cala kra ein ka yawng na kue. Hmunpoeng chrangboem poengah ka theithang hei mueihla, Chrih ah ka omningtu nangmih ah a om meila ni theithang u eini. 18Nangmih eila oeh ka law eila ngai u ein avang kroehgah u kue. 19Khanaphi Bawipa ein a yakhluela akraah, oeh soupha kom nangmih eila ka law ei, kroehgah u pueng ei am thulangtu doengla oeh kra ein am huham ti theinak haw ka hmu eini. 20Hatulatiah Fanpuhri ei ram kha thutheinak dued awn oeh awm ein huham awn ni a om. 21Hatunum nam yakhlue? Nangmih eila cungcik awn num, oehkhanna yawngna awn Hmueichra lungnem nak awn num ka law kaw?

**5**

**Kahpueng Tuhtoem nak**

1Nangmih ei khuiah luilu tang u ein, khamueih kha Fannpuhri oeh yum uh pueng ah haw ya oeh yak man, chrang apum mein apai yei chru katna ein ompuei puenglah ka yakue. 2Khamueihla awmpueng chrang kha nangmih eika afeila tuh eisue hret, oeh kawthet hela. Hatula nam khoehgah! 3Kei kha, pumsa awn oeh nim awm hmaih ein phi, hmueichra awn nim awm hmaih kue. Nim awm hmaih pueng mueihla, cawhmueih la katnak bipueng thuchra eilah krakue. 4Nim Bawipa Jesu Chrit tei ming awn nam bum lawah, Hmueichra awn nim awm hmaih ein, nim Bawipa Jesu ei huham haw awm kue. 5Khacawh ei chrang pumsa adi eila khawram mei kuttah ap u, khanavah Bawipa ei khawhnuep pa Hmueichra khuinak rah ei.

6Nam khoehhrah oeh ni kue, toi ayawica ein vaidam avan a phuhu sak oeh nam hmat kuene? 7Toiruem fit u khanavah toi oeh boipueng vaipi thaila nam kra ei. Hatulatiah Chrih nim Kaantaak to kha kengtaih nak khoenla krakue. 8Khatiein toiruem, phuem hringnak, thetkhat nak, awn oeh kra ein toi oeh boipueng vaipi, thutak awn cimcaih nak tu awn pawi nim bi ei.

9Luilupueng chrangtu awn oeh nam ruitoem meila ca kan ruklaw khoen u kue. 10Dekfan nei luilu pueng chrangtu, a pungtai ngaih u pueng, theilai u pueng, arup be u pueng, tu avan minnak la oeh kra kue. Khamueih la nam omma leidek nam cehta puenglah kra ei. 11Khanaphi atangla, ca ka ruk lawhlue tah, koeinau la kra ein luilu pueng, a pungtai ngaih pueng, arup behpueng, chrang thed pueng, ruirek pueng, theilai u puengtu ni ka toek. Khamueih tu awn buh oeh ai hmaih u, oeh khotseng u. 12Pung lameitu hatulah kei yein thu ka chra ei? Chrangboem khui yei thu oeh nam chra ei ne? 13Khanaphi pungla om u puengtu, Fanpuhri ein thuchra ei. Nam mah ein nam khuiyei chrangthetu not hei u.

**6**

**Chrakkru nak**

1Nangmih ei hauphi, a imteng awn an tutanna, chrangcim mei hmailah oeh kra ein, oeh dueng u pueng ei hmaiah ceit hning ei om mei yaw? 2Chrangcimtu ein leidek thuchra eila oeh nam hmat kuene? Nang ein leidek thu na chra lah akraah, ayawicatu haw thu oeh nam chra ei ne? 3Fanchrang tu thu nim chra ei oeh nam hmat kue ne? Cawh ei hringom nak keitu thuchra ngai yei ne? 4Khatiein nangmih ah tutan nei amawng a om la akraah, chrangboem khuiyei cingling pueng chrang tu thuchra la som u. 5Nam yaknak keila cawh ka toek. Khatiein koeinau rawi yei lakah an tuhtaan bephreng theipueng hmuhmat chrang apum phi nangmih ah oeh awm kue ne? 6Oeh yum upueng ei hmaiah koeinau awn koeinau nam chrakru ei ne?

7Khannei, atangkikla, nangmih apum awn apum nam chrakkru hela anuilah nam thoih khoen kue. Hatulah keini ka boeupueng oeh nam ti? Hatulah theilainak oeh nam yaw? 8Ahnu thehlala, nangmih nammah ein katnak nam bi ein nam theilai kue. Nam koeinau haw cawh mueih la nam thei lai kru na kue.

9Fanpuhri ei ram oeh yum upueng ei roula oeh kra ei ti oeh nam hmat kue ne? Theilaipueng, luilupueng, mueibepueng, pretdengpueng, tongpa awn tongpa thawih pueng, a pum yoipueng, 10Ru pueng, yakhlue aih pueng, ruirek pueng, chrangthed pueng, theilai u puengkha Fanpuhri ei khaw ro oeh pang hlot u ei. 11Nangmihtu avang akha mueihla nam kraen phi; nangmih kha nim pai Fanpuhri ei Hmueichra awnna nim Bawipa Jesu Chrittei ming awn nam duengkhoen, nam cimkhoen, nam si prawi kru khoen kue.

**Bawipa ei Pumsa**

12Avanpoeng ka bihning kue, khanaphi avanpoeng aphu oeh awm kue. Avanpoeng ka bi hningkue, khanaphi a poeng ei an tamnaa la oeh ka krakue. 13Bung ei hmokla ai, ai yei hmokla bungpuei krakue, khanaphi Fanpuhri ein an pahnih la thedrawi yei. Khanaphi pumsa kha luilunak keila oeh kra ein, Bawipa ei ham ni. Bawipa kha pumsa ei hmokla krakue. 14Tuboeih Fanpuhri ein Bawipa doeng thawhsak puenglah oeh kra ein, a huham awn mingmih phi nim thou vei. 15Nam pumtu kha Chrih ei pum mei apramtula, akra oeh nam hmat kuene? Chrih ei pum mei apram ka lou kom, pumyoih nak la ka yoi yeine? Khamueihla oeh kra ei! 16Pumyoi nu awn awm hmaih upueng kha pumyoi nu awn apumla am kra oeh nam hmat kuene? "Pahnih kha pum oetla tang nihkue" a ti. 17Khanaphi Bawipa awn duentom pueng hauphi ani awn Hmueichra ah apumla kra nihkue. 18Luilunak dawng ta. Chrang apum mei abi thoihnak feipoeng kha pumsa ei pungvangah ni a om, khanaphi luilu pueng chrang kha amah ei pumsa katna kue. 19Nam pum kha Fanpuhri ei lamei nam rah, nam khuiah ompueng Hmueichra Ciim mei beekim la akra, oeh nam hmat kuene? Nangmih nammah oeh nam koekru nakue. 20Hatulatiah nangmih kha aphu awn leih khoenla nam krakue. Khatiein nam pumsa hmuei chra awn Fanpuhri hluengtai u.

**7**

**Yuvanak**

1Ca nan ruklaw u kei mawngah, tongpa kha nuta awn oeh an ih omma ni ei. 2Khanaphi luiluuknak awn tongpa poeng a chru awm seh, nuta poeng vamah seh. 3Tongpa poeng akhru awn hlim tui nih she, natu poeng ava awn hlim tui nih sehein a chru ei fanna yuvanak maton kuemsakseh, akhamueihla achru ein. 4Achru ein amah ei pumsa oeh kana ein, a vaa ei koe ni. Akhamueihla vaa ein amah ei pum oeh kana ein a chru ei ka ni. 5Betak awn nam tairue eila, asoeng nguem nak konna, apum awn apum oeh ma kru u, oeh nam uehhlot nak awn khawram mein oeh an sueksaw thei u keila, atoengla awm hmaih u. 6Khanaphi athuila oeh kan toek, kan doen u lani cawhmueih la ka toek. 7Khanaphi chrang poeng kha kei mueihla nam om mei ka yahlue kue. Khanaphi, tongpa poengkha Fanpuhri ei an pek uh hmuei chra kut dou a phoeh phoeh ah nim ta krip kueapum, afei ah ning aha tah u kue.

8Khanaphi oeh chrungla nak awn hmeinu ei mawng ka toek kei, kei mueihla am omah ni ei. 9Khanaphi oeh nam uehhlot la akraah, chrung la u. Hatulatiah cuknak kein an uih u latah chrung la kha ni ngai kue. 10Khanaphi keila oeh kra ein, Bawipa ein, chrung la u pueng kan yasak u, a vaa oeh ama ei. 11(Nuta ein ama ah, oeh vamah la om kroenseh, oehkhanna a vaa khawtpuei baiseh), vaa ein a chru oeh taipuei seh.

12Khanaphi Bawipa ei toekla oeh kra ein, poih pueng ka toek hlueta, koeinau apum mein oeh yumpueng achrunak la akraah, nuta ein an om mei ayakhluela akra ah, a vaa ein nuta oeh rawk seh. 13Nutong apum mein oeh yum pueng a vaanak la akraah, vaa ein an om mei a yakhlue la akraah, nuta ein a vaa oeh taipuei seh. 14Hatulatiah oeh yumpueng a va kha a chru awn ciim ein, oeh yumpueng chru kha yum pueng ava awn ciim kue. Khamueihla oeh akraah nam catu oeh ciim u ei, khanaphi tuboeih ciim u kue. 15Khanaphi oeh yumpueng apum mein a taipuei hlueah taipuei seh; nuta phi tongpa phi khamueih ein oeh khitkhawn nei, khanaphi Fanpuhri ein adimdeih cala om mei lani an khue u. 16Aw nang nutong, hawmueihla na vaa na khuiyei na hmat? Aw tongpa, hawmueihla na chru na khuiyei na hmat?

17Fanpuhri ein a pumci a khue mueihla, Bawipa ein a pumci bibi a pek mueih la hring puei seh. Khatiein chrangboem a van ka hmuhtheh ei thula krakue. 18Ha u phi khue vei tongpa kha yah vuen reet khoen naw? Vuenmawng oeh red mueihla ani oeh awm seh. Haunum vuenmawng oeh redla khue? Vuenmawng oeh red seh. 19Vuenmawng redphi akhawloe, vuenmawng oeh red phi akhawloe ni, khanaphi hatuei mawng phi Fanpuhri ei thupek ngaih kha atungla krakue. 20Fanpuhri ein chrangpoeng a khuenak kei hmun na omloet seh.

21Tamna la nam om poetta an khuevah, khacawh ei mawng awn oeh lue u. Khanaphi phrawng nak na rah khuetla akraah, na bi ta oe ei. 22Saii la akra hnuiah Bawipa ein ani a khuela akraah, Bawipa ein chrang phrawng kra kue; akha mueih la hoengpueng hauphi akhuela akraah, Bawipa ei saii la kra ei. 23Aphu awn leih la nam kra ein; chrang tu ei saiilah oeh kra u. 24Koeinautu, hauphi ani ein an khuenak u bibi awn Fanpuhri ah auepla awm u.

25Tuboeih nuta ciim awn ruisui puenglah Bawipa ei lamei awn oeh kan toek u, Bawipa ei arennak ka hmuh mueih la, ka uep nak chrang la nam awm ei la kan toek uh kue. 26Khanei, tuboeih poettei khawvuk awn cawh kha nipuengla ka ngai kue. Tongpa amah a om kha nipuenglah krakue. 27Na chrumah khoen kuene? Tai yei oeh yaptham. Oeh na chrumah pha kuene? Na chru oeh yap. 28khanaphi na chrumah, katnak la oeh krakue. Nuta ciim a vamah kha, yak keila oeh krakue. khanaphi akhamueih la krapueng kha leidek fanna vukhmuh ei, nangmih kan tuem he u kue. 29khanaphi koeinautu, ka toek hlueta, niin tawi khoen kue, khatiein tuboeih ei tuen, chrumah u pueng kha oeh chrumah u pueng mueihla kra u ei. 30Kiu upueng, oeh kiu upueng mueihla; yei upueng, oeh yei u pueng mueihla; leitu upueng, oeh talou u pueng mueihla kra ei. 31Leidek khawh cungmang upueng t ein oeh cung hmang mueih la ein, Hatulatiah cawh ei leidek mueime chruek boeih ei.

32Khanaphi luelawinak ah nam phrong ei ka yahlue kue. Oeh chrumah pueng tongpa kha Bawipa ei mawngmatu awn hawmueihla Bawipa yeisak kei ngaihtueh kue. 33Hauphi chrumahpueng kha a chru ayeikraisak kei leidek khawhthem tuni a ngaih nak. 34Vamah pueng awn oeh vamah pueng an lak awm kue. Oeh va mah pueng nutong awn nula ein kha, pumsa hmueichra an pahnih acim meila, Bawipa ei mawng ni an ngaihtueh. Khanaphi vamahpueng nuta kha hatumueihla a vaa a yeisak kei, leidek kei mawngtu ngaihna kue. 35Nim ninak keila cawh kan then u ei; oeh kan kuep u ei, khanaphi oeh tairak la Bawipa beh u na nam ninak ngai yeila ni.

36Chrang apum mein abek kei nula oeh bilou puenglah a ngaih ah, a kum phi a hramlawnak awn, chruna eilah ngaihkom, a yakhlue ah bi seh, ani oeh ka ei; chrungla nih se. 37Khanaphi hauei kuenglam lah oeh kra ein tongpa amah ei lungsin awn dueiuep kom, amah ei a yakhlue, amah ei lungsin awn chrapitnak ah oeh chruna eilah a ngaih ah kha ani bipuenglani akra kaw. 38Khatiein nula a chrunak ka phi kroep kue, oeh a chrunak kah ni ngai puenglah krakue. 39Avaa ahring eihnuet chru kha khihkhon nak ah awmkue; khanaphi avaa asih ah a hoengnak awn a yakhlue awn chrunglanak awm kue, khanaphi Bawipa ah ompueng lah kra ei. 40Khanaphi Fanpuhri ei Hmueichra katah puenglah ka ngaihnak awn; a om man mueihla a om ma ani yeingai yeila ka ngai kue.

**8**

**Boi Awk Sa**

1Tuboeih aruptu kengnak kei mawng la krakue, avan hmuhmatnak nim ta puengla nim hmat kue. Hmuhmatnak kein congkrunsak ein, khanaphi yawngnak kein khoengsak kue. 2Avaiyeisuelah chrang apum mein hatuphi hmatpueng lah a ngaila akraah, ani kha a hmatkhin oeh hmatpha puenglah krakue. 3Khanaphi chrang apum mein Fanpuhri a yawngnak la akraah, Fanpuhri ein ani hmat kue.

4Khatiein aruptu kengnak ai awn ruisui ein, leidek fanna arupbek hatula oeh mawng kue, Fanpuhri apum konna hatu oeh a om nim hmat kue. 5Hatula tiah leidek awn fankhaw ah Fanpuhri la am hmoe tu ada awm ein, atangla Fanpuhritu ada awn bawitu ada awm kue. 6Khanaphi mingmih ei hamla Fanpuhri apum doeng ni a awm, Pai, avan poeng kha ani ei lam ei la krakue. Bawipa apum, Jesu Chrit, ani awn avanpoeng om ein, ani awn nim awm kue.

7khanaphi cawh ei hmatnak chrang avan nein oeh takue; avang tah, atuboeih duet arup beknak a omnak awn arup kengnak meh am aiah, am lungsin athadawt nak awn proksakna u kue. 8Fanpuhri awn etteila ai yein oeh ni cehpuei u ei. Oeh nim ailah akraah, oeh nim the ei, nim ailah akraah oeh nim ni ngai yei. 9Khanaphi nam hoenghoei nak kha athasuei tu ei oeh am kruknak keila ngaihna u. 10Hmuhmat nak nam ta pueng ein arup beknak imma nam ai, apum ku ein am hmuh u la akra ah, a thasueitu arupkeng nak buhmeh ai yeila oeh roengtha sak hei yeiyaw? 11Na hmuhmat nak awn cawh ei athasuei na koeinau tu hamla Chrih ei sihnak didamsak kue. 12Khatiein, am hmuhmat nak yawipueng na koeinau tuei lungsin na lem sak ein, Chrih na katna puengla krakue. 13Khatiein awk ai yein ka phoeinau akruktoeng la akraah, meh oeh ka ai bai he ei. Khanavah ka koeinau vei kruknak la oeh ka kra ei.

**9**

**Hrueitueih Huham**

1Kei oeh ka hoeng kuene? Thoeila oeh ka kra kuene? Nim Bawipa Jesu oeh ka hmuh kue ne? Bawipa ah ka bi lah oeh nam kra aw? 2Chrangfeitu eilah thoeila oeh ka kra ahphih, ayawisoeih la nangmih ei thoeilah ka kra kue. Hatulatiah nangmih kha Bawipa ah ka thoeithanak kei neknak la nam krakue.

3Kei ni ngaihtueh upueng ka bungnak kha cawhla krakue. 4Awk ai yei oeh nim tatang kuene? Cephas awn Bawipa ei nautu awn thoeifeitu mueihla khawlong la yumpueng chru oeh nim khahpuei yei ne? 6Kei awn Barnabas doeng ne bi oeh bi la oeh kan om kaw? 7Haunum amah ei ka cung ein raiikap mueihla, a bi loet? Ha u num dumma lingthoi ein a thei oeh ai pueng? Ha u num vantang thoem ein a suktui oeh awk la awm pueng?

8Hniciim mei hmuh ning dued awn num cawhtu ka toek? Akhamueihboela thukhoen nein oeh toek kaw? 9Cawh kha Moses ein thukhoen na a ruk, "Cang lehpueng vantang a hmui oeh pin pe u." Cawh kha Fanpuhri ein vantang ei a mawng a toekla oeh krakue. 10Mingmih ei hamla ani ein don ein atoekla kra aw? Oe, cawhkha nim hamla rukla krakue, hatulatiah lai nookpueng kha ngaihunak awn nook ein, cangtil pueng phi cang am pai yei ngaihunak awn cawd kue. 11Nangmih ah Hmueichra cinatu kam phueila akraah, nangmi eilah khawhthemtu kam khoep doem he kue ne? 12Nangmih ein afeitu nam teipai heila akraah, keimih oeh nan teipai ngai u eine? Khantupang ahphi, khacawh oeh kam hmang kue, khanaphi avanpoeng kam ueh ein khanavah Chrih ei thuthangni maam pueng lah oeh kam kra ei.

13Yum u ein Beekim ma buh aiyei bilou u puengtu, beekim ma buh rah u ein, kengtaihnak kroengah bibihupueng kengtaih naktu am teipai oeh nam hmat kuene? 14Akhamueihla thuthangni toek u pueng kha thuthang ni awn hringcom nak am rah eila Fanpuhri ein hmoe kue.

15Khanaphi cawhtu oeh ka hmang kue. Cawhtu ka hamla nam bi eila ka rukla oeh krakue; hatulatiah ka khoeh hrahnak chrang ein hatulah oeh a hmoedam latah ka sih ni ngai yei. 16Hatulatiah thuthang ni ka toekla akraah, ka khoehgah nak kei oeh awm kue, hatulatiah ka toek ricing eila krakue. Hatulatiah thuthangni oeh ka toek la akraah, ka khawbin neilah krakue. 17Roengtha nak awn cawh ka bilah akraah, chreng ka rah ei; khanaphi oeh roengtha la ka biah, an som u lah chreng ka rah ei. 18Khana hatu ka chrengna ei? Thuthang ni ka toek lawah, ayoelani thuthangni ka toek pek kaw, khati ein thuthang ni toeknak awn ka ti theinak oeh ka hmang kue.

19Ha u ei saiilah oeh ka kra ein phi, adoemhe ka suek kei hmokla, chrang vannei saiilah ka prang krukue. 20Judah adoem ka suek kei hmokla, Judahtueila Judah mueihla ka awm ein, thukhoen kaiah oeh ka awm einphi, thukhoen kaiah awm u pueng eila, thukhoen hruipueng mueihla ka awm kue, khanavah thukhoen kaiah awm u puengtu ka suek hei hlottei. 21Thukhoen kalah awm u puengtu eila thukhoen ka mueihla ka awm ein, Fanpuhri ei hmaiah thukhoen ka lah oeh ka awm einphi Chrih ei thukhoen kaiah ka om kue; khanavah thukhoen ka lah om u puengtu ka suek hei hlottei. 22Thadawttu suek keila, thadawt u pueng eila, a thadawt mueihla ka awm kue. Chrangvan nei hamla apoenglah ka krakue, khanavah avan minnak awn avang ka khui yei. 23Thuthang ni youthen teipainak ah ka thum theinak keila, cawhtu avan ka bih kue.

24Dawng noengna nak ah avan dawng u einphi, apumdoeng einni chreng a rah oeh nam hmat kue ne? Khatiein nam noeng eilah dawng u. 25Hauphi ruerounak kah thuum meikha avanpoeng akuemla ana noekdah krukue. Thethei pueng rei rah ei hmokla khamueihla bi u kue, mingmih kha oeh thethei pueng kueih chrah nak khuemuek rah eila nim bi ee. 26Khatiein buenak oeh awmpueng chrangtu mueihla, oeh ka dawng kue. khawkhi dued voekpueng mueihla, oeh ka voekvai kue. 27khatiein ka pumsa ka coeicawt ein saiila ka prang kue; khatiein afeituei la thuthangni ka toek konna, kamah awn kamah oeh koihvaih puengla ka ta krukue.

**10**

**Israeltu Ei Khuikei Ngaihna**

1Koeinautu, oeh hmatla nam om mei oeh ka yahlue kue. Nim paitu avan nein tuili am kat hnuiah, avan vangmei kaiah awm u kue. 2Moses ein am van tuili khui awn vangmei khuiah baptisma be heikue. 3Hmueichra buh avan nein ai hmaih u kue. 4Hmueichra tui avan nein awh krip u kue, amni hrui hei pueng lung ei Hmueichratui awh u ein, Lung kha Chrih la krakue. 5khantupang ahphi, Fanpuhri ein adoem ngai oeh yeina kue, khatiein khawtau khui ah am rook thum thai kue.

6Tuboeih cawhtu kha nim nuetnak keila krakue, khatiein athetu am thoehchrah mueihla, athepoeng oeh nim thoehchrah ei. 7Khatiein avangtu ein arup am beek mueihla, arup bepueng lah oeh nim kra e. “Chrangtu ngoi u ein awh ai u kue, duei u ein laam u kue,” tila ruk mueihla. 8Am lukkru la, hnuep oetta chrang simhnih awn phra thum kip am sih mueihla, oeh nim luilu e. 9Avangtu ein, noekdah u ein ruii awn am sih mueihla, Bawipa oeh nim noekdah e. 10Avang tu hnengkhai kru u ein dikamsak pueng Fanchrang ein a dimaihsak hei mueihla, oeh nim hneng khai kru ei. 11Nuetnak keila cawhtu amni ah krakue, leidek aboeih ah sutlaw ei, mingmih an coeinak u keila am ruk la krakue. 12Khatiein dueiuep puenglah ngaikru pueng oeh a kruk keilah ngaihna seh. 13Chrang ei oeh a awt man nei sueksawnak nangmih ah oeh sutlaw ei. Betak Fanpuhri lakra ein; oeh nam uehhning sueksawnak nangmihah oeh sutlawsak kei, khanaphi sueksaw nak awn atoengla nam loednak kei awn phi ni bawm u eini, khatiein sueksawnak nam ueh hning ei ni.

**Arupkengnak Buh Awn Bawipa Muebuh**

14Khatiein, ka yawngnaktu, arup beeknak dongta u. 15Hmuhmat chrangtu mueihla kan toek u; ka toek awn nammah sichra kru u. 16Ayouthen phawi awn youthen nim peek kha Chrih ei si khuiah thumla oeh kra aw? 17Vaipi apum ni a om, mingmihtu ada kha pum apumla krakue. Hatulatiah nimvan vaipi apumma nim thum kue. 18Israel pakhuitu boen u. Boiawksa ai upueng kha bekim kroengah thuum upuenglah oeh kra u aw? 19Khatiein hatu phi arup kengnak buh aw, oeh khanna hatuphi arupla kra kue ti aw? ka toek ngaih. 20Ka, ka toek ngaih kha khuifei tuei kengnak am bi kha, khawram ni am kengtaih, Fanpuhri la oeh keakue; khawram tu awn nam khotseng ei oeh ka yahlue kue. 21Khawram mei phawi awn Bawipa ei phawi oeh nam aw hmaih thei yei; khawram mei capawi awn Bawipa ei capawi oeh nam vei hmaih thei yei. 22Bawipa kawtheh kom athuei yeila nim thana eine? Ani la nim thamah ngai kuene?

**Ayumtu Ei Hoengnak**

23Avanpoeng bihning lah krakue, khanaphi avanpoeng mang ngai puenglah oeh krakue. Avanpoeng bi hninglah krakue, khanaphi avanpoeng uepkhoeng nak la oeh krakue. 24Amah ei ninak kei haueinphi oeh yap seh, a imteng ei ninak kei yap seh. 25Na lung khuila doednak oeh taklah mehyoih nak kei meh hatuphi na aidued tei. 26Hatulatiah leidek awn a khui yei avan kha Bawipa koela krakue. 27Oeh yumpueng chrang apum mein an khue vah, na ceh la akraah, na lung khui awn oeh doed halah, na hmaiah am soenlaw hatu phi ai mai yoe. 28Khanaphi chrang apum mein, "Cawh kha arup kengnak ni, oeh na ai yei,” a tiah, ni toek pueng ei lungsin acim meila oeh ai. 29Na lungsin ka toek hluela oeh kra ein, chrang feiyei hmokla ka toek. Hatulatiah ka hoengnak chrang ei lungsin awn nan cet cam? 30Boekhoek nak awn buh ka ai ah, ka boenak lah hatulah thueinak lah ka kra ei yaw?

31Khatiein na awk ahphi, na ai yaphi, hatu na bi aphi, Fanpuhri ei hluengtai nak keilah avan bi. 32Judah phi, khuifei phi, Fanpuhri ei chrangboem tuei lumtoeng nak keilah oeh bi u. 33Avanpoengah chrangpoeng ka yeisak mueihla, kamah ei maangnak kei oeh ka yap ein chrang ada ei mangnak keini ka yap. Khanvah amni khuila kra u ei.

**11**

**Chrih Catu Ngaihna U**

1Chrih ei dang ka lawh mueihla, ka dang lou u. 2Kan theithang u mueihla koeinautu thu ciim nam panguep awn apoengah nan thuem uh la kan ngak u kue. 3Khanaphi nam hmattei ka yak hlue kha, chrangpoeng ei lu kha Chrih, nutatuei lu kha tongpa, Chrih ei lu kha Fanpuhri la krakue. 4Tongpa poeng ein a lu muek ein a tairue, thu a toek ah, a lu thena puenglah krakue. 5Khanaphi nuta poeng ein a lu oeh bula, a taiirue, thu a toek ah, a lu thena puenglah kra ein, ani apum ni. A asam voeuk mueih lani akra. 6Hatulatiah nuta apum mein a luu oeh a bula akraah, a sam a voeuk ei ayak la akra ah a luu muek sek. 7Tongpa ein a lu a bu eilah oeh krakue, hatulatiah tongpa kha Fanpuhri ei hluengtai nak awn a muei rou la krakue; khanaphi nuta kha tongpa ei hluengtai nak lah krakue. 8Hatulatiah tongpa kha nuta ei ka ein lawpueng lah oeh kra ein, nuta kha tongpa ei ka ein lawpueng la kra kue. 9Atangkikla tongpa kha nuta ei hmokla pranglah oeh kra ein, nuta kha tongpa ei hmokla pranglah krakue. 10Khatiein Fanchrang tu ei mawng awn nuta ein a luah ti thei hmatnak a tak keilah krakue. 11Khanaphi Bwipa ah, nuta kha tongpa phrengta ngaih u eilah oeh kra ein, tongpa kha nuta phengta ngaih upueng lah oeh krakue. 12Hatulatiah acuek heah nuta kha tongpa eika a law mueihla, tongpa phi nuta einni a canak, avan poeng ei acuekcah nak kha Fanpuhri eika lawkue. 13Nammah ngaikru hnuek u. Nuta a lu oeh bula Fanpuhri eila a tairue ah nuta ei hamla ni eiyaw? 14Tongpa kha a sam a sauvah ani ei hamla oeh ni kue, tila thucam mein ni theithang upuenglah oeh kra aw? 15Khanaphi nuta ein a lu a sausak kha amah ei hluengtai nak lah kra kue? Hatulatiah a lu sam kha a bu kru nak eilapekla krakue. 16Khanaphi chrang apum mein ataih hluela akraah, keimih aphi, Fanpuhri ei chrangboemtu aphi khamueih ei thumcam oeh om kue.

17Khanaphi akai lamei kan toektah u kah oeh kan yeina u kue. Hatulatiah nam krumboem kha aninak keilah oeh kra ein athednak keilah ni a kra. 18Hatulatiah alammacuekah, chrangboem mueihla nam krumboem mah, nangmih ei khuiah tairaknak a om ka yakue. Khacawh avang ka tangna kue. 19Hatulatiah nangmih ei hmuah bubounak phi awm seh, khanavah nangmih khuiyei hautu atang tila dang ei. 20Khatiein nam krumboem lawah Bawipa muebuh ai yeila oeh nam krum kue. 21Hatulatiah ainak khin apha lawah, ha u phi amah ei muebuh ci amna aima awn avangtu tawi u ein afeitu ruirek kue. 22Nam awk ainak kei im oeh nam takue ne? Oeh khanna Fanpuhri ei chrangboem nam hmusup ein, reng upueng ei hmai thuinak kei lane? Hatumueihla kan toek u ei? Kan ngak u ei ne? Cawh ei mawngah oeh kan ngak u ei.

**Bawipa Muebuh**

23Hatulatiah Bawipa eilah ka rah ni nangmih kan thenbai u. Bawipa Jesu ein am panghnuep pei thanna vaipi lou ein; 24A boenak konna, khacawh bou ein, a toek, "Cawhkha nang mih ei nam la ka peek ei ka pumm ni. Nan thuem lot nak uk keila cawh ai u," tina hei kue. 25Akhamueihboela, mueai arip konna phawi phi lou ein, a toek, "Cawh ei phawi kha ka si awn thukhoen thai la krakue. Cawh nam awh poeng ah kei nan thuem loet uuk nak keila, cawh awh ci u. 26Hatulatiah nangmih ein vaipi nam ai phawi nam awk lawci ah, ani oeh a lawpha ei chrueih Bawipa ei sihnak nam soeula krakue,” a ti.

27Khatiein hauphi oeh a koihnak la bawipa ei vaipi ai ein phawi awhpueng kha Bawipa ei pum awn si katna puenglah krakue. 28Khatiein chrangpoeng amah a ngaihuep kru konna, vaipi ai kom phawi phi awhseh. 29Hauphi Bawipa ei pum oeh hmat khaila, a awk ai yatah a awk ai yein amah thuchra ei. 30Khacawh eimawng awn nangmih tuei ada thavoet ein hnat kue, adahe sih kue. 31khanaphi nim mah avehla nim chrakrula akraah, thu oeh ni chra u ei. 32Khanaphi Bawipa ein thu an chra law u kah leidek chrangtu mahla thu oeh an chra u keila coeicawtnak nim rah kue.

33Khati ein, ka koeinautu, ai yeila nam krum boem law ah, apum awn apum ngoeng kru u. 34Ha u phi nam tawila akraah, ani kha im la ai seh, khanavah thuchra nak oeh nam yawk hmaih ei. Poihpueng ka law ah thu ka khra ei.

**12**

**Hmueichra Kutdou Hmangnak**

1Koeinautu, tuboeih, Hmueichra pekduen nei mawng oeh hmatla nam om mei oeh ka yahlue kue. 2Khuifei la nam om poetta, oeh thuthei pueng arup pein hatu mueihla ni rued u ein naw, lam an hmangsak u nam hmat kue. 3Khatiein kan hmatsak hlue u kha, Fanpuhri ei Hmueichra awn oeh toekla hauein, "Jesu runkhuen nak yawkseh,” oeh ti ei? "Hmueichra Ciim awn oeh toek lah "Jesu kha Fanpuhri la krakue," tila hauein oeh toek hning ei?

4Tuboeih kutdoutu ahaha awm ein phi Hmueichra tah apum ni. 5Bibinaktu adahe awm ein phi Bawipa tah apum ni. 6Bi theinaktu ahaha awm u ein phi Fanpuhri apumni chrangvan nei la avanpoeng a bi. 7Khanaphi vannei ninak kei hmokla chrangpoengah adanglah Hmueichra pekue. 8Chrang apumma Hmueichra apum awn thuthang toekthei nak pe ein, afeiah thuthang hmatnak pekue. 9Afeiah khacawh ei Hmueichra ein yumnak pe ein, afeiah Hmueichra ein cangsaknak a pek. 10Afeiah coeiletnak akra sak, afeiah thuthang toektheinak a pek, afeiah Hmueichra ani athe hmat theinak a pek, afeiah ahahalah thutheinak a pek, afeiah thu ahaha ei suilam phrantheinak pekue. 11Khanaphi Hmueichra apum mein cawhtu avan abilah krakue. Ayakhlue mueihla apum ciah am rah eila pe hei kue.

**Pum Apum Mei Apramtu**

12Hatulatiah pum apumla kra ein phi akeabai da kue, apramtu avan kha pum lah krakue, khanaphi adalah kra u ein phi pum apumla kra u kue, akhamueihla Chrih ah pumoet la nim krakue. 13Hatulatiah Hmueichra apum awn pum apum khuiah avan Baptisma nim hmuh kue, Judah phi, Greek phi, saii phi, chranghoeng phi, avannei nim awk keiphi Hmueichra apum meinni an peek u.

14Hatulatiah pum kha chrangmi apumla oeh kra ein adalah kra kue. 15Khaw ein, “Kei kut la oeh kakra ein, pum ma oeh ka thum kue,” a tilah, pum ma oeh thum lah awm mei yaw? 16Hnakoi yein, “Mik la oeh ka kranak awn, pum ma oeh ka thum kue" ati lah pum ma oeh thum la awm mei yaw? 17Pum avan mikla akra ah, hatu awn thuyak kei? Pum avan hnakoi lah akra ah hatu awn a baw yak kei? 18Khanaphi tuboeih Fanpuhri ein pum fanna, apramtu amah ei yakhlue nak ah, apum ci ta hei kue.

19Apramtu avan apumla am kraah, pum ahawla awm mei num? 20Khanaphi tuboeih, apramtu da einphi pum apumni. 21Mik kein kut la, “Nang oeh kan yahluekue,” akha mueihla, lu ein khaw la, “Nang oeh kan ngaih kue,” oeh a ti ei. 22Pum khui ah a tha voet pueng la nim ngaih kha ti theinak ta nhai kue. 23Pum mei apramtu ngak keilah oeh hawi kue nim titu, anuilah nim ngakchrah ngai yei, chrang hmuhtheh eila oeh krapueng a pramtu coeicau ngai u. 24Chrang nim hmuh ngai yeilah ngaihpueng apramtu rawkram hei u. khanaphi Fanpuhri ein pum fannei apramtu krum hei ein ngak keilah oeh koihpueng anuilah a ngakchrahsak ngai. 25Khatiein pum fanna oeh phrengpaila, apramtu apum awn apum aruila am coeikru eila hnuen hei kue. 26Apram apum a natta, apram avan nein natpuei u kue. Apram apum ngaknak arah ah, apram avan ani awn yei hmaih u kue.

27Tuboeih nangmih kha, Chrih ei pum la nam krakue, apumci kha apramla nam krakue. 28Fanpuhri ein chrangboem khuiah, alamma la hrueitueih ta hei ein, apahnih ah prophet, a pathumma tikkikpuengtu, khanei coeifainak bitu, khanei cangsak nak pekduen rah upuengtu, bawmcem pueng, Kruem u puengtu, ahahalah thu thei u pueng tu kha chrang boem khai ah some hei kue. 29Avan hrueitueh kra u aw? Avan sanghma la kra u aw? Avan cang pueitu kra u aw? Avan coeinak bi u aw? Avan nein cangsak nak kutdou rah u aw? Avan ahahalah thu u aw? Avan nein asuilam hmattaw? 31Khanaphi kutdou abau ngai yahlue awn thana u. Atuboeih ni ngai puenglam kan hmuh u ei.

**13**

**Anisoeih Yawng nak**

1Fanchrang tuei thu, chrang tuei thula ka thu thei ahphi, yawngnak oeh tak katah, mong awn sei mueihla ni ka ringcei. 2Thutoek theinak kutdou ka rah kom, athukkau avan, hmuhmat avan, khawcung haw non hning sakpueng yumnak ka tak kaphi, yawngnak oeh ka tak katah, akhawloe lani ka kra kaw. 3Khawdeng tuah ka taktu avan ka pe boeih kom, ka pum meiah khum meilah ka ap paphi, yawngnak oeh ka tak katah, keiah amangnak oeh ommei.

4Yawngnak kha lungsau nak, yawng nak kha kroeep nak, phuem nak oeh bi kue; yawng nak kha congkru nak awn khoehgah nak oeh awm kue. 5Oeh anila oeh awm kue, amah ei hamdoeng oeh yap kue, oeh kawthe yoeikue, athe oeh thuemkhik theikue. 6Oeh dueng pueng awn oeh yeikue, khanaphi thutak awn yeikraikue. 7Avanpoeng phueikotkue, avanpoeng yum kue, avanpoeng ngaih u kue, avanpoeng uehkue. 8Yawng nak ahawtiah oeh duettei. Khanaphi thuphran nak awm te ei, boeih ei. Thu ahaha toeknak awm te ei, dip pei; hmatnak omte ei, khum mei. 9Hatulatiah avang nim hmat ein, avang nim toek kue. 10Khanaphi kuempoeng nak asutlaw ah, oeh a kuemnak poeng kawl boeih ei. 11Ka maw poetta, amaw mueihla ka thu ein, amaw mueihla ka ngaihtueh, amaw mueihla kah mat kue. Ka hram lawah, amaw mueihla omnak ninglamtu ka fit kue. 12Tuboeih hmaidan na arugah la hmuh, khanaphi mikhmai chruma hmuh law kru ei; tuboeih akook ka hmat ein, khakonna akuepla an hmat law uk mueihla, akuepla ka hmat law ei. 13Tuboeih cawh ei pathum, yumnak, ngaihu nak, yawng nak awn kue. Yawng nak kha atlueng soeih la kra kue.

**14**

**Thuphran awn Thufei tu**

1Yawngnak hrui u, Hmueichra pekduentu yakhlue lung awn thana u, khanaphi atunglah thu na toek kei. 2Hatulatiah hauphi thufei lah thupueng kha chrang oeh thupuei ein, Fanpuhri ni a thupuei. Hatulatiah hauein oeh hmat kue, khanaphi a Hmueichra awn a thuktu toek kue. 3Khanaphi thu toekpueng ein thamah nak, thapek nak, lunghnim nak, keilah toek seh. 4Thufei lah thupueng kha amah uepkhoeng krusak kue; khanaphi thuphran pueng kha chrangboem uepkhoeng sak kue. 5Tuboeih avan thufei lah nam thu ei ka yahlue einphi, thu nam toek kei ka yahlue ngai bet kue. Thufei lah thupueng ein chrangboem a uepkhoeng nak keila asuilam oeh atoek katah, thu toekpueng kha tlueng ngai kue.

6Koeinautu, nangmih eila ka lawkom, thuphran toeknak, hmuhmat nak, thutoek nak, theithang nak, oeh toekla thufei lah ka thuah nangmih ei hamla aninak hatu om mei yaw? 7Oeh hring ein ringtheipuengtu, pueluen, tingtueutu haw akhailah oeh am ringah hauein pueluen awi yaw, tingtueu awi yaw tilah hmat tei yaw? 8Phrung kala haw khuenak awi lah khaiyeilah oeh aringah ha ural tuk eilah chrahkru eiyaw? 9Akha mueihlani nangmih haw, nam lei awn nam toekah akhailah oeh nam toek kei chrueih, hatumueih la hatu nam toek am hmat kaw?Hatulatiah khawkhi nam toek pueng lani akra kaw. 10Leidek fanna thutu anuipai adahe awm mei, asuilam ka apum phi oeh awmkue. 11Chrang ei thu ei suilam oeh ka hmatta, thupueng ei hamla keikha chrangfeila ka kra ein, thu pueng phi keiyei hamla chrangfeila krakue. 12Akhamueih lani nam om, Hmueichra pekduentu rah eila nam yakhlue khachrangboem mei uepkhoeng nak awn a kuem benak keila yawm u.

13Khatiein ahaha lah thupueng hauphi asuilam a hmatteila tairue seh. 14Hatulatiah thu ahaha awn ka tairue la akra ah, ka Hmueichra tairue einphi ka lungsin nein hatu oeh hmatkue. 15Khana hatu ka ti ei? Ka Hmueichra awn ka tairue kom ka lungsin awn phi ka tairue ei; ka Hmueichra awn la ka sa kom, ka lungsin awn phi la ka sa ei. 16Oehkhanna nam Hmueichra doeng awn youthen nam pekla akraah, nam awm hmaih pueng ein, nam thu oeh hmat pueng chrang ein hatu mueihla nangmih ei yeinak thutoek "Amen" a ti thei yei? 17Nangmih ein a boekhoek nak ani hela nam boenak pangah phi, afeituei hmokla auepkhoeng nak lah oeh krakue. 18Nangmihtu avanlah thufei lah ka thuthei ngainak awn, Fanpuhri ka boena kue. 19Khanaphi, chrangboem khuiah thufei sim hralah thu damlah, chrang ei a hmattei thulung nga lungsin awn toek kei ka yahlue ngai kue khanavah chrangfeitu haw theithang hlot tei.

**Chrang boem Coeinak**

20Koeinautu, amaw mueihla oeh ngaihtueh u. Khanaphi athe vangah amawca lah kra u, nam ngaihtueh nak kah hraam u. 21Thu khoenna cawh mueihla ruk, "Chrang tuei thutu awnna khuifei tuei hmuilei awn cawh ei chrangtu ka toek hei yei. khanahawya ka thu oeh ngai u ei,” Bawipa ein a ti. 22Khatiein thufei kha, yum u pueng ei hamla oeh kra ein, oeh yum u pueng ei hamla hmatnak ni. Khanaphi thuphran kha yum u pueng ei hamla hmatnak la kra ein oeh yum u pueng ei hamla oeh kra kue.

23Khatiein chrangboemtu avan krumboem nak ah, thufei lah avan thuah, thufei la oeh thu pueng chrangtu, oeh yum u puengtu ein, nam ang puenglah oeh toek u ei yaw? 24Khanaphi, oeh yumpueng, oeh hmatpueng chrang apum law ei, avan nei thutoeknak awn a kat dangkom, chrangthoih la akranak awn avan nei thuchra ei. 25A lungsin khui lamei athupla a ngaihtu avan danglawpheng ei. Ani kha koopkom Fanpuhri be ei, "Nangmih ah Fanpuhri awm tangkik kue" tiei.

**Ningcang Awn Fanpuhri Beknak**

26Khana koeinautu, hatu mueihla ti ei? Nam krum lawah, lasak nak, coeicawt nak, thutoek nak, thufei la yhutoeknak, asuilam phranak, apumci ein bi u. Cawhtu avan uepkhoeng nak keila bi u. 27Thufei la thupueng a omla akraah, pahnih adoemsoeihla pathum mein, apum konna apum toek u kom, apum mein asuilam phran seh. 28Khanaphi asuilam oeh toek la akra ah, chrangboem khuiah aduemlah ani awm se. Fanpuhri awn an mah toek nih seh. 29Sanghma pahnih aw pathum mein naw thutoek kom, afeitu ein ngaihna u kom nai u seh. 30Khanaphi ngoi u pueng tuei chrang feiah awi phran nak a lawah, alammala awlphran pueng aduemla awm seh. 31Hatulatiah apumciah nam toek hning kue, khanavah avannei theithang nak awn thapeknak awm mei. 32Atangkikla, thutoek u pueng ei Hmueichra kha thutoek u pueng ei khuiah ni a om. 33Hatulatiah Fanpuhri kha lungipangthai pueng ei Fanpuhri la oeh kra ein, chrangboem tu avannei chrangcimtu mueihla dimreunak Fanpuhri ni.

34Nutongtu kha chrangboem tuei khuiah adipla am om mei; hatulatiah chrangboem khuiah amni thunak hning oeh rah u kue, thukhoen nein atoek mueihla, kruemnak kaiah ammah am om mei. 35Hatuphi theiyei am yakhlue lah akraah, im la ammah ei vaa doed u se. Hatulatiah chrangboem khuiah nutong ei thulang kha yarau singkouk la kra kue. 36Nangmih ah aw Fanpuhri ei thu a law cuek? Nangmi ei doeng la aw a law?

37Chrang apum mein ani kha sanghma awn Hmueichra pekduen rahpuenglah a ngaih kruah, nangmih kan ruk law u kha Bawipa ei thupektu lah krakue tilah hmat seh. 38Khanaphi chrang apum mein cawh oeh a hmat la akra ah, ani phi ha u ein oeh hmattei. 39Khatiein, ka koeinautu, thutoek yahlue he u, thufei la thu oeh mana u. 40Khanaphi avanpoeng aninglam awn koek keilah bih u.

**15**

**Chrih Thawh nak**

1Koeinautu, nangmih kan toek peek u, nam dueihnak kei thuthangni nam rah, tuboeih nam hmat tei ka ya hlue kue. 2Nangmih eila ka toek thuthangni auepla nam panglah akraah, nam yumnak oeh khawloe kom, nangmih phi khuinak nam rah ei.

3Kamah ein phi ka rah nangmih alammala a phukuei kan toek pe u kue, khacawh kha thucim ma a law mueihla nim katnak hmokla Chrih sih kue. 4Ani cuem u ein, thucim ma a law mueihla, a hnuep thum ma ani thou kue. 5Ani kha Cephas eila dang ein kha nei hleihnih eila dangkue. 6Adang konna oetveiah phranga la doem ngai pueng koeinautu eila dang kue, adoem ngai kha atuboeih duet hring u einphi, avang sikhoen u kue. 7Khanei Jame meila ani dang ein, khanei thoeitu avan neila dangkue. 8Ahnusoeih ah, oeh akhinkha pha ah hmipueng keiyei hawla ani danglaw kue. 9Hatulatiah kei kha thoeituah ayawi soeihla kakra ein, thoeila khuevei lah oeh ka hawi kue, hatulatiah Fanpuhri ei chrangboem ka dunghnep kue. 10Khanaphi Fanpuhri ei boenak awn keikha keilah ka kra kue, kei an pek aboenak akhawloe la oeh kra ei; khanaphi amni avanlah ka bi ngaikue, keilah oeh kra ein, keiah awmpueng Fanpuhri ei boenak awnni ka bi. 11Khanei amni phi, kei phi, khatiein thu kam toek ein nam yum kue.

**Asi Thawhnak**

12Tuboeih Chrih sihnak kei a thawhnak mawng kam toek kah, hatulah nangmih ei avang ein sihnak kei thawhnak oeh awm mei nam ti? 13Khanaphi sihnak kei thawhnak oeh a omla akra ah, Chrih haw oeh thou vei. 14Chrih oeh a thawh la akraah, kam toek akhawloe la kra ei, nam yum phi akhawhrawng la kra ei. 15Khakonna Fanpuhri ein Chrih sihnak kei thawhsak kue tila kam toekla kam rai awn Fanpuhri ei hmatsak nak kam bipuenglah ni hmuh u ei yaw? Asitu oeh am thawh ei sueah, Chrih haw sihnak kei oeh thou vei ti ei sue. 16Chrangsitu oeh am thawh ei sue ah, Chrih haw oeh thou vei sue. 17Chrih oeh a thawh ei sueah, nam yum haw hatulah oeh mawng kue; atuboeih duet thawlhnak awn nam awmmei sue. 18Khanei Chrih ah ip u pueng phi didam u ei. 19Cawh ei hringnak kei ham doenglah Chrih nim ngaih u atah, chrangtu avan nei hmuah ren soeih eila nim kra ei.

**Thawh ei Toeknak**

20Khanaphi tuboeih, Chrih kha sihnak keika atangkikla, a thawhkhoennak awn, ip upuengtuah atheihcuek la krakue. 21Hatulatiah Sihnak kha chrang apum awn law ein, sihnak kei thawhbai phi chrang apum awn lawkue. 22Adam awn chrang avan asih mueihla Chrih awn chrang avan hring ei. 23Khanaphi chrang apumci amah ei akhanak ah hrui yeilah krakue. Chrih kha atheihcuek la krakue. Chrih a law ah a koela kra upuengtu thou u ei. 24Khanei Chrih ein huham awn titheinak avan awn kruemnak avan phrehkom, Pai Fanpuhri ram a ap lawah, aduetnak sutlawei. 25A khawpha kailah araiitu avan oeh a takpha eichrueih ani ein kruem mei. 26Ahnusoeih la a ngon nei raii ta sihnak ni. 27Hatulatiah ani ein avanpoeng a khaw kailah a tak khoen. Avan poeng a khaw kaiah takkhoen tikha, avanpoeng Chrih khaw kaiah tapueng Fanpuhri amah oeh a thumkha khaikue. 28Avanpoeng ani ei kailah tak lawah, avanpoeng ani ei kailah tapueng ei kaiah, capa amah hehaw a om kha Fanpuhri avanna avanla akra dangkue.

29Oeh khanna, a si ei hmokla baptisma u pueng hatumueihla ti hei yei? Asi oeh a thawh ah, hatula amni ei hmokla baptisma am bi? 30Hatulah hnueptoe krihnak khuiah nimmah nim tak kru? 31Hnueptoe ka sikue, ka toek hluetah koeinautu, nim Bawipa Jesu Chrih ka tak awn atanglah nangmih ei mawngah ka khoehgah kue. 32Hnicim mei mawnglam mai awn Efisa khawah khisaproeu tu awn kam toektah, hatu amangnak ka rah ei? Chrangsitu thawhnak oeh a om hlueah, ngoi khawngoi nim sitoeng ei nim aw ai ye. 33Oeh ni theina u seh: "Chrangthe awn ruitoem kha anila om haw didam kue." 34Aduengla om mei na ngaih mueihla om bai, thoihnak oeh bi u. Hatulatiah avangkha Fanpuhri oeh hmat kue. Cawhkha nam yaknak keilah ka toek.

**Pumsa Thawhnak**

35Khanaphi avang ein a toek, "Hatu mueihla asitu thou u ei? Hatumueih ei pumsa awn num am danglaw kaw?" 36Chrang ang! Na phueithawi oeh a sih ah oeh hring ei. 37Na phueiah asing oeh na lingcam ein, cangci oehkhanna cina fei phi, a cini na phuei. 38Khanaphi Fanpuhri ein a yakhlue mueihla sing la tangsak ein, aci poeng ammah ei sing phoehphoeh la tangsak heikue. 39Pumsa avan oeh toengkue, khanaphi chrangtu ei pumsa kha apum, khisa tu ei pumsa kha afei, vaca tuei pumsa kha afei bai, nga tu ei pumsa afei la krakue. 40Fankhaw pumsa awn dek pumsa phi awm kue, khanaphi Fankhaw hluengtai nak ta apumni, dek kei hluengtai nak phi afei la krakue. 41Khawhni ei hluengtai nak apumla kra ein, chra ei hluengtai nak afei, aisituei hluengtai nak afei, aisi awn aisi ei hluengtai nak phi oeh toengkue.

42Khamueih lani, chrangsitu thawhlaw ah akha mueihla kra ei. Didam mei pumsa thawite, oeh didam thei pueng pumsa awn thou vei. 43Lingthawi poetta thenak te, hluengtai nak awn thou law ei. Lingthawi poetta pramtham pueng, huham awn thou law ei. 44Leidek pumsa thawite, Hmueichra pum awn thou law ei. 45"Alamma cuek chrang, Adam, ahnunhring la tang law ei. Ahnusoeih Adam kha Hmueichra hringnak pe puenglah tangkue,” tila ruk mueihla, krakue. 46Khanaphi, Hmuechra oeh lamma ein, pumsa ni ama; khanei Hmueichra law kue. 47Alamma chramg kha dek keika lawh ein, dek chrang. A pahnih nak kha fan lamei lah krakue. 48Dek chrang tukha dekchrang mueihla kra u ein, fanchrang tukha fanchrang mueihla kra u kue. 49Leidek nim mueinak mueihla, fan muei phi nim mueina ei.

**Thawhnak**

50Koeinautu, tuboeih cawh ka toek, Fanpuhri ei ram sisa awn oeh pha hlot tei. Thethei pueng ein oeh the thei pueng oeh rouna hlottei. 51Ngai u, athuk kan then u ei. Avan oeh nim si ei, khanaphi avan nim thawngkru ei. 52Mikchrip, asoeng poetta, ahnusoeih phrungkala, phrungkala tum awi am yakah, oeh thetheipueng awn asitu thou u kom, mingmih nim thawngkru ei. 53Hatulatiah the theipueng kha oeh the theipueng lah kra ei, sih theipueng kha oeh si theipueng lah kra ei. 54Khanaphi cawh ei the theipueng oeh the theipueng lah kra lawkom, sih theipueng oeh si theipueng lah kra law ei, khanei cawh ei ruk kei thu toek law u ei, "Sihnak kha noengnak kein doihkue. 55Aw, sihnak, hawla num na noengnak a om? Aw, sihnak, hawla num na sue a om?" 56Sihnak kei sue kha kat la krakue, kat tei huham kha thukhoen la krakue. 57Khanaphi nim Bawipa Jesu Chrih awn noengnak ni pe u pueng Fanpuhri ka boenakue. 58Khatiein, ka yawngnak koeinautu, acakla, duei u, Bawipa ei bi aloetla bi u, Bawipa ei bi nam bi oeh yoe ei tila hmat u.

**16**

**Tukik nak Awn Kutpang nak**

1Chrangcim tu ei hamla khoepbou nak, Kalati ram mei chrangboemtu ka toek hei mueihla, nangmih haw bi u. 2Bawipa nin ciah apum ci ein nam rahnak khuiyei, taha u na don u, khanavah kei ka lawah hruen khoepnak oeh bi bai ei. 3Ka sutlawah, nam hruei yei chrang ein, ca awn Jerusalem la nam pekduen hei kan phueih law u ei. 4Kei haw ceh eila akraah, amni awn kam ceit hmaih ei.

**Athoehchrahnak**

5Khanaphi Macedonia ram lamei nangmih eila ka law ei, hatulatiah Macedonia ram mei ka ceh eila ka bue khoenkue. 6Nangmi ei eppa asoeng ka awm haw ei. Sikca poetta ka awm mei ni, khanavah ahawla ka ceh ahphih ka cehnak lamma nan thakthei u ei. 7Hatulatiah tuboeih nim hmuhkru ei oeh ka yahlue ein kan phroentak u; Bawipa a nguem lah akraah, a sou nim om meilah ka ngaih u kue. 8Khanaphi Efisa khaw ah Pentecost hnuep hrila ka awm mei. 9Hatulatiah kei yei hmokla anuila aphu awmpueng bibinak kei thawn akaula hmong u kue, oeihtaih pueng phi ada om kue.

10Tuboeih Timothy a lawah, nam om poetta oeh a krih eila boenbau u, ani phi keimueih vanla, Bawipa ei bi ni a bi. 11Khatiein haueinphi oeh hmuhsup u. Tuilam ma adimcala tueilaw u, khanavah ka epla pha law ei. Ani awn koeinautu ka na ngoeng hei kue. 12Khanaphi nim nau Apollos ei mawngah, koeinautu awn nangmih eila am law eila anuila tha ka pekue; tuboeih poetta oeh law hluetang kue, khanaphi ahoeng lawah lawbittei ni. 13Ngaihkruna u, yumnak awn dueiuep u, thawngpatang mueihla huentat una, thamah u. 14Avan yawngnak awn bi u.

15Tuboeih koeinautu, Stephen imkhui kha, Achaia ramma theicuek u ein, amni kha chrangcim tu ei hamla bibi u eila ammah apkru u kue. 16Nangmih haw khamueih tu ei kruemnak awnna, bibinak ah ni bom upueng poeng awn, bibi u pueng tu ei kruemnak ah, nam om meilah kan cuehcon u kue. 17Stephanas awn Fortunstus awn Achaicus mi am sutlaw lah ka yeikue, hatulatiah nangmih ei voetvainak amni ein ni bom u kue. 18Hatulatiah amni kha nangmih awn keiyei Hmueichra yangthamsak u kue. Khatiein khamueih ei chrangtu dou hei u.

**Ahnusoeih Kutpangnak**

19Asia ram mei chrangboemtu ein kut nipang u kue. Aquila awn Prisla ein Bawipa ah yeinak he awn a imkhui yei chrangboemtu mahla, kut ni pang u kue. 20Koeinau avan nein kut nipang u kue. Apum awn apum acimla mokkru u. 21Kei Pawluh ein cawh ei kutpangnak ca ka kut he awn ka ruk law ni. 22Chrang apum mein Bawipa oeh a yawngnak la akra ah, ani ah runkhuenak awm seh. Aw Bawipa, law oe! 23Bawipa Jesu ei boenak nangmih ah awm seh. 24Jesu Chrih ah nam awmpueng nangmih avanna ka yawng nak om seh. Amen.