**1 TIMOTHY**

**1**

**Kutpang Nak**

1Ni khui upueng Fanpuhri awn nim ngaihu Jesu Chrih ei thupeek awn Jesu Chrih ei thoeila krapueng Pawluh ein; 2Hmueichra ah kaca tang Timothy eilah: Nim Bawipa Jesu Chrih awn pai Fanpuhri ei lamei dimdeihnak, rennak, boenak nangah awmseh.

**Thukhoen Tikkikpung Loi Taihnak**

3Macedonia ramla ka ceh poetta, kan tueklaw khoen mueihla Ephesus khawah ana awmtang, theithangnak aha hatuphi chrangtu ein oeh am theithang toeih eila, chrangtu na toek hei hning ei. 4Khuicimnaktu awn oeh duethlotpueng sonlamtu oeh am ngaihtueh eilah toek hei yoe, khamueihtu ein yumnak awn Fanpuhri ei bibi latah taihsankrunak krasak kue. 5Khanaphi kam toektah ei buenak kha lungsin ciim awn avehla hmatnak awn cimcaihpueng yumnak keika kralawpueng yongnak lah krakue. 6Hatulatiah chrang avang kha, khacawhtuah krutoeng u ein aphu oeh awmpueng thulangnak vangla hlat u kue. 7Thukhoen tikkikpungla am kra ei yahlue u einphi, hatuei amawng am toek oeh hmat u ein, hatu auepla am yumpang phi oeh hmat u kue.

8Khanaphi aningcang awn cunglah akra ah, thukhoen nipuenglah nim hmatkue. 9Chrangdueng ei hamla thukhoen oeh prangla hmat u, khanaphi ningcangkatu awn raila thoupueng, Fanpuhri oeh yumpueng awn chrangthoih, oeh ciim upueng awn proksak upueng, am nawi awn am pai ngon u pueng awn chrang ngon upuengtu lah krakue. 10Luilu upueng awn pretdeng upueng awn chrangyoitu awn thufi upueng awn am rai awn runcepueng, khakonnei hatuphi theithangnak atang awn hnuthunkru upueng ei hamla nim hmatkue. 11Khacawh kei ni ap khoenkue, khacawhkha Fanpuhri ei hluengtainak awn an phruhthehnak uh thuthangni awn toengkue.

12Ni thamahsak pueng nim Bawipa Jesu Chrih ka boena doeikue, hatulatiah ani ein betak chrangla ka kra puenglah ngai ein a bibinak ah kei ni somkue. 13Ayanla kei kha, phrukhnakpueng, dunghneppueng, thekhapueng lah ka kramankue. Khanaphi oeh yum oeh hmatla ka awmpueng hret a rennak ni hmuhkue. 14Jesu Chrih ah hmuh ei yongnak awn yumnak, awn nim Bawipa Jesu Chrih ei boenak awn ka boeimangtalou khuepkue. 15Jesu Chri kha chrangkatu khui yeila leidek fanla krumlawkue tiei thukha, betak thula kra ein douboeih eilah hawipueng thula kra ein, chrangkatu khuiah athekhasoeih lah ka krakue. 16Khanaphi cawhei mawng awn rennak ka hmuh kha, Jesu Chrih ein athekhasoeih keiah lungsaunak kuep a dangsak nak awn ani yumpueng hauphi aloetgingnak rah u ei la nuetnak la krakue. 17Tuboeih aloet Hrangpuei, oeh sidi hlotpueng, oehhmuhhlot, Fanpuhri apum doengah, doenkhamnak awn bawimang hluengtainak aloet loela awmseh. Amen.

18Kaca Timothy, nang ngei mawng ayanla Sanghmatu ein amna toeklaw mueihla, cawhei theithangnak nang kan sum, khacawhtu awn tukahnak anila na tuk kei. 19Yumnak awn aniathe hmatnak lungsin ani panguep u, avang kha yumnak awn aniathe hmatnak, am taihnak awn yumnak tuikong thekhakue. 20Amnituah Huemenaeus awn Alexander thuumnih ein, Fanpuhri oeh an thekhanak keila khawvuuk awn coeicawt rawi yeilah khawram mei kuttah ka ap rawikue.

**2**

**Tairue eila Khuenak**

1Khanei, alammala, kan cuehcon hlue uh tah, pahramnak awn taiiruenak, huipanak awn boecamnaktu chrang vannei hamla bi u. 2Hrangpueitu awn titheinak tapuengtu avannei hungah taiirue u. Khanavah Fanpuhri yumnak phu awn doenkhamnak kuep awn dingreunak awn dimdeihnak awn nim hringom hning ngei. 3Cawh kha nih ein ni khui upueng Fanpuhri ei hmaiah douhlue eila krakue. 4Ani ein chrang avan khuinak rahkom thutak am hmattei yahlue kue. 5Fanpuhri apum awm ein, chrangtu awn Fanpuhri ei lakah thoeithapueng phi apum ni. Ani kha chrang Jesu Chrih ni. 6Ani kha avannei thongnak keila amah pekru ein, akhinkha lawah khacawh a dangsak. 7Keikha khacawhei hmokla, Tikkikpung awn thoeila ni somkue; (oeh ka rai ein thutak ni ka toek) khuifei tuei thutak awn yumnak ah tikkikpung mueihla ka krakue. 8Khatiein hmunpoeng ei patongtu, kawthednak, taihsankrunak, kalah am kut cimtu yoek u kom, am taiirue ei ka yahluekue.

**Nutongtu Coeinak**

9Akhamueihla, nutongtu phi, aphukuei suisak, lukilimsak, retha, hruitu awn oeh bilawh kruah, hawipueng suisak awn bilawhkrunak, cimvainak awn neikhoennak, tuon bilawh kru ei ka yahluekue. 10Khatiein Fanpuhri yum meilah ap krupueng nutong awn hawipueng bini hatuphi bilou u se. 11Nutong apumkha thungai loetkom aduemla theiseh. 12Khanaphi nutong ngei tongpa theithangnak, kruemkom a huentat tei oeh ka yum ein aduemcalah awmseh. 13Hatulatiah Adam tueima khappa, Eve tueilah krakue. 14Khakonna Adam theilainak oeh hmuh ein, nutongni theilainak hmuh ein katnak khuilah krukue. 15Khanaphi nutong kha yumnak, yongnak awn cimcaihnak keila neikhoennak a omtoeih la akr aah canaunak ah khuinak hmuei.

**3**

**Toengpang awn Abom**

1Chrang apum mein kruemnak ah toengpang ei yakhluepueng kha bini bihluepuenglah krakue tila toek kha tangkue. 2Khatiein toengpang kha, pukpai nak, apum chrunak, neikhoennak, ngaihtheinak, hynmanak, yincoeinak, theithang theipuenglah a kra ei. 3Ruipuenglah oeh kra ei, vook oeh hmu ei, boekhoeknak, remnak, ngui yongnapuenglah oeh kra ei. 4A im khui anila boenbau theipueng, a catu ein avanna am huen neila cucoeipuenglah akra ei. 5(Amah ei imkhui hawmueihla, a kruemmei oeh hmatpueng chrang apum mein, hatumueihla Fanpuhri ei imkhui coeicau hlottei yaw?) 6Yumthaipuenglah oeh akra ei, ani congkru kom, khawram mueihla thuchranak hmu ei. 7Ani kha chrangboem mei pungvangah amingthang puenglah akra ei. Khanavah suhneh katbuengnak awn khawram mei thang khuila oeh owk ei.

8Akhamueihla, abomtu kha chrangei ahuen, beleppueng, ruirekpueng, apungtaingaihlaw upuengla oeh am kra ei. 9Yumnak kei adung athuktu lungsincim acaih awn pangueppuenglah am kra ei. 10Cawhei chrangtu alammalah noekdah ma heiah, hatu taihsannak oeh a omla akra ah, abom bi u se. 11Akhamueihla am chrutu phi chrang ei huenlah am kra ei, becuei khokseunak la oeh am kra ei, neikhoennak awn apoengah betak la amkra ei. 12Abom tukha apumdoeng chruna u puenglah amkra ei, am ca tuon am imkhui anila coecau u puenglah amkra ei. 13Hatulatiah abawm anila bi u pueng kha amah ei hamlah dueihhmun aveh rah u ein, Jesu Chrih yumnak ah ngaihunak abau rah u kue.

14Nangmih eila cawhtu ka ruklaw kha, nangmih eila lawyoe eilah ka ngaihu ein phi; 15Ka soksue lah akra ah, Fanpuhri ei imkhuiah bomcempueng thutak awn tungla krapueng ahring Fanpuhri ei chrangboem la krapueng hatumueihla mah awn mah hringom khawsak kei nam hmattei hmokla krakue. 16Fanpuhri yumnak kei athuk kha oeh taih hlottei la nuipai ein, Bawipa kha pumsa awn danglaw ein Hmueichra awn duengpenglah toektah kue, Fanchrangtu ein hmuh u ein, khuipoengtuei hmuah toek kue, leidek chrangtu ein yum u ein, hluengtainak awn fanla yoek u kue.

**4**

**Timothy Tukiknak**

1Khatiein ngoirawi ah khawram mei theithangnak awn theilai pueng hmueichra ei thungaihnak awn chrang avang yumnak ah krutoeng u eilah Hmueichra ein toekkhaikue. 2Khameih ei theithang nak kha, aniathe hmatnak lungsin sihling awn khum u ein chrangnilase u ein theilai upueng eika lawkue. 3Yuvanak taih u kom thutak hmat u ein betak la awm upuengtu ein a boengaknak awn ai yeila Fanpuhri ei tueiprang yeihkah sak u ei. 4Hatulatiah Fanpuhri ei tueiprang avan ni ein, a boengaknak awn doulah akra ah, ma ei hatuphi oeh omkue. 5Hatulatiah khacawhkha Fanpuhri ei thu awn phikra, taiiruenak awn phikra cimcaihkue.

**Bibi Chrangni**

6Cawhtu koeinautuei hmaiah na hmutheh heiyei sueah, na hruilawei theithangnak ani awn yumnak thutuei bomnak awn Jesu Chrih ei bibinila na kraei. 7Khanaphi Fanpuhri awn oeh ruisuipueng asuilamka khuithu hoenna; Fanpuhri yumnak keilah namah awn namah theithangkru. 8Hatulatiah pumsa vang theithangnak aphu awmte einphi, Fanpuhri vangngei thethangnak kha avanna aphu awm ein, tuboeih poettei hringnak awn ngoilamei lawei hringnak aphi thukam ueppangsak kue. 9Cawhei thutoek kha avan douveilah koihvaihkue. 10Hatulatiah cawhei hamla thanak awn nim bikue, hatulatiah mingmih kha ahring Fanpuhri ei fanna ngaihunak nim ta ein, Anikha chrang avan khuipuenglah kraein, atunglah yum upueng ei hamla krakue.

**Biei Hmuhnak**

11Cawhtu theithang hmutheh hei yoe. 12Na maw aiduedla hauein oeh ni hmusup se, khanaphi thulangnak, khawsak hringomnak, yongnak, yumnak, cimcaihnak, yum upueng ei am boenneila nam ommei. 13Oeh ka lawpha ei chrueih, chrangtuei hmaiah thucim khenak, cuehconnak, theithangnak, ngaihna oe. 14Pastortu ein na fanna am kut taih u ein thutoeknak awn an phruhtheh uh kei Hmueichra pekduen oeh na rawkram mei. 15Chrang vannei hmaiah adang ngeila, namah pekruna, cawhtu na bitoeih ei. 16Na theithang kha namah ein hnedrep na ngai, cawhtuon na uepkhoeng ei, hatulatiah cawhtu na binak awn namah awn na thungai upueng abawkla na khui yeini.

**5**

**Hmeinu Doennak**

1Chrang hramtu anala oeh na tammei, na pai mueihla thapena, amawtu na naula ngai hei. 2Hramngaipueng nuta na nawi mueihla, mawngaipueng nuta na betu mueihla, avanna cimcaihnak awn ompuei hei. 3Hmeinu tangla kra upueng hmeinutu doen hei u. 4Khanaphi ha u hmeinu phi a ca, a tu, a omla akraah, khacawh ei a tucatu ein alam malah ammah ei imkhuiah Fanpuhri yumnak tuon, am nupaitu coeicau baiyeitu theima u se; hatulatiah khacawhkha Fanpugi ei yeinak la krakue. 5Tuboeih nuhmei tangla kra ein amacadoeng awmpuengkha, Fanpuhri a ngaihunak awn hnuep awn than tairuenak awn pagam toeihkue. 6Khanaphi omhlytheiyapueng nuhmei kha ahring hnuiah sikhoenkue. 7Khatiein sunehnak hauaphi oeh a om meila chrangtuah cawhtu theithang hei. 8Khatiein hauphi amah ei pacatu, atungla a imkhui chrangtu oeh bawmcempueng, ani kha yumnak mana ein oeh yumpueng lah thekha ngai kue.

9Nuhmei la taak kei nutong kha kum chrukkip lah oeh ayawingai yei, tongpa apummei chrulah akra ei, 10Bini awn a mingthang ei, a catu anila beibawk kei, yinleimatheiyei, chrangcimtuei khaw siproiyei, khuikhapueng bomcemmei, binipoeng thanapuenglah am hmattei. 11Khanaphi hmeinu ahnoutu oeh boeikrak koe, hatulatiah am sisa ei angaih awn am vamah hlue awn, Chrih hatulah oeh hmoe u ei, 12Khamueihla ayanlamei am yumnak am roknak awn thuchranak hmuh u kue. 13Khakonna amni damlaw u ein im apummei ka im apumma ceitveng u ein, Am dam doenglah oeh kra ein, oeh toek keisue toek u ein, chrang ei mawngah thuum u ein, becuei veng u kue. 14Khatiein nuhmei hnoututah vamah u kom, canaunak, imlou coeinak awn, chrang preinpueng raitu oeh thulangsak u se. 15Hatulatiah nuhmei avangkha khawram mei hnuhrui khoen u kue. 16Yumpueng nuta apumma hmeinu a omla akra ah, chrangboem mei phueihla oeh akra eilah, ani ein coeicau hei seh, khanavah hmeinutu tangla krapueng coeicau hning ei.

**Hramca Boenak**

17Chrangboem anila kruempueng hramcatu atungla theithangnak awn thutoeknak thana ein biloupueng kha achrepla chreng ei ngaihkue. 18Hatulatiah thucuem mein,"cang lehpueng vantang a hmui oeh pin u na," "bibi puengtah chreng rah khinkue a ti". 19Hramca hmatpueng pahnih thum oeh a omlah akra ah, kat oeh buen parap u. 20Atoeigoenglah kah upueng avannei hmaiah sube u, khanavah apoihtu am kat teilah krih u ei. 21Cawhei amawngtu na biah vangah kuupnak, mikhmai boennak awn oeh na bi eila, Fanpuhri awn Jesu Chrih awn a hruei Fanchrangtuei hmaiah na mah kan sum. 22Ayangsuila hauei fanna phi na kut oeh taih, afeituei katnak ahphi oeh thumboi; cimcaih eila namah coeikru.

23Tui dued oeh aw na, oeh na raicinak awn, na bungpuei yei hamla pucueng aloekca aw. 24Chrang avang ei katkha thuchra nak la oeh a sutphaah dangkhoenkue; Avang ei katkha ahnulah danglawkue. 25Akhamueih boela, ani bikha dangpheng ein khamueih oeh thup hlottei.

**6**

**Bibi Chrangtu Coeinak**

1Fanpuhri ei ming awn kam theithang chrang ngein oeh a thenak keila, tamnala kra upueng ein am bawitu avanna am huen neilah ngaihtueh u se. 2Yum ein bawila kra upueng koeinaula, am kranak awn oeh hmusup u kom, avanna bilou ngai u se, hatulatiah amangnak ratang u ei tukha yum upuengla kra ein, yongnak hei yeila phi kra u kue. Cawhmueih ei ayungtu theithangnak toektahnak bi oe.

**Ngui Yongnak**

3Hauphi afei theithangnak a bila akraah, nim Bawipa Jesu Chrih ei thutang awn Fanpuhri yumnak awn hawipueng theithangnak oeh a doula akra ah. 4Ani kha congkrukom hatuhe oeh hmatkue; khanaphi ani kha oeh rairongnak kei taihkrunak keilah doednak awn thulungtuei mawng taihkru eilah roengtha ein; khacawhtu ein phuemhringnak, tukahnak, tamphra thekhakrunak, ngaih thedkrunaktu kralawsak theikue. 5Thutak didam ein chrangtuei am lungsin na ngaihtu oeh toenglaw ein, Fanpuhri yum kha ratangnak keilah ngai u kue. 6Khanaphi Fanpuhri awn ngaigepla ruitoem tangkha anuipai ratangnak la krakue. 7Hatulatiah leidek fanla hatu oeh nim lawpuei mueihla, hatuphi oeh nim cehpuei hning eilah krakue. 8Khatiein aiyei awn suiyei nim taakah, khacawh awn nim lung krimseh. 9Khanaphi mangngei yahlue upuengtu sueksawnak khuila kru u ein, thangah awhnak, ruangnak ada awn chrang tuei didam thedkhad nak khuila cumsak theipueng yakhluenak awn dimaih u kue. 10Hatulatiah ngui yongnak kha athekha poengei ayungpra lah krakue, ngui yongnaloupueng avang yumnak phengta u ein kawthed nak nuengkuet awn ammah thunkru u kue.

**Pawluh ein Timothy Atuek**

11Khatiein nang Fanpuhri ei chrang, cawhtu dawngta, duengnak, Fanpuhri yumnak awn hlimtuinak, yumnak, yongnak, uehnak, lungnemnaktu hrui yoe. 12Yumnak awn tuk anila na tuk kei; Aloetging nak na rah eila an khuehmueihla, ada ei hmaiah hmatsaknak anila na pe khoenkue. 13Avanpoeng hringnak pepueng Fanpuhri ei hmai, Pontius Pailat tei hmaiah anila hmatsaknak pepueng Jesu Chrih ei hmaiah, thu kan tuek. 14Nim Bawipa Jesu Chrih oeh a lawpha hrila sunoinak, ahmoi oeh awm meilah thupeek na hruiyei. 15Akhinkha lawah Fanpuhri ein Jesu Chrih danglawsak kei Fanpuhri kha a youthen ein ahluengtaisoeih Anidoeng, hrangpueituei Hrangpuei, bawituei Bawilah krakue. 16Oeh sitheinak anidoeng ein ni a taak, oeh hnedhlottei vangnak khuiah Ani awm ein; ha u chrang ein phi oeh hmu khoi ein oeh hmu hningkue. Aniah doenkhamnak awn aloet kruemnak huham awmseh. Amen.

**Taloutu Acoeinak**

17Leidek fanna taloutuei congkrunak, oeh ueppueng taklawhnak oeh ngaih u ah, bawimang taklawh ah yeikrainak keilah avanpoeng nipe upueng Fanpuhri ngaih u eila tukkik hei yoe. 18Aveh am biei, bini awn am maang ei, teipai u kom am cueihvaih eilah cuehcon hei yoe. 19Ngoilah nammah ei nam yungpranak keilah khawhvehtu khoep u, ngoilah hringnak tang nam rah ei.

20O Timothy, kan ap hatuphi ngoengsou na, leidek fannei Fanpuhri yumnak awn oeh hawi ein oeh ciimpueng thulangnaktu awn hnuthunhmadamkrunak hatu "hmuhmatnak" aloi phi hoennoe. 21Khacawh avang ein dou u ein, yumnak lamhmang na u kue. Nangmih ah boekhoeknak awmseh.