**2 Korintu**

**1**

1Fanpuhri ei yaak hlue awn Jesu Chrih ei hrueitueih lakrapueng Pawluh awn nim nau Timothy ein Korin khaw ei Fanpuhri ei chrangboemtu awn Achaia rammei chrangcimtu avannei hala. 2Bawip Jesu Chrih awn nim pai Fanpuhri ei lam ei dimnak awn boenak nangmih ah awm seh.

**Lunghnim nak Fanpuhri**

3Avannei thahluenak Fanpuhri awn renngainak tapueng pai awn nim Bawipa Jesu Chrih ei pai Fanpuhri akam awm seh. 4Fanpuhri ei lamei nim rah lunghnimnak awn khuikha nak hmuhupueng lunghnimsak theiyeila, khuikhanak poengah amah ein lunghnimnak pekue. 5Hatulatiah Chrih awn khuikha nak tu ada nim awt mueihla, Chrih awn lunghnimnak ada nim rah kue. 6Khatiein khawvuk nim hmuh ahphi, khacawhkha nangmih ei lunghnimnak awn khuuinak la krakue; lunghnim nak nim hmuh kha, nangmih ei lunghnimnak ni, keimih ei kam awttei khawdeng mueih, nam ueh theinak keila khacawh ein ni pe u kue. 7Nangmih ei hamla kam ngaih u kha uepkue, kam khuikhanak nan yaawk puei uh mueihla, kam lunghnimnak phi kan pai uh hmat u.

8Koeinautu, Asia rammei khawvuk kam hmuh oeh hmat la nam om mei oeh kam yahlue kue, kam sihhawlaw eila, oeh kam ueh hlottei hrila khawvuk kam hmuhkue. 9Atangla, kam lungsin khuilatah sihnak kam awt teilah kam ngai ein, khatiein kammah oeh kam ngaihukru ein, asi thawhsak pueng Fanpuhri kam ngaih u eilah krakue. 10Fanpuhri ein khamueihla nuipaipueng, sihnak chroeu veika, niphrawngsak u kue, ni phrawng sak bai u ei. Ani ein ni phrawngsak bai u ei tila ngaihunak afanna nim takue. 11Nam taiiruenak awn nangmih ein phi nan bom u kue. Chrang ada ei taiiruenak awn keimih an boenak uh la, keimih ei hungah chrang adoem mein yeinak toek u ei.

**Pawluh Ei Dueng nak**

12Kam khoehhrah ngaih unak kha cawhla krakue. Ani athe chranak lungsin awn, pumsa hmuhmat nak la oeh kra ein, Fanpuhri ei lam ei duengdai nak awn cimcaih nak, Fanpuhri ei boenak awn cawh ei leidek fanna kammah kam bi lou ein, atunglah nangmih awn nim pangkru kam hmat kue. 13Hatulatiah oeh nam khethei awn oeh nam yaklam thei hatu oeh kan ruk law u kue. 14Nim Bawipa Jesu ei khawhnuep pa, nangmih phi keimih awn nam khoehhrah kom, keimih phi nangmih awn kam khoehhrah ei, kam mawng avang nam yaklam mueihla, akuepla nam yaalam meini tila ka ngaih u kue.

15Cawh ei uepnak awn nangmih eila lawma eila ka tuenkue, khanavah youthen achrop nam rah ei. 16Macedonia la ka ceh ah ka pah lawkom. Macedonia lamei ka lat lawah nangmi eila law eilah ka tuen kue, khanei nan bom u kom Judah ram hrila nan thak u eila kangaihtueh kue. 17Khatiein, cawh mueihla ka tuenna, ka lungsin krumkai yaw? Hatu ka bue phi, ka hri apum awn, oe, oe awn ka, ka ti eila pumsa ning awn num ka bue? 18Khanaphi Fanpuhri bekhoet la akranak awn, nangmih eila kam thukha oe awn ka, lah oeh krakue. 19Hatulatiah nangmih eila kei awn Silvanus awn Timothy mi ein kam toek kei, Fanpuhri ei capa, Jesu Chrih kha, oe awn ka, lah oeh kra ein, khanaphi ani ah oe ti ei lani akra. 20Hatulatiah Fanpuhri ein hatuyatla thukam tapang komphi, amni kha Chrih ah oe la krakue. Khatiein Fanpuhri ei hluengtai nak keila Ani awn Amen nim ti. 21Tuboeih Fanpuhri ein nangmih awn keimih Chrih ah uepnak keila, ani ein situi awn ni hluk u kue. 22Ni nek u ein nim lungsintu khuiah kangnak Hmueichra ni pe uh kue.

23Khanaphi nangmih kan rennak uh awn Korin la oeh ka law bai hmatpueng Fanpuhri ka Hmueichra ein khue kue. 24Nam yumnak fanna bawila oeh kam kra ein; hatulatiah nam yumnak awn auepla nam dueihla, nam yeinak keila nim bi hmaih kue.

**2**

**Yawngna Tang**

1Nangmi eila kawthed nak awn oeh ka law bai yeila ka ngai khoen kue. 2Hatu latiah kan kawthedsak u la akraah, hauein keini yeisak kei, khanaphi haunum ka kaw a thed sak? 3Nangmi eila ka lawah ni yei sak u eisue, oeh ka kawthed sak hei yeila, acawhmueihla ca ka ruk law; ka yeinak kha nam vannei yeinak la kra ei tila avan kan uepna u kue. 4Hatulatiah kawthed tangkik thueisei nak mikphri awn ca kan ruk law u, khanavah oeh kan kawthed sak u kom, nangmih kan yawngnak tangkik u nam hmat tei.

**Thoih Ngaihsim nak**

5Ha u phi kawthed nak bi pueng kha, kei oeh ni kawthed sak ein, nangmih ni an kawthed sak ngai u, a van nein anuilah oeh toek ha u. 6Chrang ada ei vukhmuh sak kha ani ei hamla kroe kue. 7Khatiein khamueih ei chrang a kaw oeh a thedsoehnoeng eila ngaisimna, lunghnim nak na toek pek ah ni ei ni. 8Khatiein ani atangla nam yawngnak nam hmuh eila kan pana u kue. 9Hatulatiah cawh ei amawng awn nangmih phi kan ruklaw u. Sueksawnak kah auepla nam duei kom, avan poengah thu nam ngai yaw tila ka hmathlue lani. 10Hauphi nam ngaihsim la akraah, keiyein phi ani ka ngaisim mei. Atangla, hatunum kei yein ka ngaihsim, hatuphi ka ngaihsim la akraah, khacawh kha nangmih ei hmokla Chrih ei hmaiah ka bilah krakue. 11Khati ein khawram mein oeh an noenghlot u keila, a ngaihtueh oeh nim hmat kue.

**Paipi Thaiyei Bibitu**

12Tuboeih, Chrih ei thuthangni hmokla, Troas khaw la ka lawah, Bawipa ein thawh a hmong ka hmuh kue. 13Ka nau Titus oeh ka hmuh la, ka lungsin oeh dimdeih ein. Khatiein amni kut kapang hei ein Macedonia ram la ka ceit toeih kue.

14Khanaphi, Chrih awn noengloet teila nichruisoi u ein, amah ei hmuhmat nak a ui hmun poengah ni thoem sak upueng, Fanpuhri ka boenakue. 15Hatulatiah mingmih kha didam u pueng tuon khuinak hmuh upueng tu ei am hmu awn Fanpuhri eila Chrih ei a uila nim krakue. 16Hring u pueng afeituei hamla hringnak kei a uila nim kra ein, sih upuengei hamla sihnak kei abawlah nim rimkue. Cawhmueihei maton awn hauta koek kaw? 17Fanpuhri ei thu yoitu u puengtu, adoem awn oeh nim toeng ein, Fanpuhri ein a tueih hei, lungsin ciim pueng chrangtu mueihla, Fanpuhri ei hmaiah Chrih ei thu kam toek kue.

**3**

**Thukhoen Thaiyei Bibitu**

1Kammah awn kammah num ngakkru nak kam tuen bai kaw? Ngaknak ca nangmih ei hamla aw oeh khanna nangmih ei lam ei yaw? Chrang avangtu ein am ngaih mueihla, oeh kam ngaih kue. 2Nangmih kha kam lungsintu khuiah ruk kei calah nam krakue. Chrang avan nein khe ein am hmat la krakue. 3Nangmih kha Chrih ei ca la nam dangkhoen ein, keimih ei bilawh la nam krakue. Hmawtui awn oeh ruk Fanpuhri ei Hmueichra hring awn rukla nam krakue. Lungpen tu ei fanna rukla oeh kra ein, hniciim mei lungsin na rukla krakue. 4Cawhmueih ei uepnak kha Chrih awn Fanpuhri ei hmaiah ka takue. 5Keimih eika hatuphi kroe eila kralaw puenglah oeh kam ngai ein, mingmih ei kroenak keila kralawsak puengtah Fanpuhri ni. 6Ani ein paipi thaiah bihning eilah niprang u ein, ca awn bilah oeh kra ein, Hmueichra awnni nim bi. Hatulatiah ca ruem ein ni ngon u ein phi, hmueichra einni hringnak an pek u.

**Paipi thai Awn Hluengtai nak**

7Tuboeih lungpentuei fannei ca ein, sihnak krasak ein, hluengtainak awn lawkue, khatiein Israel nei catu ein a hmaisi ei hluengtainak awn Moses ei mikhmai aluenglah oeh boen hlot u kue, ahmaihelawkue. 8Hmueichra bibinak kha hatukrukla hluengtai ngai taoe ei num? 9Hatulatiah didamsak pueng bibinak hawya ahluengtai la akraah, hluengtai nak keila duengnak lawpuei pueng bibinak kha hluengtai ta oe eilah oeh kra aw? 10Ayan lam ei hluengtai pueng kha, tuboeih ei hluengtai nak ani ngai nak awn oeh hluengtai baikue. 11Yimbai theipueng hawya hluengtai nak awn a law lah akraah, khoenghnui pueng hluengtai nak kha bau ngai yeini.

12Khatiein khamueih ei ngaihuep nak kam taknak awn kam thunak ah lingnak anui kam cungkue. 13Ahmai bupueng Moses awn oeh nim toeng ein, khatiein Israel nei catu ein ahnula helaw pueng oeh boen tueptuep hlot u kue. 14Khanaphi am lungsintu khaikru ein, tuboeih ei hnuep hrila paipi ruem am kheah asuilam bukru hun kue. Khacawh ei dahpueng oeh hnonpha u ein, khacawh kha Chrih doeng ein ni afeila a hnon hning kaw. 15Khanaphi tungoi hnuep hrila Moses ei cabu am khe ah, am lungsintu dah hun kue. 16Khanaphi hauphi Bawipa eila hlatpueng kha, dahpueng lawh pe ei. 17Tuboeih Bawipa kha Hmueichra lah kra ein, Bawipa Hmuichra a omnak poengah, poeyenak om kue. 18Khanaphi hmai oeh nim bupueng avan kha, chradan nim boen mueihla, Bawipa ei hluengtai nak nim hmuh ein, amah ei mueirou awn toeng ah, hluengtai nak keika hluengtai nak awn nim be eila, Hmueichra lah krapueng, Bawipa ein, ni hlatsak u kue.

**4**

**Dek Am Khuiyei Khawh**

1Khatiein, a rennak awn nim rah, cawh ei bibi nim ta ein, oeh nim ayoekue. 2Khanaphi yaknak kei awn athupla bitu kam roeng ein, oeh kam theilai ein Fanpuhri ei thu akawlawk la oeh kam toek ein, Fanpuhri ei hmai chrang poengei lungah krim meila thutak toekkhai yeila kammah kam ap krukue. 3Thuthangni kam toek abukru atah, dimaih u pueng ei hamla ni abukru kaw. 4Fanpuhri ei mueime la krapueng, Chrih ei hluengtai nak thuthang ni ei a vaang oeh am hmuh hning eila, cawh ei leidek Fanpuhri ein oeh yum u pueng ei lungsin mik dauk sak khoen kue. 5Hatulatiah Jesu Chrih Bawipa la akra, kammah ngaihla oeh kam toek ein, keimih kha Jesu ei hmokla nangmih ei sai la kam kra kue. 6Hatulatiah hmuep nak khuiah vaang nak sue seh ti pueng Fanpuhri ein Chrih ei hmaiah vaang pueng Fanpuhri ei hluengtai nak hmat nak kei hmuhmat nak avang an pek u kei hmokla, nam lungsin khuiah avang kha a sue law sak.

7Khanaphi, huham anuipai kha keimih eila oeh kra ein, Fanpuhri ei kala akra eila cawh ei dekam ma khawh kam takue. 8Vangah veila sueksawnak kam um einphi, oeh kam tamtaw kue; khaw akhuetta phi, kaw oeh theh kue. 9Thekhanak umma phi, oeh ni rawk u kue; kaila an buhton u ka phi, oeh kam didam kue. 10Jesu ei sihnak kha pumsa ah kam thoem loetkue, khanavah kam pumsa ah Jesu ei hringnak dang eilah krakue. 11Hatulatiah pumsa awn nim hring poetta, khanavah si thei pueng nim pumsa ah Jesu ei hringnak adang eila, Jesu ei hmokla sihnak khuila nim pekru loet kue. 12Khatiein sihnak kein keimih ei khuiah bibih einphi, nangmih ei khuiah hringnak kein bi bih kue.

13Akhamueih ei yumnak lungsin kam taknak awn "Ka yum ein, khatiein ka toek" tila thucim ma am ruk mueihla, keimih phi kam yum kue, khatiein kam toek kue. 14Jesu thawh sak pueng ani ein Jesu awn ni thawh sak u kom nang awn atoengla a hmaiah nim duei yei tila hmat u. 15Fanpuhri ei hluengtai nak ngakchrah u pueng ei fanna a boenak adoem he pueipawng kue, avan poengkha nangmih ei hmokla kra kue.

16Khatiein oeh kam ayoe ein, pumsa ah kam khawdeng einphi, kam lungsin khuiah hnuep oet tei ka hnuep oet athaila kam krakue. 17Hatulatiah asoengca khawdeng nim um kha nim rah lawei aloet bawimang nak awn mueihla akraah, hatuhelah oeh mawngmei kue. 18Khati ein dang u puengtu oeh nim boen kom, oeh nim hmuhtu nim boen ne. Hatulatiah hmuh ei ikoeih tu kha asoengca ham ni, oeh hmuh ei ikoeih kha aloetla khoeng kue.

**5**

**Asoeng Awn Aloet**

1Tuboeih nim omnak leidek im athed la akraah, kut awn oeh sak, Fanpuhri ei lam ei, fankhaw lah aloet im nim tak hmat u. 2Atangla cawh ei powah nim kouprang ein, fankhaw la nim om mei hmokla nim om hlue hlah nak awn khaw nim van kue. 3Khatiein nim dek im nim suh konla akraah, apruitang la oeh ni hmuh u ei. 4Cawh ei powah nim om poetta, fankhaw om mei awn nim bi lawh kru ei nim ngaih nak awn nim kouprang ein nim phueih rueh kue, khanavah the theipueng hatu phi hringnak kein doih ei. 5Cawh mueihtu ngaihtueh ein ni soemphran pe u pueng kha Fanpuhri la krakue. Fanpuhri ein awinak mueihla Hmueichra ni pe u kue.

6Khatiein, nim lung a ueploet tei, pumsa im khuiah nim om hnuiah Bawipa awn nim soukru hmat u. 7Hatulatiah yumnak awn nim hring ein, mikhmuh awn oeh nim hring kue. 8Khatiein kam lunguep ein pumsa awn asoukru nak lah omma Bawipa awn imma om hmaih ei kam ngaihkue kam ti. 9Khatiein keimih phi kam buenak awm ein, imma ka omma phi kra, oeh ka omma phi kra, ani kam yeisak kue. 10Hatulatiah Chrih ei ngoih nak thuchra nak hmaiah avan nim dang ei. Pumsa awn nim bitu ani athe apumci ni chreng u ei.

**Rennak Bibi**

11Khatiein, Bawipa krih ei amawng kam hmatnak awn, chrangfeitu yoek keila kam thanak. Fanpuhri ei hmaiah kam dang kue, hatu kam bi nam lungsin na phi kam dang eilah ka ngaihukue. 12Nam hmaiah kammah kam ngak krubai puenglah oeh kra ein, keimih awn nam khoehhrah nak kei kan pek u, lungsin khuila oeh kra ein adanglah ngak kru u pueng nam hlan thei yeila kan pek u. 13Keimih kam ru lah akraah phi, Fanpuhri ei hamla ni kam ru kaw; kam cimvai lah akraah nangmih ei hamla kra ei. 14Hatulatiah Chrih ei yawngnak kein ni rued u ein, cawh nim hma tkue. Avannei hmokla apum sih ein; khatiein avan sih kue. 15Khatiein hring u puengtu ammah ei hamla oeh hring u kom, amni ei hungah sih ein thou bai pueng ei hamla am hring eila avan nei hamla ani sihkue.

16Khatiein tuboeih ei tuen pumsa ning awn hauphi oeh kam hmat kue. Pumsa ning awn Chrih nim hmat la akraah, khanaphi tuboeih cawh ei ning awn ani oeh nim hmat bai yeini. 17Khatiein hauphi Chrih ah a om la akraah, ani kha tueiprang thaila krakue. Aruem poeng khumboeih ein; hatuphi athaila kralawkue. 18Tuboeih cawh ei avanpoeng kha Fanpuhri ei lam ei law ein, Chrih awn amah ein nire pueibai u ein, rennak bibi phi ni pe u kue. 19Fanpuhri amah ein leidek chrang tu Chrih awn rennak a binak awn, am katnak oeh khe pe hei ein, ani ein rennak thu ni ap u kue.

20Khatiein, Chrih ei hamla thoeipai la nim krakue. Fanpuhri ein mingmih awn bom nak thoeh ei a bi mueihla; Fanpuhri awn reebai yeila, Chrih ei hungah kan pana u kue. 21Fanpuhri ein thawth nak oeh ompueng kha kan ompueng lah mingmih ei hungah a krasak, khanavah mingmih kha ani awn Fanpuhri ei hmaiah dueng pueng lah nimkra hning ei.

**6**

**Am Bibi Apnak**

1Khatiein Fanpuhri ei bibi hmaihla nim kranak kei dawngah, Fanpuhri ei boenak akhawloela oeh nam rah ni tila kan cuehcon u kue. 2"Ka dou hningnak kei niinna, nam thu ka ngai ein, khuinak hnueppa kan bom u ei. Boen u, tuboeih kha Fanpuhri ei dou nak own khui nak hnuep la kra kue.

**Pawluh ei Khuikha nak**

3Kam bi oeh a loihnak keila, hauei lam phi oeh kam maam kue. 4Fanpuhri ei sai mueihla, kranak ngai yeila, apoengah kammah kam toek krukue, anuiuehnak, khawvuktu, khuikhanaktu, dunghnepnaktu; 5Paihnaktu, thawng krumnaktu, pancai nak, bikuei binak, oeh ihhlot nak, toigai nak; 6Cimcaih nak, hmat nak, lungsau nak, kroem nak, Hmueichra Ciim, yawng nak tang; 7Thutak, Fanpuhri ei huham; eng awn pat tah, dueng nak licimtu pomnak; 8Ngaknak awn hnepnak, athela toeknak awn anila toeknak, theilai puengla ngai u ein phi atangla kranak; 9Mingthang ein phi oeh am hmat mueihla kranak, sipueng mueihla kam kra einphi, kam hring kue; pai u einphi oeh sihkue. 10Thuesei khuep einphi yeiloet pueng, areng mueihla kra einphi ada maangsak pueng, oeh ta u ein phi avan tapueng la krakue.

11Korin chrangtu aw, kam rong akaula kam hmong ein, lungsin phi akaula kam hmong kue. 12Nangmih ei hamla sinkhih nak oeh kan chrawh u einphi, nangmih einni nan chrawh u. 13Ka ca mueihla kan toek u ei, tuboeih thawnghlai nak atoeng eila, nam lungsin akaula hmong u.

**Oeh Yumpueng Awn Oeh Kawt Hmaih u**

14Oeh yumupueng awn atoengla oeh kawt hmaih u; duengnak awn athe hawtiah an dawnchroi man, ahmuep awn avang khot nih aw? 15Chrih awn Belial hatu mueihla an koek kei, yumpueng awn oehyumpueng hawmueihla an koek kei? 16Aruptu awn Fanpuhri ei bekim haw mueihla nguemnak om mei yaw? Hatulatiah Fanpuhri ei bekim la nim krakue. Fanpuhri ei, "Am hmu ah ka om kom, am lakah ka ceit veng ei. Am Fanpuhri la ka kra kom, ka chrangtu lah kra u ei,” a ti. 17"Khatiein, am hmu eika lutlaw uh, preng u,” Bawipa ein a ti, “Oeh ciimpueng hatuphi oeh sun u; nangmih kan dou u ei. 18Nangmi ei paila ka kra kom, ka canu capatulah nam kra ei," tila huham ompueng Bawipa ein toekkue.

**7**

**Pawluh ei Yeinak**

1Yawngnak pueipawtu, cawh ei thukamtu nim takue. Hmueichra awn pumsa ei proksak poengtuah nammah caihkrusak u, Fanpuhri krih una cimcaihnak awn kuempoeng u. 2Nam lungsin khuiah keimih ei hamla hmun hoeng u; hauphi oeh kam katna kue, hauphi oeh kam didamk kue, ha u ei koe phi a yoe la oeh kam cungkue. 3Nam dinak keila oeh ka toek kue, nangmih awn atoengla, hringhmaih sihmaih eila kan yawngnak u, ayanla ka toek khoen kue. 4Nangmih anuila kan uepna u kue; nangmih awn atoelah ka khoehhrah ein, ka thamah khuep kue; khuikhanak avanpoeng awn ka yeimoeuk kue.

5Macedonia ram la kam lawah haw, kam pumsa oeh hueihe kue, apoengah khuikha nak kam awt kue: pungvangah raituknak om ein Akhuila krihnak om kue. 6Khanaphi am hnepsoeih lunghnim nak pepueng Fanpuhri ein Titus law sak ein kam lunghnim sak kue. 7A law doengla oeh kra ein, ani nam pek kei lunghnim nak awn kam lung ni hnim u kue, nan omdam nak u, nam ayoenak, keiyei hamla nam thanaktu, ni thenkan u kue. Khatiein ka yeikrai taoe kue. 8Ayanla ka ruk law ei ca awn kan thueisak u lah, ayanla ka yut einphi, tuboeih oeh ka yut kue. Ca awn asoeng poetta, nam kawathed ka hmat kue. 9Khanaphi tuboeih ka yei kue, nam kawthed nak keila oeh kra ein, kawthed nak kein an yutsak u keila ni. Fanpuhri ei yakhlue awn nam kawthed teila, prangla krakue, khanavah hatuaphi keimih awn oeh nam sungka ei. 10Hatulatiah Fanpuhri ei yakhlue awn kawthed nak kein oeh ayoenak kei yutnak kra sak ein, khui nak la cehpuei ein phi, leidek kawthed nak kein sihnak lawpuei kue. 11Fanpuhri ei a yakhlue awn, kawthed kha nangmih hatula an tangsak u boen u; hatu na ngaih nak kei, hatu na thuei yei, hatu luenak kei, hatu krih ei, hatu ngai yei, hatu thanak kei, aduengla hatuphi bihlue nak tu! Cawh ei amawngtu poengah oeh katla nam dangsak kue. 12Khatiein nangmih ca kan ruklaw u, cawhkha chrang katnapueng awn am katnaktuei hamla ruk la oeh kra ein, Fanpuhri ei hmaiah nangmih ein kam thu hatu krukla nam ngaih nam hmat tei hmokla ni. 13Cawh ei amawng awn lunghnim nak kam rah. Konna keimih haw lunghni nak kam rah ein, Titus ei yeikrai nak awn kam yeingai taoe kue, hatulatiah nam van nein ani ei lungsin nam reudangsak kue. 14Ani ei halah nangmih ei mawng avanpoeng ka khoehhrah kue, oeh nan ue oihsak u ein phi, nangmih eila kam toek avanpoeng kha atangni, akhamueihla Titus eila kam khoehhrah phi atangni. 15Nam van nein a thu nam ngai ein krihkrok chretlam nak awn nam dou thuembai ein, ni yawngna ta oe u kue. 16Apoengah kan uepna u ein ka yeihe kue.

**8**

**Cueih nak Anuipai**

1Koeinautu, tuboeih ah, Macedonia ram mei chrangboemtu Fanpuhri ein a pek heiyei boenak nam hmattei ka yahlue kue. 2Khacawh ei chrangboem kha khawvuk anui awt ein yeikrai nak awn bekhuep u ein, khawdeng he u einphi am cueihceng nak ah bawimang nak awn bekhuep u kue. 3Hatulatiah am pekhning hrila pe u ein, am pekhning ei thala am pek ka hmat ein, ammah ei ngaihla pe u kue. 4Chrangciimtu bomcemnak teipai heiyei hmokla, anuilah thoehchrah pahram u kue. 5Cawh bi u kue, kam ngaih mueihla oeh kra einphi, Bawipa ah amah pekruma u ein, khanei Fanpuhri ei yakhlue awn keimih ah pekru u kue. 6Khatiein acuek ah a bi mueihla cawh ei boenak awn nangmih ah poengtan kom a bi eila Titus kam thoeh kue.

7Khanaphi avanpoengah nam thukha mueihla, yumnak, thutoek nak, hmuhmat nak, nam thanak avan, nan yawng nak u awn nan thueng phawngsak u kue, cawh ei boenak bibi aphi nam bawimang kue. 8Thupek mueihla cawh oeh ka toek kei, khanaphi afeituei am thanak awn nam yawng nak phi tangngaw tila ka nuettah hlue kue. 9Hatulatiah nim Bawipa Jesu Chrih ei boenak nam hmat, ani kha bawimang einphi, nangmih ei hmokla ani khawdeng kue, khatiein ani ei khawdeng nak awn nam bawimang kue. 10Cawh ei amawngah ka ngaihtueh kan pe u ei, hatulatiah cawh kha nam boenak la krakue, tukum ma nam pecuek doeng puenglah oeh nam kra ein, biei nam yahlue puenglah phi nam kra kue. 11Khatiein tuboeih, khacawh boeih eila bi u, khanani nam cueih mueihla nam bihlue awn koekpuengla nam rip kaw. 12Hatulatiah soemphran te a omla akraah, hatuphi chrang apum mei a pek kha dou pek kei, hatuphi oehta ein oeh pe kue. 13Hatulatiah afeitu dingyong u kom, nangmi ei phueigueh la akra ei, oeh kam ngaih ein, aruipin nei kam ngaih kue. 14Tu muengoi amni ei voetvai nak nam taklawh awn bom u, khanavah amni ei taklawh kha nangmih ei voetvai nak ah ni doehpom u ei. 15Am ruk mueihla, "Adoem khoep pueng phi adoem oeh ta ngai ei, ayawi khoep pueng phi oeh voet ei," a ti mueihla krakue.

**Titus Korin la Tueihnak**

16Nangmih kan yakhlue u mueihla, Titus ei lungsin na yakhlue nak tapueng Fanpuhri ka boenakue. 17Kam thoehchrah a dou doengla oeh kra ein, amah ei lungsin he awn nangmih eila lawei ngaih kue. 18Chrangboem poeng ein thuthang ni toeknak ah am ngak koeinau apum awn kam tueilaw hmaih ei ni. 19Cawh doengla oeh kra ein, cawh ei pektak binak kah kam ceit hmaih eila chrang boemtu ein ani phi am soem, Bawipa amah ei hluengtai nak kei awn keimih ei coei cau krunak adang ei hmokla krakue. 20Cawh ei cueihceng pektak kam bilawh nak ah, ha u einphi oeh an preinprum u keila, kam ngaihna kue. 21Hatulatiah Bawipa ei mikhmuh doengla oeh kra ein, chrang tu ei hmai ah phi, hatu phi adueng lah bi ei kam ngaihtueh kue. 22Khakonna kam nau amni mahla kam tueilaw ei, amawngma ada heah kam noekdah ci ein, thana puenglah kam hmuh kue, tuboeih nangmih anuilah an uepnak u awn thahlue taoe kue. 23Titus kha, nam hmu ah, bibipuei awn ka pueilah krakue. Afei kam koeinautu kha chrangboem mei thoeipaitu lah kra u ein, Chrih hluengtaisak upueng laphi kra u kue. 24Khatiein nangmi ei mawng awn kam khoehhrah ei amawng awn nam yawng nak chrangboem tu ei hmaiah adanglah hmutheh hei u

**9**

**Fanpuhri Ein Adoemsoeih A Pek**

1Tuboeih chrangcimtu eila ka bilawh ei mawng, kei yein nangmih ca kan ruklaw u kei oeh ngaih kue. 2Hatulatiah nam cuei ceng tu ka hmat kue. Macedonia chrangtueila nangmih ei mawng awn ka khoehhrah kue, tukum dengah Achaia ram mei chrangtu ein soemphran khoen u kue, nangmi ei thahlue nak awn chrang adoem ngai pekhlue nak thuengphawng sak kue. 3Khanaphi nangmi awn kam khoehhrah nak kei amawng ahrawngla oeh oeakom ka toek moeihla, nam soemphran neila, koeinautu ka tuei law kue. 4Oeh khanna kei awn Macedonia chrang tu awn kam law ah, oeh nam soemphran a hmuh ah, nangmih ei mawng oeh nim toeknak awn kan uepnak u kha, kam yaknak la kra eini. 5Khatiein cueihnak awn pek keila, ayanla thu nam kamma, cueih nak awn pektu ana soemphran u kom, atang tela a om meila, koeinautu nangmi eila cehsak ma hei yei awn, kan bilawh sak u lah oeh akra toek heiyei ngaih eila ka ngai kue.

**Cueihceng nak Awn Phueithoi nak**

6Cawh thuem u. Ha u phi ayawica phuei puengkha, ayawi cani a ah kaw. Hauphi adoem phuei pueng adoem ah tei. 7Ha u phi a lungsin khuiah akrueh pe seh, oeh pehlue ein, pek sak lah oeh pe seh, hatulatiah Fanpuhri ein yahlue ein pepueng yawngna kue. 8Fanpuhri ein aboenak awn avan nipe hningkue, khati ein, avanpoeng, anin toe, na ngaih avan, bi ni poeng awn na bawi mang ei. 9Cawhmueih la ruk la krakue, "Ani cueih nak awn pekue. Ani ein reng u pueng pe kue. Adueng nak aloetla khoeng kue." 10Cina phuei pueng bom pueng awn buh eila vaipi awn bom pueng ein, nam cina pueisak kom, dueng nak cang nam ah lawah pungsak kei ni. 11Avan poengah nam cueihvaih awn, nam bawimang kom, keimih awn Fanpuhri ei boenak thangsak nak om lawsak kei. 12Cawh ei bi nam bi kha chrangcim tuah ngaih pueng nam bomcem doengla oeh kra ein, Fanpuhri boenak adahe bekhuep peila krasak pueng laphi krakue. 13Hatulatiah nangmih kha Chrih ei thuthangni nam yum kom nam ngaih eila, cueihceng nak awn amni awn avan nam teipai hei awn, Fanpuhri nam hluengtai khacawh ei bibi awn nam dang sak kue. 14Amni phi nangmi ei hungah am tairue vengah, Fanpuhri ei boenak ani soeih nangmih an pek u awn nangmih ni omdamna u kue. 15Oeh toektahlot tei pekduen an pek u la Fanpuhri a ming thang seh!

**10**

**Pawluh Amah Aphoeikru nak**

1Tuboeih, Chrih ei lungnem nikroep nak awn nangmih awn mikhmai a chrumpoetta, ka yak ein khanaphi asoula om lawah ling pueng kei, Pawluh ein, nangmih kan huipana u kue. 2Keimih leidek pumsa ning awn khaw kamsa puenglah nam ngai pueng, avangtu eila lingnak awn ka law ei lah ka ngaih mueihla, nangmi eila ka lawah oeh ka linglai yeila kan pana u kue. 3Hatulatiah pumsa awn khaw nim sa einphi, pumsa ning awn tuk oeh bi ei. 4Hatulatiah nim tukah nak kei licim kha pumsa licim la oeh krakue. Vongueptu didamsak pueng Fanpuhri ei huhamlah krakue. 5Keimih kha Fanpuhri ei hmuhmat nak taih eila krapueng poeng awn theilai nak tu kam didam ein, ngaihtueh poeng pangah Chrih ei thungaih eilah kam ceh pueikue. 6Thu nam ngaih nak akuem kawnna, thu oeh ngaihla huentat nak poeng coet teila kam om coengcoeng kue.

7Apung lamei dang upueng doeng nam boen kue. Ha u einphi Chrih ei koela akra, a hmat krula akraah, ani mueihla keimih haw Chrih ei koela kam kra amah ein ngai bai seh. 8Kam tithei nak amawng avang awn kam khoehhrah ngailah akraah, kan didam u eilah oeh kra ein, kan uepkhoengsak u eila, Bawipa ein an pek u lah oeh kamyak kue. 9Ka caa awn nangmih kan krih sak u kei oeh ka yahlue kue. 10Hatulatiah ani ei ca pek tukha rueh ein thamah ein phi, a pumsa oeh mawngmei ein, a thulang phi asuilam oeh om kue tila avang ein am toek. 11Asounakla kam om poetta caa awn kam ruk kei thu mueihla kam sutlawah kam bi ei amawng khamueih ei chrangtu ein cawh ngaihtueh u seh. 12Ammah ngakkru upuengtu avang awn nuetdong kru ei, hiha kru ei keimih oeh kam ngaih kue; khanaphi ammah awn ammah nuetdong kru u pueng awn ammah awn ammah mueih kru u ein, yaklam nak kalah kra u kue. 13Khanaphi keimih tah, kam khoehhrah khin puennei lah oeh kam khoehhrah ei, khanaphi Fanpuhri ei an soem uk bibinak khuiah ni kam khoehhrah kaw, khacawh ei bibinak khuiah nangmih haw nam thuum kue. 14Hatulatiah nangmi eilah oeh kam sutlaw kha, kammah kam lingteng puenglah oeh kra ein, Chrih ei thuthang ni awn nangmih eila kam sutlaw ma kue. 15Chrangfei tu ei binaktu puen nei lah oeh kam khoehhrah einphi, kam ngaihu nak kha nam yumnak ataai toeih eila, kam huenthawh nak khaw hmun nam hmuah anuilah akau vei lani. 16khanavah nam omnak kei khawhmun puen kom thuthang ni kam toek, afei chrangtu ei am bi khoen awn khoehhrah ei oeh kam ngaihkue. 17Khanaphi khoehhrah hlue pueng ha u phi Bawipa ah khoehhrah seh. 18Hatulatiah ha u phi amah ngakkru pueng oeh dou u ein, Bawipa ei a ngak kei chrangni am dou.

**11**

**Pawluh Athoeithanak Atoek**

1Aw ayawicala ka ru-angnak nan ngaihsim u kei ka yahluekue! Nan ueh pekhoen u kue! 2Hatulatiah nangmih Fanpuhri ei phuemnak awn kan phuemna u kue; hatulatiah nam vaa ei apum kan bek pekhoen u kue, khanavah nangmih kha nutaciim mueihla Chrih ah kan pehning u ei. 3Khanaphi ruii yein theileh nak awn Eve a theinak mueihla, Chrih aciimla beknak lungsin afeila hatu mueihla aw alat a iyei ka krih kue. 4Hatulatiah chrang apum law kom oeh kam toek Chrih feiyei thuthang a toek lah akraah, oeh khanna oeh nam rah man afei Hmueichra nam rah la akraah, oeh khanna oeh nam douman nei afei thuthang ni nam dou ah phi, cawhtu anicala nam ueh heikue. 5Hatulatiah kei kha a mingthang hruei tueih khuiah ayawisoeih la oeh ka kra kue tila ka mah ka ngaikrukue. 6Khanaphi thutoek nak ah theithang nak oeh ka biah phih, hmuhmat nak vangah khamueihla oeh ka kra ein. Atangla, cawh ei dangsak naktu nangmih eila ninglam avan poeng awn, kam bi khoen kue.

7Nangmih an yoehpom u keila, kamah ka nemkrusak ein Fanpuhri ei thuthang ni achreng kala ka toek la ka boeu vaw? 8Nangmih ah bibi eila chrangboem afeitu eilah chreng ka lak kha ka ruhtep heilah krakue. 9Nang mih awn nim om poetta ka ngaih ah, ha u ei phueigueh nak la oeh ka kra kue. Hatulatiah Macedonia ram lam ei law u pueng koeinautu ein ka ngaihtu akuemla ni bom u kue. Nangmih ei phueih oeh ka ruehsak keila apoeng ka ngaih nak mueihla, akhamueih la ka ngaihna toeih ei. 10Chrih ei thutak ka khuiah a omnak awn, Achaia ram khuiah phi cawh ei khoehhrah nak oeh mana hlot u ei. 11Hatulah? Oeh kan yawng nak u la aw? Kan yawngnak u Fanpuhri ein hmat kue!

12Khanaphi keimi mueihla khoehhrah hlue u pueng oeh am khoehhrah eila ka bihnui ka bi toeihkom ka mana hei yei. 13Hatulatiah khamueih ei chrangtu kha thoeithawihtu, theileh bibitu, Chrih ei thoeitula hmoekru u kue. 14Coei yeila oeh krakue, hatulatiah khawram hawya vaang pueng Fanchrang mueihla hmoe kru kue. 15Khatiein khawram mei bibi chrangtu dueng nak bibi chrangla am hmoekru coei yeilah oeh kra kue. Amni ei duetnak kha am bi mueihla kra ei.

**Khawvuk Awn Pawluh Akhoehhrah**

16Ka toek baiyei, ha u einphi aruang la oeh ni ngai seh; khanaphi nam ngaihla akraah, ayawicala ka khoehhrah nak keila chrang ruang mueihla ni dou u. 17Cawhmueih la ka toek kha Bawipa mueihla ka toek la oeh kra ein, aru mueihla, uepnak awn ka khoehhrah kue. 18Pumsa awn ada am khoehhrah nak awn keiphi ka khoehhrah kue. 19Hmuhmat chrang la nam kranak awn aruangtu yeinak awn ueh u. 20Hatulatiah chrang apum mein nangmih an tamna nak u, an awk ai u, an cungmang u, an hmuhsup u, nam hmai an beih u kah nam ueh kue. 21Yaknak awn khamueih ah kam thadawtkue ka ti. Khanaphi chrang apum hatukuaw a khoehhrah la akra ah, chrangtu mueihla ka toek, kei haw ka khoehhrah ei. 22Amni Hebru chrangtu aw? Kei Hebru chrang. Amni Israel chrangtu aw? Kei Israel chrang. Am ni Abraham mei cachrah aw? Kei Abraham mei cachrah. 23Amni Chrih ei saiine? A angla ka toek kei, kei ka kra ngai ein, ka bi ngaikue, thong ka krum ngai kue, akhekala adalah an paih u, alakah ka si chroeu kue. 24Judahtu ein thumkip awn pako ngavei nipai u kue. 25Singboeng awn thumvei ni pai u kue, oet vei lung awn ni voi u kue, leng thum tuikong thed nak ka um kue, tuili khuiah hnuepoet awn thanoet ni sowkue. 26Dung ka ceit hlekhlek kue, tuinu ah krih eitu umnak, ruaitu krihnak, ram chrangtu krihnak, khuifeitu krih nak, khawpuei ah krih nak, prongla krih nak, tuili fannei krih nak, railei u pueng koeinautu krih nak, ka um kue. 27Akueitu binak, than ada ah oeh ihnak, tuihrai aitawi nak, buh kala omnak, khawsikum nak, suisak ka la omnak tu ka um kue. 28Cawhtu

konna, chrangboemtu avan luenak awn coeicau nak awn ue oihnak hnueptoe ka uum kue. 29Kei yei tha oeh anat la ha u ei athana ei? Chrang a thoihah, ka khuilah mei mueihla oeh ni ui yaw?

30Ka khoehhrah la akraah, ka thadawt nak tu awnni ka khoehhrah kaw. 31Aloet youthenla kra pueng, Bawipa Jesu ei pai Fanpuhri ein, oeh ka rai hmatkue. 32Hrangpuei Aretas ein Damascus khaw ah ram kruem bawila a som mein kei an pang u keila Damascus khaw ngoeng sak heikue. 33Vongkawttei rangah ni tawk u ein vong kotta ni chrah u ein, ani ei kutta ka phraong kue.

**12**

**Pawluh ei Mikhmuh**

1Ka khoehhrah toeih ei ngaihkue, khanaphi amemang nak oeh om mei. Khanaphi Bawipa ei thuphran naktu awn mikhmuhnak tu ka toek phroei yei. 2Ayanla kum hleili poetta, Chrih ei chrang apum Fankhaw duetla am yoeh ka hmuh kue. Pumsa mah la aw, pumsa kaa la aw oeh ka hmat kue, Fanpuhri doeng ein hmat kue. Khacawh ei chrang kha fankhaw a thoengthumna hrila yoek u kue. 3Khacawh ei chrang ka hmat ein a pumsa awn naw a pumsa kala aw, oeh ka hmat ein, Fanpuhri doeng ein hmat kue. 4Ani kha Paradise khuila am yoeh, chrang oeh a toek sak tu awn, chrang ei oeh a toekhlot thu tu yakue. 5Khacawh ei chrang ei hungah ka khoehhrah ei, khanaphi ka mah ei hamla tah, ka thadawt nak oeh toekla, oeh ka khoehhrah ei. 6Ka khoehhrah hlue aphih, a ruangla oeh ka kra ei, hatulatiah thutak ka toek keila, akranak ah, cawh ka kuep pei, ha u einphi kei yeila, a yaak awn kei an hmuh la oeh am ngaihtueh ngai yeila, oeh ka khoehhrah ei.

**Pumsa ei Hling**

7Thukha ein nuipai pueng thuphran, nei mawng awn, oeh ka congkru eilah, pumsa hling ni pe kue. Oeh ka congkru eila, vuk ni hmuhsak kei khawram mei thoeipai la krakue. 8Khacawh ein an chrah eila Bawipa eila thumvei rennak ka thoeh ah. 9Ani ein, "Ka boenak kha nang ei hmokla kroe kue, hatulatiah ka huham kha atha oeh ompueng ei hamla kuem kue,” a ti. Khatiein Chrih ei huham ka fanna a om mei hmokla, ka thadawtnak kei amawng awn ka khoehhrah ei. 10Khatiein, Chrih ei hmokla, thadawt nak, thekha nak, khuikha nak, dunghnep nak, vukhmuh nak tu ka yahlue kue. Hatulatiah ka thadawt tah, ka thamah law kue.

**Thoei Apummei Mawng**

11Aruu mueihla ka huentat kue. Akhamueihla nan krasak u. Atangla nan ngak u keilah kakra tepueng, hatulah oeh ka mawngah phi, ahluengsoeih thoei tuah ayawisoeih la oeh ka hroi kue. 12Hrueithuein tangla kra u pueng ei hmatnak tu kha nam hmuah uehnak avanpoeng awn binak awn hmatnaktu, coeinaktu, awn huhamtu la krakue. 13Nangmih ei hamla phueigueh lah oeh ka kra konna, poih pueng chrangboem tulah nemnak fei hatunum nam tak? Cawh ei katnak ni ngaisim u!

**Pawluh ein Korin A Ngaih nak**

14Boen u, nangmi eila a lengthum nak la law eila ka tuen khoen kue. Phueihrueh la oeh ka kra ei, hatulatiah nam tak ka yap puenglah oeh kra ein, nammah ni kan yap u. Canautu ein am nu pai yei hmokla khoepbou u puenglah oeh kra ein, nupaitu einni am canau tuei hmokla am khoepbou. 15Khatiein yeinak awn ka cungkom, nam Hmueichra tu ei hmokla phi ka cung ei. Kan yawngnak ngai u lah, nan yawngnak u yawi yei ne? 16Khamueihla akra phi, nangmi ei phueihrueh la oeh kakra ei. Khantupang ahphi, thufi pueng ei pueilah ka kra ein, theilainak awn kan pang u. 17Nangmi eila ka tueih lawei chrangtu awn atangla nangmih kan awai u aw? 18Nangmih eila Titus a law eila ka pana ein, ani awn koeinau apum ka tueilaw rawi kue. Nangmi eila Titus ein hatuphi oeh ni awai u eini. Luung apum awn kan huenthou ein kan bilo puenglah oeh kra aw? Lam apumma kan ceit hmaih puenglah oeh kra aw?

19Nangmi ei halah kammah ei tangnak kam hui khikpueng lah aniin poengah nam ngai yaw? Atang kikla, Fanpuhri ei hmaiah Chrih awn kam toekpueng lah kra kue. Yawng nak pueipawtu avanpoeng kha nangmih ei uepkhoeng nak keini. 20Hatulatiah ka lawah oeh ka yakhlue nangmih ah ka hmuh ei; rahkru nak, phuem nak, kawthed nak, taihkru nak, keinang nak, preinkru nak becuei nak, ueoihkru nak tu a om mei ka krih kue. 21Ka law baiah ka Fanpuhri ein nam hmaiah an nemsak bai ei, ayanla thoihkaih u puengtu, oeh cimcaih eilah om u puengtu, luilu u pueng tu awn sisa ei yak hlue bilo u pueng tu ei hamla oeh am yutpha nak awn ka ayoe eila ka lue kue.

**13**

**Namah Ngaikru**

1Cawhkha nangmi eila ka lawnak alengthum nak lakra kue. Hatuphi hmatpuei nak pahnih pathum awn uep sak u. 2Alenghnih la ka law ein nim om poetta, ngaih nak kei thu ka toekma khoenkue, tuboeih oeh ka omma phi ka toek bai, ayanla thoihkaih u pueng tu awn akhamueih la kra u pueng avan poih pueng, ka lawbaiah ha u phi oeh ka rinat heiyei ni. 3Chrih ein kei awn a thu hmat nak acuek ah tuen ein nam yapla akranak ah, nangmih ah ani oeh thadawt ein, nangmih ei huham lah krakue. 4Ani kha atangla thadawt nak awn laklam tungah si ein phi, Fanpuhri ei huham awn ani hring bai kue. Hatulatiah mingmih kha ani ah nim thadawt einphi, nangmih tu ei hamla Fanpuhri ei huham awn ani awn nim hring eini.

5Yum nak ah nam cek awn oeh nam cekaw tin am hmat nak keila nammah noekdah kru u; nammah cetphrai kru u! Nam khuiah Jesu Chrih a om mei amawng oeh nam hmat kuene? Cetphrai nak kah nam krupueng lah oeh nam kra pueng ngaw? 6Noekdahnak kah oeh nim kruk nam hmatteila ka ngaih u kue. 7Tuboeih hatu katnak phi oeh bi eila Fanpuhri eila nim tairue kue. Cetphrai nak oeh noeng pueng mueihla nim dangah phi, hatuphi ani nam bi ei. 8Hatulatiah awl tak kaa la mingmih ein hatuphi oeh nim bihning ei. Thutak doeng awnni nim bihning. 9Hatulatiah nam thamah einphi, keimih kam thadawt lawah kam yeikue. Nam kuempoe ngnak kei hmokla phi kam tairue kue. 10Khatiein, kamah oeh ka om hnuiah ca ka von ruklaw, ka lawah titheinak ka hmangkom oeh ka krung eila khacawh Bawipa ein an pek kha kan phret nak u keila oeh kra ein nam uepkhoeng nak keilah krakue.

**Ahnusoeih Kutpang nak**

11Ahnusoeihla, koeinautu, yeikrai u, kuempoeng nak, lunghnim nak, lung apumla kra u, adimla awm u. Fanpuhri ei yawng nak awn dimnak nangmih ah awm seh. 12Acimla moukkru awn apum awn apum kutpang kru u. 13Chrangcim avan nein nangmih kut ni pang u kue.

14Bawipa Jesu Chrih ei boenak, Fanpuhri ei yawng nak, Hmueichra Ciim mei khawtseng nak, nam yan ah awm seh. Amen!