**JOHN**

**1**

**KutpangNak**

1Ahramca ein, ka yongnak koeinau Gaius, thutak awn ka yongnak ca ka phueihkue. 2Yongnak puei, na Hmueichra ahrawtai mueihla, raicang nah, apoengah na hrawtai yeilah ka taiiruekue. 3Thutak awn na hringom ein thutak awn betak lah na om koeinautu law u ein an hmatsak uh kah anuilah ka yeikue. 4Ka catu thutak awn am hring om yaklah baungaipueng yeinak oeh ka tahkue. 5Yongnak koeinau, amni yinla am kra a phi, na koeinautuei, hamlah hatuphi betak on na bi. 6Na yongnak chrangboem hmaiah hmatsak u kue. Fanpuhri ei yakhlue awn na tueihlaw hei kha anila na bom heilah krakue. 7Hatulatiah oeh yum upueng ngeilah hatuphi oeh doulah, aming ei hmokla dungceit u kue. 8Khatiein thutak nim bihmaih eilah khamueih ei chrangtu yinleinak theiyei ngaih kue.

**Dioterphes awn Demetrius**

9Chrangboem ca ka phueih hei einphi, toengpang lamma ei yahluepueng, Diotrephes ein, kam titheinak oeh doukue. 10Khatiein vookguetnak thu awn an hmuhsup uh kei amawng, a bitu ka lawah, ka lawpueiyeini. Khacawh oeh kroesak ein, koeinautu dou hei yeilah ani mah kue. Douhlue upuengtu mana hei ein, chrangboem meika tut hei kue. 11Yongnak puei, athe hatuei dang phi oeh louna, aveh ei dang louvoe. Aveh bipueng hauphi Fanpuhri ei chranglah krakue; athe bipueng hauphi Fanpuhri oeh hmuhkue. 12Demetrius ei mawng avan nein anilah toek u ein, thutak amah einphi hmatsak kue. Ani ei hamla, aveh la kam hmatsak ein, hmatsaknak kam bi kha tangpuenglah nam hmatkue.

**KutpangNak**

13Nangmih ca kan ruk uh kei ada om einphi, catui awn cacung hmang ngei oeh ka ngaihkue. 14Khanaphi oeh soupha kom nim hmuh kruah, mikhmai thawiah, thulang ngeilah ka ngaih u kue. 15Nangmih ah dimdeih nak omseh. Na pueitu ein cawh ei kutpangnak ni phueih law u kue. Am ming awn na pueitu kutpang heiyoe.