**JAME**

**1**

**KutpangNak**

1Fanpuhri awn Bawipa Jesu Chrih ei, tamna la krapueng James kein, hmunpoengah pueiyong veng u pueng khui hleihnih tu kutpangnak calah krakue.

**Khuikhanak awn Hraamnak**

2Ka koeinautu, khuikhanak ahaha nam umma yeinak keini tila acimla ngaihtueh u. 3Hatulatiah nam yumnak noekdah awn uehtheinak a omsak hmat u. 4Hatuphi oeh hoeukom, hramnak awn nam kuembe eilah, uehnak awn bi rip u.

5Khanaphi nangmih ah hmuhmatnak voetvaipueng a omlah akraah, Fanpuhri eilah thoehseh, hlihkehnak kalah, cueihcengnak awn chrangpoeng peta pueng ein, ani hmuhmatnak peei ni. 6Khanaphi uemyak kalah yumnak awn ani ein thoehseh, hatulatiah uemyaknak tah puengkha, khawkhi ein hnuhmai a yonveng tuili ei tuiphu awn toengkue. 7Hatulatiah khamueih ei chrang ein Fanpuhri eilah hatukuaw ka rah ei tilah oeh ngaiseh. 8Ani kha a lung hnithum tapueng chrang, abilawh poeng oeh uep owikue.

9Khanaphi nemnak awn ompueng koeinau adueihhmun a hluengtai lawah khoehgahseh. 10Talou pueng chrang a nem lawah khoehgah seh, hatulatiah ani kha prong lamei reipai mueihla kremmei ni. 11Khawhni aling lawah ten ein asing yai ein, apai kremkue; atoubainak thehkue. Akhamueihla talou chrangtu, am bilawh hnuiah didam u ei.

12Sueksawnak ling ein uehpueng chrang a youthenkue, hatulatiah sueksawnak a od konna, Fanpuhri ein ayongnak kei chrang tuei hamla a kam hringnak khuemuek rah u ei. 13Sueksawnak nam um lawah" haueinphi Fanpuhri ein ni sueksawkue oeh tiseh," hatulatiah athe ein Fanpuhri oeh suek hlot ein, Fanpuhri amah ein hauphi oeh suek kue. 14Khanaphi chrangpoeng amah ei ayakhlue ein toek ein a sueksawnak awn sueksawnak od kue. 15Khanei yakhluenak pumrai na ein kat hmisak ein, kat abau lawah sinak akrasak.

16Ka yongnak pueipawtu, hauein oeh ni theina u seh. 17Beekduen anipoeng awn kuembe pueng bekduen poengkha afan lamei ni, vangnak kha pai yei lamei lah krakue, Ani kha chrahlip mueihla oeh thawnghlai kru kue. 18Angaihtueh ahluengsoeih awn, a tueiprang avannei hmu ah, a thutak awn a theihcuek lah ni krasak u kue.

**Thuyaknak awn Khawsaknak**

19Ka yongnak koeinautu, cawh hmat u: yaknak vangah avan yangtah u na, ayaila thu u, ayaila kawthe u. 20Hatulatiah chrang ngei kawthednak kein Fanpuhri ei yakhlue aduenglah khawsaknak oeh lawpueikue. 21Khatiein, prosaknak awn thedkhadnak avan fitgot u na, nam Hmueichratu khuihning pueng lingthoi khoen thu nemnak awn dou u. 22Khanaphi nammah oeh nam theikrunak keilah, ngaiupueng doenglah oeh kra u na, thu awn bilou puenglah kra u. 23Hatulatiah oeh bi lah, thu ngaipueng chrang apum kha, chradan khuiah a hmai boenpueng chrang awn toengkue. 24Amah a boenkru konna ceit ein, ani hatu mueih a law hnih hritkue. 25Khanaphi hoengnak ni pe u pueng kuembenak thukhoen boen ein ngaihkruna puengkha yah ein hnih puenglah oeh kra ein mikhmuh lah bipuenglah krakue. Ani kha a bion youthen hmuei. 26Chrang apum mein, beknak ah ompuenglah ngaikru ein, a lei oeh khoep puengkha, a lungsin theina puenglah krakue, khacawh ei beknak kha akhawloeni. 27Nim pai Fanpuhri ei hmaiah adouvei, beknak kha cimcaihnak awn oeh proksak kha cawhla krakue: Hmeica hongnautu, hmeinutu, am khuikha poetta coeicauni.

**2**

**Mikhmai Boen Katnak**

1Ka koeinautu, hluengtai pueng nim Bawipa Jesu Chrih nam yumnak awn nam hringomnak ah mikhmai oeh boen u. 2Nam krumboemnak khuilah aveh suisa ein hrui kutcuep napueng chrang apum awnna khawdeng chrang a suisak proksak pueng phi lawei. 3Suisak veh suisa ein lawpueng kha anila nam dou ein "cawh ei ngoihnak ani ah nang ngoi nam ti ei,"khanaphi rengca chrang kha" nang khawla ana dueitang, oehkhanna cawh ei ka khaw eppa ngoi"nam tinak lah akraah. 4Nangmih kha nam mah tuei lak ah tairaknak nam bi ein athela thuchra puenglah oeh nam kraaw? 5Ka yongnak koeinautu, ngai u! Fanpuhri ein leidek fanna reng u puengtu yumnak vangah bawimang u kom, Ani yongna u pueng akam mei ram rouna u eilah oeh guei hei yaw? 6Khanaphi nangmih ein khawdeng nam thekha nakue! Talou u puengtu ein nam sisa oeh ai u aw? Amnitu ein thuchranak la ni cehpuei u puenglah oeh kraaw? 7Aveh la an khuenak uh kei ming ni thekhana u puengkha amnilah oeh kra u aw?

8"Namah mueihla na imteng na yongnak keilah, cawh ei thucim khuiah ompueng anisoeih thukhoen mueih la, atanglah na hruilah akraah, aniveh tang na bipuenglah krakue. 9Khanaphi mikhmai nam boenlah akraah, thoihnak bipueng lah nan krakom, thukhoen nein thukhoen phreh puenglah ni dangsak kei. 10Hatulatiah hauphi thukhoen avan hrui kom phi, apum doengca a kanlah akraah, avan kanboeih puenglah krakue. 11Hatulatiah"oeh luilu" tipueng ein "Chrang oeh ngon"phi tibai kue. Tuboeih oeh na luiluk ah phi, chrang na ngon lah akraah, thukhoen kan puenglah na krakue. 12Khatiein hoengnak thukhoen awn thuchra ei chrangtu mueihla, nam thulang nam bilawh ei. 13hatulatiah rennak oeh tapueng chrangtu rennak oeh ompuenglah thuchranak hmu u ei; Rennak kein thuchranak noeng kue.

**Yumnak awn Binak**

14Ka kioenautu, chrang apum mein yumnak katakue tikom phi, a bi oeh a omma, khacawh ei ninak hatunum? khacawh ei yumnak kein ani khuihning ei yaw? 15Koeinau vaw nube aw suisak oeh ta ein hnueptoe ai yei a manglah akraah, 16Nangmih tu apum mein, "Rai u na ceit u oe, "A oih lah suisa u na, nam phuelah aw ai u" nam tina hei komphi, am ngaihtu oeh nam pek heilah akraah, hatu aninak ommei num? 17Akha mueihla, yumnak phi, binak oeh om kom, amahdoenglah akraah sikue.

18Khanaphi chrang apum mein, "Nangah yumnak om ein keiah binak omkue a tiah." Bi kalah na yum nak ni hmuh, ka yumnak awn ka bitu nang kan hmuh ei. 19Fanpuhri apum doenglah na yum; ni he kue. Khawramtu ein haw yum u ein chret u kue. 20Nangmih chrang ruangtu, binak oeh ompueng yumnak aphu oeh a om, hmuhtheh ei nam ngaih aw? 21Nim pai Abraham haw kroeng fanna a ca Isaac a pek binak awnni chrang duenglah hmoenak rah puenglah oeh kraaw? 22Yumnak kha a binak awn bilou hmaih nih ein, khacawh ei binak awn yumnak kuembe puenglah nam hmukue. 23Khatiein, "Abraham mein, Fanpuhri yum ein khacawh ei yumnak kha a duengnak lah khepe kue tila thucim mei a toek kuem ein, "Fanpuhri ei pueilah khuenak phi ani ein rahkue. 24Yumnak doeng lah oeh kra ein binak awnni chrangkha duengnak lah a sut nam hmukue. 25Akha mueihla, pumyoi Rahab haw suibueklamteng tu a imma kaisak hei ein lam feiah a tuei heinak awn duengnak rah puenglah oeh kraaw? 26Hatulatiah pumsa kha Hmueichra kalah asi lah akra mueihla, yumnak phi binak kalah asi lah krakue.

**3**

**Lei khoep**

1Ka koeinautu, nangmih ah Tikkikpueng oeh da u, hatulatiah mingmih ah chrang theithang u puengtu apueh a kheh la thuchranak hmu eilah nam hmatkue. 2Hatulatiah ninglamtu ada awn avan nim lumtoeng theikue. Chrang apum mein oeh lumtang puenglah a toek lah akraah, ani akhuila hrampuenglah kra ein, aveh la a pumsa avan kuep hning puenglah krakue. 3Nim thu am ngaih eila, se ei rongah sii ayawica tawk pek awn se ei pumsa avan nim hlat hningkue. 4Tuikongtu ngaihtueh u: Anuilah bau u ein phi thamah pueng khawkhi ein yon ein, tuikong hnon pueng ein hnonnak ayawica awn a ngaihnak la ceitteila hnonkue. 5Akha mueihla, lei kha pumsa khuiah ayawisoeih lah kra ein phi, khacawh ein anuipai lah ni khoehgahsak u kue. Meidoei ayawica ein ni khawprong yungkrang anui a uih kha boen u. 6Lei kha mei lah krakue! Lei kha leidek fannei athela kra ein, nim pumsa ei apumlah krakue, pumsa avan thedkhad ein, nim hringnak mei khuila bumsak ein amah haw ceimei khuilah luhsak puenglah krakue. 7Chrangtu ein va awn khisa avan, nonveng pueng tuon tuili ei tueiprangtu nem meila nemsak hning u kue. 8Khanaphi lei kha hauein oeh nemsak hningkue; Lei kha athekha oeh hueihlot puenglah kra ein, sinak akhang awn bekue. 9Lei awn nim pai awn Bawipa youthen nim pe ein, lei awn Fanpuhri ei muei awn mueihpueng chrangtu nim thaiphrawkue. 10Rong apum ma youthen awn thaiphrawnak lut lawkue. Ka koeinautu, cawh mueihla oeh kra khinkue. 11Tuihna apumma tuikha awn tuiowi an pahnih lut lawei yaw? 12Ka koeinautu, theising ein olive theih la theihning ei yaw? pucueng ah thei theihla theihning ei yaw? Tuisai a luh lawnak ah tuiowi oeh lut law hning ei.

**Fan lamei Hmuhmatnak**

13Nangmih khuiah haunum hmuhmat ein yalamthei pueng? Ani ein hmuhmatnak awn lawpueng rennak awn bilawh khawsak veh awn dangsak seh. 14Khanaphi nangmih ah khapueng phuemgingnak awn nammah ei ham doeng ngaihnak lungsin a om lah akraah, oeh khoehgah u, railei awn thutak nam mana puenglah kra ei. 15Khamueih kha fan lamei lawpueng hmuhmatnak lah oeh kra ein, Hmueichra vang ngeilah oeh kra ein, khawram vang ei, leidek hmuhmatnak lah krakue. 16Hatulatiah phuemgingnak awn mah ngaih yapnak a omnak ah, athe bilawhnak poeng awn hlokhlanak nam hmu ei. 17Khanaphi fan lamei lawpueng hmuhmatnak kha alamma lah cimcaih ei, remnak, hnipnak, ngaihtheinak, rennak awn kuembenak, aveh la theihpainak, mikhmai oeh boennak, chrangnila oeh senak tula krakue. 18Remnak bi u puengkha remnak cina phuei u ein duengnak ad u ei.

**4**

**Fanpuhri ah apkru**

1Nangmih ei rahkrunak awn tukahnak hatu ei mawng awn akra? nam pumsa khuiyei tuh u pueng cawh ei nam yakhlue tulah oeh kra u aw? 2Nam yahlue ein oeh nam takue; phuemnak awn chrang nam ngon ein oeh nam rah hlotkue; rahkrunak awn nam tuatkue. Oeh nam thoeh ein oeh nam takue. 3Nam thoeh ein oeh nam rahkue hatulatiah hlim tuinak ah nam cunghluenak awn ahala nam thoeh ein oeh nam rahkue. 4Nam luilu pueng chrangtu! leidek khawh chram awn khotseng puengkha Fanpuhri ei railah akra oeh nam hmat kuene? Khatiein hauphi leidek awn khotseng ei yahlue puengkha Fanpuhri ei railah amah hnuenkru puenglah krakue. 5Oehkhanna "nim khuiah om meilah a prang Hmueichra Fanpuhri ein phuemgingsak hluekue tila thucim mein asuilam kalah toek puenglah nam ngaihtueh aw? 6Khanaphi Ani ein boenak abaungai pekue. Khatiein "Fanpuhri ein congkru pueng tupha ein nemnak awn om u puengtu a boenak pe heikue. 7Khatiein Fanpuhri ah nammah apkru u. Khawram tuh u, nangmih ei ka ani dawng ngeini. 8Fanpuhri etna Ani ein nang niet lawei. Nangmih chrangkatu, nam kuttu cimsak u, lungsin pahnih nam tapuengtu nam lungsin cimsak u. 9Khawvuuk deih nam hmupueng, kiukrap, oe hngoek u; nam nueiging kha kiukrah la hlat u na, nam yeinak kha kawthednak la tangsak u. 10Bawipa ei hmaiah nammah nemnak awn om u, ani ein ni yoek kei. 11Ka koeinautu, apum awn apum oeh tam kru u. Hauphi a koeinau tam pueng, a koeinau thuchra puengkha thukhoen athela toek ein thukhoen thuchra puenglah krakue; khanaphi thukhoen thu na chra ah thukhoen na bilou puenglah oeh na kra ein thukhoen thu na chra puenglah na krakue. 12Thukhoen pe pueng awn thuchra pueng apum doengni a om, ani kha Khuinak awn thedkhadnak bihning puenglah krakue; khatiein nang haulah na kra ein na imteng thu na chra?

**Fanpuhri ei yakhlue awn Nim ngaih**

13"Tungoi yaw ngoi yaw khawla nim ceit kom, khacawh ei khaw ah kumoet nim omkom, amek rah eila sumlei yei nam tipuengtu", tuboeih lawh u. 14Ngoi khawngoi ah nam hringnak hatu mueihla akra ei oeh nam hmat kue. Hatulatiah nangmih kha asoengca poetta danglaw ein oeh dang baipueng ahu awn nam toengkue. 15Khacawh ei suelah, "Bawipa ein a yakhlue ah, nim raicang kom, cawh ah aw khawcawh la aw nim biei, nam ti khinkue." 16Khanaphi tuboeih nam congkru khoehgah hunkue; Cawh mueih ei khoehgahnak poengkha atheni. 17Khatiein hauphi aveh bi ei hmat ein oeh bi pueng ani ei hamla kat lah krakue.

**5**

**Taloutu Ngaihna U**

1Nangmih talou chrangtu, tuboeih thungai u, nam fanna sutlawei khuikhanak hmokla ayoe kiukrap u. 2Nam taaktu duep ein nam suisaktu leica ein ai boeihkue. 3Nam hrui awn nam ngui hnamek cu ein khacawh ei hnamek kha nangmih oeh an ngaih uh adangsak lah kra ein, mei mueihla khacawh ein nam saci ui lawei. Ahnusoeih ei khawhnuep hamla khawhthem nam khoepkue. 4Boen u, nam lou bi upuengtuei thaprang nam theina hei ein oeh nam peek kei, chrengtu vikprang u ein ni kiukrah si u kue. Cang ad upueng ngei kiuoi kha thamahpueng Bawipa ei hna khuilah lutkhoenkue. 5Nangmih leidek fanna nam ngaihla hlimtuinak awn nam khawsa ein. An ngonnak uh kei khawhnuep hamla nam lungsintu nam thausak kue. 6Nangmih oeh ni oeihtaih upueng, oeh kapoeng nam pukpai ein nam ngon hei kue.

**CuehconNak**

7Khatiein yongnak pueipawtu, Bawipa alaw hrila ueh u. Loukrang ngein dek kei aphukuei caangvuei a hmuh eila khawtui asue ahnawng hatukruk lah lungsau awn a ngoeng kha ngaihtueh u. 8Nangmih phi ueh u; nam lungsintu thamasak u, hatulatiah Bawipa a lawnak kei yoekue. 9Ka koeinautu, apum awn apum oeh suh kru u, thuchranak nam hmuh eilah krihnak awmkue. Boen u, thuchra ei kawt eppa dueikue. 10Koeinautu, nuetnak lah khuikhanak nam hmuh ah ueh u, Bawipa ei ming awn thutoek upueng Sanghmatu ngaihtueh u. 11Hatulatiah ueh upuengtu kha atangla youthen hmuh upuenglah ngai u. Jobah ei a ueh nam ya ein ahnula Bawipa ei hyntat nam hmukue, Bawipa kha rennak awn be ein rinatnak anuipai tahpuenglah krakue.

**Thutak awn Thulang**

12Ka koeinautu, cawhtu konna, fankhaw awn phikra, leidek awn phikra, afei hatu awn phi oeh runce u. "Oe" nam tiah "oe," ka "nam tiah "ka "ti u, khanava thuchranak awn oeh nam krutoeng ei.

**Sutbahpueng Taiiruenak**

13Nangmih ah haunum khuikhapueng? Ani taiirue seh. Yeikraipueng hau awm maw? Ani thangsaknak lasa seh. 14Nangmih ah hnatpueng a om ma? Chrangboem mei avaicatu khue hei kom, bawipa ei ming awn ani situi awn hluk u kom ani ei fanna taiirue u seh. 15Yumnak awn taiirue thoehchrfah kha hnatpueng raisak bai ein Bawipa ein ani thawhsak baikue. Katnak a bi bangah phi, ani ngaihsim peei. 16Khatiein nam katnaktu apum awn apum pakruna u na, apum awn apum mei hamla taiirue krupe u, khanavah nam canghla ei. Chrangdueng apum mei taiirue kha huham anuipai awn huentatkue. 17Elijah kha mingmih mueihla chrangmai apumla kra ein phi khaw oeh aa eilah roengthanak awn a tairue ah kumthum awn chraruk ah leidek fanna khaw oeh aa kue. 18Khanei ani a taiirue baiah, khawmik lamei khawaa law ein, leidek fanna toihlipankap at theihpaisak. 19Ka koeinautu, nangmih ah thutak phengtapueng a om lah akra ah, apumku ein ani latlawsak baiseh. 20Chrang thoih apum a katnak lam meika latlawsak baipueng hauphi sinak kei a Hmueichra khuipe ein a katnak adahe bupepuenglah hmatse.