**JUDE**

**1**

**DuenNak**

1Jesu Chrih ei tueihyoih James kei nau Jude ein, Fanpuhri ein yongna ein Jesu Chrih ei coeicau eila, akhue heitu ca a ruk hei: 2Rennak, dimnak, yongnak, nangmih ah pungtai seh.

**BueNak**

3Yongnak pueipawtu, avannei nim khuinak amawng kan ruk law u eilah ka thanak hnuiah, chrangcimtu avan oetvei chroemlah khuinak kei yumnak hamlah nam tukah toeih ei thapeknak ca ruk keilah ngaihpuenglah ka hmuhkue. 4Hatulatiah nim Fanpuhri ei boenak cukciknak vanglah hlat u ein nim Fanpuhri apum doeng awn Bawipa Jesu Chrih mana u ein oeh yum upuengtu kha aduemlah law u kue. Khacawh ei chrangtuei am didam mei aruemma ruh khoen u kue.

**Beleptu**

5Cawhtu avan nam hmatkhoen ein phi, tuboeih nam ngaihnak kei, ka yakhlue kha, a chrangtu Egypt khui yei a khui hei konna, oeh yum upuengtu dimaihsak hei kue. 6Am omnak hmun cehta u ein ammah ei kruemnak ah oeh om upueng fanchrangtu, thuchranak anuisoeih hnuep hmokla, sirui awn khit hei ein hmuep khuiah chrum hei kue. 7Akhamueihla, Sodom awn Gomorrah awn ayungkeu vei khawpueitu, luilukpretdengnak ah ammah pekru u ein, fanchrangtu mueihla, oeh thumcam sisa yakhlue hrui upueng kha, aloet mei ah vuukhmuh u ei, am boennei nuetnak lah dang u kue. 8Akhamueih boela, mangmah upueng ein phi mang am yumnak awn, am pumsa proksak u ein kruem upueng bawitu mana hei u ein hluengtai upuengtu thekha na hei u kue. 9Khanaphi thamahpueng fanchrang Michael haw, khawram awn Moses ei rook an ruh kruah, ani ein athela oeh tamphra ein, "Bawipa ein ni subese" a tinak. 10Khanaphi cawh ei chrangtu ein hatuphi oeh am yaklam ma tamphra u ein, oeh ngaihtueh theipueng khisa mueihla acuek kei oeh am hmatnak lungsin, khacawhtu awn didam u kue. 11Am youthekue! Hatulatiah Cain nei lam hrui u ein, ratang ngei hmokla, Balaam mei katnak khuilah ammah sut u ein, Korah ei tukahnak awn dikam u kue.

12Cawh ei chrangtu kha yongnak awkainak ah proksak u ein, nam awkai hmaih ah, abekrihkalah, ammah ei ham doeng ngaihna u kue. Amni kha tui oeh ompueng vangmeitu, khawkhi ein ayonveng; Apramahla dawk sih ein oeh theipueng khawsik singtuni. 13Tuili ei thuphu thetu, afom mueihla yaknak kei bitu dangsak ein; ceitvengpueng aiisituei hamla lepueng ahmuep taak pe loet u kue.

14Adam meika asawn rihnak Enoch kein cawh ei amawng ana toek khoenkue, "Boen u, Bawipa kha a fanchrang ciim simga awn lawhmaih u ei tih ein a toek. 15Chrang avan thuchra ei awn oeh yum upueng avannei oeh yumnak awn am bitu avan, Fanpuhri oeh am yum lah am kat awn oeh yum upueng chrangkatuei thuthed avan, awn Ani am tamphratu thuchra ei a ti. 16Cawh ei chrangtu kha cawdthei upuengtu, chrangah kat bunthei upuengtu, ammah ei thoih yakhlue hrui u ein; khoehgahnak awn thulang u ein, am ratangnak keilah chrang ngakchrah u kue.

**Bawipa awn Coeikru U**

17Khanaphi nangmih, yongnak pueipawtu, nim Bawipa Jesu Chrih ei thoeitu awn amna toek kei thutu thuem hei u. 18Hatumueihla nangmih an toek uh, ahnusoeih lawei hnueppa kralakthei upueng kha Fanpuhri oeh yum lah am yakhlue hruilaw u ei. 19Amnitu kha tairaknak krasak upuengtu, pumsa lungsin awmpuengtu, Hmueichra oeh tah upuengtuni. 20Khanaphi nangmih, yongnak pueipawtu, nam yumnak aciimsoeih awn nammah sawnga kru u na, Hmueichra Ciim awn taiirue u. 21Fanpuhri ei yongnak awn nammah coeikru u, nam ngoeng mueihla nim Bawipa Jesu Chrih ei rennak awn aloetgingnak ni pe u eini. 22Am lungsin oeh uep u pueng ren hei u. 23Mei khui yei ruet hei u na, afeitu khui hei u; Krihnak awn afeitu ren hei u, pumsa kat awn proksakpueng suisak thueina u.

**Fanpuhri Thangsak**

24Tuboeih nangmih kruknak ah ni ngoengsou hning upueng, awn yeinak abau awn katnak kalah a hluengtainak hmaiah nam duei yeilah ni prang upueng. 25Ni khui upueng apumdoeng Fanpuhri kha nim Bawipa Jesu Chrih awn aruem meika tuboeih awn aloetla, bawimangnak, thamahnak, huham, awn titheinak awmseh. Amen.