**Mark Thuthangni**

**1**

**Johan ei ThuthangToeknak**

1Fanpuhri ei ca Jesu Chrih ei thuthang atuennak la krakue. 2Cawhkha Sanghma Isaiah ei rukla krakue: Boen noe, na hmailah ka thoei ka tueikue, hauein namlam prangtham mei. 3Prong khuilamei vikoikha, bawipa ei lam soemphran u, a lamtu duengsak u a ti mueihla; 4Prong khuila baptisma Johan danglawein, Katnak ngaihsim mei hmokla, yutnak baptisma ei mawng toek kue. 5Jerusalem chrangtu avan awn Judah rammei chrangavan, aniei la ceit u kue; Am kattu yut u ein, Jordan tuinu khuiah, ani ein baptisma pehei kue. 6Johan kha kalauk muei awn tah suisa ein, a cawiah mehvuen thomrui awn pin ein khangkhip awn khoilutui singkha a buh la krakue. 7Atoektah lawkha, ka hnulah lawpueng kha keilah khuetngaikue, aniei khawdawk rui kawppah phrannei hawla oeh ka hawikue. 8Tui awn baptisma kan pe u ei; ani ein Hmueichra Ciim awn baptisma nipe u ei.

**Jesu Baptisma Hmuhnak**

9Akhapoetta Jordan tuinuah Johan nein baptisma a pek keila, Kalile ram Nazareth khawei ka Jesu lawh kue. 10Tui khuiyei ka lawhrit ein, fankhaw ahmongkru hmuh ein muem awn toengpueng Hmueichra aniei fannah culawkue. 11Nangkha ka yawngnak capala nakra ein, kan yeinaklah na krakue tila fanlamei oilawkue. 12Hmueichra Ciim mein khawprong khuila cehpuei hritkue. 13Khawram mein khawprong khuila hnueplikip ah sueksaw kue.

**Kalile ah Jesu Thutoek**

14Thongkhuila Jesu a sutkonnah, kalile khawla Jesu lawein Fanpuhri ei thuthang toek kue. 15Nin kuem khoenkue, Fanpuhri ei ram etkhoen kue; yutuna thuthang yum u a ti. 16Kalile tuilikengah a ceh hnuiah, tuiliah vai an voih Saimon koeinau, Saimon awn Andrew hmuh rawikue, anni kha ngayap chranglah kra nih kue. 17Jesu ein, nigui nih, chrangpanglah kan krasak nih ei. 18An vaitu rawk nih ein hruigit nih kue. 19Asoeng ceit u ein, zebede ei a ca James awn a nau Johan kongkhuiah vaitu am prangah hmuh heikue. 20Khue rawi hrit ein Kong fannah om upueg, an pai zebede awn am vah saitu cehta nih ein, a hnuhrui hrit nih kue.

**Jesu ein Khawram Atuh**

21Kapernaum khawla ceit u ein, chrinhrhnuep baiah Sinakok khuiah Jesu ein theihei hritkue. 22A thei hei ah cawei u kue, hatulatiah anikha thukhoentikkikpueng mueihla oehkra ein huham tapueng mueihla thei heikue. 23Am sinakok ah raithe ei omnak chrangapum omlaw palai ein; vik kue. 24Nazareth khawchrang Jesu kei mih hatu nanti na u eilanum? nalaw? nan di u eila ne? a ti. Fanpuhri ei chrangcim! la nakra kam hmatkue a ti. 25Jesu ein duemlaom, aniei khuiyei lutlaw tiein a tam. 26Raithe ein ani tuengtangsak ein vikowow ein aniei khuiyei ka lutlaw kue. 27Avan caweiboeih u ein, huham awn athaila theithang kha, hatunum? Raithe haw ein a toek ngaikue, tilah am mah cengcawek u kue. 28Ani ei mawng thuthang kha, kalile ram yungkeu hmunpoeng avannah pueipawng kue.

**Chrangtu Acangsak**

29Sinakok khuiyei am lawkonnah, Saimon awn Andrew miei imlah Jame awn Johan awn ceithrit u kue. 30Saimon nei a koi hnatein yoenkue; ani ei mawng Jesu am thengit. 31Ani lawein nuta ei kut a yoek ei, nuta hnattein chrah ein, yinlei na kue. 32Khawmue lawein, khawkrakkonnah, ani eila hnatpueng avan awn khawram mei a omnaktu lawpuei u kue. 33Khawchrang avan kawttah bum u kue. 34Neh ahaha awn hnat upueng avan cangsak ein. Raitu tut heikue; ani am hmatnak awn, khawramtu oeh thusak hei kue.

**Asiunak ah Jesu Tairuenak**

35Khawathan hnui, khowngoisik ah, Jesu thouein, immei chrahkru kue, asiunak hmunla ceitein, akhala tairue kue. 36Saimon awn a pueitu ein ani yap u kue. 37Am hmuhah, avan nein niyap u kue amti. 38Khaw awn a et nak ahawla aw nim ceitte, khanavah thu katoek hlottei, khacawh ei hmokla ka lawpueng a tinak hei. 39Kalile ram ayung ngei am Sinakok khuiah, thei hei ein, raithe tu tut hei kue.

**Phaineh Acimsak**

40Jesu eilah phai nehpueng lawein, a hmaiah khudong ein a panak, na yakhlue ei sueah, nan cimsak hningkue a ti. 41Rennak lungsin awn, Jesu ein a kutsoeng ein a sun, cimmoe, ka yahlue kue a ti. 42Ahritla phai yein chrah ein, ani cimkue. 43Ahlangla na ngaihnak kei tina ein afeila a tueih. 44Boennoe, hauphih oeh na thennei, a tinak; khanaphi ceitna, tairue eila vaw hmuhkru, moses ei toek mueihla, na ciim am hmattei la peta. 45Khanaphi ceitein a toeknak awn yungkeu ah thang ein pueikue, khatiein khaw khui ah Jesu adangla oeh ceitcawn baikue, pungim mah omein hmunpoeng ngei chrangtu ani eila lawh u kue.

**2**

**Ahroukhemtu Acangsak**

1Anhroi tiktuh ah kapernaum la Jesu latlaw ein, immah a om hmat u kue. 2kawt haw oeh hoengngei la, adoemhe krumlaw u ein, thutoek pehei kue. 3Ahroukhemtu chrangtu ein, kawt u ein lawpuei u kue. 4Chrang adoemnak awn, ani eila oeh cehpuei hlot u ein, ani ei tawngah krungphreh u ein, akhem yoenein, a ihphak mahla am chrak. 5Jesu ein am yumnak hmuh ein, akhemlah, kaca, na katnak ngaihsim khoen a tinak. 6Thukhoen tikkikpueng tu akhannah ngoiuein am lungsin awn ngai u kue. 7Hatula cawhei chrangein cawhmueihla a toek? Fanpuhri konna hauein katnak ngaisim hningngei yaw? Ani ein Fanpuhri thekha nakue amti. 8Akhamueihla am ngaihtueh, Jesu ein a Hmueichra awn hmathrit ein, hatulah nam lungsin khuila cawh tuei mawng nam ngaihtueh? 9Akhem la, na katnak ngaihsim khoen tiaw? thouna, na ihphak louna ceit tiaw? toekah ayoeingai, Hatunum ayoeingai kaw? tiein a toek hei. 10Khanaphi chrangcapa kha leidek fannah, katnak ngaihsimnak huham a tak nam hmatteila. 11Jesu ein, Kan toek kei, thou, na ihphak pomna, imla ceit, akhem a tinak kei. 12Thou ein, a ihphak pomein avannei hmuhla ceitkue, avan caweiein, Fanpuhri thangsak u kue; cawhmueih ei tuen oeh nim hmuh mankue amti. 13Tuikengah ceitbai ein; chrang van ani eila lawh u ein, theithang heikue.

**Levi (Matthew) Khuenak**

14Aceh hnuiah, Alphaeus ei ca Levi kha, cawnglowknak pawah anhroih hmuh ein, a toek, nih hruilaw, a ti nak keitah, ani thouein hruikue. 15Levi ei im capawiah ani ngoi ein, cawnglowk tuon chrangkatu, Jesu awn a hnuhruitu, muebuh aihmaih u kue; khacawhtu ein ani hrui u kue. 16Thukhoentikkikpueng farisetu ein, cawh ei chrang, cawng lowktu, chrangkatu awn buh am aihmaih hmuh u ein, hatulah chrangkatu cawnglowktu awn buh am aihmaih tila a hnuguitu am toek? 17Khacawh Jesu ein yaein a toek hei, cangpueng ein seibawi oeh ngaih ein; hnat pueng einni a ngaih a tinak hei. Chrangdueng khuela oeh ka lawh ein, chrangka khuela ni kalaw a ti.

**Buhyeih ei Mawng Jesu ei Doednak**

18Johan awn Farise ei hnhruitu aiyeih u ein; lawh u ein ani am doed, hatulah Johan nei hnuhrui tuon Farise tuei hnuhruitu buhyeih u ein, na hnuhruitu buh oeh am yeih? 19Jesu ein a toek hei, chrumah ei am eppa a om hnuiah a pueitu buh oeh yeih u ei? chrumah ei awn am omhmaih ei chrueih, buh oeh yeih u ei. 20Khanaphi chrumah ei amni eika, lawhnak nin sutlaw ei, akha hnueppah amni yeih u ei.

21Haueinphi suisak athai awn aruem oeh but mannei; hatulatiah athai yein aruem aikom thehta oe ei. 22Chrangtu ein saphawum aruem khuila, yusue oeh thankhoi u ei, am thanna haw saphawum pawkkom yutui yudboeih ei, saphawum phi diei, saphawum athaiah, yutui athai am hloenna ni, an chropla a khoengkaw a ti.

**Chringhnuep Doednak**

23Cawhkha chringhnuep ah Jesu laisun ein a cehah krakue, a hnuhruitu cangvuei yun u ein lam ceit u kue. 24Farisetu ein am hmuhah, chringhnuep ah oeh biei sue ambi, boen, amti. 25Apuei tuon tawi u ein, am ngaihnak awn David tei a bi oeh nam khekhoi kuene a tinak hei. 26Fanpuhri ei im khuila lut ein, tairuetu doeng ngei ai yeilah am ap vaipi, khacawhkha tairuetu konna, hauei ai yeilah thumcam oeh ompueng vaipi ani awn omhmaih upueng peheikue ti oeh nam khekhoi kuene? a tinak hei. 27Jesu ein a toek hei, chrangnhrei hmokla chringhnuep pranglah kra ein, chringhnuep pei hmokla chrangprang la oeh krakue. 28Khatiein chrangcapa kha chringhnuep pei bawilah krakue.

**3**

**Jesu ein Chringhnuep pa Acangsak**

1Jesu Sinakok khuila lutbai ein, akhannah akutvang khempueng chrangapum omkue. 2Chringhnuep pa ani a raisak hmuh u kom, kat am buengngei hmokla, ngaih na u ein ani ngoeng u kue. 3Jesu ein akutkhem la, thouna, am hmaiah duei a ti. 4Chringhnuep pa aveh biaw, athe biaw, hringnak ngonnaw, hringnak khuiyaw? thumcam lah akra tiein a toek heiah. Aduemlah om u kue. 5Kawthednak awn veiein a boen hei konna am lungsin ahlangnak awn ayoeein, na kutsoeng a tinak. Akut soengein a kut nibai kue. 6Khanei Farisetu ceit hrit u ein Herod tei chrang tuon ani hawmueihla, ngonnei hmaithawi u ein am tengchram.

**Chrangpring ngei Jesu Hruinak**

7Jesu a hnuhrui tuon tuili vanglah lat u ein; Kalile awn Judah rammei anampuei yein hruilawh u ein; 8Jerusalem, Idumea, Jordan tuiraivang, Tuere awn Sidon yungkeu veitu ein a bi avan ya u ein ani eilah chrang atoeloep lawh u kue. 9Chrangapring aihnak awn a hnuguitu kong atelah am takbek keilah a toek hei; khanavah ani oeh sukdeng u ei. 10Hatulatiah ada a cangsaknak awn, nemahpoeng avannein ani veiein, am sunnei hmokla buh hei u kue. 11Raithetu ein ani am hmuhah, a hmaiah kawp u ein, nangkha Fanpuhri ei capa! lah, na krakue tilah vik u kue. 12Ani haula akra oeh am toek keilah analah hred heikue.

**Hleihnih Hrueinak**

13Ayakhlue tu khuehei ein cungla kaikue., ani ei lalawh u kue. 14Omhmaih u kom, thutoek lah a tueih heiyei hmokla, hleihnih som heikue. 15Khawram tuhnak huham pehei kue. 16Hleihnih som ein: Saimon peter lah khuekue. 17Zebede ei ca Jame awn, Jame mei nau Johan Boanerges la anming suirawi kue, khacawh ei suilam kha Jek keica lakra kue. 18Andrew awn Philip, Bartholomew awn Matthew, Thomas awn Alphaeus ei ca Jame, Thaddaeus awn khueipueng Saimon; 19Jesu appueng Judah Iscariot, lakra u kue.

**Jesu awn Beelzebub**

20Khanei Jesu a imla ceitein, chrangtu krumlaw bai u kue; khatiein buh haw oeh ai hlot u kue. 21Ani rukue am tiah, a im khui chrangtu ein ya u ein, ani caweiyeila ceit u kue. 22Jerusalem lamei lawh upueng ein, ani Belzebub youna ein, khawyoutu kruempueng awn ani ein khawyoutu tutkue amti. 23Amah ein khuehei ein nuetnak tuon khawram mein khawram hawtu mueihla a tuhning kaw? tiein a toek pek hei. 24Ram apum ammah tuh ad uhkom am tairak lah akraah, ram oeh duei hlottei. 25Imkhui apum haw amah tukrukom am tairak lah akra ah, Imkhui oeh awm hlottei. Khawram haw amah tukrukom am tairak la akraah, oeh duei hlot kom, dihnap pei! 27Thamah chrang oeh khihmalah akraah, akhawhtu lawh eilah, ha u imkhuila oeh lut hlottei, khih konna ni imkhuila luh hlotkaw. 28Thutak kan then u ei, chrangca tuei katnak avan, am thu awn katnak hatuphi, ngaihsimnak ommei; 29Hauphi hmueichra ciim katnapueng kha ahawtiahphi oeh ngaihsim hlottei. Khacawh ei katnak kha aloetloe ei katla krakue. 30Hatulatiah ani khawram youna kue am tila krakue.

**Jesu ei Nawi awn Nautu**

31Khakonna Jesu ei nawi awn nautu sutlaw u ein, pungla duei u ein ani am khuesak hei. 32Ani vei u ein ngoi upueng chrangtu ein, boen, na nawi awn na nautu pungla duei u ein nang niyap u kue am tiah. 33Haunum ka nawi awn ka nautu tiein a hlan hei. 34Ani vei u ein ngoi upuengtu vei ein a boen hei, cawhah ka nawi awn ka nautu omkue a ti. 35Fanpuhri ei yakhlue bipueng hauphi, ka nube, ka koeinau tu awn ka nawi lah kra kue a ti.

**4**

**Cina Phuei Nuetnak**

1Tuili kengah theithangnak tuen baikue. Chrang adahe a eplah am krumlawnak awn tuili fannei kong khuila ceitein ngoikue; Chrangtu avan tuili ep dekah om u kue. 2Ani ein nuetnak awn adahe theithang hei ein, a theithang awn toektah heikue. 3Cawh ngaiuna! boen u, phueithoipueng chrangapum kha phueithoi yeilah chrahkru kue. 4Aphueithoi kha, avang lammah yaein, vatu lawuein dawkboeih u kue. 5Afei cina kha lungchrong hmu dekayawinak ah kraein; dek pamein lutlaw hritkue. 6Khawhni aluhlawah hlawk ein apra oehchrah ein yaiein dikue. 7Afei cina kha linghmu ah kraein, hlingbau vein buein oeh theipai kue. 8Afei cinatu dekvehah kraein keklawein baukue, theipai ein atheih thunkip, chrukkip. phra la vueipai kue. 9Hauphi yaknak hna tapueng ein yaseh tikue.

10Amadoeng a om loeiah, a hnuhrui tuon hleihnihtu ein nuetdongnak kei amawng am doed. 11Fanpuhri ei ram athuk hmatnak nangmih nam rahkue a tinak hei, khanaphi pungla om upueng ein nuetnak poeng oeh hmat u ei. 12Khatiein boen u kom oeh hmuh thei u ei, ngai u kom am yak oehhmat u ei, khatiein am ni lat law u kueh karen heiyei sue a ti.

**ThenKhainak**

13Cawh ei nuetnak oeh nam yalam kuene? a tinak hei. Nuetnaktu hawmueihla nam yalam mei? 14Fanpuhri ei thutoek kha cina phueila krakue. 15Lammah krapueng cinatu tikha, thu am toek, yauein, khawram lawhrit ein, am khuiah phueiyei thu lou veinkue. 16Akhamueih boela lungchrong hmuah krapueng cina tikha, cawh la krakue, thu am yakah, yeinak awn douhrit ukue. 17Am lungsin nah apra oehchrah ein asoengca omein; thu ei hmok la, khawvuk, dunghnepnak asutlawah, lathrit ukue. 18Hlinhrhmu ah krapueng cina feitu tikha; thu yaupueng tulah krakue. 19Khanaphi leidek bawngbainak, taklawh ei theilainak, afeiyakhlue tu lutlaw ein, thu buein oehtheipai hlotkue. 20Dekveh ah krapueng cinatu tikha, thu am yak dou u ein thumkip, chrukkip, phra lah theipai kue.

**Meiim awn AnhroihNak**

21Meiim kha vawh kailah ceh pueiah takkei lah oehkra ein, Ihkong kaiah tak keine? khacawh kha meisoeng nak fannah oehtak keine? 22Hatuphi aduemla ompueng danglaw ei, thupthawi poeng poeulaw ei. 23Yaknak hna tapueng hauphi yaseh a tinak hei. 24Hatu nam yak ngaih u, tiein a toek hei. Na nuetnak awn ninuet u ei, adoem tapueng thapsi ei. 25Hauphi adoem tapueng peksi ei, oeh tapueng hauphi lawh pekkei.

**Cina Nuetnak**

26Fanpuhri ei ram kha dekah cina phueipueng chrangapum awn toengkue. 27Thanla ipein hnuepla thoukue, hatumueihla cina lutlaw ein am bau oehhmat pueng awn toengkue. 28Dek kein theihpaisak heikue; a lammala adawi, khanei asing, khakawnnah asing khuiah atak lutlaw kue. 29Cang ahmin lawah, cangah nin aphanak awn, ani ein vinmah tueihrit kue a ti.

**Ancaci Nuetnak**

30Fanpuhri ei ram hatu awn nim mueih ei, khacawh ei hmokla hatu nuetnak nim hmang ngei? a ti. 31Khacawh kha ancaci awn mueihkue, ancaci dekfannah phueiah, dekfannei cinatu avanlah yawisoeih kue. 32Khanaphi khacawh phueiah, baulaw ein dum khuiyei linhrtu avanlah baungai ein apramtu doemkue; khatiein khawkhi ei vatu apram kailah buta u kue.

33Ani ein khamueih ei nuetnak ada awn am yak hningngei lah thutoek pehei kue. 34Nuetnak kalah thu oeh toek pehei ein, avanpoeng a hnuhruitu aduemla yaksak hei khaikue.

**Tuili Fannei Jesu**

35Akhahnuep khawamue lawah, khawvang raila nim ceittei a tinak hei. 36Chrangpring cehta u ein, kong khuiah ana ompueng Jesu mahla ceit u kue; afei kongtu haw omkue. 37Akhana khawkhithe khilaw khuengdeng ein tuiphu ein kongkhuiah tuibe kue. 38Jesu amah aludoek ein kongngei hnuvang lah ipkue; thou u ein, Tikkikpueng, nan rawk u kom kam dieine? amti. 39Thoulaw ein khawkhi tamein tui a toek, tuboeih dipseh a ti. khawkhi dip ein avan dingreu boeihkue. 40Hatulah nam krih? A tuboeih hrila yumnak oeh nam takuene? a tinak hei. 41Apum awn apum toekkru u ein krihe u kue, khatiah cawh haulah kra ei, tuili awn khawkhi hawein ani ei thu ngai nihkue am ti.

**5**

**Phai A Cimsak**

1Tuilirai khawvang hrerasene ramla sutlaw u kue. 2Kongngei a dueih lawah, raithe ei omnak chrang kha ani awn chrummeila vuihmun neika lawh kue. 3Ani kha vuihmun tuei lakah omkue. Ani hauein sirui awn haw oeh khithlot kue. 4Hatulatiah ani kha lakkhing, sirui awn khitci u ein phi sirui pihsak ein lakkhingrui pit patsak kue, hauein ani oeh nemsak theikue. 5Vuihmuntu awnkhawcung tuei lakah, hnuep awn thannah, vikprang doeiein Lungah amah ahkrusak kue.

6Asounak lamei Jesu a hmuhah, dongein a hmaiah kawpkue. 7Ahluengsoeih Fanpuhri eica, Jesu, kei mi ah hatu na biei, Fanpuhri ei ming awn kan panakue tiein athangla vikkue. 8Nangraithe chrang khuiyei lutlaw a tinak. 9Jesu ein, hatu na mingnak tiein a doedta, ka hming kha legion la krakue; kam doemkue a ti. 10Ram khui yeika afeila oeh a tuhei yeilah anui lah panah u kue. 11Cungngei eppa vowk adoemhe am bei omkue. 12Vowk tuei khuila kam luh eila, nituei u tila khawramtu ein ani pana u ein lut u a ti. Raithetu lutlaw u ein vowk khuila lut ukue; Vowktu tui a thuknak hrengvang tuili khuila phoei ukue; Tuili khuila cum upueng amila simhnih kruk lawh kue.

14Vowk ngoengtu donguein khawkhui awn ramkhuila thenhei u ein. Khacawh boen u eila chrangtu law ukue. 15Jesu eila lawuein raiyei omnak chrang kha, suisa ein acimla, a ngoih hmuh u ein krih ukue. 16Raiyei omnak awn vowk tuah hatumueihla akra, hmat upueng ein lawhbai upuengtu avan, thenkan hei ukue. 17Am khaw khuiuei a ceh ei la pana ukue. 18Kong khuila am luhah, raiyei omnak kein ani awn an ruitoem meila pana kue. 19Jesu ein oehdou kue. Na imla ceitna, Ani ein hatumueihla nang an ren onna, na fanna hatukruk la baupueng a bi mah, na chrangtu then hei a tinak. 20Ani ceit ein, ani ei hamla Jesu ein anuipai a bitu Dekapolis rammah tuenein a toek ah, avan caweikue.

**NutaSi awn HnatpuengNutong**

21Jesu kongcum ein tuirai khawvang katein a ceh baiah, chrang adoem mein ani veilaw ukue; khatiein tuili kengah ani omkue. 22Sinakok bawitu khuiah apumla kraein Jairus mingna pueng lawein, ani hmuh ein, akhaw kaiah kawp ein. 23Ka canu tuboeih heah siein; na boeni lawna, afannah, na kut na taih ei sueah ani hringlaw baiyei ni tiein anuilah pahram kue. 24Khanei ani awn ceithmaih nih ein, chrangadoem mein ani veiuein am hruinak awn tot u kue. 25Kum hleihnihah silalowk pueng nutong apum omkue. 26Seibawitu adaei kuttah anui um ein atak avan boeih ein phi, oehmang ein taoe kue. 27Jesu ei mawng ayak konna, chrang tuei hnulah lawein a suisak sunkue. 28Asuisak mawng ka sunnah, ka raiyei tila ngaihtueh kue. 29Sawi lawh pueng asiduem hritein a pumsa ei natnak mangpuengla ani ein hmatkue. 30Jesu ein a pumsa ei huham ani eika aceh hmathrit ein, chrang tuei la hlatein haunum ka suisak sunpueng? tiein doed heikue. 31Ahnuhruitu ein, chrangtu ein an sunula na hmuh ein hret, haunum nisunpueng? na ti am tiahphi, veiein a boennah, khacawh bipueng nutong hmuh kue. 33Nutong kriein chret kue, aniah hatu akra hmatein, lawh ein a hmaiah kawpkue, Kratang pueng avan ani then kue. 34Nuta a toek, ka canu, na yumnak kein nih cangsak kue; adimreula ceittoe, na natnak tu boeseh a tinak.

35Atoektah hnuiah, sinakok bawiyei im lamei lawhpueng ein, na canu sihkhoenkue, hatulah Tikkikpueng, na ue oihnum? tina ukue. 36Jesu ein, khacawh ei thu a yakah, Sinakok bawi a toek, oeh krihena, yum a tinak. 37Peter awn Jame awn Jame mei nau Johan mi konna, ha u ruitoem pueiyei oehyahlue kue. 38Sinakok bawiyei imla sutlaw u ein, pancai upueng awn oe hnhroek upueng chrang tuon kiu upueng hmuh heikue. 39Khuila lutein, hatulah nam kiukrah pancai? a tinak hei. Amaw sihpueng la oehkra ein, iphning kue a tiah. 40Ani thekha na ukue. Punhrla luhsak hei boeih ein, a puei tuawn amaw ei nawi awn pai cehpuei heiein amaw ei omnak imkhuila lut ukue. 41Amaw ei kutpang ein, Talitha kum! a ti nak, (asuilam kha nutaca, thou a tinak). 42Nutaca thouhrit ein lam ceittoeih kue, ani kha kum hleihnih lawhkue. Ahritla caweifai boeih ukue. 43Cawh ei amawng hauein oeh a hmat teila hred heikue. Hatuaw a ai yei peu a tinak hei.

**6**

**Nazareth Khawah Theithangnak**

1Akhannei ka a khawla Jesu ceitein a hnuhruitu ein loek u kue. 2Chringhnuep aphalawah, Sinakok khuiah thei hei kue; Cawh ei chrang cawhtu ahawla a rah aw? Cawh ei hmuhmatnak hauein ani a pek? Akut awn cawh mueih hawmueih la, a bi thei yaw? tiuein ngai upueng adahe caweicam ukue. 3Ani imsala oeh kraaw, mary eica, anautu James awn Joses awn Judas awn Saimon milah oeh kraaw? A betu cawhah nim om hmaihpueng la oeh kraaw? Tila ani oehyahlue u kue. 4Jesu ein, Sanghma kha amaei imkhui awn apaca phoeinau tuon akhaw aram mein oehdoenkham u ei a tinak hei. 5Chrang ayawica ei fannah, a kutsoeng ein a raisak hei konna, hatu caweiletnak phi khacawh ei khawah oeh biei. 6Oeh am yumla ani caweikue. Yungkeu vei khawla ceitein theiveng heikue.

**Hleihnih Atueih**

7Hleihnih khuehei ein achrop cila tueihei ein, raituh theinak haw peheikue. 8Thawngchrai konna, ai, yawngya, cawiah ngui, tuilam mei hmokla oeh nam thoemmei tiein tuekah heikue. 9Khanaphi khawdawk cum u; cu phohnih oeh thuih u tion thapsikue. 10Hatu immah nam luaphi, khaw oeh nam cehtak kei chrueih akhana om u a tinak hei. 11Hatu hmun nein phi, oeh nidou u kom, nam thu oeh am ngaihah, nam chrahlaw kruah, an manak u hmatnak keila, nam khawvud khawkhruet u. 12Ceit u ein yutnak thu toek u kue. 13Khawram ada tutuein, hnatpueng chrangtu situi awn hluk u ein cangsak hei u kue.

**Johan nei Lupum Chruengnak**

14Jesu ei ming athang, Herod tein yaein; baptisma Johan kha sihnak kei thou ein, khatiein huham caweiletnaktu a bi tila chrangtu ein toek ukue. 15Khanaphi afeitu ein, ani kha Elijah ni amti. Afeitu ein ani kha Sanghma apum, aruem mei sanghmatu apum awn mueihkue amti. 16Khacawh Herod tein a yakah, ani Johan ni, a huei ka roettei chrang, sihnak keika ani thou khoenkue a ti. 17Herodias ei mawng awn Herod amah ein Johan pangsak hei ein pin u ein thawng am chrum, Anau Philip pei chru a chrunak la krakue.18 Johan nein nanau vei chru na chrunak kha thumcam la oehkra kue tiein Herod a toek. 19Herodias ein ani renein ngonhlue einphi oeh ngon hlotkue. 20Hatulatiah Herod tein Johan kha chrangdueng apum awn chrangcim la akra hmatein ani caweicawng ein krihkue. Ani ei mawng a yakah, anuilah kawtheh ein; ani ei thu yeinak awn ngaihlueh kue. 21Herod tei hminak nin apha lawah, akumtoe a bawi tuon a raikap bawitu, Kalile rammei toengpang tuon awh ai ci u kue.

22Herodias ei canu amah lawein a lam lawah, ani ein Herod awn muebuh ai upueng a yintu hlimtuisak hei ein; Hrangpuei ein nutaca a toek, hatuphi na yakhlue thoeh, kan peei a tinak. 23Hatuphi na thoeh, ka ram akouk hrila kan peei tiein runcekue. 24Khanei nutaca a nawi yeila ceitein, hatu ka thoeh ei? a tiah, a nawi yein Baptisma Johan nei lupum a ti. 25Nutaca lawhrit ein Hrangpuei ngeilah ayanglah ceitein, cawh ei beidai fannah Baptisma Johan nei lupum nan pek hrittei ka yahlue kue tiein thoeh kue. 26Hrangpuei ayoehe ein phi, a runcenak awn a yin tuei hmai boennak awn ani ei thoeh oeh mana kue. 27Hrangpuei ein ngon nei tueihrit ein Johan nei lupum a law pueiyeilah toekkue. Ani ceit ein thawng khuiyei Johan nei hueiaw chruengkue. 28Beidai fannah a lupum lawpuei ein, nutaca pe ein, nutaca ein a nawi pehkue. 29Khacawh ei mawng a hnuguitu ein am yakah, lawuein apum cehpuei u ein vuihmun khuiah soen u kue. 30Jesu awn thoeitu krumboem u ein, am theihei awn am bi avan ani thenkan ukue. 31Asiunak hmunla nammah ceituna, asoeng huei u a tinak hei. Hatulatiah akhana chrangtu lawceitpueng adanak awn, buh ainak nin haw oeh omkue. 32Kong cum u ein asiunak la ammah ceit u kue.

**Chrang PhraNgakip Abei**

33Am ceh chrangtu ein hmuh u ein hmat hei u kue, khaw avan nei ka, atoengla am khaw awn ceittele u ein am hmaila, ana sutma u kue. 34Jesu kong khuiyei a lulawah, chrangadoem hmuh ein, ren heikue, hatulatiah amni kha oeh am thoemmei To awn toeng u kue. Ani ein adoemhe theithang heikue. 35Khawathan lawah, ani eila a hnuguitu lawh u ein cawh ei hmun kha khawprong lakra ein khawphi thankhoenkue amti. 36Pungim tuon khaw yungkeu la ceit u kom, am aiyei leiuei la, tueihei amti. 37Jesu ein, am aiyei hatuaw pehei u! tiein a hlan heiah. A hnuguitu ein, kam ceit kom denari pithnih awn api ciah pek heiah am aiyei vaipi kam leiyeine? amti. 38Jesu ein, vaipi hatuyat num nam tak? Ceit u na boen u! a tinak hei; hmuh u ein, nga pahnih awn pinhra amti. 39Khanei chrangtu avan saikim fannah, bum oetci ngoi u eilah a toeksak hei. 40Bum oettah phra awn ngakip ci ngoi u kue. 41Nga pahnih awn vaipi pinhra lou ein, Fanla hamang ein ai youthen a pek, vaipitu bouein hnuhruitu pehei ein amni ein tei ukue; nga pahnih bouein am van pehei kue. 42Avan aiuein amphue konna, 43Akikek tuon poihpueng nga vawh hrahleihnih la koi u kue. 44Vaipi aipueng patongtu phra ngakip lawh u kue.

**Tui Fanna Jesu Ceit**

45Chrangtu a tueihhei hnuiah, kong khuila lutsak heihrit ein, tuirai khawvang Bethsaida la a na cehsak heima kue. 46Achrah tahei konna, tairue eila cunglah kaikue. 47Khawathan lawah, kong tuili thungah omkue, dekah Jesu amah doeng omkue. 48Khawkhi ein a mam heinak awn thana u ein am vek hmuh hei ein thanthung khawnoed pali poetta amni sun heikom ceittei lah, tuifannah a law hmuh u kue. 49Ani tui fannah a law am hmuhah, chralah ngai u ein vik u kue. 50Avan nein hmuh u ein krih u kue. Khanaphi ahritla a toek hei, nam lunguepsak u, kei ni, oeh kri u a ti nak hei. 51Khanei amni ei kongkhuila a luh ei khawkhi dipein; anuilah caweilet ukue. 52Hatulatiah am lungsin ahlangnak awn vaipi ei amawng oeh hmat ukue.

**Gennesaret ah Cangnak abi**

53Am von kat konna, Gennesaret khawla sut u ein tuikengah kong phung ukue. 54Kongngei am krum lawah, chrangtu ein Jesu hmathrit u kue. 55Ram avan nah dawnguein, ahawn na a om am hmattei, hnat upueuengtu ihphak awn lawpuei u kue. 56Hatu khawpuei, khawnu, khawca, khuila a luh a phi, hnat upuengtu yoihtuknak ah soenhei u ein, a cudong sun neila thoehchrah u kue. Sun upueng avan cangboeih u kue.

**7**

**Acim awn oeh Acim**

1Farisetu awn Jerusalem lamei lawh upueng thukhoen tikkikpueng avang Jesu ei eppa krum u kue. 2Hnuhrui avang kha oeh siei kut proksak pueng awn vaipi am ai hmuh u ein am kat hei. 3Judah avan awn Farisetu kha kut anila oeh silah oeh ai u kue, khatiein hramca tuei thumcam pom u kue. 4Yoihtuk nak lamei am lawah, oeh am sihmaih ei chrueih oeh ai u kue. Pom meila am dou afei thumcamtu adahe omkue, khacawhtu kha phawi, am, chrueng, bei awn ihkongtu siei tuah tuen pueng la krakue. 5Farisetu awn thukhoen tikkikpuengtu ein, hatulah na hnuguitu ein ahramca tuei thumcam mueihla oeh si la, oeh cimpueng ngei kut awn buh am ai? tiuein am doed. 6Nam theilaipueng ngei mawngma Sanghma Isaiah ein toektang ein a ruk mueihla, cawh ei chrangtu ein am rong awn nidoenkham u ein am lungsin kei awn sou krukue tiein toek heikue. 7An bek u akhawloe nih, chrangngei thumcam caweinaktu awn theithang kruh u kue. 8Fanpuhri ei thuchrah nam phe ein chrangngei thumcam nam pomkue a ti.

9Nammah ei thumcam nam pom ueppei hmokla Fanpuhri ei thuchrah rawkramnak ah, nam cimvaikue a tinak hei. 10Moses ein, namnawi awn nampai doenkham u, hauphi a nawi awn a pai tamphrapueng siei a ti. 11Khanaphi nang mih chrangapum mein anawi awn apai yei halah, hatuphi kan bawmnih kha Fanpuhri ei an pek nihni nam tikue. 12Am nawipai yei hamla hatuhe oeh nam bisak heikue. 13Khatiein nam pommei thumcam awn Fanpuhri ei thu nam roeng ein; akha mueihtu adoemhe nam bikue.

**Chrang ngei Lungsin**

14Aepla chrang ada khuehei baiein, nam van nein ka thu ngaiuna yalam u a tinak hei: 15Chrangngei pungvang ah lawein chrangngei khuila thedthamsak hningpueng hatuphi oeh omkue; khanaphi chrangngei khuiah lutlawpueng ein chrang thedthamsak kue.16 Yaknak hna tapueng ein yaseh a ti.

17Chrangtu tahruet heiein imkhuila lutkue, a hnuhruitu ein nuetnak kei mawng doed u kue. 18Nangmih phi yak lamnak oeh om kuene? a tinak hei. Punglamei chrangngei khuila lutpueng ein chrang oeh thedhning ngeiti oeh nam yalam kuene? 19Hatulatiah khacawh a lungsin khuila oeh luttei, bungpuei khuila lutein, ai avan acim konna punglah lut lawei. 20chrangngei khuiyei lutlaw puengein chrang thedkue tiein a toek. 21chrang lungsin khuiyei lutlawpueng kha, athengaihtuehnaktu lutlawkue, luiluknak, ruknak, ngonnak, pretdengnak; 22Yakhlue aih awn binaktu, kumlainak, akhamueihla thufinak, cukciknak, phuemnak, dekrunak, cawngkrunak, ruangnak, 23Cawh ei athepoeng kha chrangngei khuiyei lutlaw ein chrang thedthamsak kueue a tinak hei.

**Suerophoenician Nutong ngei Yumnak**

24Akhanei Jesu dueilawh ein Tuere ramla ceitkue. Im khuila lutein, hauein oeh a hmattei yahlue ein phi, oeh thupkru hlotkue. 25Amawng am yak konna, nutong apum raiyei a omnak a canu lawpueihrit ein Jesu ei khaw kaiah kawp kue. 26Khuifei nutong, Suerophoenician pakhui lakra kue. Acanu khuiyei rai a tupek keilah panakue. 27Jesu ein, catu phue ma u se, caei aiyeisue ai, uitu fih heiah, oeh niei tiein nutong a toek ah. 28Nutong ein, Oe, Bawipa, khanaphi uitu haw amaw tuei aipoih capawi kaiah bei upueng la oeh kraaw tiein a hlan. 29Jesu ein, cawh ei hlannak awn ceit, na canu raiyein chrahkue a tinak. 30Imla ceit baiein, ihkongah yoenpueng a canu, raiyein a chrah hmuhkue.

**Ang ein pangpueng Aboesak**

31Jesu kha Tuere rammei ka chrahkru baiein, Sidon ram sun ein Decapolis ram thung Kalile tuilila sutlawhkue. 32Akhala chrangavang ein ahnapang tuon oeh thuthei u pueng tuei fannah, a kut ataih eilah pana u kue. 33Jesu ein chrangpring hmu ei asiunak la amah cehpuei ein, a hna khuila a kut puiein, citui awn a thawh konna, a lei sun kue. 34Fanla hamang ein, athukla ngaiein, Ephphatha! a tinak, asuilam kha poethloengseh! tinak ni. 35Khanei a hna thoem ein, a thu kaihpueng hloetein akhaila thukue. 36Hauphi oeh am then neila a toek hei; toek hei ein phi, toek taoe u kue. 37Anui la caweihe u ein, ani ein avehla biboeih kue; a pang yaksak ein, a ang thusakkue am ti.

**8**

**PhraLikip A Bei**

1Akhapoetta, chrangadoem bumbai u ein am aiyei oeh om ein, Jesu ein a hnuguitu khue ein a toek hei. 2Chrangtu ka ren heikue, hatulatiah amni kha hatu oeh ailah hnuepthum nim omlaw kue. 3Avangtu asounak lamei lawuh ein imla katueih heila akraah tawiuh ei, lammah bawngbai u ei a ti. 4A hnuhruitu ein, cawh ei pronghmuah cawh ei chrangtu ei kroenak keiai hauein hmuh hningngei yaw? tiuein am hlan. 5Vaipi hatukruk nam taaw? tiein a doed heiah, pirih amti. 6Chrangtu dekah am ngoih eilah toeksak hei ein; vaipi parih pomein, boenak a toek konna, bouein chrangtu am tei heiyeilah a hnuguitu pehei kue. 7Nga ayawica phi tah u kue, youthen a pek konna, khacawh phi am teihei yeila toek heikue. 8Aiuein phue u kue; akikektu poihpueng khoep u ein vawh parihah be eilah koi u kue. 9Akhannah phralikip kruk om u ein, tuei heikue. 10Ahnuhruitu awnkongkhuila luthrit u ein Dalmanutha khawla lawh u kue.

11Farisetu lawh u ein ani awn taihkruh ukue, ani noekdahnak la fanlamei hmatnak thoehna u kue. 12Alungsin khuila athukla ngaiein a toek, hatulah cawh ei canautu ein hmatnak am thoeh? atangla kan toek u ei, cawh ei chrangtu hatu hmatnak oeh pek heiyei a ti. 13Cehta heiein, kongcum ein tuirai khawvang la ceitkue.

**Herod awn Farise tuei Toi**

14Vaipi am thoemmei hnih u ein, kong fannei amniah vaipi apum doengni a om. 15Jesu ein amni a toek hei, Farise tuei toi awn Herod tei toi ngaihna u na hoen u a tinak hei. 16Vaipi oeh am taknak awn amni apum awn apum tengkhon u kue. 17Jesu ein hmatein, vaipi oeh namtak keimawng awn hatulah nam tengkhon? nangmih oeh nam hmu hmat phakue ne? nam lungsin hlanghun kuene? 18Mik namtah ein oeh nam hmuh? Hna namtah ein oeh nam yak? oeh nam thuemkue? a tinak hei. 19Vaipi panhra chrang phrangakip pei hmokla ka bouein, ahnuitu vawh hatuyat ta be ei la namkoih? a tiah, amni ein hleihnih amti. 20Chrang phralikip pei hmokla vaipi parih ka bouvah, ahnuihnawtu nam koih vawh hatuyat tah beaw? a tiah, parih amti. 21Ani ein a toek hei, oeh nam yalam phakue ne? a tinak hei.

**Bethsaida ah Mikmue Adeisak**

22Bethsaida la sutlaw u kue. Jesu eila mikmue chrang lawpuei u ein a sun neila am panak. 23Khaw ei pungla Jesu ein mikmue akuttah sawilawh ein, a mik citui awn a thawh konna, afannah a kut taih ein, hatuphi na hmu aw tiein a doed? 24Ani ein boen ein, singtu mueihla chrangtu veiuh ein am ceh kahmuh heikue a ti. 25Khanei a mik fanna a kut taihba i ein; a boensak ah nibai ein, avan akhailah hmuhkue. 26Aimla tueiein, khawkhuila oeh lut a tinak.

**Jesu kha Chrih**

27Jesu a hnuhrui tuon philippi caesareas ei khaw tulah ceit u kue. Lammah a hnuhruitu a doed hei; chrangtu ein kei haulah nitoek u aw? tiein a doed heiah. 28Avan ngein, Baptisma Johan, afeitu ein Elijah, afeibaitu ein Sanghmatu khuiyei apum tiukue amti. 29Kei haulah nantoek u aw tiein adoed hei toeihah, peter ein, nangkha Chrih la na krakue tiein a hlan. 30Aniei mawng hauphi oeh am then neilah hnuhruitu a toek hei.

**Jesu ein Asih ei Ana Toeknak**

31Chrang capakha anuiod tei, thukhoen tikkikpuengtu, tairuebawitu, ahramcatu, ein phe u kom, ngon u ei, ahnuepthum mah thoubai yei tiein theithang heikue. 32Khacawh ei mawngma akhailah a toeknak awn peter ein afeila cehpuei ein tamkue. 33Khanaphi hlatein a hnuhruitu veiein boen heikue, Peter tam ein, Khawram, ka hnula nawk, a tinak. Na lungsin nah Fanpuhri ei mawng awn oehna roengtha ein, chrang tuei mawng awn na roengtha kue a tinak.

34Ahnuhruitu awn chrangtu khuehei ein, ka hnula lawhluepueng hauphi, amah makruei; a laklamtung kawtkom ni hruiseh a ti. 35Hauphi ahringnak khui hluepueng kha ahringnak diei. Hauphi keiyei hmok awn thuthang hmokla ahringnak chruehpueng kha ahringnak khuiyei. 36Chrangapum mein leidek khawh avan takom, ahringnak adilah akraah, hatu amangnak ommei yaw? 37Chrangapum mein ahringnak hatu awn thawng hningngei? 38Cawh ei chrangthetu awn luiluh tuei haueinphi, kei awn kathu hmokla yakpueng kha, Apai yei hluengtainak awn Fanchrangtu mahla am lawah, aniei hmokla, chrangcapa phi yak keini.

**9**

**Muei Thawng Hlainak**

1Thutak kanthen u ei, cawhah nam dueipueng avang sihnak oeh nam nuem phaah, Fanpuhri ei ram kha huham awn asutlaw nam hmu ei tiein a toek hei. 2Hnuepruk aboeih konna, Jesu ein, Peter, Jame, Johan, mion ammah doeng cung hluenglah kai u kue. Am hmaiah aniei mueithawnghlai krukue. 3Asuisak kha khawvang mueihla bawk hekue. Dek fannah akhamueihla bawk keilah, hauein oeh phoek hlottei. 4Amni ah Moses awn Elijah danglaw nih ein Jesu awn thu u kue. 5Peter ein, Jesu a toek, Tikkikpueng, cawhkha nim omnak la nih hekue; Paw pathum kam sakom, apum nangngei ham, apum Moses ei ham, apum Elijah ei hamla a ti. 6Am krihnak awn hatumueihla am hlan nei oehhmat u kue. 7Khanei vangmei yein yinhei ein, vangmei khuiah oi lawh kue, cawhkha ka yawngnak capa ni; a thu ngai u! a ti. 8Avan vei u ein am boenna, Jesu konna hauphi oeh hmuh u kue.

9Cunglamei am krumlawah, sihnak kei chrangcapa a thawh hrila, am hmuhtu hatuphi ha u oeh am thennei la, a hnuguitu toek heikue. 10Khacawh ei thu thuem u ein, sihnak kei thawh tikha hatu a tihlue aw tila apum awn apum doedkru u kue. 11Hnuhruitu ein Elijah lawma ei tila, thukhoen tikkikpuengtu ein am toek, hatulah tiuh ein am doed? 12Elijah lawma kom avanpoeng am yakhlue prangtham mei. Khanaphi chrangcapa kha anuiodtei, phe u kom pukpai u ei a ti. 13Khanaphi kan toek u ei, Elijah atangla lawkhoen ein, thucim mah am ruk mueihla, aniei fannah am yakhlue la bikhoen u kue a tinak hei.

**Raiyei Omnak Tongpaca Acangsak**

14Hnuhruituei omnakla am sutlaw baiah, am yungkeu vah chrangadahe hmuh u ein, thukhoen tikkikpueng avang awn amni taihkru u kue. 15Ani chrangada ein hmuhrit ein, cawei u ein ani kutpang ngeilah dawng u kue. 16Hatunum amni awn nam tengchram? tiein a doed hei. 17Chrangpring khuiyei apum mein a hlan, Tikkikpueng, raiyein omna ein anhrpueng ka ca, nang ngeila ka lawpuei a ti. 18Ahawtiahphi raiyein pangein, dekah anala fitein, a rawngah aphom lutlaw ein, afa redein tuengdang kue. Khacawh am tuh eila, na hnuguitu ka toek hei ein phi, oeh tuthlot u kue. 19O oehyumpueng canautu, nangmih hatukruk kah kan ompuei u ei? Hatukruk la nangmih kan ueh u ei? Cawhla lawpuei u tiein hlan hei kue. 20Jesu eila tongpaca lawpuei u ein. Jesu raiyein a hmuhah amaw tuengdangsak hritein dekah kruein a rawngah a phomtu lutlaw ein hlat kitkit kue.

21Aniah cawhmueihla akanak hawtukruk lawaw? tiein a pai doedkue. Amawca ah tuenkue a ti. 22Asih eila alak ah tuiah, alak ah meiah, fitkue. Khanaphi hatuphi na bihning la akraah, niren u na, nibawm u! a ti. 23Jesu ein, na yum hning ngaw? yumpuengah avan krahningkue a tinak. 24Ahritla tongpaca ei pai vikein ka yumkue; oeh ka yumnak kah, nibawm a ti. 25Jesu ein chrangtu am kruk hrit a hmuhah, Khawram tamkue; Nang kan toek, na hnapang ein na angpueng khawram, amaw ei khuiyei lutlawna, aniei khuila oehna luhbaiyei atinak ah. 26Rai vikein krikrok keilah tuengdangsak ein fitkue, khanei rai lutlawkue; tongpaca kha rowk mueihhe lawein, adoemsoeih ein ani sihku! amti. 27Khanaphi Jesu ein akut a pangngei thoulawh ein, dueikue. 28Jesu imkhuila aluhah, ahnuhruitu ein, hatulah keimih ein rai oeh kam tuhlot? tiuein am doed duemmah. 29Ani ein, oehtairue la cawhmueih oehtuh hlottei a tinak hei.

**Sihnak awn Thawhnak Anatoek**

30Akhanei ka ceit u ein Kalile ramkhuila ceit u kue. Jesu ein khacawh ei mawng hauein ahmattei oeh yahlue kue. 31Chrangcapa kha chrang tuei kutkhuiah apukom, ngon u ei; ani ngon u kom, a hnuepthum mah a thawhbai yei mawngtu, a hnuguitu theithang thenkan heikue. 32Khanaphi cawh ei mawng amni ein oehhmat u ein phi, am doedtei la krih u kue.

**Haunum AbauSoeih?**

33Kapernaum khawla sutlaw u ein imkhuiah am ommah, Jesu ein lammei hnuet hatunum? nam teng tiein a doed heiah. 34Bueiukue, amni ah haunum abausoeih tikha lam meihnuet apum awn apum taihkru u kue. 35Ngoi ein, hleihnih khue ein a toek hei, hauphi lamma ei yahluepueng ahnusoeih la krakom, van nei tueihyoih la kraseh a ti. 36Amaw apum am thungah ta ein akut awn bawm ein, toek heikue. 37Hauphi cawhmueih ei amaw apum ka ming awn doupueng kha nih doupueng la krakue. Kei nidoupueng kha kei doeng nidoupueng la oehkra ein kei nituei lawpueng doukue a ti.

**Oehni Tu u Pueng Hauphi Mingmihni**

38Johan nein, Bawipa, na ming awn rai tutpueng chrangapum kam hmuhkue, kam mana hekue hatulatiah oeh ni hrui u kue a ti. 39Jesu ein, oeh mana u; ka ming awn caweiyei biein, kei niphuem napueng apumphi, oeh om yoeiyei a ti. 40Hatulatiah oehni tuh upueng hauphi mingmih ni a ti. 41Thutak kan then u ei, Chrih ei mingna bilah, awk kei tui phawioet nipepueng hauei chrengphi oeh chruek kei.

**ThawihSak Pueng**

42Kei ni yumpueng cawhei amaw apumku katsakpueng kha, ahueiah sum arueh awikom, tuili khuila fihkha aniei ham la ningai yei. 43Na kuttein an boeusak ah, chrueng pittein; na kut pahnih awn, oehsi hlotpueng ceimei khuila, na ceh dam la mangngai yei. 44Krid oehsi ein mei oehchrim hlotnak la krakue. 45Nakhaw ein an katsak ah, chruengein, cei khuila na khawsop awn naceh damlah, hringnak khuila oeh kuem puengngei khaw awn na ceh ningai yei. 46Krid oehsi ein mei oeh chrim hlotnak la krakue. 47Na mik kein an katsak ah, koih ein, mik pahnih awn meikhuila an fih u latah, mik vangon Fanpuhri ei ramkhuila luhkha ningai yei. 48Krid oehsi ein mei oehchrim hlotnak la krakue. 49Avan meici yuk keilah kra kue.50 Cikha nikue; khanaphi ci oeh a tuiah, hatumueihla tuisak baiyei? cila tui u na, apum awn apum adimla om u a ti.

**10**

**Yuvatainak mawng Jesu ei Theithangnak**

1Akhanei ka Bawipa dueilawh ein, Jordan tuirai vang Judah ramla sutlawkue; ani veiuh ein chrangtu bumlaw bai u ein a thumcamla theithang hei baikue. 2Jesu eila Farise avang lawh u ein, noekdahnak la, chrangein a chru a rawk kei thumcam la kraaw tila doed u kue. 3Jesu ein, moses ein hatunum an toek u? tiein a doed hei. 4Moses ein, tainak cape u na, nam rawk kei tikue amti. 5Jesu ein, nam lungsin ahlangnak awn cape u tikue a tinak hei. 6Khanaphi tueilawcuekah, Fanpuhri ein Tongpa awn nuta prangrawi kue. 7Khatiein Tongpa ein a nupai cehta kom, a chru awn donnih se. 8Pahnih kha pumsa apumlah krakue. Khatiein pahnih la oehkra niein apumla kranih kue. 9Khatiein Fanpuhri ein atoengla a donrawi, chrangein oeh taiseh a ti.

10Ahnuhruitu ein khacawh ei mawng imkhuiah am doedbai. 11A toek hei, hauphi a chru rawkkom, nutong fei chru na baipueng kha a chru katna puenglah krakue. 12Nuta amah ein ava a rawklah akraah, pretdeng puengngei nutalah krakue.

**Jesu ein Amawcatu Youthenpeknak**

13Asun heiyei la amawcatu a denlah am lawpueiah, hnuguitu ein tam hei u kue. 14Jesu ein a hmuhah, a kawthe ein; amawtu oehmah u na, ka epla lawsak hei u, khamueihtu einni Fanpuhri ei ram am koenak a tinak hei. 15Thutak kan then u, hauphi Fanpuhri ei ram amaw mueihla oeh doupueng Fankhaw oehlut hlottei a ti. 16Amni bawm hei ein am fannah a kuttaih ein youthen pehei kue.

**Bawimangpueng AmawChrang**

17Lam a ceh hnuiah, chrangapum aniei la dawnglawh ein, Tikkikpueng veh, aloethringnak rou ka rah eila, hatu ka biei? tiein, a hmaiah khudong ein doed kue. 18Jesu ein, hatulah kei avehla nan khue? Fanpuhri doeng konna, ha u oehveh kue a ti. 19Thukhoentu namhmat, chrang oehngon, oehluilu, oehru, oehrai, oehthei, na nawipai doenkham, u a ti. 20Bawipa, ka mawca ah tuenein cawhtu ka hruikhoen kue a tiah. 21Jesu ein ani boen ein, yongnak lungsin awn, apum huem hun kue: Ceit na, na tak avan yoinah, rengpueng pe; fankhawh nata ei; lawhna ni hrui a tinak. 22Khacawh ei thu ein akawthedsak kue, taloupueng la akranak awn ayoeein ceit kue.

23Jesu ein, Fanpuhri ei ramkhuila taloutu am luh eikha, kueihekue tiein a hnuhruitu vei ein a boen ah toek kue. 24A thu awn a hnuhruitu cawei u kue. Jesu ein, a toek hei bai, ka catu, akhawh ngaihupueng Fanpuhri ei ram khuila, a luh ei kuei hekue! a ti. 25Talou chrangtu Fanpuhri ei ramkhuila am luh eila tah, kalauk pruem hna khuiah a luhkha yoeingai yei a ti. 26Caweilaw taoe u ein, khatiah ha u khuinak rahningngei? amti. 27Jesu ein, boen heiein a toek, cawhkha chrangngei ham la oeh krahning kue, khanaphi Fanpuhri ei hamla oeh krahning pueng oeh omkue. Fanpuhri ein avanpoeng krasak hningkue a ti.

28Peter ein, Boennoe, avan kam rawk ein kan hrui u kue a ti. 29Jesu ein, Thutak kan then u, hauphi a im, a koeinau, a nube, anawi, apai, acatu, a loutu, ka thuthang awn keiyei hmokla ceh tapueng kha. 30Atuhboeih mikhmuh ah phralah doem ngaipueng im tuon koeinau tu, nubetu awn nawi, amaw tuon loutu, dunghnepnaktu, ngoilah aloet hringnak rah ei a ti. 31Khanaphi lamma upueng ada hnuukom, hnuupueng mauh ei a ti.

**Jesu einVukhmuh ei Atoek**

32Jerusalem la vak u ein am cehah, am hmailah Jesu ana ceitkue; hruilaw upuengtu kriuh ein, cawei u kue. Ani ah kralaw eitu, a hnuhruitu khueein a toekhei bai. 33Boenuh, Jerusalem la nim ceitkom, chrangcapa kha tairuebawitu, thukhoen tikkikpuengtu ein a sihnak keila puk u kom, khuifei tuei kuttah ap u ei. 34Jalak na u kom thawh u ei, pai u kom ngon u ei, ahnuepthum ah thoubai yei a ti.

**James awn Johan nei hamla Thoehnak**

35Zebede ei carawi Jesu eila lawnih ein, Bawipa, nang kan thoeh nih hatuphi, nan bipek nih ei kan yahlue kue an ti. 36Hatunum nangaih kan bipek niei nan yakhlue? a tinak rawi. 37Kan ngoihnak kei nipe nih anti. Na hluengtainak khuiah apum na engvangah, apum na patvangah anti. 38Jesu ein, hatu nanthoeh oeh nan hmatkue a ti nak rawi. Ka awk kei phawi nan awh hningngei yaw, ka hmuh ei baptisma nan hmuh hlottei yaw tiein doedrawi kue. 39Kan bihning ngei anti. Jesu ein, ka awk kei phawi nan awh hningngei, ka hmun ei baptisma nan hmuh hningngei. 40Khanaphi ka patvangah ngoih ei awn ka engvangah ngoih ei kha kei yein oeh kan pe nih ei. Khacawh kha soemphran pekhei tuei hamla krakue a ti.

41Pahratu ein am yakah Jame awn Johan thueina rawi u kue. 42Jesu amah ein khuehei ein a toek, nam hmat mueih la, khuifeitu kruem u eilah am sawm tukha, am fannah bawina u ein, am vaica chrang tukha am fannah titheinak awn huentat u kue. 43Khanaphi nangmih ei lakah cawh ei ninglah oeh akra ei, hauphi nangmih ei lakah bausoeih hluepueng kha nam tueihyoih la kraseh; 44Hauphi nangmih ei lakah a lamma ei yahluepueng kha avan nei tamna la kraseh. 45Chrang capa hawya am caweicau veilah oehlawh kue, ada thawngnak keilah a hringnak pekue a ti.

**Bartimaeus ei Mikdeinak**

46Khanei Jericho khawla sutlaw u ein, Jesu kha a hnuhruitu awn nah, chrangadatu awn Jericho khaw ei am chrahkru ah, Timaeus eica Bartimaeus mingna ein a mikmuepueng, lammah ngoiein thoehkue. 47Ani ein Nazareth Jesu la a yak kei, David tei capa, Jesu, niren! tiein vikein thoehkue. 48Adoem mein aduemla om am tinak te, vik taoe ein, David tei capa niren tikue. 49Jesu duei ein, cawhla lawpuei u a ti. Amikmue khue u ein, duei! oehlue, nih khuekue amtinak. 50Asuisak fit ein, phoei ein Jesu eila ceitkue. 51Jesu ein a hlan, hatu kan bipek kei na yahlue aw? Amikmue ein, Bawipa, ka mik adei yei ka yahlueuekue a ti. 52Jesu ein, ceit, na yumnak kein nih cangsak kue a tinak. Amik, deihrit ein lammei hnuet a hnu hrui kue.

**11**

**Noengnak awn Luhnak**

1Jerusalem ep, Olive cung ruiah ompueng Bethany awn Bethphage am sutlawah, a hnuhrui pahnih tueikue. 2Nan hmai la ompuenhr khawkhui la ceitnih na, nan sutloeiah, akhan ah am phung selaca nan hmuh ei. Khacawh kha ha u ei oeh a cumnak man la krakue; rui phran nih na, cawh la lawpuei nih a tinak rawi. 3Hatulah cawh nan bi? an tinak u la akra ah, Bawipa ein, yahluekue tinih, cawhla nituei lawbaihrit u eini a ti. 4Ceit niein kawttei pungvang lam keuvah am phung selaca hmuh nih ein, phran nikue. 5Akhana duei upueng ein am toek, hatulah sela rui nan phran amti? 6Jesu ei a toekrawi mueihla an hlan heiah, chrah perawi u kue. 7Jesu eila selaca toemlaw nih ein, afan ah am suisaktu phaih u ein, Jesu afannah cumkue. 8Lammah am suisaktu phaih u ein, afeitu ein pronglamei singpram am boek tu phaih u kue.

9Hnuhmai ceit upueng chrangtu ein Hosanna! Bawipa ei ming awn lawpueng a kamom she;. 10Omlaw ei nim pai David tei ram a kamom seh! Fankhaw duetlah Hosanna kraseh! tiuein soeutai u kue. 11Jesu Jerusalem la lut ein, bekim khuila sutlaw kue; Jesu ein, avan veiein a boen konna, khawamuenak awn, hleihnih awn Bethanuela ceit u kue.

**Jesu ein Bekim Acimsak**

12Bethanue khawei ka, a ngoiah latbai u ein, Jesu aitawi kue. 13Ahnahgong theising asounak kei, hmuh ein a theih hmuhah doeng tila, ceitein a boen, hatu oeh hmuh ein ahnahhrawng a hmuh, khacawhkha theising ngei theihnak khin la oehkra kue. 14Jesu ein, hauein na theih oeh aibai heseh! a ti. A hnuhruitu ein ngai u kue.

**Bekim khuiyei Nguithawngtu Jesu ein Atuhtoem**

15Khakonnah Jerusalem la sutlaw u kue. Bekim khuila lutein bekim khuiah sumlei yoitu upueng tuthei kue; muem you pueng ngei ngoihnaktu awn ngui thawnghlai upuengngei capawi lulelatsak kue. 16Bekim khuiah hauphi oehsumlei sak kue. 17Khuipoeng ngei hmokla, ka imkha tairueimla khueuh ei tilah, thucim ah oeh ommaw? tih ein, theithang heikue. Khanaphi nangmi h ein ruai khuila nam krasak kue a ti. 18Khacawh tairuebawi tuon thukhoen tikkikpuengtu ein ya u ein, hawmueihla ani diei yaptham u kue; Atheithang chrangadoem acaweinak awn ani kriuh kue. 19Khawamue lawah khawpuei punglah ceit u kue.

**TheiSing Rong**

20Khawngoisik lam am ceh hnuiah, apra la tuenein theising arong hmuh u kue. 21Peter ein, thuembai ein, Bawi pa, boen, theising na thaiein rongkue a ti. 22Jesu ein, Fanpuhri yum u a tinak hei. 23Thutak kan then u ei, hauein phi, cawh ei cung tuili khuila lutseh nam tiah, lungsin khuila ue annak, oeh omkom, a toek kralaw ei tilah, na yum la akra ah, ani ei hamla bi khoenlah krakue. 24Khatiein kan toek u, avanpoeng hatuphi tairue awn nam thoeh ah, nipe khoenkue tilah yum, na rah heiyei ni. 25Ahawtiah phi na tairueah, a poengah ni hlihkeh napueng a omla akraah, ngaisim, khanavah Fankhaw la ompueng na paiyein, nakat, nih ngaihsim pe ei. 26Khanaphi oeh na ngaihsim la akraah, Fankhaw la om pueng na paiyein, na kat oeh ni ngaihsim pe ei ni.

**Titheinak Jesu Am doed**

27Jerusalem la lawbai u ein, bekim khuiah am ceh hnuiah, tairuebawitu, thukhoen tikkikpuengtu awn agamcatu, ani eila, law u kue. 28Cawhtu hatu titheinak awn num na bi; cawhtu na binak, cawh ei titheinak haunum nih pepueng? amti. 29Jesu ein, apum kan doed u ei, ni hlan u na, hatu titheinak awn cawhtu ka bi kan then u ei a tinak hei. 30Johan nei Baptisma kha Fanpuhri ei lameinum? chrangngei lameinum? Ni hlan u a ti. 31Ammah ngaihtueh u ein, Fanpuhri ei lamei nim tiah, hatulah ani oeh nam yum, nitina u ei amti. 32Khanaphi chrangngei lamei am ti eilah chrang krih u kue. Avannein ngaitueh ein Johan kha sanghma tangni amti. 33Khatiein oeh kam hmatkue tiuein Jesu am hlan. Jesu ein phi hatu titheinak awn cawhtu ka bi oeh kan then u ei a tinak hei.

**12**

**Chrangvah Tuhtoemnak**

1Nuetnak awn a toek hei, chrangapum mein pucuengtu lingein dum veiein vong a thung, pucuengtui suinak keila dek touein kraksoeng a sak, bilou u eitu vah hei ein afei khawla ceit kue. 2Bihnak ninah dum vattuei la, pucueng atheih rah ei hmokla, dum vattuei la, a saitu tueihei kue. 3Anipang u ein, am paih, a kut tumla am tueih. 4Afei sai tu a tueihhei bai, a luah pai u ein, a hmai thuisak u kue. 5Afei tueiein am ngon, akhamueihla ada tueiein, avang pai u ein afeitu am ngon. 6Ani ein a yongnak a capa apum tueibai kue; amni eila ahnusoeih la ani tuei ein, duekdom u ei ni tikue. 7Khanaphi dum vattu apum awn apum toek u ein cawhkha rouyaw ei, lawh u, nim ngonkom, rou nim kana e amti. 8Ani pang u ein dummei punglah sawi u ein am ngon. 9Dummah a lawah, dum vattu, hatumueihla pawh ei? tila am doed. 10Cawh ei thucim oeh nam khekhoi kuene? Imsa ein a hnoed teilung akiei akueisoeih lunglah tang kue; 11Cawhkha bawipa ei a bilah kra ein, nim mik hmuhlah caweiyei la phi krakue. 12Nuetnak awn amni a seng heilah hmat u ein, ani pangngei lah thana u einphi, chrangtu krih hei u kue.

**Caesar Cawng Cawngnak**

13Farisetu awn Herod tei hnuhruitu a thu awn ani pangngei la tuei u kue. 14Lawh u ein, Bawipa, atang na toek ein hau oeh na ruih kue, hauei mikhmai phi oeh na boen ein, Fanpuhri ei lam thutak awn na theithang kue. Caesar cawng pekkha thumcam awn koek kaw? oeh koek kaw? nithen u amti. 15Kam pe ei num? oeh kam pe ei num? Khanaphi Jesu ein, amni ei theilai hmat ein a toek hei, hatulah nan noekdah u? ka boen neilah denari aphe lawpuei u a tinak hei. 16Aphe lawpuei u ein, a toek hei, cawhah hauei ming, hauei mueinum a tiah, Caesar ei amti. 17Jesu ein, Caesar eika Caesar pe u na, Fanpuhri ei koe Fanpuhri pe u a tinak hei awn cawei u kue.

**Thawh baiah Chrunglanak**

18Thawhbainak oeh omkue tih upueng Farisetu a epla ceit u ein am doed. 19Chrangapum kha oeh cakom a sih ah achru poihhruettei, a nauvein nuta chruna kom, a phoei yei hmokla ca peseh tilah moses ein thucim ah a takhruet amti. 20Koeinau parih lawh u kue, a vaisoeih chrumah ein, oeh a ca phaah sihkue. 21Apahnih ein nuta chruna ein oeh cala sihkue; a pathumphih akhamueih la krakue. 22Avan oeh ca u ein ahnusoeih la nuta phi sihkue. 23Thawhlaw hnuep pei am thawhlaw baiah, ani hauei chrulah kra ei? am van parih ein am chrunak amti. 24Jesu ein, Fanpuhri ei huham oeh nam hmat ein, thucim oeh nam yaklam awn nam loih ein nam kah kueue. 25Sihnak kei am thawh ah, chrunglanak, chruumnak, oeh omkom fanchrangtu mueihla nim kra ei. 26Sihnak kei thawhbai yei awn ruisui ein, hlingbum khuiah moses a toek, kei kha Abraham mei Fanpuhri, Issac kei Fanpuhri, Jacob pei Fanpuhri, la ka krakue, tiei mawng oeh nam khekhoi kuene? 27Ani kha asi tuei Fanpuhri la oehkra ein, ahring tuei Fanpuhri la krakue. Khacawh awn nam kat nui kue a ti.

**Abausoeih Thupek**

28Thukhoen tikkikpuengtu khuiyei apum mein am taihkru yaein, avehla a hlan hei hmat ein adenla lawkue, thupek avan ah hatu avehsoeih tiein doedkue. 29Jesu ein, avehsoeih kha, Aw Israeltu ngaiuh, nim bawipa, Fanpuhri kha fanpuhri apum la krakue. 30Na bawipa, Fanpuhri kha nam lungsin avan, nam hmueichra avan, nam luchrok avan, nam tharui avan awn yawngna u a ti. 31Namah mueihla na imteng yawngna, tikha apahnih la krakue a ti. 32Thukhoen tikkikpueng ein, Bawipa, Fanpuhri apum nati natang kue a ti. 33Lungsin avan, hmuhmat avan, tharui avan, namah mueihla na imteng yawngna tikha kengtaih rawhcihkru avan la ningai kue. 34Hmuhmatnak awn a hlan hei Jesu ein a hmat ah, Fanpuhri ei ram awn oeh nam soukrukue a tinak hei. Khakonnah, hauein oehdoed baihe kue.

**Chrih Hauei Ca Num?**

35Jesu ein, bekim khuiah athei hei poetta, thukhoen tikkikpuengtu ein, hatulah Chrih kha David tei capa, amti? Fanpuhri ein na raitu na khaw kailah oeh katak hrila ka patvanngah ngoiyoe tiein ka bawipa toekkue tiein hmueichra ciim awn David tein toek kue. 37David amah ein Chrih kha bawipa la khuekue; khatiein hatumueihla ani acalah krahning ngei? tiein a doed. Chrang adoemhe ein yeinak awn athu ngai u kue.

38Athei heinak ah: cusau thuih u ein yoeuveng ngei awn khawhyoihnak hmunah doenkham ah kutpang ngei yahlue upueng thukhoen tikkikpuengtu ngaihna u a tinak hei. 39Sinakok khuiyei ngoihnak hlueng awn awkainak kei hmun veh yahlue u kue. 40Hmeinu tuei im yawpe heiuein am phouyai kruhlue awn asaulah tairue u kue; Cawh tu ein thuchranak anuirah u ei a ti.

**Hmeinu ei Peknak**

41Khawh peknak hmaiah a ngoihpoetta, singkong khuila chrangtu ein hawmueihla ngui amtok ngoengein boenkue; talou chrangtu ein nguiada tok u kue. 42Khawdeng hmeinu apum lawein rawhum ngui ayawi pahnih tok kue, khacawh kha tapekruk la krakue. 43Ahnuhruitu khueein a toek hei, thutak kan then u ei, khawhpe upueng am vanlah rengpueng hmeinu pengai kue a ti. 44Amtak khuiyei pai u ein am van pe u kue, rengpueng hmeinu kha a aiyeisue avanlah tok boeih kue a ti.

**13**

**Ahnusoeih Khawhnuep**

1Beekim khuiyei ka a ceh baiah, a hnuhrui khuiyei apum mein, Bawipa, boennoe, cawei yei lungnutu tikha hatunum? tiein a doed. 2Jesu ein, cawh ei im nutu na hmu aw? oeh phredla lungapum mei fanah lungapum oeh soemmei a ti.

3Bekim hmaithawi ein Olivecung fannah a ngoihpoetta, Peter awn James, Johan awn Andrew miein am doed; 4Cawhtu ahawtiah akralaw ei, cawhtu avan akuemlawnak kei hmatnak hatula kra ei? nithen u amti. 5Jesu ein, a toek hei, hauein oeh an theinak u keilah ngaihnauh. 6Kaming awn ada lawkom, kei anini, tiukom ada theina u ei. 7Tukbi ei awn tuk ambi nam yakah, oehlue u; khacawhtu krama ei; khanaphi adueuetnak la oehkrakue a ti. 8Pakhui apum awn apum railah thouniei, ramapum awn apum tunih ei; hmun ahaha ah lipithueih ei; Aikhawkha ei. Khacawhkha khawvuk khuikhanak kei atuennak lah krakue.

9Ngaihnauh; hatulatiah thuchranak imla nithak u ei, sinakok khuiah nipai u ei; am hmatnak keila, keiyei hmok la kruemuh pueng tuon Hrangpueituei hmaiah nam dueiyei. 10Thuthang kha khuipoeng ah alamma la toek kei. 11An ap u keilah nithak u ei, nipang upuengngei hmai ah, hatu nam toekkei hmokla oehlue u, hatu na toekkei akhannah nipe ei, khacawhkha nangngei toekkei la oehkra ein, Hmueichra Ciim mei a toekkei lakra kue. 12Koeinau apum awn apum si eila apkru niei, paiyein a ca, a catu ein am nupai tupha uhkom, ngon hei u ei. 13Kaming awn chrangvan nein nithuei u ei, khanaphi aduetnak hrila uehpueng kha khuinak hmuh ei.

14Thekha ein duekueak pueng oeh a omnak kei hmunnah, a dueih nam hmuh ah, thucim khe upueng ein hmat u ei. Judah rammah om upueng cunglah donguseh. 15Krungmouk la ompueng chrang oeh krumseh. Im khuiyei hatuaw lawh eila oeh lutseh. 16Loula ompueng suisak a lawh eila oeh latseh. 17Akhapoetta poiuhpueng awn nausen mauhpueng am kamthehkue. 18Khacawh sikca ah oeh akra eilah tairue u. 19Hatulatiah tueilawcuekkei ka, oehkra khoipueng khawvuk kha, akhapoetta kra ei, Fanpuhri ein, a hnuencei yeituen tuboeih hrila, oehkra manpueng kra ei. 20Bawipa ein hnuepnin oeh a tawisak la akraah, ha u oehhring hlottei; khanaphi ani ein, yuei hei ein a hruei tuei hmokla, khawhnueuep tawiyei. 21Chrang apum mein, Chrih cawhla omkue, boenlaw a tion; ani khawla omkue, boenlaw tipueng oeh yummoe. 22Hatulatiah Chrih la hmoekru u pueng awn Sanghma la hmoekruh upuengtu, poeulaw uhkom, hmatnak awn caweinak tuon hrueitu haw theinak hei hninhrah, theinak hei yeilah, theilaw u ei. 23Khanaphi Ngaihnauh, cawhtu avan kan toekpe khoen u kue a ti.

**Chrih Lawbai Yei**

24Akhapoettei khawvuk a om konna, Khawhni Hmuepkom Chra oehvangngei. 25Khawmik lamei aisitu kruilawh u ei, Fankhaw huhamtu thuek u ei. 26Hluengtainak huham anui awn vangmei cumkom, chrangcapa a law hmuh u ei. 27Ani ein, Fanchrang vuntuei lawkom, alaw, akrak, acum, asip lamei tuon leidek adueetnak keika fankhaw aduetnak lamei a hrueitu krumboemsak heiyei.

28Tuboeih ah tuennah theising ah khacawh nuetdongnak theithang ngoe: theising ngei apram tuah ake awn a hnahtu amluh lawah, khawchrai etkue ti nam hmatkue. 29Akhamueihla, nangmih ein phi, cawhmueihtu akralawah, anikha kawttah omein yoelawkue tila hmat u a ti. 30Thutak kan then u ei, cawh ei canautu oeh am siphaah, cawhtu avan kraboeih ei a ti. 31Fan awn dek achrueh aphi, kathu oehchruek kei.

**Hnuep awn Nin oehhmat**

32Khacawh ei hnuep awn ninkha, fanchrang tuon capa ein phi oeh hmattei, pai doengeinni a hmat. 33Ahawtiah khacawh ei nin asutlaw ei oehnam hmatnak keidawngah, ngaihnauh na, ngoenguh a ti. 34Cawhkha dung ceitpueng ngei chrangapum awn toengkue. Aim rawkhruet ein tueihyoih apum ciah am biei pehei ein ngoengkom a ommei la kawt ngoeng a toek. 35Khatiein Immah muelam, thanthung, aikhong, khawthaih, ahawtiah a lawei oehnam hmatein ana ngoeng u. 36Naih hnuiah lawpalai kom nihmuh ei. 37Ana ngoeng u kantinak u mueihla avan katinah kue a ti.

**14**

**Bethany Khawah Jesu Amteng**

1Hnuephnih konna kantak yuli ommei, tairuebawitu awn thukhoen tikkikpuengtu ein hatumueihla ani theinak awn panhrah ngon nei teng u kue. 2Chrangtu am pancai hluenak awn yuli hnuiah oeh bitang ngei amti. 3Bethany khawah phaineh pueng saimon nei immah, Jesu a ompoetta, nuta apum aphukuei situium pomein lawkue; Akhuem hmongein a lu hlon kue. 4Avang a kawtheh ein hatulah situiui a poeklak? tih u kue. 5Cawh ei situiui denari pitthum la doemngai yeilah yoihah, rengcachrangtu pek heiyei sue tiuh ein nutong suh u kue. 6Jesu ein, roeng u, hatula nam ueh oih? Ani keiah bini bikue. 7Reng upueng awn nam om doeiyei, ahawtiah phi nam yakhluenak ah amni ah ani nam bihning kue; khanaphi kei nangmih awn oeh nim om doeiyei. 8Atihning bih khoenkue, ani ein ka pum oehcuem phaah hlukein soemse kue. 9Thutak kan then u ei, leidek avan thuthang am toeknak poengah, cawh ei nuta thuemnak la a bitoek u eini a ti.

10Hleihnih khuiah apum la krapueng Judah Iscariot kha tairuebawituei la, aphei yeilah ceitkue. 11Khacawh am yakah yeihe u ein, ngui ampek keilah thukam u kue. Khanei tuenein ahawmueih la appei nin yaptham kue.

**Ahnusoeih Kaantaak Yuli**

12Kaantaak To ngonnak yuli hnuepoetnak ah, a hnuhruitu ein kaantaak awkai soemphran neila, na yakhluenak la kam ceitte? amti. 13Ahnuhrui pahnih a toek, khawkhuila ceit nina, ammah tui thuengpueng chrangapum nan hmuh ei, ani hrui nih a tinak rawi. 14Aluhnak immah lutnih na, ka hnuhrui tuon kantak awkainak kei im, hawanum a om, tikkikpueng tikue immah nan tinak kei a ti. 15Ani ein soemse tangte afanim akauhe nihmuh niei, akhannah soemphran nih a tinak rawi. 16Ahnuhrui rawi ceitnih ein khawkhuila lutnih kue, a toekrawi mueihla hmuh nih ein kantak awkai soemphran nih kue.

17Khawathan lawah a hnuhrui hleihnih awn atoengla lawh u kue. 18Capawi ah buh amai hnuiah, Jesu ein thutak kan then u ei, nangmih khuiyei apumla kra ein, buh kan aihmaih puengein nih appei a ti. 19Amvan kawtheh u ein, kei num tila apumci ein doed u kue. 20Khacawhkha hleihnih khuiyei apum lakra ein kei awn beiah kan puihmaih pueng la krakue. 21Thucim ah am ruk mueihla, chrangcapa ceittei; chrangcapa appueng kha a kamtheh kue! Anikha oeh am canak kei sueah, ningai yeisue a ti.

**Bawipa Muebuh**

22Am ai hnuiah, vaipi avang louein, youthen a pek konna, bouein a pekhei, cawhkha ka pumni, lou u na, ai u a ti. 23Khanei phawi louein, boenak a toek konna, a pek hei, am van nein awh u kue. 24Cawh ei kasi kha thukhoenthai la kra ein, adaei hamla kahuk, a tinak hei. 25Thutak kan then u ei, Fanpuhri ei ramkhuiah, pucueng tuithai awknak hnuep hrila, tuboeih ei tuen oeh ka awbai yei a ti. 26La amsak konna Olive cungla kai u kue.

**Jesu ein Peter ei Acimmei Toeknak**

27Khakonnah Jesu ein, Tothoem ka paikom Totu prengtai u ei tilah, thucim ah a lawmueihla, avan nam kruboeih ei a tinak hei. 28Khanaphi ka thawh konna, kalile la kana ceitma ei a tiah. 29Peter ein, avan am krukahhaw, oeh ka kru ei a ti. 30Jesu ein, thutak kan toek u ei, thengthan ai hnihvei oeh akhong phaah, namah ein thumvei nan hnoedtei a tinak. 31Khanaphi peter ein, nang awn nisih hmaihah hawya, oeh kan hnoedtei a ti. Hnuhruitu avan nein akhamueih la toek u kue.

**Gethsemane ah Jesu Tairuenak**

32Gethsemane mingnapueng hmunla sutlaw u kue; Jesu ein, ka tairue hnuiah cawhah om u a tinak hei. 33Jesu ein, peter awn Jame, Johan mi ceh pueihei ein, alungsin luelawi, hlokhla kue. 34Sihlue chrawh eilah, ka lungsin ayoehe kue, cawhah ningoeng u a tinak hei. 35Amni awn asounak cala ceitein, dekah kawp ein, cawh akrahningah, aniah nin aphroen hningngei la tairue kue. 36Abba! kapai, nangngei hmokla avanpoeng krahning kue, cawh ei phawi keiyei ka hnon, khanaphi ka yakhlue la oehkra kom, na yakhlue la krase a ti. 37Khanei a latlawah am ih hmuh ein. Saimon naip kuene? khawnoed apumhaw oeh nam ngoenghning kuene? 38Sueksawnak ah nam phrongngei hmok a, tairue u na ngoeng u; Hmueichra roengtha einphi, pumsa athadawt kue peter a tinak. 39Ceitbai ein, akhamueih boela toekein tairue kue. 40Lawbai ein am ih hmuhkue, am miktu ruehhe ein; hatu awn am hlan nei oeh hmat u kue. 41Alenhrthum la lawein a toek hei, a tuboeih duet nam ip ein nam hueiha kuene? Kroeseh; boen u, chrangcapa kha, chrangthawihtuei kuttah apnak nin sut khoenkue. 42Thou u! Nim ceitte! Boen u, nih appei cawhah sutlaw khoenkue a ti.

**Jesu Pangnak**

43Akhamueihla a toek hnuiah, hleihnih khuiyei apum la krapueng Judah kha, Vaicatu awn thukhoen tikkikpuengtu, tairuebawitu ei am tueihlaw tuon singboeng, cimca thoem u ein, sutlaw hrit u kue. 44Ani appei yein hmatnak a toekpek hei, ka hnhroed kha Jesu ni; pang u na, cehpuei u na ngoeng u a ti. 45Asutlaw konna Judah Jesu eila ceithrit ein, Bawipa, tiein hngoed ein. 46Pang u ein am khih. 47Aeppa duei upueng khuiyei apum mein, acim phongein tairuebawi yeisai tuein a hnakoi pitkue. 48Jesu ein, nangmih ruai pang mueihla nan pang hlue u ein ne? ciim awn cungtu nam lawpuei a tinak hei. 49Ahnueptoe bekim mah nim omhmaih ein kan theithang u kah oeh nan pang u, khanaphi thucim a kuemnak keila cawhtu krakue a tinak heiah. 50Ani cehta u ein avan dawng u kue. 51Yih apumdoeng vaiein a pruila amaw chrangapum mein hruiein, thana u ein ani pang u kue. 52Khanaphi yih haw sudein apruila am kuttei dawng kue.

**Chrumchra tuei Hmaiah Jesu**

53Tairuebawi yeilah cehpuei u ein, avaicatu, thukhoen tikkikpuengtu, tairuebawitu avan krumboem u kue. 54Peter ein, ani awn soukru nih eila hruiein tairuebawi yei imkhuila lutkue. Bawi tuon ngoihmaih u ein mei omkue. 55Tairuebawitu awn ram bawitu Jesu ngonnak kei hmatnak thana u ein yap u ein, hatuphi oehhmuh u kue. 56Ada ein am rai awn ani toek u einphi, am toektu oeh ruirawng kue. 57Avang dueiein am raitoek u ein ani taih u kue. 58Kut awn sakkei bekim ka phreh kom, kut awn oehsak afeiim hnuepthum khuiah kasa ei tikueue amti. 59Khanaphi am toektu oeh ruirawng kue. 60Tairuebawi am thungah dueilawh ein, Jesu a doed, Cawh ei chrangtu ein an toek u oeh na hlan heiyei ne? a ti. 61Hatu awn phi oeh hlan ein bueikue. Tairuebawi yein lengein a doedbai, nangkha Chrih, Fanpuhri ei youthen capa apumlah nakra kuene? a ti nak. 62Jesu ein, ka krakue; chrangcapa kha huham mei patvangah ngoikom, Fankhaw lamei vangmei cumkom a law na hmuh ei a ti. 63Tairuebawi kha a cutu tekein, hatu hmatnak nim ngaihbai yei yaw? a ti. 64Athekhanak nimya khoen kueue; hatumueihla num nam ngaih? Ani sihkhin kue tilah avan nein puk u kue. 65Avangein ani thawh u ein, a hmai pin u ein thoek u kue; thu toek law! am tinak, bawitu ein phi abengah am kut awn bei u kue.

**Peter ei Ciimnak**

66Peter im kaiyei hmaiah a ompoetta, tairuebawi yei tueihyoih nuta apum lawein. 67Meiowm pueng peter hmuh ein, boenkheng ein, nangphi Nazareth Jesu awn nan ruitoem puenglah na krakue a tiah. 68Ani ciim ein, oeh ka hmatkueue, hatuei mawng na toek, oeh ka yalamkue tiein im hmailah a cehah aikhong kue. 69Tueihyoih nuta apum mein peter hmuh ein akhana duei upuengtu a then heibai, cawhkha amni khuiyei apumni! a ti. 70Lengein ciim baikue. Asoeng om ein, duei upuengtu ein, atanglah nangkha amni khuiyei apumlah nakra ein, kalile chranglah phi na krakue, peter amti nak. 71Khanaphi aniein cawhei chrangngei a mawng namtoek, oeh ka hmatkue tiein, runce ein thukam kue. 72Akhanei hritla apa hnihnak aikhong kue. Khanei Jesu ein ai hnihvei oeh akhong phaah, thumvei na cimmei tiein a hmatnak kei lah a toek peter thuembai ein, tueuenein kiukue.

**15**

**Pailat Maiah Jesu**

1Khawngoi sikdik ah, tairuebawitu awn thukhoen tikkikpuengtu, rambawitu, tenghrit u ein; Jesu khit u ein pailat appei la ceh puei u kue. 2Nangkha Judah Hrangpuei la nakra aw? tiein, pailat tein Jesu a doed, khacawhkha na toek mueihla krakue tiein a hlan. 3Tairuebawi yein lengleng ein a pukpai. 4Khanei pailat tein lengein, oeh nan hlan nei ne? hatukrukla an puk u, na hmu aw! a tinak. 5Khanaphi Jesu ein khangoet onphi, oeh a hlanlah pailat caweikue.

6Khacawh ei yuliah pailat tein, pinam mei a thoeh thawngkrum tuei apum chrah theikue. 7Akhapoetta, thulin u ein chrang amngon lah, thawngkrum upuengtu khuiah, Barabbas mingnapueng chrangapum omkue. 8Chrangtu ein thumcam awn am hamlah a bipek hei yeilah, ceit u ein am thoeh. 9Pailat tein, nangmih ei hamla Judah Hrangpuei? chrah ei nam yahlueaw tiein hlan hei kue. 10Tairuebawitu ein am phuemla ani am apla hmatein a doed hei la kra kue. 11Khanaphi tairuebawitu ein, amni ei hamla Barabbas a chrah ei la chrangtu cuehcawn hei u kue. 12Pailat tein, Judah Hrangpuei la namkhue hatumueih la ka biei? tiein a doed hei baiah. 13Laklamtungah ngon! tiuein viku kue. 14Khanaphi pailat tein, hatulah, hatu athe bihkue num? a tinak heiah, vik taoe u ein laklamtungah ngon tih u kue. 15Chrang tuei lung a krimmei hmokla, a kut siein, pailat tein Barabbas chrahpe heikue, Jesu am paih kon ah, laklam ah am tai yeila, ap heikue.

**Jesu am Kralaknak**

16Raikaptu ein Hrangpuei imla cehpuei u ein, Roman raikap buoet awn ceithmaih u kue. 17Hling awn tah ei khuemuek am buengsak konna, cunuk thuihsak u kue. 18Judah Hrangpuei na kamom seh! tina u kue. 19Thawngchrai awn a lupum paiuein, a hmaiah kawpuein thawh u kue. 20Am kralaknak konna, am thuihsak cunuk sud u ein, amah ei cu thuihsak u kue. Laklamtungah tai yeila cehpuei u kue.

**Jesu Laklamtungah Tainak**

21Alexander awn Rufus ei anpai, Cyrene ramchrang saimawn pronglam ah lawein a cehpoetta, hnep u ein laklamtung kawhsak u kue. 22Golgotha hmunla am cehpuei. Asuilam kha luruh hmun la krakue. 23Akha awn am hnoekte yu am pekte, oeh awhkue. 24Laklamtungah taiuein, hauein a hawcawh yawei hmatnak la tecung yukuein, ammah ein a suisak pai u kue. 25Ani laklamah am tainakkha, khawnoed pathum ah krakue. 26Ani am prumnak cakha, Judah Hrangpuei la ruh u kue.

27Ani awn ruai pahnih, apum a enhrvangah, apum a patvangah, laklamtungah tai hei u kue. 28Anikha chrangkatu awn khehmaih ukue tiei thucim kuemkue. 29Lammah ceitveng upueng phih, am luthueng u ein bekim phrehkom, hnuepthum khuiah sabai yei, hoeih! 30Na mah khuikru, laklamtung ngeika, namah krumlaw! tiuein athehelah tamphra u kue. 31Akhamueihla, tairuebawitu awn thukhoen tikkikpuengtu ein phi, kralak na u ein, ani ein afeitu khui ein, a mah oeh khuikruh kue, tiuein amtoek. 32Cawh ei Israel Hrangpuei, Chrih kha, nim hmuh la tuboeih laklamtung ngei krumlawkue, yum meisue! amti. Ani awn laklamtungah am taihmaih rawi yeinphi akhamueih la thekha na u kue.

33Khawnoed paruk aphalawah, pako hrila leidek fannah yinmue kue. 34Khawnoed pako aphalawah, Eloi, Eloi, lama sabachthani? tiein athang awawlah Jesu vikkue, asuilam kha, kapai, kapai, hatulah kei nan fihhrot? tila krakue. 35Duei upueng avangein khacawh am yakah, Elijah khuekue boenuh amti. 36Chrang apum dawng lawh ein tuipa awn yuthui a hnoek phiphoed mawngah khawhein a awk keilah pekue. Elijah krum lawkom a lawh nim boenne amti. 37Athang he la Jesu vikein ahri dipkue. 38Bekim yih ayung ngeika adong duetla pahnih la bou kru kue. 39Ani ei patvangah duei pueng raikapbawi yein, a sih hmuh ein, cawh ei chrang kha Fanpuhri ei capa tangni a ti!

40Asou naklah dueiuein boenupueng nutong avangtu phi, akhanna om u kue, amni khuiah mary Magdalene awn Jame amaw awn Joses ei an nawi mary awn Salome mila kra kue. 41Kalile ah a ompoetta, ani hruiuh ein caweicau upueng nutongfeitu awn Jerusalem lamei lawhhmaih u pueng nutong adatu phi akhannah om u kue.

**Jesu Cuemnak**

42Khawathan lawah, (soemphran hnuep) chringhnuep oeh alawpha ei, niinhra hnuep la kra kue. 43Arimathea khaw chrang Joseph, a mingthang rambawi apum lawein, amahphi Fanpuhri ei ram ana ngoeng pueng la kra kue; pailat teila ceitein Jesu ei rowk lingein thoehkue. 44Tuboeih Jesu a sih khoenlah pailat caweiein, a sihnak soukue ne tiein raikap bawi a doed. 45Raikapbawi yein sikhoen kue a tiah, hmatein Joseph rowk a pek. 46Joseph pein yihcim leilaw ein, rowk chrangein yih awn a yawi, am vueh ei lungvuihmun khuiah, ani soenkue; vuihmun kawt lungon khaikue. 47Mary Magdalene awn Joses ei nawi Mary kha a yoennak boen nih kue.

**16**

**Thawhnak**

1Chringhnuep apoeng konna, Magdalene awn Jame mei nawi Mary awn Solome mikha a uihnam tu lei u ein, rowkhluk u eilah ceit u kue. 2Chringhnuep pei alammacuek khawngoisikdik, khawhni a luhlawah, vuihmun la ceit u kue. 3Vuihmun kawtkhainak lung hauein nihmong pe u ei ti u ein apum awn apum toek u kue. 4Am boenna, lung afei la hnonla hmuh u ein, khacawh ei lungkha bauhe puenglah kra kue. 5Vuihmun khuila lut u ein, a patvangah, abawk suisa pueng tongpaca a ngoih hmuh u ein, cawei u kue. 6Ani ein, oeh cawei u; laklamtungah am ngon Nazareth Jesu nam yap kue. Ani thoukhoen ein; cawhah oeh omkue; cawhsi ani am soennak hmun, boen u a tinak hei. 7Khanaphi ceit u na, Peter awn a hnuguitu then u, anikha nam hmai kalile la ceit khoenkue. An toek u mueihla, akhala ani nam hmu ei. 8Vuihmun neika donguein ceit u kue, chretlamnak, caweiletnak awn dawnguein, am krihnak awn hauphi hatuhe oehthen hei u kue. 9Chrinoet tei alammacuek hnuep, khawngoisik, a thawhlaw konna, khawram parih a tuhpek, Magdalene marue eila dangcuek kue. 10Ani ceit ein Jesu awn omhmaih man upueng kiu u kue, omdam uhpueengtu then heikue. 11Ani hring ein mary ein hmuhkue ti am yakah, oeh yum u kue. 12Khakonnah, a hnuhrui rawi punhrla an cehhnui prong lammah, mueihmai afei awn dangkue. 13An latlawah afeitu an then heiphi oeh yum u kue.

**Hnuhrui tu Somnak**

14Khakonnah hleioet tueilah capawiah am ngoihpoetta dangkue; am lungsin ahlang awn a thawh konna ani hmu uhpueng ngei amtoek oeh am yumlah dedan heikue. 15Nangmih leidek rampoeng la ceit u na, tueiprang avan neilah thuthang toek u a tinak hei. 16Hauphi yum ein baptisma hmuhpueng khuila kra kue; Hauphi a yum meilah mahpueng kha thuchranak rah ei. 17Yum upueng tuah cawh ei hmatnak tu kra ei: ka ming awn rai tut u ei, thuthai la thu u ei. 18Am kut awn ruipang u ei, hatusihnak kei hmuedkhang am awkai ahphi, khacawh ein oeh natcaisak kei; hnatpueng ngei fannah kut am taihah cang u ei.

19Akhamueihla, Bawipa Jesu ein a toek hei konna, ani fankhaw khuila dou u ein, Fanpuhri ei patvanhrah ngoi kue. 20Ceit u ein hmunpoeng ah thutoek u ein, bawipa ei bawm heinak awn hmatnak tuon am thu uepsak kue.