**MATE THUTHANGNI**

**1**

**Jesu Chrih ei Sawnlam**

1Abraham ei capa, David tei capa, Jesu Chrih ei sawnlam kha cawla krakue. 2Abraham kha Isaac kei pai, Isaac kha Jacob pei pai, Jacob kha Judah awn a nautuei pai. 3Judah kha Perez awn Zerah ei pai, an nawi Tamar, Perez kha Hezron ei pai, Hezron kha Ram ei pai. 4Ram kha Amminadab pei pai, Amminadab kha Nahshon ei pai, Nahshon kha Salmon ei pai. 5Salmon kha Boaz ei pai, Rahab awn an ca, Boaz kha Obed tei pai, Ruth awn an ca, Obed kha Jesse ei pai la krakue.

6Jesse kha Hrangpuei David tei pai la krakue. David kha Solomon ei pai, Uriah ei chru Bathsheba awn an ca la krakue. 7Solomon kha Rehoboam ei pai, Rehoboam kha Abijah ei pai, Abijah kha Asa ei pai. 8Asa kha Jehoshaphat tei pai la krakue. Jehoshaphat kha Joram ei pai, Joram kha Uzziah ei pai. 9Uzziah kha Jotham ei pai, Jotham kha Ahaz ei pai, Ahaz kha Hezekiah ei pai. 10Hezekiah kha Mannasseh ei pai, Manasseh kha Amawn ei pai, Amawn kha Josiah ei pai. 11Josiah kha Jeconiah awn a nautuei pai, akhapoetta Babylon la tut hei u kue. 12Babylon la am tuh hei kawnna: Jeconiah kha Shealtial ei pai la tang ein Shealtial kha Zerubbabel nei pai. 13Zerubbable kha Abihud ei pai, Abihud kha Eliakim ei pai, Eliakim kha Azor ei pai, 14Azor kha Zadok ei pai, Zadok kha Achim ei pai, Achim kha Eliuk ei pai. 15Eliuk kha Eleazar ei pai, Eleazar kha Matthan ei pai, Matthan kha Jacob pei pai. 16Jacob kha Mary ei vaa Joseph pei pai, Ani ein Messiah la am sui Jesu cana kue. 17Abraham ei David hrila sawn hleili, David tei Babylon la tutoemnak hrila sawn hleili, tutoemnak Babylon ei Messiah hrila sawn hleili lawh kue.

**Jesu Chrih ei Hminak**

18Jesu Chrih kha cawmueihla hmikue: Anawi Mary kha Joseph pei chru la, am beek poetta, atoengla oeh an awmpha ah Hmueichra Ciim awn pooi kue. 19Avaa Joseph kha chrangdueng la, akranak awn Mary ei thangthed tei oeh yahlue ein a rawk duem eila, ngaihtueh kue. 20Khanaphi khacawh a ngaihtueh poetta, Bawipa ei fanchrang ani ei mangah danglaw ein, David tei capa Joseph, Mary na chrunak eila oeh lue, hatulatiah Hmueichra Ciim awn ani ein amaw pooina kue a ti. 21Ani tongpa la cakom; a ming Jesu la na suiyei, hatulatiah ani ein a chrangtu khuui yei. 22Bawipa ein Sanghma awn a toektu avan tuboeih kuem kue. 23Boen u, nuta ciim pooikom, tongpa la ca ei, Ani Imanuel la, a ming sui u ei, khacawh ei asuilam kha Fanpuhri nim eppa awmkue tinak ni. 24Ippueng Joseph a letlawah, Bawipa ei Fanchrang ein a toek mueihla, Mary chruna kue. 25Khanaphi tongpa la oeh a capha ei chrueih, nuta ciim la ngoengsou kue.

**2**

**Hmuhmattuei Beeknak**

1Judah ram Bethlehem khawah, Herod Hrangpuei la, akrapoetta Jesu hmikhoenkue. Hnilaw vang ei hmuhmattu Jerusalem la sutlaw u kue. 2Judahtuei Hrangpuei hawanum a hmi? Hatulatiah hnilaw vangah a aiisi kam hmuh ein ani beekei la kam law kue am ti. 3Herod Hrangpuei ein khacawh a yaak ah, Jerusalem khawchrang avan awn luehmaih u kue. 4Tairuetungtu avan awn chrang hmuei thukhoen tukkitpuengtu kruum hei ein ahawla Messiah hmi ei tila doed hei kue. 5Judah ram Bethlehem khawah hmi ei am ti, hatulatiah Sanghma ein cawmueihla ru kue: 6Judah ram Bethlehem khaw nangkha Judah kruempueng toengpangtu khuiah, ayawi soeih la oeh na kra ei; hatulatiah nang ei khuiah Judah kruempueng awm lawei, ani ein ka chrang Israeltu coei hei yei. 7Khanei Herod kha hmuhmattu khueu hei duem ein amni eila, ahawtipoetta adanglaw doed hei tueptuep kue. 8Khanei, "Bethlehem khawla ceit u na, amaw thana u na yap u, nam hmuhah, nih thenlaw bai u, keihaw ka ceitkom ani ka be ei," tiein tuei hei kue. 9Fanpuhri ei thu am ngaih kawnna ceit u ein hnilaw lamei am hmuh aiisi am hmaiah ceit ein amaw ei awmnak hmun am pha ah aiisi duei kue. 10Khacawh ei aiisi am hmuh baiah anuila yeikraihe u kue. 11Im khuila am luh ah, a nawi mary awn amaw hmuh u ein koop u ein ani beh u kue. Khanei am khawhtu hmong u ein hrui, frankincense, myrrh, peekduentu am peek. 12Herod teila oeh am latbai yeila Fanpuhri ein mangah mana hei ein afei lam awn am khaw la lat u kue.

**Egypt la Dawngnak**

13Am ceh konna, Fanpuhri ei fanchrang Joseph pei mangah danglaw ein a toek, boen, thouna amaw awn a nawi la na, Egypt la dawng, oeh kan then ei chrueih akhala awm u; hatulatiah Herod tein a ngon eila, amaw yap law ei tikue.

14Khatiein Joseph thou ein amaw awn anawi la ein than khuiah Egypt la dawng u kue. 15Herod a sih hrila, akhala awm u kue. Cawhkha Egypt khaw lamei ka ca, ka khue bai tila, Bawipa ein Sanghma awn a toek kuempueng la krakue.

**Herod tei Amaw Ngonnak**

16Khanei hmuhmattu ein am theinak, Herod tein hmat ein akawthehe kue, hmuhmattuei la niin hmat ein Jerusalem awn ayungkeu tveei kumhnih awn akai yei amaw tongpa avan ngon eila chrang tuei kue. 17Sanghma Jeremiah awn a toek kuem kue. 18Ramah khawah anui la oe hngoeknak awn kiunak awi nim yak, a catuei hmokla Rachel kiu ein a lungsin oeh dip hlot kue, hatulatiah a catu oeh awm u kue.

**Nazareth Khawla Latnak**

19Khanaphi Herod a sih ah, Egypt ram ah awmpueng Joseph pei mangah Bawipa ei fanchrang hmuh ein. 20Thouna, amaw awn anawi lana Israel ram la ceit; hatulatiah amaw ei hringnak yappueng sikhoen kue a ti. 21Khatiein Joseph thou ein amaw awn anawi la ein Israel ramla ceit kue. 22Khanaphi Archelaus kha, a pai yei hungah Judah ram kruemkue ti a yakah, akhala a ceh eila krih ein a mangah Fanpuhri ein taih ein Kalile ram la ceit kue. 23Nazareth la am sui yei khaw la ceit ein awm kue, Nazareth chrangla sui u ei tila Sanghma awn toek ei thu kuem kue.

**3**

**Baptisma Johan ei Thuthang**

1Akhapoetta Baptisma Johan lawh kue. Judah ram khawtau hmuah thutoek kue. 2Yut u, hatulatiah Fankhaw ram et khoen kue. 3Cawhkha Sanghma Isaiah ein a toek mala krakue, khawtau hmuei viik awi kha, Bawipa ei lam prang u, a lam duengsak u tikue. 4Tuboeih Johan kha kalauk muei awn tah suisa ein a cawi ah mehvuen thomrui awn pinkru ein khangkhip awn khoilutuising a buh la krakue. 5Akhapoetta Jerusalem ei chrangtu, Judahchrang van awn Jordan tuikengah awmpueng avan Johan eila ceit u kue. 6Am katnak toek u ein Jordan tuinu ah ani ein Baptisma pe hei kue.

7Khanaphi Farisetu awn Sadduceetu Baptisma u eila, am law hmuh ein a toek hei, nangmih ruiibooi yei cachrahtu lawtompueng kawthednak dawngtak eila hauein ni toek u kue num? tina hei kue. 8Khatiein yutnak awn koekpueng la theipai u. 9Kam pai Abraham kam tahkue tila oeh ngai u, hatulatiah cawh ei lungtu haw Abraham ei cala Fanpuhri ein prang hning kue. 11Singtuei pra eppa hreitaak khoen la krakue; khatiein singpoeng aveh la oeh theipueng tukpitta mei khui la fih ei tikue.

11Kei yein yutnak Baptisma tui awn kan pe u ei, khanaphi ka hnu la lawpueng kha kei la huhamah ngaiein a khawdawk hnon eila oeh ka koih kue; Ani ein mei Hmueichra Ciim awn baptisma ni pe u ei. 12A kutta caang yahnak phra pom ein a caangtu acim la yah hei ein caangtaktu khei khuiah khoem hei ein, ahiitu oeh sihlotpueng mei awn khum ei Johan ein tikue.

**Jesu ei Baptisma Hmuhnak**

13Akhapoetta Jesu kha Baptisma hmuh eila kalile ram lamei Jordan tuikeng Johan eila lawh kue. 14Kei va nang ein baptisma nan peek ei ngaih ein hret, kei yeila na law? tiein Johan ein ana manak. 15Khanaphi Jesu ein ani a hlan, tuboeih cawh ni bisak, hatulatiah duengnak avan akuemnak eila cawh ei ninglam kha nim hamla koek kue a tiah Johan ein dou ein baptisma peh kue. 16Baptisma a hmuh konna Jesu tuiyei ka law hrit ein Fankhaw hmongkru kue Hmueichra Ciim kha muem mueihla krumlaw ein Bawipa ei fanna a cuk hmuh kue. 17Fankhaw lamei awi kha boen u, cawh kha ka yongnak capa la krah ein, ani ka yeinahe kue a ti.

**4**

**Jesu SuekSawnak**

1Khakonna khawram ei sueksawnak a hmuh ei hmokla Hmueichra ein Jesu khawtau hmu la thak kue. 2Hnuep likip awn than likip ai a yeih konna, Jesu ai tawi kue. 3Sueksawpueng lawh ein, Fanpuhri ei cala na kra ah, cawh ei lungtu vaipi la tang eila toek tina kue. 4Jesu ein chrang kha vaipi doeng awn hringnak cawm eila oeh kra ein, Fanpuhri ei rongah lutlawpueng poeng awn hringnak cawm eila thucim ah lawh kue tiein hlan kue. 5Khanei khawram ein Jesu khawpuei ciim khuila cehpuei ein beekim ei sowah dueihsak kue. 6Fanpuhri ei capa la na kra ah, namah moeng kru, hatulatiah nang ei hamla, ani ein a fanchrangtu toek hei kom na khaw lungah oeh na sukdeng eila, am kut awn nih bom u ei tila thuciim ah lawh kue a ti. 7Na Bawipa Fanpuhri oeh na noekdah ei tila phih lawh kue tiein Jesu ein hlan kue. 8Khawram ein hlueng hepueng khawcung la Jesu cehpuei bai ein leidek fan ei ramtu avan awn am hluengtainaktu hmuh kue. 9Kei koopna nan beek ah, cawhtu avan nang kan pe ei tina kue. 10Khanei Jesu ein, khawram, ceit, hatulatiah na Bawipa Fanpuhri beh na, a bi doeng na bi eila thuciim ah lawhkue a tinak. 11Khakonna ani khawram ein cehta ein; ani tupei u kue, fanchrangtu sutlaw u ein.

**Jesu ei Bibi Tuennak**

12Johan thong a krum Jesu ein yah ein kalile la latbai kue. 13Nazareth khaw cehta ein Naphtali ram awn Zebul awn ramri tuili kengah awmpueng kapernaum khawah awm kue. 14Cawhkha Sanghma Isaiah ei a toek akuemnak la krakue: 15Atoektah kha, Zebulon ram awn Naphtali ram, tuili keng cehnak lam, Jordan tuinu raiueang, khuifeituei awmnak kalile ram eitu, 16Hmuep khuiah ngoipueng chrangtu ein vangnak anui hmuh u ein sihnak hnim awn sihnak ram khuiah ngoipuengtuei am fanna khawthai lawh kue. 17Akhapoetta tuen ein Fankhaw ram etlaw kue yut u tila thutoek kue.

**Hnuhrui Cuektu**

18Kalile tuili kengah Jesu a cehvengah, a nau Andrew awn Peter la amsui Saimon, phoeinau rawi hmuh kue, anni kha tuiliah vaivoi nih ein ngayap nih kue. 19Nih hruilaw nih, chrangpang puengla kan prang nih ei tinak rawi kue. 20An vaitu rawk nih ein hruihrit nih kue. 21Khanei ceitbai u ein, afei phoeinau rawi a hmuh, Zebedee ei ca Jame awn a nau Johan, an pai Zebedee awn kongkhuiah awm u ein, am vaitu prangthan u kue. 22A khueu rawi yei, an pai awn kong cehta hrit nih ein ani hrui nih kue.

**Jesu ein Hnatpueng Cangsak**

23Jesu kha kalile ram ayung yoeuveng ein am Sinakok ah theithang hei ein ram thuthang toek ein hnatnak poeng awn nehpoeng cangsak kue. 24Ani ei mawng Syria ram avanna thangein ani eila hnatpuengtu avan, neh ahaha awn natnak odpuengtu, khawram ei awmnaktu, tuengdangpuengtu, agoukhemtu lawpuei u ein cangsak hei kue. 25Kalile ram, Decapolis ram, Jerusalem khaw, Judah ram, Jordan tuirai vang ei chrangdoemhe ein a hnuhrui u kue.

**5**

**Youthen Thutu**

1Chrangtu a hmuhah, Bawipa cung la kai ein a ngoihah, ani eila a hnuhruitu lawh u kue. 2Khanei tuen ein theithang hei kue: 3Lungsin nemsakpuengtu am kamawmkue, hatulatiah Fanram kha amni ei ram la krakue. 4Ayoepuengtu am kamawmkue, hatulatiah am ngaigep ei. 5Am lungsin hnippueng am kamawmkue, hatulatiah leidek fanna khawan ai u ei. 6Duengnak toihraipuengtu am kamawmkue, hatulatiah amni phuebe u ei. 7Rennak tapuengtu am kamawm kue, hatulatiah rennak rah u ei. 8Am lungsin ciimpueng am kamawmkue, hatulatiah Fanpuhri hmuh u ei. 9Reenak bipuengtu am kamawmkue, hatulatiah Fanpuhri ei cala khueu hei u ei. 10Duengnak hmokla dunghnepnak hmupuengtu am kamawmkue, hatulatiah Fanram kha amni ei ram la krakue. 11Keiyei hamla chrangtuei phuemhringnak, dunghnepnak, aloila athepoengpoeng awn an toek uh kha nam kamawmkue. 12Yeikrai hlimtui u, hatulatiah Fankhaw la nam chreng doemei, nam hmai lamei Sanghmatu haw akhamueihla dunghnep hei u kue.

**Hnuhruitu awn Dek Chrangtu**

13Nangmih kha leidek ei ci la nam krakue; khanaphi ci kha oeh a tuila akra ah hatumueihla prangbai hning ei? Khacawkha hatuei hamla phih oeh nibai he ei, pungla fihah khaw awn am cawdtei lani akra. 14Nangmih kha leidek ei avaang la nam krakue, cung fanna phueng ei khaw oeh dah hlottei. 15Hauein meiim vaang vawh kai la oeh ta ei? Im khuiah awmpueng avan vaangnak pe eila meiim taknak ah am tak. 16Akhamueihla chrangtuei hmaiah nam vaangnak loensak u, khanavah nam binitu hmuh u kom, Fankhaw la awmpueng nam pai hluengtai u ei.

**Thukhoen Kuemnak**

17Thukhoen awn sanghmatuei toek phredtei la kalaw pueng la oeh ngai u, phredtei la oeh kra ein kuemsak eilani ka law. 18A tang khan then uh, Fankhaw awn leidek oeh a boeih ei chrueih, thukhoen khuiyei camai ayawica awn adekcatu oeh a kuem ei chrueih oeh the ei. 19Hauphi thukhoen ayawica kan ein afei haw akhamueihla theipueng Fankhaw puei khuiah ayawisoeih la kra ei; khanaphi hauphi hrui ein thei heiueng kha Fankhaw puei khuiah avai la kra ei. 20Farisetu awn thukhoen tukkitpuengtu la oeh nam dueng ngai la akra ah, Fankhaw puei khuila oeh nam luttei tikue.

**Chrang awn Pangkrunak**

21Cawhtu kha aruem ah am toek nam yaak khoen, chrang oeh ngon ei, hauphi chrang ngon pueng awiceitnak odtei. 22Khanaphi kan toek u ei, hauphi a koeinau kawhthed pueng awiceitnak odtei, hauphi a koeinau phuemphei na pueng im ah awiceitnak hmuei, hauphi a koeinau tamphra pueng ceimei khuila thu chranak hmuei. 23Khatiein beekim la peekduen peek ei, na lawpueiah na kieinau vein, na fanna a kawahliuk na thuem ah, 24Beekim hmaiah peekduen ta hruet na, ceitna, na koeinau awn alamma la rem nih, khakonna lawna peekduen na peek ei. 25Nan chrakru pueng awn lam ah nan ceh hnuiah ayangla renak bi, nan chrakrupueng ein awiceitpueng eila ni ap ei. Awiceitpueng ein phi bawi yeila ni apkom, thong ni chrum ei. 26Atang kan toek uh, avan oeh na lawkre ei chrueih, thong khuiyei oeh na lutlaw ei.

**Luiluuk Pretdengnak**

27Hringchru oeh khat puei u tila nam yaak khoen, 28Khanaphi kan toek u ei, hauphi pretdengnak lungsin awn nutong boenpuengkha, a lungsin khuila katoueng khoen. 29Nam patmik ein an katsak ah, koih na fittein, hatulatiah na pumsa avan awn cei khuila na luh damlata, pumsa khuiyei apum achrueh kha ni ngai kue. 30Na pat kuttein an katsak ah, tupit na fittein, hatulatiah na pumsa avan awn ceikhui la na luh damlata, pumsa khuiyei apum achrueh kha nih ngai kue. 31Hauphi a chru rawkpueng kha tainakca, a chru peseh tikha nam yaak khoen. 32Khanaphi kan toek u ei, oeh pretdeng la afei mawng awn a chru rawkpueng kha pretdeng la krah ein, am rawk chrunapueng phi, pretdeng la krakue.

**Runcenak awn Bekamnak**

33Leng ein, chrangruemtuei toek nam yaakkhoen, nam rai awn be oeh kam u, be nam kam mueihla Fanpuhri ei hmai ah kuepsak u. 34Khanaphi kan toek u ei, runcenak oeh bihe u, Fankhaw awn oeh runce u, hatulatiah Fankhaw kha Fanpuhri ei ngoihomnak la krakue. 35Leidek awn oeh runce u, hatulatiah leidek kha, a khawdoennak la krakue, Jerusalem awn oeh runce u, hatulatiah Jerusalem kha Hrangpuei bauvei khawpuei la krakue. 36Nam lu awn oeh runce u, hatulatiah nam lusam apumhaw abaawk alela oeh nam bithei kue. 37Khanaphi nam thu kha oe ah oe, ka ah ka, ti u, khacawh kawn ei kha hatuphi athe la krakue. 38Mik ei phu la mik, Fa ei phu la Faa, tila toekkha nam yaakkhoen. 39Khanaphi kan toek u ei, chrangthe oeh hlankhaap u, hauphi na patvang beng nih beipueng vang ei hlat na dunpe bai. 40Chrang apum ein na cu yahlue ein an chrakah, na pumsui haw peek si. 41Chrang ein ni hnep kom duenoet an cehsak ah ani awn duenhnih ceit nih. 42Ni thoehnapueng na peek, nang eila puh lawpueng a loelu oehlat sak.

**Khiraii Yongnak**

43Na imteng yongna, na raii thuei na tila toek nam yaak khoen. 44Khanaphi kan toek u ei, nam raiitu yongna u, ni dunghneppuengtuei hamla tairue u. 45Khanavah Fankhaw la awmpueng nam Pai yei cala nam kra ei, hatulatiah ani ei fan awn athe ei fanna khawhni a sousak, oeh duengpueng awn duengpueng ei fanna khawaa sak kue. 46Hatulatiah ni yongnapueng nam yongnak la akra ah, hatu nam chrengna ei? Cawng lawkpuengtu ein haw akhamueihla oeh bih u aw? 47Nam phoeinautu doeng kut nam pangah, afeitu la hatunum na bi ngai? Fanpuhri oeh yumpuengtu haw akhamueihla bi upueng la oeh kra aw? 48Khatiein Fankhaw la awmpueng nam pai akuem mueihla nangmih haw kuempoeng u tikue.

**6**

**Reengpueng Pe**

1Chrangtuei hmaiah am hmuh eila bini nam bi ngaihna u, oehkhana Fankhaw la awmpueng nam pai yeila hatu chreng oeh nam rah ei. 2Khatiein reengpueng nam peek lawah, chrangveh la sepuengtu kha chrangtuei ngak yahlue u ein lamkrumtu awn Sinakoktuah phrungkala awn athangla am soeu mueihla oeh bih u, atangla kan toek uh, amni kha akuepla chreng rahkhoen u kue. 3Khanaphi khawh nam peek lawah, nam patkut tein hatu abi nam eng kuttein oeh hmat seh. 4Aduemla khawh peh u, aduemla ni hmupueng na pai yein ni thungn ei.

**Bawipa TaiirueNak**

5Nam taiirueah, chrangnilasepuengtu mueihla oeh bi u, chrangtu ein am hmuh eila lamkrum awn Sinakok khuiah duei u ein am taiirue yongna u kue. Atangla kan toek u ei, am chreng rahkhoen u kue. 6Khanaphi nang, na taiirueah, na im khuiyei khuila ceitna, na kot khai, aduemla awmpueng nam pai yeila taiirue u. Hatuphi aduemla bi hmupueng nam pai yein ni chreng ei.

7Nam taiirue lawah, Fanpuhri oeh yumpueng mueihla, asuilam oeh awmpueng nam toektete oeh toek u. Hatulatiah thu ada toekah ya ei tila ngai u kue. 8Khatiein amni mueihla oeh awm u, hatulatiah ani eila oeh nam thoehpha ah hatu nam ngaih nam pai yein hmat kue. 9Khatiein cawmueihla taiirue u: Fankhaw la awmpueng kam pai, na ming hluengtainak awmseh. 10Na ram awmlawseh, Na yakhlue Fankhaw la, akuep mueihla dekfanna kuemlaw seh. 11Hnueptoe kam ai yei tungoi buh ni pe u. 12Chrang ein an katnak uh, kam ngaihsim mueihla kam katnak ni ngaihsim pe u. 13Sueksawnak khuila oeh ni cehsak u na, oeh nipuengah ni khuui u. Na ram awn huham awn hluengtainak aloetla nangah awmseh. Amen. 14Chrang ei kat nam ngaihsim la akra ah, Fankhaw la awmpueng nam pai yein ni ngaisim u ei. 15Khanaphi afeituei kat oeh nam ngaihsim la akra ah, nam pai yein nam kat oeh ngaisim ei.

**Aiyeihnak**

16Buh nam yeih ah, chrangnilasepuengtu mueihla nam hmai oeh hesak u. Amnitu kha ai am yeih chrangtuei hmaiah adang eila, am hmai hesak u kue. Atangla kan toek u ei, am chreng akuemla rahkhoen u kue. 17Khanaphi nang, ai nam yeih ah, nam hmai hlah u na, nam lu situi awn hluk u. 18Khanavah ai nam yeih chrangtu ein oeh hmuh u ei, khanaphi aduemla awmpueng nam pai kha; hatuphi aduemla bi hmupueng nam paiyein ni chreng u ei.

**Fan Khawh**

19Krid awn hnameek ein a aitheinak, ruaitu ein kauk u ein, am ruuknak dekfanna, nammah ei hamla khawh oeh khoep u. 20Khanaphi Krid awn hnameek ein oeh a aitheinak, arutu ein kauk u ein oeh am ruuk hlotnak fankhaw khawh khoep u. 21Hatulatiah nam khawh a awmnak la, nam lungsin phi awm kue. 22Mik kha pumsa ei meiim la krakue; khatiein nam mik aci la akra ah, nam pumsa avan vaangnak awn bekhuep ei. 23Khanaphi nam mik oeh a niah, nam pumsa avan hmuep khuep ei. 24Hauein bawi pahnih ei bi oeh bi hning ei; apum thuei kom afei yongna ei, apum doenkham kom afei hmusup ei. Fanpuhri awnah khawh ei ei bi oeh nam bi hlottei.

**Luelawi TuiphringNak**

25Khatiein cawh ei amawng kan then u ei, nam hringom ei hamla oeh lue u, nam pumsa ei hamla hatu nam sui yei, hatu nam ai yei, hatu nam owk eila oeh lue u, ai lata hringnak, suisak lata pumsa, oeh kuei ngai yaw? 26Khawmik ei vacatu boen u, oeh thoiling upueng, oeh ad upueng, kheikhuiah oeh khoep upueng, khanaphi Fankhaw lamei nam pai yein bei hei kue. Amni lata nangmih oeh nam mang ngai yaw? 27Hauta nam luenak awn a hringnak khawnoed ayawica thap hning aw? 28Hatula hringnak ei hamla nam lue? Prong rei hawmueihla abau boen u, bi oeh bi upueng, tah oeh tah upueng; 29Khanaphi kan toek u ei, hluengtaipueng Solomon ei suisak avan ein hawya, cawh ei rei apum ei suisak oeh pha kue. 30Khanaphi, nam yumnak yawicapueng chrangtu, tungoi hring ein, ngoiah mei khuila buum ei rei haw, Fanpuhri ein a suipeisak la akra ah, nangmih ni suipeisak ngai u eila oeh kra aw? 31Khatiein hatu nim ai yei? Hatu nim aw ei? Hatu nim suisa ei? tila oeh lue u. 32Hatulatiah Fanpuhri oeh yumpuengtu ein cawhmueihtu thana u ein yap u kue. 33Khanaphi a duengnak awn a ram yapma u, kacawhtu avan poeng awn ni thap u ei. 34Khatiein ngoi yei hamla oeh lue u; hatulatiah ngoi yein amah awn amah caweicau kruei. Hnuep amah ei luelawinak awn amah kroe ei tikue.

**7**

**Afei ThuchraNak**

1Chrang ein thu oeh an chra eila chrang thu oeh na chra ei. 2Hatulatiah chrang na chraak la akra ah, chrang ein ni chra bai yei; chrang na nuetdongnak awn ni nuetdong bai u ei. 3Hatula na mik kei cungten oeh na hmuh ein, na phoeinau vei mikeek na boen. 4Na mah ei mikah cungten awm ein hret, na phoeinau vei mikeek kan lawh pe ei, hatu mueihla na koeinau na toek hning ei yaw? 5Chrangnilase pueng nangmihtu, nammah ei mik ei cungten louma u na, khakonna na phoeinau vei mikeek na lawh ei na hmukhai yei ni. 6Hatuphi ciimpueng uitu oeh pe u, vowktuei hmaiah retha oeh fit u, nam fih ah, am khaw awn cawd u ei, hlat kom ni kuet khatek u ei.

**Thoeh, Yap, Khoeoek**

7Thoeh, ni pe u ei; yap, na hmu ei, khoeek, ni hmong u ei. 8Hatulatiah hauphi thoehpueng rah ei, hauphi yappueng hmuei, ani eila khoeoekpueng hauphi hmong pe ei. 9Nangmituei chrangapum, aca ein ani eila vaipi a thoehah, ani ein lung pe ei yaw? 10Ani eila nga thoehpueng, ruii pe ei, nangmihah awm ei yaw? 11Nangmih chrangthetu ein hawya, nam catu peekduen ani pek ei nam hmat kue, Fankhaw la awmpueng nam pai yein ani eila thoeh upuengah, khala doemngaipueng aveh pe hei yei. 12Khatiein chrang ein an bi peek uh kei nam yakhlue mueihla, amni ei hamla phi bi u. Cawh kha thukhoen awn Sanghmatuei toek la krakue.

**Kawtceek awn Kawtkau**

13Kawtceek ah lut u, hatulatiah kawtkau awn lamkau vah ceitpueng di ei, khacaw ah lutpuengtu da kue. 14Kawtceek awn lamcek ah ceitpueng hring u ei. Khacawh hmupuengtu kenca u kue.

**Sing awn Atheih**

15Tovuen buengkom nang eila lawpueng sanghma loitu ngaihna u, khanaphi akhuila thekhapueng hetu la krakue. 16Am theihtu awn nam hmat hei yei. Hlingbum ah pucuengtheih bit khoi u aw?, Hlingsingah theitheih bitkhoi u aw? 17Khatiein singveh poeng aveh la thei kue, khanaphi singthe poeng athela thei kue. 18Singveh athe la oeh thei hning ei, singthe aveh la oeh thei hning ei. 19Singpoeng aveh la oeh theipueng tukpitta mei khuila fih ei. 20Khatiein am theih tu awn nam hmat hei yei.

21Bawipa, Bawipa, tipuengpoeng Fankhaw la oeh suttei, Ka paiyei yakhlue bipueng hauphi Fankhaw khuila luttei. 22Bawipa, Bawipa, na ming awn thu oeh kam toek kaw? Na ming awn khawramtu oeh kam tuttaw? Na ming awn caweilet tei ada oeh kam bi aw? tila khahnuep ah ada ein ni toek law u ei. 23Khakonna nangmih oeh kan hmat he u kue, katnak nam bipueng ka dennei ka ceit hlah u tila ka toek khai hei yei.

**Aang awn Ahmat**

24Khatiein hauphi cawh ei ka thutu yah hei kom, bi heipueng kha lung fanna, a im sapueng hmuhmat chrang awn toeng ei. 25Khawaa lawh ein tuilaw kue, khawkhi ein im abuh aphi, khacawh ei im oeh kruh kue, hatulatiah lung fanna sak ei im la krakue. 26Hauphi cawh ei ka thutu yakom, akhamueihla oeh bi heipueng kha lairuen fanna, a im sapueng chrangang awn toeng ei. 27Khawaa ein tui alawah, khawkhi ein im abuh ah, im kruh kue, khacawkha kruknak anui la krakue. 28Jesu ein cawh ei thutu a toek konna, a theithang awn chrangpringtu caweifai u kue. 29Hatulatiah thukhoen tukkitpuengtu mueihla, oeh toek ein huham titheinak tapuengtu mueihla, ani ein theithang hei kue.

**8**

**Jesu ei Nethe Ciimsak**

1Khawcung lamei Jesu akrum lawah, chrangpring ein a hnugui u kue. 2Phaai nepueng apum ani eila lawh ein a hmaiah koop ein Bawipa, na yakhlue la akra ah, ni ciimsak a ti. 3Jesu a kutsoeng ein a sun, ciimmoe ka yahlue kue a ti ah. Ahrit la, a phai ciim kue. 4Jesu ein boennoe, hau oeh then tina kue, khanaphi ceitna, taiirue vawhmuh krusak, am hmatnak eila Moses ei a toek mueihla peekduen na peek ei tina kue. 5Kapernaum khaw la Jesu a lawah, raiikapbawi apum ani eila lawh ein rennak thoeh kue. 6Bawipa, ka tueihyoih kheempueng sihnak ei nat owm ein im la yoen kue a ti. 7Jesu ein ka law kom ka cangsak ei tina kue. 8Khanaphi raiikapbawi yein, Bawipa, ka dih khuila na law eila oeh ka koih kue, thu na toek awn ka sai cang eini a ti. 9Hatulatiah keihaw huham tapueng chrangapum ei kaiah ka awm ein phi, ka kaiah raiikaptu awm u kue, Apum ceit ka tiah ani ceit ein, afei law ka tiah ani lawh kue, ka saii la cawh bi ka tiah ani ein bih kue. 10Khacawh ei thu Jesu ein a yaak ah, coei ein hruilaw puengtu toek hei kue, Thutak kan then u ei, Israeltuei khuiah cawmueihla yumnak baupueng apumphi oeh ka hmuh kue a ti. 11Kan toekhlue uh kha, alaw akrak lamei chrang ada lawh u kom, Fankhaw la Abraham, Issac, Jacob awn mangbei ah ngoihmaih u ei. 12Khanaphi ramcatu kha kiunak awn ngicuih faaceepnak pungvang hmuep khuila fit hei u ei. 13Jesu ein raiikapbawi a toek, ceit, na yum mueihla na hamla krase a tiei. Akhapoetta a tueihyoih cang kue.

**Ada Acangsak**

14Peter ei im la Jesu sutlaw ein peter ei a koi hnat ein ihkong ah a yoen hmuh kue. 15Nuta ei kut a sunna hnat tein a chrah ei thou ein yinlei na hei kue. 16Khawmue law ein, rai yei omnaktu ada, ani eila lawpuei u ein a thu awn hmueichratu tut hei ein hnatpueng avan cangsak hei kue. 17Cawhkha Amah ein nim thathawntu lou ein nim nenoitu phueikhoen kue tila Sanghma Isaiah ein a toek akuemnak la krakue.

**Hnuhrui Noekdahnak**

18Chrang ada ein am veilaw Jesu ein a hmuhah, tuili raidan vangla ceh ei tikue. 19Akhapoetta thukhoen tukkitpueng apum ani eila lawh ein tukkitpueng, na cehnak ahawlaphi kan hruiyei tikue. 20Jesu ein ani la, hetu amkhui tah u ein, khawkhi ei vatu haw bu tah u kue, khanaphi chrangcapa ei, a lu suennak ei hmun haw oeh om kue a ti. 21Hnuhrui afei yein ani a toek, Bawipa, pai ka cuem eila nih cehsak ma tikue. 22Khanaphi Jesu ein ani la, ni hruilaw, chrangsitu ein chrangsi cuem u se tina kue.

**Jesu ein Tuiphu Adipsak**

23Khakonna kong khuila kuun ein a hnuhruitu ein hrui u kue. 24Tuili fanna tuiphu anui thouhrit ein tuiphu ein tuikong aliu poetta Jesu ip kue. 25Hnuhruitu ceit u ein, ani am thawh Bawipa, ni khuui u kam di eila krakue am ti. 26Jesu ein, hatula nam krih, nam yumnak yawica pueng chrangtu tina hei kue. Khanei ani thou ein tuiphu awn khawkhi coei ein tui awn khawkhi dip nih kue. 27Chrangtu coei u ein tui awn khawkhi ein haw, a thungai kue, hatu mueih ei chrang aw ti u kue.

**Jesu ein Khawram Atuh**

28Tuirai khawvangah awmpueng Kadarene ram am pha ah, raiyei awmnak chrang pahnih Jesu hmuh eila vuihmun lamei law nih kue. An krunghenak awn khacawh ei lam ah hauphi oeh ceitcawn kue. 29Fanpuhri ei capa, keinih hatu nan tina nih ei? tila viik nih kue. Oeh akhinpha ah khawvuuk nan hmuhsak nih eila ne? na law an ti. 30Amni awn oeh sou krunupuengah vowk adoem beipueng awm u kue. 31Khawramtu ein am panak, nan tuh uh la akra ah, vowk khuila ni luhsak u am ti. 32Jesu ein, ceit u! A tinak hei ah lutlaw u ein, vowk khuila lut u ein, vowk avan tui acumnak hrengah phoei u ein, tui khuiah lutboeih u kue. 33Vowk ngoengtu khawkhui la dawng u ein, raiyei awmnak amawngma awn avanpoeng am toek ah. 34Khawchrangtu avan ceit u ein Jesu am hmuhah, am ram a cehtaak eila pana u kue.

**9**

**Akheem Acangsak**

1Jesu tuikong cum ein tuili kat ein amah ei khaw la sut kue. 2Akut khaw kheem ein ihnak fanna yoenpueng ani eila lawpuei u kue. Am yumnak a hmuhah, Jesu ein akheem la, ka ca, na lunguepsak, na thoih kan ngaisim khoen kue a ti. 3Thukhoen tukkitpuengtu avang ammah toekkru u ein, cawh ei chrang ein Fanpuhri thekhana kue am ti. 4Am ngaihtueh Jesu ein hmat ein nam lungsin khuila hatula athe nam ngaihtueh? a ti. 5Hatu toekah yoeingai yei, na kat kan ngaisim kue ti aw? thou na ceit ti aw? a ti. 6Khatiein chrangcapa kha leidek fanna kat ngaihsimtheinak a taak nam hmat law ei. Khanei akheem la, thou na, na ihphak thoem na im la ceit tina kue. 7Ani thou ein im la ceit kue. 8Khacawh chrangpring ein a hmuh ah, am ngaihhmang ein chrangtuah cawmueih ei titheinak pepueng Fanpuhri thangsak u kue.

**Mate Khueunak**

9Akhanei Jesu ceit ein Mate mingnapueng chrang apum cawnglawknak pawah a ngoih hmuh kue, Jesu ein ni hruilaw tina kue, Mate duei ein Jesu ei hnuhrui kue. 10Khanei im khuiyei mangbeiah Jesu a awm poetta cawtu krakue, Jesu awn a hnuhruitu muebuh am ai hnuiah cawnglooktu ada awn chrangthoihtu lawh u kue. 11Khacawh Farisetu ein am hmuh lawah, a hnuhruitu am toek, chrangkatu awn cawnglooktu awn hatula nam tukkitpueng buh am ai hmaih am ti. 12Khacawh Jesu ein a yaakah, a sacang ein seibawi oeh ngaih kue, sana ein ni seibawi a ngaih tina hei kue. 13Rawhcihkru lata rennak ni ka ngaih, tiei suilam ceit u na thei u, hatulatiah chrang dueng khueuvei la oeh ka lawh ein chrangthoih khueuvei lani ka law tina hei kue.

**Buhyeih ei Mawng Doednak**

14Khanei Johan ei hnuhruitu ani eila lawh u ein, hatula Farisetu awn keimih ai kam yeih ein na hnuhruitu oeh am yeih? ti u ein am doed. 15Jesu ein, chrumah ei prang a hnuhruitu awn am omhmaih ei chrueih, hnuhruitu awmdam u ei yaw? Amni ei ka chrumah ei laaknak hnuep a sutlawah, yeih law u ei tina hei kue. 16Hauein suisak athai awn aruem oeh but man ei, hatulatiah athai yein aruem aikom theh taoe ei. 17Chrangtu ein saphawum aruem khuila yu asue oeh thankhoi u ei, am thanna haw saphawum pookkom yutui yudboeih ei, saphawum phi di ei, saphawum thaiah yutui athai am hloen na ni, an bawk la, akhoeng kaw tikue.

**Nuta Sii awn Si la Lonpueng Nutong**

18Ani ein cawhtu a toek hei hnuiah, Sinakok bawi apum lawh ein, a hmaiah koop ein a toek, ka canu silaw tom kue, khanaphi lawna, afan ah, na kuttaih na hring ei tikue. 19Jesu thou ein a hnuhruitu awn ani ei hnuhrui u kue. 20Akhapoetta kumhra hleihnih ah sila lonpueng nuta, apum ein Jesu ei hnula lawh ein, a cu mawng sunduem kue. 21A cu ka sun la akra ah, ka cang ei tiein amah toek kruh kue. 22Khanaphi Jesu hlat ein nuta a hmuh ah, ka canu, na lunguep sak, na yumnak ein ni cangsak kue a tinak ei nuta cang hrit kue. 23Juem pueng ei im la Jesu a sutta, tumpai upueng awn pancai upuengtu hmuh hei kue. 24Noon u, nutaca oeh sih ein ip kue a tiah, nueih na u kue. 25Chrangtu pungla am tueih hei konna khuila lut ein, nutaca ei kut a pang ei nutaca thoulaw kue. 26Cawh ei thuthang ram avan na pueii boeih kue.

**Jesu ein Aang, Adauk, Aboesak**

27Akhanei Jesu a cehah, a mikdauk pahnih ein hruilaw nih ein David tei capa, ni rennih tila viik nih kue. 28Im khuila a luh ah, amikdauktu ani eila law u ein, Jesu ein a toek hei, cawh ka bi hning eila nam yum maw? tiein a dued hei ya, ue, kam yum kue am ti. 29Khanei am mik sun hei ein, nam yum mueihla nangmih ah krase a tiah. 30Am miktu dei kue. Jesu ein cawh ei amawng hau oeh hmatsak eila athuila mana hei kue. 31Khanaphi ceit nih ein ani ei mawng thuthang ram avanna pueii boeih kue. 32Am vaw ceh loeiah, raiyei awmnak awn Aang apum Jesu eila lawpuei u kue. 33Jesu ein khawram a tuh konna, a ang thuthei ein chrangtu cawei u kue, Israel ram khuiah cawmueih oeh hmukhoi ti u kue. 34Farisetu einkhawramtuei hrangpueng awn khawramtu a tuh hei ti u kue.

**Bibi Chrang Ken**

35Jesu kha khawpuei awn pungimtuah ceitveng ein am Sinakok ah theithang hei ein **ramthuthang toek ein** nenawi poeng avan awn hnatnak poeng cangsak kue. 36Chrangtu a hmuh heiah ren hei he kue, hatulatiah lueloi ayoe u ein oeh am thoem ei T0 awn toeng u kue. 37Khanei a hnuhruitu a toek hei, caangah ei dahe kue, khanaphi bibi chrangtu ken kue a ti. 38Khatiein a caangahnak khuila bibi u eitu tueih eila Bawipa eila tairue u.

**10**

**Hnuhrui Hleihnih**

1Jesu ein hnuhrui hleihnih khueu hei ein hmueichrathetu tutoemnakthei awn hnatnak poeng awn nenawi poeng cangsak theinak pe hei kue. 2Hnuhrui hleihnihtuei mingkha cawh la krakue: Alamma la, Peter la am sui, Saimon awn anau Andrew; Zebede ei ca James awn anau Johan. 3Philip awn Bartholomew; Thomas awn matthew cawngloawk pueng; Alphaeus ei ca James awn Thaddaeus; 4Thanapueng Saimon awn Judas Iscariot Jesu appuengtu la kra u kue. 5Jesu ein a theithang hei konna cawh ei hleihnih tuei kue: Khuifeituei la oeh ceit u, Samarituei khaw la oeh ceit u. 6Khanaphi Israel pakhui chruekpueng Totuei la ceit u. 7Nam ceh hnuiah Fankhaw puei etlaw kue tila thuthang toek u. 8Hnatpuengtu cangsak u, phainehpuengtu cimsak u, chrangsii thawhsak u, khawramtu tut u, ayoela nam rah ayoela peh u. 9Nam nguiip ah hrui, ngui, rowhum oeh thoem u, 10Yinla nam cehah yongya, cu lephnih, khawdawk, thongchrai, oeh thoem u, hatulatiah bibipueng kha beibawk eila koihvaih kue. 11Hatu khawpuei, pungim, nam sutta, nam kainak ei im khinpueng doed u, khacawh ei khawpuei oeh nam cehtaak pha ei chrueih, khacawh ei im ah awm u. 12Im khuila nam luh ah kutpangnak thutoek u. 13Im awn akoihvaih la akra ah, nam peek ei youthen dimreunak afanna sutseh.Khanaphi oeh a koihvaihnak la akra ah, nam youthen dimreunak loubai u. 14Hauein phi oeh an dou uh la akra ah, nam thu oeh ngai u ei, Im awn khawpueiah nam chrahkruah, nam khaw ei vud khawk u. 15Thutang kan then u ei, thuchra law hnuep ah khacawh ei khawpuei kha Sodom awn Gomorrah ram ei Zutah khacawh kra ngai yei.

**Am Hmai yei Lamkuei**

16Boen u, Hetuei hmu la To mueihla kan tueih u kue; khatiein ruii mueihla ciimvai u na, muem mueihla nam khang oeh awmseh. 17Khanaphi ngaihna hei u, am Sinakok ei ni tut u ei, thuchranak im la ni thak u ei. 18Amnitu awn khuifeituei hmatnak eila, keiyei om la Hrangpueitu awn Kruem pueng tuei hmaiah ni cehpuei u ei. 19Khanaphi an pang uh kah, hatumueihla nam toek ei awn hatu nam toek ei oeh lue u; hatu nam toek ei akhapoetta, ni then ei. 20Hatulatiah khacawkha nammah ngaih la nam toekpueng la oeh kra ein, nam paiyei Hmueichra ein nangmih awn toek kue.

21Koeinautu apum awn apum si eila, ap kru u ei, a pai yein a ca, canautu ein am nupai raina u kom si eila ap law u ei. 22Ka ming awn chrangvan ein ni thueina u ei, khanaphi aduetnak hrila uehpueng kha khuuinak la suttei. 23Khaw apum ah, an dunghnep uh kah, afei khawla dawng u. Thutang kan then u ei, Israel ram khawnu khawca avan oeh nam yoeupha boeih ah chrangcapa law ei.

**Hnuhrui yei Suilam**

24Krawngca, a tukkitpueng ei fanla oeh awm ei, saii a bawi yei fanla oeh awm ei. 25Krawngca kha tukkitpueng mueihla, saikha a bawi mueihla, akra ah kroe ei. Im ei lupum la Beelzebul am khueu la akra ah, a im khuiyei chrangmitu hawtukruk la khueu ngai u ei. 26Khatiein oeh krih hei u, hatulatiah bureuk poeng avan hmong kruei, thupthoipoeng dangboeih ei. 27Hmuep khuiah nangmih kan toek uh, nangmih ein avaangnak ah toek u, nam hnakoi eppa toek, nam yaaktu krungmouk fanla soeu u tikue. 28Pumsa ngon kom Hmueichra oeh ngon hlottei oeh krih u, khanaphi pumsa awn Hmueichra an bawk la ceikhui la disak hningpueng krih ngai u. 29Mu pahnih ngui aphe la oeh yooi u aw? khanaphi nam pai oeh a nguem matah, anni ei apum haw dek fanna oeh krui hlottei. 30Khanaphi nam lupum ei lusamtu avan kheboeih kue. 31Khatiein oeh krih u, nangmih kha mutu adala nam phukuei ngai kue.

32Khatiein hauphi chrang hmaiah ni doupueng, Fankhaw la awmpueng ka paiyei hmaiah ani ka douvei. 33Khanaphi chrangtuei hmaiah ni hnoedpueng Fankhaw la awmpueng ka paiyei hmaiah ani ka hnoedbai yei. 34Leidek fanna dimnak ka lawpueipueng la oeh ngai u, dimnak ka lawpueipueng la oeh kra ein cimsau ka lawpuei. 35Apai awn a ca, a nawi awn a canu, a maak awn a calaaktu, am tairak eila ka lawh kue a ti. 36A im khui chrangtu a raiitu la kra u kue. 37Hauphi Kei la, a nawi awn a pai yongna ngaipueng, ka chrang la oeh hawi kue, hauphi a canu awn a capa kei la yongna ngaipueng, ka chrang la oeh hawi kue. 38A laklamtung kawt ein ka hnu oeh hruipueng, ka chrang la oeh hawi kue. 39Ahringnak hmupueng a hringnak chruek ei, keiyei hamla, a hringnak chruehpueng hringnak hmu ei.

**Bibi Chrengnak**

40Nangmih ni doupuengtu ein kei ni dou kue, ni doupueng ein ni tueilawpueng Ani dou kue. 41Sanghma ei ming awn Sanghma doupueng kha Sanghma ei chreng rah ei; Chrangdueng ei ming awn chrangdueng doupueng kha chrangdueng ei chreng rah ei. 42Thutang kan then u ei, hauphi a hnuhrui yei ming awn tuisuep phawi oet doeng, cawhtuei ayawi soeih apum ah, awk ei tui pepueng ani ei a chreng ei chrueh ninglam oeh awm kue.

**11**

**Baptisma Johan ei Jesu Doednak**

1Jesu ein a hnuhrui hleihnih a caweicawt hei konna, khawpoengah thutoek ei awn theithang hei yeila akhan ei chrahkru kue. 2Jesu ei a bitu, thong khuiah awmpueng Johan ein yah ein, a hnuhruituah thu phueih kue. 3Nangkha lawei chrang la aw na kra, afei num kamna ngoeng kaw? Tila doed u kue. 4Jesu ein, ceit u na, nam hmuh awn nam yaak hatuphi Johan vawthen u tiein hlan hei kue. 5Amikdauktu am mik dei ein, akhemtu ceitthei u kue, Phainehpuengtu ciimcaih u ein, a hnapangtu thuya u kue, chrangsitu thou u ein, khawdeng chrangtu yeinak thuthang yah u kue. 6Keiyei hamla oeh krutoeng pueng a youthen kue.

**Jesu ein Johan A ngakchrah**

7Johan ei hnuhruitu am ceh konna, Jesu ein Johan ei amawng tuen ein toek kue, khawtau khuila hatu boen eila num nam ceh? Khaw ein akhiah huenpueng phiphoed boen eila ne? 8Khanaphi hatu bn eila nam ceh? ahnip suisapueng chrang boen neilanum nam ceh? Ahnip suisapuengtu kha Hrangpuei ei im ah awm u kue. 9Sanghma boen la aw nam ceh? Oe, kan then u ei, Ani kha sanghma la baungai pueng la phi krakue. 10Cawh kha thuciim ah amawng am ruk ei chrang la krakue, boen u, nam hmaiah ka thoei ka tuei kom, nam hmai la nam lam ani ein prangtham ei. 11Nangmih atang kan then uh, nuta ei catuah Johan la baungaipueng chrang oeh awmpha kue; khanaphi Fankhaw ram ah ayawi soeih kha, ani la baungai kue. 12Baptisma Johan ei khawhnuep ei tuen tuboeih duet fankhaw ram ein thekhanak od ein, khacawh athekha ein pang kue. 13Johan hrila thukhoen awn Sanghmatu avan ein toek u kue. 14Khanei nam dou hlue ei sueah, Johan amah kha lawei Elijah la krakue. 15Yaaknak hna tapueng ani ein yaseh.

16Khanaphi cawh ei casawntu hatu awn ka nuetdong hei yei? Cawh kha afeitu haw khueu u ein khawhyoihnak hmunna ngoipueng amawtu awn toeng kue. 17Pueluen kam tum ah phih oeh nam laampueng, koekoen kam pawh aphi, oeh nam kiupueng. 18Hatulatiah Johan lawh ein oeh a awk ai laphi, ani khawram nam tikue. 19Chrangcapa lawh ein a awk ai yaphi, boen u, hou ein ruirek kue, chrangkatu awn cawnglooktu pueina kue nam ti. Khanaphi hmuhmatnak kha bilawhnak awn dangsak la krakue.

**Yutnak oeh Awmpueng Khawtu**

20Khakonna oeh am yutnak ei dongah, caweiyei adoemsoeih la, a binak khawtu cawmueihla tuen ein tam hei kue. 21Korazin, Na khawmap kue! Bethsaida, na khawmap kue! Hatulatiah nangnih ah biei caweinaktu Tyre awn Sidon khawah bi ei sueah, aruem ah, kram sui u kue, vud awn bukru u kue, yutkhoen u ei sue. 22Khanaphi kan toek u ei, Thuchra hnuep ah nangmih kha Tuere khaw awn Sidon khaw la nam od ngai yei. 23Nang, Kapernaum khaw, fankhaw duetla yoeh la na kra aphi, ceikhaw la na krumbai yei. Hatulatiah nangah bi ei caweinaktu Sodom ah biei sueah, Sodom kha tungoi hrila khoeng ei sue. 24Khanaphi kan toek u ei, thuchra law hnuep ah, nang kha Sodom ram la na od ngai yei tiein toek kue.

**Bawngbaipueng ei Hueihanak**

25Akhapoetta Jesu ein a toek, Fankhaw awn leidek ei bawi, nang ein hmuhmattu awn yalampueng tuah cawtu na thup ein amawcatuah na phoei la, na ming kan thangsak kue. 26Oe, pai, cawh na yakhlue kha nih kue. 27Ka pai yein avanpoeng ni ap khoen kue; Pai, konna capa hauein oeh hmat kue, capa awn capa ein a hmatsak hlue ei chrang konna hauein pai oeh hmat kue. 28Nam phueigueh bawngbai pueng, ka epla lawh u, yangnak kan pe u ei. 29Nam fanna ka kawhcung taih u, kei yeila thei law u, hatulatiah keiah nikroepnak awn nemnak lungsin awm kue. Nam lungsin ei mangyanak nam rah ei. 30Hatulatiah ka kawhcung kha yoei ein ka phueih kha yangkue a ti.

**12**

**Chringhnuep Doednak**

1Akhapoetta Jesu awn a hnuhruitu chringhnuep ah, lai sun u ein ceit u kue, a hnuhruitu am tawinak awn caangvuei yun u ein ai u kue. 2Farisetu ein am hmuh ah, ani am toek, boen, na hnuhruitu ein chringhnuep ah oeh bi ei sue, bih u kue am tinak. 3Khanaphi David awn a pueitu tawi u ein, David tein a bi oeh nam khe kue ne? tina hei kue. 4Fanpuhri ei im khuila lut ein taiiruetu doeng ei ai yeila am peek vaipi ai u kue, khacawkha ani awn apueituei ai yeila oeh krakue. 5Beekim ei pumnak taiiruetu ein preh u ein phi, oeh ka u kue ti, thuciim ah oeh nam khekhoi kue ne? 6Khanaphi kan toek u ei, cawhah beekim la baungaipueng awm kue. 7Khanaphi kengtaihnak la rinatrenngainak, ka yahlue kue ti ei suilam nam hmattei sueah, a kat oeh awmpueng, kat oeh kam bueng ei sue.

**Chringnak Bawi**

8Chrangcapa kha chringnak ei bawi la krakue. 9Akhanei chrahkru u ein am Sinakok khuila lut kue. 10Akhana a kut kheempueng chrangapum awm kue. Chringhnuep ah cangsaknak bi kha, thumcam awn koek aw tila, Jesu katbueng eila am doed. 11Nangmih khuiah To apum tapueng chrangapum awm ei, chringhnuep ah To hong khuila, a luh la akra ah, ani ein ruedsoi kom oeh prok ei yaw? tina hei kue. 12To la chrang hatu krukla aphu akuei ngai? Khatiein chringhnuep ah, ani bi ei thumcam awm kue a ti. 13Khanei ani ein, na kut yueng! a tinak ei, ani ein a kut yueng ein vang ei awn toeng kue. 14Khanaphi farisetu ceit u ein ani hawmueihla didamsak ei tengkhawn krip u kue.

**Fanpuhri ein Agueiyei Saii**

15Khanaphi Jesu ein, khacawh hmat ein, khacawh ei hmun nokta kue. Ada ein ani hrui ein avan cangsak kue. 16Ani hau tila oeh am toek eila kuenglam hei kue. 17Cawhkha Sanghma Isaiah ei toek akuemnak ni. 18Boen u, Ka hruei yei ka saii, ka yongna ein ka yeinak tangkik ni. A fanna Ka Hmueichra Ka takom, ani ein chrangpoeng duengnak toekpe ei. 19Ani kha vowk oeh hmu ei, oeh viiklaam kom, lam ah ani ei thu hau oeh yaaksak ei. 20Leh ei phiphoed oeh hnhret tei, Prai yei meikhu oeh si ei, duengnak awn noengnak duetta chruisoi yei. 21Chrangpoeng ein a ming awn ngaihunak tah u ei tila toek kue.

**Jesu awn Beelzebub**

22Khakonna caweiyei omnak amikdauk ein angpueng chrang Jesu eila am lawpuei, a cangsak ei a ang thu ein deilaw kue. 23Chrangtu avan cawei u ein, cawh ei chrang David tei ca kheng aw tih u kue. 24Khacawh farisetu ein am yakah, cawh ei chrang ein khawramtu kruem pueng Beelzebub pei ming awn khawramtu tut hei kue am ti. 25Jesu ein am ngaihtuehtu hmat ein a toek hei, hatu ram phi amah awn amah tuad ein boukrupueng kha dimaih ei, hatu khaw, hatu imkhui phi amah tukruh ein taipueng, oeh duei awm hlottei. 26Khawram ein khawram a tuh la akra ah, ammah tairakpueng la krah u ei, hatumueihla, am ram duei hlottei? 27Kei yein Beelzebub awn khawram ka tuh la akra ah, nam catu ein hau awn num am tuh hei? Hatulatiah amni ein nangmih thu ni chra u ei. 28Khanaphi kei yein Fanpuhri ei Hmueichra awn khawram ka tuh la akra ah, nam fannah Fanpuhri ei ram sutlaw tom kue. 29Thamah chrang oeh pin ma la, hatumueihla thamah chrang ei imkhuila luh ah, akhawhtu lawh ei? pin konna vah im muk thei yei.

**Oeh Ngaihsim Hlottei Kat**

30Kei awn oeh kan awmhmaih pueng hauphi kei yei raii la krakue. Kei oeh ni krumboempuei pueng hauphi prengtai sakpueng la krakue. 31Khatiein nang kan toek ei, Fanpuhri thekhanak awn hatu katphi, ngaihsimnak chrangtu ein rah u ei, khanaphi Hmueichra Ciim poeisaina pueng, ngaihsimnak oeh rah hlottei. 32Hauphi chrangcapa arong awn thuthed pauangnapueng ngaihsimnak awm ei, hauphi Hmueichra Ciim thuthepauang na pueng kha, tuhboeih ei hringomnak, ngoila lawei hringomnak ah phi, ngaihsimnak oeh awm ei.

**Thulang ein Om Adangsak**

33Singveh ein aveh la thei ein, Singthe ein athe la thei kue; Sing kha, a theih awn hmattei la krakue. 34Nangmih ruiiboii canautu, nam thepueng ein hawmueihla, thuni nam toek hning ei yaw? lungsin ah bepueng vah kharong awn toek la krakue. 35Chrangni kha nipueng lungsin khuiyei khawhnitu phoei thei kue; chrangthe kha athetu khuiyei athetu phoeithei kue. 36Khanaphi kan then u ei, oeh ngaihtueh la chrangtu ein am toek ei thupoeng, thuchranak hnuep ah sichranak bi bai u ei. 37Hatulatiah na thutu awn na dueng ei, na thutu awn na di ei.

**Jonah ei Caweiletnak**

38Khakonna Farisetu awn thukhoen tukkitpuengtu avang ein, Tukkitpueng, caweinak na bi kam hmuhlue kue am ti. 39Bawipa ein theh ein luilupueng canautu ein hmatnak thoehchrah u kue; khanaphi Jonah ei caweinak konna hatu hmatnak phi oeh hmuh hei yei. 40Jonah kha tuili ei nganu ei bungkhuiah, hnuepthum awn thanthum a awm mueihla; chrangcapa haw dek khuiah, hnuepthum awn thanthum awm ei. 41Thuchra hnuep ah Nineveh chrangtu kha cawh ei canautu awn dueihmaih u kom, disak hei yei, hatulatiah Jonah ei thutoek awn yut u kue; Boen u, Jonah la baungaipueng cawhah awm kue. 42Cumvang ei Hrangpuhrang nutong kha, cawhei canautu awn thuchra hnuep ah duei u kom, disak hei yei. Hatulatiah ani kha Solomon ei hmatnak thungai yeila, leidek aduetnak lamei lawh kue, boen u, Solomon la baungaipueng cawhah awm kue a ti.

43Chrang khuiyei raithe a luh law konna, tui arengnak hmun ah dingreunak yapvengte pueng, oeh hmu hlot kue. 44Ka lawnak ei, ka im la ka latbai yei tiein, a sutta im hoeng ein ciimcaih pueng la hmuh ein awm eila hmoe kue. 45Khanei ani ceit ein amah la thekha ngaipueng raithe parih khueu ein khacawh ei chrang khuila awm u kue. Khacawh ei chrang ei hnu la akra kha, hmai la akra la thengai kue. Cawh ei pakhuiah akhamueihla kra ei tikue.

**Jesu ei Nawi awn Nautu**

46 Chrangtu a toek hnuiah, a nawi awn a nautu thulang hlue u ein pung la duei u kue. 47Chrangapum ein na nawi awn na nautu nam thulang eila pung la duei u kue a ti. 48Khanaphi thenlaw pueng Jesu ein a toek, haunum ka nawi, haunum ka nau? 49Ahnuhruitu vangla, a kutsoeng ein cawtu paw ka nawi, cawtu paw ka nautu tikue. 50Fankhaw la awmpueng ka pai yei yakhlue bipueng hauphi ka nau awn ka be awn ka nawi la krakue.

**13**

**Jesu ein Nuetnaktu awn Atheithang Hei**

1Akhahnuep ah Jesu im ei ceit ein, tuili kengah ngoi kue. 2Chrangpring ani eila am kruum lawah, Jesu duei ein tuikong khuiah ngoi kue, chrang adoemhe longkeu vah duei u kue. 3Nuetdongnak awn adoemhe a toekpeek hei, boen u, phueithoipueng kha, phuei yeila ceit kue; 4Aphuei, cina avang kha lamkeu vah krah ein, vatu lawh u ein dok boeih u kue. 5Afeitu kha lungchrong fanna krah ein leidek apamnak awn ahrit la kek kue. 6Khanaphi apra oeh a chraaknak awn khawling ein yaiisak ein sih kue. 7Hlingtuei am hmuah afeitu krah ein hlingbau vein caang diiksak kue. 8Afeitu kha leiveh ah krah ein avang phra, avang chrukkip, avang thumkip la vueipai u kue. 9Hna tapueng ein yaseh tikue.

**Toek Caihnak**

10Ahnuhruitu a ep la lawh u ein hatula nuetnak awn thu na toekpeek hei? Tina u kue. 11Jesu ein, nangmih kha Fankhaw ram ei athuuk hmatnak kan peek uh, amni oeh peek pha tina hei kue. 12Hauphi tapueng peek si ei, ani talou lawhpeek ei. 13Khatiein nuetnak awn thu ka toek hei; hatulatiah bawimang eila peek si ei. Hauphi oeh ta ei, a taakduen haw amni kha boen u ein oeh hmukhai u kue, ngai u ein, oeh yalam u kue. 14Nam ya ein phi oeh nam yalam kue; nam hmuh einphi, oeh nam hmukhai kue tila, Isaiah ein am mawng a toek kuem kue. 15Hatulatiah cawh ei chrangtuei, am lungsin kha moong ein am hna awn amyak ei kuei kue, am mik am buem, oehkhana, am mik awn hmuh u ei sue, am hna awn ya u kue, am lungsin awn am yaklam ei sueah, latlaw u kue, ka cangsak hei yei sue, tiein toek kue. 16Nam mik ein ahmuh la nam youthen kue, nam hna ein ayaak la nam youthen kue. 17Atang kan then u ei, nam hmuh, Sanghmatu ada, chrangduengtu ada ein, hmuhlue u einphih, oeh hmuh hlot u kue. Nam yaaktu yahlue u einphi oeh ya u kue.

**Phueithawi Toek Caihnak**

18Phueithawi yei suilam ngai u oe. 19Chrangapum ei lungsin ah phuei yei, ram thuthang oeh a yaklam kha, khawram ein dok pe kue. Cawhkha lam ah phueiyei cina la krakue. 20Lungchrongah krapueng ei cina kha, chrang apum ein thuya ein yeinak awn dou hrit kue. 21Khanaphi lungsin ah apra oeh chrah ein asoengca awm ein thu ei hamla dunghnep, vuukhmuhnak awn ahrit la kruh kue. 22Hlinghmuah cina phueiyei amawng kha, chrangapum ein thuya ein leidek hringomnak ah, luelaamnak awn theilainaktu ein thu diiksak ein oeh thei kue. 23Leidek veh ah krapueng cina kha, chrangapum ein thuya khai ein dou kue, ani theilaw ein, avang kha thumkip, avang kha chrukkip, avang kha phra, la thei law ngai u kue.

**Caang hmuei Ta**

24Jesu ein afei nuetnak pe hei ein a toek, Fankhaw ram kha a laiah, cina veh phueipueng chrangapum awn nuettei la krakue. 25Khanaphi a chrangtu am ihhning hnuiah, a raiitu law u ein caang hmuah tatu phuei ein afeila ceit kue. 26Khanaphi caang kek lawh ein avuei lawah tatu phi danglaw kue. 27Saiitu a epla ceit u ein tukkitpueng, louvah caangci ani na thoipueng la oeh kra aw? Hatula tatu am luhlaw? am ti. 28Cawhkha raituei am bi tiein hlan hei kue. A saiitu ein kam ceit kom kam dok ei na yahlue aw? am tiah. 29Ani ein ka, tikue, hatulatiah tatu nam phuk ah, caang nam phuk siei ni a ti. 30Caang oeh ah pha hrila an pahnih atoengla baunih se; caangah lawvengah caang adtu ka toek hei kom, alamma la tatu phuh u na, meiah khum eila, pin u na bum u, caang khei khuiah khoep u tikue.

**Anca Ci**

31Afei nuetnak a peek hei, Fankhaw ram kha anca ci awn toeng kue, chrang apum ein lou ein laiah phuei kue. 32Cawh kha afei cina la yawisoeih kue, khanaphi abau lawah, dum ei lingtu la baungai ein sing la tanglaw kue, khatiein khawkhi ei vatu lawh u ein apramtuah bu tuh u kue a ti.

**Toibeii**

33Afei nuetnak toek pe hei kue, Fankhaw ram kha Toibeii awn toeng kue, khacawh nutong apum ein lou ein vaidam themthum ah yuk ein avan tuilaw kue. 34Jesu ein cawtu avan nuetnak awn chrangpring toekpe kue, nuetnak kaala oeh toekpe hei kue. 35Cawhkha Sanghma awn toek kuempueng la krakue. Nuetnaktu awn ka rong ka phawk kom, leidek asuen ei tuen thupthoitu ka phueiphook hei yei tikue.

**Tatu Toek Caihnak**

36Khanei chrangtu cehta ein im khuila lut kue. A hnuhruitu lawh u ein louvei tatu nuetnak thu nih then u tila am toek. 37Cina veh phueipueng kha chrangcapa la krakue. 38Lou kha leidek la krah ein; cina vehtu kha dekfan ei a catu la krakue; Tatu kha khawram ei catu ni; 39Amniah cina phueipueng rai kha khawram la krakue; caangah kha leidek aboeihnak la krah ein, ad upueng kha Fanchrangtu la krakue. 40Tatu phuk hei ah leidek aboeih hnuep ah mei awn khum hei yei. 41Chrang capa kha, a Fanchrangtu tuei hei kom, katnaktu awn phuemhringnaktu bipuengtu ram khuiyei hruei kom. 42Kiunak awn hnhricuih faaceepnak hmun sihlingnak mei khuila fit hei yei. 43Khanei chrangduengtu ein am pai yei ram khuiah khawhni mueihla sue hei u ei. Hna tapueng haueinphi yase.

**Thup ei Khawh**

44Fanram kha lai khuiah khawthup awn toeng kue, khacawh chrangapum ein hmuh ein a thupbai; yeinak awn ceit ein a tak avan yoii ein khacawh ei lai lei kue.

**Aphukuei Retha**

45Fanram kha retha vehtu yap ein sumleipueng awn toeng kue. 46Retha aphukuei he a hmuh ah ceit ein a taak poeng yoii ein lawpuei kue.

**Vai Nuetnak**

47Fanram kha vai tuili khuila voi ein, nga poengpoeng khoeppueng awn toeng kue. 48Nga abe lawah kongkeu la rued u ein ngoi u kue. Vai yei ngani khoep u ein peemrang ah tawk u kue, nga thetu pungla fit u kue. 49Khacawkha leidek aboeih lawah kra ei; fanchrangtu law u kom, chrangduengtu khuiyei chrangthetu hruei u kom; 50Meiling khuila fit hei u ei, khkhacawkhkha ngicuih faaceepnak hmun la krakue. 51Cawhtu nam yalam aw? a tiah, oe, am ti. 52Jesu ein, khatiein thukhoen tukkitpueng poeng kha, fanram ei hnuhrui la, am kralaw awn immah ein a khawhtu khuiyei, aruem athai lawpueipueng awn toeng kue a ti.

**Jesu ei Nazareth Sudongnak**

53Jesu ein ntnaktu a toek konna, akhanei chrahkru kue. 54Akhaw la ceit ein am sinakok ah theithang hei kue, Cawh ei chrang, cawh ei hmuhmatnak awn cawh ei caweinak huhamtu, ahawlamei a rah num? tila cawei u ein am toek. 55Cawh kha sawngsapueng ei cala oeh kra aw? Anawi Mary, a nautu James awn Joseph awn Judah la oeh sui u aw? 56Abetu, avan awn nim awmhmaihpueng la oeh kra aw? Khatiein cawh ei chrang ein cawhtu hawla a rah tih u kue. 57Ani oeh yahlue u kue. Khanaphi Jesu ein, Sanghma apum kha, amah ei imkhui chrangtu awn, amah ei khawchrang konna, afei lani ngaknak a awm kaw? 58Am yumnak oeh a awmnak ei dawngah, akhanna caweiletnak ada oeh bih kue.

**14**

**Baptisma Johan Sihnak**

1Akhapoetta Herod Hrangpuei ein Jesu ei mawng ya kue. 2A saiitu a toek hei, cawhkha baptisma Johan la krakue, ani sihnak ei thoulaw kue; khatiein caweilet binak huham ani ah awm kue. 3Anau Philip pei chru, Herodias ei mawng awn Herod tein Johan pang ein akhih konna, thong chrum kue. 4Johan ein ani na chrunak, athumcam la oeh krakue a ti. 5Herod tein Johan ngon hlue ein phi chrangtu krih kue, hatulatiah Johan sanghma la ngai u kue.

6Khanaphi Herod tei hminak niin phalaw ein, Herodias ei canu am hmaiah laam ein Herod yeisak kue. 7Ani ein hatuphi a thoeh a pek eila runce ein anui la thu kam kue. 8Anawi yein a cuehcawn mueihla, Baptisma Johan ei lupum cawh ei beidai ah ni pe tina kue. 9Hrangpuei a kawthe einphi, muebuh aipueng, a yintuei hmaiah, a runnak awn Hrangpuei ein pek eila thuchrah kue. 10Thong khuiyei Johan ei lupum chrueng u ei tuei hei kue. 11A lupum beidai ah lawpuei u ein nutaca am peek, ani ein a nawi yeila cehpuei kue. 12Ahnuhruitu law u ein apumsa cehpuei u ein cuem u kue. Ceit u ein Jesu am then.

**Phrangakip Abei**

13Johan ei amawng Jesu ein a hmat lawah, khanei asiunak khawprong la tuikong awn amah ceit kue. Khacawh chrangtu ein ya u ein am pungim ei, am khaw awn ani hrui u kue. 14Kongkeu a pha ah, chrangnam hmuh ein, ren hei ein hnatpuengtu cangsak hei kue.

15Khawmue lawah a hnuhruitu ani eila ceit u ein cawhkha khawken la krah ein khaw phi thanlaw kue; khaw khuila ceit u kom, ammah ei buh lei u eila, tuei hei tina u kue. 16Khanaphi Jesu ein, am ceh ei oeh ngaih kue, am ai yei hatuaw pe hei u a tiah! 17Cawhah nga pahnih awn vaipi pinhra doeng kam tah kue am ti. 18Ani ein, cawla lawpuei u tikue. 19Chrangtu sai fanna ngoi u eila, toeksak hei ein, nga pahnih awn vaipi panga lou ein fanvang la hamang ein ai youthen a pek, vaipitu bou ein a hnuhruitu pe hei kue, hnuhruitu ein chrangtu am pek. 20Avan ai u ein am phue konna, akiakektu apoih am koihah, vowh hrahleihnih ah bekhuep kue. 21Amaw awn nutongtu oeh toek la, aipueng phra ngakip lawh u kue.

**Jesu Tuifan Cehnak**

22Chrangtu a tueih hei hnuiah, a hnuhruitu tuikong khuila luhsak hei hrit ein, tuirai vangla am cehma eila toek hei kue. 23Chrangtu afeila, a tueih hei konna, amue lawah, taiirue eila cung la Jesu kaii ein akhala amah cadoeng awm kue. 24Khanaphi tuikong dek awn asounak tuili thungah awm ein, khawkhi ei tuiphu ein paii kue. 25Khawthan khawnoed pali ah Jesu tuili fanna am epla, a law am hmuh. 26Ahnuhruitu ein tuili fanna, a law am hmuh ah, krih u ein hmueichra ti u ein, am krimah la viik u kue. 27Jesu ein a toek hrit hei, nam lunguepsak u, cawhkha keini, oeh kri u a ti. 28Peter ein, Bawipa, cawhkha nang la na kra ah, nang eila tui fanna ka law eila toek tina kue. 29Law! a tiah, tuikong khui yei krum ein tui fanna Jesu eila ceit kue. 30Khanaphi khawkhi hmuh ein a krihnak awn tuiah cum ein Bawipa ni khuui tiein viik kue. 31Jesu a kutsoeng hrit ein pang ein a toek, hatula uepvoetnak na taak, na yumnak yawca kue a tinak. 32Tuikong khuila an sutta, khawkhi phi dip kue. 33Tuikong khuiah awm upueng ein ani beh u ein, nang kha Fanpuhri ei catang tina u kue. 34Tui am kat konna Gennesaret ram la sut u kue. 35Akhanna awmpueng chrangtu ein ani hmat u ein, yungkeu vei hnatpueng avan, am lawpuei yeila, tuekah hei u kue. 36Ayih mawngca sun eila, am pahramnak; sunpueng poeng cangboeih kue.

**15**

**Aciim awn Aproksak**

1Jerusalem lamei thukhoen tukkitpuengtu awn Farisetu Jesu eila law u ein. 2Aruem chrangtuei thumcam hatula na hnuhruitu ein am kan? ti u kue. Buh am aiah am kut oeh am si. 3Bawipa ein, nam thumcam ei hamla, hatula Fanpuhri ei thupeek nammah ein nam kaan tina hei kue. 4Fanpuhri ein nam nawipai doenkham u a ti. Hauphi a nawi awn a pai tamphrapueng kha si ei a ti. 5Khanaphi nangmih chrangapum ein, a nawi awn a pai yei hala, hatuphi kan bawmnak nih kha, Fanpuhri ei an peek nih ni nam tikue. 6Nam thumcam ei hamla, a nawi awn a pai oeh doenkham kue ti awn Fanpuhri ei thu aphu oeh nam om sak. 7Nangmih chrang theilaitu, nangmih ei mawng Sanghma Isaiah ein a toekkha tang kue. 8Cawhei chrangtu ein am rong awn nih doenkham u ein phi, am lungsin kei awn sou krukue. 9An beek uh akhawloeni, chrang ei thumcam caweinaktu awn theithang kruh u kue. 10Jesu ein chrangtu khueu hei ein, ngai u na, yalam u tina hei kue. 11Rong khuiyei lutpueng ein chrang oeh proksak kue. 12Khanei a hnuhruitu lawh u ein am doed, na thu am yaakah farisetu am thuei na hmattaw? am ti. 13Khanaphi singpoeng hatu sing phi, Fanpuhri ein oeh a lingtah a pramahla phuk ei. 14Am bue la awm u seh, amni kha adauk chruisoipueng adauktu la krah u kue. Adauk ein adauk a chruisoi la akra ah, an pahnih hong khuiah krui nih ei tikue.

**Chrang ei LungSin**

15Peter ein, nuetnak ni toek pekhai u a ti. 16Jesu ein, nang haw tuboeih duet oeh na hmat kue ne? a tinak. 17Hatuphi rong ei bung khuila lut ein pungla, aceh oe nam hmat kue ne? 18Khanaphi lungsin ei lawein rongah lutlawpueng ein chrang thedthamsak kue. 19Lungsin ei a ngaihtueh the, ngonkrunak, cluiluuknak, pretdengnak, ruuknak, raitoeknak, chrangthednaktu lutlaw kue. 20Cawhtu ein chrang thedkhadsak kue; khanaphi kut oeh si la, ai yein chrang oeh thedthamsak ei tikue.

**Khanan Nuta ei Yumnak**

21Akhanei Jesu ceit ein, Tuere awn Sidon ram khuila sut kue. 22Khanan nuta apum khaw yungkeu lamei, ani hmuh eila lawh ein, David tei ca, Bawipa, ni ren, khawyou vein ka canu hnuihnaw kue tiein viik kue. 23Khanaphi thukhang oet awn phi oeh hlan ein, a hnuhruitu lawh u ein afeila cehsak, nim eppa viikprang law kue am tinak. 24Jesu ein kei kha chruekpueng Israeltuei hamlani an tueihlaw a ti. 25Nuta lawh ein a hmaiah koop ein Bawipa, ni bawm a ti. 26Catuei ai yei vaipi lawh ah, uituei hmaiah fih kha, oeh ni kue tiein hlan hei kue. 27Nuta ein oe, Bawipa, a ti, khanaphi ui yein hawya, a bawituei am ai bawpueng akikek hlemleek kue a tiah. 28Khanei Jesu ein nuta a toek, Aw nutong, na yumnak baukue; na yaakhlue peek la krakue ti ein. Khanei a canu cang kue.

**Jesu ein Chrangtu Acangsak**

29Akhan ei chrahkru ein Kalile tuilivang la ceit kue; cungla kaii ein ngoi kue. 30Ani eila chrangpring lawh ein a kheem, a hrou, a dauk, a angtu, adahe a khaw eppa lawpuei u ein; cangsak hei kue. 31Aang thu ein, a kheem ni bai kue, a hrou ceitthei ein, a dauk hmuh ein, Israeltuei Fanpuhri am hluengtai hmuh u ein cawei u kue.

**Chrang Phralikip Abei**

32Jesu ein a hnuhruitu khueu hei ein, chrangtu ka ren hei kue a ti, hatulatiah hatuphi oeh ai la hnuepthum kam awmhmaih ein ai tawi u kue, lam ah bawngbai u eila, akranak awn ai ka ala oeh ka tueihlue hei kue a ti. 33Ahnuhruitu ein, khawprong hmuah, chrang cawyattei kroenak ei nim hmu ei yaw? am tiah. 34Jesu ein, vaipi hatuyatnum? nam taak a tiah, nga ayawica awn pirih am ti. 35Chrangtu sai fanna, ngoihsak hei kue; 36Nga awn vaipi parih lou ein boenak a toek, bou hei ein a hnuhruitu peh ein, a hnuhruitu ein chrangtu am peek. 37Ai u ein am phue konna, akikek poihpueng am koihah vawrih lawh kue. 38Aipueng amaw awn nutong oeh toekla, patong phralikip lawh kue. 39Chrangtu a tueih hei konna, magadan khaw la ceit u kue.

**16**

**Hmatnak Am Doed**

1Farisetu awn saddusetu Jesu eila lawh u ein Fankhaw hmatnak ni hmuh u tila, noekdahnak la am doed. 2Ani ein, muelam la khawmik a senna, khawthen ei nam tici kue a tinak hei. 3Khawngoi lam ah, tungoi khw oeh then ei, khawmik sen ein khawkhi ei nam ti. Khawmik ei mikhmai nam naithei einphi, a hnusoeih ei niin oeh nam hmat kue a ti. 4Chrangthetu awn luilutuei canau vein hmatnak yap u kue, Jonah ei hmatnak konna, afei hmatnak oeh hmuh hei yei tiein cehta hei kue.

**Farisetu awn Sadusetuei Toi**

5Hnuhruitu tuiraivang am cehah vaipi am thoem ei hnih u kue. 6Jesu ein Farisetu awn sadusetuei toi ngaihna u tina hei kue. 7Ahnuhruitu ein vaipi oeh nim thoemnak awn cawhtu a toek tila toekkru u kue. 8Nam yumnak yawicapueng chrangtu, vaipi oeh nam taak la hatunum nam tengchram? Cawh ngaihna u Jesu ein tikue. 9Vaipi panga chrang phra ngakip ein ai ein vawh hatuyat be eila nam kawih, oeh nam thuem hmat pha kuene? 10Vaipi pired chrang phra likip ein ai ein vawh hatuyatta num be eila nam kawih? 11Hatula khacawh oeh nam yaaklam, vaipi ei mawng nangmih oeh kan toek u kue? Khanaphi Farisetu awn sadusetuei toi ngaihna u. 12Khakonna vaipi ei toi ngaihnak eila oeh toekpueng la hmat u ein, Farisetu awn sadducetuei theithangnak ngaihnak eila hmat u kue.

**Peter ei Jesu Yumnak**

13Philippi Caesarea ram khuila Jesu a sutlawah, chrangcapa kha chrangtu ein hau ti u aw? tila Jesu ein a hnuhruitu doed hei kue. 14Avang ein Baptisma Johan, afeitu ein Elijah, afei baitu ein Jeremiah, Sanghmatuei apumku ti la toek u kue. 15Nangmih ein kei hau? nam tiei tiein a doed hei. 16Saimon peter ein, nangkha chrih, ahring Fanpuhri ei capa la na krakue tiein hlan kue. 17Jesu ein, Saimon Barkrona, na youthen kue a tinak, hatulatiah sisa awn nang ein cawh oeh na toek hlawttei, khanaphi Fankhaw la awmpueng Fanpuhri ein ni an toeksak. 18Keiyein phi nang kha peter la na krakue, cawh ei lung fanna ka chrangboem ka dueihsak ei; cei kawttein khacawh oeh noeng hlawttei. 19Fanram hmawngnaktu nang kan pe ei; dek fanna na khih fankhaw la khih la awm ei, dek fanna na phran fankhaw la phran la awm ei tina kue. 20Khakonna Ani chrih la akra hau oeh am then eila hnuhruitu toek hei kue.

**Jesu ein Asih ei Atoek**

21Jesu ein, akhapoetta tuen ein Jerusalem la ka ceitkom, agamcatu, taiiruetungtu, thukhoen tukkitpuengtuei khuikhasaknak adahe odnak umkom, am ngon ei, ahnuepthum ah thoubai yeila, a hnuhruitu toek hei kue. 22Peter ein Jesu khueu ein Bawipa, khacawh nang awn sou kruseh! cawh nangah oeh krahe seh! tiein a taih ah. 23Peter eila hlat ein, Khawram! ka hnu la nawk, ka kruktoengnak eila na krakue; Hatulatiah nangkha Fanpuhri ei mawngma ah oeh na roengtha ein chrang ei mawngma ah na roengtha kue a tinak.

**Hnuhrui Phu**

24Khakonna Jesu ein, hauphi ka hnuhrui hluepueng, amah makruh kom, a laklamtung kawtkom, ni hrui seh hnuhruitu tina hei kue. 25Hauphi a hringnak khuui hluepueng a hringnak chruek ei, hauphi keiyei hamla, a hringnak chruehpueng hringnak hmu ei tikue. 26Chrang ein leidek avan takom, a Hmueichra adiah, aninak hatu awm ei? A Hmueichra hatu khawh awn hruei hlottei? 27Chrangcapa kha, a pai yei hluengtainak awn fanchrangtu awn lawhmaih u ei, khakonna chrangpoeng a bi mueihla chreng ei. 28Atangla kan toek u ei, chrangcapa kha, a ram khuila a law oeh nam hmuh pha ei chrueih, cawhah nam dueipueng hauphi oeh nam si ei tikue.

**17**

**Mueithawnghlainak**

1Hnuepruk konna Jesu ein peter, James awn a nau Johan mi khueu hei ein khawcung ahluengnak la ammah kaii u kue. 2Am hmaiah amueithawnghlai ein khawhni mueihla, a hmai kah lawh ein asuisak khawvang mueihla baawk kue. 3Moses awn Elijah ani eila danglaw nih ein, am thu hmuh u kue. 4Peter ein Jesu a toek, Bawipa, cawhah nim awm ah ni eila krakue, na yaakhlue ei sueah, nang ei hamla apum, Moses ei hamla apum, Elijah ei hamla apum, cawhah paw pathum ka sa ee a ti. 5Athulang hnuiah, vangmeibaawk ein hlawp hei ein boen u, cawhkha ka yongnak ka cani, a fanna ka yei kue, a thu ngaihpe u tila vangmei khuiah thulawh kue. 6Hnuhruitu ein am yaakah dekah koop u ein krihe u kue. 7Amni eila Jesu lawh ein thou u, oeh krih u tina hei kue. 8Am boenna Jesu konna hau oeh hmuh u kue. 9Cung lamei am krumlawah, Jesu ein, chrangcapa sihnak ei oeh a thawhpha ei chrueih hauphi oeh nam then ei tina hei kue. 10Ahnuhruitu ein Jesu la, hatula Elijah lawma ei tila, thukhoen tukkitpuengtu ein am toek tila am doed? 11Elijah lawma kom, avan prangtham ei tiein a hlan hei. 12Khanaphi Elijah lawh ein ani oeh nam hmat kue tiein a hlan hei, afanna am yakhlue bih u kue. Akhamueihla chrangcapa phi am kut awn vuukhmuhsak u eini. 13Khanei hnuhruitu ein baptisma Johan ei mawng a toek hei la hmat u kue.

**Raithe ei Omnak**

14Chrangpringtuei la am sutta, chrangapum Jesu eila lawh ein ahmaiah koop ein a toek. 15Bawipa, kaca ren ngai, ruu ein khawvuuk anui um kue. Alakah mei khuiah kruh ein, alakah tuikhuiah kruh kue a ti. 16Na hnuhruituei la, ka lawpi ein oeh mangsak u kue. 17Jesu ein yumnak oeh nam tah ein nam theilaipueng, hatuyatta nim awmhmaih ei num? Hatuyat la kan ueh pe u ei num? tiein a hlan konna, ka den la lawpuei u tikue. 18Jesu ein khawram tam ein ani ei khuiyei khawram lutlaw ein amaw cang hrit kue.

19Jesu eila hnuhruitu lawduem u ein hatulanum rai oeh kam tuhlot? am tiah. 20Nam yumnak ayawinak ei dongah tinak hei kue; Atang kan toek u ei, an caci kruk yumnak nam tak ei sueah, khawcung haw cawh ei khawla, non nam tiah non ei sue; Nangmih ah oeh krahningpueng oeh awm kue. 21Buhyeih taiiruenak kaala, cawmueih oeh tu hlottei. 22Kalile ram ah am awmhmaih poetta, chrangcapa kha chrangtuei kutta ap u ei. 23Ani ngon u ei, ahnuepthum ah thouvei, tiein Jesu ein a toek hei ah, anui la ayoe u kue.

**Ngui Look Nak**

24Kapernaum khawla am sutlawah, beekim ngui cawngpueng chrang pahnih peter eila law nih ein, na tukkitpueng moe Greek ngui phehnih oeh cawng ei ne? an tiah. 25Oe, cawngkue a ti. Peter im khuila, a luhah, Jesu ein peter a doed ma, hatu mueihlanum na ngaih? tina kue. Leidek Hrangpueitu ein haueilanum cawng am look, am catuei lanum? afeituei la num? a tiah. 26Peter ein, afeituei la a ti, Jesu ein, a catu oeh cawng u ei a ti. 27Khanaphi mingmih ei hamla oeh am kat teila, tuili la ceitna nga vawdoek. Na phacuek ei nga louna, a rong na hmongah ngui na hmu ei. Khacawh louna kei awn nang ei hamla vawpe hei tikue.

**18**

**Fankhaw ah Abausoeih**

1Akhapoetta Jesu eila hnuhruitu law u ein Fanram ah haunum? Abausoeih kaw am ti. 2Jesu ein amawtu khueu hei ein am thungah ta hei kue. 3Thutak kan then u ei, amawtu mueihla, oeh nam thawngkru la akra ah, hauphi fanram oeh nam suttei tikue. 4Hauphi cawh ei amaw mueihla, alungnem pueng Fankhaw la abausoeih la kra ei. 5Hauphi ka ming awn cawh ei amaw mueih, doupueng, kei nih doupueng la krakue. 6Khanaphi kei nih yumpueng cawh ei amawca mueih katnapueng kha, caangreed nak lungnu abauhe a hueiah owisakah, tuilithuk khuila chrui kha, aniei hamla ningai yei a ti. 7Leidek kha chrangtu a katsak la, akamtheh kue! Oeh phenghlawttei kruktoengnaktu sutlaw ei, khamueihtu sutlawsak pueng a kamtheh kue. 8Na kutkhaw ein, an katsakah, chruengpitna fitteinnoe; na kutkhaw akuem awn ceikhui na cehdam lata, akheem, ahr ou la hringnak khuila na luh kha nang ei hamla ningai yei. 9Na mik ein an katsak la akra ah, prokna fitteinnoe. Mik pahnih awn ceimei khuila na luh damla, mikvang awn hringnak khuila na luh kha nang ei hamla ni ngai yei.

**Chruekpueng T0**

10Cawh ei amawtuei apum oeh nam hnep eila ngaihna u, kan toek u ei, hatulatiah am Fanchrangtu kha Fankhaw la awmpueng ka pai yei hmai hmuloet u kue. 11Chrangcapa kha chruekpueng khuiyei lani a law. 12Hawmueihla nam ngai yaw? T0 phra tapueng chrangapum, To apum achueh ah, cung fanna kokip awn pako taguet kom, lam hmangpueng apum oeh yap ei yaw? 13Thutak kan toek u ei, a hmuh ah, oeh chruekpueng kokip awn pako la, ani ei fanna yei ngai kue. 14Cawtuei apum adi ei kha Fankhaw la awmpueng nam pai yei yaakhlue la oeh krakue.

**Caweicawt Taiiruenak**

15Na koeinau vein an katnakah, ceitna amadoeng a katnak vaw hmuh, na thu a ngaih ah, na koeinau na noeng puengla kra ei. 16Na thu oeh a ngaihah apum pahnih awn namah ceit u, chrang pahnih pathum ei thurong kha ueppueng la krakue. 17Nam thu a linna chrangboem then u, chrangboem ei thu haw oeh a ngaih ah, cawnglook awn oeh yumpueng la ngai u. 18Atang kan toek u ei, hatuphi dek fanna nam khih kha fankhaw la khih la kra ei; Hatuphi dek fanna nam phran kha fankhaw la phran la kra ei.

19Atang Kan then u ei, dek fanna nan pahnih ein nan yum la akra ah, hatuei mawngphi nan thoeh, fankhaw la awmpueng ka pai yein ni pe nih ei. 20Hatulatiah ahawlaphi ka ming awn atoeng la nam bum ah, nam thungah ka awm ei tikue.

**NgaihSimNak**

21Peter lawh ein, Bawipa, ka koeinau vein hatuyat la an katnak num, ka ngaihsim kaw? rihvei hrila ne? a tiah. 22Jesu ein, rih vei oeh kan tina kue, chrihkip awn lengrih a tinak. 23Khatiein cawh ei mawngah Fankhaw kha, a saiituei la ngui leithuipueng ei Hrangpuei apum awn toeng kue. 24Am khe poetta sim pupueng a hmai la, am lawpuei. 25A pu oeh a sah hlawtnak ei dawngah, a bawi yein amah awn achrucatu awn ataakpoeng yoiikom a leisah eila thu a kruehnak awn. 26Saii kha ani ei hmaiah dekah koop ein bawipa, ni ren, avan kan sah bai yei tiein pana kue. 27Bawi yein saii a rennak awn a lei avan ngaisim ein chrah kue. 28Khanaphi Saii ceit ein ani eila nguipit pupueng a puei saii hmuh ein pang kue; a hueiawah dueuep ein napu ni pebai tina kue. 29Apuei saii kha dekah koop ein pahram na kue, ni rentang kan pe ei ni a ti. 30Khanaphi oeh yahlue ein ceit kue, apu oeh a thungpha ei chrueih thong khuila a tawk. 31Akhamueihla, an kra afeisaiitu ein am hmuhah atoela, am kawtheh ein an kratu avan am bawi yeila toek u kue. 32Khanei bawi yein ani khueu ein nang saiithe nan pana ein na leikoi avan kan ngaihsim kue. 33Kei yein na fanna rennak ka taak mueihla, na puei saii yei fanah rennak oeh na tah kue ne? 34Abawi akawtheh tangkiik ein lei oeh a sah phaei chrueih, am phep peila thong chrum heipueng ei kutta ap kue. 35Nam lungsin awn nam phoeinautuei fanna ngaihsimnak oeh nam taak ah, Fankhaw la awmpueng pai yein akhamueihla oeh ni ngaisim u eini.

**19**

**Chru RawkNak**

1Cawhei thutu Jesu ein a toek konna, Kalile ei chrahkru ein Jordan tuirai Judah ram la ceit kue. 2Chrangtu ein hruilaw u ein akhala cangsak hei kue. 3Hatuei mawng awn phi chrang ein a chru a rawk ah thumcam la kra ei yaw tila noekdah hluenak awn Farisetu avang a epla lawh u ein doed u kue. 4Acuekah nuta awn tongpa a tueirawi la oeh nam khekhoi kuene? tiein a hlan hei. 5Khacawh ei mawng awn tongpa ein a nupai cehta ein a chru awn dawnnih ein pahnih kha pumsa apumla tanglaw nih kue. 6Khatiein pahnih la oeh kra nih ein apumla krakue. Khatiein Fanpuhri ein a donrawi hauein oeh taiseh a ti. 7Hatula Moses ein tainak ca pekom a chru tueiseh a ti? Am tiah. 8Nam lungsin ahlangsoehnoeng nak awn nam chru nam rawk eila Moses ein a toek tiein Jesu ein hlan hei kue; khanaphi acuekah khamueih ei ningla oeh krakue a ti. 9Kan toek u ei, hauphi oeh luiluuk la, a chru rawk kom afei chrunapueng kha, pretdeng pueng la krakue. 10Hnuhruitu ein, chrang kha, a chru awn an ruisui cawmueihla, akra ah, oeh chrumah ah ni ngai yei tih u kue. 11Jesu ein, khacawh ei thukha chrangvan ein oeh douhning ei, khanaphi a pek ei chrangtu doeng ein ni, am dou kaw a ti. 12Am nawi yei bung khuiah nuta om u eila tueilaw u kue. Chrang ei binak awn nuta om upueng phi awm ein, Fanram ei hmok la, ammah nuta om upueng phih awm kue. Cawh dou hningpueng haueinphi douseh a ti.

**Jesu ein Amawtu Youthen Peeknak**

13Khanei amawtuei fanna, a kut taihkom a taiirue peek hei yeila, am lawpueiah, hnuhruitu ein tam hei u kue. 14Jesu ein amawtu ka epla, am law eila oeh mah u a ti, hatulatiah Fanram kha cawmueihtu einni am khawnak aw a ti. 15Am fanna, a kut a taih konna, akhanei chrahkru kue.

**Taloupueng Chrangmaw**

16Ani eila chrangapum lawh ein, Tukkitpueng, aloetg ingnak ka rah eila, hatunum aveh ka bi kaw? a ti. Hatula, aveh ei mawng kei nan doed? tina kue, hringnak khuila luh ei na yaakhlue la akra ah, thukhoentu hrui hei tinakue. 18Khanei ani ein hatunum? a tiah, Jesu ein, chrang oeh ngon, oeh luilu, oeh ru, na thei oeh toek, tinakue. 19Na nawi awn na pai doenkham, namah mueihla na imteng yongna tinakue. 20Amaw chrang ein, cawhtu avan ka hruiboeih kue, hatunum a tuboeih duet, a hoeuhun? a tiah. 21Jesu ein, na kuempoeng hluela akra ah, ceitna na koetu yoii hei na, reengpueng pe hei, fankhawh nata ei; khanei law na ni hrui tinakue. 22Khacawh ei thu amaw chrang ein ayaak eita, tapueng la akranak ah, kawtheh ein ceit kue. 23Jesu ein a hnuhruitu a toek hei, atang kan then u ei, taloupueng ei chrang Fankhaw a pha ei kueihe kue a ti. 24Kan toek u ei, taloupueng fankhaw apha ei lata pruem hna khuiah kalauk a luh kha yoeingai yei a ti. 25Khacawh a hnuhruitu ein am yaakah, am ngaih anuila hmang ein hau khuuinak la suttei yaw tila toek u kue. 26Jesu ein, boen hei ein a toek hei, cawhkha chrang ei hamla oeh krahning kue, khanaphi avanpoeng Fanpuhri ei hamla krahning kue a ti.

**Hnuhruituei Chreng**

27Peter ein avan kam rawk ein kan hrui u kue, hatunum kam rah kaw? a ti. 28Jesu ein, thutang kan then u ei, athai la hring lawah, chrangcapa kha, a hluengtainak ah ngoilaw kom, ni hruipueng phi ngoihnak hleihnih ah ngoi kom, Israeltu thuchra hei yei. 29Hauphi ka ming ei hmok la, imtu, koeinautu, nubetu, pai, nawi, amawtu, loutu, ceh tapueng, aloetgingnak rou awn aphra rah ei. 30Maapuengtu ada hnu u kom, hnupuengtu maa u ei.

**20**

**Pucueng Dum ah Bibinak**

1Fanram kha, a dum ah bih u eitu vattei la, khawngoisik ah, ceitpueng ei khawmah awn toeng kue. 2Hnuep oetta denari apheci peek eila, bih u eitu awn am nguem konna, a dum khuila tuei hei kue. 3Khawnoed pathum krukah ceit ein, avangtu khawhyoihnakah, hatu oeh bi la dueipueng hmuh kue. 4Nangmihtu phi, ka dum khuila ceit u, hatuphi akroeppa, kan chreng u ei a tinak hei yei ceit u kue. 5Khawnoed paruk awn pako ah ceitbai ein akhamueih boela, a tinak hei. 6Khawnoed hleioet krukah ceit ein a yungkeu vah dueipuengtu hmuh ein a toek hei. Ahnueptoe hatu oeh bi la hatula cawhah nam dueih num? 7Hauein oeh ni vat u kue am tiah. Nangmih phi duum khuila ceit u tin hei kue. 8Khawamue lawah, duum mah ein toengpang pueng a toek; bibitu khueu hei na, am chreng pe hei, ahnu lameituah tuenna alammatu hrila pe hei. 9Khawnoed hleioetta vahtu lawh u ein denari apheci rah u kue. 10Vah maatu lawh u ein rah ngai u eila ngai u kue; khanaphi denari aphe cini am rah. 11Am rah eita khawmah tamphra u kue. 12Ahnu la lawpuengtu khawnoed apum doengni am bi, hnuep ei hnuet khawling tuihla ah, kam bipueng awn atoengla nan peek uh am ti. 13Khanaphi amni khuiyei apum a toek, ka puei, nangmihah ka bi oeh loih ei, denari aphe nam rah eila oeh nim nguem aw? 14Hatuphi nam katu lou u na ceit u, khanaphi a hnula lawpuengtu nangmih awn atoengla peek ei ka yahlue kue a ti. 15Hatuphi kamah ei koe, kamah ei ngaih la, ka bi ei kha, aningcang la oeh kra aw? Ka cueihceng la nan hmudam u eine? a ti. 16Khatiein hnupueng maakom, maapueng hnuei a ti.

**Sihkom Athawh ei Anatoek**

17Jesu Jerusalem la, a vah ah, a hnuhrui hleihnih khueu ein lam ei hnuet a toek hei. 18Jerusalem la nim kaii kom, chrangcapa kha thukhoen tukkitpuengtu awn kruemnak vang ei taiiruetuei kutta suttei. Asihnak eila prum u ei. 19Nueihringnak, paihnak, laklam ah ngon eila, oeh yumpuengtuei kutta, ap u ei, ahnuepthum ah ani thou vei.

**Hluengtai Yeila Thoehnak**

20Zebede ei carawi yei nawi kha, aca rawi awn Jesu eila ceit u kue, koop ein ani eila thoehchrah kue. 21Jesu ein hatunum na ngaih a tiah, na ram ah ka carawi apum na pat vangah, apum na eng vangah, na ngoihsak rawi yeila ni toek pe a ti. 22Jesu ein, hatu na thoeh oeh na hmat kue tiein a hlan, ka awk ei phawi nam awh hning ei yaw? a tiah. Kam aw hning ei am ti. 23Atoek hei, ka phawi nam aw ei; khanaphi ka patvang awn ka eng vangah ngoih ei kha oeh kan pe hning u kue, khacawkha ka pai yein a soemphran peek hei yei hamla krakue. 24Khacawh am yaakah, chrang hra ein koeinau rawi thueina u kue. 25Jesu amah ein khueu hei ein a toek, nam hmatmueihla, khuifeitu kruem u eila, am som kha, am fanna bawi na u ein, am vaica chrangtu ein am fanna titheinak awn huentat u kue. 26Khanaphi nangmih ei lakah cawh ei ning la oeh akra ei, hauphi nangmih ah bausoeih hluepueng kha nam tueihyoih la kraseh. 27Hauphi nangmih ei lakah alamma ei yahluepueng kha nam tamna la kraseh. 28Akhamueihla Chrangcapa kha, am caweicau veila oeh law ein, ada thongnak eila, a hringnak peh kue a ti.

**Mikdauk ei Mikdeinak**

29Jericho khaw ei am chrah kruah, ada ein ani hrui u kue. 30Amikmueue chrangpahnih, lam ah ngoi nih ein Jesu alaw an yaakah, Bawipa, David tei capa, ni ren nih tila viik nih kue. 31An omduem eila chrangtu ein am tamrawi ah, Bawipa, David tei capa ni ren nih tila viik taoe nih kue! 32Jesu duei ein a khueu rawi, hatu kan bi peek nih ei nan yakhlue? a tiah. 33Bawipa, kan mik adei yei, kan yahlue kue an ti. 34Jesu ein, ren rawi ein an mik a sun ei, an mikdei ein a hnuhrui nih kue.

**21**

**Noengnak awn Jerusalem la Jesu luhnak**

1Jerusalem khaw am phatawm, Olive cungrui yei Bethphage khaw am sutlawah, Jesu ein a hnuhrui pahnih tuei kue. 2Nan hmai yei khaw la ceit nih, selaca awn anawi am phung nan hmu hrittei, rui phran nih na lawpuei nih tina rawi kue. 3Apumku ein hatuaw an toek nih la akra ah, Bawipa ein, ngaihkue nan ti ei, ani ein ni tueilaw hrit nih eini a ti. 4Cawhkha sanghma ei anatoek akuemnak eila krakue. 5Zion canu toekpe, boen u, nam Hrangpuei kha lungnemnak awn nangmih eila, selaca cumkom, lawei ti kuem kue. 6Ahnuhrui rawi ceitnih ein a toek mueihla, an bi. 7Selaca awn anawi lawpuei nih ein se ei cing fanna suisak phaih u ein akhana ngoi kue. 8Chrang adoemsoeih ein lam ah am cutu phaih u ein afeitu singpramtu boeoek u ein lam ah phaih u kue. 9Ani ei hnu hmaiah ceitpuengtu ein, David tei capa, na ming thangseh, Bawipa ming awn lawpueng a youthen seh! Ahluengtaisoeih la, a ming thangseh tila soeu u kue. 10Jerusalem khuila a luh ah, khawpueitu avan thing ein cawh haunum ti u kue. 11Chrangtu ein cawhkha Kalile ram Nazareth khawei sanghma Jesu tih u kue.

**Beekim Acimsak**

12Beekim khuila Jesu lut ein, beekim khuiyei leitupuengtu awn yoiitupuengtu avan tut hei ein, muem yoipuengtuei ngoihnaktu awn ngui thawnghlainak capawitu lulelatsak kue. 13Ka im kha taiirue im la, sui u ei tila ruk awm kue, a tinak hei; khanaphi nangmih ein ruai im la nam krasak kue a ti. 14Mikueuetu, akheemtu, beekim khui ani eila law u ein cangsak hei kue. 15Khanaphi taiiruetungtu awn thukhoen tukkitpuengtu ein caweiyei a bi am hmuh ah, David tei capa na ming thangseh, tila beekim khuiah amawtu am soeutai ah, kawthe u kue. 16Amawtu hatunum am toek nam ya aw? am ti ah. Jesu ein oe, a ti; Amawcatu awn naucatuei rongah, thangsaknak namah ein na soemphran khoen ti oeh nam khe man kue ne? a ti. 17Cehta hei ein khawpuei ei Bethanue la ceit ein akhana ip kue.

**Theising Kouknak**

18Khawngoisiikah khawpuei la, a latbaiah tawilaw kue. 19Lam ah theising asauhe hmuh ein, sing epla ceit kue, ahnah hrawng a hmuh ah, tuboeih ei tuen oeh na theibai yei a tiei, theising kouk kue. 20Khacawh, hnuhruitu ein am hmuhah, cawei u ein, hawmueihla theising kouk hritpueng aw? am ti. 21Jesu ein hlan hei ein, atang kan then u ei, uean kaala, yumnak na taak ah, theisingah bi mueih doeng la oeh krakom, cawh ei cung tuili khuila lutseh, nam tiah akhamueihla kra ei a ti. 22Yum u na taiirue awn nam thoeh, avan nam rah ei.

**Titheinak Am Doed**

23Beekim khuila lut ein athei hei hnuiah, taiiruetungtu awn chrangtu khuiyei avaicatu law u ein, hatu titheinak awn num cawhtu na bi? Cawh ei titheinak hauein an peek? am tiah. 24Jesu ein hlan hei kue, Kei yein phi apum kan doed u ei? Khacawh nan then uh kah, hatu titheinak awn cawhtu ka bi kan then u ei tikue. 25Johan nei Baptisma kha ahawlamei lawpueng? Fanlamei yaw? chrang ei lamei yaw? ammah doedkru u ein, fan lamei nim tiah, hatula oeh nam ueum nih tina u ei. 26Chrang ei lamei nim tiah, chrang phi nim krih, Johan kha sanghma la van ein ngai u kue. 27Oeh kam hmat kue tila Jesu am hlan ah, Ani ein phi am doed, hatu titheinak awn cawhtu ka bi oeh kan then u ei tikue.

**Ca Pahnih Nuetnak**

28Hatumueihla nam ngai yaw? Capa pahnih tapueng chrangapum awm kue. Avaingai yeila ceit ein, kaca, tungoi duum khuila ceitna bibi a ti. 29Oeh ka ceittei a tite, ahnula alungsin lat ein ceit kue. 30Acamaw eila ceitein, akhamueihla toek ein tukkitpueng, ka ceittei tiein a hlante oeh ceitkue. 31Khacawh ei pahnih ah haunum an pai yei thu a ngaih? Alamma am tiah. Jesu ein toek hei kue, atang kan then u ei, cawnglookpuengtu awn am pumyawipuengtu nam hmai la Fanpuhri ei khaw khuila lut u ei a ti. 32Johan kha duengnak lam ni hmuh u eila lawh einphi oeh nam yum kue; khanaphi cawnglooktu awn pumyawitu ein yum u kue; khacawh ei mawng nam hmuh einphi nam yum eila, oeh nam yut kue a ti.

**Khawmah Nuetdongnak**

33Nuetnak fei ngai u. Duummah apum awm ein, pucuengtu ling ein duum vei ein vongthung kue, atuisuinak ei dek tou ein, kraksoeng sah kue, bilou u eitu, vah hei ein afei khaw la ceit kue. 34Bihnak niin aphalawah, atheih rah eila, duum vattuei la, a saiitu tuei hei kue. 35Duum vattein saiitu pang hei ein apum paii ein, apum ngon kue, apathum lung awn voi kue. 36Alammatu la baungaipueng a saii feitu tuei hei bai kue; akhamueih boela, am bi hei. 37Khakonna kaca tah ueyawna u ei tiein amni eila, a capa tuei kue. 38Khanaphi duum vattu ein a ca am hmuhah, cawhkha rou yawei, lawh u, nim ngonkom a yaweisue nim yawee tih u kue. 39Ani pang u ein duum ei pungla soi u ein am ngon. 40Khatiein duummah a lawah, duum vattu hatumueihla, pawh ei tila am doed. 41Ani ein chrangthetu athe la ngon hei kom, atheih lawah atheih pe ei, afei chrang duum vah ei tih u kue. 42Jesu ein a toek hei, thuciim khuiah oeh nam khekhoi kuene? Imsa ein a hnoedtei lung, akiei akueisoeih lungla tangkue; Cawhkha Bawipa ei a bi la krah ein nim mik hmuh la caweiyei la phih krakue. 43Khatiein kan toek u ei, Fanpuhri ei ram kha nangmih ah awmpueng laak ah, theihsakpueng chrangtu peek hei yei. 44Hauphi cawh ei lung fanna krupueng kha reep ei; na fanna khacawh ei lung a krukah, leidek mueihla, na hnuihnaw ei. Taiiruetungtu awn Farisetu ein khacawh ei nuetnak am yaak ah, am mawng toekpueng la hmat u kue. 46Ani pangnak ei lam yap u einphi, ani sanghma ni am tinak awn chrangpring krih u kue.

**22**

**Chruum Buh Nuetdongnak**

1Jesu ein nuetnak awn thu a toekbai hei. 2Fanram kha, a ca ei chruumnak aw ai biloupueng ei Hrangpuei awn toeng kue. 3Chruum buh ai la, a khueu hei khoen, oeh lawhluepuengtu khueu bai yeila, a saiitu tueih hei kue. 4Vantangkong awn boivok athauhetu, ka ngon ein avan ka ripkhoen kue, chruumnak la, tuek hei khoentu law u eila, vawtoek hei u tikue, saii feitu tueih hei bai kue. 5Khanaphi oeh ngai u ein am lou la ceit hei u ein afeitu kha sumlei la ceit u kue. 6Apoih ein a saiitu pang ein thekhana khap u ein ngon hei u kue. 7Hrangpuei ein a yaakah, a kawtheh ein, am khawtu mei awn khum u kom ngon hei u eila, a raiikaptu tuei hei kue. 8Khakonna a saiitu a toek hei, chruumnak kha atangte la krakue, khanaphi ka khueutu oeh hawina u kue a ti. 9Khatiein lampuei la ceit u, nam hmuh poeng chruum buh ai la khueu hei u a ti. 10Asaiitu kha lampoengah ceit u ein am hmuh avan chrangni chrangthe atoengla, am bumnak awn chruumnak im ah yinbe khuep kue. 11Khanaphi buh aipueng yintu boen eila, Hrangpuei a lawah chruum yih oeh suisapueng chrangapum hmuh kue. 12Ka puei, hatumueihla chruumnak suisak oeh thoem la cawhah na law? a tiah, ani oeh thuhlot kue. 13Hrangpugang ein saiitu a toek hei, a kutkhaw pin u na, hngicuih faaceepnak awn kiunak hmun ei pungvang ahmuepnak khuila fit u a ti. 14Hatulatiah khueu dakom phi, hruei kenkue a ti.

**Caesar Pe u**

15Khanei thu a toeknak la, katnak pang eila, Farisetu ceit u ein doedkru u kue. 16Ani eila, a hnuhruitu awn Herod tei hnuhruitu, am tueih. Tukkitpueng, atang na toek ein thutak awn Fanpuhri ei lam na theithang, chrang ei ngaih oeh na ruih ein, hauei mikhmai phi oeh na boen kam hmat kue. 17Khatiein hatumueihla, na ngaih? Caesar cawngpek kha, thumcam awn koek aw? oeh koek aw? ni then u amti. 18Khanaphi amni ei tuuenong oeh ani hmat ein, Jesu ein nangmih chrangtheilaitu, hatula nan noekdah uh. 19Nam cawng ei ngui aphe ni hmuh u a tiah, denari aphe am lawpuei. 20A toek hei, cawh hauei mueime num? hauei mingnum am ruk a tiah. 21Amni ein, Caesar ei am tiah, Jesu ein, Caesar ei khawh Caesar peh u, Fanpuhri ei khawh Fanpuhri peh u tikue. 22Khacawh am yaakah, cawei u ein ani cehta u kue.

**Jesu ein Sadusetu Ahlannak**

23Akhapoetta saduce avang ein thawhbainak oeh awm ei tipuengtu Jesu eila lawh u ein doed u kue. 24Tukkitpueng, chrangapum chrumah ein, oeh aca pha ah si kue, anau vein chruna kom, a koei yei hamla cape eila Moses ein ni toek u kue. 25Tuboeih koeinau parih kamlawh ein; avaisoeih chrumah ein oeh cala si kue, anau vei hamla, a chru taguet kue. 26Akhamueihla apahnih, apathum, aparihnak duet la krakue. 27Ahnusoeih ah, nuta phi si kue. 28Khatiein thawhbai hnuep ah, khacawh ei nuta kha hauei chru la kra ei. Am van ei am chrunak amti.

29Fanpuhri ei huham awn thucim oeh nam hmat la nam ngaih thoih kue tiein Jesu ein hlan hei kue. 30Thawhbai lawah chruumnak awn chrumanak oeh awm ei; Fankhaw la fanchrangtu awn nim toeng ei. 31Sipuengtuei thawhbainak awn ruisuipueng la, Fanpuhri ein an toek uh, oeh nam khekhawi kuene? 32Keikha Abraham ei Fanpuhri, Issac kei Fanpuhri, Jacob pei Fanpuhri la ka krakue a ti. Ani kha asituei Fanpuhri la oeh krah ein, ahringtuei Fanpuhri la krakuea ti. 33Khacawh chrangpring ein am yakah, a theithang awn am van rukha boeih u kue.

**Abausoeih Thupeek**

34Jesu ein saducetu oeh thuhlot u eila, hlan hei kue ti Farisetu ein ya u ein am van kruum u kue. 35Amni khuiyei thukhoen hmatpueng apum ein, ani doed ein a noekdah. 36Tukkitpueng, thukhoen khuiah, hatu thupeek num abausoeih tiein a doed? 37Jesu ein, nam Bawipa Fanpuhri nam lungsin avan, nam Hmueichra avan, nam luchrok avan awn yongna u. 38Cawhkha abausoeih awn amasoeih thupeek la krakue. 29Na yongkrunak mueihla na imteng yongna tikha, apahnih thukhoen, amasoeih awn toeng kue. 40Cawh ei thupeek pahnih kha Sanghmatu awn thukhoentuei cuinak la krakue.

**Chrih Hauei Canum?**

41Farisetu am kruum hnuiah, Jesu ein a doed hei. 42Chrih ei amawng hatumueihla nam ngaih? Ani hauei ca num? Ani kha David tei capa am ti. 43Jesu ein, David tein Chrih Hmueichra awn hatula Bawipa tiein a khueu? tina hei kue. 44David tei thukha, Fanpuhri ein na raiitu, na khawpha kaila oeh ka taakpha ei chrueih, ka patvang ah ngoiyoe tiein ka Bawipa toek kue David tein a ti. 45Khatiein David tein ani Bawipa la a khueu vah, hatumueihla ani, acala, akra kaw? a tinak. 46Hauein aniei doednak thukhang oet awn phi, oeh hlan hning kue, Akha hnuep ah tuen ein hauein phi oeh doed baihe u kue.

**23**

**Farisetuei ThupvapNak**

1Jesu ein a hnuhruitu awn chrangtu a toek hei, 2Farisetu awn thukhoen tukkitpuengtu, Moses ei ngoihnak ah ngoi u kue a ti. 3Khatiein avan ni then u ei, khanaphi am bi mueihla oeh bi u; hatulatiah am toek mueihla oeh bi u kue. 4Chrangtuei leengpang fanna phueigueh taihpe u kue, khanaphi am kutdongca awn haw oeh tawn hlueh u kue. 5Am bipoeng chrangtuei hmuh eila bih u kue; Cu a kuiithuih awn, hnisau saci u kue. 6Sinakok khuiyei ngoihnak ahlueng awn awkainak ei hmunveh yongna u kue. 7Khawhyoihnak hmun ah ueyaw heiah, kutpang ei, chrangtu ein tukkitpueng la, am khueu vei yahlue u kue. 8Tukkitpueng la oeh khueu kruh u, hatulatiah nam tukkitpueng apumni, nam van koeinautuni. 9Leidek fanna hauphi nam pai la oeh khueu u; Fankhaw la awmpueng nam pai apumni. 10Leidek fanna Tukkitpueng la oeh khueu kruh u; Namtukkitpueng apumni a awm, khacawkha Chrih la krakue. 11Kanaphi nangmih khuiyei abausoeih kha nam tueihyoih la kra ei. 12Amah ngakkrupueng hauphi nemnak hmuh ei; amah nemkrusakpueng yoehnak hmuh ei.

**Khawdeng Pareed**

13Nangmih thukhoen tukkitpuengtu, Farisetu, theilaitu, nam youthe kue, hatulatiah chrangtuei, Fankhaw kawt nam khai ein; nammah phi oeh nam lutpueng, lut hluepuengtu phi, oeh nam luhsak. 14Thukhoen tukkitpuengtu, Farisetu, theilaitu, nam kamtheh kue, hatulatiah hmeinutuei im nam rut ein asau la nam taiirue ein nam thufi kue. Khatiein vuuk anui nam hmu eini. 15Thukhoen tukkitpuengtu, Faeisetu, theilaitu, nam kamtheh kue, hatulatiah latpueng chrangapum rah eila tuilam, konglam, nam ceitveng ein; yumlawpueng chrangapum, nammah la apahnih, ceikhaw cala nam krasak kue.

16Lamtoeng mikmuetu, nam kamtheh kue. Hauphi beekim awn runcepueng akhawloeni, khanaphi beekim ei hrui awn runcepueng cengkue nam ti. 17Mikmue chrangangtu! Hatunum aphu akuei ngai, hruinum, hruiciimsak pueng beekim num? 18Kroeng awn runce pueng akhawloeni, khanaphi kroeng fan ei peektaaktu awn runcepueng kha, cengkue nam ti. 19Mikmuetu, hatunum akuei ngai, peektaak aw, peeklawh ciimsakpueng kroeng aw a ti. 20Khatiein hauphi kroeng awn runcepueng kha, kroeng awn afanna awmpueng avan awn a chrop la runpueng la krakue. 21Hauphi beekim awn runcepueng kha, beekim awn beekim khuiah awmpuengtu avan awn runcepueng la krakue. 22Hauphi Fankhaw awn runcepueng kha, Fanpuhri ei ngoihnak awn afanna ngoipueng awn runcepueng la krakue.

23Thukhoen tukkitpuengtu, Farisetu, theilaitu, nam kamtheh kue! Nangmih ein kalamod, cuenruek, boisottu bumhra bumoet nam peh ein, thukhoen ei aphukuei duengnak, rennak, betak la awmnaktu nam rawkram kue. Khanaphi afeitu haw oeh rawkna cawtu na bi hei yei. 24Lamtoeng mikdautu, pi apum haw oeh boi yeila, tui nam soi ein hret, kalauk nam yoi kue.

25Thukhoen tukkitpuengtu, Farisetu, theilaitu, nam kamtheh kue! Bei awn phawi yei pungvang nam ciimsak ein phi, akhui vang kha ruuknak, mah ngaihkrunak awn nam be kue a ti. 26Nam mikmuepueng farisetu, alamma la beii awn phawi yei khuivang si u, khanava pungvang ei haw ciimlaw ei sue a ti. 27Thukhoen tukkitpuengtu, Farisetu, theilaitu, nam kamtheh kue! Abaawk awn hluk ei vuihmun awn nam toeng kue, pungvangah atoula dang ein, akhuila chrangsi ei ruhtu awn oeh ciimpueng awn bekhuep kue. 28Nangmih phi apungvangah chrangdueng mueihla nam kra ein phi, akhuivangah theilainak, katnaak awn nam be kue.

29Thukhoen tukkitpuengtu, Farisetu, theilaitu, nam kamtheh kue! Sanghmatuei vuihmun nam sah ein chrangduengtuei thuemnak im nam toubaisak. 30Nim paituei lakthak ah nim hring ei sueah phih, Sanghmatuei si lawngsaknak ah, oeh nim thum ei sue. 31Khatiein Sanghmatu ngonpuengtuei canautu la nammah nam phoeu kruh kue. 32Khatiein nam paituei katnak kuemsak u. 33Nangmih ruiitu, ruii yei cachratu! Cei khuiah nam phrong ei yaw?

34Khatiein, nangmih eila sanghmatu, hmuhmat chrangtu awn thukhoen tukkitpuengtu, ka tueihlaw, boen u; amni khuiyei avang nam ngon ein laklamtungah nam ngon ei, nam sinakok khuiah avang nam paii yei, khaw apum ei khaw apum la nam chraveng hei yei. 35Khatiein, chrangdueng Abel nei beekim awn kroeng ei lakah, nam ngon Zechariah ei a ca Berechiah hrila, dekfan ei chrangduengtuei siphu, nam fanna kralaw ei. 36Thutak kan then u ei, cawtu avan cawh ei casontuei fanna sutlaw ei.

**Jerusalem Omdamnak**

37O Jerusalem, Jerusalem, nangkha Sanghmatu na ngon ein, cawh la ka tueih lawtu lung awn na voi hei ci kue; Aiinu ein aphra kai la, a catu a khoep hei mueihla, na catu na khoep hei yei, ka ngaih hmoei te, nang ein oeh na ngaih kue. 38Boennoe, nam awmnak ei im kha, asiu la nam cehta eini! 39Kan toek u ei, Bawipa ming awn lawpuengtah, a kamomseh tila, oeh na toekpha ei chrueih, tuboeih ei tuen ngoi duet la, oeh nan hmu bai u ei tikue!

**24**

**Chrih Alaw Baiyei Hmatnak**

1Jesu beekim ei chrahkru ein asounak la, a ceh ah, beekim am saktu a hmuh hei yeila, a ep la law u kue. 2Cawtu avan nam hmupueng la oeh kra aw? tina hei kue; thutak kan then u ei, cawh ei lung oeh phred la, apum ei fanna apum oeh taih ei tikue. 3Olives cung fanna ngoi ein, a hnuhruitu ammah doeng ani eila lawh u ein, a toek hei ah, cawtu akralaw awn, na lawnak ei hmatnak hatula krakom, leidek aboeih ei ni then u am tinak. 4Jesu ein a hlan hei, hauein oeh an theinak uh keila ngaihnau tikue. 5Ka ming awn adahe lawh u kom, kei Chrih ni ti u kom ni theina u ei a ti. 6Tukah awn tukah ei thuthang nam ya ei. Oeh lue u, khacawtu kralawma ei, khacawh aduetnak la oeh kra pha kue. 7Pakhui apum ein pakhui tulaw ei, ram awn ram raii la thounih ei, hmun poengah lipi thueih kom aikhawkha ei. 8Cawtu avan kha khawvuuk khuikha ei atuennak la krakue.

9Akhapoetta ni khuikhasak u kom ni ngon u ei, ka ming awn khuipoeng ein ni thuei u ei. 10Akhapoetta ada krutoeng kom apum awn apum apkru u ei, apum awn apum thueikru u ei. 11Sanghmaloi ada awmlaw kom, ada lamhmangsak ei. 12Hatulatiah thumcam kaatu dalaw ei, chrang ada ah yongnak oeh awm lawei. 13Khanaphi aduetnak hrila uehpueng kha khuuinak hmuh ei. 14Cawh ei ram thuthang kha, khuipoeng ein a hmat teila, leidek avanna toek u kom, khanei leidek aduetnak sutlaw ei.

**Kueih ei Niintu**

15Khatiein Sanghma Daniel nei a toek mueihla, thekha ein proksakpueng, hmunciim khuiah a dueih nam hmuh ah, thuciim khepueng ein ta hmatse. 16Khatiein Judah ram ah awmpuengtu krangla dawng u seh. 17Hauphi krungfan la awmpueng im khuiyei khawhthem louvei la oeh krumseh. 18Lou la awmpueng hauphi cuhni louvei la hnula oeh nok seh. 19Akhapoetta nauca tapueng awn pooipueng ayoe ei. 20Khanaphi nam dawngnak ei niin kha sikca awn chringhnuep la, oeh akra eila taiirue u. 21Hatulatiah akhapoetta leidek asuen ei tuboeih hrila, oeh kramanpueng, ahawtiahphi oeh kra ei, khuikhanak anuipai kralaw ei.

22Khacawh ei khawhnuep oeh atawiah, hauphi oeh phrong ei; khanaphi hrueichrangtuei hamla khacawh ei hnuep tawi yei. 23Akhapoetta Chrih, cawla awm kue, khawlani a awm, boenlaw, hauein a tiaphi, oeh tangna u. 24Hatulatiah Chrih la hmoekrupuengtu awn Sanghmaloitu awmlaw ei, hrueitu haw theinak hningah theinak eila, nuipaipueng caweiletnak awn loisak hei u ei. 25Ngai u, khacawh ei mawng ka toek khoen kue. 26Khatiein boenlaw, ani khawprong khuilani a awm am tiah phi, oeh ceit u, im khuila awm kue, boenlaw u am tiaphi, oeh tangna hei u. 27Hatulatiah khawprai kha khawlaw vangah laih ein khawkrak hrila avaang mueihla, chrangcapa, a lawah kra ei. 28Rook ei awmnak ah, langtatu krum u ei.

**Hluengtainak awn Latlaw Ei**

29Khuikhanak khawhnueptu akra konna, khawhmuep kom chra oeh loen ei, fan lamei aiisitu kruilaw u kom, fan huhamtu huen ei. 30Chrangcapa la hmatnak khawmik ah danglaw ei, leidek fan ei khuipoeng kiu u ei; Chrangcapa kha, hluengtainak anuipai, huham awn vangmei cumkom, a law hmuh u ei. 31Chrangcapa ein, phrungkala athangla tumpuengtu a fanchrangtu tueilawkom, alaw, akrak, cumsip ei a hrueichrangtu khoep hei kom, khawmik ah kruum u ei.

**Theising Nuetnak**

32Cawh ei nuetnak theising ah thei u: apram ah ke ein adawithai acawek lawah, khawchrai etlaw kue tila nam hmat kue. 33Akhamueihla, nangmih haw, cawtu avan nam hmuh lawah, ani kha thawhkengah sutlaw kue ti hmat u. 34Thutak kan then u ei, cawh ei canautu oeh am sih pha ah cawtu avan kra ei. 35Fan awn dek khumkom phi, ka thu oeh khum ei tikue.

**Hnuep awn Niin Oeh Hmat**

36Hnuep awn niin hauein oeh hmattei, Fanchrang awn capa einphi oeh hmattei, pai doeng ein hmat kue. 37Hatulatiah chrangcapa ei a lawei kha Noah ei sawn awn mueih ei. 38Tuiliu oeh a lawpha ah, amni kha awkainak, chrunglanak, chruumnak, Noah tuikong khuila oeh a luh pha ei chrueih bih u kue. 39Tuiliu law ein am van asaw hei hrila oeh hmat u kue; Chrangcapa a lawah akhamueihla kra ei. 40Akhapoetta lai la awm nihpueng chrangpahnih, apum la kom apum poih ei. 41Sumdeng nihpueng nuta pahnih, apum la kom apum poih ei.

**Alawei Ngaihna U**

42Khatiein ahawtiah nam Bawipa a lawei oeh nam hmatnak ei dawngah, akrekroem la ana awm u. 43Khanaphi ahawtiei than ah, a ru a lawei, immah ein a hmattei sueah, ngaihna kueh a im oeh kauk eila nam hmat kue. 44Khatiein cawh ei amawng awn cawengcaweng la nam awm ei; hatulatiah oeh nam ngaihtueh ei niin ah, chrangcapa lawei. 45Akhin hnuep ah, a im khuiyei saiitu, buh bei hei yeila, a bawi yein maton a pek, hmuhmat ein betak awn awmpueng saii kha haunum? 46A Bawipa ei hmuh la, akhamueihla bipueng saiikha, a kamawm kue. 47Thutak kan then u ei, a taaklawh avan ani appei ni. 48Khanaphi saiithe ein a lungsin khuila, ka bawipa ayaiilani a lawkaw a ti. 49Apuei saiitu tuen ein a paih hei, awai ein ruireek kue. 50Bawipa ei saii yein oeh a ngaihtueh hnuep awn oeh a hmattei niin ah, a bawipa lawh kue. 51Khacawh ei saii kha ngicuih faaceepnak awn kiukrahnak hmun ah, theilaitu awn atoengla sadpruedprued kom ta eini.

**25**

**Nutaciim pahra Nuetdongnak**

1Fanram kha chrumah ei prang awn chrum eila, meiim pom u ein, ceit upueng nutaciim, singhra awn toeng kue. 2Panga ang ein, panhra ciimvaikue. Aangtu kha meiim lou u ein situi oeh lou u kue. 4Hmuhmat upueng kha, meiim awn situium mahla lou u kue. 5Chrumah ei a sawksue poetta, am mikku ein ip u kue. 6Khanaphi thanthungah, boen u, chrumah ei prang, hmuh eila law u tila soeu u kue. 7Khanei nutaciim avan thou u ein am meiim soemphran u kue. 8Aangtu ein aciimvaitu am toek hei, nam situi avang ni pe u, kam meiimtu sih kue am tiah. 9Aciimvaitu ein, ka, nim van ei hamla oeh kroe ei, khatiein situi yoipueng eila ceit u na vaw lei u, am tiah. 10Lei u eila am ceh hnuiah, chrumah ei lawh ein; ana ngoeng upueng kha chruum buh ainak la, ani awn chrum eila, lut u ein thawhkhai u kue. 11Khakonna afeinuta ciimtu law u ein, Bawipa, Bawipa, ni hmong u am tiah. 12Thutang kan then u ei, nangmih oeh kan hmat u kue, tiein hlan hei kue. 13Khatiein hnuep awn niin oeh nam hmatnak ei dawngah, ana ngoeng u.

**Tithei Nuetdongnak**

14Cawhkha dungceittei chrangapum awn toengkue, a saiitu khueu hei ein a katu ap hei kue. 15Am tihning ciei a pek hei, apum ah phenga, afeiah phehnih, afei baiah aphe, pe hei ein dungla ceit kue. 16Phenga rahpueng chrangapum kha ceithrit ein khacawh awn sumlei ein ataii phenga rah kue. 17Akhamueih boela, phehnih rahpueng ein ataii phehnih rah kue. 18Aphe rahpueng kha, afeila ceit ein dekkhui yeila tou ein a bawi yei ngui thup kue.

19Asou a awm konna, saiituei bawi lawh ein, ngui yei mawng amni awn pgoek u kue. 20Phenga rahpueng chrang apum kha, arah bai phenga mahla lawpuei ein a toek, Bawipa, nang ein phenga nan ap. Boen, ataii phenhra ka rah sikue a ti. 21A bawipa ein, kroep kue, tiein betak saii veh, ayawicaah betak awn nam awmpueng, adoemhe kan ap u ei; Yeinak khuila, nam bawi awn lut u a ti.

22Akhamueihla phehnih rahpueng lawh ein, Bawipa, nang ein phehnih nan ap. Boen, phehnih ka rah sikue a ti. 23Abawi yein, kroep kue, betak saii veh a ti. Ayawicaah na betakpueng adoemhe kan appei. Yeinak khuila nam bawi awn lut u tikue. 24Aphe rahpueng chrangapum law ein, bawipa, nangkha chranghlang la na kra ka hmat ein, oeh na thawinak ah na ad ein, oeh na phueinak ei na khoep ka hmat kue. 25Kan krih ein, afeila ka ceit ein, dek khuiah ka thup kue. Boen, na ka cawh ah awm kue a ti.

26A bawipa ein, nang chrangthe, saii dam, oeh ka phueinakah ka khoep ein, oeh ka thawinak ah ka ah, na hmat ta kha. 27Panna ka ngui na taak ei sueah, ka sutlawah ataiimah la ka ngui ka rah bai yeisue a ti. 28Khatiein ani ei ngui lou u na, phenhra tapueng peh u a ti. 29Hauphi tapueng peeksi u, talou kom akuempoengnak eila peeksi u. Khanaphi oeh tapueng chrang ei a taakduen haw lawh si u. 30Hatula oeh mawngpueng saii kha, ngicuih faacepnak hmun ei pung vang hmuep khuila fit u tikue.

**ThuchraNak**

31Chrangcapa kha, a hluengtainak awn fanchrangtu mahla am lawah, a hluengtai ngoihnakah ngoi yei. 32Ahmai ah pakhuipoeng kruum ei; Tothoem ein me khuiyei To a chrau mueihla, ani ein apum awn apum chrautai yei. 33Ani ein a patvangah To takom, Aengvangah me ta ei.

34Khakonna Hrangpuei ein apatvang eitu a toek, ka pai yeila youthen nam rahpueng law u, leidek asuen ei tuen nam hamla soemphran ei ram ah law u na awm u a ti. 35Hatulatiah ai ka tawiah, ai yei nan pe upueng, tui ka hraiah, awk ei nan pe upueng, yinla ka kra vengah, nan yinlei na u kue. 36Ka prui la ka om ah nan suisak upueng, ka hnatta nan boenlaw upueng, thawng ka krum ah, ka epla nam law kue. 37Chrangduengtu ein am hlan, Bawipa, ai na tawi hawtiah kan hmuh u ein kan bei uh, tui na hrai ah, awk ei kan peek uh? 38Ahawtiah yinla na kra kam hmuh ein num kan caweicau uh; Apruila na awm ein kan suisak uh? 39Ahawtiah na hnat, thong na krum, kam hmuh ein num? na epla kam law am tiah. 40Hrangpuei ein a hlan hei, thutak kan then u ei, cawh ei ka koeinautuei ayawi soeih apum nam cawei kha kei nan cawei uh la krakue a ti.

41Ani ein a engvangah awmpuengtu a toek hei, kawthed nam yookpueng, ka den ei ceit u, khawram awn athoeituei hamla ka prang aloetmei khuila ceit u a ti. 42Hatulatiah ai ka tawiah, ai yei hatuphi oeh nan peh u kue; tui ka hraiah awk ei hatuphi oeh nan peh u kue. 43Yinla ka kra ah oeh nan yinlei na u kue; ka prui la ka om ah oeh nan suisak u kue; ka hnat ein, thong ka krum ah, ka epla oeh nam lawh kue. 44Amnitu ein am hlan, Bawipa, buh na tawi, tui na hrai, yinla na kra, a pruila na awm, na hnat, thong na krum, ahawtiah kan hmuh uh ein num, oeh kan caweicau uh? Am ti. 45Thutak kan then u ei, nangmih ein, cawhtu khuiyei, ayawisoeih apum oeh nam cawei kha, kei oeh nan cawei uh la krakue tiein hlan hei kue. 46Cawtukha aloetkhuikhanak khuila lut u ei, khanaphi dueng upueng aloethringank khuila lut u ei.

**26**

**Jesu Ngon eila Tengnak**

1Cawh ei thutu avan Jesu ein a toek konna, ahnuhruitu a toek. 2Hnuephnih konna kaantaak yuli a awm ei nam hmat kue. Chrangcapa kha laklamtungah ngon eila, ap u ei tikue. 3Taiiruebawitu awn chrangtu khuiyei ahramcatu kha, Caiaphas mingnapueng taiiruetung ei im ah kruumboem u kue. 4Jesu pangah ngon duem eila tengchram u kue. 5Khanaphi yuli sumsangah, oeh tiei, chrangtu pancai u eiti u kue.

**APhukuei Situi**

6Bethanue khaw chrang, phainepueng Saimon ei im ah Jesu awm kue. 7Jesu eila aphukuei uiipueng situium pom ein nutong apum lawh kue, capawi eppa, ayoenpoetta a lupum fanna hlon kue. 8Khacawh am hmuhah a hnuhruitu kawthe u kue, hatulah cawh a poeoeklaak? Ti u kue. 9Cawh ei situiuii akuei la yoihah, reengca chrangtu peek hei ah, ni eisue am ti. 10Jesu ein, khacawh hmatein a toek hei, hatula nutong nam ueoih? Ani ein ka fanna bini bikhoen kue a ti. 11Reengpuengtu awn nam awm loettei, khanaphi kei awn oeh nim awm loettei. 12Cawh ei situi awn ka pum a hlon kha, ka rook cuem eila, soemphran ein a bi la krakue. 13Thutang kan then u ei, Leidek fan ahawlaphi, cawh ei thuthang toeknak poengah, cawh ei nutong thuemnak la, a bitu toek u ei tikue.

**Judah ei Khumhlatnak**

14Hleihnih khuiyei apum, Judah Iscariot mingnapueng taiiruebawituei la ceit kue. 15Ani nangmih kan ap uh kah, hatuyat nan pe u eila, nam ngaih? tiein a doed hei ah, amni ein ngui thumkip kan peh u ei amti. 16Akhanei tuen Jesu ahawtiah appa ani ei boenbau u kue.

**Bawipa Muebuh Ainak**

17Toi oeh thumpueng vaipi yuli hnuep oetnak ah, Jesu eila hnuhruitu law u ein, kaantaak buh ainak ei hawanum kam soemphran ei na yaakhlue tila am doed? 18Ani ein khaw khuiyei chrangapum eila ceit u na, Tukkitpueng ein ka niin etlaw ein, na im ah ka hnuhruitu awn kaantaak yuli kam bi ei tina u a ti. 19Jesu ei a nuet hei mueihla, hnuhruitu ein kaantaak yuli soemphran u kue.

**Ahnusoeih Kaantaak Yuli**

20Khawamue lawah, Jesu awn hnuhrui hleihnihtu capawiah ngoihmaih u kue. 21Am ai hnuiah a toek, atang kan toek u ei, nangmih khuiyei apum ein nan ap u ei tikue. 22Kawthehe u ein, apumci ein, Bawipa, kei ne ti u ein am doed ta. 23Bawipa ein, kei awn atoengla beii ah, kan puihmaihpueng ein, ni appei tiein hlan hei kue. 24Thuciim ah amawng am ruk mueihla, ani ceittei; khanaphi chrangcapa appueng kha, a kamtheh kue a ti. 25Bawipa, appei Judah ein, Tukkitpueng, kei ne? a tiah, Jesu ein, na toekkru mueihla, na krakue a tinak.

**Bawipa Muebuh Binak**

26Am ai hnuiah, Jesu ein vaipi lou ein, youthen a pek konna, vaipi bou ein, hnuhruitu pe hei kue, cawhkha ka pumsani, lou u na, ai u tina hei kue. 27Phawi lou ein boenak a toek konna, pe hei ein, nam van ein cawh aw u tikue. 28Cawhkha ka pumsa paipi la krakue, ada ei katnak ngaihsimnak la huk ei ka si la krakue. 29Khanaphi kan toek u ei, cawh ei yutui athai, ka pai yei ram khuiah, nangmih awn atoengla, awknak hnuep oeh a awm ei chrueih, tuboeih ei tuen, oeh ka aw bai yei tikue. 30La amsak konna, Olive cungla ceit u kue.

**Jesu ein Peter Acimhlam ei Toeknak**

31Khakonna Jesu ein a toek hei, Tothoem ka paii kom, Totu prengpayak u ei tila, thuciim ah alaw mueihla, kei yei om la, thengthan ah avan nam kruboeih ei. 32Khanaphi ka thawh konna, kalile la ka ceitma ei a tiah. 33peter ein, nang ei hmok la, avan am krukah haw, oeh ka kruei tikue. 34Jesu ein, thutak kan then u ei, thengthan, aii oeh a khong pha ah, lengthum nan hnoed tei tinakue. 35Peter ein, nang awn ni sihmaih ah hawya, oeh kan hnoedtei a ti. Hnuhruitu avan ein akhamueihla toek u kue.

**Gethsemane Duumah Jesu Taiiruenak**

36Gethsemane la, am suiyei hmun la Jesu awn lawhmaih u kue, a hnuhruitu a toek, khawla taiirue la ka ceittei, cawh ah ngoi u tikue. 37Peter awn yebede ei ca rawi awn ceit u ein, ayoe kawtheh kue. 38Sihlue chrawh eila, ka lungsin ayoehe kue; cawhah ni ngoeng u tin hei kue.

39Amni awn asounak cala ceit ein, dekah koop ein taiiruekue, ka pai, cawh akrahning ei sueah, cawh ei phawi kei yei ka phroensak, khanaphi ka yakhlue la oeh krakom, na yakhlue la kraseh tikue. 40Hnuhruituei la lawh ein am ih hmuh ein peter a toek, nangmih khawnoed apum kruk hawah oeh nan ngoenghning u kue ne? a ti. 41Sueksawnak la oeh nam suttei la, tairuenak awn ngoengkru u. Hmueichra ein yahlue einphi, pumsa atha kenkue a ti. 42Alenghnihnak la ceitbai ein, ka pai, oeh ka awk ei chrueih, cawh ei phawi oeh a phroen hlueah, na yakhlue la kraseh tiein taiirue kue. 43Lawbai ein am mikkhu rueh ein am ih hmuh hei kue. 44Cehta hei bai ein, akhamueih boela taiirueueeila, alengthum la ceit kue. 45A hnuhruituei la lawbai ein a toek hei, atuboeih hrila nam ip ein nam huei kuene? boen u, chrangcapa kha chrangkatuei kutta, apnak niin yoelaw kue. 46Thou u, nim ceitte; kei ni appei chrang lawkhoen kue a ti!

**Jesu Am Pangnak**

47Thu a toek hnuiah, boen u, hleihnih khuiyei apum, Judah kha, cung, cimca, licim, thoempueng chrangpring taiiruebawitu, vaicachrangtuei tueihlawtu awn lawhmaih u kue. 48Bawipa appei chrang ein, Ka hoed tei chrang kha Jesu ni, pang u oe tila, a toek hei mueihla. 49Jesu eila Judah ceithrit ein akutpang ein Tukkitpueng tiein hngoed kue. 50Jesu ein, ka puei, hatu bi la na law, bi hlah a ti. Khanei law u ein, Jesu pang u ein chrumnak khuila sawi u kue.

51Boen u, Jesu awn awmhmaih upueng ei chrangapum, a cimca phong ein, taiiruetung ei saii yei hnakoi tupit kue. 52Khanei Jesu ein, na ciim bunbai, hatulatiah cimca cungpueng poeng ciim awn di ei a ti. 53Fan raiikap buhra hleihnih la doempueng, tuboeih heah a tueihlaw eila, ka thoeh hlawttei la oeh na ngai kuene? 54Cawmueihla akra ah, hatumueihla thuciim ei toek kuem hlawttei yaw? ti u kue.

55Akhapoetta Jesu ein, aruu la nan ngai u ein ne, nan pang u eila, cimcatu, cungtontu, nam thoem ein nam law tina hei kue. Beekim khuiah ahnueptoe, ka ngoi ein kan theithang uh kah, oeh nan pang uh. 56Cawtu avan akra kha, Sanghmatuei am ruk akuemnak la krakue a tinak hei. Khanei hnuhruitu avan ein, Bawipa, rawk u ein dawngta u kue.

**Caiaphas ei Hmaiah Jesu**

57Jesu pang upuengtu ein Caiaphas ei im vangla cehpuei u ein, taiiruebawitu, thukhoen tukkitpuengtu, avaicatu kruumboem u kue. 58Peter ein taiiruebawi yei im hrila Jesu awn soukru nih eila hrui ein, khuila lut ein am toek a yak eila, bawitu awn ngoihmaih u kue.

59Tairuebawitu, avaicatu, rambawitu ein Jesu ngonnak eila loihpueng rah eila thana u ein yap u kue, khanava ngon khuet u eila krakue. 60Khanaphi hatu oeh hmuh u kue, am rai toek u eila, ada law u ein phi oeh hmuh hlawt u kue; a hnu la pahnih lawh kue. 61Cawh ei chrang ein, Fanpuhri ei beekim ka phreh kom, hnuep thum ah ka sa ei tikue an ti. 62Taiiruebawi dueilaw ein a toek, oeh nan hlannei ne? Cawh rawi yein an prum nih hatu mueihla akra? a tiah. 63Jesu buei kue. Taiiruebawi yein a toek, nang kha Chrih, Fanpuhri ei capa la, na kra awn oeh na kra, nan then uh keila, hringpueng Fanpuhri ei ming awn kan doed a ti. 64Jesu ein, na toek mueihla krakue; khakonna kan then ei, ngoila chrangcapa kha huham ei patvangah ngoikom, khawmik ei vangmei awn a law nam hmu ei.

65Taiiruebawi kha, a cuteek ein, cawh ein Fanpuhri thena kue a ti! Hmatnak hatu nim ngaih fei awm ei yaw? Tuboeih ah Fanpuhri thekhanak thu nim yakhoen kue a ti. 66Hatumueihla nam ngaih? a tiah ani sikhin kue ti awn am hlan. 67Khanei a hmai citui awn thawh u ein, am kut awn thoek u ein, avang ein am paih. 68Nang Chrih, haunum ni beipueng? Ni then u am tinak.

**Peter ei Ciimhlamnak**

69Peter kha im hmai pungla, a ngoih poetta, ani eila tueihyoih nuta apum lawh ein, nangphih kalile chrang Jesu awn nam ruiitoempueng la na krakue a tiah. 70Chrangtuei hmaiah peter ein hatu na toek oeh ka hmat kue tiein ciim kue. 71Khakonna peter im hmaila, a cehah, tueihyoih nuta fei yein hmuh ein, akhapoetta awmpuengtu a toek, cawh ei chrang Nazareth khawchrang Jesu awn ruiitoem nihpueng a tiah. 72Ciim bai ein, ani oeh ka hmat kue tiein, runce pui kue. 73Asoeng awm ein duei upuengtu law u ein peter am toek, atangla nangphi, amni khuiyei apumla na krakue; na thu ein na awm dangsak kue am tinak. 74Peter ein, ani oeh ka hmat kue! tiein bekam ein a runce loei ah, aiikhong hrit kue. 75Aii oeh akhong phaah, thumvei na ciim ei, Jesu ein a ti peter ein thuembai ein, pungla ceit ein anui la kiu kue.

**27**

**Judah Iscariot tei Yutnak**

1Khaw athaih lawah, taiiruebawi avan awn chrangvaitu Jesu ngon eila kruumboem u ein tengchram u kue. 2Khit u ein kruempueng pailat teila cehpuei u ein ap u kue. 3Akhana Bawipa appueng Judah ein Jesu si eila am toek hmuh ein yut kue, ngui thumkip taiiruebawitu awn vaicatuei la thakbai kue. 4Ka boeukue, a kat oeh awmpueng ei si ka ap hmang kue a ti. Hatu kam tinak ei? Na bi hmu oe, ti u kue. 5Beekim khuiah nguitu fit ein dawng kue, afeila ceit ein amah owk kue. 6Taiiruebawitu ein nguitu lou u ein, cawh ei ngui kha beekim ngui khuiah tak ei thumcam oeh awm kue, cawhkha siphu la krakue am ti. 7Juum u ein khacawh ei ngui awn, yintuei vuihmun la, am thep ei khaw leih eila teng u kue. 8Khatiein khacawh ei khaw atuboeih duet silawn khawla sui u kue. 9Bawipa ei lam an nuet mueihla, Israeltu ein aphu am khinte, chrang ei phu, ngui thumkip lou u kue. 10Am thep ei khawphu la peh u kue, tila sanghma Jeremiah ei toek kha kuem kue.

**Pailat Hmaiah Jesu**

11Kruempueng ei hmaiah Jesu duei ein, kruempueng ein, nang kha Jutuei Hrangpuei ne? tiein a doed tah, Jesu ein na toek mueihla krakue a ti. 12Vaicatu awn taiiruebawitu ein kat am buen ah, oeh hlan hei kue. 13Pailat tein, hatukruk la, an katlaw uh, oeh na ya kuene? a tiah phi. 14Thu khangoet awn phi oeh a hlan ah, kruempueng haw cawei kue. 15Yuli poengah chrangtuei am ngaih, thongkrum apum kruempueng ein a chrah ei thum awm kue. 16Akhapoetta amingthangpueng Barabbas thongkrum kue. 17Am kruumboem lawah, pailat tein, hau kan chrah peek uh kei nam ngaih? Chrih la am sui Jesu num? Barabbas num tiein doed hei kue. 18Jesu phuemna u ein am lawpuei la hmat kue.

19Thuchranak ah a ngoih hnuiah, a chru ein chrangapum tuei ein, khacawh ei chrangdueng hatu oeh am tinak ei, ani ei mawng awn tuthan ah, ka mangthe khuep kue tila tuek hei kue. 20Khanaphi chrangpring ein Barabbas chrah ah, Jesu ngon ei taiiruebawitu awn hramcatu ein sueksaw u ein am thoehsak. 21Khanaphi kruempueng ein chrangpahnih khuiyei hau kan chrah peek uh kei nam ngaih a tiah, Barabbas amti. 22pailat tein Chrih la amsui Jesu hatumueihla? ka ti ei a tiah, avan ein laklamtungah tai! Am ti. 23Pailat tein, hatulanum, hatu athe bikue num? a tiah, laklamtungah tai tila athangla viik taoe u kue.

24Pailat kha chrangtu taoe law u kom, oeh a noeng ei hmat ein, chrangtuei hmaiah tui lou ein a kut si kue, a kat oeh awmpueng cawhei chrang ei si ah ka ciim kue, nammah ei maton la krakue a tinak hei. 25Chrang avan ein, ani ei si kha kam fan awn kam catuei fanna, awmseh ti u kue. 26Khatiein Barabbas chrah pe hei kue; Jesu a paih khap ah laklamtungah am tai yeila ap hei kue.

**Jesu Am Thekhanak**

27Khakonna kruem upueng ei raiikaptuei bawi yei im khuila Jesu cehpuei u kue. Roman raiikaptu avan ein vei u kue. 28Acu sud u ein cusen am thuihsak. 29Hling awn tah ei khuemuek, a luah buengsak u ein, a pat vangah thawngchrai am pomsak; a hmaiah khudong u ein Judahtuei Hrangpuei ti u ein kralak na u kue. 30Citui awn am thawh, thongchrai lou u ein, a lu ah lengleng u ein paii u kue. 31Am thekhanak konna, a cu supe u ein amah ei cu am thuihsak bai, laklamtungah am tai yeila cehpuei u kue. 32Am ceh hnuiah, Saimon mingnapueng cuerene chrangapum am hmuh, ling u ein a laklamtung am kawhsak.

**Laklam Tungah Hngennak**

33Golgotha la amsui, luruh hmun am sutlawah. 34Akha awn am hnoek yu a awk eila am pek; a dep hnuek konna, oeh aw hlue kue. 35Laklamtungah am tai konna, tecung yuk u ein a cu teipai u kue. 36Akhanna ngoi u ein ani ngoeng u kue. 37A kat ca awn am ruk, cawhkha krutuei Hrangpuei Jesu tila ruh u ein, a lu fanna tai u kue.

38Akhanna ruai rawi awn laklamtungah am taihmaih, apum patvangah, apum engvangah, tai u kue. 39Lam ceittu phi, am luthueng u ein athela tamphra u kue. 40Nangkha beekim na phreh kom, hnuepthum ah na sa bai yeila na hmoepueng namah khuuikru! Fanpuhri ei ca la na kra ah, laklamtung ei krumlaw am tinak. 41Akhamueih boela, hramcatu, taiiruebawitu, thukhoentukkitpuengtu einphi, thekhana u kue. 42Chrangfei khuui ein, amah oeh khuuikru hlot kue. Ani kha Israeltuei Hrangpuei la krakue; tuboeih laklamtung ei na krumlawah, kan yum u ei. 43Ani ein Fanpuhri yum kue; Fanpuhri ei ca la ka krakue tila toek kueh, Ani Fanpuhri ein a yakhlue ei sueah, tuboeih Fanpuhri ein khuui seh, tila krana u kue. 44Akhamueih boela, laklamtungah amah awn am taihmaih ruai rawi yein phi an toek.

**Jesu ei Sihnak**

45Khawnoed paruk ei pako hrila leidek fanna yiinmue kue. 46Khawnoed pako poetta, Jesu athang hela viik ein, Eli, Eli, lamasabachthani? khacawkha ka pai, ka pai, hatula nan fihhrot? 47Akhana dueipueng chrang avang ein am yaakah, cawh ei chrang ein Elijah khueu kue am ti. 48Amni khuiyei apum dawnglaw hrit ein, tuipa lou ein, yuthui awn hnoek ein phiphoed mawngah khawh ein a awk eila peh kue. 49Khanaphi apoihtu ein am toek, Elijah krumlawkom ani a khuui law nim boenne am ti. 50Athanghela Jesu viik bai ein, Ahmueichra chrah kue. 51Boen u, beekim ei yih alule pahnih la boukru kue. Khawdek huen ein, lungtu krek kue. 52Vuihmuntu hmongkru ein, ippueng chrangcimtu ada ei pumsatu thou kue. 53Athawh law konna, vuihmun khuiyei lut law u ein, khawpueicim khuila ceit u ein, ada eila dang u kue. 54Raikapbawi awn Jesu ngoengpuengtu, lipi a thueih awn akratu am hmuh ah, krihe u ein, atangla cawhkha, Fanpuhri ei ca la krakue am ti.

55Kalile lamei Jesu caweipueng nutatu phi, asounak lamei boen u kue. 56Amnituah Mary Magdalene awn Joshep awn James ei an nawi Mary awn Zebede ei catuei nawi thum u kue.

**Jesu Cuemnak**

57Khawamue lawah, Arimathea lamei Joshep mingna ein taloupueng, chrangapum akhala lawh kue; Ani phi Jesu ei hnuhrui apum la krakue. 58Khacawh ei chrang pailat teila ceit ein, Jesu ei rook a thoeh. Pailat tein ani rook peek eila thuchrah kue. 59Joshep ein rookchrang ein yihciim awn yoii kue. 60Amah ei vuihmun thaikhuiah soen ein, khacawkha lungkhui yeila, a vueh la krakue; lung abaunu tawng ein vuihmun ei kawt khai ein afeila ceit kue. 61Mary Magdalene awn afei Mary mikha vuihmun ei hmai vangah ngoi u ein awm u kue.

**Vuihmun Ngoengnak**

62Soemphran hnuep apoengk awn anhroi hnuep ah, taiiruebawitu awn Farisetu, pailat tei im ah kruumboem u kue. 63Tukkitpueng.theilaipueng ein ahring poetta, ahnuepthum ah, ka thoubai yei a ti kam thuem kue am ti. 64Khatiein a hnuhruitu than la law u kom, a rook ruh u ei, chrangtuei hala, ani sihnak ei thoubai kue ti u ei, khatiein a hnuepthum hrila vuihmun ngaigepnak la, ngoeng u eila toek hei se a ti, hnu la theikha hmaila theila theh ngai kue amti. 65Pailat tein, ngoeng ei nam tah kue; ceit u na, nam hmat mueihla khacawh avehla bih u tina hei kue. 66Ceit u ein, vuihmun khainak lung hmatnak eila deeng u ein, ngaigep eila ngoeng u kue.

**28**

**Thawh Bainak**

1Chringhnuep aboeih konna, chrin oettei alamma hnuep, khaw acinguelaw vengah, Mary Magdalene awn afei Mary kha vuihmun boen la ceit nih kue. 2Akhapoetta lipi anuila thueih ein, khawmik lamei Bawipa ei fanchrang krumlaw ein, lung afeila tawng ein afanna ngoi kue. 3Khawprai mueihla, a hmaivaang ein, a suisak kha vueisuepmueihla baawk kue. 4Ngoengpueng kha, am krih la chret u ein, chrangsitu mueih lawh u kue. 5Fanchrang ein nutong a toek, oeh krinih; laklamtungah am ngon Jesu nam yappueng la ka hmat kue. 6Ani cawhah oeh awm kue, a toek mueihla, thoukhoen kue. Lawna, ayoennak hmun boen a tinak. 7Ceit hrit ein sihnak ei, a thawhlaw a hnuhruitu then hei kue; nam hmai kalile la ceitkhoen kue, akhala ani nam hmu ei; thuem u, kan toek khoen u kue a ti. 8Am krih awn am yeimoeuk la vuihmun ei chrahkru hrit u ein, a hnuhruitu eila dawng u ein toek u kue. 9Jesu ein chrumpuei hei palai ein, nam youthen seh! a ti. Ani eila law u ein, akhaw pang u ein ani beh u kue. 10Khanei Jesu ein, oeh kri u, ceit u na, kalile la ceh ei mawng ka nautu then hei u a ti. Akhala ni hmuh u ei tikue.

**Ngoengpuengtuei Toeknak**

11Lam ah am ceh hnuiah, ngoengpueng avang khaw khuila ceit u ein, krapueng avan taiiruebawitu then hei u kue. 12Ahramcatu awn taiiruetu awn kruum u ein, raiikaptu ngui adahe pe hei u kue. 13Cawmueihla nam toek ei, kam ih hnuiah a hnuhruitu lawh u ein ruh u kue nam ti ei am ti. 14Khacawh ei mawng kruempueng ei hna ein a yaak bangah, nangmih ah ueoihnak oeh a awm eila, ani kam suek ei am ti mueihla. 15Ngui cehpuei u ein, am cawei hei mueihla, am toek; cawh ei khawkhui kha Judahtuei hmuah, tuboeih duet toek u kue.

**Abausoeih Thutuek**

16Khanaphi hnuhruitu hlei oet kha, kalile la Jesu ei a toeknak cungla kaii u kue.17Ani am hmuh lawah, ani beh u kue; khanaphi avangkha angaih suehchrawh kue. 18Jesu kaii ein a toek hei, leidek awn fankhaw ei titheinak avan ni pekhoen kue. 19Khatiein ceit u na, khuipoeng avan hnuhruitu la prang u, pai, ca, Hmueichra Ciim ei mingah baptisma pe hei u. 20Nangmih kan toek uh avan, am hrui yeila theithang hei u. Boen u, leidek aduetnak hrila, kan ompuei u ei tikue.

-----------------------------0000000------------------------------