**ROMEN**

**1**

**Thuthang Yeinak**

1Jesu Chrittei saii, Fanpuhri ei Thuthangni toek eila, thoeila sui yeila, am boei Paul ein; 2Thuciimtu khuiah a sangshingu awn aruem ah a thukam la krakue. 3Pumsa vangah tah David cachrah la krapueng a capa ei mawng ni. 4Sihnak ei a thawhnak on, nim Bawipa Jesu Chrit kha Fanpuhri ei capa tila huham awn Hmueichra Ciim ein a toek. 5Ani awn ani ei Ming ei hamla, pakhui poeng ei hmula yumnak awn thungaih ei amawng toek eila, a boenak awn thoeithanak nim rah kue. 6Nangmih haw Jesu Chrittei chrang la kra eila a khueutu khuiah nam thum kue. 7Rom khaw ah awmpueng avan, Fanpuhri ein yongna ein chrangciimtu la a khueu hei, Bawipa Jesu Chrit awn nim Pai Fanpuhri ei lamei diimdeinak awn boekhoeknak, nangmituei fan ah awm seh.

**Paul Rom la Cehnak**

8Alammala, nam van ei hamla Jesu Chrit awn Fanpuhri ka boenakue, hatulatiah nam yumnak ei amawng leidek fan ah thang kue. 9Ka Hmueichra awn A Capa ei thuthangni ka toek ein ka bi peek ei Fanpuhri ein ka taiirue poengah oeh kan hnih he u shing kue. 10Ahnusoeih la Fanpuhri ein thawhhmong kom nangmih eila ka lodhei yeila ka taiirue kue. 11Hmueichra peekduen avang aphai kan pe u kom, nam uepkhoeng eila kan hmuhluehe u kue. 12Khacokha, kei yei yumnak awn nangmih, nangmih ei yumnak awn kei, afeitu apum ciei yumnak awn tha nim peek kruah nim hraam ei. 13Koeinautu, khuifeituei la, acoeih ka bih khoen mueihla, nangmih eila phi ka bih coeinak eila, alaklak ah nangmih eila law eila ka tuen ein phi, tuboeih hrila ni mahpueng awm khiik kue tikha, oeh shing la nam om ei oeh ka ngaih kue. 14Kei kha Khui awn chrangpraktu, hmushing pueng awn aruangtu eila lei ka tah kue. 15Khatiein, kei yein, Rom khaw ah nam awmpueng eila phi thuthangni toek ei ka ngaih khiik kue.

16Thuthangni toek eila oeh ka yaak kue, hatulatiah khacokha yumpueng poeng ei khuuinak eila Fanpuhri ei huham la krakue, alammala Judah, khakonna khuifeituei hamla krakue. 17Hatulatiah, "Yumnak awn dueng pueng hring eila" thuciim ah alaw mueihla, yumnak ah yungpueng Fanpuhri ei duengnak yum eila thuthangni awn dang kue.

**Fanpuhri ei Hnicim Thueinak**

18Fanpuhri oeh yumpueng avan awn oeh dueng pueng chrangtu ein oeh aduengdai la thutak mana puengtuei fan ah, Fanpuhri ei kodhednak fankhaw lamei danglawkue. 19Hatulatiah hatu onnaw amawng shing u eila Fanpuhri ein amni shingsak hei ein; Fanpuhri ein am shingnak ei prangpe hei kue. 20Hatulatiah leidek tueiprang ein oeh dang eila, akra coeinak, khacokha ani ei aloet huham awn Fanpuhri la akranaktu awn akhaila dangkue, a prangthamtu awn shingtei la krakue. Khatiein oeh ngaihsim hei hlottei la krakue. 21Fanpuhri shingte u ein phi, Fanpuhri la ani oeh doenkham u ein oeh boena u kue, khanaphi vangvei oeh ngaihtuehcoei u ein akhawloela krah u kue. Am lungsin hmuep ein angtaam u kue. 22Hmushing pueng la ngaikru u ein phi, chrangang la krah u kue. 23Oeh thecoeipueng Fanpuhri ei hluengtainak kha thecoeipueng chranghring, vatu, khisatu awn yawih coei pueng ei muei mueihla, am prang.

24Khatiein am pumsa apum awn apum thekhakruna u eila, Fanpuhri ein proksakpueng cukciknak lungsin pe hei kue. 25Fanpuhri ei thutak coeilainak awn thawnghlai u ein, tueiprang pueng rawk u ein tueiprang ei bibi u ein beh u kue. Fanpuhri aloet la, a kamawmseh. Amen. 26Khacoh la Fanpuhri ein hroigapnak ei cukciknak la ap hei ein; am nutongtu ein thumcam man kha oeh thumcam la hlat u ein ip awm u kue. 27Akhamueihboela tongpatu ein nutaawnih om man thumcam rawk u ein cukciknak ein ui hei ein ammah ip awm u kue. Tongpa awn tongpa oeh koihvaih puengla, am kralah, am thoihphu kha, am pumsa awn yook u ei.

28Fanpuhri oeh am shing hrienak on, oeh bi eisue bi u ein akhamueihla am kralah, Fanpuhri ein didamnak luhna na u eila ap hei kue. 29Oeh duengdainak, thedkhadnak, yakhlue aihnak, athe, phuemkhuepnak, ngonkrunak, rahkrunak, thuficoeileh nak, thueiseinak, preinprumnaktu avan awn bekhuep u kue. 30Dedannak, Fanpuhri thueiseinak, congkrunak, chrangomnak, khoehgahnak, athebinak, nupai thu oeh ngaihnak. 31Khawlingaihkala omnak, betak la oeh omnak, oeh yongkrunak, oeh renkrunak. 32Akhamueihla awmpuengtu sikhin u kue tila Fanpuhri ei thutoek shing u einphi, am kra doeng la oeh krah ein, akhamueihla krapuengtu alat la tha pe u kue.

**2**

**Fanpuhri ei Duengdainak**

1Khatiein chrang thuchrapuengnangmih hauphi, ngaihsimnak oeh awm ei, afei thu nam chranak awn nam ah ni nam dikru; akhamueihla nammah thu ni chra u ei. 2Akhamueihla awmpuengtuei fan ah Fanpuhri ein thutak awn thu a chra ei nim shing kue. 3Khatiein, O nang chrang, cohna ngaihtueh aw, akhamueihla na awm ein hret, akhamueihla awmpuengtu thu na chra kha, Fanpuhri ei thuchranak ah na phrong ei yaw? 4Fanpuhri ei rinatnak ein, an yutsak oeh shing la, lungsaunak awn uehnak awn rinat renngainak atoeloep hatula oeh na hmoe eine? 5Khanaphi nam hlangomnak awn oeh nam yut kha, Fanpuhri ein aduengla thu a chranak, kodhednak hnuep ah, nammah ei hamla kodhednak nam khoep kue ne? 6Fanpuhri ein chrangpoeng abi mueihla chreng law hei yei.

7Hauphi thana ein binitu bih ein hluengtainak awn doenkhamnak, khoengloet puengtu yappuengah aloet hringnak pe hei yei. 8Khanaphi amah ei ngaihdoeng yap ein thutak oeh ngai ein, oeh adueng ngaipueng kha, kodhednak awn thueisei yei. 9Athe bipueng chrangtuei hamla kodhednak awn khawvuuk khuikhanak hmuh u ei. Judahtuei hamla awm ma kom khanei Khuituei hamla phi awm ei. 10Khanaphi ani bipueng poeng dimnak awn doenkhamnak awn hluengtainak awm ei. Judahtuei hamla awm ma kom khanei Khuitutuei hamlaphi awm ei. 11Hatulatiah Fanpuhri ein hauei mikhmai phi oeh boen kue.

12Thukhoen kala kahpuengtu phi thukhoen kala di u ei. Thukhoen shinglang ein kahpueng kha thukhoen awn thuchra ei. 13Thukhoen ngai duedpueng kha Fanpuhri ei hmaiah duengpueng la oeh krakue; thukhoen awn biloupueng kha duengpueng la krakue. 14Khuifeitu thukhoen oeh tah u einphi, thukhoen ning awn am bilawh hei, thukhoen oeh tah u einphi amni ei hamla thukhoen la krakue. 15Thukhoen ei a ngaih am lungsin ah ruk dangsak u kue. Ani athe am shingnak ein phi a dueihpuei, am ngaihtuehtu ein kat a puk hei mueihla, a dueihpuei hei. 16Jesu Chrit awn chrangtuei aduemla, am bitu, Fanpuhri ei thuchra law hnuep ah, thuthangni ka toek mueihla thuchra ei.

**Thukhoen awn Judah**

17Judah kam mingna kue nam tipueng thukhoen ah nam suhngang ein Fanpuhri awn nam khoehgah kue. 18A yaakhlue na shing la akra ah, hatuaw ahluengsoeih dangsak, hatulatiah nang kha thukhoen awn coeithangla na krakue.19A mikmue lamtoengpueng la nam shing krula akra ah, hmuep khuiah awmpueng tuei hamla vaangnak la na krakue. 20Arutu tukkikpueng, amoduei tikkikpueng, thukhoen awn hmushingnak, thutak, nam tah khoen kue. 21Khatiein, nangmih afei nam coei ein nammah oeh nam coeikru kue ne? Oeh ruuk eila thu nam toek ein nam ruh kue ne? 22Oeh luiluk ei nam ti ein nam luiluh kuene? Arup nam tueihleh ein beekim nam ruttep aw? 23Thukhoen awn nam khoehgah ein, thukhoen nam phreh kue, Fanpuhri nam thena kue ne? 24"Nangmih ei om la khuifeituei hmuhah Fanpuhri ei ming poeisai u kue tila thuciim ah ruh u kue.

25Thukhoen nam hrui la akra ah, vuendawng red kha aphu awm kue. Thukhoen nam phred la akra ah, vuendawng nam red kha oeh red lani akra. 26Khatiein vuendawng rednak oeh bipueng chrang ein thukhoen ei ngaih ahruila akra ah, vuendawng redpueng chrang mueihla oeh ngai yeine? 27Pumsa vuenmawng oeh red kom phi, thukhoen a hruila akra ah, nangmih thu oeh ni chra u ei num? Caawnruk thukhoen nam tah ein vuenmawng nam red ein phi, thukhoen phrehpuengla nam krakue? 28Hatulatiah pungvang awn dangpueng, apungla pumsa vuenmawng redpueng kha Judah chrangla oeh krakue. 29Khanaphi Caawnruk la oeh kra kom. Hmueichra awn akhuivang ei lungsin vuenmawng redpueng kha, Judah chrang la krakue. Ani ei thangsak kha chrangvang eila oeh krah ein, Fanpuhri ei lamei la krakue.

**3**

**Fanpuhri Awn Betak**

1Khatiah Judah la kranak hatula memang ngai yei? Vuenm awn gred la aphu hatunum a om? 2Apoengah a nuila awm kue. Lammacuek ah, Fanpuhri ei thutu yumpangsak hei kue. 3Avang ein oeh a yumla akra ah, hatumueihla kra ei? Oeh am yumnak awn Fanpuhri ei betak oeh phreh ei, phre ei yaw? 4Oeh phreh hlottei! Chrangpoeng coeilai komphi, Fanpuhri tangpuengla, nim hmu ngai yei. "Na thutoek kha dueng ein thu na chra lawah na noeng kue" tila thukhoen ah am ruk mueihla. 5Oeh nim duengnak awn Fanpuhri ei duengnak dangsak kue, hatumueihla nim toek ei? Fanpuhri kodheh kom vuuk an hmuhsak u kah, oeh dueng puengla kra ei yaw? (Hnicim mueihla ka toek.) 6Khamueihla oeh kra ei! Khamueihla akra ah, Fanpuhri ein hawmueihla leidek thuchra ei? 7Ka coeilainak awn Fanpuhri ei betak ahluengtaisak taoe la akra ah, hatula kei tuboeih duetta chrangka mueihla thu nan chra? 8Hatula chrangtu ein "Ani a lawnak eila athe nim bi ee "Oeh kam toek ni toeksak u ein an poeisainak u.” Khamueihla toekpueng kha dimaih seh.

**Adueng oeh Awm**

9Khatiah hatumueihla? Amni la nim veh ngai yaw? Oeh kra he kue; hatulatiah Judah awn khuifei avan thoih khuiah nim om kam toekkhoen kue. 10“Hauphi adueng oeh awm kue, apum phi oeh awm kue. 11Hauein phi oeh yalam kue, hauein phi Fanpuhri oeh yap kue. 12Avan lamhmang u ein, hatula oeh mawng u kue. Athen bipueng hauphi oeh awm kue, apum phi oeh awm kue. 13Am ronaw vuihmun mueihla anhr ein, am lei awn coeilai u kue. Am lei ah ruii yei khang awm kue. 14Am rong runkhuen thaiphr awn akawnbe ein khakhakhing kue. 15Si soisak eila, am khawleh voeih he kue. 16Am lam ah dinak awn rengnak awm kue. 17Diimnak lam oeh shing u kue. 18Am mik ah Fanpuhri krihnak oeh soenghe kue,” tila thuciim ah ruk mueihla krakue.

19Hatuphi thukhoen ei toek tila toekpueng poengkha, thukhoen ei kaiah awm kue tila shing u, khatiein rongpoeng muep ah dekchrang avan Fanpuhri ei hmaiah thuchra eila krakue. 20Khatiein thukhoen ein kat ni shingsak u ein. Ani ei hmaiah, hauphi thukhoen hruinak awn mikhmuh la oeh dueng hlottei.

**Yumnak awn Duengnak Rah**

21Khatiein tuboeih, Sangshingu awn thukhoentu ein an shingsak u kha, thukhoen kala duengnak Fanpuhri ein dangsak khoen kue. 22Jesu Chrit yumnak awn Fanpuhri ei duengnak rah tila yum upueng ei hamla krakue. Ahanak oeh awm kue. 23Hatulatiah chrang poeng katnak bih ein Fanpuhri ei hluengtainak oeh phala di u kue. 24Jesu Chrittei boenak awn hruei ein duengnak ni pe dued u kue. 25Fanpuhri ein asi yumnak awn reenak la dangsak khoen kue. Fanpuhri ei uehnak awn aruem ei katnaktu rawk ein, a duengnak adang eila, comueihla a bi. 26Amah phi adueng mueihla, tuboeih poet a duengnak a dangsak kha Jesu yum puengtu phi a duengsak hei yeila, a bi la krakue.

27Khatiah khoehgahnak hawla awm ei? Rokkhoen la krakue. Hatu thukhoen onnum rok? Thukhoen hruinak awn ne? Ka, Thutak yumnak awn rok la krakue. 28Chrang apum kha thukhoen hrui la oeh krah ein yumnak awn duengnak la sut la panguep. 29Fanpuhri kha Judahtuei Fanpuhri doengla ne akra kaw? Ani kha khuifeituei Fanpuhri laphi oeh kra aw? Oe, Khuifeituei Fanpuhri laphi krakue. 30Ani ein yumnak awn vuenm awn gred pueng awn yumnak awn vuenmawng oeh redpueng an pahnih duengsak rawipueng Fanpuhri kha apum ni. 31Khatiahyumnak awn thukhoen nim phe ei ne? Oeh phe ei! Oeh ni ei, thukhoen nim uepsak ei.

**4**

**Yumnak Awn Abraham Duengnak**

1Khatiah Abraham ei mawng hatumueihla nim toek ei. Sisa awn nim pupai yein hmu aw? 2A bi awn Abraham duengnak a hmuh la akra ah, khoehgah eila krah ein phi, Fanpuhri ei hmaiah oeh awm kue. 3Thuciim ein hatu a toek, "Abraham ein Fanpuhri yum ein, khacokha ani ei duengnak la hmoepe kue." 4Chrang apum bibi ein, a chreng kha peekduen la oeh kra ein, a bi phu ni a rah. 5Chrang apum bi oeh bih ein phi, chrangthe duengsak pueng a yum. Khacoh ei yumnak kha, a duengnak la hmoe kue. 6Akhamueihla, chrang apum ei bibi oeh toek la, Fanpuhri ein chrangduengla, a taak ei youthen David tein haw ana toek kue: 7"Am bi paraptu ngaihsimnak rah upueng on; am boeunak bu peknak rah puengtuei youthen kue. 8"Bawipa ein a kat hatula oeh a hmoepeek a youthenkue" a ti. 9Coh ei youthen kha, vuenm awn gred upueng ei ham aw, oeh red upueng ei ham aw?" Abraham ei yumnak kha duengnak la hmoepe kue,” nim ti. 10Khatiah khacoh hatumueihla a hmoe? Vuenmawng a redkon ah num? Oeh a redpha num? A red kon la oeh krah ein, oeh a redpha ah rah kue. 11Vuenmawng oeh a redpha ah, yumnak awn duengla, shingnak ei neknak vuenmawng ani ein rah kue. Khanavah vuenmawng oeh red la yumpueng avan ei pai la ani krahning ei. 12Ani kha vuenmawng red doeing puengla oeh krah ein, vuenmawng oeh a redpha ah, nim pai Abraham ei yumnak khawleh hrui upueng awn vuenmawng red upueng ei pai la krakue.

13Leidek rou la kra ei thukam kha, thukhoen awn Abraham awn a canautuei la oeh law ein, yumnak ei duengnak awn ni am rah. 14Thukhoen hruipuengtuei rou la akra ah, yumnak asuilam oeh awm kom thukam phredteila kra ei. 15Thukhoen ein kodhednak lawpuei ein, thukhoen oeh a omnak ah, huenkaunak phi oeh awm kue.

16Khatiein, thukam kha yumnak awn lawh ein, khacophi boenak awn kralawkue, khatiein a canautu avan ei hamla, thukhoen hrui upueng doengla oeh krah ein, nim van ei pai la krapueng, Abraham ei yumnak tapuengtuei hamla phi prang la krakue. 17"Khuipoeng ei pai la kan prangkhoen kue" tila am ruk mueihla. Ani ein Fanpuhri a yum kha mikhmuh la nim van ei pai la ani krakue, chrangsitu hringnak pe hei ein oeh awmpueng ikoeih omsakpueng kha Fanpuhri ni. 18“Na canau akhayat la kra ei a tinak" kha, ngaihuep pei la oeh krapueng. Abraham ein yumnak awn a ngaihuepnak ei dongah, khuipoeng ei pai la tangkue.

19Yumnak ah atha oeh natsak ein, a khawkum phra, a lawnak awn amah ei pumsa kha, a sii la ngai ein, Sarah ei caim phi sikhoen kue. 20Khanaphi, Fanpuhri ei thukam ueyawna ein, a yumnak oeh krumkaisak ein, yumnak ah bau ein Fanpuhri hluengtai kue. 21Fanpuhri ein Thu a kamnak ah, hatuphi ani ein a bi hningnak awn avan kuemsak ei tila yum killing kue. 22Khatiein a yumnak awn "ani kha chrangduengla a taak". 23"Chrangdueng la a taak" tila ruk kha ani ei ham doengla oeh krakue. 24Sihnak ei nim Bawipa Jesu thawhsak kue tila yumpueng mingmihtu avan Fanpuhri ein nim duengpueng la ni tah u kue. 25Ani kha nim kat la sih ein, nim duengdainak eila hring ein thou khoen kue.

**5**

**Diimnak Awn Yeinak**

1Khatiein, yumnak awn nim duengkhoen nak awn nim Bawipa Jesu Chrit kha Fanpuhri awn nim reenak la krakue. 2Coh ei a boenak khuiah yumnak awn nim duei ein, aniawnetnak coei nim rah kha. Ngaihunak awn nim yei kom Fanpuhri ei hluengtainak nim paiyeng kruei. 3Khacoh doengla oeh krah ein, khuikhanak nim hmuh aphi nim yeikrai ye, khuikhanak ein uehnak omsak kueti nim shingtei. 4Uehnak ein ninak dangsak ein, ninak ein ngaihunak a om sak. 5Ngaihunak ein tha oeh natsak kue, hatulatiah Fanpuhri ein nim lungsin khuila Hmueichra Ciim awn a yongnak hlon ein ni pe khoen u kue**.**

6Ngaihu kala nim om poetta, akhinkha lawah, oeh yumpueng ei hamla Chrih sih kue. 7Chrangni ei hamla siei chrang awm hawei suete, chrangdueng ei hamla siei reeng kue. 8Khanaphi Fanpuhri ein chrangka la nim om hnuiah, mingmih ei hamla Chrih a sih awn a yongnak dangsak kue. 9Tuboeih ah, a si awn ni duengsak khoen u ein, ani awn Fanpuhri ei kathednak ah, hatuyatnum khuuinak nim hnuiah taoe hei kaw. 10Hatulatiah Fanpuhri ei raii la nim kra hnuiah, a capa ei sihnak awn Fanpuhri awn nim ree bai la akra ah, nim reekhoen puengtu doengtah, a hringnak awn khuuinak nim hmu ngai yeini. 11Coh doengla oeh krah ein, tuboeih ani awn reenak nim rah kon ah, nim Bawipa Jesu Chrit awn Fanpuhri ah nim yeikri ei.

**Adam Awn Sih Chrih Awn Hring**

12Khatiein, chrang apum ei kat awn leidek fan ah katnak lawh ein, kat awn sih, akhamueihla sihnak chrang van eila sut kue, hatulatiah chrang van thoih kue. 13Thukhoen oeh a ompha ah, leidek fan ah kat awmkhoen kue. Thukhoen oeh a ompha ah, kat oeh pukpai kru u kue. 14Khantupangah phi Adam eika Moses hrila sihnak ein kruem kue. Adam ei kat mueihla oeh kapueng haw kruem kue. Adam kha lawbai yei chrang nuetnak la krakue.

15Khanaphi ayoela peek kha katnak awn oeh toeng kue. Hatulatiah apum ei kat awn ada sih kue, Fanpuhri ei boekhoeknak awn Jesu Chrit, chrang apum ei boenak awn lawpueng peekduen kha adoem ei fan ah awm ngai yei. 16Chrang apum ei katnak kha peekduen awn oeh toeng kue. Chrang apum akat la thuchranak awn di ein phi, ayoela peekduen ein tah, thoihnak ada haw duengnak la ceh puei kue. 17Chrang apum ei katnak on, apum ei om la sihnak ein an kruem u la akra ah, chrang apum Jesu Chrit awn boekhoeknak adoem awn duengnak peekduen rah upueng ein hringnak kruem ngai taoe u eini.

18Khatiein, chrang apum ei katnak awn chrangpoeng thuchranak a hmuh mueihla, chrang apum ei duengnak awn chrang van ei hringnak awn apum ei thungaihnak awn chrangpoeng duengnak la krasak kue. 20Thukhoen a lawnak awn katnak pung kue. Khanaphi kat pung einphi, boekhoeknak pung ngai kue. 21Khatiein kat ein sihnak ei duet la, a kruem mueihla, nim Bawipa Jesu Chrittei boekhoeknak awn duengnak ein aloet hringnak duet la kruem kue.

**6**

**Kat Awn Sih Chrih Awn Hring**

1Khatiah hatumueihla nim toek ei? Boekhoeknak a pung eila kat nim bi toeih ei ne? 2Oeh bi he ei! Kat awn nim sikhoen pueng, khacoh awn hatumueihla nim hring bai yei? 3Mingmih avan Jesu Chrittah Baptisma nim hmupueng kha, a sihnak khuiah Baptisma nim hmupuengla oeh nam shing kue ne? 4Khatiein mingmih kha, ani awn cuemhmaih la nim kranak awn a sihnak khuiah Baptisma nim hmukhoen kue. Khatiein Paiyei hluengtainak awn sihnak ei Chrih a thawh mueihla, khatiein mingmih phi hring khawsak thai awn nim hring ei. 5Ani awn nim cicui hlue la akra ah, a sihnak nim mueime na kom, a thawhnak ei myime phi nim mueimenak awn ani awn nim cicui hlottei. 6Pumsa ruem kha laklamtungah ani awn ngonhmaih khoen, khatiein pumsa ei kat ein huham oeh pe kom, khatiein kattei sai la oeh nim kra bai kue ti shing u. 7Hatulatiah hauphi sikhoenpueng kha, katta phrongkhoen kue.

8Tuboeih Jesu awn nim sihmaih la akra ah, ani awn nim hringhmaih kue ti nim yum kue. 9Chrih kha, sihnak ei thoukhoen kue, oeh si bai yei. Ani ei fan ah sihnak oeh tikkikpueng bai yei tila shing u. 10Sihnak ah a sih kha, chrang van ei hamla, thoih hmok la oet vei sih kue; khanaphi hringnak awn a hringom kha Fanpuhri ei hamla ni a hring om. 11Akhamueihla, Jesu Chrit awn Fanpuhri ei hamla nam hringom kha, thoih ah nam sipueng la, nammah ein shing u.

**12**Khatiein pumsa ei cukciknak oeh ngaih u, sitheipueng nam pumsa, thoih ah oeh kruemsak u. 13Nam pumsatu oeh duengpueng kat binak la oeh pe doei u; khanaphi sihnak ei nam hringpueng ein Fanpuhri mah nam pumsa peh u. Adueng binak eila nam pumsa Fanpuhri peh u. 14Hatulatiah thukhoen kaiah oeh nam awm ein, boekhoeknak khuiah nam omkhoennak on, nam fan ah katnak ei Saii la oeh awm u.

**Duengnak ei Saiitu**

15Khatiah hatumueihla? Boekhoeknak khuiah nim awm ein thukhoen khuiah oeh nim omnak ei dongah nim thoih ei ne? Oeh bi he ei! 16Tamna mueihla ani ei thungaih eila na pum chrang apum ah nam peek vengah, nangkha sihnak la ni cehpuei yei thoih tamna la na kra aphi, duengnak la ni cehpuei yei, thu na ngaih aphi, a thu na ngaih peek ei saii la na kra oeh na shing kuene? 17Thoih tamna la nam awm ein phi, an ap u theithangnak nam lungsin awn nam ngaih la, Fanpuhri ka boena kue. 18Katta nam phrong ein duengnak ei saii la nam kralaw kue.

19Nam khawsak a thadatnak awn hnicim ning awn thu ka toek kue. Nangmih ein nam pumsa oeh ciimpueng awn oeh nipueng thoih binak eila nam peek khoi mueihla, tuboeih ah ciimcaihnak vangla ni cehpuei u ei duengnak ei saii la pe kru u. 20Kattei saii la nam om poetta, duengnak khuiah nam cou kue. 21Khatiein tuboeih nam yaknak ei tu awn nam om poetta atheihpai hatunum nam rah? Hatulatiah khacatuei aduetnak kha sihnak ni. 22Khanaphi tuboeih kat khuiyei nam cou ein, Fanpuhri ei saii la nam tangkue. Ciimcaihnak la an cehpuei u kei theihpai nam rah ein, khacoh ein aloet hringnak krasak kue. 23Hatulatiah thoihphu kha sihnak la krah ein, khanaphi Fanpuhri ein ayoela an peekduen u tah nim Bawipa Jesu Chrit awn aloet hringnak la krakue.

**7**

**Yumnak Awn Chrih Awn Cicuinak**

1Koeinautu, thukhoen nam shingpueng ei halani thu ka toek, thukhoen ein chrang a hringkhui doengah ni a kruem tikha oeh nam shing kue ne? 2Toeknamaiah thukhoen ein vamahpueng nuta apum a vaa ahring hnuiah pin ein, khanaphi a vaa a sih ah, a vaa awn ruisuipueng thukhoen na ani hoeng kue. 3Khatiein, a vaa ahring poetta chrangfei awn an don la akra ah, ani kha luiluh kue ti u ei; khanaphi a vaa a sih ah, ani kha thukhoen na hoeng kue. Chrangfei awn an don ah phi ani luilupueng la oeh krakue.

4Khatiein, ka koeinautu, Chrih ei pumsa awn nangmih haw thukhoen ah nam sipuengla prangkhoen, Fanpuhri ei hamla nam theihpai yeila, sihnak ei thoupueng ani awn nam donpueng la krakue. 5Pumsa awn nim om poetta, pumsa ngaihnak lungsin thuengphawng ein, nim pumsa awn sihnak ei theihpai theih eila thukhoen ein bibi kue. 6Khanaphi tuboeih, ni pin upuengah nim sihkhoennak awn caawnruk ei thuruem la oeh kra ein Hmueichra ah athaila nim bi eila, thukhoen na nim phrong khoen kue.

**Thoih AwnTuk**

7Khatiah hatumueihla nim tiei? Thukhoen kha thoihnak ne? Oeh kra he kue! Khanaphi thukhoen oeh a awm ei sueah, katnak oeh ka shingtei sue. Thukhoen ein, "Oeh na naikra ei,” oeh a ti ei sueah, nainak ei mawng oeh ka shingtei sue. 8Khanaphi katnak ein, thupeek awn umpawng la ein, avan naikra eila lungsin ah akra sak. Thukhoen oeh a om ah katnak sih kue. 9Thukhoen kala khaw ka satepueng, thupeek alaw ah, katnak hring ein, ka sih kue. 10Hringnak ei thupeek kha, ka sihnak eila akra ka hmuh kue. 11Thoihnak kha, thupek awn umpawng la ein, ni theina ein, ni ngon kue. 12Khatiein, thukhoen ciim kue, thupeek ciim ein dueng ein nih kue.

13Khatiah nipueng kha keiyei hamla sihnak la kra ei yaw? Oeh kra he ei! Thoih kha thoih la adang eila, thukhoen awn thoih kha thoih la adangnak eila, athen awn kei ah sihnak omsak kue.

**Nei rawi Tuknak**

14Thukhoen kha Hmueichra vang eila nim shing kue, khanaphi kei kha pumsa chrang la ka krah ein, thoih tamna khuila yoi kue. 15Hatu ka bi, oeh ka shing kue. Hatulatiah ka bihlue oeh ka bih ein; ka thueinak kha ka bih kue. 16Oeh ka bihlue ka biah, thukhoen ni kue ka tiein, thukhoen ka nguem puei kue. 17Khatiein tuboeih, coh bipueng kha oeh kei ni, ka khuiyei thoih ein ni a bi. 18Ka khuiah ani oeh a om ka shing kue, khacokha ka pumsa khuiyei nei la krakue. Ani ka bi hlue ein phi, oeh ka bihning kue. 19Hatulatiah ani ka bi hlue ein oeh ka bih kue, oeh ka yaak hlue athe ka bih kue. 20Khanaphi oeh ka bi hlue ka biah, kei yein oeh ka bih ein, ka khuiah awmpueng thoih ein ni a bi.

21Ani bi ei ka ngaih ah, thukhoen awn ka khuiah athe a om ka hmuh kue. 22Ka khuiyei chrang ein Fanpuhri ei thukhoen awn yeikrai yei yahlue kue. 23Khanaphi ka pumsa ah awmpueng thukhoen afei ka hmuh ein, ka hnun khuiyei thukhoen awn rakkru nih kue, khacoh ein ka pumsa khuiah awmpueng thoih thukhoen saii khui la kra eila ni chrum kue. 24Bawngbai khuikhapueng chrang la ka krakue! Coh ei pumsa sihnak ah hauein ni khuui yei? 25Nim Bawipa Jesu Chrit awn Fanpuhri ka boena he kue! Khatiein, ka lungsin awn Fanpuhri ei thukhoen bipuengla ka krah ein phi, ka pumsa awn thoih thukhoen bipueng la ka krakue.

**8**

**Hmueichra Awn Hringnak**

1Khatiein tuboeih Jesu Chrit ta awmpuengtu thuchra hei yeila oeh krakue. 2Hatulatiah Jesu Chritta awmpueng kha Hmueichra hringnak thukhoen sihnak awn thoih thukhoen na ni hoengsak khoen u kue. 3Thoihnak pumsa awn thukhoen oeh thamah ein oeh a bi hningah, thoihkengnak awn pumsa thoihchranak la Fanpuhri ein amah ei capa vun tueilaw kue. 4Khanavah pumsa awn khaw oeh sakah, Hmueichra awn khawsak eila, duengnak ein thukhoen awn a kuek nim khuiah kuem ei. 5Pumsa ei ngaih awn khawsa puengtu ein pumsa ngaihnak lungsin tah u ein phi, Hmueichra ngaihnak awn khawsa puengtu ein tah, Hmueichra ngaihnaktu tah u kue. 6Hatulatiah pumsa ngaihnak kha sihnak la krah ein phi, Hmueichra ngaihnak kha hringnak awn dimdeihnak la krakue. 7Hatulatiah pumsa lungsin kha Fanpuhri awn hnuthun kruh ein; Fanpuhri ei thukhoen ah oeh apkru u ein; oeh apkru hlot he u kue. 8Pumsa awn awmpueng ein Fanpuhri oeh yeisak hning kue.

9Khanaphi, Fanpuhri ei Hmueichra nangmih ah a om tangla akra ah, pumsa awn oeh nam awm kom, Hmueichra awn nam awm ei. Hauphi Chrih ei Hmueichra oeh nam taak la akra ah, ani oeh ta hlottei. 10Thoih awn nam pumsa sih kom phi, Chrih nam khuiah a om la akra ah, duengnak awn nam Hmueichra hring kue. 11Sihnak ei Jesu thawhsakpueng ei Hmueichra nam khuiah a om la akra ah, sihnak ei Jesu thawhsakpueng ani ein, nam khuiah awmpueng a Hmueichra awn sitheipueng nam pumsa hringnak pe ei.

12Khatiein, koeinautu, maton nim tah kue, pumsa ngaihnak awn hring eila, pumsa chrang la oeh nim krakue. 13Pumsa ngaihnak awn nam hringla akra ah, nam si ei; khanaphi Hmueichra awn pumsa bitu na ngon ah, nam hring ei. 14Fanpuhri ei Hmueichra ein a chruisawi chrangpoeng kha Fanpuhri ei catu la krakue. 15Krihnak saii la ni ruedbai u ei hmueichra oeh nam rah ein, catang la kranak ei Hmueichra ni nam rah. Ani awn "Appa! Pai!" tila nim khueu kue. 16Hmueichra amah ein nim Hmueichra awn Fanpuhri ei cala nim kra shingsak kue. 17Ca la kra on, rou phi rah, Fanpuhri ei rou la nim krakue. Ani awn vuuk nim hmuhmaih tangla akra ah, hluengtainak phi nim rahhmaih ei, Chrih awn rou nim panghmaih ei.

**Hmai lam Hluengtainak**

18Tuboeih poettei khuikhanaktu kha hmaila mingmih ah danglaw ei hluengtainak awn mueihah hatula oeh mawng puengla ka ngai kue. 19Atueiprangtu ein Fanpuhri ei catu am dangnak ei niin ngaihunak tangkiik awn ngoeng u kue. 20Hatulatiah tueiprangtu didamnak la am sut kha, ammah ei hrueila oeh krah ein, krasak heipueng ei ngaih la krakue. 21Ngaihunak kha tueiprang pueng amah ein, didamnak saii ah, hoengsak hei kom, Fanpuhri ei catuei hluengtainak khuila ahoenghoeila lut u ei. 22Tueiprangtu avan tuboeih duet a mawcanak ei natnak awn kouprang krip upueng la nim shing kue. 23Codu doengla oeh krah ein, Hmueichra theihcuek la nim krapueng nimmah haw, a catu la nim kranak awn nim pumsa khuuinak ngoengsounak awn lungsin khuila nim kouprang kue. 24Coh ei ngaihunak awn khuui la nim krakue. Mikhmuh ngaihunak kha ngaihunak la oeh krakue, hatuphi hmuhkhoen kha ngaihu ei yaw? 25Khanaphi oeh nim hmuhpha nim ngaihu la akra ah, uehnak awn nim ngoeng ei.

**Chrih Awn Nim Noeng**

26Akhamueihla, nim thadodnak ah Hmueichra ein ni bom u ein; hatumueihla nim taiirue ei oeh nim shing poetta, Hmueichra amah ein thu awn oeh toek hlot thuukpueng kouprangnak awn nim hamla a thoehchrah. 27Nim lungsin yappueng Fanpuhri ein, Hmueichra lungsin shing ein, Fanpuhri ei yaakhlue awn koek eila, chrangciimtuei hamla thoehchrah kue. 28Fanpuhri yongnapueng awn a buenak mueihla, a khue hei yei, am ninak eila, Fanpuhri ein atoengla, avan bisak hei kue. 29Hatulatiah koeinautu ada ei hmuah, ani kha cacuek la, a kranak eila, a shingkhoentu kha, a capa ei muei awn toeng u eila som hei ein, a boei hei khoen. 30A boei heitu kha, a khueu hei; a khueu heitu kha, a duengsak hei; a duengsak heitu kha, a hluengtaisak hei.

31Khatiein codu hatumueihla nim toek ei? Mingmih ei hamla Fanpuhri akra ah, hauein ni tu hning u ei? 32Amah ei capa haw oeh vangna ein, nim van ei hamla pepueng ein, ani awn atoengla avanpoeng ayoela ni pe u eila oeh kra aw? 33Fanpuhri ei hruei heitu hauein kattei yaw? Fanpuhri ein duengsak khoen kue. 34Khacoh thuchrapueng kha haunum? Jesu Chrih kha sih ein, khacoh doengla oeh krah ein, hringnak awn thou ein, Fanpuhri ei patvangah ngoi ein mingmihtuei hamla taiirue kue. 35Chrih ei yongnak awn hauein ni taai u ei? Reengkhaihnak, vuukhmuhnak, thekhanak, tawigainak, apruitangla omnak, krihnak, krihsaknak, cimca, awn naw? 36"Nangmih ei hamla hnuep ei hnuet sihnak kam od ein, mingmih kha ngon ei to mueihla ni tah u kue,” tila am ruk mueihla. 37Ka, codu avan ni yongna upueng awn noengnak atung awn nim noengpuengla krakue. 38Sihnak, hringnak, fanchrangtu, khawramtu, mikhmutu, lawbaiyeitu, huhamtu. 39Ahlueng, athuuk, tueiprang, afei, hatueinphi, nim Bawipa Jesu Chrih awn awmpueng Fanpuhri ei yongnak awn oeh ni taaisak hlot u ei ti ka shing kue.

**9**

**Israel Ham Luecoeinak**

1Chrih awn thutak kan then u, ka rail a oeh krakue. Hmueichra Ciim ein ka shingkrunak ei ni shingsak kue. 2Ka lungsin khuiah kodhednak anui awn ka ayoe loet kue. 3on kan tai kom runkhuennak Pumsa ah ka pacatu awn ka koeinautuei hamla, Chrih hmuh ei hrila ka ngaih kue. 4Amni kha Israeltu la krah u ein, a catu la krah u kue; Amni kha cala kranak, hluengtainak, paipitu, thukhoentu, thukamtu, beekim ah beeknak awn rah u kue. 5Pupaitu haw amnitu ni am koe nak, pumsa awn Chrih kha amni ei lamei lawh ein, ani kha avan nei fanah Fanpuhri la krakue; youthen peloet loe u oe! Amen.

6Khanaphi Fanpuhri ei thukha krupueng la oeh ka ngai kue. Israel nei Son lawpueng avan Iseael la oeh krah u kue. 7Abraham ei sonlaw u ein phi Abraham ei ca la oeh kra u kue. "Khacokha Issac awn kralaw ein nam cason ei amingla krakue." 8Fanpuhri ei catu kha pumsa canautu la oeh krakue, khanaphi thukam canautu kha Abraham ei casontu la krakue. 9Cohkha thukam thu la krakue: "Acoh ei niin ah thengkum ka lawbaiah, Sarah tongpa la ca ei." 10Oehkhacoh doeng, Rebecca phi, nim pai Issac chrang apum awn yuva nih ein aphila pooi kue. 11Oeh an hmipha heah, ani athe hatu oeh an bipha he ah, Fanpuhri ei buenak awn hrueinak a dueih theinak eila krakue, bibi la oeh kra ein khueupueng ein a toek kha: 12"Agaam ngai kha, amaw ei bibi ei" tiein nuta a toek. 13"Jacob ka yongna ein Esau ka thuei na kue," tila rukkhoen awm kue.

14Khana hatumueihla toek ei? Fanpuhri oehdueng kue tiei yaw? Oeh tihe ei! 15Moses a toek, "Ka boenak hlue hauphi ka boena ei, ka ren hlue hauphi ka ren ei,” a ti. 16Khatiein chrang ei yaakhluenak awn dongconnak ah yungpueng la oeh krah ein, Fanpuhri ei rennak heni. 17Thuciim ein Pharo a toek, "Leidek fanah ka ming a thang ei ka buenak awn nang ah ka titheinak ka dangsak ein kan yoekkaih kue,” a tinak. 18Khatiein hauphi a yaak hlue ren ein, hauphi a yaak hlue hlangtaisak kue.

19Khatiah nangmitu haueinphi, hatula atuboeih duet chrangthoih puengla a hmuh? Ani ei yaakhlue taihhlotpueng hau awm ei? nam tiei. 20O chranghring, Fanpuhri ei thu na taihpueng nang haunum? Prangtham ein prangpueng ei haala, "Hatula comueihla nan prang?” tina ei yaw? 21Am thep ein amdek koe napuengla oeh kra aw? Am dek a vang kha chrang poeng ein a veih la a hmang ein la oeh thep aw? 22Fanpuhri ein a kodhednak thekom, a huham a dangsak hlue awn didam eila prang ei amtu lungsau awn anuila, a ueh heiah hatu toek kei awm ei yaw? 23Am hluengtai yeila aruem ah a soemphran hei, rennak rah upueng amtuei fan ah, hluengtai bawimangnak prangtham pe hei kue. 24Judahtu doeng ei lamei la oeh krah ein, khuifeituei lamei phi, a khueu mingmih haw hatumueihla nim awm ei?

25Hosea cabu ah a toek mueihla: "Oeh ka chrangtu ka chrang tila ka khueu hei kom, oeh ka yongnak nutatu, ka yongnak ka tina hei yei." 26Ka chrangtu la oeh nam krakue, tila Fanpuhri ein a toeknak hmun ah awm upueng, amni kha ahring Fanpuhri ei ca tila khueunak kralaw ei tila lawh kue. 27Isaiah ein phi Israeltuei mawng ana toek: "Israel nei catu ammi kha tuilikeng ei lairuenkruk law u kom phi apoihtu doeng ni a khui heikaw. 28Hatulatiah Bawipa ein leidek fanah thuchra kom, aduetnak ayangla phasak ei,” a ti. 29Isaiah ein comyihla ana toek: "Ahluengtaisoeih Bawipa ein canautu oeh a poih sak kei sueah, Sodom mueih nim law kue, Gomorrah awn nim toeng ngei,” a ti.

**Israel nei oeh Tangnak**

30Khatiah hatumueihla toek ei? Duengnak, oeh hruipueng khuifeitu ein duengnak am rah, khacoh ei duengnak yumnak awn am rah. 31Khanaphi duengnak thukhoen hruipueng Israeltu thukhoen awn oeh phahlot u kue. 32Hatula oeh am pha? Yumnak awn oeh hruila, bibinak awn hrui u kue, "Lumnak lung" fanah lum u kue. 33"Boen u, nanpueng lung awn tuknak lung Zion na ka ta kue, Ani yumpueng hauphi yaraunak oeh hmu ei" tila rukkhoen awm kue.

**10**

**ThuYum awn Khuuinak Law**

1Koeinautu, nangmih ei hamla Fanpuhri eila ka taiiruenak hlue lungsin kha nangmih ei khuuinak la krakue. 2 Amni kha hmushingnak ah thana upengla oeh kra ein fanpuhri ei hamla thueikhang o kue. 3Fanpuhri ei duengnak mawng oeh shing u ein ammah ei duengnak auep eila yap u ein Fanpuhri ei duengnak ah oeh ap kru u kue. 4Yumpueng avan ei duengnak eila Chrih kha thukhoen ei duetnak la krakue.

5Moses ein, “Thukhoen ah yungpueng duengnak awn hringawmpueng chrang kha, khacoh ei duengnak awn hring eila rukhoen kue,” a ti. 6Khanaphi yumnak ah yungpueng duengnak ein: "Na lung khuila, hau fanla kaii yei? (Khacokha, Chrih am krum lawpuei yeila toek hluenak) oeh ti. 7Oehkhana, hau dek khuila luttei? (Sihnak ei Chrih thawhsak ei tinak hlue) oeh ti,” a ti. 8Khacoh hatumueihla toek ei? Thu awn nam yoe krukue. Nam rong awn nam lungsin ah awmkue. Khacokha yumnak thukam toek la krakue. 9Nam rong awn Jesu Bawi ni nam tiei. Sihnak ei Ani Fanpuhri ein thawhsak kue, ti nam lungsin awn nam tangnak ah khuuila nam kra ei. 10Chrang apum ein a lungsin awn a yum ah duengnak la sut ein, a rong awn a toek ah khuuinak la sut kue. 11Thuciim ein, "Hauphi ani yumpueng hmaithuinak oeh hmuei,” a ti. 12Thuciim ein, Judah awn khuifei an lakah halangnak oeh awmkue, khacoh ei bawi boe kha van ei bawi la krakue. Ani khueupueng avan ei fan a bawimangnak adoem pe hei kue. 13Hatulatiah "Hauphi Bawipa ei ming khueupueng khuuinak la sutei," a ti.

14Khatiah oeh yum phapueng ein hawmueihla ani ei Ming am khueu vei? Oeh am yaakah hawmueihla yum law u ei? 15Chrang oeh am tueihpha ei chrueih hawmueihla am toek ei? Thuthangni lawpueipueng ei khaw hodukruk la, a tou!" tila ruk awm kue.

16Khanaphi, thuthangni am van ein oeh ngai u kue. Isaiah ein, "Bawipa, kam toek hauein yum ei?,” a ti. 17Yumnak kha yaaknak awn lawh ein, Chrih ei thu yaak la krakue. 18Khanaphi ka toek, atangla oeh yapha u kuene? Yakhoen u kue. "Amni eiawikha leidek avan ah pueii ein, am thu leidek aduetnak hrila sutkhoen kue." 19Khanaphi ka toek, bai yai Israeltu ein oeh shingtang u kue ne? Moses ein a toek cuek, "Ram la oeh dueiphapueng awn kan uenensak kom, yaaklamnak oeh tapueng ram awn kaw kanthedsak ei," a ti. 20Isaiah ein lingperet ein a toek, “Oeh ni yap upueng ein ni hmuh u ein, ka mawng oeh doed upuengtuah ka dang kue,” a ti. 21Khanaphi Israeltuei hamla a toek, "Thu oeh ngaipueng awn taihthe puengtuei hamla hnuep ei hnuet ka kut ka soeng kue,” a ti.

**11**

**Israel Poih**

1Khanei, Fanpuhri ein a chrangtu hnoed hei kue ne? ti la ka doed tah, oeh hnoed hei he kue! Kamah phi Israel chrangni, Abraham cason, Benjamin pakhui la ka krakue. 2Fanpuhri ein a shingte a chrangtu oeh hnoed hei kue. Elijah ein Israeltu oeh ngaih hei ein a taiirue ei mawng thuciim ah am ruk oeh nam shing kuene? 3"Bawipa, na Sangshingu ngon u ein, na kroenghaw phreh u kue, kamah doeng ka poih ein, ka hringnak yap u kue," a ti. 4Khanaphi Fanpuhri ein hatu onnum a hlan? "Baal nei hmaiah oeh khudong upueng chrang phra chrihkip ka hamla ka khoem kue,” a tinak. 5Akhamueih boela, atuboeih aphi, Fanpuhri ein a boenak awn a hrueichrang apoihtu awm u kue.

6Khanaphi khacokha aboenak la krah ein, bibinak la oeh krahe kue, khacola oeh akra ah, boenak kha boenak hela oeh kra ei. 7Khatiah hatumueihla? Israeltu ein yap u ein, oeh rah u kue, a hrueitu ein ni khacoh am rah, apoihtuei lungsin a hlangsak. 8“Fanpuhri ein ngamnak Hmueichra pe hei ein, mik ein oeh hmuh kom, hna ein oeh a yaak eila, atuboeih duet pe hei kue,” tila thuciim ah rukla krakue. 9David tein phi, am capawi kha dong awn thang la kra kom, am kruktoengnak awn am khawsak phu yooknak la kraseh. 10Am mikphi hmuepkom oeh am hmuh thei yei on, am cing khun seh,” a ti.

**Apramtu Duentawmnak**

11Kan toek bai u ei, oeh thou bai hlot u eila kruh u kuene? Oeh kra he kue! Am phuemging eila, am bi thoih on, khuifeituei la khuuinak sutlawkue. 12Khanaphi amni ei bithoih kha dekchrangtuei bawimangnak awn am kruktoengnak kha khuifeituei bawimangnak la akra ah, amni ei kuempoengnak kha hatukruk la bawimangnak la krasak taoe ei! 13Khanaphi nangmih khuifeitu kan then u. Kei kha khuifeituei hamla thoei la ka kra hnuiah, ka bi adoem ka bih kue. 14Ka ramchrang ka pueitu ein hatumueihla an phuemnak u ka phi, avang khuuinak awn am om eila cuehconnak awn atoela ka bilou kue. 15Hatulatiah amni ei hnoednak awn leidek chrangtuei khawtsengnak la akra ah, am dou taoe ei sueah, sihnak ei hringnak la oeh kra eine? 16Amacuek vaipi keek aciimla akra ah, vaipi alum phi ciim ei. A aciim la akra ah, apramtu phi ciim ei.

17Khanaphi apram avangtu am hnhret la akra ah, nangmih, Olive singthetu, amni ah duen la nam krah ein, amni awn nam ruisuinak awn Olive singpra apri ni paiyeng u kue. 18Khatiein apram feituei la oeh khoehgah u, nam khoehgah la akra ah, coh na thuem ei, nang ein a yungtha oeh na pe ein, a yung ein ni nang tha an peek. 19Khatiein, "apramtu am hngetnak awn ka duenkru thei kue,” na tiei. 20Na tangkue, oeh am yumnak awn hnget u ein, nam yumnak awn nam duei kue. Oeh congkru u na kri u. 21Hatulatiah Fanpuhri ein apramtangtu haw oeh avangnak ah, nangmih oeh nih vangna u ei. 22Khatiein Fanpuhri ei chrang aboecamnak awn a krungkha ngaihueth u, kruhpueng ei hamla krih eila krakue, Fanpuhri ein nangmih ni boecam na u ein, ani ei boecamnak ah nam om toeih ei, oeh khana nangmih haw ni tupit u ei. 23Amni phi, oeh yum la oeh am om toeih la akra ah, amni duentawm hei yei ni. Fanpuhri ein duentawmsak bai hei hningkue. 24Nangmih Olive singthe ni tupit u kom, coh ei Olive singtun fanah an duen u kah, coh ei Olive singtu kha Olive singah duen thei ta oe u eini.

**Israelpoeng Khuuinak Hmuei**

25Koeinautu, coh ei thuthuk oeh shing la nam awm ei oeh ka yahlue kue. Nammah nam ngakkrunak oeh a om eila, khuifeitu ei niin oeh a kuep pha hrila, Israeltu am lunghlang ei ni. 26Khanaphi Israel avan khuuinak hmuei. Comueihla ruk, "Zion lamei khuuipueng lawei. Ani ein Jacob pakhui yei oeh yumpueng hnon hei yei. 27Cohkha amni awn paipi ka bini, am thoihnak ka lawh pe hei yei." 28Thuthangni awn boen a tah amni kha nangmih ei raii la awm u ein phi, hrueinak vang awn boennata paitu awn yongnak rah u kue. 29Hatulatiah peekduentu awn Fanpuhri ei khueunaktu phe eila oeh krakue. 30Nangmih haw ayanla Fanpuhri ei thu oeh nam ngai ein phi, tuboeih thu oeh am ngaihnak awn rennak nam rah kue. 31Khatiein nangmih ah rennak a taak mueihla, amni phi rennak am rah eila, tuboeih thu oeh ngai u kue. 32Fanpuhri ein chrang avan a ren eila, chrang avan thu oeh am ngaih eila a kuep hei.

**Fanpuhri Thangsak U**

33O, Fanpuhri ei hmushingnak awn shingtheinak bawimangnak dung tangkik hekue! Oeh shinghlottei la thu achra awn oeh shinghlottei a cehnak lampuei kha! 34Hauein Bawipa ei lungsin shingkhoen aw, haueinnum a ngaihtuehpuei? 35Fanpuhri ein a thungsah bai yeila, haunum ani peta manpueng? 36Hatulatiah avanpoeng kha ani ei lamei, ani awnani ei hamla, kraboeih kue. Aniah hluengtainak aloetloela awm seh! Amen.

**12**

**Ahring Lucik**

1Khatiein koeinautu, Fanpuhri ei rennak awn a hring lucik awn aciimla kengtaihnak, Fanpuhri ein adou veila, nam pum nam peek eila, kan cuehcon u, khacokha nam Hmueichra awn beeknak nam bi la krakue. 2Coh ei leidek mueime oeh thoem u, nam lungsin athaila hlat u, khanavah Fanpuhri ei yaakhlue hatulah krakue ti nam the hlottei, khacokha nipueng awn douveitu awn kuempoeng pueng la krakue.

3Aboenak awn kei an peek nangmih kan toek u: Hauphi nam ngaihkru khinla hlueng ngai yeila nammah oeh ngai kru u. Akhinkhala ngaihtueh tengchram u, Fanpuhri ein a pumci awn koek eila yumnak ni pe u kue. 4Nim Pumsa apum ah apram ada a om mueihla, chrangmi avan ei huentat oeh toengkue. 5Khatiein mingmihtu ada kha, Chrih ah pumoet la nim krakue, chrangmitu apumcila nim kra ein nim koe kruna kue**.** 6Aboenak awn an peek u peekduen ahaha nim tah kue, apum ciah an peek u mueihla nim bi hei yei. Chrang apum thutoek peekduen a rah la akra ah, a yumnak awn koek eila, ani ein khacoh cung seh. 7Bihbi a hmuh la akra ah, bibi seh; theithangnak rahpueng ein thei hei seh. 8Coeicod thapeknak rahpueng ein coeicodseh. Voetvai pueng bomcemnak hmu pueng ein cueihcengnak awn peta hei seh. Toengpangnak rahpueng ein thana kom kruemnak ah toengpang seh. Renngainak rahpueng ein thahluenak awn renngai seh.

**Yawngnak**

9Atangla yawngkruna u. Hatuphi athe tueih u. Hatuphi ani panguep u. 10Koeinautuei yongkrunak awn a pum awn apum yong kru na u. Apum awn apum um u na ngak kru u. 11Oeh dam u na Hmueichra awn roengtha u, Bawipa ei bibi u. 12Ngaihunak awn yei u, nam khawdeng khuikha lawah lungsau awn ueh u. Taiirue khiik u. 13Voetvaipueng chrangciimtu doekdom hei u. Yin athen la yinleina u.

14Ni hnep upueng youthen peh u; oeh thuithawh u na youthen peh u. 15Yeikrai upueng awn yeikrai hmaih u na, kiukrap upueng awn kiukrap hmaih u. 16Apum awn apum ruihkrunak lungsin awn awm u; oeh congkru u, am lungnem pueng tu awn khotseng u. Hmushingnak ka tah kue tila oeh ngai kru u. 17Hauei thed phi athe awn oeh thungsah. Chrang van ei hmuh la nipueng ngaihna u na bih u. 18Akra hningah, avan awn adiimla nam awm ei nammah ah yungpra kue. 19Yawng nak pueipodu, nammah ein phu oeh nam tuk he ei. Fanpuhri ei kodhednak hmun taak peh u. Comueihla ruk awm kue. "Kei yein ni phu ka tuk lawh ka sou kaw," tila Bawipa ein a toek. 20Khanaphi na raii buh a tawiah, buh bei, tui a hraiah, a awk ei pe; hatulatiah khamyihla nam bi kha, a lu fanah meitak nam soem la krakue. 21Athe ein oeh ni noeng kom, athen awn athe noeng oe.

**13**

**Kruem pueng Ngei Thungai**

1Chrang van ein titheinak awn kruem upueng ei thungai u. Hatulatiah Fanpuhri ein oeh a som la titheinak oeh awm ei, tuboeih titheinak tapuengtu phi Fanpuhri ein ni a som hei. 2Khatiein hauphi titheinak tapueng oeihtaihpueng kha Fanpuhri ei thutoek oeihtaih pueng la krakue. Akhamueihla taihpueng kha amah awn amah thuchra krupuengla krakue. 3Anila awm pueng ei hamla kruem upueng krih eila oeh kra ein, athe bi upueng ein ni krih eila akra. Kruem upuengtu oeh krih ei na yahlue aw? Hatuphi athen mah bi, kruem upueng ei ngaknak na rah ei. 4 Hatulatiah athen nam bi eila, ani kha Fanpuhri ei saii la krakue. Khanaphi hatuphi athe na bi la akra ah, na krih ei. Ani kha, akhawloela cimbahpueng la oeh krakue. Athe bipuengtu kodhednak awn phutu upueng, Fanpuhri ei bibitu la kra u kue. 5Khatiein an sukbek u kei doengla oeh krah ein, shingkrunak lungsin awn kruemnak khuiah nam awm ei ngaih kue. 6Khatiein kruem upueng coh ei cong nam peek hei kha Fanpuhri ei bibi la am kranak awn amni ein comueihtu betak la am bi la krakue. 7Hatuphi **nam peek khin avan pe u**. Nam congkhin hauphi cong nam peek ei. Apungtai lookpueng apungtai nam peek ei. Krihphra pueng hauphi krih u. Ngakphra pueng hauphi ngak u.

**Yawngnak Awn Benak**

8Apum awn apum yongkrunak oeh toek la hatu lei oeh tah u. A imteng yongnapuengkha thukhoen kuemsakpueng la krakue. 9"Oeh na luiluuk ei, chrang oeh na ngon ei, oeh na ruk ei, oeh na naikra ei" tiei thukhoen awn afei thkhoen kha: "Namah na yongkrunak mueihla na imteng yongna tiei thuah avan cuiboeih kue." 10Yongnak tapueng ein a imteng ei thednak ei oeh bi kue. Khatiein yongnak kha thukhoen kuemsakpueng la krakue.

11Niin shing u na, cohmah bi u, ihnak ei nam letnak ei niin phakhoenkue; hatulatiah nim yumlaw cuek ei lata tuboeih khuuinak ein ni et u kue. 12Khawhmuep boeih law tom ein, khodhai lawhlue kue. Khatiein hmuep khuiyei om ih bilawhtu afeila nim takom, vangnak ei licimtu awn nim sakseh kru ee. 13Khawdei yei mueihla athen la nim khawsa kom, yusaknak awn ruireknak, sisa ei ngaih awn theihkaihnak, tukvoknak, phuemnaktu nim phengta kom. 14Bawipa Jesu Chrih nim suisa ee, pumsa ei cukciknak oeh ngaihtueh u.

**14**

**Athavoet Awn Athamah**

1Tuboeih yumnak ah thavoetpueng dou u, amah ei ngaihtuehtuei mawng oeh taihkru u. 2Chrang apum kha a yumnak awn apoeng ai haw ei, thadodpueng apum ein an ca doeng ai kue. 3Avanpoeng aipueng chrang apum ein oeh aipueng oeh hmusup seh, oeh ai ein yeihpueng ein phi aipueng oeh prein seh, hatulatiah Fanpuhri ein ani doukhoen kue. 4Chrangfei yei tueihlyoih thu na chrapueng nang haunum? Amah ei bawi hamla, duei ein akruk, ani duei yei, bawipa ein ani dueihsak hning kue.

5Chrang apum ein hnuepfeitu lata hnuepoet kha hnuepcim la a ngaih, afei yein hnueppoeng toengkue a ti. Chrangvan amah ei ngaihtueh la kraseh. 6Hauphi khawhnuep ngoengpueng kha bawipa ei hamla ngoengkue. Hauphi aipueng kha Bawipa ei hamla ai ein, Fanpuhri boena kue; hauphi oeh aipueng kha Fanpuhri ei hamla oeh ai ein Fanpuhri boena kue. 7Mingmih hauphi amah ei hmala oeh hring ein, hauphi amah ei hamla oeh sih kue. 8Nim hring aphi, Bawipa ei hamla nim hring ei, nim sih aphi Bawipa hamla nim si ei. Khatiein nim sih aphi, nim hring aphi Bawipa ei koe la nim krakue. 9Coh ei duetnak kha Chrih sih ein hring bai kue, a hring awn a si an pahnih ei bawi la krakue.

10Khanaphi nang, hatula na koeinau thu na chra? Khakonna, hatula na koeinau na hnepkreem? Fanpuhri ei ngoihnak hmaiah thuchra eila mingmih avan nim duei yei. 11"Bawipa ein, ka hringom mueihla ka hmaiah avan nam khudawng ei, leipoeng ein Fanpuhri thangsak ei," tila ruk awm kue. 12Khatiein mingmih apumci nimmah ei mawng Fanpuhri nim then ei.

13Khatiein apum awn apum thu oeh nim chrakru bai ye, khacoh ei hungah, lam ah haueinphi a koeinau vei kruknak ei awn lumnak ei oeh biseh. 14Amah awn amah oeh ciimpueng hatu oeh a om, Bawi Jesu awn ka shing ein ka yakhai kue; khanaphi hauein phi hatuphi oeh ciimpuengla, a ngaihah hatuphi ani ei hamla oeh ciim kue. 15Nang ei awk ai la na koeinau vei lung a natta, nangkha yongnak awn oeh na ceitpuengla krakue. Ani ei hamla Chrih a sihnak ei dongah na awk ai awn ani oeh ngon thep. 16Khatiein nangmih ein athen la nam ngaih hatuphi chrang ein athela oeh ngai se. 17Hatulatiah Fanpuhri ei ram kha awk awn ai la oeh krah ein, Hmueichra Ciim ah yeinak awn diimnak awn duengnak la krakue. 18Hauphi acomueihla Chrih ei bibipueng kha Fanpuhri ein dou ein chrang ein ngak ei.

19Khatiein diim eila binak awn apum awn apum ueppangkrunaktu pha eila nim hrui ye. 20Awkai yei hamla Fanpuhri ei bi oeh thedkhad u. Atangla buh avan ciim kue. Khanaphi na ai awn afei na kruksak la akra ah thoih kue. 21Na koeinau vei kruknak eila akra atah, meh oeh ai, yu oeh aw, hatuphi oeh ai kha nih kue. 22Yumnak na taak la akra ah, Fanpuhri ei hmaiah namah ei hamla ta duem. Hauphi amah ei biawnamah oehthed krupueng kha youthen chrang la krakue. 23Khanaphi hauphi uem oihnak awn aipueng kha, yumnak awn oeh a ainak ei dongah, didam na ei. Hatuphi yumnak awn oeh lawpueng kha thoih kue.

**15**

**Afei Tu Ei Hunglah Manak**

1Am tharui oeh awm ein thadodpueng nim thamapueng ein nim ueh kom, nim yeinak doeng ei oeh ngaihtueh ei. 2Mingmih apumci ein a imteng ei yeinak ei awn aninak eila, a uepkhoengsak ei. 3Hatulatiah Chrih haw amah ei yeinak oeh bih kue; "Khanaphi nang ni tamphra upueng ei tamphranak ka fan ah krakhoen kue," tila ruk mueihla. 4Ayanlamei amna ruk hatuphi mingmih coeicodnak la am ruk; khatiein uehnak awn thuciim ei thapeknak awn nim ngaih u eila.5 Tuboeih Jesu Chrittei hnuhrui la nam kra mueihla, Fanpuhri ei an peek u uehnak awn thapeknak awn apum awn apum lungoet la kranak ni pe u seh. 6Khanavah nim Bawipa Jesu Chrittei pai Fanpuhri lungoet awi apumhlaw u na hluengtai u.

7Khatiein, Fanpuhri ei hluengtainak eila Chrih ein nang an dou mueihla, apum awn apum dou kru u. 8Hatulatiah Chrih kha Fanpuhri ein paitu a peek ei thukam a uep eila thutak ei hungah vuendongrednak ei tamna la akra kan then u kue. 9Arennak awn khuifeitu ein Fanpuhri am kueitou hning eila. Comueihla am ruk, "Khatiein khuifeituei hmuah nang kan kueihchrah kom, na ming la lah ka sa ei." 10Leng ein a toek, "Aw khuifeitu a chrangtu awn yeihmaih u." 11Leng ein, "Nangmih khuifeitu avan ein Bawipa thangsak u, chrangpoeng ein ani ngak seh." 12Isaiah ein a toek bai, "Khuifeitu kruem eila, Jesse ei pra conlaw ei. Khuifeitu ani awn ngaihunak tah u ei," a ti. 13Tuboeih Hmueichra Ciim ei huham on, ngaihunak awn nam bekhuep eila, yumnak awn diimnak awn yeinak poeng awn Fanpuhri ein ngaihunak awn ni be sak u seh.

**Paul Khuifeituei la Bibinak**

14Ka Koeinautu, nangmih awn ruisuipueng la, nangmih kha nikroepnak awn nam be ein, hmushingnak poeng awn nam be kue, apum awn apum nam coeicawtkru hning kha, kei kamah ein haw ka shing kue. 15Khanaphi Fanpuhri ei lamei a boenak awn kei an peek, nam thuem bai ciei ka ngaihnak awn avang linglainak awn kan ruklaw u kue. 16Khuifeituei la Jesu Chrittei bibi chrang la ka kra mueihla, Hmueichra Ciim ein ciimcaihsak hei ein douvei la krapueng khuifeituei kengtaihnak ap eila, Fanpuhri ei thuthangni toeknak ah taiirue bi ka bi kue. 17Khatiein Fanpuhri awn ruisuipueng poengah khoehgahnak ei amawng Jesu Chrit awn ka hmuh kue. 18Khuifeitu ei bilawh omihnak awn thulangnak ah Thu am ngaih eila, Chrih ein kei awn a kuemsak ei thala, hatuphi ka ling ein oeh ka toek kue. 19 Fanpuhri ei Hmueichra huham on, coeinaktu awn shingnaktu bi la krakue. Khatiein Jerusalem awn Illyricum yungkeu gila Chrih ei thuthangni ka toekboeih kue. 20Khatiein Chrih ei Ming oeh am yaakphanak la, thuthangni toek eila ka buekhiik kue. Khanavah chrang ei tung a lingnak teah im oeh ka sa ei. 21"Oeh am then heitu ein yah u kom, oeh yapuengtu ein yalam u ei," tila rukhoen u kue. 22Coh ei amawng awn nangmih eila ka law eila ni oed laih laih kue.

**Paul Rom Ceh ei Tuennak**

23Khanaphi tuboeih, coh ei ram ah ka binak ei hmun oeh hoeng bai ein, nangmih eila law ei ka yakhluenak khawkum sou law he kue. 24Spain ram la ka ceh lawah, ka pah lawkom nim hmuhkru eila ka ngaih u ein ahlim la, asoeng nim om kon ah, nangmih ei bomnak awn akhalam la ka ceittei. 25Khanaphi tuboeih, Jerusalem ei chrangciimtu coei yeila ka ceittei. 26Hatulatiah Macedonia awn Achaia ram chrangtu ein Jerusalem ei chrangciimtuei khawdengtu cueihcengnak awn soengdou hei u kue. 27Akhamueihla bi ei yahlue u aw. Oe, amni atangla maton na hei u kue. Judahtuei am Hmueichra youthen khuifeitu am teiseng hei la akra ah, am youthen khawhthemtu Judahtu am paiyeng hei yei maton awm kue. 28Khatiein coh ei maton ka riip konna, coh ei theihpai am rah kon ah tah, nangmih eila ka law kom, Spain ram la ka ceittei. 29Nangmih eila ka lawah, Chrih ei youthen awn abela ka lawei ka shing kue. 30Tuboeih koeinautu, khawvuk ka hmuhnak awn keiyei hamla Fanpuhri eila nim taiirue hmaih eila, nim Bawipa Jesu Chrih awn Hmueichra ei yongnak awn kan thoeh u. 31Judah ram ei am yum eila mah upueng ei kutta ka phrong kom, Jerusalem ei chrangciimtu ein ka bibi am doutheinak eila taiirue u. 32Khanavah Fanpuhri ei yaakhlue awn nangmih eila yeinak awn ka law kom, nam chrangboemtu tharui thai nam rah ei. 33Tuboeih, Fanpuhri ei diimdeih kuempoengnak nam van ah awm se. Amen.

**16**

**Kutpangnak**

1Cenchrea khaw chrang boem ei tueiyoih nim be Phibeani la nam coei yeila kan ap u kue. 2Ani kha Bawipa ming awn chrangciim la dou u, hatuphi nam bom ei a ngaih poeng bom u. Ani ein chrang adoemhe bomcem ein, kei haw ni bom kue.

3Jesu Chrih ei bi kam bi hmaih pueng Prisca awn Akhuila, an kutpang u. 4Ka hingnak hamla an huei haw dun nih ein, kei doengla oeh krah ein khuifei chrang boem avan ein anni kam boena rawi kue. 5An im ah kruum upueng chrang boemtu haw am kut pang u. Asia ram ah Chrih ah a lung thawng cuekpueng kha yongnak, Epenetus a kutpang u. 6Nangmih ei hamla khuei hepueng Mary a kutpang u. 7Thong kam krumhmaih ein ka paca rawi, krunias awn Andronicus an kutpang u. Anni kha thoeituei hmuah an ming thang pueng la kranih kue. Chrih ah kei la, ana awmma nih kue. 8Bawipa ah ka yongnak Amplitus a kutpang u. 9Chrih ah kam bibi puei Urbanus awn ka yawng nak Stachys an kutpang u. 10Chrih ah noek dahnak rah ein thana pueng Chrihca tang, Apelles a kutpang u. Aristobulus imkhui bung am kutpang u. 11Ka paca, Herodion a kutpang u. Bawipa ah awm upueng, Narcissus imkhuibung am kutpang u. 12Bawipa ei bi thana nihpueng, nuta rawi Tryphena awn Tryphosa an kutpang u. Bawipa ei bi atoela thanahe ein ka yongnak Persis a kutpang u. 13Bawipa ah hruei la krapueng (A mingthang) Rufus awn a nawi, ka nawi la krapueng an kutpang u. 14Asyncritus, Phlegon, Hermes, Patrobas, Hermas awn awmhmaih upueng koeinautu am kutpang u. 15Philologus awn Julia, Nereus awn a beawn Olymbus, amniawnawmhmaih upueng chrangciimtu am kutpang u. 16Apumawnapum aciim la mokkru u. Chrih ei chrangboemtu avan ein kut ni pang u kue.

17Koeinautu, nangmihtuah prengtainak awn lammamnak, nam theithang awn hnuthunkrueila, krasakpuengtu ngaih na u, nam roeng hei yeila kan toekhlue u kue. 18Khamueih ei chrangtu kha saiituni, nim Bawipa Jesu ei bi oeh bi u ein, ammah ei bungphuenak ei am thutheinak awn chrang ngak u ein, a lungsin oeh ueppueng theilaina u kue. 19Chrangpoeng ein thu nam ngaih ya boeih u kue. Khatiein nam fan ah ka yeikrai tangkiik kue, khanaphi athennak vangah hmushing u, a thevangah oeh shingpueng mueihla nam awm ei ka ngaih. 20Diimdeihnak Fanpuhri ein oeh soupha kom nam khawpha kai la hnuihnawsak kei ni. Nim Bawi Jesu ei boenak nangmih ah awm seh. 21Ka bibipuei Timothy ein nangmih kut ni pang u kue. Ka pacatu Lucius awn Jason awn Sosipater ein phi kut ni pang u kue. 22Coh ei ca rupueng, kei, Tertius Bawipa ah kut kan pang u. 23Chrangboem avan awn keini tuicah u pueng Gaius ein kut nipang u kue. Khawpuei ngui khoempueng Erastus awn kam nau Khuartus ein kut ni pang u kue. 24Nim Bawipa Jesu Chrih ei boenak nam van ei fan ah awm seh! Amen.

25Jesu Chrittei a mawng toeknak awn kei yein ka toek thuthangni awn ni dueihsak hning upueng ei, a yaak hlue awn a ruempueiah asouhe am thup ei thuthuk toek la krakue. 26Khanaphi tuboeih aloet Fanpuhri ei thupek mueihla Sangshinguei cabu awn a phoeusak khoen. Khuipoeng ei chrangtu ein yumnak awn a thungai u kom a chruisawi heiyei shingsak hei kue. 27Hmushing pueng Fanpuhri doengah, nim Bawipa Jesu chrit awn aloet la hluengtai bawimangnak awm seh. Amen.