**THOEITHANAK**

**1**

**Tuennak**

1Theophilu, Jesu ei bilawh theithangtuei mawnglam, avanpoeng alamma la cabu la ka rukhoen kue. 2Fan la laaknak hnuep oeh asut phaah, a hruei hei thoeitu Hmueichra Ciim awn toektah hei kue. 3Fanpuhri ei ram awn ruisui puengtu toek ein hnuep likip ah amni eila dang kue. Si ein a hringlawbai konna, amni eila, amah ein shingnak adahe hmutheh hei kue. 4Am omhmaih poetta, “Jerusalem oeh cehta u kom, Pai yei thukam am ngoeng eila toek hei ein, khacokha kei yeila nam yaak khoen. 5Hatulatiah Johan ein tui awn Baptisma ni pe u kom, oeh asou pha ah Hmueichra Ciim ah Baptisma nam hmuei,” tina hei kue.

6Khanei thoeitu ceit hmaih u ein am doed, “Bawipa, tuboeih Israel ram na prang bai yei ne?" am ti. 7“Pai yein a huham awn a boei yei niin awn hnuep, nam shingtei la oeh krakue,” a tinak hei. 8“Nam fan ah Hmueichra Ciim a sutlawah huham nam rah ei; Jerusalem awn Judah avan, Samari, leidek a duetnak hrila, kei yei mawng shingsak hei puengla nam kra ei,” a ti.

**Jesu Fankhaw Kainak**

9Codu toek hei khap ein am boenkru hnuiah, am hmuh la yoekkru ein vangmei yein ani dou kue. 10Fankhaw la, a kaii hnuiah oeh chrip la, am han boen ah, abaawk suisapueng chrang pahnih am eppa, an dueilaw hmuh u kue. 11“Kalile chrangtu, hatula nam duei ein khawmik la nam hamang? Nangmih ei ka, fankhaw la ceitpueng cohei Jesu kha, fankhaw la, a ceh nam hmuh mueihla lawbai yei,” tina hei kue.

**Judah ei Hungah Matthia Hrueinak**

12Olive cung la, am suiyei ceng ei ka Jerusalem la, latbai u ein, chringhnuepei dungceh lamla kra ein Jerusalem awn yoecakue. 13Khawpuei khuila am sutta, im fanla kaii u ein akhana Peter awn Johan, Jame awn Andrew, Philip awn Thomas, Bartholomew awn Mate, Alphaeu awn khueipueng Saimon, Jame ei ca Judah awn awm u kue. 14Codu avan kha Jesu ei nawi awn a nautu, nutongtu mahla am yumnak lungsin ei buenak awn apumla taiirue toeih u kue.

15Akhana koeinau chrang (phra awn thawng am bumnak) kei thungah duei ein Peter ein, 16“Koeinautu, Jesu am pangnak ah lamtoengpueng, Judah ei mawngawnruisuipueng, David tei rongawnHmueichra Ciim ein ana toek thuciim kha kuem kue. 17Hatulatiah ani kha mingmituawnkhehmaih la krah ein coh ei bibi ani ein rah kue” a ti. 18(Tuboeih cohei chrang kha athe a bi ei chreng awn dek lei ein, asilingla krui ein a bung pook ein aricatu avan couboeih kue. 19Khacoh Jerusalem ah awmpueng avan ein shing boeih kue; khacoh ei dek am thu awn Hakeldama la sui u ein, khacokha silonkhaw la krakue.

20Saam cabu ah comueihla, am ruk, a im hmun siu kom, hauphi akhuiah oeh awmse; Chrangfei yein a bibi seh. 21Khatiein mingmituah Jesu a lulang cehcon ei hnuet. 22Johan ein baptisma, a peeknakei tuen mingmi ah lawhnak hnuep hrila ni ruitoempuei u ein thawhnak ei mawng toekpueng codu khuiyei apum kha shingsaknak nim bi krippueng la kra ei,” a ti. 23Khatiein Barsabbas la, am sui Joshep (Justus laphih am sui) awn Matthias chrang pahnih som u kue. 24Khanei taiirue u ein “Bawipa, nang, chrangvan ei lungsintu na shing kue. 25Amah ei hmun la ceitpueng Judah ei, thoei awn coh ei bibinak hmun la ei, coh rawi yei apum hau na hruei ni hmuh u,” am ti. 26Anni ei hamla tecung am yuhah Matthias ein rah ein thoei hleioet khuiah ani khesi u kue.

**2**

**Pentecost Hnuep**

1Pentecost hnuep a sutlawah, hmun a pum ah kruum hmaih u kue. 2Khawkhi awi awn toengpueng khawmik lamei awi law palai ein, im khuiah ngoipuengtu avan ei fanah be kue. 3Lei awn toengpueng ei mei amni eila danglaw ein amni a pumci ei fanah culaw kue. 4Am van Hmueichra Ciim awn be u ein, Hmueichra Ciim ei peek hei mueihla, a feithu la tuen u ein thu u kue. 5Akhapoetta khawmik kaiah awmpueng khuipoeng khuiyei yumpueng Judahtu Jerusalem ah awm u kue. 6Khacoh eiawiam yaak ah, am van cunlaw u ein, coei u kue, Hatulatiah amni a pumci ein ammah ei thu la yah u kue. 7Am ngaih hmang ein coeifai u kue, codu toekpueng avan Kalile chrang la oeh kra u aw?” am ti. 8“Hmilawnak ei nimmah ei thuci awn hatu mueihla nim yaak? 9Parthian ram awn Mede ram, Elamite ram awn Mesopotamia ram ah awm puengtu, Judah ram awn Cappadocia ram, Pontua ram awn Asia ram. 10Phrygia ram awn Pamphylia ram, Egypt ram awn Cyrene khawpuei ep ei Libya khawah awmpuengtu, Rom khaw ei yin Judahtu, Judah beeknak la kuunpueng khuifeitu, 11Cretan ram chrangtu awn Arab ram chrangtu ein an then u nim yaak kha, Fanpuhri ei huham awn a bi la krakue,” am ti. 12Avan coeilet u ein coh hatu mueihla kralawpueng aw?” tila apum awn apum toekkru u kue. 13Khanaphi afeitu ein “yuthai rui u kue” tila kralak na hei u kue.

**Peter ei Thutoeknak**

14Khanei hnuhrui hleioettu awn Peter duei u ein athang la, a toek hei kha, “Judah chrangtu awn Jerusalem ah nam awmpueng avan ein, coh shing u, ka thutu ngaihna u. 15Hatulatiah nam ngaih mueihla, coh ei chrangtu, oeh rui u kue, tuboeih hnuep oettei khawnued pathum ni a lawpha. 16Coh kha Sanghma Joel awn a toek la krakue. 17“Fanpuhri ein a hnusoeih khawhnuep ah, hnicim ei fanah ka Hmueichra ka hlon ei, nam canu, nam capatu ein thutoek u ei. Nam chrangmodu mikhmu law u kom, nam hramca chrangtu mangmah law u ei. 18Khahnuep ah ka bibi chrang nuta awn tongpa, an chrop ei fan ah ka Hmueichra ka hlon kom, amni ein toek u ei. 19Khawmik fan lamei coeiletnaktu awn, dek khui lamei, si awn mei, awn meikhu awn shingnak kan pe u ei. 20Bawipa ei hluengtainak awn khawhnuep anui oeh a sutlaw pha ah, Chra si la lat kom, khawhni hmuep khuepei. 21Akhapoetta hauphi Bawipa ei ming khueupueng khuuinak la suttei,” a ti.

22“Israel chrangtu, coh ei thungai u: Nayareth Jesu kha Fanpuhri ein a dueihpuei yei chrang apum ni, nangmih ah coeinaktu, ngaihhmangnaktu, shingsaknaktu awn nangmituei lakah, Fanpuhri ein a bi sak kha, nangmih nammah ein phih nam shing kue. 23Cohei Jesu kha, Fanpuhri ei hmushingnak awn a boeikrak khoen mueihla, Fanpuhri oeh yumpuengtuei kut awn laklamtungah nangmih ein nam ngon kue. 24Khanaphi Fanpuhri ein sihnak ei thawhsak bai ein, kouprang sinatnak suhpe kue, hatulatiah ani khacoh ei huham ein oeh pang hning kue. 25Ani ei mawng David tein, ka hmaiah Bawipa ka hmuh doei kue; Ani ka patvang kut la, akranak awn oeh ka chrettei. 26Khatiein ka lungsin yei ein ka rong awn ka ngak kue; Khakonna ka pumsa phi ngaihunak awn hring kue. 27Hatulatiah nang ein ka Hmueichra ceikhaw la oeh na fittei, na chrangciim oeh na didamsak ei.

28Hringnak lam nan shingsak khoen ein; na hmaiah yeikrainak anui akuemla nan prangpe kue,” a ti. 29“Koeinautu, nim tueilawnak David tei mawng kan thenkhai hning u kue. Ani kha sih ein cuemkhoen u kue, atuboeih duet nim ep ah a vuihmun awm kue. 30Ani kha Sanghma la krah ein, Fanpuhri ein a ngoihnak fanah a cachrah apum ka ngoihsak ei tila taamtak ein thu a kam shing kue. 31Ani ein Chrih ei thawhbainak ei mawng ana toek kue. Ani kha ceikhaw la oeh fit u ei, a pumsa phi oeh didam ei ti shing kue. 32Fanpuhri ein Jesu thawhbaisak ein, khacoh shingsakpueng la nim krakue. 33Khatiein, Fanpuhri ein a patkut awn yoekkaih ein paiyei lamei thukam Hmueichra Ciim phi rahkhoen kue, nam hmuh nam yaaktheinak eila, an pahnih ni hlon khoen u kue. 34David fankhaw la oeh kaii kue. 35Khanaphi Fanpuhri ein a toek, “na raiitu na khawpha kai la oeh ka taakpha ei chrueih ka patvangah ngoiyoe” tila ka bawipa toek kue tiein David tein a toek. 36Khatiein laklamtung ah nam ngon coh ei Jesu Fanpuhri ein Chrih awn Bawi la, a som ei mawng Israel imkhui avan ein nim shing khaiyei ngaih kue,” tiein Peter ein a toek.

**Kruumboemnak**

37Khacoh am yaak ah am lungsin hlokhla ein, “Koeinautu, hatumueihla nim bi ei?" tila thoeifeitu awn Peter am toek. 38Peter ein, "Nam kat ngaihsimnak ei hamla, yut u, Jesu Chrih ei ming awn avan nam baptisma ei, Hmueichra Ciim ei peekduen nam rah ei,” tina hei kue. 39“Hatulatiah thukam kha nangmih awn nam catu awn a sou lamei Fanpuhri amah ei hamla, a khueu heitu avan ei hamla krakue. 40Am ngaihnak eila thufei ada awn cuehcon hei ein, coh ei thekhapueng canautuah khuui kruh u,” tina hei kue. 41Khatiein a thu yapuengtu Baptisma u ein; akha hnuepah Hmueichratu phrathumkip kruk ein thapsi hei kue.

**Yumpuengtuei Khotsengnak**

42Amni kha ruitoemnak, vaipi bounak, taiiruenaktu, bitoeih hmaih u ein thoeituei theithangnak yum u kue. 43Thoeitu ein coeinaktu ada awn shingnaktu am binak awn chrangtu kriboeih u kue. 44Yumpuengtu atoengla awm u ein am taaktu avan hmangkrip u kue. 45Am taaklawh khawchramtu yoi u ein reengpuengtu am ngaihchrue la teipai u kue. 46Ahnueptoe beekim khuiah lung apum awn kruumboem toeih u ein, am imtuah vaipi bou u ein yeinak lungsin ciim awn atoengla, am awkaitu awai u kue. 47Fanpuhri thangsak u ein chrang avan bomcemnak bi u kue. Bawipa ein ahnueptoe khuuinak la sutpuengtu awn chrangmi thap hei kue.

**3**

**Thoehpueng Khawkheem Mangnak**

1Khawnued pako poetta taiirue nih eila Peter awn Johan beekim la ceit nih kue. 2Anawi yei bungkhui reah kheempueng chrang apum kodlaw u ein, thoeh eila beekim am luhnak, kodtou la, am sui beekim kodta ngoihsak u ein hnueptoe thoehchrah eila hmang u kue. 3Beekim khuila ceit nih ei Peter awn Johan a hmuh ah, thoeh na rawi kue. 4Peter awn Johan ein, boen tueptuep nih ein, “Ni boen nih!" an ti. 5Anni eila hatu aw rah eila ngai ein, an toek ngai kue. 6Peter ein, “Hrui, ngui oeh ka tah kue, khanaphi ka taak nang kan pe ei: Nayareth Jesu Chrih ei ming awn ceit!” a tinak. 7Apatvang kutpang ein a yoeh ah a khaw awn a khawpha thamah hrit kue. 8Aphoei mahla dueilaw ein khaan kue; Beekim khui amni eila lut ein, ceit ha, phoei ha ein, Fanpuhri thangsak kue. 9Ani ceitcon ein Fanpuhri a thangsak chrang van ein hmuh kue. 10Beekim kodtou eppa ngoi ein thoeh eila, am hmang ei chrang ni, tila shing u ein toektah u kue, ani ah krapuengtu awn coeilet boeih u kue.

**Peter ei Lenghnih Thutoeknak**

11Ani ein Peter awn Johan a pangrawi poetta, Solomon ei bawiim khui amni ei omnak la chrang avan dawnglaw u ein, coeikhuep u kue. 12Peter ein khacoh hmuh ein, chrangtu a hlan hei, “Israel chrangtu, kammah ei huham, kam yumnak awn coh ei chrang kam cehsakpueng la nam ngai ein, hatula nan boen tueptuep u ein nam coeicam? 13Abraham, Isaac awn Jacob pei Fanpuhri, nim paituei Fanpuhri ein a saii Jesu hluengtaisak kue. Ani nam ap ein chrah eila, a ngaihte Pailat ei hmaiah nam taih kue. 14Khanaphi Chrangciim Chrangdueng nammah ein, chrang ngonpueng chrang apum an peek u keila nam thoeh kue. 15Khanaphi hringnak ei akung nam ngon ein, Fanpuhri ein sihnak ei a thawhsak ei mawngma shingsakpueng la kam krakue. 16A ming yumnak ah yungpra ein, Jesu ei ming ein coh ei chrang a thamasak kha nammah ein nam shing kuee. Ani ei lamei lawpueng yumnak ein nam van ei hmaiah coh ei raicangnak kuep ani peh kue.”

17"Phoeinautu, tuboeih phi hatu oeh shing la nam bi mueihla, nam bawitu ein phih akhamueihla, am kra ka shing kue. 18Khanaphi Fanpuhri ein Sangshinguei rong awn ana toek kha, “Chrih sikom, khacoh ei ninglam awn kuempoengsakei,” a ti. 19Khatiein yut u na latlaw u, khanava nam katnaktu hloet kom, Bawipa ei hmaiah hoeiyangnak niintu a sutlaw ei hmok awn. 20Nangmih ei hamla somkhoen Chrih, Jesu a tueihlaw eila,” a ti. 21Aruem ah a Sanghma ciimtuei rong awn Fanpuhri ein a toek, avanpoeng athai la prangnak niin oeh a sutpha hrila, Fankhaw ein ani dou vei. 22Moses ein, “Nam Bawipa Fanpuhri ein nangmih ei hamla kei mueih Sanghma apum nam koeinau khuiyei omlawsak ei; nangmih an toek u avanpoeng ni pe u ei. 23Sanghma ei toek oeh ngaipueng a chrangtu hauphi dimaihsak ei,” tina hei kue. 24Samuel nei tuen ani ei hnula lawpueng Sangshingu avan ein khacoh ei khawhnueptu am na toek mueihla. 25Nangmih kha Sanghma ei catu la nam krah ein, nam paitu awn Fanpuhri paipi am biah, Abraham a toek, “Na cason awn dek fan ei khuipoeng avan ein youthen hmuh na ei.” 26Hatulatiah nang kha Fanpuhri ein a saii la ni dueihsak cuek ein, nam thoihnak lamtuei ani awn hauphi nam latkom youthen an peek u keila ni tuei u ei" tina hei kue.

**4**

**Peter Awn Johan Pangnak**

1Chrangtu an toek hnuiah, taiiruetu awn beekimei vaicatu awn Saducetu amni eila lawh u kue. 2Sinak ei thopueng Jesu ei mawng thoeirawi yein chrangtu an theithang toektah la, am kodheh he kue. 3Khanei pangrawi u ein khaw athan khoennak awn angawi hnuep duet thongim ah tarawi u kue. 4Thu ya pueng ada ein yum u ein, chrangmi la phrangakip kruk lawh u kue.

5Angawi hnuep baiah, am bawitu awn hramcatu awn thukhoen tikkikpuengtu Jerusalem ah kruum u ein, 6Taiiruetung Annas awn Caiaphas awn Johan awn Alexander, awn taiiruetung ei pacatu avan akhana awm u kue. 7Am thungah ta hei u ein, “Hatu huham awn hauei ming awn coh nam bi?" tila doeddam hei u kue. 8Akhana, Peter Hmueichra Ciim awn be ein, bawitu awn pinam ei hramcatu a toek hei. 9“Hnatpueng chrang apum ei hamla bini bi la tungoi nan doed u la akra ah, coh ei chrang hatumueihla, a raicang. 10Laklamtungah nam ngon, Fanpuhri ein sinak ei a thawhsak bai Nazareth khawchrang Jesu ei ming awn raicang ein nam hmaiah a dueih kha, nangmih avan awn Israel chrang van ein shing u tina hei kue. 11Ani kha nangmih im satu ein akhawloe la nam ngaih coh ei lung apum kha, a kii ei lupum la,ani kralaw kue. 12Ani konna hauah khuuinak oeh awm ein; nim khuuikrunak eila khawmik kai chrangtuah an peek u ming fei oeh awm kue,” a ti.

**Krihnak ah Phrongnak**

13Peter awn Johan ei an linglai hmuh u ein, krawng oeh an kaii awn ca oeh an thei am shingta coei u kue, Jesu awn awmhmaih upueng la thuem u kue. 14Khanaphi cangkhoenpueng chrang awn am dueihmaih hmuh u ein, taihnak hatu oeh toek u kue. 15Khanaphi kongci ei am cehsak rawi khap ah, tengchram u kue. 16“Hatu mueihla coh rawi ti ei? Jerusalem mah awmpuengtuei hmuh la coeinak bih nih ein an daugsak, mingmih ein haw oeh nim mana hning kue. 17Coh ei ming awn hauphi oeh an toek bai yeila nim hred rawi ye, khanava chrangtuei la oeh a puei yeila,” tih u kue. 18Anni khueu rawi bai u ein, Jesu ei ming awn oeh an toek theithang eila, am toek. 19Khanaphi Peter awn Johan ein, “Fanpuhri ei thungaih lata nangmih ei thungaih kha Fanpuhri ei hmaiah kroeppei la nam ngai kuene? 20Kan hmuh awn kan yaak ei mawng hatuphi toek eila oeh kan prai yei,” an tinak hei. 21Vuuk am hmuhsaknakei boeunak oeh am hmuh ah, krihkroksak u ein tueirawi u kue. 22Hatulatiah akhana kum likip lawkhoenpueng chrang coeiyeila, a raisak la chrang avan ein Fanpuhri thangsak u kue.

**Yumpueng ei Taiiruenak**

23An loed kon ah an pueitu eila ceit nih ein, taiiruebawitu awn hramcatuei am toek then hei nih kue. 24Khacoh am yaakah, Fanpuhri eila amawihlaw u ein, “A hluengtaisoeih Fanpuhri, nang ein coh ei khawmik awn leidek, awn tuili, a khuiah awmpueng avan na prangkue. 25Na sai kampai David tei rong awn Hmueichra Ciim ein, hatula khuifeitu kodheh u ein akhawloela am ngaihtueh? 26Leidek hrangpueitu dueithou u ein Bawitu ein Fanpuhri awn am Chrih tuk eila krumboem u kue. 27Na som rawi, Herod awn Pontius Pailat, Israel chrangtu awn khuifeitu mahla, na Saii Ciim Jesu tupha u eila, khawpuei ciimah kruumboem u kue tikha tangkue. 28Hatuphi na kut awn na bi eila na buebawk boeikraktu kralaw kue. 29Fanpuhri tuboeih, amni ei krikroksak hatula oeh ngai na, uepnak avan awn na thu am toek eila, na saiitu lingnak pe hei. 30Cangsak eila na kut na soengah, na saiciim Jesu ei ming awn coeinak awn ngaihmangnaktu bi la krakue,” tih u ein taiirue u kue. 31Am taiirue kon ah, am kruumboemnak hmun huen ein, Hmueichra Ciim awn avan be u ein Fanpuhri ei thu lingah toek ei tila tuen u kue.

**Yumpuengtu Peektaak Teipainak**

32Yumpuengtu am lungsin awn Hmueichra apumla kra ein, hauein phi a taak hatuphi kamah ei ka oeh tiein avan poeng avan ei koela ngai u kue. 33Bawipa Jesu ei thawhbainak thoeitu ein huham anui awn shingsak hei u ein, am van ei fan ah boenak bekhuep kue. 34Amni ah rengpueng apum phi oeh awm kue, hatulatiah imtu awn loumatu am vanein am yoihtu lawpuei u kue. 35Thoeituei khaw kaiah tahei u ein hauphi am ngaih mueihla teipai u kue.

36Cyprus ram ah hmipueng, Levi chrang Joshep, Barnabas la thoeitu ein am sui (asuilam kha "Thamanak capa") ein, 37Amah ei khawbung yawi ein khacoh ei ngui lawpuei ein thoeituei khaw eppa tah kue.

**5**

**Ananias and Sapphira**

1Khanaphi Ananias mingnapueng chrang apum, a chru Sapphire awn an koe hatuaw yoi nih kue. 2Anmah ei hamla, a chru ei nguemnak awn akawk thup nih ein akawk an lawpuei thoeituei khaw kaiah ta nih kue. 3Peter ein, “Annanias, Hmueichra Ciim na theina kom, khaw na yoih aphu kook na thup eila, hatula na lungsin khuila khawram na luhsak? 4Oeh na yoih pha ah, na khaw la oeh kra aw? Khacoh na yoih kon ah, nang ei khawh la oeh kra aw? Hatula na lungsin khuila comueihla na ngaihtueh? Chrang na theinapueng la oeh krah ein Fanpuhri na theina kue,” a tinak. 5Khacoh ei Thu a yaak ei, Ananias kruh ein sih kue; khacoh yapueng avan anuila krih u kue. 6Prangtu duei u ein rook am pin kon ah kot u ein cuem u kue.

7Khawnuet pathum kruk alaknak kon ah, a chru lawh ein, hatu akra oeh shing kue. 8Peter ein, “Khawdek a cokruk la ne nan yoih a phu, ni then nih?” tiein a hlan ah, nuta ein, “Oe, khacoh aphu ni,” a ti. 9Peter ein nuta la, “Bawipa ei Hmueichra noekdah eila hatula nan nguem krip num? Boennoe, na va cuem upueng ei am khawpha leh kotta boen, akhamueihla ni kod u ei,” a tinakei. 10Akhaw eppa krupoeng ein sih kue, prangtu lawh u ein a sih am hmuh ah, pungla kod u ein a vaa ei eppa buih u kue. 11Krikroknak anuipai chrangboem avan ei fan awn codu yapueng avan na sut kue.

**Thoeituei Cangsaknak**

12Thoeituei kut awn chrangtuei hmaiah coeinaktu awn ngaihhmangnak ada bilou u ein; Solomon ei im ah yum upueng avan kruumboem hmaih u kue. 13Khanaphi chrangfei hauphi am eppa oeh thuumhning ein phi; chrangtu ein athen la doenkham hei u kue. 14Bawipa yumpueng dalaw taoe ein nuta tawngpa chrangmi adoem awn thap hei doei u kue. 15Khatiein hnatpuengtu lamla kodlaw u ein ihkawngtu awn phaktuah soen hei u kue; Khanava amni khuiyei avang Peter a lawah a chrahlip ei hnimei tih u kue. 16Akhamueihla Jerusalem yungkeu veitu awn khawpueitu lam ei chrangtu atoengla lawh u ein, hnatpuengtu awn khawram ei a pangtu lawpuei u ein avan cangsak hei kue.

**Thoeitu Am Thekhanak**

17Khanaphi **phuemgingnak awn bepueng taiirue bawitu awn Sadducees ei pueipodu avan dueilaw u kue.** 18Thoeitu pang u ein thawngchrum hei u kue. 19Khanaphi than ah Bawipa ei fanchrang ein thong kottu hmawng ein, pungla cehpuei hei kue. 20“Ceit u na, beekim khuiah duei u, coh ei hringnak thu chrangtu toek pe hei u,” tina hei kue. 21Khacoh ei Thu am yaak ei, khawngawisiik ah beekim khuila lut u ein theithang hei u kue. Taiirue bawitu awn a pueipodu lawh u ein, bawitu awn Israel chranghraamtu khueu hei u ein am kruum ei, thongim la am cehpuei yeila tuei hei u kue. 22Thongim bawitu am sutta thongim ah thoeitu oeh hmuh u ein, lat u ein am then hei. 23 “Thawngim anila khai u ein ngoeng upueng kawt eppa am dueih kam hmuh kue, khanaphi kam hmong ein akhuila hauphi oeh kam hmuh kue,” am ti. 24Khacoh ei thutu, beekim ngoengtuei bawi awn taiirue bawitu, hatumueihla aw akra vue tila coei u ein khacoh ei mawngawnam lungsin uetaw kue.

25Chrang apum lawh ein, “Thawng nam chrum heitu beekim khuiah duei u ein chrangtu theithang hei u kue,” am ti. 26Thawngim bawi kha bawitu awn ceithmaih u ein lawpuei hei u ein, oeh dunghnep hei u kue, hatulatiah chrangtu ein lung awn am voih hei yei krih u kue. 27Am lawpuei hei kon ah, rambawi kongcituei hmaiah dueihsak hei u kue. Taiirue bawi yein doed hei kue. 28“Coh ei Ming awn oeh nam thei hei toeih eila, kan hredgam upueng la oeh kra aw? Khanaphi nam theithangnak Jerusalem ah nam besak ein coh ei chrang ei si kam fanah be eila nam buekue,” am ti. 29Peter awn thoeitu ein, “Chrang ei thu ngaih lata Fanpuhri ei thuvah kam ngai yei,” tina hei u kue. 30“Laklamtungah nam baang ein nam ngon Jesu kam pai Fanpuhri ein thawhsak bai kue. 31Fanpuhri ein, Jesu, a patvangah ngoihsak ein khuipueng awn toengpang la, a yoehkaih. Ani kha Israeltuei yutnak ei awn thoih ngaihsimnak thei a peek. 32Coduei mawng shingsakpueng la kam krakue; Fanpuhri ein a thungaipuengtu a peek hei Hmueichra Ciim phi shingsakpueng la krakue,” am ti.

**Gamaliel nei Ruihcemnak**

33Khanaphi coh ei thu am yaakah, kodheh u ein ngon hluesai hei u kue. 34Thoeitu pungla, asoeng am cehsak hei khap ah, chrangvan ei adoenkham Gamaliel mingnapueng Farise apum kha thukhoen tikkikpuengtu awn kruumnak ah, duei ein. 35“Israel chrangtu aw, codu hatumueihla bi ei mawng ngaihna u,” a tinak hei. 36“Ayanla chrangdued la oeh krapueng la, Theudas toek ein chrang phrali kruk ein a hnuhrui u kue. Khanaphi ani am ngon, ani hruipueng avan praitham u ein hatula oeh loeuk u kue. 37Ani konna, thanthe am boed hnuiah Kalile chrang Judah awmlaw ein, a hnu am hrui yeila chrangtu sueksaw hei kue. Ani phi di ein, ani hruipueng avan, prengtai boeih kue.

38Khatiein coh ei mawngma Awn kan thenhlue u tah, coh ei chrangtu hoen u na, ceh ta hei u, hatulatiah chrangtuei tuenong bilawh la, akra ah khacoh didam ei. 39Khanaphi Fanpuhri eila akra ah, oeh nam praisak hlottei; Fanpuhri tukah lani na hmuh lawkaw,” a ti. 40Acuehcon hei am yaakah; Thoeitu khueu hei u ein am paih, Jesu ei ming oeh am toek eila toek u ein chrah hei u kue. 41Khanei a Ming awn hmaithuinak nim rah khin kue ti u ein yeinak awn ram bawituei hmaiah ceit u kue. 42Ahnueptoe, beekim awn im ah, oeh huei la Jesu kha Chrih la krakue tila theithang coeicawt kru u kue.

**6**

**Chrang Singrih Hrueinak**

1Akhapoetta hnuhruitu chrangmi bunglaw u ein, Greek Thu la thupueng nuhmeitu, hnueptoe awk ainakah am rawkram hei la, am pacatu ein, Hebru chrangtu thueina hei u kue. 2Khatiein Thoeitu ein a hnuhrui puengtu khueu hei u ein, “Fanpuhri ei thu rawkah, moeng yei beibawk kru dued bi kha, mingmih ei hamla oeh kroep ei. 3Khatiein phoeinautu, coh bi peek eila, nangmih khuiyei a mingthang, hmushing ein Hmueichra awn bepueng chrang parih hruei u. 4Mingmih kha taiiruenak awn Fanpuhri ei thu bi eila nim ap kruei,” a ti. 5Khacoh ei thu chrangtu ein yum u ein Hmueichra awn be ein hmushing pueng, Stephen, Philip, Prochorus, Nicanor, Timon, Parmenas, Antioch khaw ei Judah thumcam yumpueng Nicolasmitu hruei u kue. 6Khacodu Thoeitu ei hmaila lawpuei u ein am taiirue kawn ah am fan ah am kuttaih u kue. 7Fanpuhri ei Thu pueiloet ein, Jerusalem ah a hnuhruipueng chrangmi doemlaw ein, taiiruetu adoemhe ein thungai u ein yum law u kue.

**Stephen Pangnak**

8Fanpuhri ei boenak awn be ein huham coeinak anuitu awn shingsaknaktu chrangtuei hmuh la bih kue. 9Khanaphi Sinakok saii ah loed upueng Cyrenian ram chrang awn Alexandrian ram chrang, akhamueihla Cilicia ram chrang awn Asia ram ei chrangtu, avang duei ein, Stephen taihsan u kue. 10Khanaphi Hmueichra hmushingnak awn a toek la krah ein oeh taihhlawt u kue. 11Khanei “Moses awn Fanpuhri a tam kam ya kue,” tiei chrang aduemla yap u kue. 12Chrangtu, hramcatu, thukhoen tikkikpuengtu, hluemhlawh hei u ein, Stephen eila lawh u ein, pang u ein ram bawituei hmaila cehpuei u kue. 13"Coh ei chrang ein thukhoen awn hmunciim athela toek doei kue,” tila rai u ei khueulaw hei u ein. 14“Coh ei Nazareth chrang Jesu ein, coh ei hmun ka phreh kom, Moses ein an peek u kei thumcam ka hlattei a ti kam ya kue,” am ti. 15Kongci im ah ngawi upueng ein Stephen am boen tueptuep ah a hmai kha fanchrang ei hmai awn toengpueng la ngai u kue.

**7**

**Stephen ei Toisangnak**

1"Codu am toek tang aw?" tiein taiirue bawi yein a doed. 2Stephen ein, "Paitu awn phoeinautu ka toek hnatun u!" Nim pai Abraham Haranah oeh a ompha, Mesopotamia, a om poetta, hluengtaipueng Fanpuhri danglaw kue. 3Na ram awn na pacatu ceh tana, kan hmuh ei khaw khuila ceit, a tinak. 4Khanei Chaldean ram ceh ta ein Haranah khawsa kue. Akhana a pai a sih kon ah, tuboeih nam omnak coh ei ram la Fanpuhri ein ani hnon kue. 5Khanaphi khacoh ah hatu rouphi ani oeh pe kue, a lehnak ei dek haw oeh pe kue, khanaphi Abraham oeh a ca pha heah, ani awn a canautu pe hei kom, am yow eila thukam kue. 6Fanpuhri ein comueihla a toek, na canautu kha chrang khawla yinla krah u kom, kum phrali ah hnepkremnak awn saii la krah u ei. 7Khanaphi amni tamna la toen heipueng hau pakhui phi, vuuk ka hmuhsak ei, coh ei am law kon ah, coh ei hmun ah kei ni beh u ei. Fanpuhri ein a ti. 8Khanei Fanpuhri ein Abraham vuenmawng rednak paipi a peek. Khatiein Abraham, Isaac kei paila krah ein ahnuep red tah Isaac kei vuenmawng red u kue; Isaac kha Jacob pei paila krah ein, Jacob kha pakhui hleihnih ei pai la krakue.

9“Am paitu ein Joseph am phuemnak awn Egypt ram la yawi u ein phi; Fanpuhri ein ompuei ein. 10Akhuikhanak poengah ani ein bomcem kue, Egypt hrangpuei Pharaoh ei hmaiah hmushingnak awn hmaikrangnak peh ein a imkhui avan awn Egypt ram avan kruem eila som kue.

11“Egypt ram awn Canaan ram avan ah khawkhanak, khuikhanak anui awm ein, nim paitu am aiyei boeih kue. 12Khanaphi Egypt ram la caang a om Jacob pein yah ein nim paitu akhala tuei hei cuek kue. 13Apahnih ah Joseph pein a phoeinautu shingkrusak ein, Pharaoh ein Joseph ei pakhui shing kue. 14Khanei Joseph pein Thu a phueih, a phoeinautu tuei hei ein a paca avan awn a pai chrang avan chrihkip awn panga am law eila thutuek ah hei kue. 15Jacob Egypt la ceit ein nim paitu awn ani akhala sih u kue. 16Akhanei Shechem la, am pumsatu lawpuei heibai u ein Shechem ah Hamor ei catu eila Abraham ein aphu ngui peh ein a leih ei vuihmun khuiah cuem hei u kue.

17“Fanpuhri ein Abraham thukam a peek, a kuemnak ei ayoe lawah, Egypt ram ah nim chrangtu pung u ein doemkhuep u kue. 18Joshep oeh shing hepueng Egypt kruem ei Hrangpuei fei a om law hrila pung u kue. 19Ani ein nim pacatu theina hei ein nim paitu hnep hei kue, am catu oeh am hring eila fihsak hei u kue. 20Akhapoetta Moses hmilaw ein; ani kha Fanpuhri ei hmaiah touhe ein, a pai yei imma ani chrathum beibawk u kue. 21Khanei ani pungla am fihnak ah, Pharaoh ei canu ein amah ei cala, a coei yeila ani lou kue. 22Khatiein Moses kha Egypttuei am hmushing avan thei ein a bilawh thulangnak ah a huham awm kue. 23Khanaphi kum likip a lawah, Israel nei a catu, a phoeinautu eila ceittei la ngaihtueh kue. 24Amni khuiyei apum aninglam kala am dunghnep hmuh ein, a chrang hui ein dunghnep pueng Egypt ngon ein phutuh kue. 25Fanpuhri ein ani awn khuui hei puengla, a chrangtu ein shing u eila Moses ein a ngaih te, oeh shing u kue. 26Angawi hnuep ah Israel rawi an rahkrunak la Moses lawh ein, an khodtei la thana ein, nangnih, phoeinau ni, hatula nan rah kru num? tina rawi kue. 27Khanaphi apuei thekhana pueng ein Moses la, nang hauein keinih nan chrautai nih kom nan kruem nih eila an som? tina ein phe kue. 28Yanmueah Egypt chrang na ngon mueihla nan ngon nei ne? a tinak. 29Khacoh ei Thu awn, Moses dong ein Midian ram ah yinla krah ein tawngpa pahnih ei pai la krakue.

30“Kum likip aphroen kon ah, Sinai cung ep khodai khuiyei hlingbum hmu, mei hmuah Moses eila fanchrang dang lawkue. 31Khacoh Moses ein a hmuh ah, a ngaih hmang ein; Hnedrep ein a boeu na, Bawipa ei lamei awi lawh kue. 32Kei kha nam paituei Fanpuhri, Abraham, Isaac awn Jacob miei Fanpuhri, a ti. Moses chret ein a krihnak awn oeh boen hlot kue. 33Bawipa ein, na khaw ei khawdok sud, hatulatiah na dueihnak ei hmun kha dekciim la krakue. 34Egypt ram ei ka chrangtu am dunghnep ka hmukhai ein am kouprangtu ka yakhai ein ka khuui hei yeila ka lawh kue. Tuboeih lawna, Egypt ram la ka tueibai yei a tinak.

35"Coh ei Moses kha, am mala krakue, hauein nang kruempueng awn thuchrapueng la, an som? tina u kue. Hlingbum khuiah danglawpueng Fanchrang ei anieila kut awn coh ei chrang kruempueng awn khuuipueng la Fanpuhri ein tueilaw kue. 36Coh ein chruisawi hei kawm, kum likip khuiah Egypt ram awn tuilisen awn khawprong hmuah coeinak, shingnaktu, bi ei. 37Fanpuhri ein nam koeinautu khuiyei nangmi ei hamla kei mueih Sanghma apum awmsak kom, khacoh ei Moses ein Israel nei catu toek hei yei. 38Ani kha khawprong hmu ei chrangbumtu awn Sinai cungah ani thupuei pueng Fanchrang awnna nimpaitu awn awmhmaih u kue. Ani kha mingmih an peek u kei thuging rahpuengla krakue. 39Nim paitu ein ani ei thu oeh ngai u ein am tukpha, Egypt vangla am lungsintu hlat boeih kue. 40Nim hmai la ceittei Aaron ein nim hamla, arup prang kue; Egypt ram khuiyei ni chruilaw upueng Moses hatula, akra oeh kam shing kue am tinak. 41Akhapoetta vantang rup prang u ein arup hrukeng u ein am kut awn am bi ei rupawnhlimtui u kue. 42Khatiein Fanpuhri ein hlatta hei ein khawmik eitu beh u eila ap hei kue. Cohkha Sangshinguei cabu ah ruk mueihla: Aw Israel chrangtu, khawprong hmu kum likip khuiah kengnak la baoi nam ngon ein kei yeila nam lawpueipuengla oeh kra aw?

43Nangmih ein Molech kei beekim awn nam Fanpuhri Rephan ei aiisi nam lawpuei toeih ein, nam beek eila, arup nam prang kue, khatiein Babylon la kan hnawn u ei a tinak hei. 44Fanpuhri ein Moses nuetdong hmuhtheh ein sak eila, a toek mueihla khawprong hmuah nim paitu ein shingnak eila beekim sah u kue. 45Beekim am rah kon ah, Fanpuhri ein nim paituei mikhmaiah khuifeitu tuttoem ein, khodu am yaw kon ah, Joshua ei toengpangnak awn nim paitu ein lawpuei u kue. David tei sawn hrila khawkhuiah beekim awm kue. 46David kha Fanpuhri ei hmaiah bomnak rah ein, Jacob pei Fanpuhri ei hamla beekim hmuh eila thoeh kue. 47Khanaphi Solomon ein ani ei hamla sah kue. 48Khanaphi Sanghma ei toek mueihla, hnicim ei kutawnsak ei im tuei khuiah ahluengtai soeih oeh awm kue. 49Bawipa ein, Fankhaw kha ka capawi, leidek kha ka khaw doennak la krakue. Hatumueih ei im num ka hamla nam sak? Hatunum ka hueinak hmun? a ti. 50Cawhtu avan ka kut awn prang la oeh kra aw?

51"Nam hueiaw tueng ein lungsin awn hnakoi yei vuen oeh ah ei chrangtu ein Hmueichra Ciim taih loet u kue. Nampaituei bi mueihla nam bi kue. 52Khacoh ei Sangshinguei apum phih nam paitu ein oeh dunghnep u aw? Chrangdueng apum alawei mawng ana toek upueng ngon u ein, tuboeih ani ngon eila nam ap kue. 53Fanchrangtuei somnak awn thukhoen nam dou ein phi, khacoh oeh nam hrui kue,” a ti.

**Stephen Sihnak**

54Khacoh ei Thu am yaakah, kodheh u ein, am faa redpe u kue. 55Khanaphi Stephen kha Hmueichra awn be ein Fankhaw la hamang tueptuep ein, Fanpuhri ei hluengtainak awn Fanpuhri ei patvangah Jesu a dueih ka hmuh kue. 56"Boen u, Fankhaw hmongkru ein Chrang Capa Fanpuhri ei patvangah a dueih ka hmuh kue," a ti. 57Khanaphi athangla viik u ein, am hna buem u ein ani eila atoengla donglaw u kue. 58Khawpuei pungvangla am tuh ei tuen lung awn ani am voih; shing upuengtuei suisak Saul mingnapueng amaw chrang ei khaw eppa tah u kue. 59Bawipa eila, a taiirue hnuiah Stephen lung awn am voih ah, "Bawipa Jesu, ka Hmueichra ni doupe,” a ti. 60Khudong ein athanghela viik ein, "Bawipa, am kat hatula oeh ngaih pe hei!" tiein ani sih kue.

**8**

**Saul nei Chrangboem Dunghnepnak**

1Stephen ngonnak ah Soul roeng ein nguempueng la krakue. Akhapoetta Jerusalem ei chrangboem dunghnepnak nuipai ein, Samaria ram awn Judea ram ayungah, Thoeitu oeh toek la, avan prengtai boeih u kue. 2Yumpueng chrang avang ein Stephen cuem u ein anuila, ani kiukrah u kue. 3Khanaphi Soul ein chrangboem anuila didam ein, im apum ei apum ah lut ein, nutong awn patongtu ruedveng ein thawngah chrum hei kue.

**Samaria Chrangtuei Yumnak**

4Khatiein prengtai upuengtu ceitveng u ein thu thang toek u kue. 5Philip Samaria khaw la ceit ein Chrih ei mawng toek kue. 6Bum upueng chrangtu ein Philip ei toektah ngaihpe u ein, ani ei coeinak a bi hmuh u kue. 7Hatulatiah raithe ei om nak chrang tuei khuiyei raithetu athangla viik u ein lutlaw u kue. Ahrou kheemtuh adahe rai cang boeih u kue. 8Khacoh ei khaw chrangtu anuila yeikrai u kue.

**Hmayepueng Saimon ei Yumnak**

9Akhana Saimon mingna pueng chrang apum awm kue, ayanla tuen ein khaw khuiah hmaye ein Samaria chrangtu coeifaisak hei kue, atoeloepla amah hmoekru kue. 10Amawsoeih ei avaisoeih am van ein ani ei thungai u kue, “Coh ei chrang kha Fanpuhri ei huham anui la krakue,” ti u ein ani hnedkhawi u kue. 11Hatula a thu am ngai tiah, asouhe a hmayenak awn coeifaisak hei kue. 12Khanaphi Philip ein Jesu Chrih ei ming awn Fanpuhri ei ram ei mawng thuthang toek ein yum u kue**,** nutong awn patong atoengla, Baptisma hmuh boeih u kue. 13Saimon amah ein haw yum kue. Baptisma a hmuh konna, Philip awn awmtoeih nih ein, coeifainak anui awn shingnaktu a hmuh ah anuila ani coei kue.

14Samari chrangtu ein Fanpuhri ei thu dou u kue ti Jerusalem ei thoeitu ein am yaak ah, Peter awn Johan am tueih. 15Hmueichra Ciim am rah eila ceit nih ein taiirue nih kue. 16Hauei fan ah phih Hmueichra Ciim oeh sutpha ein, Bawi Jesu ei ming awn Baptisma ni am hmuh. 17Khanei am fan ah an kuttaih nih ein, Hmueichra Ciim rah u kue. 18Thoeirawi yei kut an taihnak awn Hmueichra peek la Saimon ein a hmuhah, ngui pe rawi ein, 19“Coh ei titheinak kei ni pe nih, khanavah am fanna ka kut ka taih ei chrangpoeng Hmueichra Ciim rah u ei,” a ti. 20Peter ein, “Na ngui mahla na di ei, hatulatiah Fanpuhri ei peekduen ngui awn na rah eila na ngai kue,” a tinak. 21“Nang coh ei mawngah oeh na thum yei, oeh na rah ei; hatulatiah Fanpuhri ei hmaiah na lungsin oeh nih kue. 22Khatiein coh ei na thedkhadnak yutna; na lungsin khui lameitu an ngaihsim ah doengta, Bawipa eila taiirue. 23Hatulatiah na khuila hmuedkhang awn thoihnak ei saii la na kra kan hmuh kue,” a tinak. 24Khanaphi Saimon ein, “Bawipa eila ni taiirue pe, khanava na toektu hatuphih ka fan ah oeh sutlaw ei,” tiein hlan kue.

**Ethiopiantuei Chrih Am Dounak**

25Khatiein Fanpuhri ei thu toektahnak awn shingsaknak atungla bih u ein, Jerusalem la lat u ein Samarituei khaw ada ah thuthangni toek u kue. 26Bawipa ei fanchrang ein Philip a toek "Thouna, Jerusalem ei Gaza la krumnak cumvang lam ah ceit," a tinak. Khacokha khodai lamla kra kue. 27Khatiein ani dueilaw ein ceit kue. Ethiopian Hrangpuei nu Candace ei, a ngui avan khoempueng Ethiopian Ram bawi eunuch awm kue. Ani kha pum eila Jerusalem la lawh ein. 28Alat baiah, ahle ah cum ein Sanghma Isaiah ei thu khekue. 29Khanei Hmueichra ein Philip la "Coh ei hle pha eila ceitna donnih,” tinakue. 30Philip dong ein Sanghma Isaiah ei thu a khe yah kue, "Hatu na khe na yalam aw?” a tinak ah. 31Ani ein, “Nithenpueng oeh a om la hawmueihla ka shingtei?” tiein Philip kai kom an ngoih hmaih eila khueu kue. 32Thuciim akhe coh la krakue: "Ani kha ngon eila, am toem ei to mueih lawh kue, tomuei adpueng ei hmaiah adip la awmpueng to mueihla, oeh thu he kue.

33"Nemnak awn a om hnuiah a duengnak am lawh peek. Leidek fan ei a hringnak am lawh ah hauein a canautu toek pe ei. 34Sanghma ein hau min ein num, coh a toek? Amah a toek kru aw? Afei yaw a toek? Na boeni ni then,” tiein, enunch ein Philip hlan kue. 35Khanei Philip aka phook ein, coh ei thu Jesu ein toekpe cuek kue. 36Lam an ceh hnuiah tuiyei omnak ah sutlaw nih ein eunuch kein, "Tui awm kue! Boenoe! Baptisma ka hmuh ei hatu ein num amah?” a ti. 37Philip ein, "Na lungsin avan awn na yum la akra ah, na hmu ei,” a ti. Ani ein, "Jesu Chrih kha Fanpuhri ei capa la ka yum kue" tiein a hlan. 38A hle dueihsak ein, tui khuila an pahnih ceit nih ein; Philip pein eunuch Baptisma peh kue. 39Tui khuiyei an lawah, Bawipa ei Hmueichra ein Philip afeila yoek ein; Eunuch ein Philip oeh hmuh bai kue, khanaphi yeikrainak awn ceit kue. 40Khanaphi Ayotus khawah Philip dang law ein Caesarea khawpuei oeh a sutpha ei chrueih khawpueitu avan ah thuthang toek kue.

**9**

**Soul ei Lunglatnak**

1Soul kha, anuila a hrithoed ein Bawipa ei hnuhruitu ngon eila, taiiruebawi yeila ceit kue. 2Lam ei a hmuh nuta tongpa pangkom Jerusalem la thaknak ei ca Damascus khawei taiiruebawi yeila thoehchrah doeddam kue. 3Damascus khaw a phatom lam a ceh hnuiah, Fan lamei meivang ein ani vei ein suelaw palai kue. 4Ani dekah koop ein "Soul, Soul, hatulah kei nan dunghnep?" tila ani am toek keiawia yaak. 5Ani ein "Bawipa nang haunum" a tiah, "Na dunghnep ei Bawipa la ka krakue" a ti. 6Thouna khaw khuila lut, hatu na bi ei kan then ei,” a tinak. 7Soul awn ceithmaih upuengtu athu kala duei u ein, awi ya u ein hau oeh hmuh u kue. 8Dek ei Soul thoulaw ein phi a mik awn hatu oeh hmuh kue. Damascus khawkhui duet la, a kutta rued u ein lawpuei u kue. 9Hnuepthum ah a mikmue ein hatu oeh awai kue.

10Akhapoetta Ananias mingnapueng hnuhrui apum awmkue. Bawipa ein a mangah, "Ananias,” tiein a toek ah, "Bawipa coh ah ka awm kue,” a ti. 11Bawipa ein, "Thouna, lamdueng la, am suiyei lam la ceitna Judah ei im ah awm pueng Tarsus khawei Soul mingnapueng chrang apum doed, ani taiirue hnui kue,” a tinak. 12“Ananias mingnapueng chrang apum lawkom ani ei fan ah a kuttaih kom taiirue be ei hmuh kue, akhana a mik deibai yei,” a ti. 13Khanaphi Ananias ein, "Bawipa, Jerusalem ei chrangciimtu coh ei chrang ein hodukruk la, a dunghnep hei yei mawng adahe ka yah kue. 14Taiiruebawitu eila titheinak la ein na ming toekpueng chrangpoeng khitkhawn kue," a ti.

15Khanaphi Bawipa ein, "Ceit, ani kha cungmang eila ka hruei kue, Israel nei catu awn Hrangpueitu awn khuifeituei hmaiah ka ming khuek ei. 16Ka ming hamla hatuyat la vuuk a hmuh ei ka hmutheh ei,” a tinak. 17Khatiein Ananias chrahkru ein im khuila lut ein a kut a fan ah a soeng kon ah, "Ka nau Soul, lam na law hnuiah Bawipa Jesu nangah danglawh ein, na mik deibai kom Hmueichra Ciim awn na be eila kei an tueih law,” a tinak. 18Ahrit la, a mik ei ngahelp mueih kruekpueng la, a ngaih ei a mik deibai ein, thou ein Baptisma hmuh kue.

**Soul ein Chrih ei mawng Toek ei Tuennak**

19Buh ai ein a tha awn law kue. Soul kha Damascus khawah awm upueng hnuhruitu awn hnuep adoem awmhmaih u kue. 20Jesu ei mawng Sinakoktuah tuen ein toek kue. "Ani kha Fanpuhri ei capa ni." 21A Thu yapuengtu coei u ein, "Ani kha Jerusalem ei a ming khueupueng poeng didam hei puengla oeh kra aw? Taiiruebawituei hmai la cehpuei hei kom akhih hei yeila bue ein coh la lawpueng la oeh kra aw?” am ti. 22Khanaphi Soul kha a tha awm law taoe ein, Damascus khawah awmpueng Judahtuei am thulang poeng hlan hei ein coh ei Jesu Chrih la akra ei mawng akhai la toektah kue. 23Hnuep adoemhe a boeih kon ah, Judahtu ein ani ngon eila tengchram u kue. 24Khanaphi Paul ein am teng shing kue. Ani am ngon hning eila hnuepthan kodta mah u kue. 25Ahnuhruitu ein than la, ani la u ein vawh ah tawk u ein vongah am chrak.

26Jerusalem a pha vengah, hnuhruitu awn am ruitoem eila thana ein phi; am van ein ani krih u ein, hnuhrui apumla akra oeh tangna u kue. 27Khanaphi Barnabas ein thoeituei la, ani cehpuei ein lam ah Bawipa awn hawmueihla, an hmuhkru awn Bawipa ein ani a toektu awn Jesu ei ming Damascus ah ling ein a toektu then hei kue. 28Ani hnuhruitu awn awmhmaih u ein Jerusalem ah ahoengthoeu la ceitveng u ein Bawipa ei ming linglainak awn toek u kue. 29Ani kha Grik thu la thupueng Judahtu awn taihsan thulang puei hei ein phi; ani ngon eila thana u kue. 30Koeinautu ein khacoh am yaak ah, ani Caesarea khaw la lawpuei u ein Tarsus la ani tuei u kue. 31Khatiein Samaria ram awn Kalile ram, Judah ram avanah dimreu yeikrainak awn chrangboem dueithou ein; Bawipa krih u ein, Hmueichra Ciim ei lunghnimsaknak awn pueiyong toeih u kue.

**Peter ei Bibinak**

32Akhapoetta Peter phi ram yoeuveng ein, chrangcimtuei omnak Lydda khawla, ani sutlaw kue. 33Akhala Aeneas, mingnapueng chrang apum hmuh ein, a kutkhaw sih ein ihkongah a yoennak kumred lawh kue. 34Peter ein, "Aeneas, Jesu Chrih ein ni cangsak kue; thou na ihphak prangtham,” a ti. Loeiyei ani thoulaw kue. 35Lydda khaw awn Sharon khawei awmpueng avan ein hmuh u ein, Bawipa eila latboeih u kue.

36Akhapoetta Joppa khawah Tabitha mingna ein Khui thula Dorcas la am khue hnuhrui apum om kue. Khacoh ei nutong kha ninaktu binak awn bomcemnak awn kuembe loet kue. 37Akhapoetta ani hnat ein sih kue. A rook am sihmaihsak kon ah, im fan ah am kroeng. 38Lydda khaw kha Joppa khaw awn yoeca ein, hnuhruitu ein Peter akhala, a om yah u ein, "Oeh sousi kom kam epla, a law ei,” tila chrangpahnih tuei u ein am panak. 39Khanei Peter dueilaw ein amni awn ceit u kue. Ani a sutta, im fanla ani am cehpuei. Hmeinutu avan a eppa duei u ein, kiu u ein am omhmaih poetta Dorcas ei a bi cuhnitu hmutheh hei u kue. 40Peter ein avan pungla tut hei ein khudawng ein taiirue kue, apum vangla hlat ein, "Tabitha, thou,” a ti. Nuta ei mik dei ein Peter a hmuhah, thou ein ngoi kue. 41Peter ein a kut peh ein a dueihsak kon ah chrangciimtu awn hmeinutu khueu hei ein, ahringla ani hmuh hei kue. 42Khacoh Joppa ram avan ein shing ein ada ein Bawipa yum u kue. 43Joppa khawah mehvuen chruipueng Saimon awn Peter asouhe awm hmaih nih kue.

**10**

**Cornelius ein Peter Khhueunak**

1Caesarea khawah Cornelius mingnapueng chrang apum awm kue. Italituei raiikap bawi la krakue. 2Fanpuhri krih ein a imkhuibung avan awn yumpueng apumla krakue. Fanpuhri eila taiirue doei ein Judahtu peta hei puengla keakue. 3Hnuep khawnued pakow ah ani eila lawh ein "Cornelius!" tilawpueng Fanpuhri ei Fanchrang akhaila hmuh kue. 4Ani boen tueptuep ein krilaw kue. “Bawipa, coh hatu num?” a tiah, ani ein "Na taiiruetu awn rennak awn na huenthawhtu Fanpuhri ei hmaiah thuem eila danglaw kue,” a tinak. 5“Tuboeih Joppa khaw la Saimon mingna ein Peter laphi am sui chrang apum khueu veila chrangtu tuei hei u. 6Saimon mingna ein mehvuen chruipueng ei im ah awm nih ei, ani ei im kha tuilikeng ah awm ei,” a tinak. 7Ani thupueipueng Fanchrang a ceh kon ah, Cornelius ein a tamna pahnih awn a eppa awm u ein yumpueng raikaptu khueu hei kue. 8Avan a toek peek hei kon ah, Joppa khaw la tuei hei kue.

**Peter ei Hmuhnak**

9Angawi hnuep ah ceit u ein Joppa khaw am pha lawah, khawnued paruk ah taiirue eila Peter krung fanla kaii kue. 10Ai tawi ein ai hlue sai kue; am soemphran hnui ah, ani mikhmu kue. 11Khawmik ahmongkru hmuh ein, aki pali la chrui yih mueih abaunu fan lamei leidek la, am chruilaw a hmuh. 12Khacoh ei khuiah a khaw pali lawpueng khisatu avan awn leidek ah ceitcon vengpuengtu awn khawkhi ei vatu awm u kue. 13Ani eila lawpueng awi yein, "Peter, dueina, ngon hei na ai!” tikue. 14Peter ein, "Bawipa, oeh krahning kue, oeh ciimpueng awn proksakpueng oeh ka aikhoi kue,” a ti. 15A lenghnihnak la tawhi ein awi lawbaikue, "Fanpuhri ein a ciimsak hatuphi, oeh ciimpueng la oeh ngai," a ti. 16Thumvei comueihla krah ein khawmik khuila yih cehpuei hrit u kue.

17Peter a mikhmuh ei mawng hatula kra ei tila, a ngaihtueh hnuiah, Cornelius ei tueih law chrangtu “Saimon ei im hawanum? tila yap upueng kodta danglaw u kue. 18“Peter laphi am sui Saimon khala awm aw?” tila doeddam khueukou u kue. 19Peter a mikhmuh ei mawng a ngaihtueh hnuiah, Hmueichra ein, "Boen, chrang pathum ein ni yap u kue,” a tinak. 20“Thouna, krum, oeh ngaikruna hrui hei,” a tinak, “Hatulatiah ka hamla ka tueih law hei ni,” a ti. 21Peter chrangtuei la kruum ein, "Boen u, nam yap kha keini. Hatuei mawnglanum nam law?” a tinak hei. 22Amni ein, “Fanpuhri krih ein, Judah chrangtuah a mingthangpueng raiikap bawi, Cornelius chrangdueng apum kha, Fanpuhri ei fanchrang ciim ei nuetdongnak awn a im la, lawh na thuthang am yaak eila,” am ti. 23Khanei im khuila khueu hei ein yinlei na hei kue.

**Cornelius Im ah Peter**

24Angawi hnuep ah amni awn Peter ceithmaih u kue, Joppa khaw ei koeinau avangawnani ruitoem u kue. Angawi hnuep ah Caesarea khawla sut u kue. Cornelius ein apueituawna pacatu khoep hei ein ngoeng hei kue. 25Peter im khuila, a luhah, Cornelius ein dou ein a khaw eppa koop ein ani beh kue. 26Khanaphi Peter ein yoek ein, "Duei, kei haw chrang apum lani ka kra,” a ti. 27Ani awn thu nih ein khuila, a luhah chrang adoem bum upueng hmuh hei kue. 28A toek hei, "Nammah ein nam shing Judah chrang ein khuifeion yinla krapueng awn an khottei kha thucam la oeh krakue; khanaphi Fanpuhri ein hauphi oeh ciim ein proksak kue oeh ka ti eila ni hmuh kue,” a ti. 29“Nan khueu law u kah hatula oeh maya la ka law, kan doed hlue u kha hatuei mawngawnkei nan khueu u?” tina hei kue. 30Cornelius ein, “Boeihkhoenpueng hnuep li ei tuboeih khawnued pakaw hrila, ka im ah ka taiirueah; boen, a suisak kahpueng chrang apum ka hmaiah dueilaw kue. 31“Cornelius, Fanpuhri ei hmaiah na taiirue yah ein, na peektaak phi thuem eila krakue. 32Khatiein Joppa khaw ei Saimon Peter laphi am sui nang eila law eila khueu vei chrang tuei. Ani kha tuilikeng mehvuen chrui Saimon ei im ah kaii kue. 33Khatiein chrang ka von tueilaw hrit ein, na law kha nihe kue. Tuboeih Bawipa ein, an toeksak avan kam ya ei Fanpuhri ei hmai coh ah avan kam awm kue,” a ti.

**Khuifeituei Thuthang Yaaknak**

34Peter a rawng phook ein a toek: "Fanpuhri ein hauei mikhmai phi oeh boen tangkue tikha tuboeih ka shing law ngai kue. 35Khuipoeng ani krihpueng chrang awn hatuphi aduengla bipueng ani ein douchrang kue. 36Israel nei catu Jesu Chrih awn diimdeih eila toek eila, a tueih ei thu (Ani kha avan ei Bawi la krakue). 37Johan ein Baptisma ei mawng a toek kon ah, Kalile ah tuen ein, Judah avan ah apueii kha nammah ein nam shing kue. 38Nazareth Jesu nam shing kue. Fanpuhri ein hawmueihla Hmueichra Ciim onna huham awn som ein ceitveng ein bini a biawnkhawram ei a duepchraaptu avan cangsak hei kue, hatulatiah ani kha Fanpuhri awn awmhmaih nih kue.

39“Jerusalem awn Judah ram an pahnih ah a bi avan shingsakpueng la nim krakue. Ani laklamtungah baang u ein ngon u kue. 40Fanpuhri ein ani a hnuepthum ah thawhsak ein chrang ei hmuh la dangsak kue. 41Chrangvan ah oeh hmuhkrusak ein Fanpuhri ein aruem ah shingsak u eila, a hrueituah dang kue, khacokha, ani sihnak ei a thawh kon ah, nim awai hmaihpueng la krakue. 42Coh kha Fanpuhri ein asii awn ahring thuchra eila, ani a som la krakue tila chrangtu ein am shing teila ni toek u kue. 43Ani ei Ming yum ein ani doupueng hauphi thoih ngaihsimnak rah kue tila, ani ei mawng shingsaknak ah Sangshingu avan thuum u kue,” a ti.

44Peter ein khacoh ei thutu a toek hnuiah, thuthang ngaipueng van ei fan ah Hmueichra Ciim krumlawkue. 45Khuifeituei fan ah phi Hmueichra Ciim hlonnak peekduen a om la, Peter awn lawhmaih u ein vuend awn gred u ein yum upueng avan coei u kue. 46Hatulatiah amni kha ahaha la Thu u ein Fanpuhri am thangsak yakru u kue. Khanei Peter ein a toek, 47“Hmueichra Ciim nim rah mueihla rah upuengtu hauein phi tui awn Baptisma peek eila mana hlottei yaw?” tikue. 48Khanei Jesu Chrittei Ming awn Baptisma peek ei tikue. Khakonna hnuep ayawica a ompuei hei yeila Peter pana u kue.

**11**

**Jerusalem ah Peter ei bitu Toeknak**

1Khuifeitu ein phi Fanpuhri ei Thu am dou thoeitu awn Judah ram avan ah awmpueng koeinautu ein yah u kue. 2Peter Jerusalem la, a lawah, vuend awn gred upueng ein amna coed. 3"Vuendawng oeh redpueng ei im la na ceit ein nam ai hmaih kue,” am tinak. 4Peter ein khacoei ningcang akhaila toek pe hei kue. 5"Joppa khaw ah, hnihkru eila ka taiirue hnuiah, ka hmuh kha yih abaunu mueih akiipali la, am chrui khawmik lamei kei yeila, a kruilaw ka hmu kue. 6Khacoh ei khuila ka boen tueptuep ah, dek fan ei a khaw pali khisatu awn sathetu awn nawnvengpueng khisatu awn khawkhi ei vacatu ka hmuh hei kue. 7"Peter, thouna, ngon na ai," an tinak u kei awi phi ka ya kue. 8Bawipa, oeh krahning kue, hatulatiah oeh ciim ein proksakpueng ka rong khuila oeh lutkhoi kue ka ti. 9Khanaphi Fankhaw lamei a lenghnihnak hlannak awi kha, hatuphi Fanpuhri ein ciim kue a ti oeh ciim kue tila oeh ngai. 10Akhamueihla thumvei akra kawn ah, khawmik khuila, avan yoekbai boeih la kra kue. 11Boennoe, kam awmnak im ah Caesarea khaw lamei kei yeila, am tueih law, chrang pathum danglaw u kue.

12Oeh ngaihkru la ceithmaih u Hmueichra ein an tinak. Koeinau paruktu awn kam ceit hmaih ein ani ei im khuila kam lut kue. 13A im khuiah fanchrang hawmueihla dueilaw ein a hmuh ni then u kue, Joppa khaw la Saimon Peter laphi am sui khueu vei chrang tuei an tinak. 14Ani ein Thu ni toekpe u kom namah awn na imkhui avan khuuinak la nam suttei a ti. 15Thutoek eila ka tuen vengah, Hmueichra Ciim am fan ah akrak mueihla nim fan ah kralaw cuek kue. 16Johan ein tui awn Baptisma ni pe u ei khanaphi Hmueichra awn Baptisma nam hmu ei, tila Bawipa ein a toek kei thu ka thuem kue. 17Khatiein Fanpuhri ein peekduen atoengboe amni a peek hei la akra ah, Bawipa Jesu Chrit nim yum kawn ah ni pe u eila krah ein, kei hatula ka kra ein Fanpuhri ei lam ka taih ei?” Peter ein tikkue. 18Khacoh am yaak ah, oeh taih u ein Fanpuhri thangsak u ein, "Kroep kue, Fanpuhri ein khuifeitu phi am hring eila yutnak pe hei kue am ti."

**Antioch khawei Chrangboem**

19Khakonna, Stephen am thekhanak awn ruisui ein dunghnepnak hmu puengtu kha pueiyaung u ein Phoenicia awn Cyprus awn Antioch khodu la lamprang u ein Judahtuei doengla thutoek u kue. 20Khanaphi Cyrene awn Cyprus ram chrangtu khuiyei avang kha, Antioch khaw la ceit u ein Khuitu eila Bawipa Jesu ei mawng toek u kue. 21Bawipa ei kut amni ah awm ein, Bawipa eila lattei yumpueng anampuei la krakue. 22Khacoh ei thuthang ei mawng Jerusalem ei chrangboemtuei hnakoi ah sut ein, Antioch la Barnabas am tueih. 23A suttei, Fanpuhri ei boenak a hmuh la, yeikrai ein, Bawipa ah betak la uepkhoeng puengtu thape hei kue. 24Ani kha yumnak awnna Hmueichra Ciim awn be ein chrangveh la akranak awn. Chrang adoemhe Bawipa eila, a cehpuei kha ngaihtueh eila krakue. 25Khatiein Barnabas kha Paul boen eila Tarsus khaw la ceit kue. 26Ani hmuh ein Antioch khaw la, a lawpuei. Chrangboem khuiah kumoet lueng kruumboem u ein, chrangtu theithang hei nih ein; hnuhruitu kha Antioch khaw ah Chrihcatu la khueu hei cuek u kue.

27Akhapoetta Sangshingu avang kha Jerusalem ei Antioch khaw la lawh u kue. 28Amni khuiyei apum Agabus duei ein dekfan avan ah ai khawkhanak anui pai awm lawei tila, Hmueichra awn toektah kue. Khacokha Claudius ei a kruem poetta krakue. 29Hnuhruitu ein am tihningnak ci awn Judah ram ah awmpueng koeinautu bomnak teipai hei yeila, apumci ein tengpit u ein tuei hei u kue. 30Akhamueihla bi u ein Paul awn Barnabus ei an kutta, ahraamcatu phueih hei u kue.

**12**

**Thongim ei Peter Counak**

1Akhapoetta Herod Hrangpuei ein chrangboem la krapuengtu avang a kutawnpang ein dunghnep hei kue. 2Ani ein Johan ein a nau Jame cimca awn a ngon. 3Khacoh ein Judahtu a yeisak hei a hmuhah, Peter phi am pang eila ngaihtueh kue. Khacokha toi oeh thuumpueng vaipi ainak hnuep la krakue. 4Ani pang ein thong a chrum, raiikap boemli ein am ngoeng eila, ap hei kue. Kaantaak yuli apoengah chrangtuei hmaiah lawpuei yeila ngaihtueh u kue. 5Khatiein Peter thongim khuiah am taak, khanaphi Fanpuhri ei chrangboem ein thana ein ani ei hamla taiirue u kue.

6Herod tein Peter thailaw kom chrah eila, a ngaih ei than ah, Peter kha raiikap rawiyei lakah ip ein, sirui pahnih awn khit u ein thongim kod hmaiah ngoeng u kue. 7Boen u, Bawipa ei Fanchrang danglaw hrit ein vangnak ein thongim sue kue. Peter ei peb beii ein, thawhsak kue, "Ayangla thou,” a ti. A kut rawi yei siruitu pit ein krui kue. 8Fanchrang ein, "Na coi pinna, khawdawk cum,” a ti mueihla a bi. "Na yih vaina ni hruilaw,” a ti. 9Peter ceit ein a hruitoeih, Fanchrang ein atangla hatu a bi oeh shing ein, khanaphi ani kha mikhmupueng la krakue. 10Alamma la toencuek upueng awn a pahnihnak la ngoeng upueng an phroen kon ah, khaw khuila luhnak sikod la lawnih kue. Anni ei hamla khacoh ei kod amah awn amah hmongkru ein; lut nih ein lam an ceh hnuiah, fanchrang ein ani cehta hrit kue.

11Peter amaca lawh ein, a toek, "Tuboeih Bawipa ein fanchrang a tueih law la ka shingkhai ein Herod tei kut awn Judahtuei ngaihunak ah ni phrongsak kue,” a ti. 12Khacoh a yaaklam kawn ah, Mark laphi am sui Johan ei nawi Mary ei im la, ani ceit ein, akhala chrang adahe atoengla kruumboem u ein taiirue u kue. 13Pungla luhnak ei kod a khoek hnuiah, Rhoda mingna pueng tueiyoih nuta kha hlan eila lawh kue. 14Peter ei awi la, a shing kawn ah, a yeisuila kod oeh hmong ein, khuila dong ein, “Kodtei hmaiah Peter duei kue,” tiein soeu kue. 15"Na ruu ngaipueng!” am tinak. Khanaphi ling ein “Peter awm kue,” a ti. "Khacokha, a Fanchrang ni" am ti. 16Khanaphi Peter ein khoektoeih ein; kod am hmong lawah ani hmuh u ein coei u kue. 17Duem la am om eila, a kut awn nuet hei ein, thongim khuiyei Bawipa ein a proklaw toek pe hei kue. “Coh ei mawngtu ceit u na Jame awn a koeinautu then u,” tikue. Khanei chrahkru ein hmun feila, ani ceit kue.

18Khaw athaih lawah, Peter hatula, akra raiikaptuei lakah yawicapueng ei kodhednak la oeh krakue. 19Herod tein ani yap ein oeh a hmuh ah, ngoeng upuengtu ngon hei yeila, ani ngai kue. Khanei Judah ei Caesarea la, ani ceit ein akhala asoeng awm kue.

**Herod Sihnak**

20Akhapoetta ani ein Sidon awn Tyre chrangtu kodhed na hei he ein apum la don u ein ani eila lawh u kue. Hrangpuei ei avaica Blastus doekphai u ein, rethek ei hamla doed u kue. Hatulatiah Hrangpuei ei ram ein am ram beibaawk puengla krakue. 21Herod kha, boeinak hnuep ah, bawi yei suisak awn satseh kruh ein, bawingoihnak ah ngoi ein amni thutoek pe hei kue. 22Chrangtu ein "Coh ei thu kha, Fanpuhri ei thu ni, chrang ei thu la oeh krakue!” tila soeutai u kue. 23Fanpuhri ei Ming oeh a thangsak la Bawipa ei fanchrang ein ani thun hrit kue. Ani kha krid tein ai ein sih kue. 24Khanaphi Fanpuhri ei thu kha pueii ein pungtai kue. 25Barnabas awn Soul an bi apoengah Jerusalem la lat nih kue. Mark la am sui Johan awn atoengla ceit hmaih u kue.

**13**

**Barnabas awn Soul Tueihnak**

1Antioch khaw ei chrangboem ah Sangshingu awn Tikkikpuengtu awm u kue. Niger la, am sui Barnabas, Simeon awn Cyrene ram chrang Lucius awn Manaen kha Herod khongpuei awn thonnipueng awn Soul la kra u kue. 2Buh yeih u ein Fanpuhri ei bi am bi hnuiah, Hmueichra Ciim ein a toek, "Bibi nih eila ka khueu rawi Barnabas awn Soul, ka hamla taha u,” a ti. 3Khanei buh am yeih kon ah taiirue u ein am fan ah am kuttaih u ein, tuei hei u kue.

4Khatiein, Hmueichra Ciim awn tuei hei u ein, Seleucia la ceit u ein akhanei Cyprus la tuikong awn ceit u kue. 5Salamis la am sutta, Judahtuei Sinakok ah Fanpuhri ei thutoeknak tuen nih kue. Bawm rawi yeila Johan phi ceit hmaih u kue. 6Paphos oeh am suttei chrueih khawkong avan ah ceit u ein, hmayepueng patong apum hmuh u kue. Judah chrang Sanghma lawi Bar Jesus mingna kue. 7Ani kha khawpuei bawi Sergius Paulus eppa hmuh u ein, hmushing chrang apumla krakue. Khacoh ei chrang ein Barnabas awn Soul mi khueu ein Fanpuhri ei thungai hlue kue.

8Khanaphi hma Elymas (lin heipueng) ein khawpuei bawi yei yumnak alattei la thana kue. 9Khanaphi Paul la, am sui Soul kha Hmueichra Ciim awn be ein, ani boen tueptuep kue. 10A toek, “Nang kha theilainak thufinak poeng awn na be ein, khawram ei ca, chrangdueng poeng na raii la krakue. Bawipa ei lamduengtu kawlawksaknak ah oeh na prai yei ne? 11Tuboeih, boen, na fan ah Bawipa ei kut awm ein, na mikmue kom, asoeng khawhni oeh na hmuh tang ei,” a ti. Khawhmuep awn Khawmei ani ei fan ah kralaw ein, a kutta, ani rued u ei amah ein yap ein tuvei veng kue. 12Khanei khawpueibawi yein khacoh ei akratu hmuh ein yum ein, Bawipa ei theithangnak awn coeilet kue.

13Paul awn a pueitu kha Paphos khaw ei Pamphuelia ram Perga khaw la, am sutlawah, Johan ein Jerusalem la hlatta hei kue. 14Khanaphi Perga ei ceit u ein Pisidian ram Antioch khaw la sutlaw u ein, chringhnuep ah Sinakok la ceit u ein ngoi u kue. 15Thukhoen awn Sangshinguei ca am khe kon ah, Sinakokbawi yein, "Koeinautu, chrangtu thapeknak thutoek ei nam ngaih la akra ah, toek u,” tila then hei yei chrangtu tuei hei kue. 16Paul duei ein, a kut awn nuet hei kue, “Israel chrangtu, Fanpuhri nam krihpueng thungai u. 17Coh ei Israel chrangtuei Fanpuhri ein nim paitu hruei ein Egypt ram khuiah am om poetta chrangbau la prang hei ein, khacoh ei chrui hei ein a kut awn yoekkaih hei kue. 18Kum likip khuiah khodau hmu ah ta hei kue. 19Canan ram ei khuirih a didamsak kon ah, ani ein am khaw rou la teipai hei kue­. 20Ani ein codu Sanghma Samuel hrila thuchratuah a peek hei kawn ah.

21Hrangpuei thoeh u ein, Fanpuhri ein Benjamin pakhui chrang Kish ei capa Soul kum likip hamla pe hei kue. 22Fanpuhri ein Soul hnon ein am Hrangpuei la Fanpuhri ein David yoekkaih kue, aniawnruisui ein Fanpuhri ein shingsaknak a toek, ka yaakhlue avan bih kom, ka lungaih krim sakei, Jesse ei capa David ka hmuh kue a ti. 23Coh ei chrang ei cason ah, thukam mueihla, Fanpuhri ein Israeltu khuiyei Jesu, danglawsak ei. 24Ani oeh a lawpha ah Johan ein yutnak Baptisma ei mawng Israeltu toek hei khoen kue. 25Johan a bi a riip kon ah, a toek bai, kei haula nan ngai u aw? Kei ani la oeh krakue. Khanaphi boen u, ka hnula lawpueng apum awm ein ani ei khawdawk pran eila oeh ka koih kue a ti.

26"Abraham ei a imkhui canautu, ka phoeinautu, nangmih khuiyei Fanpuhri nam krih puengtu, cohei khuuinak thuthang kan phueih law u. 27Jerusalem khaw ah awm puengtu, am bawitu, ani awn chringhnuep poengah am khe Sangshinguei thu, oeh am shing la, ani am ngon awn codu kuemsak u kue. 28Khanaphi ani ei sihnak ei katnak hatu oeh hmuh u ein phi, am ngon eila Pailat thoehchrah u kue. 29Ani ei mawng rukthentu avan am kuemsak kawn ah, laklamtung ei a rawk chrang u ein ani vuihmuh khuiah soen u kue. 30Khanaphi Fanpuhri ein ani sihnak ei thawhsak kue. 31Kalile ei Jerusalem la, ani awn ceit hmaih upuengtuah hnuep adoem heah dang kue. Amni kha chrangtu shingsak upuengla krah u kue. 32Paituah a kam thuthang nangmih kan then u. 33Khacoh ei thukam Fanpuhri ein nim hamla kuemsak ein, nim canautu khuiah ani ein Jesu tueisak kue. Psalm cabu pahnihnak ah ruk mueihla, nang kha ka cani. Tungoi nang ei pai la ka krakue. 34Ati mueihla Fanpuhri ein oeh thudaw eila, sihnak ei ani thawhsak ein, comueihla toek kue. Aciim nang kan peh kawm David tei youthentu la khaiyei a ti. 35Khanaphi Psalm cabu feiah ani ein a toek, Na chrangciim nang ein oeh na thudawsak ei a ti. 36David kha, amah ei sawn ah, Fanpuhri ei ngaihtyh a bi kon ah, sih ein a pai- tuei hmuah yoen ein thudaw khoen kue. 37Khanaphi Fanpuhri ein a thawhsak ei chrangtah oeh thudaw kue. 38Khatiein koeinautu, ani awn kat ngaihsimnak kan toek u nam shingtei kam yahlue kue. 39Moses ei thukhoen awn oeh nam loednak hlottu avan poengah ani yumpueng hauphi a loedsak boeih. 40Khatiein Sangshingu awn toektu na fan ah oeh a sutlaw eila, ngaihna u.

41Boen u, chrang nam thenapueng, coei u na, di u oe; hatulatiah chrang apum ein an bi peek u keila, a toek ka phih, oeh nam yumhepueng, nam hring poetta ka kuemsak ei,” a ti. 42Paul awn Barnabas an chrahkruah, lawbai yei chringhnuep ah khacodu an then hei yeila pana rawi u kue. 43Sinakok ah kruumnak poeng ein, Judahtu ada yumnak awn hlat u ein Fanpuhri krihpuengtu ein Paul awn Barnabas ei hnuhrui u kue. Fanpuhri ei boenak ah am om toeih eila, toektah cuehcon hei u kue.

**Paul Khuifeituah Hoinak**

44Chringhnuep baiah Bawipa ei thungai u eila khawchrang avan mueihcoep kruum u kue. 45Khanaphi Judahtu ein chrang pring am hmuhah, phuemkhuep u ein; tamphra u kue, Paul ei toektu taihsan u kue. 46Paul awn Barnabas ling nih ein an toek, "Nangmih amala Fanpuhri ei thu kanthen u kei ngaih kue; khacoh nammah ein aloethringnak awn oeh nam koihpuengla nam toek ein tuboeih khuifeitu eila kam hlat kue. 47Khatiein Fanpuhri ein: "Khuifeituei vaangnak eila nangmih kan som u, leidek a duetnak hrila khuuinak cehpuei u tiein an toek u,” am ti.

48Khacoh khuifeitu ein am yaakah, Bawipa ei thu hluengtai u ein yeikrai u kue. Aloethringnak rah u eila, a som heitu poeng ein yum u kue. 49Bawipa ei Thu ram avan ah pueiyongkue. 50Khanaphi Judahtu ein Fanpuhri yum u ein am ming thangpueng nutongtu awn khawpuei chrangtu chruisoi upueng ein Paul awn Barnabas dunghnep u kom am tutoem rawi yeila sueksaw hluemhlawh hei u kue. 51Khatiein am khawpha ei dekhnui khawkpe hei u ein Iconium khaw la ceit u kue. 52Hnuhruitu kha yeikrai toeih u ein Hmueichra Ciim awn be u kue.

**14**

**Dounak Awn Tutoemnak**

1Iconium khaw an sutta Paul awn Barnabas an cehci mueihla Judahtuei sinakok khuila lut nih ein an toeknak awn Judahtu awn Greektu anampuei yein yum u kue. 2Khanaphi oeh yumpueng Judahtu ein khuifeitu am koeinautu phuemhringnak lungsin a om eila sueksaw hei u kue. 3Khatiein akhana niin asouhe awm nih ein Bawipa ei mawng ling nih ein thu an toek, Bawipa ein a boenak awn thu shingsak ein am kut awn coeinak shingnak bitheinak pe hei kue. 4Khanaphi khaw ei chrangtu tai u ein; avang Judah vangah, avang thoeitu vangah awm u kue. 5Khuifeitu awn Judahtu am bawitu ein thoeitu lung awn voih ah dunghnep eila thana u kue. 6Shing u ein Lycaonia ram ei khodu, Lystra awn Derbe awn yungkeu vei khodu la dong nih kue. 7Akhala thuthangni toek toeih nih kue.

8Lystra khawah a nawi yei bung khuiah kheem ein oeh ceitveng man ein ngoi Kroenpueng chrang apum awm kue. 9Khacoh ei chrang ein Paul ei thungai pueng a boen tueptuep ah, a cangnak ei yumnak a taak Paul ein hmuh kue. 10Athang hela "Na khaw awn duei," tiein a toek ah. Ani phoei ein ceit kue. 11Paul ei bi chrangtu ein am hmuhah, "Khawram rawi kha chrangtu mueihla nim ep la lawnih kue" tila Lycaonian thu awn athangla soeu u kue. 12Barnabas, Zeus la khueu u ein Paul, Herame la khueu u kue, hatulatiah ani kha toek ngaipueng la krakue. 13Zeus ei a taiirue beekim kha khawpuei luhnak ah awm ein, vantangtu awn reipaitu kod la lawpuei u ein, pinamtu awn kengtaihnak bi hmaih u eila bue u kue.

14Khanaphi Thoei Barnabas awn Paul ein khacoh an yaakah, an cutu phuteek nih ein chrangtuei hmula dong nih ein viik nih kue. 15"Chrangtu aw, hatula codu nam bi? Keinih phi nangmih mueihboe chrang atoengtu ni, akhawloela hringomnak ei fan awn dek akhui yeitu prangpueng Fanpuhri eila hlatnak ei thuthangni kan toekpuengni,” an ti. 16Ayanla khuipoeng ammah ei ngaih la Fanpuhri ein omsak hei ein phi; 17Shingsaknak kala, amah doeng oeh awm kue, hatulatiah khawmik lamei khawaa sak ein theihpainak niintu, athen la ni prangpe u ein, **nam lungsintu buh an onna yeinak awn ngaihrepsak kue**,” am ti. 18Codu a toek kawn ah, chrangpring ein kengtaihnak oeh am bi eila, am manak hei kuei he kue.

19Khanaphi Antioch awn Iconium khaw lamei lawpueng Judahtu ein chrangpring noeng u ein khawpung la Paul tuh ah lung awn voih ah si eila teng u kue. 20Hnuhruitu ani vei u ein am dueih ah, ani dueilaw ein khaw khuila lut kue. Angawi hnyp ah Barnabas awn Derbe khaw la ceit nih kue. 21Khacoh ei khawpueiah thuthangni an toek khap ah hnuhrui la chrang ada krasak nih ein, Lystra awn Iconium, Antioch la lawbai nih kue. 22Hnuhruituei lungsin thapeeknak, yumnak awn am uepkhoeng toeih eila, toektah nih kue. "Khanaphi Fanpuhri ei ram khuila khuikhanaktu ada awn nim luttei,” tinih kue. 23Buhyeih taiiruenak am bi kawn ah, chrangboem poengah a hraamcatu sawm nih ein, am yum ei Bawipa ah ap hei nih kue.

24Pisidia ram ayungah ceit u ein Pamphylia ram la sut nih kue. 25Perga khaw ah Thu an toek kon ah, Attalia khaw la ceit nih kue. 26Akhanei Antioch khaw la tuikong awn noon u ein, Fanpuhri ei boenak awn am riipkhoen bitu toektah nih kue. 27An sutta chrangboem atoengla am bumnak ah, anni awn Fanpuhri ein khuifeituei yumnak kod hawmueihla a hmong avan toektah nih kue. 28 Hnuhruitu awn asou awmhmaih u kue.

**15**

**Jerusalem Khawah Kruumnak**

1Judah ram lamei law pueng chrangtu ein, “Nangmih Moses ei thukhoen mueihla vuendong oeh nam red tei chrueih, khuuinak la oeh nam suttei,” tih u ein, koeinautu theithang hei u kue. 2Paul awn Barnabas awn anuila taihsan krunak on, noengna u kue, coh ei mawng toek eila Paul awn Barnaba sawm u ein Jerusalem khaw la ceh ah thoeitu awn agaamcatu awn toek eila koeinautu ein Paul awn Barnabas am sawm. 3Khatiein chrangboem ein lam la thak u ein, Phoenicia awn Samaria ram an pahnih phroen nih ein khuifeituei latnak ei mawng toek nih ein koeinautu avan anuila yeikrai u kue. 4Jerusalem la, am sutlawah, thoeitu awn ahraamcatu, chrangboemtu ein ana dou u ein amni awn Fanpuhri ei bitu avan toektah u kue. 5Khanaphi Farisetu khuiyei yum pueng avangtu duei u ein, Cohtu vuendong red hei ah Moses ei thukhoen am hrui yeila toek hei yei,” tih u kue.

6Khacoh ei mawng boen u eila, agaamcatu awn thoeitu lawh u ein kruum u kue. 7Anuila am taihsanu kawn ah, Peter duei ein, a toek hei, "Koeinautu, aruem ah nangmih khuiyei Fanpuhri ein a hruei nam shing kue, ka rong awn khuifeitu ein thuthangni ya u kom yum u ei. 8Lungsin shingpueng Fanpuhri ein mingmih ah a bi mueihla, amni aphi Hmueichra Ciim a peek hei awn a dou hei shingsak hei kue. 9Ani ein amni awn mingmih ei lakah ahala oeh bih ein, yumnak awn am lungsintu ciimsak hei kue. 10Khatiein tuboeih mingmih awn nim paitu ein oeh nim phueih hlawt, kawhcung thoeituei leeng fan ah taih eila hatula Fanpuhri nim noekdah? 11Khanaphi Bawipa ei boenak nim yumnak awn khuuite la nim krakhoen kue, akhamueihla amni phih krah u kue,” a ti. 12Khuifeituei hmu ah Fanpuhri ein cung rawi ein coeinaktu awn shingnaktu a bi awn Paul awn Barnabas ei thungai u ein chrang avan buei chrip u kue.

**James Thuchranak**

13Avan am toek boeih kon ah, James ein a hlan hei, "Koeinautu ka thungai u. 14Fanpuhri ein a ming ei hmok la khuifeitu ei hmu ah amah eimawng awn ruisui pueng alamma la Saimon ein toekkhoen kue. 15Khacoh ei thu phi sangshinguei thu awn toeng kue. 16Codu ariip kawn ah ka lawbai yei, Krupueng David tei paw ka sa ei, a thednaktu ka prangtham kom, khacoh ei paw ka dueih sak bai yei. 17Khanavah poih pueng hniciim ein Fanpuhri yap kom, khuifeitu avan nein ka ming toek u ei. 18Bawipa ein, codu prang pueng Fanpuhri ein a ruemma shing kue,” a ti. 19“Khatiein khuifeitu khuiyei Fanpuhri eila hlat pueng oeh nim ueoih eila thu ka chrah kue. 20Khanaphi arup awn proksaknak, pretdengnak, aronaw duep ah ngon awn a si oeh am ai yeila ca nim ruk hei yei. 21Hatulatiah acuekei casawn na tuen ein Moses ei mawng khaw poengah toek u ein chring hnuep poengah ani ei mawng Sinakok ah khe u kue,” James ein a ti.

**Counci ein Khuifeitu Ca Peeknak**

22Khanei thoeitu, agamcatu awn chrangboem avan ein amni khuiyei chrangtu Paul awn Barnabas awn Antioch khaw la tueih eila. Barsabbas la am sui Judah awn Sailas, koeinautu chruisoi u ei hruei u kue. 23Coh ei ca awn tuei hei u kue, "Thoeitu awn koeinau khuiyei ahramcatu awn koeinautu ein Antioch awn Syria awn Cilicia khaw ah awmpueng khuifeitu kut am pang! 24Keimih khuiyei chrangmi avangkha oeh kam toektah hei la nam lungsin uetaw sak u ein, an thueiseisak u kam ya kue. 25Lung apum awn chrangtu hrueiah kam yongnak Paul awn Barnabas mahla nangmih eila tueih law ei keimih ei hamla ni eilah kra kue. 26Nim Bawipa Jesu Chrit tei ming hmokla am hringnak peh u puenglah kra u kue. 27Khatiein an rong awn thu ni toek pe u eila, Judah awn Sailas kam tuei law kue. 28Coh ei a yungtu la krapueng Hmueichra Ciim awn keimih ein nam fan ah kam taih kha phueih baula oeh kra kom ni eila kam ngai kue. 29Arup kengnak mehawnsi, aronaw ah ngontu awn pretdengnaktu nam yeih ei. Nam yeih la akra ah, comueihtuah nam hoeng kawm, athen nam bi awn, nam cang ei,” am ti.

30Khatiein tuei hei u ein, Antioch khaw la ceit nih kue; chrangtu kruumboemsak nih ein, cakhe pe hei nih kue. 31Khacoh ei ca am kheah, tha a peek hei nak awn yei he u kue. 32Judah awn Sailas phi, sanghma la, an kranak awn, thapeknak thu a sou he toek nih ein thamasak hei nih kue. 33Akhala asou an awm konna, dimdeihnak awn tueilaw u pueng ngeila an lat bai yeilah yumcatu ein chrahrawi u kue. 34Khanaphi Sailas kha yumuein omsaku kue. 35Khanaphi Paul awn Barnabas Antioch khaw ah om nih ein, Bawipa ei thu afeitu ada toektah theithang hei nih kue.

**Paul and Barnabas oeh an nguepnak**

36Hnuep a sou lawah, "Thu ni toeknak khaw poeng la, koeinautu hawmueihla am om, ni boen veng hei yei,” ti ein Paul ein Barnabas a toek. 37Barnabas ein Mark la am khue Johan mahla ceh ei yahlue kue. 38Khanaphi Paul ein Pamphilia ram la bibi la oeh cei hmaih u ein a ceh tak heila, am ruiyei oeh yahlue kue. 39Akhana anuila taih krunih ein apum awn apum phreng nih kue. Barnabas ein Mark khueu ein Cyprus la tuikong awn nawn nih kue. 40Khanaphi koeinautu ein Paul Fanpuhri ei boenak ah ap u ein poih hruet kue. 41Paul ein Sailas hruei ein Syria awn Cilicia ram ah ceitveng nih ein chritcabu thamasak hei nih kue.

**16**

**Paul Awn Sailas Timothy Pangkrunak**

1Paul kha Derbe awn Lystra khaw la sut kue. Timothy mingna pueng a hnuhrui akhana awm kue. A pai Khui, a nawi yumpueng Judah nuta la kra kue. 2Ani kha Lystra awn Iconium khaw ah koeinautu ah thuthei soeih puengla krakue. 3Paul ein khacoh ei chrang awn ceh hmaih ei yahlue ein; a pai Khui chrang la akra akhana om u pueng ngein am shingnak awn vuendong red sak kue. 4Amni khodu am phroen poetta, Jerusalem khaw ah om u pueng thoeitu awn ahramcatu ein amgui yeila am krueh aphei u kue. 5Khati ein chrang boemtu yumnak awn thamahsak hei ein a hnueptoe chrangmi pungtai u kue.

**Paul ein Macedonia Chrang Hmuhnak**

6Phrygia awn Kalatia ram am ceh kawnah, Asia ram la thuthangni oeh toek eila Hmueichra Ciim ein mana kue. 7Mysia ram la am law kon ah, Bithynia ram la thana u ein am ceh hnuiah, Jesu ei Hmueichra Ciim ein oeh chrah hei kue. 8Mysia ram phroen u ein Troas khaw la sutlaw u kue. 9Macedonia chrang apum duei ein ani eila danglaw ein, "Macedonia ram la lawh na ni bomlaw u," a ti Paul ein than ah hmu kue. 10Akhamueihla Paul ein a hmuh ah, “Macedonia ram la kam ceh hrit teila kam thana kue. Amni eila thuthangni toek eila Fanpuhri ein an khueu u kam shing kue,” am ti.

**Philip Khawei Lydia Lunglatnak**

**11**Khanei Troas khaw la tuikong awn kam nawn ein, Samothrace khawkong la aduengla kam dawng kue, angawi hnuep ah Neapolis khaw la kam sut kue. 12Akhanei Rom ei kruemnak, Macedonia ram ei Philipi khawpuei la kam khaw awn kam ceit kue. Akhana hnuep asouhe kam awm kue. 13Chringhnuep ah, khawkodtei pungvang taiiruenak hmun awm eila am ngaihnak tuikeng la kam ceit ein, kam ngoih kon ah, akhanei bumupueng nutatu tuen ein a toek hei.

**Europe Ram ei Latmapueng**

14“Fanpuhri beh ein yihsen yawipueng, Thyatira khaw ei, Lydia mingnapueng nutong apum a ngaih hnuiah, Paul ei toektu, a hlan bai yeila Fanpuhri ein a lungsin hmong kue. 15Khanei ani awn a im khuibung avan Baptisma u ein an thoeh u, Bawipa ah betak la ka krapueng la nam ngaih ah, ka im khuila lutlaw u na awm u," tiein ni sueksaw khuet u kue.

**Paul Awn SailaThongkrumnak**

16Khacoh akra kon ah taiiruenak hmun la kam ceit ein, Saii nuta Hmueichra the ei omnak awn kam chrum kue, ani kha hmaye ein, hmai lamei lawei a toekawna tikkikpueng ei hamla ngui adoem lawpuei kue. 17Paul awn keimih ni hruilaw u ein, "Coh ei chrangtu kha ahluengsoeih Fanpuhri ei saiitu la krah u kue. Khuuinak lam ni toekpe upueng la krah u kue,” tila soeutai ein toek kue. 18Khacoh asouhe bi toeih kue. Khanaphi Paul anuila thueisak ein, hlat ein hmueichrathe a toek, "Jesu Chrih ei ming awn kan toek ani ei khuiyei lut law!" a tinak ei khawram lutlaw kue.

19Khanaphi am ngaihu boeihpueng la, a tikkikpueng ein a hmuh ah, Paul awn Sailas pang u ein titheinak tapuengtuei hmai khawhyoihnak hmun khuila cehpuei u kue. 20Thuchra bawituei la cehpuei u ein, “Coh ei Judah chrangrawi kam khaw lungipangthaisak nih kue,” am ti. 21“Mingmih Rom chrangtuei oeh nim thumcam nim dou veila toek nih kue,” am ti. 22Chrangpring atoengla dueilaw u ein am taih, “Thuchra bawitu ein an cu sud u na cung awn pairawi u,” am ti. 23Adahe la, am paih rawi kon ah, thong am chrum rawi, athen la am ngoeng eila thong ngoengtu am toek. 24Khamueihla am toek kon ah, thong khuila chrum rawi u ein, singvueh chrong khuila, an khaw themsak u kue.

25Khanaphi thanthungah Paul awn Sailas Fanpuhri thangsaknak lasa nih ein an taiirueah, thongkrumtu ein ngai rawi u kue. 26Lipi anuila thueih law hrit ein, thongim tungtu huen boeih kue; kod avan hmongkru hrit ein avan ei siruitu phrankru boeih kue. 27Thongim bawi thoulaw ein thongkodtu ahmongkru a hmuh ah, thongkrumtu couboeih upueng la ngai ein amah ngonkru eila, a cimca phong kue. 28Paul athangla viik ein "Namah oeh thedkru, avan coah kam awm kue,” a ti. 29Mei vangsak hei ein donglaw ein, Paul awn Sailas ei hmaiah a krih la chret ein koop kue. 30Khanei pung la cehpuei rawi ein, "Tikkikpueng rawi, khuuinak ka rah eila hatu ka bi ei?” a ti.

**Thongim Bawi ei Yumnak**

31“Bawi Jesu yum, namah awn na khuiimbung khuila nam kra ei,’ an tinak. 32A im khuiah awmpueng avan ein Bawipa ei thutoekpe krip u kue. 33Khacoh ei than khuiah thongim bawi yein Paul awn Sailas cehpuei rawi ein, an leemtu siproi ein, amah awn imkhuibung avan baptisma hmugit u kue. 34A im khuila cehpuei rawi ein buh bei rawi ein, imkhuibung avan ein Fanpuhri yum u ein anui pai la yeikrai u kue.

35Khaw athaih lawah, thuchra bawitu ein am palik tuei u ein, "chrah rawi seh," am ti. 36Thongim bawi yein khacoh ei thutu Paul then ein, "Thuchra bawitu ein nangnih chrah eila thu sutlawkue,” a tinak. “Khatiein tuboeih lutlaw na adiim la ceit,” a tinak. 37Khanaphi Paul ein, “Rom chrang la kan krapueng, thu oeh chra la chrang hmaiah an paih u, thong an chrum u, tuboeih athup la nih chrah hlue u kuene? Khamueihla oeh krakue! Ammah law u kom ni chrah law u se," a tinak hei. 38Khacoh ei thutu palik ein thuchra bawitu then hei kue. Rom chrang la an kra am yaak ah krih u kue. 39Lawh u ein am panak rawi, pungla am cehpuei rawiah, khawpuei an cehtaak eila pana rawi u kue. 40Thongim khuiyei Lydia ei im la am luh ah, koeinautu am hmuh ah, thape u ein ceit u kue.

**17**

**Thessalonica Khaw ah Paul**

1Amphipolis awn Apollonia khaw phroen u ein, Thessalonica khaw la sutlaw u kue, akhana Judahtuei Sinakok awm kue. 2Paul amah ei thumcam mueihla, amni eila ceit ein, chringhnuep thum veiah thuciim ei mawng tengkh awn u kue. 3“Chrih kha vuuk hmukom si ei, sihnak ei thou bai yei,” tiein toektah hmutheh hei kue. "Coh ei Jesu kha kei yein ka toek ei Chrih la krakue," a ti. 4Avangtu kha yum u ein, Paul onna Sailas awn, Fanpuhri krihpueng Khuitu anam awn, yum u ein toengpang upueng nutongtu anam awn khodseng u kue. 5Khanaphi Judahtu kha phuem u ein khawhyoihnak hmun ei chrangthetu avang khueu u ein chrangtu kruumsak u ein khaw khuiah am engaisak Jason ei a im muk u ein, chrangtuei hmaila Paul awn Sailas am cehpuei rawi yeila thana u kue. 6Oeh am hmuh law rawiah, titheinak tapuengtuei hmai la koeinau avang awn Jason cehpuei u ein, “Khawdek thedkhad nihpueng coh la lawnih kue,” tila soeutai u kue. 7Jason ein yin na rawi ein, "Khacoh ei chrangtu avan ein Caesar ei thutoek taih u ein, Hrangpuei Jesu afei awm kue,” am ti. 8Khaw ei titheinak tapuengtu ein khacoh ei thu yah u ein chrangtu sueksaw hei u kue. 9Afeitu awn Jason ei lamei kroengnak am rah kawn ah, chrah hei u kue.

**Berea Khaw ah Paul**

10Koeinautu ein Paul awn Berea khaw la than ah tuei rawi hrit u ein, an sutta, Judahtuei Sinakok khuila lutnih kue. 11Tuboeih Berea khaw chrangtu kha Thessalonica khaw chrangtu la hmushing ngai u ein yakhluesak chrenak avan awn thuthangni dou u kue, Paul ei toek kha tang aw tila, hnueptoe thuciim boen u kue. 12Khatiein Judah adoem ein yum ein, am mingthang pueng Khui nuta tongpatu ein yum u kue. 13Khanaphi Thessalonica khaw ei Judah chrangtu ein Fanpuhri ei thu Berea khaw ah Paul ein Fanpuhri ei thutoek kue ti yah u ein, akhala ceit u ein, chrangtu pancai u eila, cuehcon u kue. 14Khanei koeinautu ein tuilikeng la Paul vodhak hrit u ein, Sailas awn Timothy Berea khawah awm hruet nih kue. 15Paul thak upueng chrangtu ein Athen khaw la cehpuei u ein; Sailas awn Timothy a epla, an lawyoe eila, a tuekah rawi kawn ah, latbai u kue.

**Athen Khaw ah Paul**

16Paul ein Athen khaw ah ngoeng rawi ein, Athen khaw kha aruptu awn abe hmuh ein a lungsin hlokhla kue. 17Khatiein Sinakok khuiah Judahtu awn Fanpuhri krih pueng Khuitu awn khawhthem yoihnak hmun ah awm puengtu awn hnueptoe tengchram u kue. 18Epicurean avangtu awn Stoic hmushing chrangtu awn ani taihkru u kue. Avang ein, "Coh ei cohah puengein hatunum akhawloe a toek?” ti u ein, avangtu ein, "Khawfei lamei Fanpuhri ei mawng toek ngaipueng,” ti u kue. Hatulatiah ani kha Jesu ei thuthangni ei mawng awn thawhnak toek kue. 19Khanei ani khueu u ein Areopagus la cehpuei u kue. "Coh ei athaila na theithang law kam shingtei ngaih ei yaw?” am ti. 20“Oeh kam yaakkhoi thuthai na toek law; khacoh ein hatu a bue, tila kam shing hlue kue,” am tinak. 21(Athen khaw chrangtu avan awn akhala lawpueng yintu, hatuphi oeh bi la, thuthai toektah doeddamnak la kha whnuep hmang u kue.)

**Khawcungah Thutoeknak**

22Khanei Paul kha Areopagus cung ei thungah duei ein thutoek kue. "Athen chrangtu, beeknak avan nam doenkham puengla kan hmuh u kue. 23Avan ah ka ceitveng ein nam beektu ka ngaihna ein ka boenah, kroeng apum ah, ‘Oeh shing Fanpuhri ei ham’ tila ruk ka hmuh kue. Khatiein haunum oeh shing la nam beek, Ani nam shingtei la ka bi ei. 24Leidek awn akhui yei avanpoeng prang pueng Fanpuhri, ani kha fan awn dek ei Bawi la kra ein, kut awn sak kei im khuiah oeh om kue. 25Fanpuhri kha chrang avan nei hnun rui hringnak awn avanpoeng pe puenglah krakue, a yaakhlue hatuphih chrang ei kut awn bipueng la oeh krakue. 26Leidek fan ei hnicim hringpueng avan pakhuipoeng ei hamla chrang apum prang ein, am hringkhaw phi boei pe hei ein, am hringomnak ei khawritu phi donkrak pe hei kue.

27Fanpuhri yap u kawm, a ep pha u kawm, am hmuh eila bih ein phi, mingmih apumci awn oeh nim soukruh kue. 28Hatulatiah ani awn nim hringom huenthou tatvaih kue, nammah ei oei yein a toek mueihla, mingmihtu phi ani ei cani. 29Khatiein Fanpuhri ei canau la nim kranak ah, Fanpuhri kha hrui, ngui, lung awn chrangtuei ngaihtueh awn prang ei muei awn toengpueng la oeh nim ngaih ei. 30Khatiein ayanlamei oeh shingnaktu oeh boen ein, Fanpuhri ein tuboeih hmunpoengah awmpueng chrangtu am yutteila toek hei kue. 31Hatulatiah amah ein a sawm hei chrangtu hmang hei kom aduengla leidek thuchranak ei niin a boeikhoen, sihnak ah thawhsak baipueng awn chrangvan ah akuem la thekhoen kue," a ti.

32Chrangsi thawhnak ei mawng am yaakah, avang ein am nueihnak, avang ein, "Coh ei na thu kam ngaibai yei,” ti u kue. 33Khanei am thung ei Paul chrahkru kue. 34Chrang avang ein ani yeina u ein yum u kue. Amni khuiah Areopagus tei Dionysius awn Damaris mingna pueng nutong apum awn afeitu phi thuum u kue.

**18**

**Koring Khaw ah Paul**

1Codu apoeng kawnah Athen khaw cehta ein, Koring khaw la ceit kue. 2Pontus ram chrang Akhuila mingna pueng Judah chrang apum kha, a chru Priscilla awn Italy lamei ana sutlaw thai nihpuengla Paul ein shing ein anni eila ceit kue, hatulatiah Judah chrang avan ein Rom khaw am cehtaak eila Claudius ein thuchrah kue. 3Hatulatiah ani phi mehvuen chrui boe puengla krah ein anni awn awm hmaih u ein bibi u kue. Hatulatiah anni phi mehvuen chrui nihpuengla krakue. 4Ani kha Chringhnuep poengah Sinakok ah Judahtu awn Khuitu awn tengchram u ein thana ein sueksaw hei kue.

5Khanaphi Macidonia lamei Sailas awn Timothy an law kon ah, Paul kha thuthangni he toek eila ap kruh kue, Jesu kha Chrih la akranak athuuk Judahtu shingsak hei kue. 6Khanaphi taihsan thekhanak am bi lawah, a cuhni phuteek ein, "Nam si nammah ei lu fanah krahse! Keita ka ciim kue. Tuboeih ei tuen khuifeituei la ka ceittei,” a ti. 7Khanei Paul ein Sinakok cehta ein Fanpuhri bepueng Titius Justus mingna pueng ei im la ceit kue. Ani ei im kha Sinakok ei ton ah awm kue. 8Sinakok bawi, Crispus, a imkhuibung avan ein Bawipa yum u ein, Koring chrangtu ada ein am yaakah yum u ein Baptisma u kue. 9Khanei Bawipa ein Paul than ah a hmuhah, "Oeh krihe na, oeh buei na, ceitna na toek ei,” a tinak. 10“Kan ompuei yei, haueinphi am kut awn nang oeh ni sudeng u ei, hatulatiah coh ei khaw ah ka chrang adahe awm kue,” a ti. 11Koring khaw ah Paul kumoet awn chra ruk awm ein, Fanpuhri ei thu theithang hei kue.

12Gallio kha Achaia ram ei bawi la, akra poetta, Paul lin eila Judahtu nguem krip u ein thuchranak hmaila law puei u kue. 13"Coh ei chrang ein Fanpuhri yum u eila sueksaw hei ein thukhoen awn hnuthun kru kue,” am ti. 14Paul a rong a phawh law hlueah, Gallio ein Judahtu a toek hei, “O nangmih Judahtu, coh ei mawng oeh nipueng, thekha pueng ei kat la akra ah, kei yein nam thu kan ngaih pe u ei. 15Khanaphi thutu awn mingtu awn nam thukhoen ei mawng doednak la akra ah, nammah ein khacoh bih u; khamueih ei mawngtu oeh ka toek hlue kue,” a ti. 16Khanei thuchranakei afeila tut hei kue. 17Sinakok bawi, Sosthenes avan ein pang u ein thuchranak hmaiah am paih. Khanaphi Gallio kha khacoh ei mawngtu awn hatuphih oeh ruisui kue.

**Priscilla awn Aquila ein Apollos an Theithang**

18Paul kha, Koring khaw ah hnuep asouhe a om kon ah, koeinautu toektah hei ein, Priscilla awn Akhuila mahla Syria ram la tuikong awn nawn u kue. A yanla thukam a bi mueihla Cenchrea khaw ah a lu teuh kue. 19Ephet khaw la sutlaw u ein, akhana rawk hruet rawi kue. Sinakok khuila amah ceit ein Judahtu awn tengchram u kue. 20Paul awn asouhe am omhmaih ei yahlue u ein am panak ah oeh nguem kue. 21"Fanpuhri ein a yaakhlue la akra ah, nangmih eila ka lawbai yei" tiein, Priscilla awn Akhuila Ephet khaw ah tarawi hruet ein tuikong awn ceit kue. 22Caesarea khaw a pha ah, ani ha ceit ein chrangboemtu kutpang hei ein, Antioch khaw la ceit kue.

**Missionarue A lengThumnak**

23Antioch khaw ah asou a om kon ah, chrahkru ein Kalatia ram awn Phrygia ram a yungah ceit ein hnuhruitu avan thamasak veng hei kue. 24Akhapoetta Apollo mingna ein, Alexandrian khaw ei Judah chrang apum, thulang theihe pueng, Efesa khaw la sutlaw ein; ani kha thuciim athen la thuemshing pueng la krakue. 25Khacoh ei chrang kha Bawipa ei lam theithang hei puengla krakue; Johan ei Baptisma doeng shing ein phi, thahluenak tangkiik awn Bawipa ei mawng khaiyei la tueptuep la theithang ein toektah hei kue.

26Ani kha Sinakok ah ling ein thutoek kue. Khanaphi Priscilla awn Akhuila ein Thu a toek an yaak ah, im la khueu nih ein Fanpuhri ei lam akhai ngaila toekpe nih kue. 27Achaia ram la Apollo ceh ei a yaak lawhlueah, koeinautu ein ani tha am peek ei awn hnuhruitu ein ani am douchrang eila ca am ruk peek, ani a sutta, a boenak awn yumpuengtu ani ein anuila bom hei kue. 28Ani ein chrangtuei hmaiah Judahtu taih hei pengpeng ein, Jesu kha Chrih la, akra thuciimtu awn acaih la toek pe hei kue.

**19**

**Efisa Khaw ah Paul**

1Apollo Kawring khaw ah a om hnuiah, Paul kha krangpuei lam ah ceit ein Efisa khaw la sut kue. Akhala hnuhrui avang awn hmukru u kue. 2“Nam yum konah Hmueichra Ciim nam rah aw?” tiein a doed hei ah amni ein, "Ka, Hmueichra Ciim a om haw oeh kam yaman kue,” am tinak. 3Paul ein, "Khatiah hatumueih ei Baptisma num nam hmuh?” tiein a doed hei ah. "Johan ei Baptisma ni kam hmuh,” am ti. 4Paul ein, "Johan ei baptisma kha yutnak baptisma ni. Ani ein ka hnula lawpueng yum u,” tila chrangtu a toek hei, khacokha, Jesu la krakue. 5Khacoh am yaak ah, Bawi Jesu ei ming awn Baptisma hmuh u kue. 6Paul ein am fan ah a kut ataih ah, am fan ah Hmueichra Ciim krumlaw ein, ahahala thu u ein thutoek u kue. 7Akhana awmpueng chrang tongpa hleihnih lawh kue.

8Khakawnna Paul kha Sinakok khuila lut ein chra thum khuiah ling ein thutoek toeih kue. Fanpuhri ei ram thuthang ei mawng tengchram yoekyam hei kue. 9Khanaphi avang kha, am lungsin hlang ein thu oeh ngai u kue, chrangtuei hmaiah lampuei yei mawng athela am toek la, Paul ein cehta hei ein hnuhruitu khueu hei ein, Tyrannu ei krawngim ah hnueptoe thutoek pe hei kue. 10Acomueihla kumhnih ah bi puei hei ein, khatiein Asia ram ah awmpueng avan awn, Judahtu awn Khuitu mahla, Bawipa ei thu ya boeih u kue.

**Efisa Khaw ei Coeinaktu**

11Fanpuhri ein Paul ei kut awn coeinak ahahetu a bi. 12Khatiein hnat upueng ei hamla, apum ah hmaihruhnak awn afan cu thoemkhiik ein, sun upueng ei neh boe ein khawramtu dong u kue. 13Judah chrang avang kha, ceit veng u ein, raithe ei a omnak tuei fan ah, Bawi Jesu ei ming awn thana u ein taiirue u kue. "Paul ei atoek Jesu ei Ming awn kan toek ti u kue,” am ti. 14Kuudah taiirue bawi yei catu parih ein akha mueihla bih u kue. 15Khawramthe ein, "Jesu ka shing kue, Paul ei mawng phi ka shing kue, nangmih hautunum?” tiein a hlan hei. 16Khanei khawram ei omnak ei, chrang ein, am fanla phoei ein am van hnuihnaw hei ein noeng hei kue, khacoh ei im ei leembaai u ein apruitang la dong u kue.

17Khacoh Efisa khawah awmpueng Judahtu awn Khuitu avan ein shing u ein; am van kriboeih u ein Bawi Jesu Ming thangsak u kue. 18Yumpueng ada lawh u ein, am omtu the u ein pagam u kue. 19Kutlam boenpueng chrangtu ada am cabutu lawpuei u ein chrang avan ei hmaiah khum hei u kue; aphu am kheah ngui sim ngakip kruk lawh kue. 20Khatiein Bawipa ei thu kha pungtai thamanak awn khuetnoeng kue. **21**Codu ariip kon ah, Paul a lungsin khuila, Achia awn Macedonia ram khaipah kom, Jerusalem la ceittei la bue kue. “Akhala ka sut kon ah Rom khaw ka vaw hmuei,” tikue. 22Amah coeicau nihpueng Timothy awn Erastu Macedonia la tuei rawi ein, amah kha Asia ram ah asoeng awm kue.

**Efisa Khaw ei Pancainak**

23Akhapoetta lampuei yei mawng awn taihsan krunak anui awm kue. 24Demetrius mingna ein nguithep pueng chrang apum kha, Artemis ei nguikrak a sak awn nguitheptu ngui adoemhe rah u kue. 25Ani ein am bi toeng pueng chrangtu awn sumlei puengtu khoep hei ein, "Chrangtu aw, coh nim binak awn nim taaklawh nam shing kue. 26Efisa khaw doengah oeh krah ein, Asia ram avan ah, coh ei Paul ein chrang anam sueksaw ein a latsak hei nam hmuh nam yaak mueihla ngaihtueh eila krakue,” a ti. “Kut awn prang ei Fanpuhritu kha fanpuhritu la oeh krahe kue,” ati. 27“Khatiein khawhyoihnak ah ming rah te nim coeifai mueihla, Artemis fanpuhri ei abausoeih bekim haw hatulah oeh am hmoe lawei doengla oeh krah ein, Asia ram awn leidek avan ah, fanpuhri nu la, am beek hluengtainak adi eikha krih eila krakue,” am ti.

28Khacoh ei Thu am yaak ah am kodheh ein, "Efisa khaw ei Artemis kha abausoeih ni!” tila soeu u kue. 29Khawpuei ah lungipangthainak bekhuep ein, Macedonia ram lamei Paul awn lawhmaih upueng, Gaius awn Aristarchus mahla, rued u ein lamtuinak im khuila lut krip u kue. 30Chrangpring ei ep la Paul ceh ei ngaih ein, a hnuhruitu ein mana u kue. 31Paul ei puei Aristarchustu avang ein phi laamnak im khuila oeh a ceh eila thutuek u kue. 32Khacoh ei chrangtu am ngaih rukha ein, chrang avangtu apum afeila viikprang u ein chrang adoem ngai yein am kruumboem ei mawng haw oeh shing u kue. 33Chrangpring avang ein Alexander viiksi u ein, Judahtu ein hmaila am buh; chrangpringtu am dip eila, a kut awn crim hei kue.

34Khanaphi chrangpringtu ein Judah chrangni tila, am shingta, "Efisa khaw ei Artemis kha abausoeih" tila khawnued pahnih khuiah aruihla viik u kue. 35Khaw khuiyei carupueng ein chrangpring bueisak hei ein, "Efisa khaw chrangtu aw, Efisa khaw kha Atemis beekim bauawnfan lamei kralaw pueng arup ngoengso upueng la leidek chrang avan ein oeh shing kue nam ti aw? 36Khatiein coh ei thukha hauein oeh a taih hlotnak ei dawngah, aduemla awm u na, hatuphi oeh bi parap pei. 37Coh rawi yein beekim ei khawh phi oeh ru nihpueng, nim Fanpuhriphi oeh tamphra nihpueng hret coh la nam lawpuei rawi. 38Khatiein Demetrius awn awm hmaih upueng nguitheptu ein hauei fan ah phih am lung oeh a krim ah, thuchranak hmuntu phi hmong khoen, thuchra u eitu awm u kue, akhala law u kom apum awn apum toek u se! 39Khacoh toek baiyei nam yakhlue la akraah, krumnak ah thukhoen awn toek keilah krakue. 40Tu ngoi yei akratu awn ruisuipuengla nim suen krawng sakpuengla, an puk u kei krih eila krakue, cohla akranak kei amawng oeh awm kue, coh ei oeh a ningcanglah krumnak awn ruihnam pueng oeh nim toek hlot tei," a ti. 41Coh ei thu a toek konna, chrang pringtu lat sak hei kue.

**20**

**Macedonia Awn Khui Ram Khuiyei Paul**

1Suenkr awn gnak adip kawn ah, Paul ein hnuhruitu khueu hei ein thapeknak thu a toek kon ah, am kutpang hei ein, Macedonia ram la ceit kue. 2Khacoh ei ramtu yoeu hei ein, thu adoemhe awn thape hei ein, Khui ram la sutlaw kue. 3Akhana chra thum awm ein, Syria ram la tuikong awn ceit hluete pueng, Judahtu ein aduemla, am mahnak on, Macedonia ram la latbai yeila tuen kue. 4Paul awn atoengla Asia ram la ceit upueng kha, Berea khaw ei Pyrrhus ei capa Sopater, Aristaka awn Thessalonica khaw ei Sekunda, Derbe khawei Gaia, Timothy, Asia ram ei Taikhika awn Trophima tula krakue. 5Codu kha hmaila ana ceitma u ein, Troas khawah nina ngoeng u kue. 6Khanaphi toi oeh baoipueng vaipi hnuep a boeih kon ah, Philippi khaw ei tuikong awn kam noon ein, hnuep nga aboeih kon ah amni awn Troas khaw ah kam chrum ein, akhana hnuep rih kam awm kue.

**Troas Khawah Eutika Sihnak ei Thawhnak**

7Chrin oettei amacuek hnuep ah, vaipi bou hmaih eila kam ceit kue, angawi hnuep ceittei la, a buenak awn thanthung hrila, asouhe Paul ein thutoek kue. 8Kam cunnak im fan ah mei adoem doei u kue. 9Eutika mingna pueng prang apum kod eppa ngoi ein, Paul ein thu a toek khiik ah, a mikku ein ngam kue; athoen thumnak ei dek la krui ein asila bom u kue. 10Khanaphi Paul krum ein ani ei fan ah koop ein, a krawp kon ah, "Oeh lue u, hringhun kue,” a ti. 11Khakonna im fanla kaii bai u ein vaipi bou ein ai u kue, khaw acin hruelaw hrila thutoek ein, cehta hei kue. 12Prang a hring la cehpuei u ein, anuila am luenak dip kue.

**Troas ei Miletus**

13Paul kha, a khaw awn ceit kom Assos khaw a pha ah, tuikong awn ceit teila, a ngaihnak awn; “Keimih alamma la tuikong awn Assos khaw la kam ceit kue. 14Assos khaw ah kam chrum kon ah, Mytilene khaw la tuikong awn kam cehpuei. 15Akhanei kam noon ein angawi hnuep ah Kios khawkong eppa kam pha ein, tiktu hnuep ah Samos khawkong kam sut ein, angawi ah Miletus khawkong la kam ceit kue. 16Asia ram ah niin hmang ei oeh a ngaihnak awn Efisa khaw phroen na tuikong awn ceh eila Paul tuen kue. Akra hningah, Pentecost hnuep ah Jerusalem ah om eila pha yoe ei ngaih kue.

**Efisa Ahraamcatu Paul ei Kutpangnak**

17Miletus ei Efisa khaw ei chrangboem ahraamcatu Paul ein khueu sak hei kue. 18Ani eila am sutlawah, "Asia ram la ka law hnuepcuek ei tuen ein, nim omhmaih doei kha nam shing kue,” a tinak hei. 19 “Judahtu ein an ngon u keila ni tengci u ein phi, lungnemnak avan awn mikphri awn khuikhanak poeng awn Bawipa ei bi ka bi nam shing kue. 20Nangmih ei aphu a omnak eila, hatuphih toek eila oeh ka bekrih ein, pinam ei hmaiawnim apum kon ah apum ah kan theithang u kue. 21Fanpuhri eila yutnak lungsin awn lat u kom, nim Bawipa Jesu Chrih am yum eila, Judahtu awn khuifeitu an pahnih ei hamla, thuthangni ka shingsak hei kue. 22Tuboeih, boen u, Hmueichra ei an hrueh mueihla, Jerusalem la ka ceittei, akhala keiah hatu akra ei oeh ka shing kue. 23Ka cehnak khawpoengah Hmueichra Ciim ein thongkrumnak ei awn khuikhanaktu ein ni ngoeng kue tila ni then ci kue. 24Khanaphi keiyei hamla ka hringnak hatula oeh ka hmoe bai kue, khatiein Fanpuhri ei boenak thuthangni toek eila, Bawipa Jesu Chrih eila ka rah coh ei bibiawnka maton ka rip eini ka ngaihtueh.

25"Tuboeih, boen u, ka ceitveng ein Ram thuthang kan toek peek u nangmitu avan ein, ka hmai oeh nam hmu bai yeila ka shing kue. 26Khatiein, chrangpoeng ei si ah ka ciim kha tungoi nangmih kan then u kue. 27Khatiein Fanpuhri ei buenak nangmitu eila toek eila oeh ka bekrih kue. 28Nammah ngaihkru na u na, totu avan ei hmuah, Hmueichra ein kruempueng la, an prang u, amah ei a capa ei siawnleih ei Fanpuhri ei chrihcabu To coei u. 29Ka sih kawn ah nam hmuah hetangtu lawh u kom, totu oeh vuena hei yei ti ka shing kue. 30Nam boempueng khuiyei chrangtu thou u kom, thutak a beiueih la toek u ei. Ammah vangla hnuhruitu hrued hei yei. 31Khatiein ngaihna u! Hnuep awn than oeh huei la, kumthum khuiah mikphri awn apumci kan theithang u thuem u oe.

32A boenak thu awn ni roengthasak u kom, a ciimsak avan rou ni pe u ei, Fanpuhri ah tuboeih nangmih kan ap u. 33Kei yein hauei ngui, hrui, suisak oeh ka naii kue. 34Kamah awn ka pueituei ngaih rah eila coh ei ka kutrawi yein an bi nam shing kue. 35Bawi Jesu ein, "Rah la peek ni ngai kue” a ti thuemnak awn voetvai puengtu bomnak eila khueih ei avanpoeng kan hmukhoen u kue,” a ti. 36Cawhtu a toek kon ah, khudong ein am van taiirue hmaih u kue. 37Paul kha, avan ein am koi, am mowk, athang owow la kiukrah si u kue. 38“Ka hmai oeh nam hmuh bai yei,” a tinak awn ayoehe u kue. Tuikong ei omnak la vodhak u kue.

**21**

**Paul Jerusalem Cehnak**

1“Amni awn kam phreng kon ah, tuikong awn kam nawn ein, Kos khawkong la, aduengla kam dong kue, angawi hnuep ah Rhode khawkong la kam ceit ein, akhanei Patara khaw la kam sut kue. 2Phonisa ram la ceittei tuikong am phung kam hmuh ein akhana kam cum ein kam ceit toeih kue. 3Cyprus khawkong kam hmuh ei patvang la kam ceit ein, Siria ram la kam sutta, Tura khaw ah kam huei ein, akhana tuikong ei khawhtu lou u kue. 4Hnuhruitu kam hmuh ein, akhana hnuep rih kam awm ein; hnuhruitu ein Paul Jerusalem la oeh a ceh eila Hmueichra awn am chrawh. 5Akhanei omnak khawhnuep boeih ein, kam cehta hei ein lam cehnak kam tuen ah, am van, am chrucatu mahla, khaw ei pungvang hrila ni thak u ein, tuikengah avan kam khudong ein kam taiirue kue. 6Apum awn a pum, “rai u oe,” tila kut kampangkru kue. Khanei tuikong fan ah kam ngoi ein, am im cila lat u kue.

7Tura khaw ei tuikong awn kam ceit phroei ein Ptolemai khaw ah kam huei kue, akhana awmpueng koeinautu kut kam pang ein hnuep oet kam awm kue. 8Angawi hnuep kam ceit ein Caesarea khaw la kam sut ein, thuthangni toekpueng parih khuiah apumla krapueng Philip ei im ah kam kaii kue. 9Amni ah thuthangni toek u ein oeh vamah phapueng a canutu pali awm kue. 10Khacoh ei im ah hnuep asou kam om kon ah, Judah ram lamei Agaba mingnapueng Sanghma apum lawh kue. 11Keimih eila lawh ein, Paul ei thomrui lou ein, amah ei kut awn khaw pin kue, “Jerusalem ei Judahtu ein a comueihla coh ei thomrui tapueng kha pin u kom, khuifeituei kutta ap u ei tila Hmueichra Ciim ein toek kue,” a ti.

12Coh ei Thu kam yaak ah, keimih awn chrangtu ein Jerusalem la oeh a ceh eila kam chrawh kue. 13Paul ein, “Hatula nam kiu ein ka lungsin nam nat sak? Hatulatiah kei kha an khih doeng u keila oeh krakom. Bawi Jesu ei Ming hamla Jerusalem ah ka si eila ka soemkru khoen kue,” a tinak hei. 14Oeh chrawh hlottei la, akranak ah, kam buei ein, "Bawipa ei yaakhlue la kraseh" kam tikue. 15Coh ei hnueptu apoeng kon ah, kam dueilaw ein Jerusalem la kam vaak kue. 16Caesarea khaw ei hnuhruitu avang ein ni hruilaw u ein, Mason ei im la ni cehpuei u ein akhana kam kaii kue. Ani kha Cypras khawchrang la krah ein ayanlamei hnuhruituei apumla krakue.

**Paul Jerusalem Phanak**

17Jerusalem la kam sut kawn ah, yeinak awn koeinautu ein ni dou u kue. 18Angawi hnuep ah Paul awn keimih James eila kam ceit kue. Khanei ahraamcatu avan law u kue. 19Paul ein am kut a pang kon ah, a binak awn Fanpuhri ein khuifeituei hmuah a bi apumci toekpe hei kue. 20Khacoh am yaak ei Fanpuhri ngak u ein; ani am toek, "Koeinautu, nam hmu aw, Judahtuei hmuah yum upueng simphra hatu yat num am law te, am van thukhoen ei hamlani am roengtha. 21Khuifeituei hmuah awmpueng Judahtu thumcam awn oeh ceh ei, amoduei vuenmawng oeh ah ei, Moses ei thukhoen rawk ei tila na theithang hei la, na mawng toek u kue. 22Khana, hatu mueihla bi ei? Na law ei tila yah u eini. 23Khatiein kam toek mueihla bi. Keimih ah thukam khoenpueng chrang pali awm u kue. 24Amni cehpuei hei na, amni mahla namah ciimcaihnak bi. Lu am teiuknak ei peekpe hei. Khanavah chrangtu ein na mawng am toek kha, ahrongni tila, avan ein shingtei, khanaphi namah phi thukhoen ei ningcang awn na awm ei. 25Khanaphi yumpueng khuifeitu awn ruisui ein kam thuchratu, ca kam ruk kha, baoi awksa, asii, ahueiah duep ei sa, oeh ai yeiawnoeh am pretdeng eila krakue. 26Paul ein, angawi hnuep ah chrangtu cehpuei hei ein, amah haw amni awn ciimcaihnak bihmaih u ein, ciimcaihnak khawhnuep aboeih ah am van apumci khawh peeknak niin am shingtei hrila, Beekim khuila lut u kue.

**Paul Beekim Khuiah Pangnak**

27Khawhnuep rih a boeih law vengah, Asia ram ei Judahtu ein Beekim khuiah Paul am hmuh. Ani am pang eila chrangtu sueksaw u kue. 28“Israel chrangtu aw, ni bom law u! Coh ei chrang ein hmunpoeng ei chrangpoeng, coh ei hmun awn thukhoen awn nim chrangtu hnuthun eila, theithang kue; khakonna Khuitu beekim khuila cehpuei hei ein coh ei hmun ciim proksak kue,” tila soeu u kue. 29Efisa khaw ei Trophima kha Paul awn khaw khuiah alammala am hmuh khoen, Paul ein ani beekim khuila cehpueipueng la, am ngaih. 30Khanei khawpuei avan ah pancai u ein, chrangtu atoengla donglaw u ein, Paul pang u ein beekim ei pungla sawi u ein kodkhai hrit u kue.

31Paul ngon eila, am tuen awn Jerusalem avan ah pancai u kue tila chrangsim kruempueng Rom raiikapbawi yein a yaak. 32Ani ein raiikaptu awn raiikap bawitu ayangla khueu hei ein am omnak la vudong vue u kue. Raiikapbawi awn raiikaptu am hmuhah, Paul oeh paii bai u kue. 33Khanei raiikapbawi kaiilaw ein Paul pang ein, sirui pahnih awn khih eila, a toek hei. Ani haunum? Hatu bipueng num? tiein a doed. 34Chrangpring avang kha, apumla viik u ein avangtu afeila viik u kue, am pancainak awn atang oeh shing hlawt ein, Paul raiikapbawituei omnak la cehpuei yeila a toek. 35Chrangtu am soehnoeng lawnak awn chraak apha lawah raiikaptu ein Paul yoek u kue. 36Chrang adoemhe ein hrui u ein “Ngon u!” am ti.

**Paul ei Chrangtu Toeknak**

37Paul raiikaptuei im la am cehpuei tawm ah, Paul ein raiikapbawi a toek, “Hatuaw nang kan toek ei yaw?" Ani ein, "Khui thu na shing kuene?” a ti. 38“Nang kha ayanla tuknak na omsak ein ruaitu khodau hmu la na cehpueipueng aw?" a tinak. 39Khanaphi Paul ein, “Kei kha Cilicia ram Tarsus khaw Judah chrang ni. Khaw mailai yei chrang la oeh ka krakue. Chrangtu awn ni thusak u,” tiein a panak. 40Raiikapbawi yein a thu eila, a nguem kawn ah, Paul kha chraak fan ah duei ein, chrangtu a kutawna nuet hei ah, anuila am buei chrip kawn ah, Hebrew thu awn toekpe hei kue.

**22**

**Paul ein Judahtu Toeknak**

1"Koeinautu awn paitu aw, tuboeih ka tangnak ei thu ka toek ei ngai u,” a ti. 2Hebrew Thuawna toek am yaak ah, a toek ah adipsik ngai la awm u kue. 3Paul ein kei kha Cilicia ram Tarsus khaw ah ka hmii ein, Judah chrang la ka krakue, khanaphi coh ei Jerusalem khaw ah ka baulaw ein, Gamaliel nei kut khuiah nim paituei thukhoen anila ka thei ein, tuboeih ei nangmihtu mueihla Fanpuhri sinkhih napueng chrang la ka krakue. 4Acomueihla sih u eila ka dunghnep hei kue, nutongtu awn patongtu ka pang hei ein thongah ka chrum hei kue. 5Taiiruebawi awn thuchra pueng agamcatu ein shing u kue. Amni eila koeinautuei ca ka rah ein, akhala awmpuengtu pang hei ah Jerusalem la khuikhasak hei yeila Damascus khaw la ka ceit kue.

6Khanaphi ka ceit ein Damaska ka pha tawm ah, hnuep poetta Fan lamei avaang ein ni vei ein ni suelaw hrit kue. 7Khanei dekah ka kruk ah, ‘Soul, Soul, hatula kei nan dunghnep?’ ni tinapueng ei awi ka yah kue. 8Kei yein, ‘Bawipa, nang haunum?’ ka tiah, ani ein, ‘Kei kha na thekhanak Nazareth Jesu,’ ni tinakue. 9Kam lawhmaih puengtu ein avaang hmuh u ein phi, kei an thupuei yei awi oeh yalam u kue. 10Kei yein, ‘Bawipa, hatu ka bi ei?’ ka tiah, Bawipa ein, ‘Dueina Damascus khaw khuila ceitna, akhala na bi eitu avan ni then u ei,’ a ti. 11Khanaphi ang khueppueng ei avaang ein ka mik a dauksaknak awn kam lawhmaih pueng ein ka kutta ni rued u ein, Damascus khaw la ni cehpuei u kue.

12Khanei thukhoen ning awn Fanpuhri yum ein, akhana awmpueng Judahtuah a thuthei soeih, Ananias mingna pueng patong apum awm kue. 13Kei yeila lawh ein ka eppa duei ein an toek, “Ka nau Soul, na mikdei seh!” a ti loei yei ka mikdei ein ani ka hmu hrit kue. 14Ani ein, “Nim paituei Fanpuhri ein a rong ei thu na yah kom chrangdueng na hmuh ei awn yaakhlue na shing teila, an som khoen. 15Hatuphi na hmuh awn na yaak chrang avan ani ei hamla shingsak pueng la na kra ei. 16Tuboeih hatula na sawksue? Dueina, a ming khueu na, katnaktu si eila, baptisma hlah tinakue.

17"Jerusalem la ka lat ein beekim khuiah ka taiirue hnuiah ka mikhmu kue. 18Ayangla, Jerusalem cehta hlah, hatulatiah ka mawng na shingsak hei oeh dou u ei, tiein an toek ah ani ka hmuh kue. 19Kei yein, “Bawipa nang ni yum upuengtu thongchrum ei awn paih hei yeila, Sinakok apum ei apum ah ka cehveng amni ein shing u kue. 20Nang ei shingsaknak bipueng Stiphen ei si alawngah, ka roengthanak awn ka duei ein ani ngon upueng ei suisaktu ka ngoeng kue. 21Akhana ceit! Khuifeituei hamla, a sounak la kan tueiyei ni tina kue.

**Paul kha Rom Chrangni**

22Cawh ei thu a toek hrila ngai u ein, khanei "Leidek fan ah coh ei chrang oeh hringsak u, hring eila oeh koih kue!" ti u ein athanghe la viik u kue. 23Akhamueihla am viik ah, am suisaktu fit u ein fanla vut phrang u kue. 24Raiikapbawi yein Paul raiikaptuei omnak la thakbai yeila toek kue, hatula chrangtu comueihla am viik a shing teila ruiboeng awn paih ah doed tei,” tikue. 25Khanaphi mehvuen ruiawnam rued tah, Paul ein akhana dueipueng Raiikapbawi a toek, Rom chrang la krah ein a kat oeh awmpueng nam paih kha thumcam awn koek aw?” a tinak. 26Khacoh raiikap avaica ein a yaakah, raiikapbawi yeila ceit ein, "Ani hatu mueihla na bi ei? Ani kha Rom chrang ni" a tinak. 27Raiikapbawi lawh ein, Paul a toek," ni then, nang Rom chrang ne?" a tiah, "Oe" a ti. 28Raiikapbawi yein, "Rom chrang la kranak eila ngui adoemhe ka peh kue" tiein a hlan ah. Paul ein," Kei kha Rom chrang tangla ka hmiilaw kue" a tinak. 29Khatiein ani ei mawng ngaihtueh puengtu Paul nokta u ein; raiikap bawi phi ani Rom chrang la akra a shingta, ani sirui awn am khih la krih kue.

**Sanhedrin Hmaiah Paul**

30Angawi hnuep ah, hatula Paul Judahtu ein am pukpai, a shing hluenak awn Paul a chrah kon ah, Taiirybawitu awn Sanhedrin mi khueu sak hei kue. Khakonna Paul khueu ein am hmaiah a dueih sak.

**23**

**Councituei Hmaiah Paul**

1Paul ein, Counci bawitu boen hei tueptuep ein, "Koeinautu, tungoi hrila Fanpuhri ei hmaiah lungsinciim awn avan akuemla ka bilou hring awm kue a tiah." 2Ani ei eppa duei upueng ein a rong ah beih eila, ahluengsoeih taiirue bawi Ananias ein, toek hei kue. 3Akhana Paul ein, "Fanpuhri ein ni bei seh, nang a baawk awn hluk ei pang! Thukhoen awnt huchra eila khana na ngoi ein, kei an paih u keila na toek ein thukhoen na phred? "4Khanaphi Paul eppa duei upueng ngein, "Fanpuhri ei taiiruebawi soeih haw na tam parap?" a tinak ah. 5Paul ein, "Koeinautu, ahluengsoeih taiiruebawi la, ani oeh ka shing kue. Nam chrangtu kruem pueng oeh nam tam eila am ruk awm kue,” a ti.

6Khacoh ei avang kha Sadducetu la krah u ein afeitu kha Farisetu la kra u kue ti shing ein, "Phoeinautu, kei kha Farise ei cala ka krah ein Farise la ka krakue. “Sihnak ei thawhnak awn ngaihunak eila thuchranak ka hmuh kue” tiein councituei hmaiah Paul soeutai kue. 7Coh ei Thu a toek ah, Farisetu awn Sadusitu taihkru u ein, krum upuengtu tai u kue. 8Sadusitu ein, “Thawhnak, fanchrang, hmueichra oeh awm kue ti u ein, Farisetu ein am van awm kue” am ti. 9Akhapoetta pancainak awm kue. Farise vangah duei upueng thukhoen tikkikpuengtu avang ein athuila taih u ein, "Coh ei chrangah hatu a katnak oeh kam hmuh kue” am ti. Avai yei suela hmueichra ein naw, fanchrang ein naw, a thupueila akra ah, hatumueihla tiei? ti u kue. 10Taihsankrunak anuilaw taoe ah, amni ein paul am phukhlikhlek ei, Raiikapbawi yein krih ein, raiikaptu tuei hei ein amni ei lou u kom, Raiikaptuei omnak la cehpuei yeila toek hei kue. 11Angawi hnuep ei than ah Paul ei eppa, Bawipa dueilaw hrit ein, "Na lunguepsak; Jerusalem khaw ah ka mawng na shing sak hei mueihla Rom khaw ah phi na shing sak hei yei,” a tinak.

**Paul Ngon eila Tengnak**

12Judahtu boem u ein am tengah, khaw a thaih lawah, Paul oeh ngon pha ei chrueih, buh an oeh ka aw ai yei ti u ein runce u kue. 13Akhamueihla boem u ein teng upueng likip la doemngai u kue. 14Amni kha taiirueb awi tu awn ahraamcatuei la ceit u ein, keimih Paul oeh kam ngon pha ei chrueih, hatuphih oeh dep eila bekam awn kam runce khoen kue am ti. 15Khatiein tuboeih, nangmih awn councitu ein ani ei mawng shingkhai yeila, ani nang eila, am lawpuei yeila raiikapbawi shingsak u. Coh ah oeh a sutlaw phaah lam ah ani ngon eila, atangte la kam awm kue,” am ti.

16Khanaphi Paul ei a be ei ca ein lam ah am mah yah ein, raiikaptuei omnak la ceit ein, Paul a then. 17Paul ein Raiikap vaica apum khueu ein, "Coh ei amawchrang Raiikapbawi yeila cehpuei, ani ein hatuku aw a then ei awm kue,” a tinak. 18Khatiein ani ein Raiikapbawi yeila, a mawchrang tuei ein, thong krumpueng Paul ein ni khueu ein hatuku aw nang an then ei awmpueng amaw chrang ka lawpuei yeila ni toek kue,” a ti. 19Raiikapbawi yein amaw ei kutta rued ein, afeila cehpuei ein, "Nang ein kei nan then ei hatunum?” tiein a doed. 20Ani ein, "Ngawi khawngawi ah nang ein Paul lawpueina cawngcituei hmaiah amawng doedta shingngai yeila Judahtu nguemkhoen u kue. 21Khatiein am thu oeh ngai, hatulatiah likip la doemngai u pueng ein lam ah ana mah u ei, ani oeh ngon pha ei chrueih, oeh awai u eila run u ein betuh u kue. Tuboeih nang ei thukam ni am ngoeng,” a tinak. 22Khanei Raiikapbawi yein prang a cehsak kon ah, kei nan then ei thutu hau oeh na then ei,” tinakue.

**Paul Caesarea Khaw la Thaknak**

23Ani ein Raiikapbawi pahnih khueu ein, "Raiikap phrahnih, Se cumpueng chrihkip, ceipom phra hnih ein thengthan khawnued pathum ah Caesarea khaw la nam thak ei pongcei u,” tina hei kue. 24Felix Bawi yeila phrong kom a suttei la Sela ah ngoihsak u kue. 25Ani ein comueihla ca rukpe kue.

26“Claudius Lysias ein, athen soeih bawi Felix la: Na kut kan pang. 27Coh ei chrang Judahtu ein pang u ein kam ngon ei am tiah, Rom chrang la akra ka shing ein, Raiikaptu awn kam ceit ein ka phrongsak kue. 28Hatulah am pukpai ka shing hluenak awn am Counci hmaiah ka dueih sak. 29Am pukpainak kha, ammah ei thukhoen ei mawngni tila ka shing kue, khatiein thongkrumnak awn sihnak eila thoihnak oeh krakue tila ka hmuh kue. 30Ani ngon eila, aduemla, am mah an thennak u awn, na epla ka von tueilaw hrit kue. Ani kat pukpai upueng phi na hmaiah amawng toek u eila ka von tueihlaw heini,” a ti. 31Khatiein Raiikaptu ein, am toek hei mueihla, than ah Antipatris hrila Paul am cehpuei. 32Angawi hnuep ah, sela ah ngoi upueng awn Paul cehsak hmaih u ein, Raiikap im la latbai u kue. 33Sela ah cumpuengtu Caesarea khaw am pha ah, Bawi ca pe u ein Paul phi ani am ap. 34Khacoh ei ca a kheah, hatu ramchrang num tiein a doed. Cilicia ramchrang ni tila, a shingta. 35"Thoih ni puk upueng am sutlawah, na mawng nim toek ei Herod amah ei omnak ah ani la am tak eila toek hei kue.

**24**

**Felix Hmaiah Paul**

1Hnuep nga aboeih kon ah Taiiruebawi Ananias kha avaicatu avang awn lawh u ein, Tertulla mingna ein thuthei pueng, bawi yei hmaiah Paul kat teila am lawpuei. 2Paul am khueu kon ah, Felix ei hmaiah Tretulla nein, Paul ei katnak a toek: "Nang ei kruemnak awn keimih haw asouhe dimreu yeikrainak awn kam awm ein, coh ei ram haw nang ei hmushingnak awn na prangtham kue. 3Ani soeih Felix, hmunpoengah hatu ning awn phi na boenak avan kam rah ein kan boena u kue. 4Khanaphi asou oeh kan bawngbaisak hluenak awn, atawila ka toek, nan ngaihpeek eila, kan panakue. 5Leidek avan awn Judahtu avan engai yeila hluemhlawh ein pancainak prangpueng coh ei chrang kam hmuh kue. Ani kha Nazareth chrangboemtuei yumnak ah toengpang pueng avai soeih la krakue. 6Ani kha Beekim proksak eila haw a loila thanakue; khatiein ani kam pang. Kammah ei thukhoen awn thu kam chra ei kam yahlue kue. 7Khanaphi Raiikapbawi, Lysias lawh ein a tharui hmang ein kam kut tei ni rut u kue. 8Ani katbueng upueng na hmaila, am law eila, a toek hei. Ani kat kam bueng ei amawngtu avan thu na chra lawah na hmu law eini,” a ti. 9Judah chrangtu ein phi thoihpuknak ruih u ein tangkue tila am dueih puei.

10Kruempueng bawi yein thu a toek eila shingnak a peek ah, Paul ein: "Kum adoemhe coh ei ram na kruempuengla ka shing kue, yeinakawnka tangnak ka toek ei. 11Jerusalem la Fanpuhri beh la ka kai yei, tuboeih hnuep hleihnih doengni a om, nammah ein ayoeicala nam shingtei. 12Beekim khuiah phikra, sinakok khuiah phikra, khaw khuiah phikra, chrangtu ka thuengphawng sak awn hau awn kan taihsankru oeh ni hmuh u ei. 13Tuboeih kei an pukpai u kei amawng nang eila oeh thehlot u ei. 14Khanaphi yumnak la, am toek ei ninglam awn kam paituei Fanpuhri ka bepueng la na hmaiah ka krakue, thukhoenga awmpueng poeng ka yum ein Sangshingu ein cabu khuiah am ruk avan ka yum kue. 15Chrangthe awn chrangdueng an pahnih thounih ei tila coh ei chrangtu ein am yum mueihla Fanpuhri yumnak awn ka ngaihu kue. 16Khatiein Fanpuhri awn chrang ei hmaiah lungsin ciim awn ani soeih la om loettei la ka thanakue. 17Kum adoem aboeih kon ah, khawhthemtu ap ei awnna reng upueng ei ham peekduen ka thoem ein ka chrangtuei la ka law kue.

18Beekim khuiah chrang oeh awm ein pancainak phi oeh bi la, ciimcaihnak ka bi hnuiah, Asia ram lamei Judahtu avang ein ni hmuh u kue. 19Hauphi ni pukpai hluepueng awn anahaw ni taih hluepueng kha na hmaiah am lawei ngaih kue. 20Oehkhana Councituei hmaiah ka dueih hnuiah katnak hatu am hmuh am toek ei. 21Chrangsii thawhnak ei mawng awn, tungoi nangmituei hmuah thuchranak ka hmuh ei mawng, nam hmuah ka dueih poetta ka toek ei von peila, afei hatu oeh awm kue,” ati. 22Khanaphi Felix ein amawnglam a shingkhainak awn, "Raiikapbawi, Lysias a lawah, kan toek pe u ei,” tina hei ein rawk ein hei kue. 23Khanei Raiikap vaica khueu ein a toek, “Paul oeh chrum la ngoengsou u. Ahoengthoeu la tah u, ani a pacatu ein am coeicau hlueah, oeh nam manak hei yei,” tina hei kue.

24Khanaphi hnuep asoulaw kon ah, Judah nuta, a chru Drusilla awn Felix sutlaw nih ein Jesu Chrit yumnak ei mawng Paul ein toek kom an ngaih eila khueu nih kue. 25Khanaphi duengnak, neikhoennak, ngoila thuchra ei amawng a toek ah, Felix krih ein, “Tuboeih ceit tangna, niin ka rah lawah kan khueu law ei,” a tinak. 26Akhamueih boe la, Paul ein nguipe eila ngai ein asoeng asoengah Paul khueu ein thulang ci nih kue. 27Khanaphi kumhnih a boeih kon ah, Felix kha Porcius Festa ein a thawngah Judahtu bawm ei a ngaihnak awn Paul thong khui yei cehtah kue.

**25**

**Festa ein Paul Cetcamnak**

1Khacoh ei ram a phanak hnuemthum a law kawn ah, Festus kha Caesarea khaw ei Jerusalem la kaii kue. 2Khanei Taiiruebawitu awn Judah ahraamcatu a hmaiah kruum u ein Paul pukpai thulinnakei amawng lawpuei u ein, ani eila rennak am thoeh. 3Paul Jerusalem la tuei kom, a bom hei yeila, Festa eila, ayangla thoehchrah u kue. Hatulatiah Paul am ngon eila lam ah chrangmah sakkhoen u kue. 4Festa ein, “Paul kha Caesarea khaw ah kruum kue,” tiein a hlan, “Akhala oeh soupha kom ka ceittei,” a ti. 5"Khatiein, nam toengpangtu kam ceit hmaih ee, akhala khacoh ei chrangah katnak a awm la akra ah, nam taihsan ei," a ti.

6Am eppa hnuepred, hnuephra kruk a awm kawn ah, Caesarea khaw la ceit ein, angawi hnuep ah thuchranak a bi kon ah, Paul am lawpuei yeila a toek. 7Paul a sutlaw kon ah, Jerusalem lamei lawpueng Judahtu ani vei u ein am dueihah, pukpainaktu ada lawpuei u einphi oeh thehlot u kue. 8Paul ein a tangnak Thu a toek ah, "Judahtuei thukhoen oeh ka linpueng, beekim phi oeh ka linpueng, Caesarea phi oeh ka linpueng, hatu kat phi oeh ka bih kue,” a ti. 9Khanaphi Festa ein, Judahtu bawm ei a ngaih la, Paul a hlan, “Jerusalem la kaiah akhala ka hmaiah coh ei pukpainaktu thanak ah phroek kei na yahlue aw?” a tinak. 10Paul ein, “Thuchra eila, akra aphi, Caesar ei hmaiah ni dueih ei ka ngaih. Namah ein athen la na sing mueihla Judahtu phi oeh ka katna hei kue. 11Khana, kei yein sihnak ei thoih ka bi ei sueah, si eila oehka mah kue; khanaphi coh ei chrangtuei pukpai oeh a tangla akra ah, haueinphi amni ei kutta oeh nan ap u ei. Caesar eila rennak ka thoeh ei,” a tinak hei. 12Khanei Festa kha, a Councitu awn am doed kru kon ah, "Caesar ei hmaiah dueih eila na thoeh, Caesar eila ceit,” a tinak.

**Festus ein Hrrangpuhrang Agippa Doednak**

13Hnuep asouca, a boeih kon ah, Festus boenbau veila Hrangpuei Agippa awn a chru Bernice kha Caesarea khaw la sutlaw nih kue. 14Akhala hnuep asou awm nih ein, Festa ein Hrangpuei ei haala Paul ei mawng a toek. Festa ein thongkrum pueng chrang apum tahruet kue. 15“Jerusalem khaw ah ka ceh ah, Taiiruebawitu awn Judah agaamcatu ein ani kat puk u ein ngon eila thoeh u kue. 16Kei yein, am puk ei chrang kha puk upuengtu awn hmaichrum u kom, am pukpai yei kat oeh a toek la, hauphi chrang ei kutta apei la Rom thumcam oeh krakue,” a ti. 17Khatiein cohah am chrum kon ah, oeh ka sousi ein, a ngoi hnuep ah thuchranak la am lawpuei yeila chrang ka tueih. 18Pukpai puengtu duei u ein, ani am pukpai ah, ka ngaih mueih boela khamueih ei kat oeh awm kue. 19Khanaphi ammah ei beeknak awn Paul ein sikhoenpueng Jesu hringbai kue a ti la taihkru upueng la krakue. 20Khamueih ei pancainak kha hawmueihla toek ei oeh ka shing ein, Jerusalem la ceh ah akhala thuchra ei yahlue ei yaw tila ka doed. 21Khanaphi Hrangpuei ei thuchra ei a thoehnak awn Paul ein thongchrum ei thoeh ein Caesar eila oeh ka tueih pha hrila anihla chrum ei,” ka ti. 22Khanei Agrippa ein Festus a toek, “Kamah he ein ani thu doed tei, ka ngaih kue,” a ti. "Ngoi ah ani ei thu na ya ei,” a tinak.

**Agrippa Hmaiah Paul**

23Khatiein angawi hnuep ah, Agrippa kha Bernice awn anuila satseh biloukru khathuep nih ein, Raiikapbawitu awn khawpuei yei am mingthang puengtu awn atoengla, imnu khuila, am luh lawah, Festa ein Paul am lawpuei yeila a toek. 24Festa ein, "Hrangpuei Agrippa awn coh ah nam awmpueng chrangtu, coh ei chrang boen u, ani ei mawng awn Judah chrang avan ein an thoeh, coh ah phikra, Jerusalem ma phikra, viik u ein oeh hring he seh ti u kue. 25Khanaphi ani ah sihnak khin ei kat oeh ka hmuh kue; Caesar bawi yeila ceh ei a thoehnak awn, ani eila ka tueih khoen kue. 26Khanaphi ani ei mawng ka bawi yeila hatu mueihla ruk ei akhaila oeh ka shing kue. Khatiein nam van ei hmai, atungla nang Hrangpuei Agrippa ei hmaiah, ka lawpuei, khatiein ani nam cetcam kawn ah ruk ei awm hman kaw ka ti. 27Hatulatiah thongkrum chrang apum kat ambueng ei mawng anila oeh shing la tueih ei kha oeh nieila ka ngai kue," a ti.

**26**

**Agrippa Hmaiah Paul**

1Agrippa ein Paul la, "Namah ei mawng na toek hning kue,” a ti. Khanei Paul a kutsoeng ein a tangnak thu a toek. 2"Agrippa Hrangpuei, Judahtu ein kat an prumnak u awn ruisuipueng avan ka tangnak thu toek eila na hmaiah tungoi ka dueih kha ka kamompuengla ka ngai kue. 3Hatulatiah atungla Judahtuei am doedkrutu awn am thumcam avan na shing kue; khatiein ueh na ka thu nan ngaihpeek eila kan panakue. 4Khatiein Judahtu avan ein ka mawca ei tuen ka khawsak shing u kue. Jerusalem khaw ah ka pacatuei hmuah acuek ei tuen ka omihtu shing u kue. 5Keiyei mawng am shingnak sou lawhe ein, ka mawng am toek hlue ei sueah shingsak hei hning u kue, kammah vang ei yumnak awn beeknak ah a kueisoeih, Farise la ka krakue. 6Fanpuhri ein nim paituah thukam a prang ka ngaihunak awn tuboeih thuchra eila ka duei kue. 7Nim khui hleihnihtu ein khacoh ei thukam am rah ei ngaihunak awn, hnuep awn than thana u ein Fanpuhri ah pum am bi. Aw, hrangpuei, coh ei ngaihunak awn Judahtu ein kat an bueng u. 8Hatulah Fanpuhri ein chrangsi a thawh sak tangnak eila oeh krakue nam ti?

9“Khatiein, Nazareth Jesu ei ming awn hnuthun eila, ada bi ei ka ngaihtueh man kue. 10Khatiein Jerusalem khaw ah ka bi, khacoh doeng la oeh krah ein taiiruebawituei titheinak ka hmang ein chrangciimtu thong ka chrum hei kue, am ngon heiah phi sih u seh ka tikue. 11Ka khuikhasak hei yeila, alakah Sinakoktu la ka ceit ein, **ka ling ein Fanpuhri ka tamsak hei**. Anuila ka thueiseinak hei awn ram fei khawpueitu la ka ceit ein ka thekha na hei kue.

12"Khatiein ka tupha hei yeila taiiruebawituei tueihnak awn titheinak hmang eila Damascu khaw la ka ceit kue. 13O hrangpuei, khawhnuep pa, khawmik lamei vaangnak lam ah ka hmuh kue. Khawhni la vang ngai ein, kam ceit hmaihpueng avan vei ein ni sue phreng u kue. 14Akhana avan dekah kam kruh boeih ein, Hebrew thu awn kei an thupueiawika ya kue, ‘Soul, Soul, hatulah kei nan dunghnep? Na khaw awn singsum na thuih kha namah ni nat na yaw kaw,’ a ti. 15‘Bawipa, nang haunum?’ ka tiah, Bawipa ein, ‘Na dunghnep ei Jesu la ka krakue,’ a ti. 16‘Khanaphi thouna, na khaw awn duei, coh ei mawng awn nangah ka danglaw kue, bibi la kan somkom, na hmuhtu doeng na shingsak hei yeila oeh krah ein nang eila ka danglaw bai yeitu phi na shingsak hei yei,’ a tinak. 17Judahtu awn khuifeituei katta kan khuui kom. 18Amni ei mik na deisak eila kan tuei yei, khanava hmuepnak ei vangnak la, khawram ei kruemnak ei Fanpuhri eila lat u ei, khanei thoih ngaihsimnak rah u kom, rou rah upuengtuei hmuah yumnak awn cimcaih u ei,’ a ti.

19"Khatiein, Hrangpuei Agrippa, fan lamei hmuhnak oeh ngaih la oeh ka awm ei. 20Khanaphi alamma cuek la Damascus khaw chrangtu awn Jerusalem ei chrangtu awn Judah ram avan awn khuifeituei la yut u kom Fanpuhri eila am lattei onna yutnak kha bilawhnak awn dangsak eila ka toek kue. 21Khacoh ei mawng awn Judahtu avang ein Beekim khuiah ni pang u ein an ngon u keila thana u kue. 22Khatiein, Fanpuhri ei bomnak ka rah ein, tungoi coh ah ayawi abau vei hmaiah thutoek eila ka duei kue. Sangshingu awn Moses ei toek ei thu phroen eila oeh ka toek kue. 23Chrih ein khawvuk hmuh kom, sihnak ei a thawh lawei mawng awn ani kha Judah awn khuifei ah alamma la vaangnak toekcuek pueng la krakue,” a ti.

24Paul ein a tangnak thu a toek hnuiah, Festa ein saneila thu a toek, "Paul, na ru kue! Anuipai la na thei yein ni ruu sak kue" a ti. 25Khanaphi Paul ein, "Kei oeh ka ruu kue, anisoeih Festa, thutak onna lungsinni awn ka toek. 26Coh ei mawngtu hrangpuei ein shing kue. Ani ei hmaiah codu ka toek khai hning kue, coh ei ka toek kha oeh a shing hatuphi oeh awm eila ka ngai kue, hatulatiah acok akenla bi la oeh krakue,” a ti. 27Aw hrangpuei Agrippa, sanghma na yum aw? Na yum eila ka ngai kue,” a ti. 28Agrippa ein Paul a hlan, "Asoengca poetta Chrihca la ka kra eila nan sueksaw hlueh kue ne?,” a ti. 29Paul ein, "Niin asoeng phikra, asou phikra, nang doengla oeh krah ein, tungoi ka thu yapueng avan, coh ei lakkhing oeh toek la, kei mueihla nam kra eila, Fanpuhri eila ka taiirue kue,” a tinak.

30Akhana awmhmaih upuengtu, bawi awn Bernice, hrangpuei dueilaw u kue. 31Afeila am ceh kon ah, apum awn apum thulang u ein, "Coh ei chrang kha thongkrumnak ei awn sihnak ei hatuphi oeh bi kue,” am ti. 32Agrippa ein Festa a toek, "Caesar eila, a ceh eila oeh a thoeh ei sueah, coh ei chrang chrah eila krakue,” a ti.

**27**

**Rom la Paul Tueihnak**

1Italy ram la tuikong awn kam noon eila am toek kon ah, Augusta raiikap bawi yei raiikap avaica Julia mingna pueng ei kutta, Paul awn thongkrum hmaih upueng avang am ap. 2Adramuettium khaw ei tuikong cum ah Asia ram tuili kengah awmpueng khodu la tuli fanah kam ceit kue. Thesalonica khawah awmpueng Macedonia chrang Aristarchus mingna pueng phi tuili fanah kam ceit hmaih kue. 3Angawi hnuep ah Sidon khaw ah kam huei ein Julia ei bomnak awn Paul a pueipodu eila ceit kom, am coei yeila ngaihtueh pe ein cehsak kue. 4Khanei tuili fan ah kam ceit bai ein, khaw akhinak awn khawkhi anguepnak Cyprus khawkong kaiah kam ceit kue. 5Cilicia awn pamphuella tuilikengah tuili fan ah tuikong awn kam noon ein Lycia ram Myra khaw ah kam huei kue. 6Akhana Italy ram la ceittei Alexandria tuikong Raiikap avaica ein hmuh ein, akhana kam cum kue. 7Hnuep adoem heah kroepkroep la kam ceit ein akueihela Cunidus khaw kam pha kue, khawkhi ein oeh ni hueisak u ein Salmone tuirai vangah awmpueng khawkhi adipnak Crete khawkong vangla kam ceit kue. 8Tuikeng loekloek ah khuikhanak awn kam ceit ein Lasea khaw ep tuikong ei hueinak Athen hmun kam pha kue.

9Niin adoem aboeih kon ah, buyeihnak phi boeihkhoen ein, tuikong awn ceh ei kha krih eila krah ein, Paul ein ngaihnak ei thu a toek. 10"Chrangtu aw, tuboeih tuikong awn nim ceh ah khawvuuk anui nim hmuh kom, tuikong awn khawhtu didam ei, nim hringnak phi di ei,"tina hei kue. 11Khanaphi Paul ei toek raiikap avaica ein oeh ngaihpe ein, tuikong suki awn tuikong hnonpueng ei thungai kue. 12Sikca poetta tuikong hueinak la oeh a ninak awn akhanei cehah, Phinioe khaw nim pha hningla akra ah, akhana sikca poetta om ei adoem ngai yein ngaih u kue. Crete khawkong kha tuikong ei hueinak la krah ein acum vang awn asip vang an pahnih ah awm kue.

**Proeu Khawkhi**

13Cumvang ei khaw ayaila akhinak awn, am buenak la sut u eila ngai u ein, tuikong phungnak rui phran u ein Crete tuikeng hrila kam ceit phroei kue.

**Tuikong Thednak**

14Khanaphi oeh asou pha ah Eurakhuilo mingnapueng proeukhawkhii Crete lamei khawkhithe khiilaw kue. 15Khawkhi ein tuikong apang lawah, khawkhi athamanak awn hmaila oeh tonhning ein, tuikong kam chrah kue, khaw akhinak la yoonveng kue. 16Khawkhi adipnak Clauda la am sui khawkong ayawica kam pha lawah, tuikong ayawica kam pang ein kam phrong kha kueihehe kue. 17Tuikong fanla yoek u ein, hnedkhettei la ruiawnven tiutiu u ein am pin. Syrtis leiruen langdai ah tuikong took hmai yei krih u ein, yih am yaai am lawh, khawkhi ein angaihnak la yawn hei kue. 18Tuiphu atoenak awn angawi hnuep ah, tuikong fannei ikoeihtu kam fit hei kue. 19Ahnuep thum ah, tuikong ei cungmangtu am kut awn lou u ein am fih. 20Hnuep asouhe khawhni, aisi oeh dangbai ein khaw akhilaw taoeoe ah, kam phrong eila oeh kam ngai he kue.

21Buh oeh ai la asouhe kam om kon ah, am thungah Paul dueilaw ein, "Nangmih chrangtu, Crete khawkong ei oeh nim ceittei ka ti nam ngaih ei sueah, comueih ei didamnak awn thedkhadnak oeh nim um ei sue. 22Khanaphi tuboeih nam lunguepsak u, nangmih hauphi oeh nam si ei ni, tuikong doengni a di kaw. 23Tuthan ka mangah, a koela ka krah ein, a bi ka bi peek Fanpuhri ei, fanchrang ka hmaiah dueilaw ein a toek. 24“Paul, oeh kri. Caesar ei hmaiah na duei yei. Boennoe, tuikong awn nam lawhmaih pueng avan Fanpuhri ein ni pekhoen kue,” an tinak. 25Khatiein, nangmih, nam lunguepsak u, hatulatiah ka yum ei Fanpuhri ein ka toek mueih thuepla hlatsak ei. 26Khanaphi khawkong ahawpoet todah tuikong tangkom the ei,” tina hei kue.

**Tuikong Thednak**

27Ahleilinak than a sutlawah, Adriatic tuili fan ah kam ceh hnui, thanthungah khawkong apumku la sut la tuikong bibitu ein ngai u kue. 28Tuinuetnak la u ein am nuetta lamthawng krum kue; aloekca ceit u ein afei tuinuetnak awn am nuetta lam hleinga thuuk kue. 29Tuikong ein lungsawng a suk hmai yeila krih u ein, hmaila Sirueh pali chrah u ein khaw athaih ei taiiruenak awn kam ngoeng kue. 30Tuikong bibitu kha tuikong ah phrong eila thana u ein tuikong ayawica tuili khuila am chrak, tuikong kuengnak siruehtu chrah upuengla hmoe u ein krum u kue. 31Paul ein raiikap avaica awn raiikaptu la, "Coh ei chrangtu tuikong ah oeh am awm ei sueah, nammah phi oeh nam phrong ei sue,” a tinak hei. 32Khanei raiikaptu ein tuikong ayawica khawhnak ruitu tupit u ein kongca tuiah am chrah.

33Khaw athaih lawhlue ah, "Hatuphi oeh lawh, ai kala, nam ngoeng kroenlawnak hnuep hleilinak la krakue, tungoi avan buh nam ai yei,” tiein Paul ein thape hei kue. 34Khatiein avan buh nam ai yeila tha kan pe u kue, cohkha nam hringnak la krakue, nangmih khuiyei apum ein phi nam lupum ei lusam maioet haw oeh di eini," a ti. 35Khacoh a toek kon ah, vaipi lou ein avan ei hmaiah Fanpuhri boena ein, bou ein ai kue. 36Am van buh ai u ein thamah boeih u kue. 37Tuikong khuiyei chrang avan kha phrahnih awn chretkip paruk kam law kue. 38Buh am phue la, am ai kon ah, tuikong yangseh ti u ein cangtu tui khuila am fih.

39Khawathaihlawah, hawpoettei khawkong la oeh shing u kue. Khanaphi tuilikeng ei salairuen hmuh u ein, akra hningah, akhana tuikong rued teila ngai u kue. 40Sirueh am khihnak rui tupit u ein, tuili fan ah am cehtak, khanei tuikong khihnak ruitu phi am phran boeih; khawkhi ah yonsak u ein longkeu la hnon u kue. 41Khanaphi chrum nihpueng tuiphu rawi yein tuikong abuh ah, tuikong kha lairuen fanla dong ein, tuikong ei lu ein lairuen a took manak awn oeh huen hlot kue, khanaphi tuikong ei hnuvang kha tuiphu athamanak aih awn avan hnet kue. 42Raiikaptu ein thongkrumtu ngon hei u eila, am tuennak awn, “Amni khuiyei apum phi tui oeh yawh hlawt kue. 43Khanaphi raiikap avaica ein, Paul a phrongsak hluenak awn, am ngaihtueh mana hei ein, tuiyawh theipueng hauphi tuikong ei phoei ma kom khawkong la ceit seh,” a ti. 44Apoihtu kha, avang pentu awn, afeitu kha tuikong ei ahaha awn, nam hrui yei. Akhamueihla akranak awn avan phrong ein khawkong la sutboeih u kue.

**28**

**Malta Khawah Phrongnak**

1Phrongcem u ein khawkong la, am sutlawah, khawkong kam hmuh ein khacoh ei khawkong Malta la sui u kue. 2Khawaa ein khaw asiknak awn meicih u ein, avan ni dou u kue, khawmatu ein ahahela ni coeicau u kue. 3Khanaphi Paul ein singtu khoep ein meiah a hmom, ahlok lawah ahmuedkhang awmpueng ruiibaoii lutlaw ein a kut ven ein bat kue. 4Khawmatu ein a kutta ruii a bat am hmuhah, apum awn apum thenkru u ein, "Coh ei chrang chrangngon pueng la kra ngaipueng. Tuili hmu ah phronglaw kom phi, duengnak ein tah oeh hringsak ei ni,” ti kruna u kue. 5Paul ein mei fanah ruii thaihhlong ein hatula oeh krakue. 6Khanaphi ani avanla phring kom, ahrihret la krukom si eila, am ngaih. Khanaphi asouhe am ngoeng kon ah, ani ah ahala hatuphi oeh akranak awn am lunglatsak u ein, “Ani Fanpuhri ni,” am ti.

7Khacoh ei hmun awn etpueng ah, Pupalih mingna pueng khawkong Suki ei a khodu awm kue. Ani ein ni dou u ein hnuep thum ah anila ni yinna u kue. 8Pupalih ei pai kha hnat awn sisen neh ein ihkong ah yoen kue. Paul ani eila ceit ein, ani ei fan ah a kutrawi taih ein, a taiirue ah, ani cang kue. 9Khacoh akra kon ah, khawkongah awm upueng chrangtu am neh awmpuengtu ani eila lawh u ein cangnak rah u kue. 10Amni ein anui hela ni ngak u ein doenkhamnak ada awn ni ngaihna u kue. Tuikong awn ceh eila kam chrah kruah, kam ngaih avan ni bom u kue.

**Rom Khawah Paul**

11Chrathum kam om kon ah, sikca poetta khawkongah awmpueng Alexandrian ei tuikongah kam ceit kue, tuikong ei a luvang kha, aphi Castor awn Polluoe fanpuhrirawiyei muei awn am prang. 12Syrakusi khaw la kam sut kon ah, akhana hnuepthum kam awm kue. 13Khacoh ei khaw ei kam vei ein, Rhegium khaw kam pha ein, oetvei kam om kon ah, cumvang ei khawkhi lawh ein, ahnuep hnihnak ah Puteoli khaw kam sutlaw kue. 14Akhana koeinau avang kam hmuh ein, ni khueu u ein hnuep rih kam awm hmaih ein; khanei Rom khaw la kam law kue. 15Akhanei koeinautu ein kam law am yaakah, Appius hmun khawhyoihnak awn yu yoihnak hmun hrila ni na doulaw u ein; Paul ein a hmuh hei ah, Fanpuhri thangsak ein a lunguep kue. 16Rom khaw kam sutta, Paul kha ani ngoengpueng awn amah ngaih la omnak am pek.

**Rom Khawah Paul Thutoek**

17Hnuepthum a boeih kon ah, Judah chrangtuah toengpangtu Paul ein khueu hei ein am kruumlaw ah, "Koeinautu, nim paituei thumcam awn hnuthun eila hatuphi oeh ka bi kue, khanaphi thongkrum chrang apum mueihla Jerusalem ah nan pang u ein Rom chrangtuei kutta nan ap u kue. 18Kei an ceet u kah, seenei kat oeh ka binak awn ni chrah hlue u kue. 19Khanaphi Judahtu ein am taihah, Caesar panak eila ka thoeh, ka pacatu kat oeh ka prum hei yei. 20Khatiein, coh ei amawng awn nim hmukru kom nim thulang eila kan khueu u. Israeltuei ngaihunak eilani coh ei sirui ka awi," a ti. 21“Amni ein, nang awn ruisuipueng ei ca Judahtuei la oeh kam rah kue, na mawng athe hatuphi toeknak, then kruei la, koeinau hauphi coh ah oeh lawh kue. 22Khanaphi coh ei yumnak awn ruisuipueng la hmunpoengah am taih la kam shing ein, na hmuhnak hatu mueihla, a om yaak ei kam yahlue kue,” am tinak.

23Hnuep oet Paul awn hmuhkruei la, am toek kon ah, Paul ei omnak la chrang anamhe lawh u ein; “Khawngoi yei khawmue duet la, Fanpuhri ei ram thuthangni a toekpek hei kon ah, sangshinguei cabu onna Moses ei thukhoen khuiyei Jesu ei mawng a yaaklamthei yeila thana ein toekpe hei kue. 24Avang kha a toeknak awn yakhai u ein phi, afeitu ein oeh yum u kue. 25Ammah taihkru u ein, Paul ein coh ei thukhangoet ahnusoeihla, a toek kon ah, lat u kue. "Hmueichra Ciim ein Sanghma Isaiah hmang ein nam paitu thutak a toek pek hei.

26Coh ei chrangtuei la ceitna toek, "Nam ya komphi, oeh nam yalam ei. Nam hmu kom phi, oeh nam hmushingtei. 27Hatulatiah coduei lungsin ang ein, am hna awn am yaak ei phi kuei ein, am mik am buem; oehkhana am mik awn hmuhning u kue, am hna awn yah u ei sue, am lungsin awn yalam u kue, am lat lawah, ka cangsak hei yei sue,” a ti. 28Khatiein Fanpuhri ein khuifeituei la coh ei khuuinak phueih hei khoen ein; amni einphi ngai u eini tila nam shingtei ka ngaih kue,” a tinak hei.

29Coh ei thutu a toek kawn ah, Judahtu chrahkru u ein, ammah taih kru u kue. 30Paul kha amah ein im vat ein akhana, kum hnih lueng pruetta awm ein, ani eila lawpueng poeng ana douchrang kue. 31Fanpuhri ei Ram thuthangni toek ein, Bawi Jesu Chrittei theithang awn ruihnam puengtu avan oeh thupvap eila, akhaicoeuk la toektah kue.